
Val  Mcdermid este o romancieră scoțiană 
contemporană născută în Kirkcaldy, pe coasta de est a 
Scoției. A fost unul dintre cei mai tineri studenţi acceptaţi 
la St. Hilda's College, Oxford, la vârsta de șaptesprezece 
ani, și primul venit de la o școală din Scoţia. Şi-a dorit 
întotdeauna să scrie, prin urmare a devenit jurnalist. 
Succesul a venit odată cu transformarea primului ei roman 
în scenariu pentru o piesă de teatru, dar apoi tânăra 
scriitoare s-a îndreptat către romanul poliţist. Din 1991 și- 
a dedicat timpul în exclusivitate scrisului. Este autoarea a 
nu mai puţin de 23 de bestselleruri traduse în 40 de limbi 
și vândute în peste 10 milioane de exemplare în întreaga 
lume. A câștigat numeroase premii internaţionale, inclusiv 
Gold Dagger Award pentru cel mai bun roman poliţist al 
anului, în 1995, Stonewall Writer of the Year Award, în 
2007, și LA Times Book of the Year Award. În 2010, Val 
Mcdermid a primit Cartier Diamond Dagger Award. 

Această carte este o operă de ficţiune. Anumite locuri 
reale și personalităţi publice sunt incluse pentru a face 
povestea mai vie, dar sunt folosite fictiv. Toate celelalte 
nume, personaje, locuri și întâmplări sunt produsul 
imaginaţiei autorului; orice asemănare cu evenimente, 
locuri sau persoane reale este pur întâmplătoare. 


Dedic această carte amestecului eterogen pe care îl 
consider familia mea - cea biologică -, dar și cea alcătuită 
din oamenii cu care mă simt unită prin lucrătura minții. Nu 
mă dau în vânt după dormitul în mijlocul naturii, dar sunt 
mândră să împart cu ei acest cort uriaș care este lumea 
noastră. 


Citat T.S. Eliot 


Cu carnea nu-i cu putinţă vreo atingere 
Care s-aline febra oaselor. 


Whispers of Immortality 
T.S. Eliot 


Totul se reduce la sânge... 


Totul se reduce la sânge. Poți trece peste unele fapte 
rele care ți s-au întâmplat. Le poți arhiva la capitolul lecții 
învățate, pericole de evitat pe viitor. Dar există trădări 
cărora trebuie să le răspunzi. Şi, uneori, singura soluție 
este vărsarea de sânge. 

Nu că ţi-ar plăcea să ucizi. Aceasta ar presupune să ai 
mintea bolnavă. Iar tu eşti un om normal. Ai motive pentru 
ceea ce faci. O faci pentru a-ţi îndrepta viața. Pentru a te 
simți mai bine. 

Se vorbeşte mult despre ideea de a o lua de la capăt. 
Numai că sunt puţini cei care se încumetă să o facă. Își 
închipuie că, schimbându-și domiciliul și serviciul sau 
găsindu-și pe altcineva pe care să îl iubească, lucrurile vor 
fi diferite. Tu însă înţelegi ce vreau să spun. A o lua de la 
capăt înseamnă să iei totul la puricat și să-ţi pui la punct 
problemele. Este ca și cum ai intra la mănăstire și ţi-ai 
arde toate posesiunile lumești, urmărind apoi cum tot ce te 
ţine de universul material în care ai trăit este cuprins de 
flăcări. Și, numai după ce toată această istorie s-a 
transformat în scrum, poţi să începi cu adevărat o viaţă 
nouă. Să îţi dezvolţi alte aspirații, alte ambiţii. Să îţi 
accepti limitele și să lași trecutul în urmă. 

Şi este un mod perfect echilibrat de a-ţi plăti datoriile. 
Să răspunzi trădării cu trădare, vieţii cu viaţă, piederii cu 
pierdere. Simţi un fel de eliberare atunci când ultima 
răsuflare se stinge și îţi poţi vedea liniștit de treabă cu 
scalpelele și cu cuţitele. Și, în timp ce sângele se prelinge 
continuu, știi că ai făcut ceea ce trebuia, singura acțiune 


logică în acele circumstanţe. Desigur, nu toţi îţi vor da însă 
dreptate. 

Unii vor zice chiar că NIMENI nu va fi de acord cu tine. 
Dar tu știi că nu e adevărat. Ştii că unii te-ar admira dacă 
ar descoperi ceea ce ai făcut, ceea ce faci. Oameni ale 
căror vise au fost spulberate, așa cum ţi s-a întâmplat și 
ţie. Ei ar înţelege totul perfect. Și și-ar dori să fi avut și ei 
curajul de a face același lucru. 

Dacă se va afla vreodată ce ai făcut, ai putea institui o 
nouă modă. 


CAPITOLUL 1 


Tavanul boltit acţiona ca un soi de amplificator gigantic 
al conversaţiilor din încăpere. Membrii unui cvartet de jazz 
se întreceau într-o competiţie plină de înflorituri, dar totuși 
cumva prea stridentă. În aerul îmbâcsit plutea un amestec 
de mirosuri: mâncare  gătită, alcool, transpiratie, 
testosteron, apă de colonie, peste care se suprapuneau 
răsuflările câtorva sute de oameni. Nu cu mult timp în 
urmă, țigările ar fi atenuat miasmele umane, dar, așa cum 
proprietarii de baruri avuseseră ocazia să constate după 
interzicerea fumatului, izul emanat de o masă de trupuri 
nu este nici pe departe atât de plăcut precum voiau unii să 
creadă. 

În sală erau puţine femei, majoritatea chelnerițe care 
umblau de colo-colo cu tăvi pline cu tartine și cu pahare cu 
băuturi. Așa cum se întâmplă de obicei la petrecerile de 
pensionare din cadrul poliţiei, cravatele fuseseră slăbite la 
gât, iar feţele se înroșiseră. Numai că mâinile care altădată 
s-ar fi avântat să le pipăie pe domnișoare stăteau acum 
potolite din cauza prezenţei atâtor ofiţeri de rang înalt. 
Pentru a nu știu câta oară, dr. Tony Hill se întreba cum 
Dumnezeu de ajunsese aici. Ştia însă că nu se întâmpla, 
probabil, pentru ultima oară. 

Femeia care își croia acum drum spre el prin mulţime 
era, probabil, singura persoană din încăpere cu care ar fi 
fost dispus să își petreacă oricât de mult timp. Crima era 
cea care îi adusese împreună, crima îi făcuse să se 
înţeleagă atât de bine unul pe celălalt, crima îi învățase să- 
și respecte modul de a gândi și seturile de valori. 
Inspectorul-șef Carol Jordan era singurul coleg care, de ani 
de zile, trecuse pragul spre ceea ce s-ar fi putut numi o 
relaţie de prietenie cu el. Uneori recunoștea în sinea lui că 


prietenia nu era tocmai termenul potrivit pentru a descrie 
acea legătură strânsă care îi unea, în ciuda trecutului lor 
complicat, dar, nici măcar după atâţia ani de experienţă ca 
psiholog clinician, nu era deloc sigur că ar putea găsi o 
definiție adecvată. Mai ales nu acum și nu aici, într-un loc 
în care nu-și dorea să se afle. 

Carol era mult mai iscusită decât el în evitarea lucrurilor 
care nu îi făceau plăcere. Mai era și pricepută în a 
identifica acele lucruri și în a acţiona în consecinţă. În 
seara aceasta însă, ea își dorise să vină. Pentru ea, 
petrecerea avea o semnificaţie specială, pe care Tony nu 
reușea să o perceapă pe deplin. Sigur, John Brandon 
fusese primul ofițer superior de poliţie care îl luase în 
serios și îl adusese din lumea tratamentelor și a cercetării 
în prima linie a psihologiei criminale. Dar, dacă nu ar fi 
fost el, l-ar fi descoperit altcineva. Tony aprecia modul în 
care Brandon se implicase și se luptase pentru a impune 
psihologia criminală în anchetele polițienești. Totuși, ei doi 
nu  depășiseră niciodată stadiul de relaţie strict 
profesională. Dacă ar fi fost după el, nu s-ar fi aflat aici în 
această seară. Insă Carol insistase să vină, susținând că 
oamenii ar fi considerat stranie absenţa lui. Tony se știa 
altfel decât ceilalţi, dar prefera să nu le ofere posibilitatea 
de a-și da seama până unde mergeau ciudăţeniile lui. Așa 
că își făcuse apariţia purtând întipărit pe chip un zâmbet 
subţire, pregătit pentru toţi cei care îl luau în vizor. 

Carol părea, dimpotrivă, în largul ei, mișcându-se cu 
ușurință prin mulțime îmbrăcată într-o rochie strălucitoare 
de un albastru-închis care îi accentua rotunjimile, de la 
umeri la sâni și mai jos, către șolduri și coapse. Părul ei 
blond părea mai deschis la culoare, deși Tony știa că asta 
era, mai degrabă, rezultatul numărului tot mai mare de fire 
argintii, între care cele aurii amenințau să se piardă, nu 
serviciilor unei coafeze. Se amesteca printre oameni, și 
saluturile celor din jur îi animau chipul, îi făceau buzele să 
zâmbească, sprâncenele să se arcuiască, iar ochii să 
sticlească. 


Într-un târziu, a ajuns lângă el și i-a întins un pahar de 
vin. A sorbit apoi o gură zdravănă din propriul pahar. 

— Văd că ai trecut pe vin roșu, a comentat Tony. 

— Cel alb e de nebăut. 

Bărbatul și-a înmuiat și el, prudent, buzele. 

— Şi ăsta e mai bun? 

— Poţi să fii sigur. 

Având în vedere că era o băutoare mult mai serioasă 
decât el, era tentat să-i dea crezare. 

— O să fie și discursuri? 

— Comisarul-șef adjunct va rosti câteva cuvinte. 

— Doar câteva? Asta ar fi o premieră! 

— Cam așa ceva. Și, de parcă asta nu ar fi de ajuns, l-au 
dezgropat și pe Poliţaiul Divin ca să-i ofere lui John ceasul 
de aur. 

Tony s-a tras înapoi cu un aer oripilat, într-un gest 
numai pe jumătate prefăcut. 

— Vrei să zici, Sir Derek Armthwaite? Parcă știam că a 
murit. 

— Din nefericire, nu. Nu uita că el a fost comisarul-șef 
care l-a promovat pe John, așa că s-au gândit că ar fi o idee 
bună să-l invite să facă onorurile. 

Tony s-a cutremurat. 

— Amintește-mi să le interzic colegilor tăi să-mi 
organizeze și mie o petrecere de adio. 

— N-o să ai parte de nicio petrecere, nu ești dintre ai 
noștri, a spus Carol, zâmbind pentru a atenua gustul amar 
al vorbelor sale. N-o să capeti nimic altceva decât o masă 
din partea mea, la un restaurant unde să mănânci cel mai 
bun curry din Bradfield. 

Înainte ca Tony să apuce să-i dea replica, o voce 
puternică a răsunat în boxe și le-a întrerupt conversaţia, 
anunțându-l pe  comisarul-șef adjunct al Poliţiei 
Metropolitane Bradfield. Carol și-a golit paharul și s-a 
strecurat înapoi în mulţime cu gândul de a-și procura altă 
băutură și, probabil, s-a gândit el, ca să mai sporovăiască 
puţin cu unii și cu alţii pentru a-și consolida relaţiile. 
Fusese numită inspector-șef cu câţiva ani în urmă și de 


puţin timp conducea o echipă de elită, specializată în 
anchetarea infracţiunilor majore. Bărbatul știa că era 
sfâșiată între dorinţa de a-și demonstra din plin abilităţile 
profesionale și ambiția de a ajunge la un nivel de la care să 
poată avea un cuvânt de spus în politica instituţiei. Tony se 
întreba dacă nu cumva Carol avea să rămână fără opţiuni, 
acum că John Brandon urma să dispară din scenă. 

Religia lui spunea că viaţa are pentru toţi aceeași 
valoare, dar inspectorul-șef Stuart Patterson nu reușise 
niciodată să respecte acea învăţătură și în relaţia cu 
morţii. Un nenorocit de dependent de heroină înjunghiat 
într-o încăierare lipsită de noimă nu avea cum să-l miște la 
fel ca vederea acestui copil mort și mutilat. A rămas în 
picioare într-un colţ al cortului alb care proteja scena 
crimei de răpăitul uniform al ploii nocturne, lăsându-i pe 
specialiști să-și facă treaba și încercând să evite orice 
comparaţie între fata moartă și propria fiică, abia intrată în 
adolescenţă. 

Fata care se afla acum în centrul atenţiei ar fi putut fi 
una dintre colegele de clasă ale lui Lily, atâta doar că 
purta o altă uniformă de școală. În ciuda frunzelor 
împrăștiate de vânt și udate de ploaie, care se lipiseră de 
folia transparentă din polietilenă care îi acoperea faţa și 
părul, părea un copil curat și bine îngrijit. Mama îi 
anunţase dispariţia la puţin timp după ora nouă, ceea ce 
însemna că era o fiică mai obișnuită cu disciplina decât 
Lily, provenind dintr-o familie în care regulile casei erau 
respectate cu strictețe. Pe de altă parte, era posibil ca 
trupul să nu fie, de fapt, al lui Jennifer Maidment, având în 
vedere că fusese găsit înainte ca mama să anunţe 
dispariţia, iar la faţa locului nu fusese adusă deocamdată o 
fotografie a fetei. Dar Patterson credea că ar fi fost o 
coincidenţă prea mare ca două eleve de la aceeași școală 
din centrul orașului să dispară simultan. Asta dacă nu 
cumva una din ele era în vreun fel implicată în moartea 
celeilalte. În vremuri atât de tulburi, nicio ipoteză nu putea 
fi exclusă. 


Prelata de la intrarea în cort a fost dată vijelios într-o 
parte și prin deschizătură și-a făcut loc un bărbat masiv. 
Avea umerii atât de largi, încât nu își putea încheia 
fermoarul vestei de protecţie oferite ofițerilor de West 
Mercia Police!. Stropi de ploaie i se prelingeau pe craniul 
ras, de culoarea ceaiului tare, picurând pe faţa sa care 
trăda faptul că își petrecuse o bună parte din tinereţe pe 
ringurile de box. În mână ţinea o foaie de hârtie închisă 
într-un plic transparent din plastic. 

— Aici sunt, Alvin, a spus Patterson pe un ton plin deo 
amărăciune melancolică. 

Sergentul Alvin Ambrose s-a apropiat de șeful său, 
pășind cu grijă pe cărarea delimitată de criminaliști. 

— Jennifer Maidment, a anuntat,  întinzându-i o 
fotografie imprimată pe hârtie. Ea e? 

Patterson a studiat o clipă faţa ovală, încadrată de un 
păr lung, castaniu, și a încuviinţat sumbru. 

— Da, ea e. 

— O fată drăguță, a comentat Ambrose. 

— A fost. 

Într-adevăr, ucigașul îi răpise și frumuseţea odată cu 
viața. Fără a se grăbi să tragă concluzii, Patterson s-a 
gândit că pielea congestionată, limba înghițită și ochii 
bulbucaţi, precum și sacul de polietilenă înfășurat strâns 
peste faţă nu puteau să indice altceva decât moartea prin 
asfixiere. 

— Sacul i-a fost strâns legat în jurul gâtului. O moarte a 
dracului de îngrozitoare. 

— A fost totuși ţinută cumva cu forţa, a spus Ambrose. 
Altfel, ar fi încercat să se zbată. 

— Nu sunt semne de imobilizare. Vom ști mai multe 
după autopsie. 

— A fost agresată sexual? 

Patterson nu și-a putut stăpâni un frison. 

— Știm că a tăiat-o cu cuțitul, deși nu am observat asta 
în primă fază. Fusta acoperea totul. Pe urmă, doctorul a 


1 Forţă de poliţie teritorială ce are în subordine comitatele Shropshire, 
Herefordshire și Worcestershire din Anglia (n. Red.) 


studiat-o mai cu atenţie. A închis ochii, rostind în gând o 
rugăciune scurtă și grăbită. 

Nenorocitul pur și simplu a măcelărit-o. Nu știu dacă 
asta se poate numi agresiune sexuală. Mai degrabă, 
stârpire. S-a întors și s-a îndreptat spre ieșire. Comparând 
scena de acum cu altele pe care le investigase, a rostit 
sentinţa, alegându-și cu grijă cuvintele: N-am văzut în viaţa 
mea ceva mai terifiant. 

Dincolo de cort, vremea era oribilă. Ceea ce începuse 
după-amiaza ca o ploaie torențială cu rafale de vânt se 
transformase într-o furtună în toată puterea cuvântului. În 
nopţi ca acestea, cetățenii din Worcester ajunseseră să se 
teamă ca apele râului Severn să nu se umfle și să se 
reverse. Se așteptau la inundaţii, nu la crime. 

Cadavrul fusese găsit la marginea unui refugiu construit 
cu câţiva ani în urmă, când fuseseră executate lucrări de 
nivelare la șoseaua principală. Vechea curbă strânsă 
căpătase un alt rol, de popas pentru camionagiii și șoferii 
de furgonete atrași de dubiţa în care fusese amenajat un 
birt cu gustări, deschis pe timpul zilei. Noaptea, servea 
drept parcare improvizată pentru patru, cinci turiști care 
nu aveau nimic împotrivă să tragă un pui de somn în 
condiţii precare, pentru a economisi câţiva bănuti. 
Camionagiul olandez care coborâse în seara aceea din 
cabină pentru a se ușura avusese însă parte de mai mult 
decât își dorise. 

Refugiul era ferit de ochii celor care treceau pe șosea de 
un crâng de copaci bătrâni și de câteva tufișuri dese. 
Vântul puternic șuiera printre pomi. Ambrose și Patterson 
au ajuns la mașina Volvo a poliţiei uzi până la piele. Odată 
intrați în mașină, Patterson a început să dea ordine, 
enumerându-le pe degete: 

— la legătura cu cei de la circulaţie. Au montate pe 
șosea câteva camere video de recunoaștere a numerelor de 
înmatriculare, dar nu știu exact unde. Avem nevoie de date 
complete despre fiecare vehicul care a circulat astă-seară 
pe acest tronson. Pe urmă, contactează-i pe cei de la 
Protecţia Familiei. Cere ca unul dintre ofiţerii lor să se 


prezinte la casa familiei Maidment, unde o să ajung și eu 
cât de curând. Sună la direcţiunea școlii. Vreau să știu ce 
prieteni și ce profesori avea fata. Aranjează întâlniri cu ei 
începând de mâine, la prima oră. Cere-i celui care a 
întocmit raportul primar să-mi transmită detaliile pe e- 
mail. Informează și biroul de presă. Convoacă-i pe ceilalţi 
polițiști din echipă pentru o ședință mâine la ora zece. OK? 
Am uitat ceva? 

Ambrose a clătinat din cap. 

— Nu, nu cred. Mă ocup imediat de toate astea. O să-l 
rog pe unul dintre băieţii de la circulaţie să mă ducă înapoi 
în oraș. Dumneavoastră ce faceţi? Mergeţi să-i anunţaţi? 

Patterson a oftat. 

— Nu-mi place deloc treaba asta, dar n-am ce să fac. 
Fiica lor e moartă, și ei merită să audă vestea din gura 
unui ofițer superior. Ne vedem mai încolo, la ei acasă. 

Ambrose a coborât din Volvo și s-a îndreptat spre 
mașinile de poliţie trase la intrarea și la ieșirea din 
parcare. Șeful său l-a urmărit cu privirea. Se părea că 
nimic nu-l putea clinti pe Ambrose. 

Lua toate greutăţile pe umerii lui solizi și își croia drum 
neabătut înainte, indiferent unde îl ducea munca de 
investigaţie. În seara aceea, Patterson ar fi dat orice să 
aibă și el cugetul la fel de liniștit. 


CAPITOLUL 2 


Carol remarcase cât de întărâtat era John Brandon. Faţa 
lui tristă de câine de vânătoare era mai însufleţită decât o 
văzuse vreodată în orele de serviciu, iar Maggie, soţia lui 
cea iubitoare, îi stătea alături, cu un zâmbet indulgent 
întipărit pe chip, același zâmbet pe care Carol îl mai 
văzuse în repetate rânduri când fusese invitată la ei la 
masă și Brandon întorcea un subiect pe toate părţile, 
scuturându-l așa cum face terierul când prinde un iepure. 
A schimbat paharul gol cu unul plin oferit de o chelneriţă, 


apoi a revenit în colțișorul unde îl lăsase pe Tony. Expresia 
de pe faţa acestuia s-ar fi potrivit mai bine unei slujbe de 
înmormântare, dar nici nu se așteptase din partea lui la 
altceva. Ştia că pentru Tony astfel de evenimente 
constituiau o pierdere de timp, ceea ce era, probabil, 
adevărat din punctul lui de vedere. Era totodată conștientă 
de faptul că lucrurile stăteau cu totul altfel în ceea ce o 
privea. 

Nu prinderea criminalilor era lucrul care guverna 
treburile polițienești în lumea contemporană, ci politica, la 
fel ca în orice altă organizaţie de mare anvergură. Cândva, 
o noapte ca aceasta ar fi reprezentat o scuză pentru o 
beţie în toată legea, asezonată cu câteva numere de 
striptease. In zilele noastre, era o ocazie pentru a stabili 
contacte, a consolida relaţii și a lega conversații care altfel 
nu ar fi avut cum să se înfiripe întâmplător. Nici ei nu-i 
plăcea cum decurgeau lucrurile acum, la fel cum nu-i 
plăceau lui Tony, dar în același timp știa că avea ceva 
talent. Şi, dacă asta se cerea, atunci avea să strângă din 
dinţi și să suporte totul cu stoicism, hotărâtă să-și păstreze 
poziţia în ierarhia neoficială. 

A fost oprită din drum de o mână pusă pe braţ. S-a 
răsucit și a dat cu ochii de detectivul Paula McIntyre, din 
echipa ei, care s-a aplecat și i-a șoptit la ureche: 

— Uite-l că apare! 

Carol știa despre cine era vorba. Înlocuitorul lui John 
Brandon era cunoscut după nume și după reputaţie, dar, 
cum venea din celălalt capăt al ţării, nimeni din Bradfield 
nu dispunea de cine știe ce informaţii la prima mână cu 
privire la el. Puţini ofițeri erau transferați din Devon & 
Cornwall în Bradfield. Cine să dea o viaţă relativ liniștită, 
într-o zonă turistică atractivă, pentru un post care 
presupunea măcinarea constantă a nervilor într-un oraș 
postindustrial din nord cu o rată îngrijorătoare a 
infracţiunilor violente în care se foloseau pistoale și cuțite? 
Poate numai un ofiţer ambițios, care vedea în asumarea 
conducerii celei de-a patra forțe polițienești ca mărime din 
ţară o mutare inspirată pentru viitorul carierei sale. Carol 


putea ghici că termenul „provocare” apăruse des în 
interviurile date de James Blake pentru ocuparea locului 
de comisar-șef. 

— Unde e? a întrebat Carol scrutând încăperea. 

Paula s-a uitat peste umăr. 

— Acum un minut le acorda un interviu celor de la ACC 
Crime, dar văd că, între timp, a dispărut. 

Scuze, șefa. 

— Nu contează. Mulţumesc, oricum, pentru pont. Carol 
și-a ridicat paharul în chip de salut și și-a continuat drumul 
spre Tony. În momentul în care a ajuns la el, golise deja 
paharul. Mai vreau o băutură, a spus rezemându-se de 
perete lângă el. 

— Eşti la al patrulea pahar, a remarcat el, cu un glas 
destul de blând. 

— Cine le numără? 

— Eu, după cum bine vezi. 

— Ascultă, se presupune că ești prietenul, nu psihiatrul 
meu, a replicat Carol pe un ton tăios. 

— Tocmai de aceea îmi permit să-ţi atrag atenţia că bei 
poate un pic cam mult. Dacă aș fi fost psihiatrul tău, nu aș 
fi emis astfel de judecăţi. Aș fi lăsat totul la libera ta 
alegere. 

— Mda, bine. Tony, nu ai de ce să te îngrijorezi, mă simt 
bine. Acum ceva vreme, după... În fine, recunosc că am 
avut o perioadă în care poate că am băut peste măsură. 
Însă acum mi-am revenit. OK? 

Tony și-a ridicat mâinile cu palmele întoarse în faţă, într- 
un gest conciliant. 

— Cum zici tu. 

Carol a oftat adânc și și-a pus paharul gol pe masa 
alăturată. Tony putea să fie de-a dreptul enervant când se 
purta exagerat de raţional. Doar nu era ea singura 
persoană de pe lume căreia îi displăcea profund ca 
aspectele mai puţin fericite ale vieţii ei personale să fie 
aduse în discuţie. „Să vedem dacă lui o să-i convină.” I-a 
aruncat un zâmbet dulce. 

— Ce-ai zice să ieșim să luăm o gură de aer? 


Tony i-a răspuns cu o privire mirată: 

— OK, dacă așa vrei. 

— Am aflat niște lucruri noi despre tatăl tău. Hai să 
mergem într-un loc unde putem discuta în liniște. 

A observat cum zâmbetul lui Tony se transformă într-un 
rânjet chinuit. Identitatea tatălui lui Tony ieșise la iveală 
abia după moartea acestuia, datorită deciziei sale de a-și 
lăsa averea moștenire fiului pe care nu îl cunoscuse 
niciodată. Carol știa prea bine că sentimentele lui Tony 
fată de Edmund Arthur Blythe puteau fi etichetate în cel 
mai bun caz drept ambivalente. Și, din această cauză, era 
la fel de dornic să discute despre tatăl său proaspăt 
descoperit pe cât era Carol de interesată să analizeze 
presupusa ei dependenţă de alcool. 

— Touché. Mă duc să-ţi fac rost de o băutură. 

A luat ambele pahare, dar drumul i-a fost imediat blocat 
de un bărbat care ieșise din mulţime și se postase în faţa 
lor. 

Carol l-a cântărit din ochi, după cum îi stătea în fire. Cu 
mulţi ani în urmă, se obișnuise să facă în minte o evaluare 
descriptivă a oamenilor cu care se intersecta, punând 
laolaltă cuvinte care formau o imagine, ca aceea de pe 
afișele cu infractorii căutaţi de poliţie sau ca desenele 
făcute de artiștii care colaborau cu organele de anchetă. 
Bărbatul acesta era scund pentru un ofiţer de poliţie și 
solid, fără a fi gras. Era proaspăt bărbierit, și cărarea albă, 
purtată pe o parte, îi despărţea în două părul castaniu- 
deschis. Avea pielea roșiatică-rozalie a unui vânător de 
vulpi care trăiește la ţară și ochi căprui, adânciţi între 
ridurile fine care dădeau de înţeles că avea în jur de 
cincizeci de ani. Nas mic, borcănat, buze pline și o bărbie 
ca o minge de ping-pong; omul degaja un aer de autoritate 
care nu ar fi părut deloc deplasat la un aristocrat de viță 
veche, membru al Partidului Conservator. 

Carol nu se îndoia de faptul că era, la rândul ei, supusă 
unei cercetări la fel de amănunțite. 


— Inspectorul-șef Jordan, presupun, a rostit bărbatul. 
Avea o voce plină, de bariton, cu un ușor accent din vest. 
Sunt James Blake, noul comisar-șef. 

A întins mâna și a strâns-o pe a lui Carol. Avea palma 
caldă, lată și uscată ca iasca. 

„La fel ca zâmbetul lui.” 

— Mă bucur să vă cunosc, domnule, a răspuns Carol. 

Blake nu o slăbea din ochi, însă ea s-a văzut nevoită să-și 
întoarcă privirea pentru a-l prezenta pe Tony. 

— Iar acesta este doctorul Tony Hill, un colaborator de- 
al nostru. 

Blake s-a uitat spre Tony, înclinându-și capul în semn de 
salut. 

— Am vrut să mă folosesc de această ocazie pentru a 
sparge gheaţa. Sunt foarte impresionat de ceea ce am 
auzit despre tine. Am de gând să operez unele modificări 
pe aici, și sfera ta de activitate constituie una dintre 
prioritățile mele. Aș vrea să ne întâlnim mâine, la ora zece 
jumătate, în biroul meu. 

— Desigur, a spus Carol. Voi fi acolo negreșit. 

— Bun. Atunci așa rămâne. Ne vedem mâine, doamnă 
inspector-șef. 

S-a întors și s-a făcut nevăzut în mulţime. 

— Extraordinar! a exclamat Tony. 

Această remarcă putea să însemne o grămadă de 
lucruri, toate la fel de valabile. Și nu toate neapărat 
insultătoare la adresa lui Blake. 

— Am auzit eu bine când a zis „sferă de activitate”? a 
întrebat Carol. 

— Da, sferă de activitate, a răspuns Tony cu glas slab. 

— Cum a rămas cu băutura aia? Acum chiar simt nevoia 
să beau ceva. Și pe urmă hai să plecăm de aici. Am acasă, 
în frigider, o sticlă de Sancerre?. 

Tony s-a uitat lung după Blake. 


? Vin franțuzesc produs în împrejurimile orașului Sancerre, în partea de 
est a Văii Loarei (n.tr.) 


— Ştii proverbul ăla vechi cu fuga rușinoasă, dar 
sănătoasă? Cred că e momentul să ne luăm picioarele la 
spinare. 

Shami Patel, ofiţerul de la Protecţia Familiei, i-a povestit 
că fusese recent transferată din comitatul învecinat, West 
Midlands, ceea ce explica de ce Patterson nu o cunoștea. 
Ar fi preferat pe cineva familiarizat cu stilul lui de lucru. 
Era întotdeauna greu să ai de-a face cu rudele victimelor 
unor crime; suferinţa le făcea să reacționeze imprevizibil și 
adesea într-un mod ostil. Cazul de faţă avea să fie însă de 
două ori mai dificil. În primul rând, pentru că, desigur, 
uciderea cu conotaţii sexuale a unui adolescent isca 
întotdeauna un val de emoție în rândurile opiniei publice. 
La aceasta se mai adăuga însă și chestiunea legată de 
încadrarea în timp a crimei. 

S-au adăpostit de ploaie în mașina lui Patterson, care a 
început să o pună pe Patel la curent cu datele cazului. 

— Aici avem de-a face cu mai multe probleme decât de 
obicei, a spus el. 

— E vorba despre o victimă nevinovată, a punctat Patel. 

— Da, dar e mai mult decât atât. Patterson și-a trecut 
degetele prin părul grizonant. In general, există un 
interval mai mare între momentul în care se anunţă 
dispariţia cuiva și descoperirea cadavrului. Şi, astfel, avem 
răgazul necesar pentru a obţine informaţii de la familie cu 
privire la gesturile și acţiunile persoanei respective 
înaintea dispariției. Oamenii își doresc cu disperare să 
ajute poliția în asemenea cazuri, pentru că speră să mai 
existe o șansă de a găsi copilul în viaţă. Nu și de data 
aceasta, a adăugat el clătinând din cap. 

— Da, înţeleg ce vreţi să spuneţi. Nici nu au apucat să 
asimileze bine ideea dispariţiei fiicei lor, că apărem noi 
pentru a-i anunţa că e moartă. Vor fi, fără îndoială, 
distruși. 

Patterson a încuviinţat. 

— Să nu îţi închipui cumva că nu am toată compasiunea 
pentru ei. Numai că aici intervine marea problemă: nu vor 
fi în starea de spirit potrivită pentru a răspunde 


întrebărilor. A oftat. Și primele douăzeci și patru de ore de 
după o crimă sunt vitale pentru progresul anchetei. 

— Aveţi cumva raportul cu privire la ceea ce a declarat 
doamna Maidment atunci când a anunţat dispariţia fiicei? 

Era o întrebare bună. Patterson a scos Blackberry-ul din 
buzunarul interior al hainei, și-a pus ochelarii și a început 
să citească mesajul pe care Ambros îl primise - și-l 
trimisese mai departe - de la ofițerul de serviciu care 
preluase apelul telefonic al Taniei Maidment. 

— A preferat să sune decât să vină personal la secţie, a 
spus el urmărind micul ecran. N-a vrut să plece de acasă 
gândindu-se că, dacă Jennifer se întorcea în acel interval, 
s-ar fi trezit încuiată pe afară. Fata avea propria cheie, dar 
mama nu știa dacă o luase cu ea sau nu. A declarat că nu 
își mai văzuse fiica de când plecase dimineaţa la școală... A 
continuat să citească mesajul afișat mai jos pe display. 
Jennifer urma să se ducă după ore acasă la o prietenă la un 
ceai și pentru a-și face împreună lecţiile, așa că femeia o 
aștepta să se întoarcă în jurul orei opt. Nimic neobișnuit, 
căci ea și prietena în cauză se întâlneau des în casa uneia 
sau a celeilalte. Mama a lăsat să treacă ceva timp și a 
sunat la prietena fetei la opt și un sfert. Prietena i-a spus 
că nu o văzuse pe Jennifer după ore și că nu stabiliseră să 
ia ceaiul și să-și facă temele împreună. Nu știa ca Jennifer 
să fi avut vreun plan, altul decât să meargă la magazinul 
Co-op și pe urmă direct acasă. Şi atunci doamna Maidment 
s-a decis să ne sune. 

— Sper din tot sufletul că apelul a fost luat în serios, a 
zis Patel. 

— Din fericire, da. Sergentul Billings a notat descrierea 
fetei și a anunţat toate unităţile de poliţie. Așa am putut 
identifica victima atât de rapid. Să vedem... Vârsta, 
paisprezece ani, 1,65 metri înălțime, constituţie firavă, păr 
șaten, lung până la umeri, ochi albaștri, cercei simpli în 
urechi, din aur, cu tortiță. Imbrăcată în uniforma liceului 
de fete Worcester - bluză albă, jachetă tricotată, fustă și 
blazer turcoaz. Dresuri și cizme negre. Purta un fulgarin 


negru peste uniformă. Patterson a adăugat apoi în șoaptă, 
ca pentru sine: Fulgarin care nu a fost găsit la locul crimei. 

— E copil unic? a întrebat Patel. 

— N-am idee. Nu știu nici unde se află domnul 
Maidment în acest moment. Așa cum ţi-am spus, e un caz 
al dracului de complicat. l-a trimis un mesaj scurt lui 
Ambrose, cerându-i să o interogheze pe prietena la care 
anunţase Jennifer că se duce, apoi a închis Blackberry-ul și 
și-a potrivit mai bine haina pe umeri. Ești gata, Patel? 

Înfruntând ploaia, au străbătut cărarea care ducea la 
casa familiei Maidment, o clădire impunătoare din 
cărămidă, cu trei etaje, pe jumătate înconjurată de o 
grădină bine întreţinută. 

Luminile erau aprinse înăuntru, și draperiile trase în 
lături. Când s-au apropiat, cei doi polițiști au putut 
întrezări acel tip de cameră de zi pe care niciunul dintre ei 
nu și-l putea permite, totul numai suprafeţe strălucitoare, 
țesături de cea mai bună calitate și tablouri care nu se 
comercializau, în niciun caz, la IKEA. Nici nu apucase 
Patterson să atingă soneria, că ușa a fost deschisă cu o 
smucitură. 

Starea în care se afla femeia din prag ar fi înduioșat pe 
oricine. Patterson văzuse însă destule mame înnebunite la 
viaţa lui pentru a nu se lăsa surprins de părul în dezordine, 
de machiajul întins pe toată faţa, de buzele mușcate și de 
maxilarele încleștate. Doamna Maidment le-a cercetat 
fețele abătute și ochii ei umflaţi de plâns s-au mărit. Şi-a 
dus o mână la gură și cealaltă la inimă. 

— O, Doamne! a spus cu vocea tremurândă înecată de 
lacrimile care dădeau să ţâșnească din nou. 

— Doamna Maidment? Sunt inspectorul-șef... 

Gradul ofițerului i-a spus Taniei Maidment ceea ce nu 
voia să audă. Urletul ei l-a întrerupt pe Patterson în 
mijlocul frazei. Femeia s-a clătinat pe picioare, și s-ar fi 
prăbușit cu certitudine dacă polițistul nu s-ar fi apropiat 
repede de ea și nu ar fi prins-o pe după umeri, susținând-o 
să nu cadă. A cărat-o, pe jumătate leșinată, în casă, cu 
sergentul Patel pe urme. 


În momentul în care a așezat-o pe canapeaua moale și 
comodă din living, Tania Maidment tremura din toate 
încheieturile, ca un om aflat în pragul unei crize de 
hipotermie. 

— Nu, nu, nu, repeta ea printre dinţii care-i clănțăneau 
incontrolabil. 

— Îmi pare foarte rău, doamnă. Am găsit un cadavru 
despre care bănuim că ar fi al fiicei dumneavoastră, 
Jennifer, a spus Patterson aruncându-i o privire disperată 
lui Patel. 

Aceasta a înţeles mesajul și s-a așezat lângă femeia 
aflată în suferință, cuprinzându-i mâinile îngheţate în 
palmele ei calde. 

— Doriţi să sunăm pe cineva care să vină să stea cu 
dumneavoastră? a întrebat Patel. Doamna Maidment și-a 
smucit capul, dar vorbele i-au ieșit clare din gură: 

— Nu, nu, nu! Apoi a tras adânc aer în piept, ca un om 
pe cale să se înece. Tatăl ei... se întoarce mâine acasă, din 
India. Acum e în avion. Nici nu știe că fiica lui a dispărut... 

Lacrimile i-au ţâșnit șuvoaie din ochi și a izbucnit în 
hohote guturale. Patterson nu se simţise niciodată atât de 
inutil. 

A așteptat ca primul val de durere să se mai domolească. 
A avut senzaţia că durează o veșnicie. În cele din urmă, 
mama lui Jennifer s-a oprit din plâns, epuizată. Ţinând-o în 
continuare pe după umeri, Patel i-a făcut un semn aproape 
imperceptibil lui Patterson. 

— Doamnă Maidment, trebuie să aruncăm o privire în 
camera lui Jennifer, a spus el. Știa că purtarea lui putea fi 
luată drept lipsă de înţelegere, dar nu avea de ales. 
Curând, locul urma să fie împânzit de criminaliști care 
aveau să întoarcă totul cu fundul în sus, iar el voia să fie 
primul care să caute indicii în spaţiul privat al fetei. În 
afară de asta, mama părea distrusă pe moment, dar nu era 
un lucru neobișnuit ca, după primele clipe dificile, părinţii 
să-și dea seama că vieţile copiilor lor puteau ascunde 
secrete pe care nu doreau să le afle toată lumea. Nu 
intenționau să obstrucţioneze ancheta, atâta doar că nu 


înțelegeau întotdeauna importanţa unor detalii pe care ei 
le considerau irelevante. lar Patterson nu dorea ca 
lucrurile să se petreacă la fel și în acest caz. 

Fără să mai aștepte vreun semn de încuviințare din 
partea mamei, s-a strecurat afară din cameră și a urcat la 
etaj. Considerase întotdeauna că se pot afla multe despre 
relaţiile din interiorul unei familii cercetând mediul în care 
trăia. Urcând scările, a încercat să-și facă o idee despre 
casa în care locuise Jennifer. Locul avea un gen de 
strălucire care trăda prezenţa banilor, fără să degaje însă 
acea obsesie sterilă specifică persoanelor avute. Pe măsuţa 
din hol zăceau câteva scrisori deschise, o pereche de 
mănuși era abandonată pe raftul de deasupra caloriferului, 
iar apa din vaza cu flori de pe palierul de la jumătatea 
scărilor trebuia împrospătată. 

Cinci uși închise îl așteptau la etaj. Era, așadar, o casă în 
care intimitatea fiecăruia era strict respectată. Dormitorul 
matrimonial, baia mare, apoi biroul. Toate întunecate, 
nedezvăluindu-și secretele. A patra ușă s-a deschis spre 
ceea ce îl interesa. Înainte de a aprinde lumina, a tras 
pentru o clipă în piept parfumul vieţii private a lui Jennifer 
- piersică dulce cu o vagă aromă de citrice. 

Dormitorul semăna dezarmant de mult cu camera 
propriei lui fiice. Dacă ar fi avut bani și i-ar fi permis lui 
Lily să-și facă toate poftele, probabil că ar fi ales același 
tapet și mobilier roz cu alb și cu nuanţe pastel. Postere cu 
formaţii de băieţi și de fete, un talmeș-balmeș de 
cosmeticale pe măsuța de toaletă, în încercarea de a 
obţine machiajul perfect, o mică etajeră cu romane pe 
care le văzuse zăcând și în livingul casei lui, împrăștiate 
peste tot. A presupus că ușa din celălalt capăt al încăperii 
dădea spre o garderobă ticsită cu tot felul de obiecte de 
îmbrăcăminte, unele practice, altele răspunzând mai 
degrabă cerinţelor modei, fără a fi neapărat utile. Legiștii 
urmau să aibă tot timpul să le cerceteze. Pe el nu îl 
interesau decât măsuţa de toaletă și micul birou înghesuit 
într-un colţ. 


Și-a tras pe mâini o pereche de mănuși din latex și a 
început să răscolească sertarele. Perechi de chiloţi și 
sutiene înzorzonate și pline de volănașe, și totuși atât de 
înduioșătoare în inocenţa lor. Dresuri și câteva perechi de 
șosete făcute ghem, fără ca înăuntru să se ascundă însă 
nimic. Camizole și topuri cu breteluţe subţiri, tricouri 
lucioase datorită amestecului cu fibre lycra. Cercei, 
brățări, pandantive și coliere ieftine puse în ordine într-o 
cutie. Un mănunchi de felicitări vechi primite de Crăciun și 
la zilele de naștere, pe care le strânsese și le pusese 
deoparte. Cineva urma să le ia la mână cu ajutorul 
doamnei Maidment, atunci când femeia avea să se poată 
concentra și asupra altor lucruri decât propria suferinţă. 

Nimic altceva nu i-a trezit atenţia, așa că a trecut la 
cercetarea biroului. Laptopul Apple, un obiect devenit 
indispensabil pentru toţi adolescenţii, părea închis, dar 
Patterson și-a dat seama după luminiţa indicatoare că era, 
de fapt, în stand-by, nu oprit. Un ipod ultimul răcnet era 
conectat la computer, și căștile cu firele încolăcite zăceau 
alături. Patterson a scos din priză cablul laptopului, a 
completat un formular de preluare în custodie a aparatului 
și l-a vârât sub braţ. A mai aruncat iute o privire în jurul 
camerei pentru a se asigura că nu ratase nimic altceva 
demn de luat în seamă, apoi a coborât la parter. 

Doamna Maidment se oprise între timp din plâns. Stătea 
cu spatele drept, cu ochii fixaţi în podea, cu mâinile 
încleștate în poală și cu obrajii încă uzi de lacrimi. Fără să- 
și ridice ochii, a spus: 

— Nu înţeleg cum de a fost posibil așa ceva. 

— Nici noi nu putem înţelege, a răspuns Patterson. 

— Jennifer îmi spunea întotdeauna ce planuri avea, a 
adăugat femeia pe un ton plat, cu vocea îngroșată de 
plâns. Știu că părinţii își închipuie că nu sunt minţiţi de 
copiii lor, dar în cazul lui Jennifer chiar așa stăteau 
lucrurile. Ea și Claire erau nedespărțite. Stăteau mai tot 
timpul împreună, aici, la Claire acasă ori în oraș. Pur și 
simplu, nu înţeleg. 

Patel a bătut-o ușor pe umeri. 


— O să aflăm ce s-a întâmplat cu Jennifer, Tania. Îţi 
promit. 

Patterson a invidiat-o pentru optimismul ei. Obosit și cu 
inima grea, s-a așezat, pregătindu-se pentru interogatoriul 
despre care știa că avea să fie aproape inutil. Totuşi, 
întrebările trebuiau puse. 

lar unele răspunsuri aveau să reflecte adevărul, altele 
nu. Așa se întâmpla întotdeauna. 


CAPITOLUL 3 


Carol nu exagerase. Vinul Sancerre era, într-adevăr, 
delicios, tare și acrișor datorită aromei de agrișe, limpede 
și răcoros. Chiar și așa, Tony s-a mulţumit doar să-și 
înmoaie buzele în el. Carol alesese să-i ofere informaţii 
despre tatăl lui într-un mod destul de asemănător cu al 
unui câine care îi aduce stăpânului dimineaţa la picioare 
ziarul udat de ploaie, însă el, unul, dorea să-și păstreze 
mintea limpede. 

Carol s-a așezat pe canapeaua din faţa fotoliului în care 
şedea Tony. 

— Deci nu vrei să ştii ce anume am aflat despre tatăl 
tău? 

Tony și-a ferit privirea. 

— Carol, eu nu-l consider tatăl meu. Nu s-a purtat ca 
atare din niciun punct de vedere cât de cât semnificativ. 

— Jumătate din moștenirea ta genetică provine de la el. 
Până și cel mai behaviorist dintre psihologi ar admite că 
asta valorează ceva. Am crezut că te-ar interesa să știi cât 
mai multe despre el. 

A sorbit o gură de vin și l-a privit încurajator. 

Tony a oftat. 

— Până acum, am reușit să supraviețuiesc fără să știu 
nimic despre tata, cu excepţia faptului că a decis să nu 
facă parte din viața mea. Dacă tu n-ai fi avut prezenţa de 
spirit de a interveni atunci când mama a încercat să-și 


însușească partea mea din averea lăsată de el moștenire, 
n-aș fi aflat nimic în plus și, crede-mă, aș fi putut trăi la fel 
de bine în continuare. 

Carol a izbucnit într-un râs zgomotos. 

— Vorbești de parcă ţi-ar părea rău că am împiedicat-o 
pe Vanessa să te tragă pe sfoară. 

Tony i-a aruncat o privire curioasă. Era, de departe, una 
dintre presupunerile cele mai inspirate pe care Carol le 
făcuse vreodată. În ziua aceea, la spital, când Carol dăduse 
în vileag șiretlicurile puse la cale de Vanessa, o făcuse din 
convingerea fermă că acţiona în interesul lui Tony. A-i 
mărturisi acum că intervenţia ei necugetată nu rezolvase 
problemele, ci, dimpotrivă, le adâncise însemna să o 
rănească. lar el nu-și propusese să facă asta. Nu acum. Și 
nici altă dată. 

— Ascultă, nu vreau să par nerecunoscător. Numai că nu 
sunt deloc sigur că vreau să știu mai multe despre el. 

Carol a clătinat din cap. 

— Adevărul e că nu vrei să demolezi zidurile de apărare 
cu care te-ai înconjurat de-a lungul anilor. Dar e OK, Tony, 
zău așa. Poate că Vanessa este un monstru, dar, din câte 
am aflat, tatăl tău era exact contrariul. Așa încât, sincer 
vorbind, nu cred că ai de ce să te temi. 

Tony a învârtit paharul de vin în mână, cu capul ascuns, 
defensiv, între umeri. Un colţ al gurii îi era întors în sus, 
într-un zâmbet amar. 

— Carol, ceva s-a întâmplat, din moment ce m-a părăsit. 
Și nu numai pe mine, ci, întâmplător, și pe ea. 

— Poate că n-a știut nimic despre tine. 

— A știut însă destul cât să-mi lase o casă, o barcă și o 
grămadă de bani. 

Carol a tăcut câteva clipe, gânditoare. 

— Dacă intenţionezi să accepţi banii, atunci îi datorezi 
ceva. 

Avea dreptate în felul ei, a recunoscut Tony. Dar, dacă 
pentru a-și păstra ignoranţa trebuia să-și doneze averea 
unor organizaţii de caritate, atunci poate că merita să 
plătească prețul. 


— Cred că i-a trebuit mult prea mult până să înceapă să 
se gândească la mine. Și, oricum, banii nu acoperă nici pe 
departe datoria lui ca părinte. Gândește-te că m-a lăsat 
întru totul la cheremul Vanessei. 

A pus deoparte paharul și și-a strâns mâinile la piept. O 
mare parte din munca lui consta din a-i ajuta pe pacienţi 
să depășească limitele înșelătoare ale propriilor emoții. 
Dar faptul că era obișnuit să-i asculte pe alţii nu îi ușurase 
parcurgerea procesului atunci când era vorba despre el 
însuși. Învăţase să-și dezvolte reacţii adecvate la 
majoritatea situaţiilor de viaţă care îi erau povestite, dar 
încă nu avea încredere în capacitatea lui de a răspunde 
corect în contextele cu puternică încărcătură emoţională 
ale relaţiilor de ordin strict personal. Dacă era să se 
considere în vreun fel un ratat în ceea ce el numea 
încercarea de a fi om, atunci eșecul lui de aici provenea. 
Totuși, Carol merita mai mult decât tăcere sau lipsă de 
respect din partea lui. S-a concentrat, încordându-și 
umerii. 

— Carol, amândoi știm că viața mea e un dezastru. Nu o 
învinovăţesc pe Vanessa pentru ceea ce mi-a făcut. E 
victima mediului în care a trăit și a genelor în aceeași 
măsură ca mine. Dar în mintea mea nu încape îndoială că a 
jucat un rol major în faptul că am ajuns un inadaptat. 

— Eu nu cred că ești chiar așa de inadaptat, a intervenit 
Carol. 

„E o remarcă făcută cu bunătate... sau poate chiar cu 
sinceritate”, s-a gândit Tony. 

— Așa o fi, dar nu știu dacă să te iau în serios. La urma 
urmei, ai băut mai mult de o sticlă de vin, a adăugat Tony 
cu o umbră de umor, într-o încercare neizbutită de a umple 
prăpastia ce se adâncea între ei. 

Carol i-a aruncat o privire tăioasă, și Tony a ridicat din 
umeri în semn de scuză. 

— Ar fi putut să atenueze impactul Vanessei asupra mea, 
dar n-a făcut-o. Banii veniţi atât de târziu n-au cum să 
șteargă toate astea. 


— A avut, probabil, motivele lui, bine întemeiate. Din 
câte știu, a fost un om cu adevărat cumsecade. 

Tony s-a ridicat. 

— Te rog, hai să lăsăm discuţia asta pe altă dată! Nu mă 
simt pregătit pentru asta. Lasă-mi timp să mă gândesc la 
ceea ce mi-ai spus, Carol. 

Zâmbetul lui Carol era forţat. Tony îi cunoștea toate 
expresiile feţei, iar cea de acum trăda dezamăgirea. Faptul 
că obținuse nenumărate succese în plan profesional cu 
ajutorul lui nu conta câtuși de puţin în relaţiile lor 
personale! Din acest punct de vedere, se temea că nu îi 
oferise niciodată altceva decât un șir nesfârșit de deziluzii. 

Carol și-a golit paharul. 

— O să păstrez sticla asta pentru data viitoare, a spus 
ea. 

Tony a schiţat o fluturare de mână în chip de rămas-bun 
și s-a îndreptat spre scara care despărţea apartamentul ei 
de la subsol de camerele lui, aflate deasupra. S-a întors 
spre ea ca să-i ureze noapte bună și i-a zărit zâmbetul, 
mult mai blând de această dată. 

— Te cunosc eu, a spus ea. Mai devreme sau mai târziu, 
o să vrei să afli mai multe. 

În timp ce se apropia de casă, Alvin Ambrose a scotocit 
după legitimaţia de poliţist în buzunarul interior al hainei. 
Ştia că statura lui impresionantă, culoarea pielii și faptul 
că era trecut de ora zece noaptea nu aveau să-l facă deloc 
simpatic în ochii celor care locuiau în acest „imobil tip 
directorial” din anii 1970. Era mai bine să aibă la 
îndemână legitimatia. 

Bărbatul care a deschis ușa s-a uitat încruntat la ceasul 
de la mână. După ce a întors, teatral, pe toate feţele 
documentul lui Ambrose, a întrebat pe un ton tăios: 

— Aveţi idee cât este ceasul? 

Ambrose și-a înghiţit replica zeflemitoare care îi stătea 
pe buze. 

— Domnul David Darsie? Sergentul Ambrose, de la West 
Mercia Police. Îmi cer scuze că vă deranjez, dar trebuie să 
discut urgent cu fiica dumneavoastră Claire. 


Bărbatul a clătinat din cap, mimând în mod exagerat 
uimirea. 

— Nu-mi vine să cred! Atâta desfășurare de forțe pentru 
simplul fapt că Jennifer Maidment a întârziat și ea puţin! 
La urma urmei, nu e decât zece și jumătate. 

Era momentul să-l pună la punct pe nenorocit. 

— Nu, domnule. Motivul pentru care am îndrăznit să vă 
deranjez la ora asta este faptul că Jennifer Maidment a fost 
asasinată. 

Expresia lui David Darsie a trecut iute de la iritare la 
oroare, de parcă ar fi fost plesnit peste faţă. 

— Cum? Cum e posibil? S-a uitat peste umăr, ca și cum 
se aștepta ca de undeva din spate să se ivească un alt 
coșmar. Mama lui Jennifer a sunat la noi în urmă cu numai 
câteva minute. Şi-a trecut degetele prin părul rărit, de 
culoare întunecată. Iisuse Hristoase! Ce... Ce...? 

A înghiţit cu greu. 

— Trebuie neapărat să stau de vorbă cu fiica 
dumneavoastră, a repetat Ambrose făcând un pas spre ușa 
deschisă. 

— Nu știu ce să zic... E incredibil. Cum de...? Doamne, 
Dumnezeule, Claire va fi, pur și simplu, distrusă. Nu puteţi 
aștepta până mâine? Ca să-i dăm noi vestea, așa, cu 
menajamente? 

— Îmi pare rău, domnule, dar nu cred că aveţi cum să vă 
menajaţi fiica într-o atare situaţie. 

Trebuie să discut cu ea numaidecât. E vorba despre 
anchetarea unei crime, și nu ne putem permite să pierdem 
timpul. Cu cât discut mai repede cu Claire, cu atât mai 
bine pentru mersul investigaţiei. Nu am nimic împotrivă ca 
dumneavoastră și soţia să asistați la discuţie, dar n-am 
cum să o amân. 

Ambrose era conștient că, pentru cei care nu îl 
cunoșteau și nu îi știau slăbiciunile, putea părea un om 
insensibil. Dar pentru bunul mers al anchetei era dispus să 
recurgă la orice mijloace îi stăteau la îndemână. Şi-a 
coborât vocea, atât cât să acopere huruitul tomberoanelor 


rostogolite pe stradă de oamenii de la serviciul de 
salubritate. 

— Așa că dacă nu vă deranjează..., a zis pășind peste 
prag. 

Darsie n-a avut încotro și s-a dat deoparte, făcându-i loc 
să intre. 

— Da, sigur, poftiţi, a spus el gesticulând spre prima ușă 
din dreapta. 

Ambrose a intrat în livingul cu atmosferă tihnită al 
familiei Darsie. Mobilerul părea destul de uzat, dar 
confortabil. Un corp de bibliotecă ticsit cu DVD-uri și cu 
jocuri de societate, un morman de jucării aruncate aparent 
la întâmplare care ocupau colţul dintre o canapea și 
televizorul cu ecran lat. 

O măsuţă de cafea plină de piese Meccano? și teancuri 
de cărți pentru copii îngrămădite într-un capăt al celeilalte 
canapele. În încăpere nu era nimeni. Ambrose a aruncat o 
privire nedumerită spre Darsie. 

— Scuze pentru harababura din casă, a spus acesta. 
Patru copii... Plus că toată familia e dezordonată din 
naștere. 

Ambrose s-a străduit să nu-l judece prea aspru pe 
bărbatul care părea preocupat de aspectul camerei când 
tocmai aflase că prietena cea mai bună a fiicei sale fusese 
asasinată. Ştia din experienţă că un asemenea șoc provoca 
la unii oameni reacţii ciudate și de multe ori deplasate. 

— Unde e fiica dumneavoastră? 

Darsie a dat din cap cu hotărâre. 

— Imediat. Mă duc acum să le chem pe ea și pe maică- 
sa. 

A revenit atât de iute însoţit de fiica și de soţia lui, încât 
Ambrose și-a dat seama că ticălosul, și laș pe deasupra, nu 
le dăduse el însuși vestea. Claire, o fetiță slăbănoagă, cu 
un aer de copil oropsit în halatul ei din prosop, alb și 
pufos, tras pe deasupra unei pijamale din flanel, și 


3 Sistem de piese metalice de asamblat și de accesorii, precursorul 
Lego-ului, utilizat la confecționarea de machete de avioane, nave, 
automobile etc. (n.tr.) 


încălţată cu o pereche de Crocst de un roz aprins, încerca 
să facă pe adolescenta distantă, în timp ce mama ei părea 
mai degrabă obosită decât speriată. Au rămas toți trei, 
nehotărâțţi, în dreptul ușii, așteptând ca Ambrose să preia 
ostilitățile. 

— Vă rog, luaţi loc, a spus el lăsându-le un scurt răgaz 
pentru a se așeza pe canapea. Îmi pare rău că sunt nevoit 
să vă deranjez la ora aceasta, dar e ceva extrem de 
important. 

Claire a ridicat din umeri. 

— Ei, nu-i nimic. Toate astea din cauză că Jen și-a făcut 
și ea de cap într-o seară și a întârziat acasă. 

Ambrose a clătinat din cap. 

— Nu, îmi pare rău, Claire. E ceva mult mai grav. 

A urmărit cum pe faţa fetei se instalează panica. Ţinând 
cont de ceea ce vedeau pe internet și la televizor, copiii 
știau acum o groază de lucruri. Orice umbră de nepăsare a 
dispărut brusc de pe chipul ei înainte ca Ambrose să mai 
apuce să adauge ceva. 

— O, Doamne, s-a tânguit fata. I s-a întâmplat ceva rău, 
nu-i așa? Și-a dus mâinile la faţă, zgâriindu-se pe obraji, și 
s-a aruncat în braţele mamei, care a cuprins-o, instinctiv, 
pe după umeri. 

— Da, mi-e teamă că da, a spus Ambrose. Îmi pare tare 
rău, Claire, dar prietena ta a murit în seara aceasta. 

Claire a scuturat din cap. 

— Nu, nu se poate, nu vă cred! 

— Din păcate, e adevărat. Încă o dată, îmi pare nespus 
de rău. 

Şi-a adunat toate forţele pentru a face faţă lacrimilor 
fetei. 

— Vă rog, lăsaţi-ne singuri câteva clipe, a intervenit 
mama, albă la faţă din cauza șocului. 

Ambrose s-a ridicat și a ieșit din cameră. S-a așezat pe 
scară și a așteptat. Oamenii își închipuiau că treburile 


4 Marcă americană de încălțăminte concepută inițial pentru plajă, 
considerată extrem de comodă, ușor de întreţinut, rezistentă la bacterii 
și mirosuri neplăcute (n.tr.) 


polițienești se rezumau la acţiune și atât - urmăriri 
spectaculoase de mașini, prinderea infractorilor și izbirea 
lor de ziduri în timp ce îi încătușai. Nu înțelegeau că 
esența meseriei era răbdarea. Insă Patterson știa. Şi 
acesta era unul dintre motivele pentru care lui Ambrose îi 
plăcea de șeful său. El nu transfera presiunea obţinerii 
rezultatelor imediate venită dinspre superiori pe umerii 
echipei. Nu pentru că n-ar fi fost conștient de urgenţa unor 
anchete, ci pentru că era de părere că unele lucruri 
trebuie făcute pe îndelete. 

Au trecut zece minute înainte ca David Darsie să se 
strecoare afară din cameră. 

— Mai durează puţin. Pot să vă servesc între timp cu 
ceva? 

— O cafea, vă rog. Fără lapte, două cuburi de zahăr. 

Şi-a făcut de lucru cu cafeaua alte zece minute, apoi 
doamna Darsie a ieșit din living și s-a apropiat de el. 

— Claire e foarte afectată, a spus ea. Și eu sunt. Jennifer 
era un copil minunat. Fetele s-au împrietenit la cataramă 
încă din școala primară. Părinţii ei au fost un fel de a doua 
familie pentru Claire, iar eu m-am purtat ca o mamă cu 
Jennifer. Ele două au fost dintotdeauna de nedespărțit, aici 
ori la Jennifer acasă, la cumpărături sau oriunde se duceau 
în oraș. 

— Tocmai de aceea fiica dumneavoastră e un martor 
atât de important pentru noi. Dacă cineva are vreo idee 
despre planurile lui Jennifer pentru seara aceasta, cel mai 
probabil Claire e acea persoană. Și să stea de vorbă cu 
mine este singurul lucru pe care îl mai poate face pentru 
prietena ei. 

— Da, a înţeles asta. Acum încearcă să-și revină cât de 
cât, ca să poată discuta cu dumneavoastră. Doamna Darsie 
și-a dus o mână la faţă și și-a cuprins obrazul și bărbia în 
căușul palmelor. Doamne, Dumnezeule, sărmana Tania! 
Nu știu dacă aţi aflat, dar Jennifer era copil unic. 

Tania și Paul au încercat ani de-a rândul să aibă copii și 
o divinizau pe Jennifer. N-au răsfățat-o, nimic de genul 
acesta. Dimpotrivă, erau destul de severi cu ea. Dar era de 


ajuns să te uiţi puţin la ei să îți dai seama cât de mult o 
iubeau. 

— Ne întrebam unde e domnul Maidment, a spus 
Ambrose străduindu-se să profite cât mai mult de aparenta 
bunăvoință a interlocutoarei. 

— E în India. Este proprietarul unei companii care 
fabrică mașini-unelte și a plecat într-o călătorie de afaceri, 
pentru a obţine finanţare și a face faţă crizei creditelor. 
Ochii femeii erau scăldaţi de lacrimi. Probabil că nu a aflat 
încă nimic despre Jennifer, nu-i așa? 

— Nu știu. Colegii mei sunt acum acasă la ei și încearcă 
să o ajute pe doamna Maidment să treacă mai ușor peste 
nenorocirea care i-a lovit. O să găsească ei cea mai bună 
metodă de a-l pune pe domnul Maidment la curent cu 
situaţia. A întins mâna și a prins-o ușor de cot pe doamna 
Darsie. Credeţi că fiica dumneavoastră este gata să discute 
cu mine? 

Claire stătea ghemuită pe canapea, cu faţa îmbujorată și 
cu ochii umflaţi de plâns. Se închisese în sine și părea mult 
mai tânără decât cei paisprezece ani ai săi. 

— Aţi spus că Jennifer e moartă, a rostit ea imediat ce 
Ambrose a intrat în cameră. Asta înseamnă că a fost ucisă, 
nu-i așa? 

— Mi-e teamă că da, a răspuns Ambrose și s-a așezat în 
fața fetei, în timp ce mama adopta din nou o postură 
protectoare. Imi pare foarte rău. 

— Dar a fost... vreau să zic, au... i-au făcut rău? Adică, 
sigur că da, doar au ucis-o, nu? Dar au torturat-o? a 
întrebat într-o încercare disperată de a-și domoli propriile 
temeri. 

Lui Ambrose nu îi plăcea să-i mintă pe martori, dar în 
unele cazuri aceasta era soluţia cea mai indicată. 

— A fost, probabil, o moarte foarte rapidă, a spus, iar 
vocea lui tunătoare și joasă a sunat liniștitor. 

— Când s-a întâmplat? a întrebat Claire. 

— Deocamdată, nu știm cu certitudine. Când ai văzut-o 
ultima dată? 

Fata a inspirat adânc. 


— Am ieșit împreună de la ore. Am crezut că o să vină 
încoace, fiindcă avem o temă de făcut la biologie, și de 
obicei ne facem lucrările astea aici. Tata, care e profesor 
de chimie, ne ajută uneori când ne blocăm. Dar mi-a zis că 
nu vine cu mine, pentru că tatăl ei urma să sosească mâine 
din străinătate și ea voia să-i facă o prăjitură. Așa, ca de 
bun venit. 

— Foarte drăguţ din partea ei. Obișnuia să-i facă des 
asemenea surprize? 

Claire a ridicat din umeri. 

— Chiar nu știu. Nu-mi amintesc s-o mai fi auzit până 
acum, dar adevărul e că n-am dat cine știe ce importanţă. 
Tatăl ei călătorește foarte mult. Uneori nu lipsește decât 
câteva zile, dar în ultima vreme a fost plecat cu 
săptămânile. 

— Asta din cauza boomului economic din China și din 
India, a intervenit doamna Darsie. 

Încearcă să exploateze noile pieţe, de aceea lipsește atât 

de mult de acasă. 
_ Ambrose și-ar fi dorit ca mama fetei să nu se amestece. 
Intotdeauna preferase ca interogatoriile să decurgă sub 
forma unei conversații. Era cel mai bun mijloc de a-i face 
pe martori să divulge mai mult decât intenționau. Nu-i 
convenea deloc când alţii se băgau și întrerupeau firul 
discuţiei. 

— Asta e tot ce știi despre planurile lui Jennifer din 
seara asta? Că voia să facă o prăjitură pentru tatăl ei? 

Claire s-a încruntat, scotocind în memorie. 

— Mda. M-am cam supărat că nu mă anunţase dinainte. 
Pentru că ne juraserăm să ne spunem totul. „Prietenii nu 
trebuie niciodată să se lase baltă unii pe alţii” - știți, e un 
fel de slogan al nostru. Iar ea nici măcar nu m-a rugat să 
mă duc cu ea acasă și s-o ajut la bucătărie. 

— Așadar, ţi s-a părut ciudat, nu? Faptul că ţi-a dat 
vestea așa, pe nepusă masă? 

— Da, oarecum, a încuviinţat Claire. Totuși, nu era mare 
scofală. Doar ceva neobișnuit din partea ei. Dar n-aveam 


de gând să mă cert cu ea pentru atâta lucru. Dacă voia să- 
și surprindă tatăl cu un gest drăguţ, era treaba ei. 

— Unde v-aţi luat bun-rămas? 

— Păi, de fapt, nu am apucat să ne luăm rămas-bun în 
adevăratul sens al cuvântului. Vedeţi, lucrurile s-au 
întâmplat cam așa: am așteptat amândouă în staţia de 
autobuz, a venit mașina, eu am urcat prima, pe urmă 
Jennifer. Şi după aia o aud că-mi zice: „Am uitat, trebuie să 
cumpăr ciocolată pentru prăjitură, mă duc la Co-op”. Știţi, 
avem un mic magazin Co-op la numai cinci minute de mers 
pe jos de școală. Eu eram în autobuz și o văd cum își face 
loc să coboare și o ia spre magazin. Şi îmi face cu mâna, 
toată numai zâmbete. Și zice: „Ne vedem mâine”, sau cel 
puţin așa mi s-a părut. Chipul lui Claire s-a schimonosit și 
lacrimile au început să-i curgă pe obraji. Atunci am văzut-o 
ultima oară pe Jennifer, a adăugat. 

Ambrose a rămas tăcut, în vreme ce o urmărea pe mama 
lui Claire cum o mângâia pe păr, încercând să o 
liniștească. 

— Se pare că Jennifer nu era în apele ei în seara asta, a 
remarcat el. S-a purtat cam ciudat, nu crezi? 

Claire a ridicat dintr-un umăr. 

— Nu știu ce să zic. Tot ce se poate. 

Ambrose, la rândul său tatăl unui fiu adolescent, a 
recunoscut în ezitarea fetei stilul de a spune „Absolut”, 
specific vârstei. I-a aruncat un zâmbet încurajator. 

— Claire, știu că nu vrei să trădezi în niciun fel 
încrederea prietenei tale, dar în anchetarea unei crime nu 
încape loc de secrete. Spune-mi, crezi cumva că se ducea 
la o întâlnire? Poate cu cineva despre care nu voia să se 
afle? 

Claire a pufnit și și-a șters nasul cu dosul palmei. 

— Nu mi-ar fi ascuns așa ceva! Nu, nici vorbă. Cineva a 
acostat-o pe drumul spre Co-op. Sau mai târziu, către casă. 

Ambrose nu a mai insistat. Nu avea nimic de câștigat 
dacă își atrăgea dușmănia lui Claire. 

— Stăteaţi mult pe internet? 

Claire a încuviințat. 


— Sigur, dar mai mult la ea acasă. Are un computer mai 
bun decât al meu. Dar și când nu eram împreună stăteam 
tot timpul de vorbă. Pe chat și chestii de-astea. 

— Foloseaţi vreo reţea de socializare? 

Claire i-a aruncat o privire care părea să urle „Evident!”, 
apoi a dat din cap. 

— Da, foloseam Rig. 

„Cred și eu.” Cu câţiva ani în urmă, fusese în vogă 
Myspace. Pe urmă apăruse Facebook. Și după aceea 
Rigmarole îl detronase, propunând o interfaţă și mai 
prietenoasă pentru utilizatori și oferind, în plus, 
descărcarea gratuită a unui software de recunoaștere a 
vocii. Acum nu mai trebuia nici măcar să știi să tastezi 
pentru a avea acces într-o comunitate internaţională de 
oameni cu preocupări similare printre care se puteau 
strecura cu mare ușurință violatori bine camuflati. 
Ambrose se străduia să-și ţină sub supraveghere copiii și 
prieteniile pe care și le făceau aceștia online, deși era 
conștient de faptul că era o bătălie pierdută din start. 

— Ştii cumva parola lui Jennifer? Ne-ar fi de mare folos 
dacă am reuși să avem cât mai repede acces la profilul ei și 
la mesajele primite și trimise. 

Claire a aruncat iute o privire furișă spre mama ei, ca și 
cum ar fi avut ea însăși propriile secrete pe care nu dorea 
să le dezvăluie. 

— Eu și Jennifer stabiliserăm un soi de cod, imposibil de 
spart. Parola ei era formată din inițialele mele, plus 
ultimele șase cifre de la numărul meu de telefon mobil. 
Este CLD435767. 

Ambrose și-a notat parola în telefonul său mobil. 

— Claire, ne-ai fost cu adevărat de mare ajutor. Nu 
vreau să te mai rețin mult. Dar trebuie să-ți mai pun totuși 
o întrebare. Ţi-a povestit cumva Jennifer despre cineva de 
care îi era teamă? De care se simţea ameninţată? Un 
adult? Sau poate cineva de la școală ori dintre vecini? 
Oricine? 

Claire a scuturat din cap. Faţa i se schimonosise din nou 
într-un rictus de deznădejde. 


— Nu, nu mi-a povestit niciodată despre așa ceva, a spus 
ea pe un ton vrednic de milă și cu o expresie de suferinţă 
întipărită pe chip. Toată lumea o plăcea pe Jennifer. Cine 
să fi dorit s-o ucidă? 


CAPITOLUL 4 


Lui Carol nu îi venea să creadă cât de repede fusese 
ștearsă amprenta personalităţii lui John Brandon din biroul 
pe care îl ocupase. Îl decorase într-un mod discret, 
nebătător la ochi, o singură poză de familie și un automat 
modern de făcut cafea fiind singurele indicii ale 
personalităţii lui. James Blake era însă, în mod cert, 
plămădit dintr-un cu totul alt aluat. Fotoliile din piele, 
biroul în stil antic și dulapuri din lemn pentru dosare creau 
acum o ambianţă ca de conac de ţară. Pereţii fuseseră 
împodobiți cu mărturii de netăgăduit ale succesului 
profesional al șefului celui nou - diploma înrămată de la 
Exeter”, fotografii cu doi prim-miniștri, cu Prinţul de 
Wales, cu mai mulţi miniștri de interne și cu câteva 
celebrităţi de mai mică anvergură. Carol nu știa dacă să 
interpreteze decorul ca pe o dovadă de vanitate din partea 
lui sau ca pe un avertisment adresat vizitatorilor. S-a decis 
să amâne verdictul până când avea să îl cunoască mai bine 
pe Blake. 

Spilcuit în uniforma lui de gală imaculată, Blake a 
invitat-o să ia loc pe unul dintre scaunele reglabile din fața 
biroului. Spre deosebire de Brandon, nu i-a oferit ceai sau 
cafea. Și a scutit-o și de amabilităţi, după cum avea să 
descopere. 

— Voi trece direct la subiect, Carol, a informat-o. 

Deci așa aveau să decurgă lucrurile de acum încolo. 
Fără încercări prefăcute de a stabili punți de comunicare, 

fără pretenţia că între ei ar exista puncte comune de 
interes. Pentru Carol era de-acum clar că apelativul folosit 
de el - numele ei mic - nu însemna primul pas către 
consolidarea unor relaţii de camaraderie, ci o tentativă cât 
se poate de explicită de a o umili prin refuzul de ai se 
adresa potrivit rangului. 

— Foarte bine, domnule. 

A rezistat impulsului de a-și încrucișa braţele și 
picioarele, alegând să imite atitudinea lui aparent sinceră. 
Nu degeaba petrecuse atâţia ani în compania lui Tony! 
Câte ceva mai învățase și ea. 

— Ti-am studiat dosarul. Eşti un ofițer de poliţie 
strălucit, Carol. Şi ţi-ai construit o echipă de prima mână. 

A tăcut, expectativ. 

— Mulţumesc, domnule. 

— Și tocmai aici este problema. 

Colţurile gurii lui Blake s-au ridicat într-un zâmbet care 
arăta cât de mulţumit era de propria ingeniozitate. 

— Noi nu am considerat niciodată că succesele noastre 
pot reprezenta o problemă, a spus Carol, conștientă că nu 
era tocmai răspunsul așteptat din partea ei. 

— Înţeleg că misiunea echipei tale este aceea de a 
investiga infracțiunile majore care nu intră sub jurisdicţia 
altor instituţii la nivel naţional. 

Carol a dat aprobator din cap. 

— Așa este. 

— Dar, atunci când nu aveţi de-a face cu astfel de 
delicte, vă ocupați de dosare clasate? a continuat el fără a- 
și ascunde disprețul. 

— Da. Şi am înregistrat succese notabile și în această 
direcţie. 

— A, nici nu mă îndoiesc. Nu sunt sigur însă că talentele 
tale sunt cel mai bine valorificate în astfel de situaţii, 
Carol. 

— Sunt cazuri importante, domnule. Acţionăm în numele 
celor uciși. Rezolvându-le, aducem liniștea în familii și 
vinovaţii în faţa justiţiei, chiar dacă au reușit să se 
sustragă ani de zile. 


Nările lui Blake s-au umflat, ca și cum ar fi detectat în 
aer un miros neplăcut. 

— Asta e părerea prietenului tău, doctorul Hill? 

— Așa credem cu toţii, domnule. Pentru noi, cazurile 
acestea contează. lar impactul lor asupra publicului nu 
este nici el neglijabil. Așa îi facem pe oameni să înţeleagă 
cât de mult se implică poliţia în rezolvarea delictelor 
majore. 

Blake a scos o bomboană mentolată dintr-o cutiuţă și şi- 
a vârât-o în gură. 

— Sigur că ai dreptate, Carol. Dar, sincer vorbind, 
cazurile vechi sunt pentru ţânci. Pentru mârţoage, nu 
pentru cai de curse pursânge ca tine și ca membrii echipei 
tale. Sunt chestiuni care se rezolvă prin perseverenţă, atât 
și nimic mai mult, nedemne de abilităţile profesionale ale 
tale și ale oamenilor tăi. 

— Îmi pare rău, domnule, dar nu pot fi de acord. Carol 
nu-și dădea seama ce anume o înfuriase atât de tare. Ştia 
doar că era teribil de iritată. Dacă ar fi fost atât de simple, 
ar fi fost soluționate cu mult înainte, a adăugat. Intervenţia 
noastră nu se referă numai la aplicarea noilor tehnici 
criminalistice la cazurile vechi. Este vorba despre 
abordarea lor din perspective inedite - mergem cu gândul 
cât mai departe, până la limita imposibilului. Şi ne 
pricepem foarte bine la asta. 

— Tot ce se poate. Insă nu constituie o modalitate 
productivă de folosire a bugetului. Am văzut că s-a investit 
enorm în această echipă a ta. Dispuneţi de cunoștințe și de 
abilităţi la cel mai înalt nivel, care pot fi mult mai bine 
exploatate în rezolvarea cazurilor noi. Nu numai a 
delictelor majore, dar și a altor chestiuni complicate ajunse 
în atenţia celor de la omucideri. Scopul nostru este să 
asigurăm populaţiei servicii de calitate. lar sarcina mea 
este de a face acest lucru cu un randament cât mai mare. 
Așa încât trebuie să te previn. Pe moment, o să las 
lucrurile așa cum sunt, dar tu și membrii echipei veţi fi 
supravegheați îndeaproape. Va fi o perioadă de probă de 
trei luni. După care, pe baza unei examinări riguroase a 


numărului de cazuri care v-au fost atribuite și a 
rezultatelor obţinute, voi lua decizia. Dar te avertizez: 
toate instinctele mele merg către reîncadrarea voastră în 
brigada de omucideri. 

— Se pare că deja v-aţi hotărât, domnule, a remarcat 
Carol pe un ton voit degajat. 

— De tine depinde. De data aceasta, zâmbetul lui Blake 
era, incontestabil, infatuat. A, și mai e ceva... dacă tot 
discutăm despre buget. Am impresia că-i plătiţi doctorului 
Hill sume consistente pentru consultanţă. 

Iritarea lui Carol ameninţa să ia proporții. 

— Doctorul Hill a fost unul dintre elementele-cheie care 
au contribuit la succesele noastre, a răspuns răspicat, 
incapabilă să-și mascheze nemulțumirea din voce. 

— Este psiholog clinician, nu legist. Și nu este singurul 
care poate oferi asemenea servicii. Blake a deschis un 
sertar din care a scos un dosar. S-a uitat spre Carol ca și 
cum ar fi fost surprins că se mai afla în încăpere. La 
Academia Naţională de Poliţie se predau de mai mulţi ani 
cursuri de științe comportamentale și de profiling. Putem 
apela la ofiţeri specializaţi și economisim astfel o grămadă 
de bani. 

— Nu au expertiza doctorului Hill. Și nici experienţa lui. 
Doctorul Hill este unic. Domnul Brandon a fost întotdeauna 
de aceeași părere. 

S-a lăsat un moment lung de tăcere. 

— Domnul Brandon nu mai e aici ca să te protejeze, 
Carol. Poate că el a considerat potrivit să aloce o parte 
importantă din bugetul poliţiei din Bradfield pentru... 
proprietarul casei unde locuiești, a adăugat insinuant după 
o pauză. Eu însă nu. Așa că, dacă vei avea nevoie de un 
profiler, apelează, te rog, la unul mai ieftin, ca nu cumva 
să fim acuzaţi de corupţie. 

Patterson simţea cum începea să-i bubuie capul. Nimic 
de mirare, din moment ce abia apucase să ațipească vreo 
două ore. Cu părul său grizonant și cu pielea cenușie de 
oboseală, telespectatorii care îl văzuseră în dimineaţa 
aceea pe micul ecran puteau fi iertaţi pentru că își 


închipuiseră că aparatele lor se transformaseră brusc în 
unele alb-negru. Numai ochii roșii le dovediseră contrariul. 
Băuse suficientă cafea cât să pornească o motocicletă 
Harley Davidson din pedală, dar, chiar și așa, nu reușise să 
creeze imaginea  polițistului  infailibil, căruia să-i 
încredinţezi liniștit investigarea unei crime. Nimic nu era 
mai frustrant decât să fii nevoit să ţii o conferinţă de presă 
când tot ce puteai oferi era o înșiruire de fapte. 

Poate că aveau totuși noroc. Poate că mass-media urma 
să scoată la iveală vreun martor care să o fi văzut pe 
Jennifer Maidment după ce se despărțise de cea mai bună 
prietenă. Dar asta ar însemna să fie prea optimist și să 
facă abstracţie de îndelungata sa experienţă. Mult mai 
probabil, anchetatorii aveau să fie asaltaţi de un șuvoi de 
fantasmagorii, majoritatea furnizate cu bună-credinţă, dar 
la fel de inutile ca poveștile celor care ţineau cu tot 
dinadinsul să ajungă în centrul atenţiei sau ale 
nenorociţilor care jubilau la gândul că aveau să facă poliţia 
să-și piardă vremea. 

În timp ce reporterii ieșeau din sală, a plecat în căutarea 
lui Ambrose. L-a găsit aplecat asupra computerului la care 
lucra analistul cu care colabora echipa lor, un tip extrem 
de răbdător. Gary Harcup fusese trezit și luat din pat 
imediat după miezul nopţii, după care i se pusese în braţe 
laptopul lui Jennifer. Ambrose i-a aruncat o privire scurtă 
șefului său, apoi și-a mijit ochii căprui și încercănaţi, în 
încercarea de a-i focaliza pe display. 

— Deci vrei să spui că mesajele astea au fost trimise de 
pe computere diferite? Deși sunt ale uneia și aceleiași 
persoane? 

— Exact. 

— Cum se poate așa ceva? a întrebat Ambrose 
nedumerit. 

— Presupun că persoana care discuta cu Jennifer folosea 
computerele din internet cafe-uri sau din biblioteci. 
Niciodată aceleași. 

Gary Harcup era la fel de solid ca Ambrose, dar 
asemănările se opreau aici. În timp ce Ambrose era îngrijit, 


chiar spilcuit, și musculos, Gary era rotofei, purta haine 
mototolite și ochelari și avea părul castaniu zbârlit și o 
barbă de aceeași nuanţă. Părea un urs din filmele de 
desene animate. S-a scărpinat în cap și a adăugat: 

— Folosește o adresă de e-mail gratuită, imposibil de 
depistat. Niciuna dintre sesiuni nu durează mai mult de o 
jumătate de oră, așa că nimeni nu a avut motive să-i 
acorde atenţie. 

Patterson și-a tras un scaun mai aproape. 

— Ce faceţi, băieţi? Ai găsit ceva, Gary? 

Ambrose a răspuns în locul lui: 

— Claire Darsie mi-a spus că ea și Jennifer foloseau 
foarte des Rigmarole. Și Gary a reconstituit o bună parte 
din ceea ce se discuta în camerele de chat și în sesiunile 
de mesagerie instantanee“. 

— Şi e ceva folositor aici? Patterson s-a aplecat pentru a 
vedea mai bine monitorul. 

Dinspre Ambrose a venit un parfum proaspăt de săpun, 
și Patterson s-a simţit pentru o clipă rușinat de murdăria 
lui. Nu făcuse duș, ci doar își trecuse iute peste obraji 
aparatul de ras electric. 

— O mulţime de prostii, a răspuns Gary. Pălăvrăgeala 
obișnuită între adolescenţi despre X Factor” și Big Brother. 
Staruri pop și actorii din serialele TV. Bârfe despre colegii 
de școală. In general, discută cu alţi copii din clasă, dar 
apar și intruși din reţeaua Rigmarole. De obicei, fete de 
aceeași vârstă interesate de aceleași formaţii muzicale de 
băieţi. 

— Am impresia că urmează un „dar”, a remarcat 
Patterson. 

— Cam așa ceva. Unul dintre intruși pare puţin diferit de 
ceilalți, a spus Ambrose. Încearcă să se plieze pe specificul 
conversațţiilor, dar din când în când iese în evidenţă cu 
câte o remarcă mai specială și are mare grijă să nu lase să 

transpară niciun indiciu legat de locul de unde trimite 
mesajele. Poţi să ni le arăţi, Gary? 

Degetele lui Gary au zburat pe tastatură, și un șir de 
schimburi de mesaje a început să se deruleze pe ecran. 
Patterson le-a citit cu atenţie, fără să știe exact ce căuta. 

— Crezi că e vorba despre un pedofil? Ambrose a 
scuturat din cap. 

— Nu, nu pare. Acest cineva, oricine ar fi, încearcă să se 
apropie de Jennifer și de amicii ei, să se împrietenească. 
De obicei, pedofilii urmăresc să-i izoleze pe copii, să-i 
scoată din gașcă. Profită de nesiguranta lor, de temerile pe 
care le au referitor la propria înfățișare, greutate, 
personalitate, la faptul că nu sunt suficient de cool. Aici nu 
este însă vorba despre așa ceva. E mai degrabă o 
chestiune de solidaritate. De apartenenţă la un grup. A 
bătut cu degetul în monitor. Nicio tentativă de exploatare. 

— Şi uite, aici devine chiar interesant, a intervenit Gary, 
derulând mesajele atât de repede, încât totul s-a 
transformat într-un șir nebulos de litere printre care se 
intercalau fețe zâmbitoare. Schimbul acesta de mesaje a 
avut loc acum cinci zile. 

Jeni: C vrei sa zici, zz? 

ZZ: k toata lumea are secrete, lucruri de care ii e 
rushine. K ar prefera sa moara decat sa afle ceilaltzi. 

Jeni: Eu nu. Prietena mea shtie totul despre mine. ZZ: 
asha zicem totzi, da mintzim. 

— Acum ceilalți intervin și ei, și conversaţia se extinde, a 
spus Gary. Pe urma, ZZ o atrage însa iar pe Jennifer într-o 
discuţie privata. Uite! 

ZZ: Am vrut sa vorbesc numai cu tine. Jeni: D c? 

ZZ: pt k shtiu k ai un secret MARE. Jeni: Atunci shtii mai 
mult k mine. 

ZZ: uneori nu ne shtim propriile secrete. Eu shtiu un 
secret p care nu vrei k lumea sa il afle. 

Jeni: Nu shtiu despre c vorbeshti. 

ZZ: sa fii maine online la aceeasi ora shi o sa mai vorbim 
d asta. 

— Şi aici se încheie discuţia, a adăugat Gary. 


— Bine, dar ce s-a întâmplat în ziua următoare? a 
întrebat Patterson. 

Gary s-a lăsat pe spate în scaun, trecându-și mâna prin 
părul ciufulit. 

— Tocmai aici e buba. Orice i-a spus ZZ lui Jennifer a 
doua zi, fata a șters conversaţia. 

— Credeam că n-ai cum să ștergi ceva din memoria unui 
computer decât dacă dai cu ciocanul cât poţi de tare în 
hard disk, a remarcat Patterson. 

Durerea de cap se instalase acum, o pulsaţie adâncă și 
surdă între urechi. Şi-a apăsat cu putere degetele la 
rădăcina nasului, încercând să atenueze durerea. 

— Asta cam așa e, a răspuns Gary. Totuși, n-ai cum să 
refaci ce s-a șters cu un simplu clic. 

Presupun că fetița habar n-avea cum să curețe ceva din 
memoria computerului. Chiar și așa, va trebui să descarc o 
groază de programe în drăgălașul ăsta ca să recuperez ce 
a încercat să șteargă. 

— Fir-ar al dracului, a mormăit Ambrose. Şi cât o să 
dureze? 

Gary a ridicat din umeri, mișcând scaunul sub greutatea 
lui. 

— Chestie de noroc, nu-i așa? Poate să ia câteva ore, 
dar, la fel de bine, și câteva zile. Și-a ridicat braţele în 
semn de neputinţă. Ce-aș putea să vă spun? Nu e ca o 
reparaţie la mașină. N-am cum să aproximez. 

— Bun, am înţeles, a intervenit Patterson. Putem să 
revenim acum la ceea ce discutaţi când am intrat? li 
spuneai lui Alvin că mesajele au fost trimise de pe 
computere diferite. Există vreo modalitate de a afla locaţia 
computerelor? 

Gary a ridicat din nou din umeri, și-a împreunat mâinile 
și și-a trosnit degetele. 

— Teoretic, da, dar nu putem avea nicio garanţie. Sunt 
site-uri care ţin evidenţa datelor de identificare ale 
computerelor. Numai că mașinile astea trec dintr-o mână 
într-alta. Colţurile gurii i-au coborât, și pe faţă i-a apărut o 


expresie de clovn trist. Există însă șansa să depistaţi 
măcar o parte dintre ele. 

— În felul ăsta, vom afla pe unde își face veacul 
individul, a spus Patterson. Şi asta trebuie să devină o 
prioritate pentru noi. Poţi să te ocupi și de asta, Gary, în 
afară de căutarea datelor șterse din computerul lui 
Jennifer? Sau mai chem pe cineva să ne ajute? 

Dacă Gary ar fi fost câine, părul de la ceafă i s-ar fi 
zbârlit în momentul acela. 

— Mă descurc, a spus el. În timp ce derulez software-ul 
de căutare a informaţiilor șterse din laptopul lui Jennifer, o 
să încep să caut datele de identificare ale computerelor 
folosite de tip. 

Patterson s-a ridicat de pe scaun. 

— Bun. Dar, dacă o să dureze prea mult, să știi că o să 
chem pe cineva care să facă munca asta de rutină, a 
ripostat el. 

Gary i-a aruncat o privire tăioasă. 

— Nimic din ceea ce fac eu aici nu e muncă de rutină. 

Patterson s-a abținut să nu-și dea ochii peste cap. 

— Nu, sigur că nu. Scuze, Gary. N-am vrut să te jignesc. 
A rezistat tentaţiei de a-l mângâia pe cap, așa cum făcea 
cu corcitura de câine a familiei. S-a întors apoi spre 
Ambrose: Alvin, vreau să-ţi spun două vorbe. 

Au ieșit pe coridor, și Patterson s-a rezemat de perete. 
Ancheta nu părea să înainteze, și asta îi apăsa ca o povară 
pe umeri. 

— A naibii treabă, pare că n-o să ajungem nicăieri, a zis. 
N-avem nici măcar un martor. Fata a coborât din autobuz, 
dar n-a ajuns la Co-op. Ca și cum ar fi dispărut pur și 
simplu în ceaţă, undeva între staţia de autobuz și magazin. 

Alvin și-a frământat buzele. 

— Asta dacă a pornit-o, într-adevăr, spre Co-op. 

— Cum adică? Tu i-ai luat declaraţia lui Claire Darsie. N- 
a spus ea că Jennifer voia să cumpere ciocolată ca să-i facă 
o prăjitură tatălui ei? Şi că a văzut-o cum îi făcea cu mâna 
în vreme ce se îndrepta în direcţia aceea? 


— Poate că Jennifer a minţit-o, a replicat Ambrose 
impasibil. Faptul că a pornit în direcţia aceea nu înseamnă 
că și-a continuat drumul înspre magazin. Claire a spus că 
Jennifer s-a purtat destul de ciudat. Așa că poate își făcuse, 
de fapt, alte planuri. Planuri care n-aveau nimic de-a face 
cu o vizită la Co-op. Sau cu prepararea unei prăjituri. 
Poate că nici nu intenţiona să facă o prăjitură. 

— Crezi că se ducea la o întâlnire? 

Ambrose a ridicat din umeri. 

— Ar trebui să ne punem în locul ei și să ne gândim ce 
anume ar face-o pe o adolescentă să-și mintă cea mai bună 
prietenă. De obicei, e vorba despre un băiat. 

— Deci bănuiești că intrusul de pe Rig e un tip? 

— Nu știu. Mă îndoiesc însă că Jennifer era atât de 
emancipată. Mai degrabă, îmi închipui că și-a dat întâlnire 
ca să afle mai multe despre acel „secret”. 

Patterson a oftat din rărunchi. 

— Şi, până nu termină Gary vrăjile lui, n-o să avem 
habar despre ce este vorba. 


— Așa e. Dar, între timp, poate ar fi util să discutăm cu 
părinţii lui Jennifer și să încercăm să aflăm dacă fata 
intenţiona într-adevăr să-i facă tatălui ei o prăjitură. 


CAPITOLUL 5 


Daniel Morrison avusese noroc cu carul încă de dinainte 
de a se naște. Cu greu ai fi găsit un copil mai dorit decât 
el, și niciun efort sau vreo cheltuială nu au fost precupețţite 
pentru a-i face viaţa cât mai bună. În timpul sarcinii, mama 
lui, Jessica, nu se atinsese de alcool și de grăsimi saturate; 
mai mult, refuzase să folosească fixativ pentru păr, 
produse de curăţare uscată, deodorante și spray-uri contra 
insectelor. Tot ce era considerat la vremea aceea cu 
potenţial carcinogen fusese îndepărtat din preajma ei. Iar 


dacă Mike venea de la cârciumă mirosind a tutun, era 
obligat să se dezbrace în baie și să facă duș înainte de a se 
apropia de soţie. 

Și când, după operaţia de cezariană, Daniel a venit pe 
lume cu un scor Apgar maxim, Jessica a avut confirmarea 
tuturor măsurilor preventive pe care și le luase. Nu a 
ezitat să-și împărtășească părerea tuturor celor dispuși s-o 
asculte, dar și altora, mai puţin binevoitori. 

Dorinţa de a atinge perfecțiunea nu s-a oprit însă aici. 
Fiecare stadiu în dezvoltarea lui Daniel a fost însoţit de 
jucării educative potrivite vârstei, precum și de alte forme 
de stimulare intelectuală. La vârsta de patru ani, a fost 
înscris la cea mai bună grădiniţă particulară din Bradfield 
și încorsetat în pantaloni scurţi din flanel gri, cu cămașă și 
cravată asortate, sacou maroniu și un model de șapcă la 
modă în anii 1950. 

Totul a continuat în aceeași notă. Haine de firmă și 
tunsori ultramoderne; vacanțe la Chamonix în timpul iernii 
și la Chiantishire vara; costume de crichet și echipament 
de rugby; Cirque du Soleil, concerte de muzică clasică și 
spectacole de teatru. Jessica îi punea la dispoziţie orice 
dorea sau își închipuia ea că-și dorea. Orice alt bărbat ar fi 
pus piciorul în prag. Numai că Mike își adora soţia - și fiul, 
evident, dar nu la fel de mult ca pe ea -şi nu voia decât să 
o facă fericită. Așa cum Jessica îl răsfăţa pe Daniel, la fel și 
Mike o răsfăţa pe Jessica. Avusese norocul să se numere la 
începutul anilor '90 printre pionierii telefoniei mobile. 
Uneori i se părea că domeniul în care lucra era o 
adevărată fabrică de bani. Iar faptul că Jessica știa cum să- 
i cheltuiască rapid n-avea absolut nicio relevanţă. 

În schimb, ceea ce începuse să-l preocupe era senzaţia 
că fiul său de paisprezece ani nu era o persoană prea 
drăguță. In ultimele luni, devenise tot mai clar pentru el că 
Daniel nu se mai mulțumea să accepte tot ce hotăra Jessica 
în numele lui. Avea acum propriile năzuinţe, și sentimentul 
că i se cuvenea orice, sădit de mamă încă din fragedă 
copilărie, luase proporţii: nu era fericit decât dacă 
dorinţele i se împlineau imediat și în totalitate. Avuseseră 


loc și câteva certuri aprinse, la finalul cărora Jessica 
izbucnea în lacrimi, iar Daniel se refugia în camera lui, de 
unde refuza uneori să iasă zile în șir. 

Dar nu aceste dispute îl frământau pe Mike, în ciuda 
frustrării și a supărării Jessicăi. Işi amintea foarte bine de 
propriile neînţelegeri cu părinţii, de pe vremea când și el 
era adolescent și încerca să își impună punctul de vedere. 
Ceea ce îl neliniștea cel mai tare era o bănuială ce devenea 
certitudine pe zi ce trecea, și anume aceea că nu avea nici 
cea mai vagă idee despre ceea ce se întâmpla în capul 
fiului său. 

Își amintea că, pe când avea el paisprezece ani, 
preocupările lui erau dintre cele mai simple și mai banale. 
Fotbalul, atât ca jucător, cât și ca spectator; fetele, atât 
reale, cât și imaginare; care formaţie era mai bună, Cream 
sau Blind Faith; și cât trebuia să mai aștepte până să poată 
merge la petreceri cu alcool și droguri. Nu fusese un copil 
prea cuminte și ascultător, dar era convins că învățase 
ceva din relaţia cu propriii părinţi și că acele lucruri aveau 
să-i fie de folos atunci când Daniel ajungea și el la vârsta 
adolescenţei. 

Dar se înșelase amarnic. Daniel a răspuns încercărilor 
de apropiere ale tatălui său cu nepăsare, cu dispreţ, 
refuzând categoric orice implicare. După mai multe 
tentative eșuate, Mike a fost nevoit să admită că nu știa 
nimic despre ceea ce gândea Daniel sau despre felul în 
care își imagina el viaţa. 

Visele și dorinţele lui, temerile și fanteziile, pasiunile și 
aspiraţiile rămâneau un mister pentru tatăl său. 

Mike nu putea decât să-și închipuie cu ce se ocupa fiul 
său în orele lungi când nu erau împreună. 

Şi, pentru că nu-i plăceau roadele imaginaţiei sale, 
încerca să evite să facă speculaţii pe această temă. Iar asta 
era cât se poate de în regulă pentru Daniel. 

Ceea ce nu i-ar fi trecut însă cu niciun chip prin cap lui 
Mike era faptul că la fel de în regulă i se părea și 
ucigașului fiului său. 


Unele ședințe erau mai bine de ţinut în afara locului de 
muncă. Carol știuse dintotdeauna asta din instinct, însă 
Tony îi oferise o explicaţie raţională: „Scoate-i pe oameni 
din matca lor, și toate ierarhiile sar în aer. Se vor simți 
ușor debusolaţi la început, dar vor încerca să compenseze 
dându-și aere. Şi asta îi va face să devină mai creativi, mai 
inventivi. Fapt esenţial dacă vrei să te mentii în frunte. 
Perspectivele noi și viziunile proaspete se numără printre 
lucrurile cel mai dificil de obţinut, mai ales în organizaţii 
puternic ierarhizate precum forțele de poliţie”. 

Într-o echipă ca a ei, a fi cu un pas înaintea celorlalţi era 
chiar și mai important. Așa cum James Blake punctase atât 
de clar, unităţile de elită erau ţinute continuu sub lupă și 
sub o supraveghere mai strictă decât departamentele 
polițienești obișnuite. Dezvoltarea unor iniţiative care se 
dovedeau eficiente era unul dintre mijloacele cele mai 
directe de a-i dezarma pe critici. Acum, presiunea crescuse 
mai mult ca oricând, dar Carol avea încredere că echipa 
urma să-și apere poziția cu aceeași dârzenie ca ea. Și 
tocmai de aceea se ocupa acum de strângerea comenzilor 
de băutură pentru oamenii săi în salonul privat de karaoke 
al restaurantului ei favorit cu specific thailandez. 

În plus, era o ocazie minunată de a pune în practică un 
alt exerciţiu sugerat de Tony, care o învățase că opţiunile, 
chiar și cele mai mărunte, puteau să aibă uneori 
semnificaţii revelatoare. Așa încât acum profita de moment 
pentru a-și pune în balanţă percepțiile cu informaţiile și a 
verifica în ce măsură ceea ce cunoștea cu privire la 
oamenii din echipă se potrivea cu băuturile pe care le 
alegeau ei și cu modul în care dădeau comanda. 

Din acest punct de vedere, Stacey Chen nu fusese 
niciodată o enigmă. În cei trei ani de când lucrau 
împreună, acest geniu al ICT? nu fusese văzut bând altceva 
decât ceai Earl Grey. Avea întotdeauna în geanta ei 
elegantă din piele pliculeţe sigilate individual. În barurile 
și în cluburile în care meniul de băuturi nu includea ceai, 

cerea apă fiartă și și-l prepara singură. Era o femeie care 
știa exact ce își dorea și, odată ce își stabilea ţinta, nu 
făcea niciun compromis pentru a o atinge. 

Consecvenţa de care dădea dovadă era și unul dintre 
motivele pentru care era dificil să-i judeci starea de spirit. 
Atunci când cineva nu oscila nicio clipă în preferinţe, era 
imposibil să ghicești dacă era stresat sau, dimpotrivă, în 
culmea fericirii, mai ales în cazul unei persoane atât de 
pricepute în a-și ascunde sentimentele precum Stacey. Era 
un lucru la fel de frustrant ca stereotipiile rasiale, dar 
Carol nu putea tăgădui că Stacey reușise să rămână pentru 
ea mai impenetrabilă ca oricine altcineva dintre cunoscuţii 
săi. 

Și acum, după atâta timp, abia dacă avea ceva de 
adăugat la informaţiile seci din CV-ul lui Stacey. Era fiica 
unor părinţi chinezi din Hong Kong, antreprenori de 
succes în comerțul de alimente angro și cu amănuntul. Se 
zvonea că Stacey însăși adunase milioane vânzând 
software de concepţie proprie. Adevărul era că se îmbrăca 
în stil de mare bogătașă, cu haine făcute la comandă care 
îi veneau perfect. Ocazional, avea câte o ieșire mai 
arogantă ce lăsa să se întrevadă o altă faţetă a 
personalităţii ei în general liniștite. Carol recunoștea că, 
dacă Stacey n-ar fi fost o expertă în domeniul tehnologiei, 
nu i-ar fi convenit să lucreze atât de îndeaproape cu o 
ființă ca ea. Cumva însă, între ele se cuibărise un 
sentiment de respect reciproc, iar colaborarea lor era una 
fructuoasă. Carol nici nu-și putea imagina acum echipa ei 
fără aportul și flerul lui Stacey. 

Comisarul Paula Mcintyre studia cu atenţie lista, 
cântărindu-și opţiunile. Carol s-a întrebat dacă urma să 
îndrăznească să comande alcool. Probabil că nu, având în 
vedere că își dorea o părere favorabilă a șefei mai mult 
decât o băutură. Bingo! Paula a ales Coca-Cola. Între Carol 
și Paula exista un soi de legătură tainică; munca le 
afectase pe amândouă într-o măsură mult mai mare decât 
experienţa uzuală a unor ofițeri din prima linie. În cazul lui 
Carol, dauna consta în faptul că fusese trădată de oamenii 


pe care ar fi trebuit să se bazeze. Şi asta îi lăsase un gust 
amar și o înfuriase teribil, aducând-o la un pas de a-și da 
demisia. Și Paula se gândise să renunţe la slujbă, dar nu 
din motive de trădare, ci dintr-un sentiment inexplicabil de 
culpabilitate. Aveau în comun faptul că Tony Hill le ajutase 
pe amândouă să revină la gânduri mai bune în privinţa 
profesiunii alese. Sprijinul acestuia fusese acordat în 
calitate de prieten pentru Carol și de terapeut neoficial 
pentru Paula. Iar Carol i-a rămas recunoscătoare lui Tony 
pentru ambele, nu în ultimul rând pentru că nimeni nu o 
întrecea pe Paula în abilitatea de a extrage informaţii în 
cadrul interogatoriilor. Şi totuși, în adâncul sufletului, 
simţise un ghimpe de gelozie față de Paula. „Ce jalnic”, s-a 
dojenit ea. 

Apoi mai era și Kevin. Carol și-a dat seama că acum, 
după retragerea lui John Brandon, sergentul Kevin 
Matthews era omul cu care lucra de cel mai mai mult timp. 
Colaboraseră la investigarea primului caz de crime în serie 
al poliţiei din Bradfield. Ca urmare, cariera lui Carol luase 
un avânt spectaculos, în timp ce a lui Kevin făcuse 
implozie. Atunci când se întorsese în Bradfield pentru a 
înființa MIT”, Carol îl cooptase și pe Kevin, oferindu-i o a 
doua șansă. „Şi nu mi-a iertat-o niciodată.” 

După atâţia ani de când se cunoșteau, tot nu îi putea 
face cinste cu un pahar fără a-l întreba mai întâi ce dorea. 
Intr-o săptămână alegea Coca-Cola dietetică, într-alta 
cafea neagră sau ciocolată caldă. Iar dacă mergeau într-un 
pub, bere nefiltrată draft, bere nemţească rece ca gheaţa 
sau șpriț de vin alb. Nu era sigură dacă variaţia în opţiuni 
se datora plictiselii sau nehotărârii. 

Doi dintre membrii echipei nu erau prezenţi. Sergentul 
Chris Devine zăcea la soare pe o plajă din Caraibe alături 
de partenerul ei. Carol nu putea decât să spere că 
gândurile subalternei sale nu stăruiau câtuși de puţin 


? Major Incident Team - Brigada de infracţiuni Majore, departament 
din cadrul poliției britanice care se ocupă de delicte cu impact puternic 
în rândurile opiniei publice, de genul răpirilor și uciderii de minori, 
colaborând de multe ori cu brigăzile de investigaţii criminale (n.tr.) 


asupra unor crime, deși știa că, dacă Chris ar fi avut și cea 
mai vagă idee despre ce se întâmpla acum în Bradfield, ar 
fi sărit în primul avion pentru a se întoarce acasă. Ca toţi 
ceilalți din brigadă, Chris își iubea munca. 

În fine, detectivul Sam Evans absenta pe motive 
necunoscute. Carol îi informase pe toţi, fie personal, fie 
prin mesaje, cu privire la întâlnire, dar nimeni dintre cei 
de faţă nu știa unde era Sam. Sau ce învârtea în clipa 
aceea. „A primit un telefon dis-de-dimineaţă, și-a luat 
haina și a dispărut”, a relatat Stacey. Pe Carol o mirase 
chiar și faptul că aceasta îi remarcase plecarea precipitată. 

Kevin a rânjit. 

— Ăsta-i Sam, nu-i așa? Ar putea câștiga aurul olimpic în 
întrecerea celor care își văd numai de propriile treburi. 

„Nu e deloc momentul să demonstrăm că nu suntem o 
echipă, ci o colecţie de indivizi căpoși care sfârșesc uneori, 
numai accidental, prin a dansa în același ritm”, și-a spus 
Carol în sinea ei cu un oftat. 

— Merg să aduc băuturile. Să sperăm că o să ajungă și 
el cât de curând. 

— la-i o apă minerală. Drept pedeapsă, a sugerat Kevin. 

În clipa aceea, ușa s-a deschis și Sam a năvălit înăuntru 
purtând o unitate centrală de procesare sub braţ și un 
zâmbet de automulţumire pe faţă. 

— Scuze c-am întârziat, șefa. A strâns carcasa gri 
voluminoasă la piept precum trofeul întrecerii de simplu 
bărbaţi a turneului de tenis de la Wimbledon. Ta-da!/ 

Carol și-a dat ochii peste cap. 

— Ce-i cu asta, Sam? 

— Pare o carcasă de calculator cât se poate de banală, 
probabil de pe la jumătatea anilor 1990, având în vedere 
că are două unităţi pentru dischete, una de cinci inchi și 
cealaltă de trei și jumătate, a răspuns Stacey. Memorie 
cam mică după standardele actuale, dar suficientă pentru 
funcțiile de bază. 

Paula a mârâit spre el: 

— Nu asta a întrebat șefa, Stacey! Ci care-i treaba. 


— Mersi, Paula, dar sosirea lui Sam nu m-a făcut să-mi 
înghit limba, a intervenit Carol mângâind-o ușor pe umăr 
pentru a atenua duritatea vorbelor. Deci, cum bine a zis 
Paula, care-i treaba, Sam? 

Sam a trântit computerul pe masă și a bătut cu palma în 
caracasă. 

— Drăgălașul ăsta este mașinăria despre care Nigel 
Barnes a jurat că nu există. Şi tu ai acum șansa să-l bagi 
după gratii pentru uciderea soţiei, a adăugat arătând cu 
degetul spre Stacey. 

Şi-a încrucișat braţele pe pieptul lat și a rânjit. 

— Tot nu am habar despre ce vorbești, a declarat Carol, 
conștientă că toţi așteptau ca ea să spună asta și deja pe 
jumătate convinsă că trebuia să-i ierte lui Sam întârzierea. 

Ştia că tendinţa lui Sam de a lucra pe cont propriu era 
periculoasă și dăunătoare pentru solidaritatea echipei, dar, 
în același timp, îi era greu să-și argumenteze supărarea. O 
mare parte dintre trăsăturile care îl diferenţiau pe Sam de 
restul colegilor erau chiar cele care o ajutaseră pe Carol, 
atunci, la începuturi, să își lanseze cariera. Pe de altă 
parte, spera ca Sam să depășească stadiul de ambiţie pură 
în care se complăcea de prea mult timp și să înțeleagă că 
nu ajungeai întotdeauna mai departe mergând de unul 
singur. 

Sam și-a azvârlit haina pe un scaun și s-a cocoţat pe 
masă, lângă computer. 

— E un caz vechi, șefa. Dispariţia Danutei Barnes și a 
fiicei ei în vârstă de cinci luni a fost raportată în 1995. S-au 
evaporat, pur și simplu, fără a fi văzute de niciun martor. 
La vremea aceea, opinia generală a fost că soţul, Nigel, le- 
a lichidat. 

— Îmi amintesc cazul, a intervenit Kevin. Familia 
Danutei a fost ferm convinsă că Nigel le-a ucis, pe ea și pe 
fetiță. 

— Exact. Nigel nu își dorise copii, și cei doi soţi se 
certau frecvent pe tema banilor. Ofițerii de la brigada 
omucideri au întors casa cu fundul în sus, dar nu au dat 
peste nicio urmă de sânge. 


Cadavrele nu au fost niciodată găsite. Iar din dulap 
lipseau câteva haine, ceea ce susţinea declaraţia lui Nigel 
cum că femeia plecase la cumpărături cu fetița. Sam a 
ridicat din umeri. Nu-i putem învinovăţi pe anchetatori. 
Practic, au acoperit toate pistele. 

— Nu pe toate, din câte se pare, a spus Carol strângând 
din buze. Hai, Sam, știu că arzi de nerăbdare să ne spui 
toată povestea. 

— Dosarul a ajuns pe biroul meu acum șase luni, o 
reverificare de rutină. M-am dus acasă la Nigel Barnes și 
am descoperit că dosarul nu fusese actualizat. Vânduse 
casa cu mai bine de un an în urmă. Așa că i-am întrebat pe 
noii proprietari dacă nu cumva dăduseră peste ceva 
neobișnuit atunci când făcuseră curăţenie, înainte de 
mutare. 

— Ştiai ce anume cauţi? a întrebat Kevin. 

Sam s-a bătut cu degetul peste tâmplă. 

— Întâmplător, da. În 1997, un criminolog cu spirit de 
observaţie a sesizat că monitorul și tastatura nu se 
potriveau cu computerul. Mărci diferite, culori diferite. 
Nigel Barnes a jurat pe toţi Dumnezeii că așa îl 
cumpărase, dar omologul lui Stacey și-a dat seama că 
mințea, pentru că monitorul și tastatura fuseseră 
comandate prin poștă și proveneau de la un producător 
care nu livra decât sisteme complete. Așadar, trebuia să 
existe și o unitate de bază de aceeași marcă. M-am 
întrebat dacă hard diskul nu se afla încă în casă, dar noii 
proprietarii m-au asigurat că făcuseră ordine peste tot și 
nu dăduseră de el. Nenorocitul scosese până și becurile și 
bateriile de la sistemul de alarmă înainte de a pleca. Așa 
că mi-am zis că totul se isprăvise, a murmurat Sam cu o 
faţă tristă. 

— Asta până azi-dimineaţă, când ai primit telefonul acela 
misterios, i-a suflat Paula. 

După atâta timp petrecut împreună, ajunseseră cu toţii 
capabili să completeze frazele neterminate ale celorlalţi. 


— Corect. Ideea e că noii proprietari s-au decis să 
zugrăvească beciul, iar pentru asta au îndreptat tencuiala. 
Ghici ce au găsit sub cofraj? 

— Nu cumva vechiul computer? a răspuns Paula 
ridicându-și braţele în aer cu o uimire prefăcută. 

— Vechiul computer. Sam s-a uitat spre Stacey și i-a 
făcut cu ochiul. Și, dacă mașinăria asta ascunde vreun 
secret, știm noi cine îi va da de capăt. 

— Nu-mi vine să cred că nu l-a distrus, a spus Kevin 
scuturându-și  cârlionţii portocalii ca morcovul care 
sclipeau în lumină. 

— Probabil și-a imaginat că era de-ajuns că ștersese 
informaţiile de pe hard disk, a remarcat Stacey. Pe vremea 
aia, oamenii nu știau câte date rămân în computer după ce 
îl reformatezi. 

— Şi totuși, te-ai fi așteptat să-l ia cu el. Să-l arunce la 
gunoi. Sau să-l doneze uneia dintre organizaţiile de 
caritate care se ocupă cu recondiționarea computerelor 
vechi și cu expedierea lor în Africa. 

— Lene sau aroganță, oricare din ele, nu contează. Slavă 
Domnului, astea sunt aliatele noastre cele mai de nădejde. 
Carol s-a ridicat. Bună treabă, Sam! În următoarele trei 
luni, trebuie să adunăm cât mai multe astfel de reușite. A 
privit în jur. Expresiile celor prezenţi variau de la uimire la 
resemnare. Noul comisar-șef consideră MIT un soi de lux. 
Zice că nu ne merităm leafa pentru că obţinerea 
rezultatelor în cazurile vechi de care ne ocupăm printre 
picături e la îndemâna oricui. Că abilităţile noastre ar fi 
mai bine valorificate dacă am fi reîncadraţi la omucideri. 

Reacţia imediată a fost un cor de exclamaţii, niciuna în 
sprijinul opiniilor lui Blake. Vocile s-au stins apoi pe rând, 
numai cea a lui Sam s-a făcut auzită: 

— Of, fir-ar al dracului! 

Carol a clătinat din cap. 

— Sam, asta nu ne ajută cu nimic. Şi eu îmi doresc la fel 
de puţin ca voi să revin la rutina departamentului de 
omucideri. Îmi place să lucrăm împreună și îmi place felul 
cum ne structurăm investigaţiile. Mă încântă faptul că 


putem fi creativi și inovatori. Dar nu toată lumea apreciază 
aceste lucruri. 

— Asta e problema când lucrezi într-o organizaţie care 
pune accent pe ierarhie. Individualismul, oricât de legitim 
ar fi, nu e văzut cu ochi buni, a punctat Paula. Și cei care 
nu se potrivesc tiparului, așa, ca noi, sunt întotdeauna 
ținte sigure. 

— Ai crede că ar trebui să arate puţin respect ţinând 
cont de rata noastră de cazuri rezolvate, s-a plâns Kevin. 

— Nu și dacă asta îi face pe ei să pară mai puţin 
eficienţi, a spus Carol. Bun, să trecem mai departe! Avem 
la dispoziţie trei luni pentru a demonstra că MIT este cea 
mai eficientă variantă de organizare pentru a atinge 
ţelurile pe care ni le-am propus. Știu că fiecare dintre voi 
se va dărui sută la sută în anchetele care vor urma, dar 
mai am nevoie de ceva în plus pentru a ne justifica 
existenţa. 

S-au uitat unii la alţii. Kevin s-a ridicat și a împins 
scaunul la o parte. 

— Să lăsăm bătutul pe altă dată, șefa! Mai bine am trece 
imediat la treabă, nu-i așa? 


CAPITOLUL 6 


Continua să toarne cu găleata când Alvin Ambrose a 
ajuns la morgă pentru a-și lua șeful cu mașina după 
examinarea post-mortem a lui Jennifer Maidment. Toate 
eventualele indicii de la locul crimei fuseseră de mult 
șterse de ploaie, și singura sursă de informaţii fizice cu 
privire la fată era cadavrul. Patterson a tropăit spre 
mașină, cu capul plecat și vârât între umeri pentru a se 
adăposti cât de cât de rafalele biciuitoare, apoi s-a trântit 
pe scaunul pasagerului. Avea faţa schimonosită de dezgust 
și ochii albaștri aproape complet ascunși sub pleoapele 
umflate de nesomn. Ambrose nu și-a putut da seama dacă 
sila care se citea pe faţa șefului său era provocată de 


vreme sau de autopsia la care asistase. A făcut un semn 
spre paharul de carton așezat în suportul special din 
mașină. 

— Cafea cu lapte degresat, a spus. 

Nu că Patterson avea nevoie de ceva pentru a fi și mai 
slab decât era deja. 

Patterson s-a cutremurat. 

— Mersi, Alvin, dar în clipa asta nu mă simt în stare să 
bag nimic în gură. Bea tu cafeaua. 

— Cum a decurs autopsia? a întrebat Ambrose în vreme 
ce conducea încet pentru a scoate mașina din parcare. 

Patterson și-a prins centura de siguranţă. 

— Cum să decurgă? Intotdeauna e îngrozitor, mai ales 
atunci când e vorba despre un copil. 

Ambrose a înţeles că nu avea niciun rost să insiste. 
Patterson avea nevoie de câteva clipe pentru a-și reveni și 
pentru a-și aduna gândurile, și abia mai târziu urma să-i 
împărtășească omului său de încredere ceea ce considera 
că trebuia să afle. Când au ajuns la șoseaua principală, 
Ambrose a oprit mașina. 

— Încotro? a întrebat. 

Patterson nu s-a grăbit cu răspunsul, așa cum nu o făcea 
niciodată. 

— A intervenit ceva important cât timp am asistat la 
autopsie? 

Se întâmplaseră tot felul de lucruri, nimicuri care 
adunate laolaltă nu însemnau cine știe ce. 

Fuseseră examinate mărunţișuri pe care ofițerii de rang 
inferior aveau să le dea deoparte ca nerelevante pentru 
caz până spre după-amiază. Una dintre sarcinile principale 
ale lui Ambrose în cadrul parteneriatului lor era aceea de a 
cerne datele obţinute și de a decide care dintre ele meritau 
să ajungă în atenţia șefului. Era o responsabilitate de care 
se temuse la început, atunci când Patterson îl alesese 
drept mâna lui dreaptă, dar în scurt timp ajunsese să aibă 
încredere în propriile judecăţi. 


Faptul că Patterson își dăduse seama înaintea lui de 
potenţialul pe care îl avea nu făcuse decât să-i întărească 
respectul față de acesta. 

— Nu, nimic demn de interes, a răspuns Ambrose. 

Patterson a oftat din rărunchi, umflându-și obrajii. 

— Atunci hai să le facem o vizită părinţilor! 

Ambrose s-a avântat în trafic, stabilindu-și în cap traseul 
cel mai scurt. Inainte de a face primul viraj, Patterson a 
început să-i povestească. „Mai devreme decât de obicei”, s- 
a gândit Ambrose. 

Dovadă a faptului că era un caz care îl măcina cu 
adevărat. 

— Cauza mortii este asfixierea. Sacul de polietilenă care 
i-a fost tras peste faţă era strâns legat la gât. Niciun semn 
că s-ar fi zbătut. Nu a primit nicio lovitură în cap. Niciun 
fel de zgârieturi sau de vânătăi ori urme de sânge sau 
resturi de piele sub unghii. 

Vorbea cu o voce joasă, încet, măsurându-și cu grijă 
cuvintele. 

— Se pare că a fost drogată. 

— Da. Expresia de pe chipul lui Patterson a trecut de la 
depresie la furie. Două pete de un roșu-închis i s-au ivit pe 
faţă și dinţii i s-au încleștat. Desigur, o să așteptăm 
săptămâni bune până vom primi rezultatele toxicologice 
definitive. Îţi spun, Alvin, în ţara asta modul în care 
funcţionează medicina legală e o glumă. Până și 
mizerabilul de NHS! lucrează mai repede. Dacă te duci la 
medicul de familie să-ţi faci un set complet de analize ale 
sângelui, în cât timp ai rezultatele? Cam în patruzeci și opt 
de ore, nu? Însă pentru testele toxicologice îţi trebuie 
chiar și șase săptămâni. Dacă nenorociţii de politicieni şi- 
ar dori cu adevărat să-i prindă pe infractori și să reducă 
rata criminalităţii, ar băga banii în serviciile criminalistice. 
E nebunie curată faptul că nu ne permit să apelăm la ele 
decât într-un număr atât de mic de cazuri. Și, atunci când 
contabilii ne dau în sfârșit undă verde, durează de îţi vine 

acru în gură. Când obţinem rezultatele, în nouă cazuri din 
zece testele nu fac decât să confirme ceea ce noi am 
descoperit deja prin tehnici învechite. Scopul expertizelor 
criminalistice ar fi sprijinirea investigaţiilor, nu doar 
confirmarea faptului că am arestat pe cine trebuia. Waking 
the Death? Sau CSI? Parcă mă uit la o comedie neagră de 
cea mai joasă speţă atunci când le urmăresc la televizor. 
Intr-un singur episod cheltuiesc tot bugetul meu pe un an. 

Era una dintre temele favorite abordate de către 
Patterson ori de câte ori se simţea frustrat de vreun caz. 
Ambrose înțelegea că scopul șefului său nu era de a critica 
sistemul, cât mai degrabă de a-și vărsa năduful atunci 
când ancheta nu înainta într-un ritm suficient de alert 
pentru a aduce rapid alinare familiilor îndoliate. Era o 
chestiune de vulnerabilitate. Și niciun comentariu de-al lui 
nu ar fi îmbunătăţit situaţia. 

— Așa e, s-a mulţumit să spună. 

A urmat o pauză lungă, în care i-a lăsat timp lui 
Patterson să se liniștească. 

— Şi ce altceva a mai zis legistul? 

— Mutilarea organelor genitale pare să fi fost opera unui 
amator. A folosit un cuţit cu lama lungă, foarte ascuţită. 
Nimic special, probabil un cuţit pentru carne. Patterson nu 
a încercat să-și ascundă repulsia. A băgat vârful în vagin și 
l-a răsucit. Doctorul crede că a încercat să taie tot - 
vaginul, colul uterin, uterul. Dar n-a avut suficientă 
îndemânare. 

— Așadar, nu e vorba despre cineva care are cunoștințe 
medicale, a remarcat Ambrose pe un ton calm, la fel de 
imperturbabil ca întotdeauna. Însă această detașare era 
numai de suprafaţă, pentru că undeva, în adâncul fiinţei 
sale, simţea cum creștea un sentiment familiar, o furie 
oarbă pe care învățase să o strunească încă din 
adolescenţă, atunci când toată lumea își închipuia că un 
negru, și solid pe deasupra, era întotdeauna gata să se ia 
la bătaie. Și asta pentru că, fiind un negru solid, dacă ar fi 

cedat impulsului, ar fi dat în mod inevitabil de belele. Mai 
bine lăsa focul să ardă pe dinăuntru decât să le dea 
satisfacţie celor care erau convinși că avea să riposteze 
violent. Printre aceștia numărându-se și profesorii și 
părinţii lui. Așa încât învățase să boxeze și să-și canalizeze 
furia în lupta din ring. Și ar fi putut ajunge departe, sau cel 
puţin așa credea toată lumea. Numai că nu îi plăcuse 
niciodată sentimentul pe care îl avea când își dobora 
adversarul suficient de mult încât să facă din asta o 
meserie. 

— Doctorul a zis că nu ar apela la serviciile individului 
nici ca să-i taie un curcan, a răspuns Patterson cu un oftat. 

— Vreun semn de agresiune sexuală? 

Ambrose a semnalizat pentru a vira spre strada pe care 
locuia familia Maidment. Știa că Patterson își adora fiica, 
pe Lily, și că nu avea să dea dovadă de niciun strop de milă 
sau de înțelegere dacă ucigașul își violase victima. 

— Imposibil de aflat. Nu există traume la nivelul 
anusului, nici spermă în gură sau în gât. Dacă avem noroc, 
poate se va găsi ceva în probele prelevate și duse la 
laborator pentru analize. Deși n-aș miza prea mult pe asta. 

Mașina s-a oprit. Reporterii care își făceau de lucru prin 
preajmă s-au trezit brusc din apatie și i-au înconjurat din 
toate părțile în faţa ușii de la casă. 

— O luăm de la capăt, a mormăit Patterson. Toţi sunt o 
apă și un pământ. Și-a croit drum prin mulţime, cu 
Ambrose pe urmele lui. Nu am nimic de declarat, a anunţat 
sec. 

— Aveţi un pic de respect pentru familie, le-a cerut 
Ambrose și și-a deschis larg braţele pentru a-l proteja pe 
șeful său. Nu mă faceţi să pierd timpul aducând forţele de 
ordine pentru a vă ţine la distanţă. Dacă vă retrageţi, vă 
promit că o să încercăm să organizăm mai târziu o 
conferinţă de presă, OK? 

Ştia că nimeni nu avea să dea curs cererii lui, dar spera 
ca ziariștii să fie ceva mai puţin insistenti. În plus, era una 
dintre acele situaţii când silueta lui masivă chiar îi era de 
folos. 


În momentul în care a ajuns și el la ușă, Patterson era 
deja pe jumătate intrat. Bărbatul care le deschisese ar fi 
putut fi considerat chipeș în alte circumstanţe. Părul său 
des și întunecat la culoare era înspicat cu fire argintii. 
Avea trăsături regulate și ochi albaștri cu colțurile ușor 
trase în jos, lucru care părea să placă, de regulă, femeilor. 
Numai că Paul Maidment avea acum privirea pierdută și 
hăituită a unui om desprins de treburile lumești. 
Nebărbierit, cu părul ciufulit și cu hainele boţite, s-a uitat 
undeva, pe deasupra capetelor lor, cu ochii săi injectaţi, ca 
și cum ar fi devenit dintr-odată nepăsător în fața regulilor 
de comportament social. Ambrose nici nu putea să-și 
imagineze cum ar fi să cobori din avion cu gândul la 
familia pe care urmează să o revezi și să te trezești că 
întreaga ta viaţă a fost zdruncinată din temelii. 

Shami Patel stătea în spatele lui Maidment. Ea a fost cea 
care a făcut prezentările. Apoi a adăugat: 

— Îmi cer scuze că nu v-am deschis eu. Eram în 
bucătărie, preparam ceaiul. 

Ambrose ar fi putut să îi spună că șefului său nu îi 
plăceau scuzele, însă acum nu era momentul pentru 
asemenea nimicuri. 

Au intrat cu toţii în living și s-au așezat. 

— Cred că ne-ar prinde bine tuturor o ceașcă de ceai, a 
zis Ambrose. 

Shami a dat din cap și a ieșit din cameră. 

— Îmi pare rău că nu am venit eu însumi la aeroport să 
vă întâmpin, a spus Patterson. Din păcate, am fost prins cu 
alte treburi. Legate de moartea lui Jennifer, bineînţeles. 

Maidment a scuturat din cap. 

— Nu știu ce intenţionaţi să faceţi, însă vreau ca totul să 
se termine cât mai repede. Să îl găsiţi pe ucigaș, ca să nu 
mai poată distruge și alte familii. 

Vocea i-a fost gâtuită de tuse și a încercat să-și dreagă 
zgomotos glasul. 

— Cum se simte soţia? 

Maidment a tușit din nou. 


— E... Doctorul a trecut pe aici. I-a dat niște sedative. 
Până să vin eu, a reușit să reziste, dar după aceea... În 
fine, e bine că acum doarme. Bărbatul și-a ascuns faţa în 
mâini și și-a încleștat degetele, ca și cum ar fi vrut să își 
sfâșie faţa. A continuat să vorbească ușor înăbușit: Aș vrea 
să doarmă și să tot doarmă. Dar, la un moment dat, o să se 
trezească. Şi atunci va descoperi că n-a fost un vis urât. 

— Domnule, nici nu știți cât de rău îmi pare, a spus 
Patterson. Am și eu o fată, cam de aceeași vârstă cu 
Jennifer. Şi știu ce înseamnă ea pentru mine și pentru soţia 
mea. 

Maidment și-a trecut degetele peste faţă și i-a privit în 
ochi, în vreme ce lacrimile îi curgeau pe obraji. 

— Era singurul nostru copil. Și n-o să mai avem alţii, 
având în vedere vârsta Taniei. Pentru noi, totul s-a 
terminat. Am fost o familie, însă acum nu mai suntem 
decât un cuplu, a spus cu o voce spartă și tremurândă. Nu 
știu cum vom trece peste asta. Nu știu ce o să se aleagă de 
noi. Nu înțeleg cum s-au întâmplat toate astea. Cum dea 
putut cineva să-i facă așa ceva fiicei mele? 

Shami a revenit în cameră cu o tavă cu căni aburinde, 
lapte și zahăr. 

— Ceaiul, a spus și-a început să împartă ceștile. 

O intervenţie oportună, care i-a adus pe toţi cu 
picioarele pe pământ și i-a permis lui Patterson să continue 
seria întrebărilor. 

— Potrivit lui Claire, Jennifer ar fi intenţionat să vă 
prepare o prăjitură de bun venit. Şi urma să se ducă la Co- 
op pentru a cumpăra ciocolată. Obișnuia să vă întâmpine 
cu prăjituri de câte ori veneaţi dintr-o deplasare mai 
lungă? l-a chestionat el pe un ton blând. 

Maidment l-a privit încurcat. 

— N-a făcut niciodată așa ceva. Habar n-aveam că știa 
să facă prăjituri. Și-a mușcat buzele. Of, Doamne, ce bine 
ar fi fost dacă nu i-ar fi venit o asemenea idee! Dacă s-ar fi 
dus cu Claire, acasă la ea, așa cum ar fi trebuit... 

— Nu suntem siguri că i-a spus adevărul lui Claire, 
domnule, a intervenit Patterson pe același ton blând. 


Ambrose era mereu impresionat de modul în care șeful 
său se purta cu familiile victimelor unor morți violente. In 
sinea lui, el numea asta „tandreţe”. Ca și cum era 
conștient de pierderea suferită și nu dorea să sporească 
acea durere. Putea să fie și dur, să adreseze întrebări pe 
care Ambrose abia dacă ar fi reușit să le pună. Dar undeva, 
în adâncul sufletului său, păstra consideraţie pentru 
suferința celor pe care îi interoga. Patterson a lăsat 
liniștea să-i învăluie un timp, dându-i răgaz lui Maidment 
să absoarbă ceea ce îi spusese, apoi a continuat: 

— Ne întrebăm dacă nu cumva a inventat povestea 
aceasta cu prăjiturile ca să evite alte întrebări din partea 
lui Claire. Și tocmai de aceea trebuia să verific. Ca să aflu 
dacă era un gest obișnuit din partea ei. 

Maidment a clătinat din cap. 

— Nu, nu a făcut niciodată așa ceva. Dacă lipseam mai 
multe zile, când mă întorceam, ieșeam în oraș să 
sărbătorim. Toţi trei. De cele mai multe ori, la câte un 
restaurant chinezesc. Lui Jennifer îi plăcea mâncarea 
chinezească. Nu mi-a făcut niciodată prăjituri. Și nici n-o 
să-mi facă, a murmurat el și s-a cutremurat. 

Patterson a tăcut preţ de câteva clipe. 

— Ne-am uitat în computerul lui Jennifer, a spus într-un 
final. Se pare că ea și Claire petreceau mult timp pe 
internet, atât împreună, cât și separat. Eraţi la curent cu 
asta? 

Maidment a cuprins cana de ceai în mâini ca și cum i-ar 
fi fost frig. A încuviinţat din cap. 

— Da, toţi copiii fac asta. Şi n-ai cum să-i împiedici. Așa 
că ne-am sfătuit cu familia Darsie și am stabilit să instalăm 
aplicaţii de control parental pe computere. Ca să le 
restricționăm accesul. 

„Până la un punct”, și-a spus Ambrose. 

— Folosea foarte des Rigmarole, a intervenit el, 
preluând șirul întrebărilor. 

El și Patterson lucrau de atâta vreme împreună, încât nu 
era necesar să stabilească dinainte vreo tactică de 


interogatoriu. Fiecare știa instinctiv când să se retragă și 
să-i lase celuilalt controlul. 

— Este un site de socializare. Aţi discutat vreodată cu ea 
despre asta? 

— Da, a răspuns Maidment. Eu și soția mea suntem 
oameni deschiși la nou. Am încercat să nu fim înguști la 
minte în relaţia cu Jennifer. Să discutăm totul cu ea în 
amănunt și să îi explicăm de ce îi interzicem să facă 
anumite lucruri sau de ce nu suntem de acord cu altele. Să 
avem comunicare în familie. Cred că vorbea cu noi mai 
mult decât majoritatea adolescenților. Sau cel puţin așa mi 
se pare, judecând după relatările prietenilor și ale 
colegilor în legătură cu copiii lor. 

Așa cum se întâmpla adesea cu cei care pierduseră de 
curând o persoană dragă, discuţia despre fiica lui îl 
scosese pe moment pe Maidment din starea de suferinţă. 

— Şi ce v-a povestit Jennifer despre Rigmarole? a 
întrebat Patterson. 

— Mi-a spus că și ei, și lui Claire le plăcea foarte mult. 
Își făcuseră o mulţime de prieteni online, care aveau 
aceleași preferințe în materie de programe TV și muzică. 
Şi eu am o pagină pe Rigmarole, știu cum funcţionează. E 
o modalitate extrem de directă de a intra în contact cu 
persoane care îți împărtășesc interesele. Și au filtre foarte 
bune. E ușor să elimini pe cineva din comunitate în cazul 
în care nu se potrivește cu restul membrilor sau dacă 
încalcă regulile stabilite. 

— A menţionat vreodată o persoană cu porecla Zed Zed? 
Poate cineva cu numele Zee Zee? a întrebat Ambrose. 

Maidment și-a trecut degetul mare peste pleoape, apoi 
peste vârful nasului. A inspirat adânc, după care a dat 
drumul aerului din piept. 

— Nu, nu cred. Sunt aproape sigur că n-am auzit un 
astfel de nume. Ar fi însă mai bine să o întrebaţi pe Claire. 
De ce vă interesează? Credeţi cumva că o urmărea? 

— Deocamdată nu știm, a răspuns Ambrose. Am 
recuperat însă parţial un schimb de mesaje între ei doi. Se 


pare că acest ZZ susţinea că știa un secret al lui Jennifer. 
V-a spus dumneavoastră sau soției ceva despre asta? 

Maidment l-a privit uluit. 

— N-am nici cea mai vagă idee despre ce vorbiti. 
Jennifer a fost un copil cuminte. Am avut grijă să o ferim 
de necazuri, atât cât am putut, și să o supraveghem 
îndeaproape. Nu ne-a făcut niciodată probleme. Știu că aţi 
mai auzit asta înainte și că mulţi părinţi încearcă să-și 
prezinte copiii ca pe niște îngeri. Eu nu spun că a fost un 
înger, ci doar că era stabilă emoţional. Și copilăroasă 
pentru vârsta ei. Dacă a avut un secret, atunci nu era de 
genul la care vă gândiţi, droguri, sex sau mai știu eu ce. 
Poate să fi făcut o pasiune pentru vreun băiat, o chestie 
nevinovată. În niciun caz nu genul de lucruri pentru care 
să fii ucis. 

Cuvântul rostit cu atâta forţă l-a readus la realitate, 
strivindu-l sub greutatea sa. Maidment a izbucnit din nou 
în lacrimi. Fără un cuvânt, Shami s-a întins după o cutie cu 
bastiste din hârtie și i-a îndesat câteva în mână. 

Nu mai aveau ce altceva să-l întrebe, și-a dat seama 
Ambrose. Nu pe moment. Și poate niciodată. 

I-a aruncat o privire lui Patterson, care a dat, aproape 
imperceptibil, din cap. 

— Încă o dată, îmi pare nespus de rău, domnule, a spus 
Patterson. Acum noi ne retragem. Dar vreau să știți că vom 
face tot ce ne stă în putință pentru a rezolva cât mai 
repede cazul. Vom avea însă nevoie în continuare de 
cooperarea dumneavoastră. Poate încercaţi să o întrebaţi 
pe soţie dacă Jennifer a menţionat vreodată numele ZZ. 
Sau vreun secret de-al ei. S-a ridicat. Dacă aveţi nevoie de 
ceva, ofițerul Patel se va ocupa de toate. Rămânem în 
legătură. 

Ambrose a ieșit din casă în urma șefului său, întrebându- 
se cât timp urma să treacă până când Maidment avea să 
reușească să nu se gândească, măcar pentru cinci minute, 
la fiica lui ucisă. 


CAPITOLUL 7 


Tony a aruncat o privire prin living, gândindu-se că 
acesta reflecta în mod edificator al doilea principiu al 
termodinamicii, legat de creșterea entropiei. Nu știa cum 
de se întâmpla, dar lucrurile păreau să se adune grămezi 
ori de câte ori întorcea spatele. Cărţi, hârtii, DVD-uri și 
CD-uri, jocuri pentru consolă, controllere pentru jocuri 
video și reviste. Toate astea aveau cât de cât o noimă. Dar 
habar n-avea cum de aterizaseră acolo toate celelalte 
nimicuri. O cutie cu cereale. Un cub Rubik. O grămăjoară 
de elastice roșii. Şase căni. Un tricou. O sacoşă de lao 
librărie în care nu era sigur că pusese piciorul vreodată. O 
cutie de chibrituri și două sticle de bere goale pe care nu 
își amintea să le fi cumpărat. 

O clipă, a meditat asupra ideii de a face curăţenie. Dar 
ce rost ar fi avut? Majoritatea lucrurilor care zăceau 
împrăștiate în cameră nu aveau un loc anume, așa încât nu 
ar fi făcut altceva decât să mute dezordinea dintr-o parte 
în alta. Și fiecare încăpere avea deja propriul stil de 
dezordine. Biroul, dormitorul, camera de oaspeţi, 
bucătăria și livingul erau cu toate depozitarele unui aspect 
anume al frământărilor sale. Baia era însă chiar în regulă. 
Dar asta pentru că nu petrecuse niciodată acolo mai mult 
timp decât era strict necesar. Nu obișnuia să citească pe 
WC sau să lucreze în cadă. 

Atunci când cumpărase casa, fusese convins că era 
suficient de mare pentru a-i absorbi toate lucrurile, fără ca 
ele să zacă în neorânduială răspândite peste tot. O 
zugrăvise complet într-o nuanţă albicioasă ca de os, ba 
chiar cumpărase o mulţime de fotografii alb-negru 
înrămate ce înfățișau orașul Bradfield, pe care le găsea 
deopotrivă liniștitoare și interesante. Timp de vreo două 
zile, casa păruse să aibă un oarece stil. Acum ajunsese să 
se întrebe dacă exista un soi de lege parkinsoniană a 
termodinamicii: entropia crește până când umple fiecare 
colţișor. 


Fusese atât de sigur că dispunea de suficient spaţiu, 
încât prima decizie pe care o luase după ce se mutase 
fusese aceea de a transforma subsolul surprinzător de 
luminos și de încăpător într-un apartament de sine 
stătător. Îşi imaginase că avea să-l poată închiria 
profesorilor veniți să petreacă un an sabatic la 
Universitatea Bradfield sau doctorilor rezidenţi care 
făceau un stadiu de șase luni la spitalul Bradfield Cross. 
Nimic pe termen lung, nimeni care să îi influenţeze viața. 

În schimb, se alesese cu Carol Jordan drept chiriașă. Nu 
fusese ceva planificat. La vremea aceea, Carol locuia în 
Londra, într-un apartament elegant din cartierul Barbican, 
la mare modă, și se ţinea la distanţă de toată lumea. Cu 
câțiva ani în urmă, când John Brandon o determinase să 
revină în prima linie a forţelor de poliţie, Carol ezitase să- 
și vândă apartamentul londonez și să se atașeze atât de 
mult de Bradfield încât să-și cumpere o locuinţă aici. 
Mutarea în subsolul casei lui Tony fusese privită ca o 
soluţie temporară. În timp, se dovedise însă un aranjament 
care le convenea amândurora. Fiecare din ei încerca să nu- 
l deranjeze pe celălalt. Dar faptul că erau atât de aproape 
unul de altul părea să le aducă ambilor un strop de 
confort. Sau cel puţin așa credea el. 

S-a hotărât să nu mai facă deloc curăţenie. Dezordinea 
avea să se reinstaleze oricum în câteva zile. În plus, avea 
lucruri mai bune de făcut. Teoretic, angajarea cu jumătate 
de normă la spitalul Bradfield Moor Secure ar fi trebuit să 
îi ofere lui Tony timpul necesar pentru a colabora cu 
poliţia și pentru a citi și a scrie articole și cărţi care să îl 
ajute să menţină contactul cu comunitatea profesională. În 
realitate, orele nu îi ajungeau niciodată, mai ales că își 
petrecea o parte din timpul liber cu jocurile pe calculator, 
un răsfăţ pe care și-l îngăduia convins că îl ajuta să își 
descătușeze creativitatea. Incredibil câte lucruri aparent 
de nerezolvat își găseau răspuns după o oră de aventuri 
alături de Lara Croft sau după construirea unui regat 
medieval chinezesc. 


Lucrurile o luaseră razna în ultima vreme, și asta 
datorită lui Carol. Ea avusese ideea genială că un Wii!? ar 
putea să îl ajute să scape de șchiopătatul căpătat cu mai 
mult timp în urmă, când un pacient îl atacase, rănindu-l la 
un genunchi. „Stai prea mult timp cocârjat la computer”, 
declarase ea. 

„Trebuie să te menţii în formă. Și știu că n-are rost să 
încerc să te conving să te duci la sală. Un Wii te va face 
măcar să te scoli de pe scaun.” 

Avusese dreptate. Prea mare dreptate, din păcate. 
Chirurgul său ar fi fost, probabil, de acord cu timpul pe 
care Tony îl petrecea acum mișcându-se greoi de colo-colo 
prin cameră jucând tenis, bowling și golf sau distrându-se 
cu jocuri fanteziste în care lupta contra unor iepuri 
îmbrăcaţi ciudat. Tony bănuia însă că entuziasmul lui nu ar 
fi fost împărtășit și de editorii ale căror termene de 
predare a manuscriselor risca să nu le respecte. 

Tocmai era pe cale să îl distrugă pe iepurele-șef într-un 
schimb de focuri pe străzile din Paris, când a fost întrerupt 
de  bâzâitul  interfonului instalat de Carol între 
apartamentul său și cel de la subsol. 

— Știu că ești acasă, se aude cum sari, a venit o voce 
dinspre aparatul care pârâia. Pot să urc la tine sau ești 
prea ocupat să faci pe marele tenismen din Bradfield care 
joacă împotriva lui Rafa Nadal? 

Tony s-a îndepărtat de ecran fără prea multe ezitări și a 
apăsat pe butonul interfonului, pentru a deschide ușa. 
Până să apuce Carol să intre, pusese controllerele la 
încărcat și turnase apă gazoasă în două pahare. Carol a 
luat un pahar în mână și l-a privit sceptică. 

— Altceva nu ai? 

— Nu, a răspuns Tony. Trebuie să îmi păstrez echilibrul 
fluidelor în corp. 

A trecut pe lângă ea către camera de zi mergând cu pași 
măsuraţi, pregătit să îi opună rezistenţă. 


12 Consolă de jocuri produsă de Nintendo, ce permite o implicare mai 
dinamică a utilizatorului, care, în timp ce joacă tenis, golf etc., face 
anumite mișcări specifice acestor sporturi (n.tr.) 


— Eu însă nu vreau să-mi păstrez echilibrul. Am avut o zi 
grea și merit o băutură cumsecade, a insitat Carol. 

Tony nu s-a întors spre ea, ci a continuat să meargă spre 
living. 

— Și totuși, ai venit la mine, deși știi că încerc să te fac 
să nu mai bei așa mult. Acţiunile tale intră în contradicţie 
cu vorbele. S-a uitat peste umăr și a rânjit pentru a atenua 
duritatea contraatacului. Hai, vino încoace, stai jos și 
vorbește-mi! 

— Greșești, a replicat Carol, pe un ton de-a dreptul 
ţăfnos, dar l-a urmat și s-a trântit pe canapeaua din faţa 
scaunului lui. Am venit pentru că am ceva important să-ţi 
spun. Nu pentru că în adâncul ființei mele mi-aș dori să nu 
mai beau. 

— Atunci ai fi putut să mă inviţi la tine sau la un local, a 
replicat Tony. 

Găsirea de argumente era un lucru dificil, dar o ajuta pe 
Carol să revină la punctul în care nu mai avea cu adevărat 
nevoie de alcool și era pentru Tony cel mai bun mijloc de a- 
i demonstra cât de mult ţinea la ea. 

Carol și-a ridicat braţele, exasperată. 

— Mai scutește-mă, Tony! Chiar am lucruri importante 
de discutat cu tine. 

Părea, într-adevăr, ceva serios la mijloc. 

Un alt motiv pentru care Tony își dorea să o vadă 
renunțând la alcool. În spatele acestei nevoi a ei de a bea 
se ascundeau întotdeauna alte lucruri - ceva important de 
împărtășit, o zi grea la serviciu -, iar asta o făcea pe Carol 
greu de descifrat, fapt care îl scotea din sărite pe Tony. S-a 
rezemat mai bine în scaun și i-a zâmbit, cu ochii lui 
albaștri strălucitori în raza de lumină aruncată de veioză. 

— Dă-i drumul! Uite, îți promit, n-o să mai fac pe 
prietenul cicălitor, o să fiu colegul tău profund interesat de 
o discuţie pe teme profesionale. la zi, povestea asta are 
cumva legătură cu întâlnirea de azi-dimineaţă cu noul șef? 

Carol i-a zâmbit sardonic. 

— Drept la ţintă, a spus. I-a vorbit rapid despre 
ultimatumul dat de James Blake ei și echipei. E așa de 


nerealist, a zis ea cu chipul schimonosit de furie. Adică 
depindem întru totul de ceea ce se ivește în următoarele 
trei luni. Ce vrea de la mine? Să ajung să-mi doresc o 
crimă suculentă ca să-i pot demonstra cât de bună e 
echipa? Sau să falsific dovezile pentru a rezolva cine știe 
ce dosar clasat care a făcut cândva vâlvă? Nu poţi evalua o 
brigadă de investigaţii speciale pe baza unui studiu de 
rentabilitate. 

— Nu, nu poţi. Numai că nu despre asta e vorba. Omul a 
luat deja o decizie. Perioada de probă e doar un pretext, 
exact din motivele pe care le-ai enunțat. Tony s-a scărpinat 
în cap. Cred că ai cam încurcat-o. Așa că mai bine ţi-ai 
vedea de treabă, ca și cum nu s-ar fi întâmplat nimic. 

A văzut cum umerii lui Carol se încovoaie. Ştia însă că 
femeia din faţa lui aștepta un răspuns onest. Dacă avea să 
îi ascundă adevărul, atunci toată încrederea pe care o 
construiseră de-a lungul atâtor ani avea să se sfărâme mai 
repede decât niște prăjiturele lăsate prea mult în cuptor. 
Şi, cum niciunul dintre ei nu avea pe nimeni mai apropiat 
pe lumea asta, nu își puteau permite așa ceva. 

— De asta îmi era și mie teamă, a murmurat Carol 
sorbind din apa gazoasă. Dar asta nu e tot. 

S-a uitat în jos spre pahar, cu chipul ascuns de părul des 
și ciufulit. 

Tony și-a închis ochii pentru o clipă și și-a masat ușor 
baza nasului. 

— Ţi-a cerut să nu mai lucrezi cu mine. 

Surprinsă de intuiţia lui, Carol și-a îndreptat spatele și i- 
a aruncat o privire mirată. 

— De unde știi? A discutat și cu tine Blake? 

Tony a scuturat din cap. 

— Nu, e chestia aceea cu câinele care nu latră. 

Carol a încuviinţat, începând să înţeleagă. 

— N-a vorbit cu tine. Eu te-am prezentat, el s-a ferit să 
te abordeze. 

— Ceea ce mi-a dat de înţeles că nu mă înscriu în 
bugetul său ori în planurile pe care și le-a făcut. Tony a 
zâmbit. Nu-ţi face griji pentru mine, sunt o mulțime de alţi 


asemenea inspectori care consideră că merită să dea banii 
pe serviciile mele. 

— Nu pentru tine îmi fac eu griji. Pentru mine. Și pentru 
echipă. 

Tony și-a aruncat braţele în aer într-un gest de 
resemnare. 

— E greu să lupţi împotriva cuiva care e pornit să 
reducă la minimum cheltuielile pentru a se încadra în 
buget. Adevărul este că eu nu reprezint opţiunea cea mai 
ieftină, Carol. Au apărut acum profileri și din rândurile 
poliției. Șefii voștri preferă tot mai mult să adopte 
metodele americane - să-și instruiască oamenii în 
psihologie - decât să apeleze la specialiști ca mine, care nu 
știu nimic despre realitățile din stradă. 

Numai cineva precum Carol, care îl cunoștea bine pe 
Tony, putea sesiza nota subtilă de ironie din tonul lui. 

— Mda, cât plătești, atâta capeti. 

— Adevărul e că unii dintre ei sunt destul de buni. 

— Dar tu de unde știi? 

Tony a chicotit. 

— Pentru că sunt unul dintre cei care i-a instruit. 

Carol l-a privit șocată. 

— Nu mi-ai spus asta niciodată. 

— Pentru că era un program presupus a rămâne 
confidential. 

— Atunci de ce Îmi spui acum? 

— Fiindcă, dacă vei fi nevoită să lucrezi cu ei, ar fi bine 
să știi că au beneficiat de pregătirea asigurată de unii 
dintre cei mai buni profileri din ţară. Nu numai din partea 
mea, ci și a altor oameni din domeniu pentru care am cel 
mai mare respect. Și acestor tineri ofițeri străluciți 
cunoștințele nu le-au fost vârâte cu sila în cap în ideea 
eficientizării activităţii polițienești. Sunt oameni 
specializaţi în anumite aspecte ale psihologiei și nu sunt 
deloc proști. Așa că dă-le o șansă! Nu renunţa la ajutorul 
pe care ţi-l pot acorda pe considerentul că mi-au furat mie 
slujba. 


Vorbele lui Tony aveau și o altă semnificaţie, mai 
ascunsă, pe care amândoi o înțelegeau însă prea bine. Din 
păcate, nu era momentul potrivit să îi amintească lui Carol 
de legătura personală dintre ei, care stătuse la baza 
colaborării lor profesionale. 

Carol și-a acoperit ochii cu mâna, ca și cum s-ar feri de 
soare. 

— Blake s-a purtat ca o jigodie, Tony. A insinuat că am 
ales să lucrez cu tine din motive josnice și venale. Știe că 
sunt chiriașa ta și a făcut aluzie la faptul că ar putea fi și 
altceva la mijloc, o relaţie sordidă pe care vrem să o ţinem 
ascunsă. 

Și-a întors capul și a sorbit din nou din pahar. 

Era greu de înţeles de ce un om ajuns într-o astfel de 
funcţie ca Blake ar vrea să-și umilească unul dintre cei mai 
buni ofiţeri înainte chiar de a vedea de ce era capabil. Și 
totuși, exact asta făcuse, o umilise și, în plus, o supusese 
unei presiuni mai eficiente decât dacă ar fi discutat el 
personal cu Tony. În cazul oricărei alte perechi cu un 
trecut ca al lor, Blake ar fi putut miza fără a da greș pe 
prezumția unei relații sexuale. Numai că legătura 
emoţională care se formase între ei doi încă de la prima 
colaborare profesională nu se transformase niciodată într-o 
relaţie fizică. Încă de la început, el îi vorbise deschis 
despre impotenţa care îi afectase constant relaţiile 
amoroase. lar Carol avusese bunul-simţ de a nu se 
considera femeia în măsură să îl lecuiască. Dar, în ciuda 
acordului tacit de a-și ţine sentimentele în frâu, existaseră 
momente când forţele care îi apropiaseră păruseră 
suficient de puternice pentru a-l face pe el să-și înfrângă 
teama de umilință și pe ea să-și alunge groaza de a nu-și 
putea ascunde dezamăgirea. Dar, de fiecare dată, ceva 
intervenise între ei. Și, având în vedere atrocitățile atât de 
des întâlnite în lumea în care trăiau, obstacolele pe care le 
întâmpinaseră nu erau deloc ușor de trecut. Tony nu avea 
să uite niciodată momentul acela unic în care Carol lăsase 
garda jos din cauza lui și întunericul care urmase. Un timp, 
avusese senzația că nu avea să mai poată ieși niciodată din 


abisul în care se cufundase atunci. Faptul că reușise să 
revină totuși la normal nu i se datora lui, își închipuia 
Tony, ci forţei pe care i-o dădea meseria de poliţist. Tony 
se îndoia că Blake știa ceva concret despre trecutul lor 
comun, dar era conștient că fabrica de zvonuri funcţiona 
suficient de bine pentru ca Blake să încerce să îl folosească 
pe el împotriva lui Carol. Și detesta faptul că îi oferise, fără 
să vrea, argumente. 

— E un ticălos și un prost, a spus el. Ar trebui să-și 
atragă oamenii de partea lui, nu să-și facă dușmani din cei 
ca tine. A zâmbit slab. Nu că ar fi mulţi ca tine. 

Carol s-a foit pe canapea. Tony a presupus că își dorea 
probabil să fumeze, pentru a-și ţine cumva mâinile 
ocupate. 

— Poate c-ar trebui să mă mut. Amândoi știm că a fost 
ceva temporar. Sau cel puţin așa am zis la început. Până 
mă hotăram dacă voiam să mă întorc în Bradfield. A ridicat 
ușor dintr-un umăr. Până îmi dădeam seama dacă îmi 
doream să mai fiu poliţist. 

— Se pare că ai decis asupra ambelor probleme, a spus 
Tony, încercând să își alunge sentimentul de tristeţe 
provocat de spusele ei. Înţeleg de ce ţi-ai dori un loc care 
să fie cu adevărat al tău. Și poate mai mult spaţiu. Dar nu 
trebuie să pleci din cauza mea. l-a aruncat un zâmbet 
pieziș. În plus, abia m-am obișnuit să am pe cineva prin 
preajmă, de la care să pot împrumuta oricând o cană de 
lapte. 

Carol a afișat un zâmbet mâhnit. 

— Asta sunt eu pentru tine, Tony? Vecina de la care să 
ceri lapte în toiul nopţii? N 

S-a așternut o tăcere lungă. Într-un târziu, Tony a spus: 

— Uneori, îmi doresc ca lucrurile să fie atât de simple. 
Pentru binele tău și al meu. A oftat. 

Carol, nu vreau să te muţi. Mai ales acum, că nu vom 
mai lucra împreună. Dacă o să te muţi, abia dacă ne vom 
mai întâlni. Eu nu prea mă pricep să menţin relaţiile la 
distanţă, și tu muncești de multe ori până noaptea târziu. 
S-a ridicat. Şi acum, ce-ai zice de un pahar de vin? 


Gary Harcup s-a lins pe degete și apoi s-a șters pe mâini 
de blugi. Pizza se răcise de mai bine de trei ore, dar n-avea 
nicio importanţă. Mânca din obișnuinţă, ca să facă o pauză 
de gândire și pentru că îi era la îndemână. Plăcerea de a 
mânca nu intra în discuţie. Era fericit că trăia într-o lume 
în care mâncarea îţi era adusă la ușă la orice oră din zi și 
din noapte, șapte zile pe săptămână, fără să fii măcar 
nevoit să pui mâna pe telefon. Cu un clic puteai comanda 
mâncare chinezească, indiană, thailandeză sau pizza. 
Uneori, lăsa computerul să finalizeze comanda și se ducea 
să facă un duș. 

Stilul acesta de viaţă nu era câtuși de puţin neobișnuit în 
comunitatea lui. Majoritatea oamenilor pe care îi cunoștea 
trăiau în mare parte la fel ca el. Din când în când, erau 
forţaţi să iasă - nu fără eforturi - la lumină, pentru a 
discuta faţă în faţă cu diverși clienţi, dar, dacă puteau să 
evite asemenea situaţii, o făceau. Dacă ar fi reprezentat o 
specie aparte, cu siguranţă ar fi pierit după vreo câteva 
generaţii. A 

Gary își adora mașinăriile. li plăcea la nebunie faptul că 
se putea deplasa cu cea mai mare ușurință în timp și în 
spaţiu fără să-și părăsească apartamentul micuţ și urât 
mirositor. Găsea motive de mare satisfacţie în rezolvarea 
problemelor cu care îl abordau clienţii, deși simţise din 
când în când și gustul amar al înfrângerii. 

De pildă, însărcinările primite de la West Mercia Police. 
De cele mai multe ori, era vorba despre procesarea unui 
mare număr de date, nimic mai mult. De genul depistării 
locației unor computere. O chestie pentru care introduceai 
datele în calculator, alegeai software-ul potrivit și așteptai 
cu braţele încrucișate. Ceva pe măsura abilităţilor unui 
puști de cinci ani. 

Dar scotocitul prin rămășițele unor fișiere șterse era cu 
totul altceva. Refacerea fragmentelor, identificarea 
locurilor de unde proveneau, punerea lor cap la cap ca 
într-un puzzle distrus - asta da, era o treabă demnă de un 
bărbat. După o primă explorare în fugă, a fost nevoit să 
admită în sinea lui - și fără pic de tragere de inimă - că 


software-ul său nu era suficient de performant. Avea 
nevoie de ceva mai bun - și știa unde să caute. In cursul 
anilor petrecuţi în această zonă crepusculară, Gary își 
formase o reţea puternică de aliaţi și de contacte. Pe 
majoritatea nu i-ar fi recunoscut dacă s-ar fi întâmplat să 
călătorească în același compartiment de tren, dar îi știa 
după numele de utilizator și după identitatea luată în 
spaţiul virtual. Pentru ceea ce îi trebuia acum, omul 
potrivit era Warren Davy. 

Warren, cel care putea aproape întotdeauna să furnizeze 
rapid informaţiile solicitate. În rândul maeștrilor spaţiului 
virtual, Warren se număra printre cei mai buni. Se 
cunoșteau de mult timp, încă dinaintea apariţiei 
internetului, când adolescenţii de genul lor nu puteau 
comunica în eter decât prin intermediul câtorva camere de 
discuţii online, înţesate de hackeri și de tot felul de ciudaţi. 
Da, Warren era omul potrivit. 

A trimis repede un e-mail, apoi a făcut un duș. Trecuse o 
zi - dacă nu chiar două - de când se spălase ultima dată, și 
observase că apăruseră mâncărimi în locurile care se 
încingeau inevitabil la cineva care își petrecea tot timpul 
tuflit pe un scaun în faţa computerului. 

Când s-a întors la treabă, îmbrăcat în haine curate - o 
pereche de boxeri și un tricou -, răspunsul era deja afișat. 
Te puteai baza întotdeauna pe Warren. Nu numai că era 
unul dintre cei mai buni în meserie, dar era, totodată, și 
mână-largă. Mulțumită lui, Gary dispunea de o mulțime de 
programe care îi permiteau accesul în computerele altora. 

Mă bucur să am vesti de la tine, Gary. Sunt blocat in 
Malta, cu o problema de securitate, dar cred că am ceva 
care te-ar putea ajuta. Contra cost. Se cheama Ravel si il 
poti descarca de pe site-ul DPS. Foloseste pentru a te 
inregistra codul TR61 UPK. Plata o faci la sfarsitul lunii, ca 
de obicei. 

Ai dreptate, a aparut ceva nou si interesant la orizont la 
SCHEN, dar te va costa cam de trei ori mai mult decat 
Ravel. Stiu ca politia din Bradfield face acum testari 
betatermen folosit pentru a desemna testarea înaintea 


lansării pe piaţă, pe utilizatori selectionati, a unor noi 
programe sau fragmente de software (n.tr.) pe el, asa ca 
poate cei din West Mercia te vor ajuta sa obtii un pret mai 
bun atunci cand programul va fi functional. 

Succes la cautare! 

Gary s-a bucurat de această victorie fără a se ridica însă 
din faţa monitorului, ușurat că acum putea, în sfârșit, să se 
dea puţin mare în fața lui Patterson. Warren își făcuse 
treaba, așa cum se așteptase. Dar, chiar dacă Warren era 
la curent cu tot ce mișca în domeniul programelor, era 
mult prea optimist când venea vorba despre cooperarea cu 
poliția. Indiferent de înțelegerea existentă între SCHEN și 
poliția din Bradfield, Gary era convins că cei din West 
Mercia nu aveau să accepte rolul de cobai. Compania 
SCHEN era recunoscută pentru prudenţa cu care-și juca 
de fiecare dată cărţile - foarte scumpe, de altfel. Gary o 
urmărea de ani de zile. Ştia că omul ei folosea Hexadex 
drept nume de utilizator. Nu reușise încă să intre în 
contact direct cu el. Nu aflase decât că individul 
dezvoltase de-a lungul anilor un program analitic al 
dracului de bun și că firma avea un soi de înţelegere cu 
poliția din Bradfield, care făcea testările beta ale tuturor 
aplicaţiilor SCHEN ce luptau împotriva infracţiunilor de 
orice tip, ale aplicaţiilor noi de software sau ale 
componentelor SCHEN. 

Gary a oftat. El, unul, nu dăduse niciodată dovadă de 
acel gen de creativitate care îi făcuse pe cei de la SCHEN 
să obţină sume impresionante și care-i adusese lui Warren 
un succes chiar mai mare. Dar măcar reușise să-și formeze 
o clientelă stabilă, care habar nu avea că el nu se număra 
printre geniile în domeniu. Și, mulţumită unor amici 
precum Warren, oamenii nici nu aveau să afle, din fericire, 
vreodată acest lucru. 

Daniel Morrison stătea aplecat în fața computerului, 
privind ursuz în gol cu ochii săi albaștri, având gura mare, 
cu buze pline, schimonosită într-o grimasă de dispreţ. 
Ducea o viaţă îngrozitor de plicticoasă. Părinţii lui păreau 
din altă lume. Tatăl se purta de parcă trăia în Epoca de 


Piatră și n-avea nimic altceva mai bun de făcut decât să 
meargă să vadă meciuri de fotbal și alte prostii sau să 
asculte discuri. Discuri, pentru numele lui Dumnezeu! OK, 
unele viniluri reveniseră acum la modă și erau cool, dar nu 
cele de genul preferatelor tatălui său. Și modul în care 
discuta despre fete... Daniel și-a dat ochii peste cap șia 
ridicat resemnat din umeri. De parcă fetele ar fi fost niște 
păpușele inocente. Daniel se întreba dacă tatăl lui avea 
chiar și cea mai vagă idee despre cum stătea treaba cu 
fetele în secolul XXI. Probabil că, dacă ar fi bănuit, ar fi 
luat-o pur și simplu razna. 

Putea paria că oricare dintre fetele cu care ieșise uitase 
mai multe chestii legate de sex decât știuse vreodată 
tâmpitul ăla de taică-său. Nu știa dacă să râdă sau să 
plângă atunci când tatăl îl trăgea deoparte și încerca să-i 
țină lecţii despre „respectul” sau „responsabilitatea” cu 
care trebuiau tratate fetele. N-o făcuse încă, dar avea la 
îndemână o mulţime de prezervative divers colorate și cu 
cele mai variate arome, gata să fie oricând folosite. N-avea 
de gând să se înghesuie în vreun colț cu o puștoaică pusă 
pe plâns și pe urlat. Nu, mersi frumos! Doamne! Tot 
încercase să-i explice tatălui că știa ce avea de făcut când 
sosea momentul, dar bătrânu' nu părea dispus să îl 
asculte. Nu îl lăsa să meargă în cluburi sau la petreceri cu 
prietenii. Zicea că îi dădea voie numai dacă mergea și el. 
Ca și cum l-ar fi cărat pe taică-său, cu ochii ăia triști ai lui, 
la cine știe ce petrecere! Da, sigur, s-aștepte el mult și 
bine! Asta n-avea să se întâmple niciodată! 

De obicei, mama îl lăsa să facă tot ce voia. Numai că în 
ultima vreme o luase tot mai mult pe urmele tatălui. Il tot 
bătea la cap cu temele, și ca să-și vadă de școală, și alte 
tâmpenii de genul ăsta. 

Daniel nu se omorâse niciodată cu învăţătura. Fusese 
dintotdeauna suficient de isteţ pentru a nu fi nevoit să se 
strofoace prea mult. Și, chiar dacă la unele materii nu îi 
fusese întotdeauna ușor să treacă așa, ca gâsca prin apă, 
urma să-și ia în curând certificatele de absolvire a 


gimnaziului, cu rezultate chiar mai bune decât mulţi dintre 
colegii obligaţi să înveţe pe brânci. 

Pentru ceea ce voia el să facă nici nu avea nevoie să dea 
examene. Daniel știa deja ce destin îl aștepta. Avea să 
devină comediantul genial al epocii. Să fie mai inteligent, 
mai sumbru și mai amuzant decât actorii din Mica Britanie, 
Gavin & Stacey sau Peep Show”? luaţi laolaltă. Cu el, 
comedia avea să ajungă pe culmi nemaivăzute. Toţi colegii 
îl considerau cel mai haios tip pe care îl cunoșteau. Atunci 
când încercase să le spună părinţilor despre ambițiile pe 
care le nutrea, ei râseseră, dar nu cu bunăvoință. Așa că se 
alesese praful de promisiunea lor că „o să fim totdeauna 
alături de tine, indiferent ce vei alege să faci în viață”. Da, 
sigur! 

Oftând de parcă ar fi fost apăsat de toate grijile de pe 
lume, Daniel și-a dat bretonul de pe frunte și s-a conectat 
la Rigmarole. De obicei, acesta era cel mai bun moment al 
zilei pentru o discuţie cu KK. Deveniseră amici online cu 
mai multe luni în urmă. KK era cool. Îl considera pe Daniel 
un tip al naibii de amuzant. Și, deși nu era decât un puști, 
la fel ca toţi ceilalţi, îi știa personal pe unii dintre cei mai 
buni comedianţi din ţară. Îi spusese lui Daniel că îl putea 
ajuta să cunoască oameni care aveau să-l lanseze în stil 
mare în lumea comediei. lar Daniel avusese inspiraţia de a 
nu-l bate prea tare la cap, așa că până la urmă KK făcuse 
primul pas. Cât de curând, aveau să se întâlnească, și 
atunci viața lui Daniel urma să se schimbe radical. După ce 
hibernase atâta timp în întuneric, venise în sfârșit vremea 
să iasă în lumina reflectoarelor. 

Merita deci să-i suporte lui KK momentele de ciudăţenie, 
chiar dacă uneori îi dădeau fiori. De exemplu, în ultima 
vreme tot trăncănea despre nu știu ce secrete. Când 
dechideau o cameră de discuţii privată, insista că știa 
secretele lui Daniel. Că știa cine era el cu adevărat. 
„Numai eu shtiu cine eshti”, așa îi spusese. De mai multe 
ori. Ca și cum Daniel nu știa cine era. Ca și cum KK avea 
acces la tot ce se petrecea în sufletul lui. Intr-un fel, 

chestia asta îl speriase puţin pe Daniel. Ce dacă îi 
povestise multe despre el însuși, despre visele lui, despre 
dorinţa de a da lovitura? Asta nu însemna că individul știa 
totul despre el. 

Totuși, dacă KK reprezenta cheia lui spre succes, atunci 
n-avea decât să-l lase să îndruge verzi și uscate despre nu 
știu ce secrete. Ca și cum asta ar mai fi contat în clipa în 
care Daniel avea să fie la toate televiziunile și pe internet. 

Nici prin cap nu-i trecea că avea să ajungă, într-adevăr, 
celebru, dar din cu totul alte motive. 


CAPITOLUL 8 


O săptămână mai târziu. 

Deși le parcurgea pentru a treia oară, Alvin Ambrose era 
încă total absorbit de studierea declaraţiilor martorilor în 
cazul Jennifer Maidment. Prieteni de școală, profesori, alți 
copii cu care stătuse de vorbă pe Rigmarole. Ofiţeri din 
locuri atât de îndepărtate precum Dorset, Skye, Galway, 
precum și dintr-un orășel din Massachusetts discutaseră 
cu adolescenţi ale căror reacţii variaseră de la șoc la șoc 
total la auzul a ceea ce i se întâmplase corespondentei lor. 
Ambrose trecuse deja de două ori prin informaţiile strânse, 
cu toate instinctele în alertă, în căutarea unui indiciu cât 
de mic care să-l pună pe o pistă și total neatent la 
zumzetul și la zgomotul de fond din camera rezervată 
brigăzii sale. Deocamdată, nimic nu îi atrăsese atenţia. 

Ofițerii însărcinaţi cu luarea declaraţiilor fuseseră 
instruiți să ceară informaţii cu privire la misteriosul ZZ, 
dar nici de aici nu apăruseră noutăţi. ZZ părea să nu existe 
decât pe Rig; profesorii, familiile sau prietenii care nu 
obișnuiau să acceseze acest site de socializare nici nu 
auziseră de el. 

lar cei care îl cunoscuseră pe internet nu știau mai 
multe despre el decât ce descoperise poliţia din 
conversațiile lui Jennifer. ZZ reușise să-și facă loc în 


rețeaua lui Jennifer fără a lăsa niciun fel de urme care să 
poată duce la identificarea lui. Era mai frustrant decât 
puteau exprima în cuvinte. 

O umbră a căzut pe biroul lui. Şi-a ridicat ochii pentru a 
o vedea pe Shami Patel prefăcându-se că bate la o ușă 
inexistentă. 

— Cioc, cioc, a spus ea cu un zâmbet stângaci. 

Din moment ce se ostenise să dea de el însemna 
probabil că avea ceva important să-i spună. În plus, cu 
rotunjimile ei apetisante și cu părul ondulat și lung, era o 
plăcere să o privești. Ceea ce era mai mult decât se putea 
spune despre majoritatea femeilor din brigada omucideri. 
Ambrose a arătat cu un gest larg spre scaunul fragil așezat 
în capătul biroului. 

— la loc, a invitat-o. Cum merg treburile cu familia 
Maidment? 

În momentul când pentru anchetatori devenise clar 
faptul că părinţii lui Jennifer constituiau una dintre 
puţinele lor surse de informaţii, Ambrose o verificase pe 
Patel luând legătura cu foștii ei colegi din comitatul West 
Midlands. Voia să se asigure că aceasta nu avea să scape 
din vedere ceva important. Cei pe care îi consultase îl 
liniștiseră însă imediat. Patel era, probabil, cel mai bun 
ofiţer de la Protecţia Familiei pe care îl avuseseră 
vreodată. „Dacă mă întrebi pe mine, e prea al naibii de 
isteaţă ca să o folosim doar ca să-i consoleze pe oameni”, îi 
mărturisise unul dintre ofițeri. „Nu știu de ce ne-a părăsit 
pentru voi, prostănacilor.” 

Patel s-a așezat și și-a încrucișat picioarele frumos 
conturate. Gestul nu avea niciun pic de cochetărie, a 
sesizat Ambrose, aproape cu regret. Era un bărbat cu o 
căsnicie fericită, dar îi plăcea să creadă că era suficient de 
arătos încât să devină ţinta unui flirt. 

— Sunt epuizați, a răspuns Patel. Parcă au trecut în 
stadiul de hibernare, pentru a conserva ce le-a mai rămas. 
Femeia și-a privit mâinile așezate în poală. Am mai văzut 
așa ceva. Când vor ieși din letargie, cel mai probabil o să 
îndrepte tunurile asupra noastră. Suntem singurii pe care 


îi pot învinovăţi de ceva, așa că vom fi nevoiţi să ne ţinem 
bine pe poziţie. Asta dacă nu reușim să dăm de urma 
ucigașului până atunci. 

— Ceea ce nu se va întâmpla, a spus Ambrose. 

— Mda, așa se pare. Care mai e treaba cu legiștii? Au 
descoperit ceva? 

Ambrose și-a ridicat umerii masivi, iar cămașa i-a pârâit 
la cusături. 

— Avem niște probe. Nu de genul celor care duc la o 
pistă, care te ajută să construiește un caz atunci când ai un 
suspect. Încă mai așteptăm rezultate de la specialistul în 
computere, dar omul e din ce în ce mai puţin optimist pe 
măsură ce timpul trece. 

— De asta îmi era și mie teamă. Patel și-a mușcat buzele, 
încruntându-se ușor. 

— Ai prins vreun fir util cât ai stat cu familia Maidment? 
De asta ai venit aici? 

Femeia a clătinat iute din cap. 

— Nu. Voiam să... M-am gândit că... S-a foit în scaun. 
Prietenul meu e sergent în West Midlands. Jonty Singh. 

A tăcut pentru câteva clipe, dar Ambrose a înţeles 
imediat motivele mutării intempestive a lui Patel în 
Worcester. O hindusă provenind dintr-o familie bună, 
religioasă, care o pregătise pentru o căsătorie cu un băiat 
drăguţ din aceeași castă. Şi pe urmă ea se îndrăgostește 
de un șiit. Fie părinţii aflaseră și astfel izbucnise un 
scandal, fie ea se hotărâse să plece de acasă înainte să fie 
zărită de vreun cunoscut giugiulindu-se cu Jonty în ultimul 
rând la cinematograf. Faptul că se mutase la Worcester îi 
permitea să ducă un trai liniștit, fără să fie nevoită să se 
uite tot timpul peste umăr. 

— OK, a spus Ambrose prudent, întrebându-se unde voia 
Patel să ajungă. 

— lţi amintești de cazul acela de anul trecut din 
Bradfield? Fotbalistul ucis și bomba de pe stadion? 

De parcă era un eveniment care putea fi dat ușor uitării! 
Treizeci și cinci de morți și peste o sută de oameni răniţi 
ca urmare a exploziei unei bombe plasate în lojile 


închiriate de diverse companii la un meci din Premier 
League, pe stadionul din Bradfield. 

— Sigur că-mi amintesc. 

— Jonty a fost și el implicat, deși marginal. Pentru ceva 
petrecut înaintea exploziei propriu-zise. 

Unul dintre primii suspecți în acest caz a fost un individ 
arestat de el mai demult. Pe parcursul investigaţiei, Jointy 
a rămas în contact cu un tip pe nume Sam Evans. Lucrează 
la MIT, în Bradfield. 

I-am povestit lui Jonty cât de mâhniţi suntem cu toţii 
pentru că nu reușim să înaintăm cu ancheta. Știu că n-ar fi 
trebuit să-i dezvălui nimic, dar e unul de-ai noștri și știe să- 
și țină gura... 

— E în regulă, a liniștit-o Ambrose. Avea încredere în 
judecata femeii. Şi ce a spus domnul Singh? 

— Mi-a zis că MIT din Bradfield lucrează cu un profiler 
care s-a dovedit un element decisiv în succesele pe care le- 
au înregistrat. 

Ambrose a încercat să-și mascheze scepticismul, dar 
Patel i-a observat expresia. A început să turuie, 
mitraliindu-și vorbele: 

— Individul ăsta pare genial. Sam Evans i-a spus lui 
Jonty că a salvat vieţi și a rezolvat cazuri la care nimeni nu 
știa de unde să înceapă. E omul de care avem nevoie. 

— Șeful crede că toată chestia asta cu profilerii e o mare 
porcărie, a bombănit Ambrose cu voce joasă. 

— Dar tu? Tu ce crezi? 

Ambrose i-a aruncat un zâmbet. 

— Când o să ajung șef, o să-mi formez o opinie. 
Deocamdată, nu văd rostul. 

Patel părea dezamăgită. 

— Ai putea măcar să discuţi cu Sam Evans din Bradfield. 
Să asculţi ce are de zis. 

Ambrose s-a holbat la mormanul de hârtii de pe birou, 
peste care își încolăcise, ca niște cochilii goale, mâinile 
mari. Nu îi plăcea să lucreze pe la spatele lui Patterson. 
Totuși, uneori era necesar să o iei pe căi mai puţin 
bătătorite. Cu un oftat, s-a întins și a luat un pix. 


— Așa, și cum ziceai că-l cheamă pe profiler? 

În dimineața aceea, când Carol a intrat în sala de 
ședințe a brigăzii, echipa era deja adunată în jurul mesei, 
iar ea i-a privit pe toţi cu sentimente amestecate. Era 
mândră că oamenii ei încercau să facă tot ce le stătea în 
putință pentru a-și păstra statutul și totodată supărată 
fiindcă simţea că eforturile lor erau absolut inutile. 

— Ce se petrece aici? a întrebat îndreptându-se spre 
automatul de cafea. S-a schimbat ora și eu nu m-am prins? 

— Ştii că ne place să te ţinem mereu în priză, șefa, a 
spus Paula invitându-și colegii să se servească dintr-o cutie 
cu pateuri. 

Carol s-a așezat, suflând în cafeaua fierbinte. 

— Exact de asta aveam nevoie. Nimeni n-a înţeles dacă 
se referea la cafea sau la faptul de a fi ţinută în priză. 
Așadar, ceva nou peste noapte? 

— Da, a rostit Kevin. 

— Nu! a zis Sam în același timp. 

— Ei bine, care din două? 

Sam a pufnit. 

— Ştiţi cu toţii că, dacă puştiul ar fi fost un negru cu 
părinte unic și dintr-un cartier de locuințe sociale ieftine 
construit de primărie, nici n-ar fi fost dat în urmărire. 

— Dar nu e, și a fost dat în urmărire, a punctat Kevin. 

— Nu facem decât să capitulăm în faţa anxietăţilor tipice 
clasei mijlocii, a rostit Sam cu dispreţ. 

Băiatul e cu vreo fată sau s-a săturat până peste cap de 
mămica și de tăticul și a decis să-și ia zborul. 

Carol i-a aruncat o privire mirată. Sam era cel mai 
ambițios om din echipă, mereu pe fază atunci când 
mirosea vreo ocazie de a-și demonstra abilităţile și de a se 
face remarcat în ochii superiorilor. 

Faptul că îl auzea acum exprimându-și o poziţie ce părea 
să izvorască dintr-un conflict de clasă i se părea lui Carol 
la fel de ciudat ca o discuţie savantă despre teoria 
relativităţii a lui Einstein purtată în casa Big Brother. 

— Vrea cineva să-mi explice și mie despre ce este vorba? 
a intervenit ea cu blândeţe. 


Kevin a consultat foile așezate în faţa sa. 

— Am primit dosarul de la Divizia de Nord. Daniel 
Morrison. Paisprezece ani. Dispariţia lui a fost raportată 
de părinţi ieri-dimineaţă. Lipsise toată noaptea, și părinţii 
au fost morţi de îngrijorare, dar s-au gândit că brava, că 
voia să le demonstreze că s-a făcut băiat mare. Au sunat la 
toți prietenii lui, însă n-au aflat nimic, așa că și-au 
închipuit că e cu cineva pe care ei nu îl cunoșteau. Poate 
cu o prietenă despre care nu le povestise nimic. 

— O presupunere bine întemeiată, a spus Carol. Cel 
puţin din ceea ce știm noi cu privire la adolescenți. 

— Exact. Au sperat să dea de el ieri-dimineaţă, la școală. 
Numai că Daniel nu s-a prezentat la ore. Așa că au luat 
legătura cu poliția. 

— Să înţeleg că n-a mai intervenit nimic nou de atunci? 
Și de-asta cei de la Divizia de Nord ne-au pasat nouă 
dosarul? a întrebat Carol și a întins mâna pentru a lua foile 
de la Kevin. 

— Nimic. Nu răspunde pe mobil și nici la e-mailuri și nu 
a mai intrat de atunci pe Rigmarole. 

Mama lui a declarat că Daniel nu s-ar rupe niciodată în 
asemenea hal de lume, decât dacă ar fi răpit sau ar zăcea 
mort pe undeva. 

— Sau dacă nu ar vrea ca mămica și tăticul să-l 
surprindă dându-se în bărci cu vreo gagicuţă, a mârâit 
Sam strâmbând din nas cu indignare. 

— Nu știu ce să zic, a spus Kevin pe un ton gânditor. 
Băieţilor le place să se laude cu cuceririle lor. Mi-e greu 
să-mi închipui că a rezistat tentaţiei de a le vorbi amicilor 
despre ce punea la cale. Și, în zilele noastre, asta 
înseamnă că ar fi trebuit să își anunţe reușita pe 
Rigmarole. 

— De acord, a spus Carol. Cred că Stacey ar trebui să 
verifice dacă telefonul mobil al băiatului e deschis și să 
încerce să-l localizeze. 

Sam s-a întors cu spatele la masa de conferinţe și și-a 
încrucișat picioarele. 


— Incredibil! Un puști alb răzgâiat o ia razna într-o 
noapte și noi ne dăm de ceasul morții să-l găsim. Am ajuns 
atât de disperaţi să dovedim cât de indispensabili suntem? 

— Cam da, a răspuns Carol pe un ton tăios. Stacey, fă 
verificările! Paula, ia legătura cu cei de la Divizia de Nord, 
vezi ce au mai pus la cale și dacă au nevoie de ajutorul 
nostru! Poate ne trimit declaraţiile pe care le-au luat. Și, 
apropo, Sam, cred că greșești. Dacă ar fi fost un copil 
negru dintr-un cartier amărât și cu un singur părinte care 
ar fi luat în serios dispariţia lui, am fi procedat exact la fel. 
Nu știu ce te-a apucat și de unde îţi vin ideile astea, dar 
las-o, te rog, mai moale! 

Sam a oftat zgomotos, dar a dat totuși din cap a 
încuviinţare. 

— Cum zici tu, șefa. 

Carol a pus deoparte paginile pentru a le studia mai 
târziu și a privit de jur împrejurul mesei. 

— Altceva? 

Stacey și-a dres glasul. Avea un colț al gurii ușor ridicat. 
Carol s-a gândit că, la oricine altcineva, asta ar fi putut 
însemna un rânjet de autosatisfacţie. 

— Am eu ceva, a spus Stacey. 

— S-auzim! 

— E vorba despre computerul găsit de Sam în fosta casă 
a familiei Barnes, a zis Stacey dându-și o șuviță de păr pe 
după ureche. Am lucrat destul de mult la el în ultima 
săptămână. Și cu folos. A apăsat câteva taste pe laptopul 
din faţa ei. Unii oameni sunt îngrozitor de proști. 

Sam s-a aplecat nerăbdător în faţă, astfel că lumina care 
îi cădea acum pe chip îi accentua suprafeţele plane și 
curbele pielii sale netede. 

— Ce-ai găsit? Hai, Stacey, arată-ne! 

Stacey a dat clic pe un laser pointer și tabla albă de pe 
perete a prins viață. Avea afișată un text incomplet, cu 
litere și cuvinte lipsă. Un alt clic și spaţiile goale s-au 
umplut cu litere de altă culoare. 

— Am folosit un program care reconstituie cuvintele 
lipsă, a spus ea. După cum vedeţi, textul cuprinde diverse 


variante de ucidere a Danutei Barnes. De la sufocare la 
înfășurarea în folie alimentară și de la strangulare la 
aruncarea într-o apă adâncă. 

Paula a fluierat. 

— O, Doamne! Ai dreptate. Cât de prost să fii? 

— Toate bune și frumoase. Dar orice avocat cu ceva 
minte-n cap o să susţină că astea sunt, în cel mai bun caz, 
dovezi circumstanţiale. O fantezie. Sau notițe pentru 
scrierea unui thriller, a subliniat Carol. 

— Rămân dovezi circumstanţiale doar până când vom 
găsi cadavrul și vom compara cauza morţii cu variantele 
din computer, a spus Sam, agăţându-se de posibilităţile 
oferite de descoperirea sa. 

— Sam are dreptate! Stacey a ridicat vocea pentru a 
acoperi murmurul declanșat de reacţia lui Sam. Și tocmai 
de aceea fișierul acesta este atât de important. 

A dat din nou clic și pe perete a apărut o hartă a Lake 
District. Următoarea hartă înfățișa Wastwater!f, cu cotele 
de adâncime. 

— Crezi că a fost înecată în Wastwater! 

Carol s-a ridicat și s-a apropiat de perete. 

— Cred că merită cercetat, a răspuns Stacey. Dacă e să 
ne luăm după textul din computer, Barnes intenţiona să-și 
care soţia cu mașina într-un loc destul de îndepărtat și 
pustiu. Şi Wastwater se potrivește descrierii. Din câte văd 
eu pe hartă, nu sunt prea multe case pe mal. 

— Corect. Eu știu, pentru că am fost acolo, a intervenit 
Paula. Cu niște amici, într-un weekend, acum câţiva ani. 
Nu cred că am văzut pe altcineva, cu excepţia patroanei 
pensiunii la care am stat. 

Mie îmi plac liniștea și izolarea, dar acolo a fost cam 
prea de tot. _ 

— Barnes avea un caiac, a spus Sam. Imi amintesc acum 
că am citit asta în dosar. Ar fi putut să o care până la caiac 
și pe urmă să vâslească în larg și s-o arunce în apă. 

— Excelentă treabă, Stacey. Sam, ia legătura cu unitatea 
de scafandri din Cumbria. Spune-le celor de acolo să 
organizeze o căutare, a cerut Carol. 

Stacey a ridicat o mână. 

— Poate că n-ar strica dacă i-am întreba pe cei de la 
Facultatea de Geografie de la universitate dacă au cumva 
acces la ETM+. 

— Asta ce mai e? a întrebat Carol. 

— Landsat Enhanced Thematic Mapper Plus. Este o 
arhivă internaţională de fotografii obţinute cu ajutorul 
sateliților, administrată de NASA și de Institutul American 
de Prospecţiuni Geologice, a răspuns Stacey. Ar putea fi de 
mare folos. 

— Pot să vadă un cadavru din spaţiu? a întrebat Paula. 
Am crezut că ne oprim la a urmări programele TV de acasă 
și când suntem în străinătate. Acum vrei să zici că 
Facultatea de Geografie de la Universitatea din Bradfield 
poate să vadă ce e sub apă mulţumită unui satelit? Asta e 
prea mult, Stace. Prea mult. 

Stacey și-a dat ochii peste cap. 

— Nu, Paula. N-am spus că pot vedea neapărat cadavrul 
cu ajutorul satelitului. Dar pot mări atât de mult imaginile, 
încât să vadă o mulțime de detalii. Și pot restrânge aria de 
căutare eliminând locurile unde în mod cert nu e nimic de 
interes. 

— E o nebunie. 

— Nu, e doar tehnologie. O facultate de geografie din 
SUA susţine că a descoperit locul unde se ascunde Osama 
bin Laden studiind fotografiile luate din satelit. 

— Glumești! 

— Câtuși de puţin. E vorba despre o echipă de la 
UCLA. În prima fază, au aplicat principiile geografice 
dezvoltate în scopul previzionării distribuţiei vieții 
sălbatice - teoria curbei de amortizare a valurilor și teoria 
insulei biogeografice... 

— Cum ai zis? a intervenit Kevin. 

— Teoria curbei de amortizare a valurilor... Uf, uite cum 
stă treaba: începi cu un loc cunoscut, care îndeplinește 
toate criteriile care permit supraviețuirea unui anumit 
organism. Ca, de pildă, peșterile din Tora Bora. Pe urmă, 
pornind de aici, trasezi cercuri concentrice - cu cât te 
îndepărtezi de centru, cu atât este mai puţin probabil să 
întâlnești condiţii de viaţă identice. Cu alte cuvinte, cu cât 
cineva se îndepărtează mai mult de casă, cu atât crește 
probabilitatea de a întâlni oameni care nu îi înţeleg și nu-i 
acceptă principiile de viaţă, și, prin urmare, îi este tot mai 
greu să se ascundă. Cât despre teoria insulei 
biogeografice, ea se referă la alegerea unui loc ce dispune 
de anumite resurse utile. Deci, dacă e să rămâi blocat pe o 
insulă, în mod cert ai prefera Isle of Wight!€ și nu Rockall”. 

— Tot nu înţeleg ce e cu sateliții, a punctat Paula 
încruntată. 

— 'Tipii de la UCLA au început prin a se întreba unde 
anume s-ar putea ascunde Bin Laden, apoi au pus cap la 
cap tot ce se știe despre el. Înălțimea, faptul că face dializă 
și deci trebuie să stea într-un loc conectat la electricitate, 
nevoia de a fi permanent apărat de oamenii lui. Pe urmă, 
au luat cea mai detaliată imagine de satelit din zona 
respectivă și au restrâns aria de căutare la trei clădiri 
dintr-un anumit oraș, a explicat Stacey cu răbdare. 

— Atunci cum se face că încă nu l-au găsit? a întrebat 
Kevin, cu o uimire oarecum justificată. Stacey a ridicat din 
umeri. 

— Eu am spus doar cum au judecat cei de la UCLA. Nu 
am susţinut că au și reușit să-l găsească. Nu încă. Dar 
imaginile din satelit devin tot mai detaliate pe zi ce trece. 
Înainte, fiecare fotografie acoperea o suprafaţă de treizeci 
pe treizeci de metri. Acum, s-a ajuns undeva la circa o 
jumătate de metru. Nici nu v-ar veni să credeţi cu ce 

detalii lucrează acum experţii analiști! E ca și cum am avea 
o hartă detalită a întregii lumi. 

— Oprește-te, Stacey! Simt că mi se învârte capul. Dar, 
dacă vom putea valorifica tot ce ne-ai spus, îţi rămân pe 
veci recunoscătoare, a zis Carol. Ia legătura cu cei cu 
satelitul, de la universitate. Deocamdată însă, haideţi să ne 
concentrăm pe mobilizarea la faţa locului a echipei de 
scafandri din Cumbria. Altceva? 

Privirile întunecate din jurul mesei i-au dat răspunsul. 
Nu i-a plăcut deloc ce vedea. Aveau nevoie de ceva 
important, spectaculos, de prima pagină. Singura 
problemă era că acel caz, care putea reprezenta salvarea 
lui Carol și a echipei ei, avea să însemne pentru altcineva 
cea mai rea veste pe care ar fi putut-o primi vreodată. Iar 
ea văzuse prea multe nenorociri la viața ei pentru a-și mai 
dori încă una. 

Așadar, tot ce le rămânea de făcut era să strângă din 
dinţi și să rabde. 


CAPITOLUL 9 


Chiar și după ce ajunsese la adolescenţă, Seth Viner 
continuase să fie la fel de sincer ca până atunci în relaţia 
cu părinţii. Nu își dorise niciodată să le ascundă ceva celor 
două mame ale sale. Sigur, uneori îi era mai ușor să 
discute cu una decât cu cealaltă. Julia era mai practică și 
mai cu picioarele pe pământ. Işi păstra cumpătul în 
momentele de criză și avea răbdarea să asculte până la 
capăt tot ce avea el de zis. Cântărea bine lucrurile și nu îi 
dădea întotdeauna lui dreptate. Kathy era mai 
sentimentală și mai repezită. Dar era mereu de partea lui - 
el era copilașul ei, orice ar fi făcut. Totodată, era cea care 
îl îndemna permanent să persevereze și nu îl lăsa să 
aleagă calea ușoară atunci când dădea de greu. Lui Seth 
nu i se întâmplase niciodată să regrete că le povestise ceva 
uneia sau celeilalte, chiar și lucruri jenante. Ele îl 


învățaseră că nu încape loc de secrete între oamenii care 
ţin unii la alţii mai mult decât la orice pe lume. 

În ecuaţia relaţiilor dintre ei mai exista și un alt aspect: 
faptul că îl ascultau întotdeauna cu atenţie și se străduiau 
să găsească răspunsuri la întrebările lui. La toate, de la 
„De ce e cerul albastru?” la „De ce se bat oamenii ăia în 
Gaza?” Nu încercau niciodată să-i evite întrebările. Uneori, 
chestia asta îi scotea din minţi pe profesorii lui și îi făcea 
pe colegi să se uite la el pieziș, dar Seth ajunsese să știe o 
mulțime de lucruri pentru simplul motiv că îi venise ideea 
să întrebe, iar Juliei și lui Kathy nici nu le trecuse prin cap 
să nu-i răspundă. Bănuia că asta avea de-a face cu 
hotărârea lor de a fi cinstite cu el și de a nu-i ascunde 
nimic în legătură cu situaţia în care se afla, aceea dea 
avea două mame. 

Nu-și amintea când anume înţelesese că a avea două 
mame era o chestie mult mai ciudată decât alte tipuri de 
relaţii familiale mai convenţionale, ca de pildă o mamă și 
un tată, sau un tată vitreg, sau doar o mamă și două 
perechi de bunici, o grămadă de unchi și multe bone. Toţi 
credem la început că trăim în familii normale pentru 
simplu motiv că nu avem contraexemple. În momentul în 
care se dusese la școală Seth, își dăduse seama că familia 
lui era altfel. Și asta nu numai din cauza culorii pielii lui 
Kathy. Destul de surprinzător, copiii nu păreau să acorde 
importanţă unor astfel de diferenţe. Seth își amintea că 
Julia venise la un moment dat să îl ia de la școală, când era 
în clasa întâi. Kathy se ocupa de obicei de asta, pentru că 
lucra de acasă, era designer de pagini web, numai că 
atunci fusese nevoită să plece din oraș pentru o întâlnire 
de afaceri, așa că Julia se învoise de la serviciu și venise la 
el la școală. Tocmai îl ajuta să se încalțe, când Ben Rogers 
o întrebase: 

— Tu cine ești? 

Emma White, care locuia pe aceeași stradă, răspunsese 
în locul Juliei: 

— E mama lui Seth. 

Ben se încruntase. 


— Nu, nu e. O cunosc pe mama lui Seth și arată altfel. 

— Asta e cealaltă mamă a lui Seth, precizase Emma. 

Plictisit, Ben luase enunţul ca atare și atacase un alt 
subiect de conversaţie. Şi lucrurile rămăseseră așa, 
suspendate - parte a peisajului înconjurător, a lumii în 
care trăia, nimic deosebit în asta - până când Seth 
împlinise nouă sau zece ani și, din cauza pasiunii lui pentru 
fotbal, intrase în contact direct cu mai mulţi copii care nu 
fuseseră crescuţi în spiritul acceptării cu ușurință a 
posibilităţii existenţei a două mame într-o familie. 

Vreo doi dintre băieţii mai mari încercaseră să se 
folosească de situaţia familială mai puţin obișnuită a lui 
Seth pentru a obţine un avantaj asupra lui. Curând, își 
dăduseră seama că nu-și aleseseră bine ţinta. Seth părea 
să se miște dezinvolt în interiorul unei bule de 
invulnerabilitate. 

Răspundea insultelor cu o bună dispoziție uimitoare. lar 
ceilalţi copii îl plăceau tare mult, așa că agresarea lui 
fizică era exclusă. Confruntaţi cu încrederea lui în sine, 
bătăușii dăduseră înapoi și porniseră în căutarea unei 
victime mai sigure. Chiar și atunci, Seth continuase să li se 
împotrivească. Avea un fel al lui de a-i înștiința pe adulţii 
aflaţi în poziţii de autoritate atunci când lucrurile o luau 
razna, fără a putea fi acuzat vreodată că ar fi pârâcios. 
Era, din câte se părea, un bun prieten și un adversar 
inofensiv. 

Așa încât a crescut și a ajuns, aproape pe nesimţite, la 
vârsta adolescenţei, rămânând la fel de blând, de popular 
și de direct în relaţiile cu ceilalți copii. Singura lui 
problemă părea să fie teama de a nu da greș. Julia și Kathy 
l-au urmărit pe tot acest parcurs cu sufletul la gură, 
așteptându-se din clipă în clipă ca inevitabilul să se 
producă. De fapt, așteptaseră momentul încă din clipa 
când Julia acceptase inseminarea artificială. Mulţi 
„binevoitori” își exprimaseră de-a lungul anilor reticenta. 
Dar Seth fusese un copil fericit, care nu le crease 
probleme. Avusese colici o dată. O singură dată. Dormise 
toată noaptea, fără să se trezească din somn, încă de la 


șapte săptămâni, lucru de-a dreptul incredibil. Nu se 
îmbolnăvise aproape niciodată, cu excepţia unor banale 
răceli. Când începuse să meargă, nu își exasperase 
mamele, probabil și pentru că, atunci când încercase 
prima oară să se dea în spectacol în public, Kathy se 
îndepărtase și îl lăsase singur, roșu la faţă și zbierând, în 
mijlocul supermarketului. Sigur, îl urmărise de după 
rafturile cu cereale pentru micul dejun, dar el nu știuse. 
Spaima de a fi abandonat îl lecuise definitiv de istericale. 
Din când în când, se mai smiorcăia, ca orice copil, dar, 
cum Kathy și Julia nu îl luau în seamă, cu timpul renunţase 
aproape de tot și la crizele de plâns. 

Trăsătura de caracter care îl împiedicase să fie un copil 
perfect era acel șuvoi de vorbe care părea să izvorască din 
el imediat ce făcea ochi dimineaţa și nu se oprea decât 
când era dus la culcare. Seth era atât de fascinat de lumea 
înconjurătoare și de locul lui în univers, încât nu vedea 
niciun motiv pentru a nu împărtăși tuturor, în cele mai 
mici amănunte, tot ce făcea sau gândea ori pentru a nu 
relata în detaliu acţiunea ultimului film văzut pe DVD. Şi, 
cu cât povestea era mai banală, cu atât mai bine. Uneori 
observa - ce-i drept, cu întârziere - ochii daţi peste cap sau 
privirea fixă a auditoriului care aștepta ca istorisirea să 
ajungă, în sfârșit, la punctul culminant. Dar asta nu îl făcea 
să ezite. Își continua neabătut trăncăneala până la capăt, 
chiar și atunci când Kathy, epuizată, își punea capul pe 
masa din bucătărie și gemea încetișor. 

Una peste alta, nu era cel mai mare defect de pe lumea 
asta. Cele două mame observaseră că prietenii lui nu 
reacţionau ca ele la vorbăria lui Seth. Și erau mulțumite 
că, odată ajuns la adolescenţă, fiul lor cel frumos nu se 
transformase într-o huidumă ursuză și taciturnă. Mulţi 
dintre amicii lui din copilărie le dădeau acum fiori. Băieți 
drăguţi și iubitori, cu care Seth își petrecuse timpul când 
erau mici, absorbiți în tot felul de jocuri fanteziste, 
ajunseseră acum niște creaturi mârâitoare și urât 
mirositoare pentru care comunicarea cu părinţii nu 
însemna altceva decât un act de-a dreptul jenant. Era, așa 


cum pe drept cuvânt remarcase Kathy, aproape un miracol 
faptul că Seth al lor reușise cumva să se sustragă acestor 
ritualuri specifice trecerii de la copilărie la maturitate. 

— Are gusturi îngrozitoare în materie de muzică, 
subliniase Julia în mai multe rânduri, ca și cum acest 
defect punea în umbră toate calităţile sale. 

Nu știa de unde îi venea pasiunea pentru grunge!t, mai 
ales cel timpuriu, însă era bucuroasă că nu se extinsese 
prea mult și asupra garderobei lui Seth. 

— Ar putea fi și mai rău, îi atrăsese atenţia Kathy. Ce te 
făceai dacă îi plăceau musicalurile? Fiindcă Seth nu le 
ascundea nimic, Julia și Kathy nu își făceau griji în privinţa 
utilizării computerului. Instalaseră totuși toate aplicaţiile 
de control parental, plus alte mijloace de securizare 
folosite de Kathy pentru a-și proteja designurile pentru 
paginile web. Nu i se uitau însă peste umăr, deși Kathy îi 
verifica periodic pagina de pe Rigmarole, în căutare de 
ciudaţi și de persoane rău intenţionate. 

Nu că ar fi fost cu adevărat nevoie. Pentru Seth, 
discuţiile din timpul mesei se axau pe Rigmarole: cu cine 
stătuse de vorbă, ce avusese cutare de zis despre nu știu 
cine care apăruse pe Twitter în săptămâna aceea, ce nouă 
aplicaţie fascinantă descoperise recent. 

Necazul atunci când turui întruna vrute și nevrute este 
că, la un moment dat, ceilalţi ajung să nu te mai bage în 
seamă, ăsta fiind modul lor de a se autoproteja. Julia și 
Kathy nu mai ascultau acum decât cu o singură ureche 
atunci când Seth le punea la curent cu ce se întâmpla în 
lumea lui. O bună parte dintre vorbele sale se pierdeau în 
vârtejul discuţiilor din jurul mesei de bucătărie. Prima dată 
când îl menţionase pe JJ, un nou prieten de pe Rig, Kathy 
reţinuse numele și îl căutase mai târziu pe pagina lui Seth. 
Părea un adolescent obișnuit, un împătimit al computerului 
care perora, plin de un amestec de infatuare și furie, 

despre versurile celor de la Pearl Jam și Mudhoney”. 
Nimic îngrijorător. 

Şi astfel JJ a devenit parte a zgomotului de fond, un alt 
nume care le trecea pe lângă ureche. Și atunci nu e de 
mirare că nu li s-a părut nimic ciudat în momentul în care 
Seth a pomenit, în treacăt, că avea să îl întâlnească pe JJ la 
unul dintre puţinele evenimente muzicale organizate în 
magazinul de CD-uri second hand din Bradfield. 

Când ești obișnuit cu sinceritatea, nu are cum să-ți 
treacă prin cap că uneori ceea ce auzi nu este tocmai 
adevărul. 

Tony a căutat pe Google site-ul agenţiei imobiliare din 
Worcester și a dat clic pe butonul „Proprietăţi noi”. I se 
păruse că angajata cu care discutase se asemăna cu unul 
dintre pacienții lui bipolari aflaţi într-o fază maniacală, dar 
fără a beneficia de medicaţie. li promisese cu două zile în 
urmă că fotografiile aveau să fie făcute chiar în acea după- 
amiază și că urmau să fie postate, împreună cu textul 
explicativ, pe pagina web „în câteva ore”. De abia acum 
reușise să-și adune tot curajul de care era în stare pentru a 
verifica informaţiile apărute pe site cu privire la casa pe 
care intenţiona să o vândă fără a o fi văzut vreodată. 

Având în vedere preţul sugerat de agenta imobiliară, își 
dăduse seama că era vorba despre o proprietate 
importantă, dar, chiar și așa, nu era pregătit pentru 
impunătoarea vilă care apăruse acum pe monitor. Era o 
clădire cu două frontoane din cărămidă într-o nuanţă 
discretă de roșu, cu ferestrele boltite retrase și cu ușa de 
la intrare impozantă vopsite contrastant în galben pal. 
Fâșii de draperii grele erau vizibile la marginile 
ferestrelor, iar grădina părea opulentă și proiectată cu 
mare grijă la detalii de către un arhitect peisagist. „Șansă 
unică de a achiziționa un conac superb, cu vedere spre 
Sheluvelt Park”, așa suna anunțul din capul paginii. „Patru 
dormitoare, trei camere de oaspeţi, trei băi. Atelier 
complet echipat, conectată la reţeaua electrică.” Tony s-a 
încruntat și a strâmbat din nas. 

Un spaţiu al naibii de mare pentru cineva care locuia 
singur. Poate că îi plăcuse să dea petreceri. Sau doar să 
arate lumii cât de bine îi mergea. Oricare era adevărul, 
Edmund Arthur Blythe nu dusese, în mod cert, lipsă de 
bani. 

Tony și-a dat seama că vânzarea locuinţei avea să-l ducă 
și pe el în aceeași poziție. Deja avea 50000 de lire sterline 
în contul bancar, moștenirea primită, dar care nu 
reprezenta decât o mică parte din averea pe care urma să 
o dobândească prin înstrăinarea casei. Nu își închipuise 
niciodată că avea să dispună de o asemenea sumă și deci 
nu se gândise nici cum să o cheltuiască. Nu avea gusturi 
scumpe. Nu colecţiona obiecte de artă, nu conducea 
mașini rapide și nu obișnuia să-și achiziționeze haine la 
preţuri exorbitante. Nu se pricepuse niciodată să-și facă 
vacanţele în cea mai bună perioadă a anului și nu îl 
atrăgeau destinațiile exotice, cu climă prea caldă și cu 
instalaţii sanitare de o calitate îndoielnică, pentru care, 
înainte de a te îmbarca în avion, trebuia să faci vaccinuri 
în braţe și în fund. 

Întâmplător, ceea ce îi plăcea cel mai mult pe lumea 
aceasta erau exact lucrurile pentru care era plătit: să 
trateze pacienţi și oameni cu nervii zdruncinaţi. Curând 
însă, cu sau fără voia lui, avea să devină bogat. 

— Pot oricând să donez totul, și-a spus cu voce tare. 

Multe organizaţii caritabile ar fi știut, într-adevăr, ce se 
putea face cu o asemenea sumă picată din senin. Şi totuși, 
ideea nu îi surâdea atât de mult pe cât ar fi crezut. Cyndi 
Lauper avea probabil dreptate atunci când sublinia într-un 
cântec faptul că banii schimbă totul”. Nerăbdător, și-a 
întors atenţia spre ecranul computerului. 

Cu un clic, puteai vedea și alte fotografii ale casei. Tony 
a șovăit cu degetul pe mouse. Nu era foarte convins că 
voia să știe totul. Se ferise în mod deliberat să viziteze 
domeniul bărbatului responsabil pe jumătate de 
moștenirea lui genetică. Refuzase să audă povești despre o 

viaţă fericită și împlinită, să descopere un bărbat plăcut de 
ceilalți și echilibrat sufletește, să afle că fusese complet 
ignorat de un om care ar fi putut să îi transforme copilăria 
marcată de suferinţe atroce în ceva cât de cât apropiat de 
normalitate. Descoperirea unui astfel de adevăr nu ar fi 
făcut decât să-i alimenteze resentimentele și gândurile și 
așa amare. Ca fiu al Vanessei, fusese predestinat 
nefericirii. 

Atât mama, cât și bunica lui, cea care purtase în cea mai 
mare măsură pe umeri povara creșterii sale, îl făcuseră să 
creadă, dincolo de orice îndoială, că nu era bun de nimic, 
un fruct al păcatului, și că nu putea să spere să ajungă 
altceva decât un nenorocit. Mai târziu, ca psiholog, își 
dăduse seama că experienţele sale din copilărie erau 
emblematice pentru pacienţii ale căror profiluri ajunsese 
să le alcătuiască. Le semăna în toate mai mult ca oricine. 
Până și Carol înţelegea asta. Pacienţii lui vânau victime; el 
îi vâna pe ei. Ei trasau profilurile victimelor; el le trasa pe 
ale lor. La mijloc era aceeași necesitate acută - sau, în 
orice caz, așa presupunea el. 

Și-ar fi dezvoltat cu totul alte nevoi dacă Blythe ar fi ales 
să facă parte din viaţa lui. Dar nu voia să zăbovească prea 
mult speculând pe marginea implicaţiilor acestei idei. Așa 
că se ocupase de aranjamente numai prin telefon și prin e- 
mail și îi ceruse avocatului lui Blythe să trimită cheile casei 
direct la agenţia imobiliară. Avocatul se purtase ca și cum 
solicitarea lui ar fi fost perfect normală, dar Tony știa că 
lucrurile nu stăteau așa. Era conștient că procedase astfel 
pentru a ridica un zid între el și bărbatul care nu dorise să 
îi fie tată. Nu avea niciun rost să-și riște propria fragilitate 
pentru cineva care nu își adunase curajul de a-și 
recunoaște fiul decât după moarte. 

Undeva însă, în adâncul fiinţei sale, o voce sâcâitoare îl 
prevenea că urma să vină o vreme când avea să regrete 
faptul că păstrase distanţa. 

— Poate că greşesc, și-a spus din nou cu glas tare. 
Numai că în momentul ăsta nu pot să fac altfel. 


Preţ de o clipă i-a trecut prin cap că ar putea amâna 
punerea în vânzare a casei lui Blythe pentru a o păstra așa 
cum era și a o cerceta atunci când avea să fie pregătit 
pentru asta. A alungat însă ideea înainte ca aceasta să i se 
cuibărească în minte. Era posibil să nu se simtă niciodată 
suficient de pregătit și, în plus, era o nedreptate din punct 
de vedere moral să ţii o casă nelocuită când atâţia oameni 
aveau nevoie de un cămin. 

Supărat de propriile stări contradictorii, a închis site-ul 
agenţiei imobiliare și a tras mai aproape dosarul unui 
pacient. Aici putea să-și pună amprenta, să intervină în 
vieţile unor oameni al căror comportament deviase în chip 
dezastruos de la ceea ce societatea considera normal. 
Experienţa cu propria mamă îl făcuse să înţeleagă din 
interior cât de diferită putea fi lumea atunci când era 
privită dintr-o perspectivă dramatic distorsionată. 
Cunoștea mult prea bine sentimentul neapartenenței și știa 
cât de terifiantă putea fi încercarea de a ajunge la pace cu 
o lume ale cărei reguli și convenţii erau atât de relative în 
raport cu cele care făceau posibilă supraviețuirea. Tony 
învățase pe cont propriu cum să facă să pară un om normal 
și credea că îi putea ajuta și pe alţii să-și depășească 
defectele. 

Pentru prea mulţi dintre pacienţii săi nu mai putea face 
nimic, dar pe unii se străduia să-i salveze, să-i reabiliteze și 
să-i readucă mai aproape de o viaţă relativ normală. 

Lectura i-a fost întreruptă de ţârâitul telefonului. Cu 
gândul pe jumătate în altă parte, a ridicat receptorul. 

— Alooo? 

Carol îi atrăsese atenţia în repetate rânduri că modul în 
care răspundea la telefon denota uimire și prudenţă, de 
parcă ar fi fost surprins de faptul că o bucăţică de plastic 
suna și apoi se pornea să vorbească atunci când o luai în 
mână. „Îmi amintești de o poezie învățată la școală”, îi 
spusese ea. 

„Se numea Un marțian trimite o carte poștală acasă.” 


Persoana de la celălalt capăt al firului era ezitantă. 
Părea să corespundă, cel puţin parţial, personajului 
descris de Carol. 

— Alo? Doctorul Hill? Doctorul Tony Hill? 

— Da. Cu cine vorbesc? 

— Sunt inspectorul-șef Stuart Patterson de la brigada 
omucideri, West Mercia Police. 

— Nu ne cunoaștem, nu-i așa? 

Tony începea întotdeauna prin a lămuri acest detaliu. 
Avea memoria feţelor, dar nu și pe cea a numelor. 

Nu ar fi fost pentru prima oară când s-ar fi înșelat, 
considerând că discuta cu un străin, pentru a afla apoi că 
stătuseră faţă în faţă la un dineu, cu o lună în urmă. 

— Nu. Mi-ati fost însă recomandat ca profiler. 

— Mda, mă număr printre ei, a zis Tony, rânjind larg cu 
receptorul la ureche. Vreau să spun că am ceva experienţă 
în domeniu. 

— Avem de-a face cu un caz unde cred că ne-ar prinde 
bine expertiza dumneavoastră. 

— West Mercia? Adică Worcester, nu-i așa? 

De data asta, tonul întrebării i s-a părut până și lui prea 
reținut. 

— Da, Worcester și zona limitrofă. Dar crima la care mă 
refer s-a comis la periferia orașului. 

Poate că aţi citit despre ea? Ăsta e motivul pentru care 
întrebaţi? 

Patterson mitralia cuvintele, dar Tony depistase un 
accent anume și acel tip de rârâit pe care îl asocia de 
obicei cu comitatul Borsetshire?! din serialul The Archers. 

— A, nu, doar că nu eram sigur... Ştiţi, geografia nu e 
punctul meu forte. În fine, ce anume în acest caz vă face să 
credeţi că aţi avea nevoie de serviciile unui om ca mine? 

Patterson a inspirat adânc. 

— Este vorba despre o fetiță de paisprezece ani, ucisă, 
agresată și mutilată sexual. Lucrăm la caz de peste o 

săptămână, și până acum nu am dat de niciun fir. Am 
acoperit toate pistele posibile, dar nu am găsit nimic de 
care să ne agăţăm. Suntem disperaţi, doctore Hill. Vreau 
să rezolv cazul cât mai repede cu putință, dar n-am reușit 
prin metodele clasice. Am nevoie de o perspectivă nouă. 
Patterson a făcut o pauză. 

Tony nu l-a întrerupt, convins că mai urmează ceva. 

— Și mi s-a spus că dumneavoastră aţi fi omul potrivit 
pentru asta. 

Era pentru a doua oară când Patterson făcea referire la 
o recomandare primită de la alţii. Așadar, nu apela la Tony 
din convingere proprie, ci pentru că se afla sub presiune. 
Confruntaţi cu o crimă de o asemenea natură, Carol Jordan 
și alți câţiva detectivi de la omucideri care lucraseră în 
trecut cu Tony i-ar fi cerut ajutorul la câteva ore după 
descoperirea victimei. Asta pentru că aveau încredere în 
el. Atunci când un profiler era pus în situaţia de a colabora 
cu polițiști sceptici, efortul pe care era obligat să-l depună 
se dubla. Pe de altă parte însă, asta însemna că era nevoit 
să aducă dovezi solide, probe ce nu puteau fi contestate. Şi 
în meseria lui era întotdeauna util să nu scapi din vedere 
lucrurile elementare. 

O altă idee i-a trecut brusc prin cap. „Worcester”, și-a 
spus Tony. „Aici e mâna lui Carol. A văzut că nu mă poate 
convinge să mă interesez de moștenirea lăsată de Blythe, 
așa că vrea să îmi vâre pe gât cazul din Worcester. Ştie că, 
dacă îl accept, voi fi nevoit să mă duc acolo și, odată ajuns, 
n-o să rezist să nu-mi bag nasul și în treaba asta cu 
proprietatea.” 

— Dacă nu vă supăraţi, v-aș ruga să-mi spuneţi cine 
anume v-a sugerat să mă contactaţi, a zis, convins că știa 
răspunsul. 

Patterson și-a dres glasul. 

— E o poveste puţin cam complicată. 

— Vă ascult, nu mă grăbesc. 

— Ei bine, ofiţerul nostru de la Protecţia Familiei... Ştiţi, 
iubitul ei e polițist în West Midlands. 


Iar unul dintre ofițerii de la MIT, de acolo, din Bradfield, 
pe nume Sam Evans, a fost omul de legătură al iubitului ei 
în cazul acela cu explozia bombei de pe stadion, de anul 
trecut. În fine, cei doi au păstrat legătura, întâlnindu-se 
când și când să ia masa împreună. lar acest Evans v-a 
ridicat osanale. Sergentul meu l-a sunat și așa a aflat 
numărul dumneavoastră de telefon. Patterson a tușit ușor, 
ca să-și dreagă vocea. Și el este cel care m-a convins că e 
momentul să abordez cazul dintr-o altă perspectivă. 

— Nu aţi discutat cu inspectorul-șef Jordan? 

Lui Tony nu îi venea să creadă. 

— Nu cunosc niciun inspector-șef Jordan. E cumva 
superiorul lui Evans? 

O presupunere care, în alte circumstanţe, l-ar fi deranjat 
pe Tony, dar care acum îi confirma faptul că Patterson nu 
minţea. Așadar, Carol nu îi întinsese o capcană. 

— Care a fost cauza morții? a întrebat el. 

— Asfixierea. Fata a fost găsită cu capul înfășurat într-o 
folie de plastic. Nu se zbătuse. Era căzută cu fața la 
pământ și drogată cu GHB??. 

— GHB? Cum aţi aflat? Credeam că nu poate fi depistat, 
având în vedere că se găsește în mod normal în sânge. 

— Nu în asemenea cantităţi. Am descoperit victima la 
scurt timp după crimă, astfel că prezenţa în exces a 
substanţei a fost cu atât mai evidentă, a rostit Patterson cu 
greutate. Incă mai așteptăm rezultatele toxicologice 
complete, dar se pare că a ingerat suficient GHB cât să-i 
facă treaba ușoară criminalului. 

Tony începuse să ia, automat, notițe. 

— Aţi spus cumva că a fost „mutilată sexual”? 

— Da, a tăiat-o cu cuțitul. Cu un cuţit cu lamă lungă, din 
câte am înţeles. A făcut totul harcea-parcea înăuntru. Ce 
ziceţi, doctore? Vreţi să ne ajutaţi? 

Tony a lăsat pixul din mână și și-a împins ușor ochelarii 
pentru a se scărpina la baza nasului. 

— Nu știu. Puteţi să-mi trimiteţi prin e-mail fotografiile 
de la locul crimei și rapoartele preliminare? O să arunc o 
privire, și rămâne să vă contactez eu mâine-dimineaţă, la 
prima oră. Până atunci, o să îmi dau seama dacă pot sau 
nu să vă fiu de folos. 

— Mulţumesc. Dacă răspunsul va fi afirmativ, credeţi că 
va fi nevoie să vă deplasaţi până aici? 

„E deja îngrijorat să nu-și depășească bugetul.” 

— Trebuie să văd cu ochii mei locul crimei. Și, probabil, 
să discut cu părinţii. Maximum două zile. Poate o să rămân 
peste noapte. Sau cel mult două nopţi, a răspuns Tony, 
dându-i de înţeles că a priceput dedesubturile întrebării. 

I-a dictat adresa de e-mail, și-a notat numărul de telefon 
al lui Patterson și l-a asigurat încă o dată că avea să-l sune 
a doua zi dimineaţă. 

A pus apoi telefonul în furcă și s-a rezemat de spătarul 
scaunului, cu ochii închiși. West Mercia Police apelase la el 
pentru a merge la Worcester chiar în ziua când se hotărâse 
să scoată la vânzare casa lui Edmund Arthur Blythe, aflată 
în aceeași localitate. Pornind de aici, unii dintre cunoscuţii 
săi ar fi putut construi un întreg scenariu bazat pe povești 
despre predestinare. El, unul, nu punea însă mare preţ pe 
coincidenţe. Avea pacienţi care găseau tot felul de 
înţelesuri profetice în fapte întâmplătoare. În scurta sa 
carieră de profesor universitar, el își prevenise studenţii să 
nu se lase furaţi de asemenea fantezii. Cum de se întorsese 
la ele? _ 

„Ni se întâmplă tuturor. În vacanţă, într-un sat uitat de 
Dumnezeu, pe o plajă care nici măcar nu e inclusă în vreun 
ghid sau într-un mic restaurant fabulos cu fructe de mare, 
recomandat de localnici. Și acolo ne pomenim deodată faţă 
în față cu cineva cunoscut - colegul din echipa de fotbal a 
fratelui, sau persoana cu care ne urcăm zilnic în același 
autobuz, sau cel care își plimbă câinii în parcul unde îl 
ducem și noi pe al nostru. Și rămânem muţi de uimire. Și 
povestim asta tuturor atunci când ne întoarcem acasă: «N- 
o să-ţi vină să crezi cu cine m-am întâlnit...» Dar ia gândiţi- 
vă puţin! Gândiţi-vă la milioanele de secunde de vacanţă 


când nu aţi dat peste vreun cunoscut. Și apoi, gândiţi-vă la 
miile de clipe dintr-o singură zi în care nu v-a ieșit în cale 
vreun cunoscut. Matematic, există șansa de a da peste 
cineva cunoscut în aproape orice loc v-aţi duce. Lumea 
este o zonă de contact din ce în ce mai mică. Cu fiecare an 
ce trece, crește probabilitatea acestor întâlniri aparent 
semnificative. Numai că ele nu sunt deloc semnificative. 
Evident, cu excepţia cazului în care sunteţi urmăriţi de 
cineva, și atunci nu luaţi în seamă ce v-am spus și sunaţi la 
poliţie. Așa încât, atunci când pacienţii voștri vă vor 
prezenta orice fel de versiune a unei misiuni de-a lor ce 
are la bază conferirea de înţelesuri unor evenimente 
aleatorii, amintiţi-vă că nu există nicio semnificaţie în 
coincidenţe. Lucrurile pur și simplu se întâmplă. Luaţi 
totul ca atare și vedeţi-vă de treabă.” 

Computerul a scos un bip, semn că primise un e-mail. 
Patterson părea un tip hotărât, care nu lăsa să-i scape 
ocaziile. Tony s-a aplecat în față, cu ochii deschişi, și a 
mormăit în sinea lui: „Luaţi totul ca atare și pe urmă 
vedeţi-vă de treabă”. 


CAPITOLUL 10 


Când a intrat în sala de conferințe a departamentului 
omucideri din cadrul Diviziei de Nord, Paula și-a dat seama 
în mai puţin de treizeci de secunde că șeful era singura 
persoană care considerase necesar să solicite sprijinului 
celor de la MIT în cazul dispariţiei băiatului. I se ceruse să 
ia legătura cu sergentul Franny Riley și să participe la o 
scurtă şedinţă. Însă, când își făcuse apariţia și întrebase de 
Riley, persoana chestionată ridicase din umeri, ca și cum 
n-ar fi știut nimic, și arătase cu degetul, zicând: 

— Tipul ăla mare de acolo, cu ţigara în gură. 

Fumatul fusese, bineînţeles, interzis în sediile poliţiei 
din Bradfield cu mulţi ani în urmă. Dar detectivul 
mătăhălos pe care îl căuta Paula ţinea o ţigară atârnată în 


colţul gurii. Nu era aprinsă, însă în ochii lui negri, care o 
priveau cu răutate, a sesizat ameninţarea sfidătoare a unui 
om gata să folosească bricheta la cea mai mică provocare. 
Arăta ca o fantomă din perioada cea mai întunecată a ligii 
de rugby, a observat Paula în timp ce traversa încăperea. 
Nas strâmb și prost pus la loc, urechi care nu semănau una 
cu cealaltă și nici urmă de gât. 

— Sunt detectivul Mcintyre, a spus ea. Paula Mcintyre. 

A întins mâna. 

Franny Riley a ezitat o clipă, apoi i-a scuturat-o. Avea o 
strânsoare puternică, dar palma îi era surprinzător de 
moale. 

— Franny Riley. Înţeleg că faci parte din brigada aceea 
de elită. Habar n-am ce naiba e în capul șefului. Ne face să 
ne pierdem timpul și să părem niște imbecili, a adăugat el 
din ce în ce mai furios. 

Paula s-a întrebat cum Dumnezeu putea să vadă ceva 
prin deschizăturile acelea dintre fruntea puternic bombată 
și pungile de sub ochi. 

— Să sperăm că da. 

Bărbatul și-a răsucit capul, privind-o uimit. 

— Ce-ai spus? 

— Am spus că aș fi foarte fericită dacă s-ar dovedi 
pentru noi amândoi că nu a fost decât o pierdere de vreme, 
iar Daniel Morrison ar apărea acasă teafăr și nevătămat, 
cu o expresie dintr-aceea de „tocmai m-am regulat” pe 
faţă. Nu ti-ar conveni și ţie? Punându-și la bătaie tot 
farmecul personal, Paula a scos din jachetă pachetul de 
țigări. Deci unde se poate fuma aici? 

Acoperișul sediului Diviziei de Nord a Poliţiei din 
Bradfield oferea una dintre cele mai frumoase panorame 
ale orașului. Cocoţată pe vârful dealului Colliery, clădirea 
domina împrejurimile. În zilele senine, de aici se puteau 
vedea construcțiile emblematice din centru, precum și 
îndepărtatul stadion și parcurile care serveau drept 
plămânii verzi ai orașului încă de la începuturile revoluţiei 
industriale. 


Spre nord, colinele mlăștinoase de turbă se întindeau 
până la linia orizontului, străbătute de șosele care se 
încolăceau ca niște panglici în jurul vârfurilor lor rotunjite. 
Un adăpost de staţie de autobuz, făcut din plexiglas, 
ajunsese cine știe cum pe terasa clădirii, protejându-i pe 
fumători de rafalele de vânt și de ploaie și oferindu-le, 
probabil, cel mai spectaculos loc pentru fumat din 
Bradfield. 

— Drăguţ, a remarcat Paula cocoțându-se pe balustrada 
îngustă de plastic care înconjura adăpostul. A depus cineva 
vreo plângere privind dispariția adăpostului din staţia de 
autobuz? 

Riley a pufnit în râs. Era un sunet neobișnuit, ca o 
scurgere înfundată pe care cineva încerca să o desfunde. 

— Asta ne-ar mai lipsi. A tras adânc din ţigară, ca și cum 
ar fi fost geamandura de care se agăța pentru a rămâne în 
viaţă. Șeful are rău de înălțime, așa că presupun că n-o să 
urce niciodată până aici. Suntem în siguranţă. Deci cu ce 
îti pot fi de folos, Mcintyre? 

— M-am gândit că ai putea să mă pui la curent cu stadiul 
cercetărilor în cazul dispariţiei lui Daniel Morrison. Ca să 
evit să fac ce aţi făcut deja. 

— Credeam că exact așa procedaţi voi, detașamentele de 
elită, a mârâit el. Luaţi totul de la capăt, inclusiv pistele 
care au fost deja acoperite, și pe urmă revendicaţi 
succesul. 

— Am impresia că te referi la niște diletanti, nu la noi, 
sergent. 

Paula s-a întors ca să adăpostească flacăra brichetei cât 
și-a aprins ţigara. S-a relaxat în timp ce nicotina a început 
să i se unduiască în creier. Era tare pricepută în a intra pe 
sub pielea celor pe care îi audia, prinzându-i deseori cu 
garda jos. Ştia că acesta era principalul motiv pentru care 
Carol Jordan o aprecia atât de mult, dar încerca să nu dea 
prea mare credit talentului său, pregătindu-se pentru cazul 
în care acesta avea să se evapore într-o bună zi. Așa că 
acum i-a aruncat un zâmbet complice lui Riley, fără să stea 
prea mult pe gânduri. 


— Presupun că tu te ocupi de treaba asta. 

A sesizat că Riley se destinde în mod vizibil. 

— Eşti o fătucă isteaţă foc, a zis el. 

— Nu pari prea îngrijorat de soarta lui Daniel. Crezi că a 
fugit de acasă? 

Riley a ridicat din umerii săi masivi. 

— Nu cred că a fugit. Mai degrabă, pare să fi pornit în 
căutarea aventurii. Așa cum bine ai zis, bănuiesc c-o să se 
întoarcă în cele din urmă acasă, după o experienţă sexuală 
de neuitat. 

— Şi de ce crezi asta? 

Riley a tras cu putere din ţigară, vorbind în timp ce 
dădea fumul afară din piept: 

— E un ticălos mic și răsfățat. Băieţțașul mamii și al lui 
tăticu'. N-are niciun motiv s-o șteargă de acasă, atâta timp 
cât ei îi fac toate poftele. 

Paula a preferat să nu mai insiste pentru moment. Din 
experienţa ei, de obicei nu îţi puteai face o imagine corectă 
a ceea ce se întâmpla într-o familie în primele zile de după 
o dispariţie. Aparent, Daniel nu ducea lipsă de nimic acasă, 
dar, pe de altă parte, asta putea să însemne, oricât ar fi 
părut de surprinzător, că era nevoit să facă față mai multor 
greutăţi. 

— Aţi exclus ipoteza răpirii? 

— Dacă ar fi fost răpit, părinţii fie nu ne-ar fi contactat, 
fie ar fi primit până acum o cerere de răscumpărare. În 
plus, tatăl nu e tocmai genul care poate fi șantajat pentru a 
stoarce ceva de la el. Are destui bani, dar nu suficient de 
mulţi încât să merite efortul. 

Riley a tras un ultim fum din ţigară, a aruncat mucul pe 
jos și l-a strivit hotărât cu pantoful pentru a-și sublinia 
spusele. 

— Unde a fost văzut băiatul ultima oară? 

Riley a căscat și s-a întins, apoi a scotocit în buzunar 
după o altă ţigară. 

— Daniel e elev la școala William Makepeace. Luni, după 
ore, s-a întors în oraș cu autobuzul. 


Era singur, dar câţiva colegi de an se aflau și ei în 
autobuz. Au coborât cu toţii la Bellwether Square. 

Ceilalţi băieţi au intrat în magazinul de jocuri pentru 
computer. Au declarat că l-au văzut pe Daniel traversând 
piaţeta și luând-o în direcţia opusă. 

— Spre Temple Fields? 

Fără să vrea, Paulei i s-a zbârlit părul pe braţe. Şi asta 
nu avea nimic de-a face cu vântul rece care bătea dinspre 
mlaștini. 

— Exact. 

— Și după asta? 

Riley a ridicat din umeri. 

— Ei bine, încă nu am apelat la mass-media pentru a-i 
anunța dispariţia, așa că deocamdată n-am fost sunati de 
sute de tembeli, din Land's End până la John O'Groats%, 
care vor să ne facă să ne pierdem timpul bătând câmpii 
despre cum l-au văzut ei pe Daniel. 

Bărbatul s-a îndreptat spre capătul adăpostului și a 
privit în zare, dându-i de înţeles că-i zisese tot ce avea de 
zis. Tocmai când Paula era pe cale să-l eticheteze drept 
leneș incurabil, a surprins-o adăugând: 

— Am verificat înregistrările camerelor de supraveghere 
din centru. Puștii au avut dreptate. 

Daniel a traversat, într-adevăr, piaţeta și s-a făcut 
nevăzut pe o alee lăturalnică spre Temple Fields. 

S-a întors spre Paula și a cântărit-o din ochi. Și tu știi 
mai bine decât mine ce înseamnă Temple Fields. Sau poate 
mă înșel? 

Pentru o clipă, Paula l-a privit contrariată, nesigură dacă 
se referea la orientarea ei sexuală. 

— Poftim? a întrebat pe un ton tăios, sugerându-i că nu 
avea de gând să înghită nicio aluzie homofobă. 

— Tu ești aia, nu-i așa? Cea care a fost prinsă în 
schimbul de focuri atunci când agentul vostru sub 
acoperire din Temple Fields a fost demascat? 

Paula aproape că ar fi preferat sexismul pe care i-l 
atribuise lui Riley în mod eronat. Fusese cât pe ce să-și 
piardă viaţa într-un nenorocit de apartament din labirintul 
ăla de străzi și alei înguste din cauza unui ucigaș mai 
deștept decât bănuise Tony Hill. Revenirea de pe buza 
prăpastiei însemnase pentru ea un efort dureros și riscant, 
de care era conștientă că nu ar fi fost capabilă fără 
sprijinul lui Tony. Chiar și acum, când se putea considera 
vindecată, ura să-și amintească episodul respectiv. 

— Da, eu sunt, a spus. Şi știu că sistemul de 
supraveghere video din Temple Fields e și acum un 
dezastru. 

Riley a dat din cap în semn de încuviinţare. 

— E o porcărie. Acum îi zicem cartierul homosexualilor 
și ne prefacem că e o zonă respectabilă datorită barurilor 
la modă și restaurantelor cu pretenţii, dar amândoi știm că 
nu e așa. Patronii sex shopurilor, prostituatele, peștii și 
traficanţii de droguri care bântuie pe acolo nu vor să-și 
vadă clienţii surprinși de camerele de supraveghere. Așa 
că, dacă Daniel a dispărut în Temple Fields, ne-am ras. 

— Nicio șansă să aflăm dacă a plecat de acolo? 

Riley s-a scărpinat pe burtă. 

— N-aș prea crede. Prea multe ieșiri. Şi asta ar însemna 
să mobilizăm prea multe persoane pentru căutarea unui 
adolescent dispărut. Știi și tu cum stă treaba. În plus, și 
dacă am trimite o mulțime de oameni, tot n-am avea nicio 
garanţie. E posibil să se afle și acum acolo, drogat într-un 
nenorocit de apartament amenajat în incinta vreunui 
depozit părăsit. Sau poate a fost scos din zonă ascuns pe 
bancheta din spate a unei mașini. 

— Nu e bine. 

Paula s-a ridicat și s-a apropiat de Riley, scrutând și ea 
orașul care se întindea la picioarele lor. 

Undeva, acolo, exista un indiciu cu privire la dispariţia 
lui Daniel Morrison. Ar fi putut însă la fel de bine să fie și 
în Islanda, că tot nu le-ar fi fost de ajutor. Nu e bine deloc, 
a sublinat ea. 


— Ce ai de gând să faci în continuare? Să discuţi cu 
părinţii? 

Paula a scuturat din cap. 

— Nu eu sunt factorul de decizie. Dar o să-mi sfătuiesc 
șefa s-o lase mai moale până se va ivi ceva nou. Se pare că 
aţi acoperit toate pistele preliminare. 

Riley a părut nedumerit. 


— Ai dreptate, a spus, incapabil să-și ascundă surpriza 
din voce. Dacă până mâine-dimineaţă nu descoperim ceva, 
o să le solicităm părinţilor să facă o declaraţie televizată. O 
să te anunţ din timp. 

Paula și-a stins ţigara. 

— Mulţumesc, sergent. 

I-a simţit privirea fixată asupra ei în timp ce traversa 
terasa, îndreptându-se spre scara de incendiu. Presupunea 
că își făcuse un nou prieten. Așa că ziua nu fusese complet 
irosită. 

Tony s-a uitat de jur împrejurul aglomeratului local 
specializat în preparate curry. El și Carol frecventau 
același restaurant indian de la marginea cartierului 
Temple Fields încă de la primul caz la care colaboraseră, 
și, în ciuda schimbărilor de decor și a bucătarilor care se 
perindaseră de-a lungul anilor, rămăsese unul dintre cele 
mai bune, un preferat al localnicilor. Cândva, crezuse că 
mesele erau prea apropiate și oamenii aveau să fie distrași 
de la savurarea mâncării de discuţiile dintre el și Carol, 
dar constatase că zgomotul de fond era atât de puternic, 
încât nu se putea trage cu urechea. Așa că mesele servite 
la restaurantul indian deveniseră o obișnuință. Tony 
presupunea că de vină era neutralitatea localului, faptul că 
era un fel de ţinut al nimănui în care, odată ajunși, niciunul 
dintre ei nu putea pretinde că deţinea vreun avantaj 
teritorial asupra celuilalt în acel hăţiș complicat al relaţiei 
lor. 

S-a uitat din nou la ceas și, de data aceasta, când a 
ridicat privirea, a văzut-o pe Carol croindu-și drum printre 
mese. Avea obrajii rozalii din cauza aerului răcoros al serii 


și ochii îi păreau de un albastru mai intens. Părul des și 
blond ar fi avut nevoie de o foarfecă - șuvițele aspre îi 
stăteau în dezordine. Ca să fie sincer, Tony prefera 
aspectul ei ușor neglijent în detrimentul perfecțiunii unui 
păr proaspăt tuns. Dar, cel mai probabil, nimeni nu avea să 
îi ceară părerea în această privință - Carol mai puţin ca 
oricine. 

Carol s-a trântit pe scaun cu un oftat șuierat și și-a scos 
haina în timp ce se întindea după sticla de bere Cobra 
brumată. A ciocnit-o de cea a lui Tony și a sorbit lung din 
ea. 

— Acum mă simt mai bine, a spus. Mi s-a făcut sete cât 
m-am grăbit să-ajung aici la timp. 

— Ai avut o zi bună? 

Tony știa deja răspunsul. Ea îi trimisese un mesaj și-l 
invitase aici pentru a sărbători împreună. 

— Așa aș zice. 

Chelnerul s-a oprit la mică distanţă și amândoi au dat 
repede comanda fără să se obosească să consulte meniul. 

— Cred că am descoperit un indiciu-cheie într-un dosar 
clasat acum paisprezece ani. I-a vorbit despre probele noi 
apărute în cazul Nigel Barnes. Vestea bună e că Stacey a 
reușit să restrângă aria de căutare a eventualului cadavru 
aruncat în lac, așa că echipa de scafandri din Cumbria ne-a 
anunţat că este gata să se pună pe treabă. L-am trimis pe 
Sam acolo pentru a lua legătura cu ei. 

— Bravo! Asta o să-ţi asigure titlurile de prima pagină de 
care ai nevoie pentru a-l face pe Blake să nu mai stea pe 
capul tău. 

Carol și-a coborât colţurile gurii. 

— Nu știu ce să zic. Bănuiesc că o să încerce să ne 
minimalizeze succesul declarând că e un caz vechi și că 
oricine s-ar fi ocupat de el ar fi ajuns, mai devreme sau mai 
târziu, la același rezultat. 

Numai că nu e așa. Vezi tu, majoritatea detectivilor, 
dacă ar fi aflat că Nigel Barnes s-a mutat, nu s-ar fi obosit 
să urmărească firul problemei, așa cum a procedat Sam. 
Ar fi considerat asta o ocazie pentru a lăsa totul baltă. 


Echipa mea este însă formată din oameni deosebiți. Ei 
gândesc tangential, nu liniar. E greu să explici unui om ca 
Blake ce înseamnă asta pentru un poliţist care face muncă 
de teren. 

— Mai ales dacă nici nu vrea să înţeleagă, a subliniat 
Tony. 

Carol a zâmbit strâmb. 

— Cam așa ceva. Dar hai mai bine să nu ne gândim la 
asta acum, ci să ne bucurăm că echipa e la un pas deo 
nouă reușită! 

— Faceţi cu toţii o treabă bună. E îngrozitor să fii nevoit 
să le confirmi familiilor cele mai negre bănuieli, dar voi 
măcar puneţi capăt incertitudinilor. Și faptul că îi daţi pe 
criminali pe mâna justiţiei e, fără îndoială, extrem de 
important. Știu că nu fac decât să reiau un clișeu, dar ăsta 
e adevărul. Voi vorbiţi și acţionaţi în numele celor uciși. 

Tony i-a aruncat un zâmbet, iar ochii i s-au încreţit la 
colţuri. Era mulțumit că seara debutase sub auspicii atât 
de favorabile. Și totuși, ceva îi spunea că nu avea să 
continue la fel de liniștit. 

Le-a fost adus un platou cu pește și legume pakora%, și 
amândoi s-au servit. Cât timp au mâncat, între ei s-a 
așternut tăcerea, în semn de respect față de eforturile 
bucătarului. Într-un târziu, Tony a răsuflat satisfăcut. 

— Nu-mi dădusem seama cât îmi era de foame. 

— Mereu spui asta, a murmurat Carol în vreme ce 
ronţăia ultima bucăţică de conopidă în aluat crocant. 

— Pentru că așa e. 

— Bine, ziua ta cum a fost? 

Tony și-a ales cu grijă cuvintele. 

— Mă bucur să te informez că, deși James Blake nu mă 
mai vrea, sunt alţii care îmi solicită serviciile. Azi am 
primit un telefon și mi s-a cerut să acord consultanţă într- 
un caz de crimă, deci pot zice că sunt încă la mare căutare. 

— Asta e grozav. Cineva cunoscut? 

Carol părea cu adevărat încântată. Tony bănuia însă că 
starea ei de spirit urma să se schimbe după explicaţiile pe 
care avea să i le ofere. 

— Inspectorul Stuart Patterson. 

Carol s-a încruntat și a scuturat din cap. 

— Numele nu-mi spune nimic. 

— Din West Mercia. 

O licărire de surpriză a trecut peste faţa lui Carol, 
îngheţându-i surâsul. 

— West Mercia? Te duci la Worcester? 

Acuzaţia la care se așteptase Tony era, fără îndoială, 
prezentă în vocea ei. 

— Acolo e nevoie de mine, Carol. Nu eu am căutat cazul. 
El m-a găsit pe mine. 

Nu voia să pară defensiv, dar știa că așa suna. 

— Nu erai obligat să accepti. 

Tony și-a ridicat braţele în aer. 

— Niciodată nu sunt obligat să accept. Şi întotdeauna 
trebuie să accept. Ştii asta. Așa cum am spus, noi suntem 
singurii care putem vorbi în numele celor uciși. 

Carol a aprobat din cap. 

— Scuze. Ai dreptate. Doar că... Nu știu. Atunci când am 
încercat să te provoc la o discuţie despre tatăl tău, m-ai 
repezit. N-ai vrut să auzi nimic. Și acum, poftim, cum s-a 
ivit prima ocazie, te repezi în orașul în care acesta și-a 
petrecut cea mai mare parte a vieţii de adult. O să te 
plimbi pe străzile pe care a mers el, o să vezi clădirile pe 
lângă care a trecut, poate chiar o să intri într-unul dintre 
puburile frecventate de el. 

— Carol, n-am ce să fac. Nu eu m-am dus în Worcester și 
am ucis și mutilat o adolescentă cu gândul că aș putea fi 
chemat ulterior acolo ca profiler. Este lucrul la care mă 
pricep cel mai bine, care mă face să mă simt viu. Este ceea 
ce știu să fac, și încă bine, și pot să fiu de ajutor oamenilor. 

S-a oprit din vorbit când chelnerul le-a adus felul 
principal. Imediat după ce acesta s-a retras, Carol a spus: 

— Şi deci, odată ajuns acolo, o să te prefaci că n-ai nicio 
legătură cu orașul ăla? 


— N-o să pretind nimic. Chiar n-am nicio legătură. 

Carol a râs sec și și-a îndesat niște bucăţi de pui 
karachi” în naan”. 

— Cu exceptia faptului că ai acolo o casă și o barcă. 

— Asta e o întâmplare, nu o legătură. 

Carol l-a privit lung, înțelegătoare și tandră. 

— N-o să reziști tentației, Tony. Şi, dacă o să încerci, o 
să dai de necaz. 

— Asta e o remarcă destul de melodramatică ţinând cont 
că vine din partea ta, a spus el în glumă, încercând să-i 
alunge grijile. Unde e inspectorul meu șef atât de 
pragmatic? 

— Încearcă să te facă să-ţi recunoști propriile nevoi, 
măcar o dată în viaţă. Treaba ta este să repari 
stricăciunile. Și faci asta pentru pacienţi. Și pentru noi, 
când apelăm la tine ca profiler. Şi pentru oamenii la care 
ţii. Ca Paula. Și ca mine. Tot ce vreau e să fii și tu o dată 
egoist și să faci ceva pentru binele tău. S-a aplecat peste 
masă și și-a așezat mâna peste mâna lui. Tony, ne 
cunoaștem de multă, foarte multă vreme. Amândoi știm 
câte probleme are celălalt. Ori de câte ori ai avut ocazia, ai 
încercat să mă ajuţi. De ce nu mă lași să te ajut și eu? 

Tony a simţit cum îi ia foc gâtul, de parcă înghiţise un 
întreg ardei iute. A clătinat din cap și a împins farfuria 
deoparte. 

— Nu vreau decât să-mi fac treaba ca lumea, a rostit cu 
dificultate. 

— Ştiu. Carol vorbea acum încet, și vocea ei abia răzbea 
până la el în hărmălaia generală. Dar cred că ţi-ar fi mai 
bine dacă ai reuși să te împaci cu propriul trecut. 

— Poate. Tony a sorbit din sticla de bere și și-a dres 
glasul. Poate că ai dreptate. A zâmbit chinuit. Deci n-ai de 
gând s-o lași baltă, nu-i așa? 

Carol a clătinat din cap. 

— Nu, cum aș putea? N-aș vrea să te văd suferind 
pentru că te complaci într-o stare de negare. 

Tony a izbucnit în râs. 

— Scuză-mă, dar eu ar trebui să fiu psihologul, nu tu! 

Carol i-a împins farfuria în faţă. 

— Da, dar eu sunt un bun învățăcel. Acum, pune mâna 
de mănâncă, și eu o să-ţi povestesc tot ce știu despre 
Blythe. 

— Bine, mă dau bătut, a spus Tony spășit, luându-și 
furculita. 

— Să nu-ți închipui cumva că am descoperit tot ce era de 
aflat, l-a prevenit Carol. Avem însă nişte puncte de plecare. 
Primul lucru demn de mentionat, și încă unul esențial, e că 
nu a avut cazier. 

Până și permisul de conducere e curat, deși a plătit vreo 
două amenzi pentru depăşirea vitezei în 2002. Probabil în 
perioada când s-au instalat primele camere video de 
supraveghere a celei mai apropiate şosele. 

— Şi pe urmă a învăţat să conducă prudent, a completat 
Tony și s-a apucat să mănânce încet, bucată cu bucată. 

— Al doilea lucru bun pe care l-am aflat - bun cel puţin 
pentru el, dacă nu și pentru cei apropiaţi e faptul că a avut 
o moarte rapidă. Nu a zăcut bolnav, nu a avut perioade 
lungi de slăbiciune și de neputinţă. Cauza morții a fost un 
atac de cord. Participase la un fel de regată pe un canal și 
tocmai se întorcea pe mal la barca sa, când s-a prăbușit. 
Ambulanţa a ajuns prea târziu pentru ca medicul să mai 
poată face ceva. 

Tony și-a imaginat scena. Gheara paralizantă din piept și 
durerea atroce și bruscă. Pierderea controlului. 
Înțelegerea agonizantă a sfârșitului inevitabil. Bezna în 
care se scufundase. Singurătatea îngrozitoare, absenţa 
celor dragi. Imposibilitatea de a le spune adio. Sau de a le 
cere iertare. 

— Ştia că risca un atac de cord? 

— Nu tocmai. Fusese, într-adevăr, diagnosticat cu boală 
ischemică, dar asta pare să nu îi fi afectat stilul de viaţă. 
Juca golf, petrecea mult timp hoinărind pe canale într-o 


luntre îngustă și mergea la muncă. Fuma câte o ţigară de 
foi aproape în fiecare seară, dădea gata câte o sticlă de vin 
roșu pe zi și îi păcea să iasă în oraș, la restaurante 
scumpe, de câteva ori pe săptămână. Nu e chiar genul de 
dietă pe care o adopţi dacă îţi propui să ai o viaţă cât mai 
lungă și mai sănătoasă. 

Tony a clătinat din cap. 

— Și cum ai aflat tu toate astea? 

— Sunt polițistă, în caz că ai uitat. Am dat și eu câteva 
telefoane unde trebuia. 

— Şi ai aflat toate astea? Nu s-a mirat nimeni că pui 
asemenea întrebări? Tony știa că statul avea tendința să 
nu protejeze intimitatea cetăţenilor, dar uneori nu se putea 
abţine să nu se revolte atunci când descoperea cât de ușor 
era să obţii informaţii presupuse a fi confidentiale. Ai fi 
putut fi oricine, nu poliţist, a insistat el. 

— E adevărat că am ridicat câteva semne de întrebare. I- 
am asigurat că nu avem niciun motiv de suspiciune în 
privința cauzei morții lui Edmund Blythe și că ne preocupa 
doar posibilitatea ca unul dintre suspecţii noștri să-i fi 
furat identitatea. Așa că, evident, avem nevoie de detalii 
suplimentare, a încheiat Carol rânjind și servindu-se cu o 
lingură de tarka daal”. 

— Eşti tare șireată. Eu, unul, nu m-aș fi gândit la asta. 

Carol a ridicat din sprâncene. 

— Uite cine vorbește! Te-am văzut cum îi răsucești pe 
pacienţi pe degete, mai ceva ca un tirbușon, și niciodată 
nu mi-ar fi trecut prin cap să recurg la subterfugiile care 
ţie ţi se par perfect normale atunci când încerci să intri în 
mintea cuiva. 

Tony s-a lovit ușor cu degetul în tâmplă în semn de 
apreciere a justeţei afirmațiilor ei. 

— Așa e. Ei bine, îţi mulțumesc pentru informaţii. Ai 
dreptate, nu e un capăt de ţară că am aflat toate astea. 

— Mai am și altele. Ești pregătit? 


2 Fel de mâncare originar din nordul Indiei, un fel de supă de linte 
groasă și foarte condimentată (n.tr.) 


Tony a simţit din nou acea lehamite familiară, și 
stomacul i s-a strâns ghem. 

— Nu sunt sigur. 

— Nu vred că o să te deranjeze ceea ce mai am de zis, a 
spus Carol prudentă. Nu te-aș presa în halul ăsta dacă aș 
bănui că dezvăluirile mele te-ar putea da peste cap. 

Tony s-a uitat de jur împrejurul restaurantului înţesat de 
oameni. Judecând după feţele mesenilor, localul era o lume 
întreagă în miniatură. Idile, afaceri, certuri, prietenie, 
bucurie, tristeţe, întruniri de familie, prima întâlnire 
amoroasă. Fiecăruia dintre cei prezenţi i s-ar fi potrivit 
oricare dintre aceste aspecte ale relaţiilor interumane. De 
ce îi era atât de teamă? Ce rău putea să-i facă un bărbat 
mort care nu se obosise, cât fusese în viaţă, să afle nimic 
despre el? Şi-a întors privirea spre Carol, care părea să nu- 
și fi dezlipit nicio clipă ochii de pe chipul lui. Era norocos 
că o avea alături, și-a dat el seama, chiar dacă uneori 
insistența ei îl scotea din minți. 

— OK. Te ascult, a spus. 

— Tatăl tău a fost un tip foarte inteligent, să știi... 

— Nu a fost tatăl meu, a întrerupt-o Tony, brusc iritat. 
Carol, te rog! Ideea asta e inacceptabilă pentru mine, 
oricât ai insista. 

— Scuză-mă, Tony. Te rog să mă ierti. N-am vrut să te 
presez. Mi-a scăpat. Cum vrei să-i zic? 

Tony a ridicat din umeri. 

— Nu știu. Edmund? Blythe? 

— Prietenii îi spuneau Arthur. 

— Atunci așa să rămână. Arthur. Tony s-a uitat în jos, 
spre picioarele ascunse sub masă. Scuză-mă, n-am vrut să 
mă răstesc la tine. Dar nu pot să mă gândesc la el ca la 
tatăl meu. Pur și simplu, mi-e imposibil. Așa cum ţi-am 
spus de nenumărate ori, „tată” implică existenţa unei 
relaţii - bună sau rea, onestă sau necinstită, de iubire sau 
de ură, dar o relaţie. Şi între noi nu a existat așa ceva. 

Chipul lui Carol părea extrem de sugestiv, așa că 
scuzele erau inutile. 


— Ca să revin, Arthur era un tip inteligent. Și-a fondat 
propria firmă, Surginc, la câţiva ani după nașterea ta. Nu 
știu exact cu ce s-a ocupat înainte de asta. Femeia cu care 
am discutat lucrează la Surginc de circa treizeci de ani, 
dar nu cunoaște nimic despre viaţa lui Arthur de dinainte 
de a se stabili în Worcester, cu excepţia faptului că a venit 
aici de undeva din nord. 

Gura lui Tony s-a încrețţit într-un zâmbet. 

— Cel mai probabil, din Halifax, având în vedere că 
acolo a locuit mama. Cu ce se ocupă firma asta, Surginc? 

— Deși am întâmpinat niște dificultăţi de ordin tehnic, 
am înţeles că, în esenţă, fabrică instrumente chirurgicale 
de unică folosință. Arthur a fost un fel de deschizător de 
drumuri: a avut ideea producerii de instrumente 
reciclabile dintr-un amestec de materiale plastice și metal. 
Așa încât produsele lui nu sunt numai de unică folosinţă, ci 
și reciclabile și reutilizabile. Nu mă întreba ce anume e așa 
special în procesul lui de fabricaţie; știu doar că e unicat. 
Arthur l-a brevetat. Și mai are și alte brevete. Carol a 
zâmbit, și trăsăturile feţei i s-au îndulcit, amintindu-i lui 
Tony de motivul pentru care mulţi oameni nu și-o puteau 
imagina drept o persoană dură. Prin urmare, nu ești 
primul gânditor inovator din familie, a adăugat ea. 

Fără să vrea, Tony a primit informaţia cu încântare. 

— Ştii, în ciuda tuturor defectelor ei, și mama e la fel. 
Mă simt însă mai bine acum că știu că nu toată 
creativitatea mea se trage de la ea. 

Carol s-a încordat când l-a auzit pomenindu-și mama. 
Antagonismul dintre ea și Vanessa ieșise la iveală chiar de 
la prima lor întâlnire. Tony era în spital, după un atac 
violent al unui pacient de la spitalul Bradfield Moor. Starea 
fizică nu îi permisese să acţioneze ca tampon între cele 
două femei, iar intervenţia lui Carol, care o împiedicase pe 
Vanessa să pună mâna pe întreaga moștenire lăsată de 
Arthur Blythe, îi unise apoi în ura pe care i-o purtau 
amândoi mamei lui Tony. 

— Mă rog, a spus Carol, există totuși o mare diferenţă 
între Arthur și Vanessa. Din câte am aflat, Arthur era un 


om bun la suflet. Nu numai un tip inteligent, ci și un patron 
de treabă - a mers până acolo încât a implementat în firmă 
un program de împărţire a profitului cu angajaţii. A fost un 
om sociabil și generos, o companie plăcută. Avea cam 
douăzeci și cinci de angajaţi, și le cunoștea la toţi familiile. 
Ştia cum îi cheamă pe copiii salariaţilor și alte chestii de 
genul ăsta. Când a vândut firma, acum doi ani, a invitat 
într-un weekend tot personalul și partenerii de afaceri la 
un hotel la ţară și a dat o petrecere pe cinste, fără să se 
uite la bani. 

Carol a tăcut, în expectativă. 

Tony i-a sesizat ezitarea și a venit cu o completare 
banală: 

— Atunci nu mă mir că toată lumea îl plăcea. 

— Singurul lucru pe care nimeni nu l-a înţeles este de ce 
a rămas necăsătorit. Femeia aceea care, ţi-am zis, a lucrat 
atâţia ani pentru el mi-a spus că nu l-a văzut niciodată la 
braţ cu vreo femeie la evenimentele organizate de firmă. 
Unul sau doi dintre salariaţi și-au dat cu părerea că ar fi 
fost homosexual, dar ea nu era de acord. Aprecia prea mult 
femeile pentru a fi gay, așa mi-a zis. Bănuia, mai degrabă, 
că rămăsese văduv sau divorțase de foarte tânăr. Așa încât 
am verificat la registrul stării civile. Nu a fost niciodată 
căsătorit. 

Tony a râs. 

— Se pare că era la fel de priceput să întreţină relaţiile 
ca mine. 

„Și probabil din aceleași motive. Vanessa ne-a distrus pe 
amândoi.” 

— Mda, există un factor comun în vieţile voastre, a spus 
Carol, ca și cum i-ar fi citit gândurile. 

Tony s-a întins după sticla de bere. 

— Vanessa e un personaj toxic, asta-i adevărat. Dar nu 
pot da vina pe ea pentru toate. 

Carol nu părea dispusă să-i dea dreptate. 

— Nu știu ce să zic, dar e clar că, odată ce Arthur a ieșit 
din orbita Vanessei, viaţa lui a luat-o pe un drum 
ascendent. Știu că n-ai cum să treci cu vederea faptul că ti- 


a ignorat existenţa, dar, din câte am aflat despre el... E 
ceva, nu știu cum să mă exprim, am senzaţia că a avut 
motive întemeiate să dispară din viaţa ta. Și bănuiesc că 
motivele acestea sunt legate de Vanessa. 

— Dacă așa stau lucrurile, atunci totul va rămâne un 
mister. Pentru că n-am de gând să iau legătura cu ea în 
viitorul cât de cât apropiat. Tony a dat farfuria deoparte și 
i-a făcut semn chelnerului. Spera ca gestul să fie corect 
interpretat de Carol: voia să schimbe subiectul. Ce zici, 
mai bem o bere? 

— Sigur, de ce nu? Când ai de gând să pleci la 
Worcester? 

— Probabil mâine sau poimâine. Mâine-dimineaţă o să 
vorbesc din nou cu Patterson, dar, înainte de asta, trebuie 
să mai citesc o dată rapoartele pe care mi le-a trimis. Nu 
cred să lipsesc mai mult de două, trei zile. Nicio secţie de 
poliție nu mai are acum bugete atât de mari încât să mă 
ţină mult timp pe aproape. Am ajuns un lux, a adăugat pe 
un ton sec. 

— E vorba despre adolescenta aceea, nu-i așa? Am văzut 
cazul la emisiunile de știri. Cum se descurcă poliţia locală? 

Tony a dat comanda de bere, apoi s-a întors spre ea cu 
un zâmbet strâmb întipărit pe faţă. 

— Cum îţi închipui că se descurcă din moment ce au 
apelat la mine? Asta spune totul, nu? 

— Deci n-au descoperit mai nimic până acum? 

— Cam așa ceva. 

— Nu te invidiez. 

— Nici n-ai de ce. Cu un singur cadavru e întotdeauna 
greu să tragi concluzii. Știi cum merge treaba. Cu cât sunt 
mai mulţi morţi, cu atât șansele mele de a găsi ceva 
sporesc. 

„Ăsta e lucrul cel mai rău la a fi profiler”, s-a gândit 
Tony. Obţineai o serie de indicii care-ţi erau de folos în 
meserie de pe urma nefericirii altora. Reușise cu greu să 
accepte faptul că slujba lui era singura în care criminalii în 
serie erau de un real folos. 


lar constatarea asta nu îl ajutase nicicum să doarmă 
bine noaptea. 


CAPITOLUL 11 


Paula a pășit pe dreptunghiurile de plastic care formau 
poteca autorizată de poliţie pentru a face legătura dintre 
marginea spaţiului îngrădit și locul crimei. Era o zonă a 
naibii de deprimantă. S-a întrebat ce atu putea să fi avut 
acea colină golașă de atrăsese atenţia unui dezvoltator 
imobiliar care băgase banii în afacere. Chiar și unui iubitor 
de natură i-ar fi venit tare greu să-i descopere farmecul. 
Undeva, în depărtare, se ițea un pâlc de copaci prin care 
se zărea ceva ce părea a fi o casă din piatră. O fermă, 
probabil, având în vedere oile care pășteau pe panta 
dealului, mai sus și mai jos de clădirea devenită centru al 
unei activităţi intense. 

— Bine măcar că nu mai plouă, a zis Franny Riley când 
Paula a ajuns la grupul de oameni strânși în capătul 
potecii. 

Țigara neaprinsă îi sălta în gură în timp ce vorbea. 

— Bună dimineaţa, sergent, i-a răspuns Paula. 

Doi detectivi aflaţi și ei la faţa locului i-au aruncat o 
privire curioasă, dar medicii legiști, îmbrăcaţi în alb, nici 
nu s-au obosit să-și ridice ochii. Pentru ei, morţii erau mai 
importanţi decât viii. 

— Mersi că m-ai anunţat. 

Paula nu fusese deloc încântată când ziua ei liberă, 
rezervată somnului, fusese întreruptă de țârâitul insistent 
al telefonului mobil, dar vestea dată de Franny Riley 
merita, cu siguranţă, efortul de a se scula din pat. 

„Credem că l-am găsit pe băiat”, o informase Riley pe un 
ton sumbru care îi sugerase Paulei că nu fusese o 
descoperire deloc plăcută. „O să-ţi trimit prin SMS 
indicaţii cum să ajungi aici.” 


Paula o sunase pe Carol, făcuse un duș în patru minute 
și după alte douăzeci de minute se prezentase în faţa 
ofițerului însărcinat cu supravegherea accesului la locul 
crimei. Omul știa de venirea ei, fapt care i-a confirmat 
ceea ce doar bănuise până atunci - și anume, că Franny 
Riley era un poliţist eficient. Şi iată-i acum unul lângă 
altul, la câţiva pași de șanțul în care se presupunea că 
zăcea trupul lui Daniel Morrison. 

— Cine a găsit cadavrul? a întrebat Paula. 

— Am primit un telefon anonim. Cineva care părea 
speriat de moarte. Riley a arătat cu degetul mare spre 
macadam. Pe șosea sunt niște urme proaspete de pneuri 
de camion. Se pare că un autovehicul a oprit acolo de 
curând, probabil după ce cadavrul a fost aruncat în șanț. 
Am găsit și o mulțime de urme de cizme. Toate făcute de 
ieri după-amiază încoace, când s-a oprit ploaia. Cel puţin 
așa spun specialiștii. Ei cred că e vorba despre un idiot 
care a oprit în speranţa de a da peste ceva demn de furat, 
și când colo a avut parte de o surpriză neplăcută. 

— Știm cu certitudine că e vorba despre Daniel 
Morrison? 

— Șansele sunt mari. Riley a ridicat din umerii masivi 
acoperiți de un hanorac. Hai să ieșim din perimetru și să 
tragem un fum cât te pun la curent. 

Fără să-i aștepte răspunsul, s-a îndreptat glonț spre 
potecă, asemenea unui om aflat în misiune. 

Imediat ce au trecut de benzile întinse de poliţie și-a 
aprins ţigara. Paula i s-a alăturat, sesizând în treacăt 
privirile dezaprobatoare ale unor ofiţeri în uniformă. Mai 
noi, fumatul părea să fie, alături de abuzul asupra 
minorilor, pe lista de infracţiuni sociale. Paula intenţiona 
de mult să se lase, dar, dintr-un motiv sau altul, nu reușise 
deocamdată să facă din asta o prioritate. Se mai lăsase o 
dată, dar, după ce pierduse un coleg și totodată prieten, 
ucis la datorie, și văzuse și ea moartea cu ochii, se agăţase 
de nicotină ca de un iubit regăsit după multă vreme. Era 
un drog mai bun în vremuri de criză decât multe altele în 
care se complăceau unii dintre prietenii și colegii ei. Măcar 


fumatul nu îţi întuneca judecata și nu te punea în situaţii 
compromiţătoare, la mâna unor traficanţi nenorociti. 

— Deci peste ce aţi dat în șanț? a întrebat ea. 

— Un puști care corespunde descrierii lui Daniel. 
Îmbrăcat în tricoul ce face parte din uniforma școlii. 

— Nu aveţi fotografii după care să-l identificaţi? 

Riley a scos pe nas un fir subţire de fum. 

— Ba da. Dar, până nu ducem cadavrul în sala de 
disecţie, fotografiile nu ne sunt de prea mare ajutor. Are o 
pungă de plastic trasă peste față. Legată strâns pe după 
gât. După cum arată cadavrul, se pare că asta și e cauza 
morţii. A clătinat din cap. Mai e însă și altceva, mult mai 
urât. 

Paula a simţit cum stomacul i se face ghem. Văzuse 
destule în cariera ei pentru a înțelege semnificaţia 
scurtului enunt. 

— E mutilat? 

Riley a privit peste umăr spre pâlcul de copaci aflat în 
depărtare, cu o expresie amenințătoare pe faţa sa plină de 
cicatrici. 

— În locul penisului și al testiculelor nu e decât o 
afurisită de gaură. Nu le-am zărit lângă el în șanț, dar n-o 
să știm asta cu certitudine decât după ce mutăm cadavrul. 

Paula era fericită că nu fusese nevoită să vadă trupul. 
Cunoștea mult prea bine sentimentele de milă și de groază 
care însoțeau întotdeauna descoperirea victimelor unor 
morți violente, mai ales dacă era vorba despre tineri. 
Vulnerabilitatea lor i se părea întotdeauna acuzatoare, iar 
nedreptatea ce li se făcuse - greu de suportat. 

— Ce face șeful tău? a întrebat. Pare un caz al naibii de 
grav. 

Riley a pufnit. 

— Face pe el, asta face. Cred că e momentul să vă 
predăm cazul. O să continuăm cu luarea amprentelor și cu 
procesarea datelor de la locul crimei, dar poţi să-ţi suni 
șefa și să-i spui că preluaţi dosarul. O să am grijă ca toate 
hârtiile să fie în ordine și o să vi le trimit cât pot de repede. 

— Mersi, a spus Paula, scotocind în geantă după telefon. 


Asta era șansa lor de a-i dovedi lui Blake cât de buni 
erau. O șansă pentru care Daniel Morrison plătise un preţ 
mult prea mare. Şi familia lui nici nu apucase încă să 
achite prima rată. 

Carol fusese dintotdeauna motivată de dorinţa de a face 
dreptate. Asta îi marcase atât viaţa personală, cât și cea 
profesională. Faţă de oamenii pe care îi iubea, simţise 
mereu că avea datoria de a repara nedreptăţile suferite. În 
cazul lui Tony, se simțea mai degrabă neputincioasă, 
pentru că la el rădăcinile răului erau mult prea adânci 
chiar și pentru a le găsi, darămite pentru a le smulge. Dar 
întâlnirea cu Vanessa Hill îi deschisese noi posibilități. Nu 
conta că femeia era o javră superficială și egoistă, de genul 
celor care nu merită să fie mame. Carol ar fi fost dispusă 
să-i înghită toate insultele și insinuările dacă ar fi fost 
convinsă că astfel îl putea ajuta pe Tony. Dar, când 
descoperise tertipul pus la cale de Vanessa pentru a-și 
văduvi fiul de moștenirea lăsată de tatăl pe care acesta nu 
îl cunoscuse niciodată, înţelesese că femeia distrusese 
orice punte de comunicare. 

Și totuși, nu îi venea să renunţe. Chiar dacă Tony se 
împotrivea, ea trebuia să facă în continuare ceea ce 
considera că era mai bine pentru el. Nu îi venea ușor să 
acţioneze contrar dorințelor manifestate fățiș de Tony, dar 
reacţia lui din seara precedentă îi dovedise că făcuse bine 
înăbușindu-și propriile îndoieli. Era sigură că informaţiile 
pe care reușise să le strângă cu privire la Arthur Blythe 
însemnaseră ceva pozitiv pentru Tony. Mai rămâneau însă 
atât de multe de descoperit! Voia să afle unde trăise și ce 
făcuse Blythe înainte de a se stabili în Worcester. 
Presupunea că locuise în Halifax, acolo unde Tony își 
petrecuse copilăria, în casa bunicii. Afacerea Vanessei, 
firma ei de recrutare și de instruire a forței de muncă, era 
și acum înregistrată tot în Halifax. Carol s-a întrebat cum 
de se descurca Vanessa pe o piaţă care se restrângea pe zi 
ce trecea, pe măsură ce recesiunea globală lovea din plin 
în tot mai multe domenii de activitate. Dar dacă cineva 
putea să supraviețuiască, ba, mai mult, să prospere în 


asemenea vremuri grele, aceea era, cu siguranţă, Vanessa 
Hill. 

Confruntarea cu Vanessa nu Îi surâdea deloc lui Carol. 
Totuşi, nu putea trece cu vederea faptul că mama lui Tony 
constituia sursa primară de informații cu privire la Arthur 
Blythe. Orice detectiv cu ceva intuiție ar fi plasat-o în 
fruntea listei de oameni cu care să discute despre trecutul 
lui Arthur. Sigur, orice afla din gura ei trebuia privit cu 
rezerve, dar, în orice caz, era o ocazie pe care nu-și 
permitea s-o ignore. 

Așa încât primul lucru pe care l-a făcut a fost să-l roage 
pe Kevin Matthews să-i acopere spatele în caz că Blake ar 
fi întrebat de ea, apoi s-a urcat în mașină și a pornit prin 
munţii Pennine spre Halifax. N-a luat-o pe autostradă; era, 
probabil, o variantă mai comodă, dar și aproape de două 
ori mai lungă decât drumul de ţară. Nu era sigură nici că 
putea fi considerat un drum plăcut; peisajul pitoresc era 
punctat de prea multe mărturii ale trecutului industrial 
poluat ca să merite o asemenea etichetă. Pe de altă parte, 
nu avea cum să nu remarce cât de spectaculoase erau 
locurile pe măsură ce se apropia de Halifax, acolo unde 
drumul cobora dinspre înălțimile mlăștinoase spre 
întinderea întunecată a adâncului văii. 

Sediul companiei Vanessei Hill era într-o clădire mică și 
înghesuită, undeva la periferia orașului. Carol a parcat 
într-un spaţiu rezervat vizitatorilor. Abia oprise motorul, 
când telefonul mobil a sunat. Pe ecran era afișat numele 
lui Matthews. „Fir-ar să fie”, și-a spus preluând apelul. 

— Kevin, ce s-a întâmplat? 

— Tocmai m-a sunat Paula. E la locul unei crime, 
împreună cu cei de la Divizia de Nord. Au primit un telefon 
anonim. Se pare că e vorba despre Daniel Morrison. Vor să 
ne predea nouă cazul. 

Potrivit procedurilor polițienești în astfel de situaţii, 
Carol ar fi trebuit să pornească mașina și să o ia imediat 
înapoi spre Bradfield. Numai că se afla deja în Halifax și, în 
plus, nu se aștepta ca discuţia cu Vanessa Hill să dureze 


mult. Şi zona de care răspundea Divizia de Nord era 
situată în partea „curată” a orașului. 

— OK, Kevin. Trimite-mi coordonatele prin SMS. O să 
ajung acolo cât pot de repede. Și spune-i Paulei să se 
ocupe ea de toate până vin eu. Du-te și tu! Tinem legătura. 
Și, după ce se termină cu identificarea, vreau să mergi 
împreună cu ofiţerul de la Protecţia Familiei să discuţi cu 
părinţii. 

— Am înţeles. Vrei să-l anunţ și pe Tony? 

O întrebare de rutină, căci toată echipa știa că Tony 
prefera să vadă cadavrul la faţa locului, asta în situaţia în 
care s-ar fi dovedit un caz în care aveau nevoie de 
expertiza lui. Numai că de data aceasta nu puteau apela la 
Tony. Se afla, probabil, în drum spre West Mercia, pentru 
a colabora cu cineva căruia i se permisese să beneficieze 
de serviciile sale. 

— Nu, e în regulă. Ne vedem curând. 

Conștientă că timpul o presa, Carol a trecut de ușile din 
oțel și sticlă, după care s-a oprit, nevoită să-și anunţe 
sosirea prin interfon. Era ceva la care nu se așteptase. În 
cazul ăsta, mai bine se prezenta formal, potrivit rangului 
polițienesc. 

— Inspector-șef Carol Jordan. Vreau să vorbesc cu 
doamna Hill, a spus. 

A urmat o tăcere lungă. Carol și-a imaginat consternarea 
celor din spatele ușii, urmată de un schimb rapid de replici 
despre ce ar trebui să facă. 

— Aveţi o întâlnire programată? s-a auzit o voce 
feminină. 

— Noi, polițiștii, nu prea obișnuim să facem programări, 
a ripostat pe un ton cât mai rece posibil. Altă tăcere, apoi 
ușa s-a deschis cu un bâzâit. S-a trezit într-un vestibul care 
dădea într-o sală de primire de mici dimensiuni, mobilată 
confortabil, dar nu ostentativ. Femeia din spatele biroului 
avea un aer uimit. Carol s-a uitat la ecusonul prins în 
pieptul ei și i s-a adresat zâmbind: 

— Bună dimineaţa, Bethany. Aș dori să discut cu doamna 
Hill. 


Bethany a aruncat o privire iute peste umăr la ușa care 
dădea spre birourile companiei. 

— Puteţi să-mi arătaţi legitimaţia, vă rog? a cerut cu un 
zâmbet strâmb întipărit pe chip. 

Carol a scotocit după legitimaţie în poșetă, apoi a 
ridicat-o pentru a i-o arăta lui Bethany. Înainte ca aceasta 
să apuce să reacționeze, ușa a fost dată de perete și 
Vanessa Hill a năvălit înăuntru. La prima vedere, nu părea 
să se fi schimbat foarte mult de la ultima lor întâlnire. Nu- 
și arăta vârsta, și asta mulțumită unei coafeze pricepute la 
alegerea unei nuanțe discrete de vopsea aurie-maronie, 
dar și propriei capacităţi de-a stabili cantitatea de machiaj 
potrivită. Rămăsese zveltă, și silueta îi era bine pusă în 
valoare de un taior impecabil croit de sub a cărui fustă 
strâmtă i se iveau picioarele încă frumoase. In plus, 
ridurile de pe faţă, care îi trădaseră firea deloc generoasă, 
păreau acum ceva mai estompate. „Botox”, și-a spus Carol, 
minunându-se pentru a nu știu câta oară de faptul că 
existau femei atât de vanitoase încât să își închipuie că 
injectarea de otravă în faţă era o decizie înţeleaptă. 

— E de la poliţie și vrea să discute cu dumneavoastră, a 
explicat Bethany, la fel de temătoare ca o liftieră aflată la 
menopauză, luată la întrebări de paznicul magazinului în 
care lucra. 

Gura Vanessei s-a încreţit într-un rânjet dispreţuitor. 

— Nu e de la poliţie, Bethany. E iubita fiului meu. N-ai 
de ce să-ţi faci griji. 

Prinsă pe picior greșit, Carol s-a străduit în zadar să 
găsească o replică. Încântată că o pusese în încurcătură, 
Vanessa a continuat: 

— Hai, vino cu mine! Să nu discutăm probleme de 
familie în fața salariaților. 

Bethany a părut să răsufle ușurată. Era mulțumită că nu 
făcuse, fără să vrea, cine știe ce gafă de proporţii. Carol a 
urmat-o pe Vanessa; au trecut de o ușă și au intrat într-un 
birou mare necompartimentat, în care fiecare își vedea de 
treabă. Nu se zărea nici ţipenie de bărbat și niciuna dintre 
femei n-a catadicsit să-și ridice ochii din computer sau să- 


și întrerupă convorbirea telefonică în timp ce ele au 
străbătut culoarul. 

Biroul Vanessei era situat în celălalt capăt. Era mai mic 
și mai funcţional decât se așteptase Carol. Singurul obiect 
mai extravagant era o pernă de masaj electric atașată la 
fotoliul din spatele biroului. 

— Nu sunt iubita lui Tony, a spus Carol imediat ce 
Vanessa a închis ușa în urma ei. 

Vanessa a oftat. 

— Sigur că nu. Şi e mare păcat. A trecut pe lângă Carol 
și s-a așezat în fotoliu, făcându-i semn spre un scaun 
inconfortabil plasat de cealaltă parte a biroului. Să nu ne 
prefacem că murim una de dragul celeilalte, Carol. Așadar, 
cu ce treburi pe aici? 

— Edmund Arthur Blythe. 

La auzul numelui, Vanessa a strâns din buze și și-a mijit 
ochii. Carol a continuat, fără să se lase intimidată: 

— Tony vrea să știe mai multe despre el. Cum v-aţi 
cunoscut, ce făcea el în Halifax, chestii de genul ăsta. 

— Nu, nu Tony vrea să știe, poate tu. Pe Tony nu îl 
interesează astfel de lucruri. Şi ar fi fost mai bine pentru el 
dacă nu ţi-ai fi băgat tu nasul. Dacă ar fi semnat actul de 
donare a proprietăţii lui Eddie în favoarea mea, ar fi fost 
mai câștigat. 

Vanessa și-a îndreptat umerii și și-a încrucișat mâinile 
deasupra biroului. 

— Ar fi fost mai câștigat dacă pierdea... cât? O bagatelă, 
nu-i așa? În jur de o jumătate de milion? 

Vanessa a scos un sunet care se voia a fi un hohot de 
râs. 

— Dacă îţi închipui cumva că lui Tony îi pasă de bani, 
atunci nu îl cunoști nici pe departe atât de bine pe cât mi- 
am închipuit. Crede-mă, faptul că ţi-ai vârât coada în 
treburile noastre nu i-a făcut decât rău lui Tony. Nu știi 
nimic despre el. Orice ţi-o fi povestit despre mine, eu sunt 
singura care știe ce e mai bine pentru el, ce anume 
contează pentru el. Și asta pentru că eu l-am crescut și l- 


am format, nu tu. S-a ridicat în picioare. Și acum, dacă 
numai pentru asta ai venit, cred că e cazul să te retragi. 

— De ce nu vrei să-mi spui? Doar sunt lucruri care s-au 
petrecut de mult. Care nu mai contează acum pentru tine. 
Și, oricum, n-ai putea să cobori mai jos de atât în ochii mei. 
Spune, ce ascunzi? 

Care e marele secret? Tony merită să afle de ce tatăl său 
nu a dorit să facă parte din viaţa lui. 

— lar eu merit să fiu lăsată în pace. Discuţia s-a încheiat, 
Carol. Vanessa a trecut pe lângă ea și s-a îndreptat spre 
ușă, deschizând-o. Și, data viitoare când mai vii pe aici, ai 
face bine să te înarmezi cu un mandat de percheziţie. 

Carol a ieșit din încăpere furioasă la culme, dar cu capul 
sus. Își pierduse vremea de pomană și, în plus, fusese 
umilită. Și, cu toate acestea, în timp ce trântea portiera 
mașinii, și-a jurat să nu se lase înfrântă de Vanessa. Acum 
primise un nou impuls pentru a continua cercetările și a 
încerca să descifreze întreaga poveste a lui Edmund 
Arthur Blythe. Era motivată nu numai de credinţa că astfel 
îl ajuta pe Tony, ci și de dorinţa de a-i face în ciudă mamei 
acestuia. Și, pe moment, nu știa care din cele două 
impulsuri era mai puternic. 


CAPITOLUL 12 


Ar fi fost o idee bună să ia trenul până la Worcester. 
Astfel, ar fi avut ocazia să recitească dosarul. Și să ajungă 
odihnit, nu epuizat din cauza efortului de a găsi autostrada 
bună în încrengătura de șosele care formau centura 
Birminghamului. Ar fi scăpat de bătaia de cap. În mod 
normal, Tony n-ar fi stat pe gânduri. Dar, fără mașină, avea 
să fie la mila celor din West Mercia. Și, dacă i-ar fi venit 
cheful să treacă pe lângă reședința lui Arthur Blythe sau să 
arunce o privire fabricii lui, ar fi fost nevoit să dea o serie 
de explicaţii penibile cine știe cărui șofer de la poliţie. Iar 
dacă ar fi simţit nevoia să revadă locul crimei în toiul 


nopții, când oricum nu prea reușea să doarmă, n-ar fi făcut 
decât să pară și mai ciudat decât era în realitate în ochii 
oficialităților locale. Libertatea de mișcare justifica, 
așadar, alegerea celei de-a doua variante. 

În momentul în care a oprit în faţa hotelului din 
Worcester, se blestemase deja de nenumărate ori pentru 
propria stupiditate. De ce nu-i trecuse prin minte să vină 
cu trenul și să închirieze o mașină în oraș? Estimase o 
călătorie de două ore care durase de fapt trei ore și 
jumătate și îl făcuse să se simtă vlăguit ca după un 
antrenament extrem de dificil. Tony și-a sprijinit capul de 
volan, încercând zadarnic să-și relaxeze mușchii gâtului și 
umerii. Într-un târziu, s-a târât afară din mașină și a făcut 
formalităţile necesare pentru a se caza la hotel. 

Imediat ce a închis ușa în urma lui, s-a simţit cuprins de 
o depresie adâncă. Ştia că existau hoteluri ale căror 
camere îi binedispuneau pe oaspeţi. De-a lungul anilor, 
stătuse și el în câteva de genul ăsta, de obicei atunci când 
fusese angajat de niște firme care avuseseră falsa impresie 
că el putea contribui la motivarea echipei manageriale. 
Camera în care se afla acum nu aducea nici pe departe cu 
acele încăperi plăcute. Decorul - dacă putea fi numit așa - 
consta din diverse nuanţe moarte de maroniu, de la cea de 
ciocolată cu lapte ieftină și proastă la cea de tutun. 
Fereastra era prea mică și dădea spre parcare. Televizorul 
nu prindea decât șapte canale, iar patul semăna mai 
degrabă cu un pat de paie. Era conștient de bugetele 
limitate ale poliţiei, dar sigur ar fi putut găsi ceva mai bun. 

Tony și-a aruncat oftând sacul de voiaj și s-a așezat pe 
pat, cu faţa la un afiș ce înfățișa savana africană. Nu vedea 
legătura dintre Worcester și antilopele gnu. Și-a scos 
telefonul mobil și l-a sunat pe Stuart Patterson. 

— Sunt la hotel, l-a anunţat fără niciun preambul. 

— Nu știu cum obișnuiți să procedaţi, a spus Patterson. 
Presupun că vreţi mai întâi să vedeţi locul crimei. 

— Exact. E un punct de plecare numai bun. Și pe urmă 
aș vrea să vorbesc cu părinţii fetei, dacă se poate. 


Patterson s-a oferit să-l trimită pe Ambrose să-l ia de la 
hotel. Tony ar fi preferat să stea faţă în faţă cu Patterson 
însuși, dar știa din experienţă că, atunci când era solicitat 
de echipe cu care nu mai lucrase, trebuia să-și ajusteze 
programul în funcţie de rutina lor. S-a mulțumit pe 
moment cu omul de încredere al inspectorului Patterson, 
așteptând răbdător să vadă cum aveau să decurgă 
lucrurile. 

Avea la dispoziţie o jumătate de oră liberă, așa că s-a 
hotărât să facă o plimbare. Hotelul era situat la marginea 
centrului orașului și, după cinci minute de mers pe jos, a 
ajuns pe o stradă mărginită de sedii de bănci, agenţii 
imobiliare și lanţuri de magazine care înlocuiseră treptat 
prăvălioarele tradiţionale și care ofereau aceleași tipuri de 
ciocolată, pantofi, felicitări, alcool și servicii de curăţătorie 
ca toate arterele principale din celelalte orașe din ţară. A 
continuat să înainteze agale, uitându-se distrat în vitrine, 
până când a văzut numele familiar al agenţiei imobiliare la 
care apelase și s-a oprit brusc. 

În centrul vitrinei, la loc de mare cinste, erau afișate 
fotografii și texte ce prezentau casa pe care intenţiona să o 
vândă. 

— Cam multe coincidenţe pentru cineva ca mine, care 
nu crede în ele, și-a zis. Probabil ar trebui să mă 
obișnuiesc cu situaţia. 

Și-a auzit propriul glas și, înainte să apuce să se 
răzgândească, s-a pomenit că intră în agenţie. 

— Bună dimineaţa, a spus vesel. Cu cine pot să vorbesc 
despre casa aceea din afișul din vitrină? 

Paula nu se simţise în viaţa ei mai ușurată să-și vadă 
șefa. Legistul și echipa de criminaliști voiseră să mute 
cadavrul lui Daniel Morrison, dar ea insistase, susţinută și 
de Franny Riley, să nu fie mișcat până la venirea lui Carol. 
„Nu puteţi muta cadavrul fără permisiunea ofițerului 
superior care conduce ancheta”, protestase. „Nu-mi pasă 
dacă șeful vostru vrea să scape de el. Rămâne pe loc până 
la sosirea inspectorului-șef Jordan”. 


Kevin Matthews se ivise și el la ţanc pentru a o susţine. 
Atmosfera devenea însă tot mai încordată pe măsură ce 
timpul trecea și Carol întârzia să-și facă apariţia. Într-un 
târziu, a văzut-o înaintând cu pași mari dinspre șosea, într- 
o ţinută în mod cert mai șic decât de obicei. Indiferent de 
unde venea, era clar că se străduise să impresioneze. 

— Scuze că v-am făcut să așteptați, a spus Carol 
punându-și la bătaie tot farmecul. M-am blocat pe 
Barrowden Road din cauza unui accident, chiar în vale, și 
n-am avut semnal la telefonul mobil. Vă mulțumesc tuturor 
pentru răbdare. 

Atunci când era în formă, nimeni n-o întrecea pe Carol 
Jordan. Avea un fel de a fi numai al ei care îi făcea pe 
oameni să se dea peste cap pentru a-i intra în graţii și a se 
alege cu o privire aprobatoare din partea ei. Sigur, 
înfățișarea ei plăcută n-avea cum să-i dăuneze, dar modul 
în care își ţinea buzele când se uita direct în ochii celorlalţi 
era cel care sugera că nu putea fi luată drept fraieră. Paula 
era conștientă că era un pic îndrăgostită de șefa ei, dar se 
obișnuise cu situaţia și privea totul ca pe un exerciţiu de 
stăpânire de sine. 

— Pe aici, şefa, a spus luând-o înainte spre șanț și 
prezentându-i-l în drum pe Riley. Sergentul Riley a fost 
omul nostru de legătură cu Divizia de Nord. Cred că ar fi 
util să-l păstrăm în echipă, a adăugat într-o manieră 
codificată, ce însemna „e unul de-ai noștri, deși nu pare”. 

Au stat umăr la umăr, privind în jos spre trupul cumplit 
de desfigurat care zăcea pe fundul șanțului. Hainele 
băiatului erau murdare de praf și de sânge, iar capul, vârât 
în punga de plastic transparentă, părea ireal, ca o făcătură 
hidoasă realizată pe calculator pentru un film de groază 
conceput spre a fi difuzat exclusiv pe DVD. 

— Doamne! a exclamat Carol și și-a ferit privirea. 

Paula a observat cum buzele îi tremurau ușor. 

— OK, hai să-l scoatem de aici, a spus, după care s-a dat 
la o parte și le-a făcut semn legiștilor să ia cadavrul. 
Plecăm de la prezumția că avem, într-adevăr, de-a face cu 
Daniel Morrison, a continuat ea. Corespunde descrierii 


băiatului dispărut și poartă sub jachetă un tricou cu 
emblema școlii William Makepeace. Asta înseamnă că au 
trecut șaizeci de ore din momentul în care Daniel a fost 
văzut ultima oară în viaţă de cineva cunoscut. Trebuie să 
recuperăm acest timp. De îndată ce vom afla ora 
aproximativă a morții, vom ști câte ore avem de acoperit. 
Vreau să aflu exact ce s-a petrecut în acele ore. Paula, vei 
ţine în continuare legătura cu sergentul Riley! Asigură-te 
că ne dau dosarul complet. Kevin va merge împreună cu 
ofițerul de la Protecţia Familiei pentru a le da vestea 
părinţilor, dar vreau ca tu să  revizuiești apoi 
interogatoriul. Carol s-a întors spre perimetrul locului 
crimei, urmată de echipă. Paula, tu te ocupi deocamdată 
de școală. Profesori și prieteni. E o școală particulară, așa 
că o să dai peste o grămadă de netoţi. Nu vreau să te lași 
aburită de balivernele lor. Trebuie să afli exact ce fel de 
copil era Daniel Morrison. Stacey va cerceta computerul 
lui. A, și încă o chestie, Paula. Vreau o examinare 
milimetru cu milimetru din capătul pasajului până la șosea. 
Spune-i sergentului Riley că am cerut expres acest lucru. A 
ajuns la ultimele bucăţi de plastic ale potecii improvizate și 
s-a întors spre oamenii ei zâmbind obosită. li datorăm lui 
Daniel Morrison găsirea ucigașului. Hai să ne punem pe 
treabă! 

— Să mă duc să-l iau pe Tony de la spitalul Bradfield 
Moor? a întrebat Paula. 

A văzut apoi, peste umărul lui Carol, cum Kevin îi făcea 
semn, trecându-și un deget peste gât, ca și cum l-ar tăia cu 
un cuţit. 

Mușchii de pe faţa lui Carol s-au încordat. 

— De data asta, va trebui să ne descurcăm fără Tony. 
Dacă vom considera necesar ajutorul unui profiler, vom 
apela la cineva de la Academia Naţională de Poliţie. 

Şefa ei își ascundea cu abilitate disprețul, a observat 
Paula. Trebuia să o cunoști bine ca să-ţi dai seama cât de 
puţin se bizuia pe băieţii și pe fetele cu ochi albaștri din 
Ministerul de Interne. 


— Încă ceva, a spus Carol. Trebuie să-i verificăm pe cei 
care știu de acest loc. Kevin, de îndată ce termini cu 
celelalte îndatoriri, ia legătura cu constructorul și cere-i 
lista completă a celor care au lucrat aici, precum și pe cea 
a arhitecţilor, a șefilor de șantier... În fine, toată șleahta. O 
să aranjez eu cu cei de la Divizia de Nord să facă ei 
verificările preliminare și să ia primele interviuri, pe urmă 
o să vedem rezultatele și o să decidem ce avem de făcut 
mai departe. 

A tăcut și și-a trecut mâna prin păr. Paula a recunoscut 
ticul - era un gest prin care șefa ei încerca să tragă de 
timp. 

— Am uitat ceva? a întrebat Carol fără să primească 
vreun răspuns. 

Paula visa ca într-o bună zi să vină cu o idee 
remarcabilă, ceva la care Carol și ceilalţi să nu se fi gândit. 
S-a întors cu spatele și și-a aprins o ţigară. Din păcate, 
asta nu avea să se întâmple în acea zi. 

In realitate, casa arăta mult mai bine decât în fotografii. 
La faţa locului, îi descopereai proporţiile, modul în care se 
integra în ansamblu, alături de grădină, contextul în care 
fusese gândită structura solidă și impunătoare. Tony a 
deschis poarta și a pornit pe alee, cu pietrișul scârțâindu-i 
sub picioare și conștient de șchiopătatul ușor de care nu 
scăpase nici acum, la atâta timp după ce făcuse cunoștință 
cu un pacient neaflat sub medicaţie și cu un topor de genul 
celor folosite de pompieri în intervenţii. Doctorii îi 
recomandaseră să facă operaţie, dar refuzase. Urâse 
perioada aceea de suferință neputincioasă, gândul că își 
pierduse controlul asupra vieţii în momentul în care 
capacitatea de a se mișca îi fusese afectată. Dacă putea să 
trăiască fără operaţie, atunci așa avea să facă. 

Ajunsese înainte de ora stabilită cu agenta imobiliară, 
așa că a dat ocol clădirii și s-a trezit într-o grădină de 
trandafiri convenţională. Tufișurile nu erau în acest 
moment al anului decât niște rămurele golașe și răsucite, 
dar își putea imagina cum aveau să arate în vara 
următoare. Nu știa nimic despre grădinărit, dar n-aveai 


nevoie de cine știe ce cunoștințe pentru a-ţi da seama că 
aranjamentul floral, bine întreţinut, fusese conceput 
pentru a oferi plăcere privitorului. S-a așezat pe o bancă 
de piatră și s-a uitat în depărtare, dincolo de straturile de 
trandafiri. Arthur Blythe ar fi făcut și el, probabil, același 
lucru. 

Gândurile lui Blythe s-ar fi îndreptat însă în cu totul alte 
direcţii. N-ar fi fost nevoit să-și petreacă după-amiaza într- 
o parcare noroioasă de pe marginea șoselei încercând să 
pătrundă în mintea unui criminal care alesese acel loc 
pentru a se descotorosi de victima lui adolescentă. Alvin 
Ambrose, omul bun la toate trimis de Patterson, îi fusese 
de ajutor, oferindu-i informaţii utile cu privire la zonă și la 
starea în care fusese găsit trupul. Mutilarea se petrecuse 
post-mortem. 

— Dar nu aici, spusese Tony. Ucigașul a avut nevoie de 
un loc mai liniștit și mai ferit. 

— Nu trebuie să uităm condiţiile atmosferice, adăugase 
Ambrose. A plouat în averse și vântul a bătut cu putere. 
Vremea s-a stricat în ziua aceea pe la sfârșitul după- 
amiezii, cam la ora la care Jennifer s-a despărţit de 
prietena ei, Claire. Sincer vorbind, a fost o vreme dintr- 
aceea de nu-ţi vine să scoţi nici măcar câinele din casă, 
darămite... știi ce vreau să spun... să faci ce-a făcut 
individul. 

Tony privise în sus și în jos de-a lungul parcării. 

— Ar fi avut nevoie de un loc adăpostit, care să-l 
ferească de ploaie și de ochii curioși. Fata era însă deja 
moartă la momentul acela, așa că nu avea de ce să se 
teamă că tipetele ei aveau să fie auzite de cineva. 
Presupun că ar fi putut să o mutileze și aici, în spatele unei 
dubiţe sau a unui camion. 

Închisese ochii și încercase să-și imagineze cum arăta 
parcarea noaptea. Și pe urmă a așteptat momentul propice 
pentru a o abandona, continuase. Era o variantă mai sigură 
pentru el decât să își vadă de drum cu cadavrul în mașină, 
în căutarea unui loc potrivit pentru a-l arunca. 


Glasul i se stinsese, și începuse să se caţăre printre 
tufișuri spre pâlcul de copaci. Mirosea a humă, a rășină de 
pin și a urină. Locul nu îi zisese nimic, așa că se întorsese 
și pornise spre Ambrose, care îl așteptase răbdător lângă 
mașină. 

— Fie a folosit locul și înainte, fie l-a ales acum 
deliberat, spusese Tony. N-avem cum să știm care din 
două. Și, chiar dacă a mai fost pe aici și înainte, n-avem 
niciun motiv să credem că a făcut-o în scopuri criminale. 
La fel de bine ar fi putut să se oprească pentru a se ușura 
sau pentru a trage un pui de somn. 

— Venim în fiecare zi și discutăm cu toţi șoferii ale căror 
mașini le găsim parcate aici, întrebându-i dacă au observat 
ceva neobișnuit, spusese Ambrose, conștient că ceea ce 
făceau oamenii legii nu era nici pe departe de ajuns. 

Lui Tony îi plăcea că sergentul nu manifesta disprețul 
sau aroganţa atât de tipice pentru polițiștii de genul lui. 
Părea un bărbat impasibil și cam nesimţitor, dar nu se 
complăcea în tăceri idioate. 

Vorbea, însă numai când avea cu adevărat ceva de spus, 
iar ceea ce rostise până în acel moment fusese demn de 
interes. 

— Nu știu ce ar putea părea neobișnuit pentru niște 
camionagii, mormăise Tony. Zona asta în care criminalul s- 
a debarasat de cadavru reprezintă totuși o problemă. Cel 
mai probabil, individul nu este de prin părțile locului. Așa 
că audierea suspecţilor cunoscuţi nu o să vă ducă prea 
departe. 

— De ce crezi că nu e localnic? 

Ambrose părea realmente curios să afle răspunsul. 

— Îmi închipui că prin apropiere există locuri mai bune 
unde să arunci un cadavru, cunoscute de cei care locuiesc 
în zonă - mai ferite, mai puţin circulate. Și deci mai sigure 
pentru ucigaș. Parcarea asta comportă anumite riscuri. 
Cred că, și dacă o observase dinainte, a fost mai degrabă o 
ocazie ivită la ţanc pentru cineva care nu cunoștea un loc 
mai bun și nu era dispus să riște să conducă mai departe 
cu un cadavru în mașină. 


— Are sens. 

— Fac și eu tot ce pot, spusese Tony pe un ton încordat. 

Ambrose rânjise, nepăsarea dispărându-i într-o clipă. 

— Păi, tocmai de aceea am apelat la tine. 

— Prima voastră greșeală. 

Tony se întorsese și începuse să cerceteze din nou cu 
atenţie zonele marginale ale parcării. De acum era clar, 
aveau de-a face cu un ucigaș care își planificase cu mare 
grijă mișcările. Petrecuse săptămâni în șir dându-i târcoale 
lui Jennifer, pregătind-o să-i muște momeala. Pusese apoi 
mâna pe ea, din câte se părea fără să fie văzut sau să 
stârnească suspiciuni. Și, potrivit lui Ambrose, nu lăsase în 
urmă niciun indiciu incriminator. După care abandonase 
cadavrul lângă șosea, fără să-i pese că avea să fie găsit 
destul de curând. 

— Poate că nu e un individ prea solid și puternic, îi 
strigase Tony lui Ambrose. Poate că nu a fost în stare să 
care cadavrul mai departe. Se apropiase de sergent, 
continuând: Noi avem tendința de a atribui calităţi 
supranaturale unor astfel de criminali. Asta pentru că, în 
adâncul sufletelor, suntem convinși că sunt niște monștri. 
Dar marea majoritate sunt oameni normali din punct de 
vedere fizic. Uite, tu nu ai avea, de exemplu, nicio 
problemă să cari în spate o fată de paisprezece ani până în 
pădurea aceea, unde ar putea să zacă săptămâni sau chiar 
luni înainte de a fi găsită. In timp ce eu ar trebui să mă 
strofoc și doar pentru a scoate cadavrul din mașină și a-l 
târi până la marginea șoselei. Așa că poate de aici vine 
această aparentă contradicţie. 

Era cea mai importantă concluzie trasă de Tony ca 
urmare a cercetării locului crimei. Spera să afle mai multe 
de la familia Maidment, numai că întâlnirea fusese 
reprogramată pentru seara aceea. Domnul Maidment avea 
niște probleme de rezolvat la serviciu și nu urma să se 
întoarcă acasă decât după ora patru după-amiaza. Dacă 
Tony ar fi crezut în semne și în premoniţii, ar fi fost nevoit 
să accepte că asta era încă o dovadă în acest sens. Se 
așteptase să fie nevoit să anuleze aranjamentele făcute cu 


agenta imobiliară în cazul în care s-ar fi suprapus peste 
întâlnirea cu părinţii lui Jennifer. Ora fixată se potrivise 
însă perfect cu planurile sale. 

Ambrose îl lăsase la hotel. Era, probabil, convins că 
profilerul se cufundase în studierea declaraţiilor martorilor 
și nici prin cap nu-i trecea că Tony stătea într-o grădină de 
trandafiri, așteptând ca un agent imobiliar să vină să-i 
arate o casă scoasă la vânzare chiar de el. Nu era ceva 
normal, indiferent de normele de comportament luate în 
calcul. Nu era un gest la fel de nebunesc ca uciderea unei 
adolescente, dar era departe totuși de normalitate. 

Şi era preferabil ca Ambrose să nu știe adevărul. 


CAPITOLUL 13 


În momentele ei cele mai dificile, Carol își imagina cea 
mai urâtă soartă pe care James Blake ar fi putut să i-o 
rezerve. S-o promoveze. Dar nu acel gen de promovare 
care să-i permită să-și conducă trupele în focul bătăliei. 
Genul de promovare care să o oblige să stea la un birou și 
să trăncăne cât e ziua de lungă despre politică, în timp ce 
toate anchetele polițienești cu adevărat importante se 
desfășurau în altă parte. 

Și acum era într-o situaţie oarecum similară - din 
fericire rară -, căci oamenii ei erau ocupați în prima linie, 
depunând eforturi pentru a-l prinde pe ucigașul lui Daniel 
Morrison, în timp ce ea stătea în biroul ei, încercând să-și 
omoare vremea până când avea să fie chemată să asiste la 
autopsia băiatului. De obicei, profita de asemenea 
momente pentru a rezolva diverse probleme administrative 
și pentru a se ocupa de hârţogăraie. Dar în ziua aceea avea 
ceva mult mai presant la care să se gândească. 

Conducerea unor anchete care aveau drept scop 
soluționarea unor cazuri clasate îi îmbogăţise arsenalul 
detectivistic. Carol Jordan se pricepuse dintotdeauna să 
sape în trecutul victimelor și al suspecţilor, dar acum 


învățase să-și direcţioneze abilităţile de arheolog mergând 
mult înapoi în timp, în acele vremuri de dinaintea apariţiei 
înregistrărilor digitale și a facturilor detaliate ale 
telefoanelor mobile, care ușuraseră considerabil munca 
polițiștilor. Cam prin anii în care Edmund Arthur Blythe 
trăise și probabil lucrase în Halifax. Bibliotecile erau sursa 
cea mai fertilă, conducând-o de multe ori la experți în viaţă 
capabili să îi ofere detalii remarcabile cu care să umple 
golurile. Mai existau însă și alte căi electronice, mai 
obscure. lar Carol avea acces la cele mai bune soluţii. 

Stacey era înconjurată de mai multe ecrane. Se 
baricadase practic în spatele mașinăriilor sale, separându- 
se de restul echipei. Începuse cu două computere, se 
extinsese la trei, și acum în faţa ei se înșirau nu mai puţin 
de șase monitoare, fiecare procesând altceva. Deși în 
prezent se concentra asupra filtrării, cu ajutorul 
programului de recunoaştere facială, a imaginilor 
surprinse de camerele de supraveghere din centrul 
orașului, alte aplicaţii, necunoscute pentru Carol, rulau în 
paralel. La apropierea lui Carol, și-a ridicat privirea. 

— Deocamdată, nimic, a spus ea. Necazul cu aceste 
camere video este că rezoluţia nu e prea grozavă. 

— Trebuie să avem răbdare, a răspuns Carol. Stacey, pot 
accesa pe internet cărți de telefon mai vechi? 

A pariat în sinea ei că Stacey nu avea să fie mirată la 
auzul întrebării. 

— Da, a spus Stacey, după care și-a întors privirea spre 
monitoare. Degetele i-au zburat pe tastatură, și pe unul din 
ecrane imaginea s-a schimbat, făcând loc unei hărţi cu 
cursor strălucitor. 

— Cum trebuie să procedez? 

— Depinde ce perioadă te interesează. 

— Inceputul anilor '60. 

Mâinile lui Stacey s-au oprit pentru o clipă, apoi au 
reînceput să tasteze. 

— Ai cele mai mari șanse dacă accesezi un site 
genealogic. In ultima vreme, au fost digitalizate o mulţime 
de informaţii ce ţin de domeniul public: cărți de telefoane, 


registre de adrese, liste de votanţi. Sunt site-uri 
prietenoase, pentru că au fost concepute pentru 
utilizatori... 

— Idioţi, așa ca mine? a completat Carol amuzată. 

Stacey și-a permis să zâmbească. 

— Profesioniști non-IT, asta voiam să spun. Caută pe 
Google „cărţi de telefon vechi” și „genealogie” și vezi ce 
găsești. Nu uita că în anii '60 puţină lume avea telefon, așa 
că s-ar putea să n-ai noroc. 

— Atunci nu-mi rămâne decât să sper, a spus Carol. 

Își punea nădejdea în faptul că Blythe își făcuse apariţia 
în Worcester ca antreprenor. Era deci posibil să-și fi 
început afacerea înainte, în perioada când o curta pe 
Vanessa. 

După o jumătate de oră, a constatat încântată că 
avusese dreptate. Confirmarea presupunerilor ei era acolo, 
pe monitor, scrisă negru pe alb, în anuarul societăţilor 
comerciale din 1964. „Blythe & Co. 

— Specialiști în finisaje metalice”. A verificat perioada 
de funcţionare a companiei. Trei ani. Deci își încetase 
activitatea odată cu plecarea lui Blythe din oraș. Și, cu 
asta, părea să fi ajuns într-un punct mort. Ce șanse avea să 
dea peste cineva care lucrase într-o anumită firmă cu 
patruzeci și cinci de ani în urmă și, în plus, care să aibă 
încă mintea atât de limpede încât să-și amintească lucruri 
care i-ar fi putut fi ei utile? 

Totuși, avusese de-a face cu situaţii și mai disperate. 
Acum era cazul să apeleze la biblioteci. A găsit repede 
numărul de telefon al bibliotecii locale. A sunat și a 
explicat că încerca să găsească un expert în istoria locală 
care să îi ofere informaţii cu privire la afaceri mici și 
mijlocii dezvoltate în oraș în anii 1960. Bibliotecara a oftat, 
a scos câţiva de „hmm” și de „ah”, s-a consultat în șoaptă 
cu altcineva și într-un sfârșit a spus: 

— Credem că aţi putea discuta cu Alan Miles. A predat 
tâmplărie, acum e pensionar, dar a fost întotdeauna 
interesat de istoria industrială a regiunii. Așteptaţi o clipă, 
vă dau numărul lui. 


Telefonul a sunat de aproape o duzină de ori înainte ca 
Alan Miles să răspundă. Carol tocmai voia să renunţe, când 
a auzit o voce suspicioasă spunând: 

— Alo? 

— Domnul Miles? Domnul Alan Miles? 

— Cine e acolo? 

Omul părea bătrân și morocănos. „Grozav, exact asta îmi 
trebuia.” 

— Numele meu este Carol Jordan. Sunt inspector-șef la 
poliţia din Bradfield. 

— Poliţia? 

În vocea lui a apărut o notă de îngrijorare. La fel ca 
pentru majoritatea oamenilor, și pentru el contactul cu 
poliția însemna un stres, chiar dacă nu avea nimic de 
ascuns. 

— Am aflat numărul dumneavoastră de la personalul 
bibliotecii centrale. Doamna de acolo a fost de părere că 
mă puteţi ajuta cu niște cercetări de fond. 

— Ce cercetări de fond? Nu știu nimic despre 
infracţiuni. 

Omul părea pe punctul să-i trântească telefonul în nas. 

— Încerc să dau de urma unui oarecare Edmund Arthur 
Blythe. A avut o firmă de finisaje metalice în Halifax la 
începutul anilor 1960. Bibliotecara v-a recomandat ca fiind 
cel mai în măsură să-mi furnizeze astfel de informaţii, a 
continuat Carol pe un ton cât mai flatant cu putinţă. 

— De ce? Vreau să zic, de ce vă trebuie asemenea 
informaţii? 

„Dumnezeu să te ferească de oamenii bătrâni și 
bănuitori.” 

— Îmi pare rău, dar nu pot să vă divulg motivele. Tot ce 
pot să vă spun este că echipa mea se ocupă cu dosare 
clasate. 

Ceea ce era adevărat, deși nu tocmai întregul adevăr. 

— N-am încredere în telefoane, a spus Miles. La telefon 
n-ai cum să-ţi faci o idee despre persoana cu care vorbești. 
Dacă vreţi să veniţi la Halifax, sunt dispus să discutăm faţă 
în faţă. 


Carol și-a dat ochii peste cap și și-a înăbușit un oftat. 

— Vreţi să spuneţi că mă puteţi ajuta cu informaţii 
referitoare la Blythe & Co.? 

— Întâmplător, da. Vă pot arăta niște fotografii și alte 
chestii de genul ăsta. 

Carol a căzut pe gânduri. La Bradfield totul părea sub 
control. Erau încă departe de a face o arestare sau măcar 
de a interoga suspecți. Dacă la autopsie nu apărea ceva cu 
adevărat neobișnuit, putea să dispară fără probleme din 
oraș pentru câteva ore, în cursul serii. 

— Ce faceţi în seara asta? a întrebat. 

— În seara asta ziceţi? Atunci rămâne la ora șapte. În 
faţa gării din Halifax. O să port un hanorac cafeniu și o 
șapcă de tweed. 

Convorbirea s-a întrerupt. Carol s-a holbat la telefon, 
apoi a văzut partea amuzantă a lucrurilor și a zâmbit în 
sinea ei. Dacă asta avea să o ajute în cercetările cu privire 
la „tatăl” lui Tony, atunci avea să îndure cu stoicism 
coversaţia cu țâfnosul domn Alan Miles. 

Tony și-a ascuns cu greu ușurarea atunci când Ambrose 
a venit să-l conducă la casa familiei Maidment. După ce 
făcuse turul proprietăţii împreună cu agenta imobiliară, 
încercase să-și concentreze atenţia asupra locului crimei, 
pe care îl vizitase cu puţin timp în urmă. Era conștient că 
ceva îl sâcâia în legătură cu ucigașul, dar nu-și dădea 
seama ce, și, cu cât se străduia mai mult, cu atât îi apărea 
mai pregnantă în minte imaginea casei lui Arthur Blythe. 
Tony se lăsa rareori influenţat de ceea ce se afla în jurul 
lui. In conștiința sa nu exista noţiunea de design interior. 
Așa că a constatat mai mult decât intrigat faptul că îl 
invidia pe Arthur Blythe pentru casa lui. Era ceva care 
depășea cu mult ideea de confort. Era un adevărat cămin, 
un loc care se dezvoltase în jurul concepţiei unui om 
despre ceea ce era cu adevărat important în viaţă. Și, deși 
îi venea greu să recunoască, fusese străfulgerat de ideea 
că Arthur Blythe îl părăsise pentru a-și construi un cămin 
ce părea desăvârșit, în autosuficiența sa. Nimeni nu putea 
să aibă o asemenea percepţie despre casa lui. Nici măcar 


el. Tony nu experimentase niciodată acea conștientizare 
absolută a sinelui cu care fusese în mod cert înzestrat 
bărbatul pe care nu-l putuse numi niciodată „tată”. 

Pentru el, sosirea lui Ambrose a fost deci un soi de 
eliberare de gândurile care îl frământau. 

Sentimentul de ușurare nu a durat însă mult. 

— Ai adus printurile cu discuţiile de pe Rigmarole? a 
întrebat imediat ce a intrat în mașină. 

Aflase despre ZZ și îi ceruse lui Ambrose să scoată la 
imprimantă toate discuţiile private pe care reușiseră să le 
salveze de pe computerul lui Jennifer, pentru a le studia în 
liniște. 

Ambrose se uita drept înainte, spre șosea. 

— Șeful nu vrea ca hârtiile să iasă din birou. E mai mult 
decât încântat să vi le pună la dispoziţie, dar va trebui să 
le examinati la sediu. 

— Cum? N-are încredere în mine? Dar ce-și închipuie c-o 
să fac cu ele? 

— Nu știu. Nu fac decât să transmit ce mi-a spus. 

Ambrose strângea volanul în mâini. Stinghereala lui, mai 
mult decât vizibilă, plutea în aer. 

— Asta nu pentru că ar fi îngrijorat că le-aș vinde 
informaţiile celor de la Daily Mail, a spus Tony exagerat de 
iritat de ofensa adusă. E o chestie de control. Îi e teamă să 
nu piardă controlul asupra anchetei. Şi-a aruncat braţele 
în aer, continuând: Nu pot să lucrez așa! Imi irosesc timpul 
și energia dacă mă ocup cu lucruri dintr-astea, mărunte și 
meschine. Ascultă, Alvin, eu am stilul meu de lucru. Și nu 
mă pot concentra cum trebuie dacă cineva se uită peste 
umărul meu. Trebuie să am parte de liniște, să mă detașez 
de tot ce e în jur. Și trebuie să studiez textele alea, și s-o 
fac așa cum știu eu mai bine. 

— Am înţeles, a spus Ambrose. Șeful nu e obișnuit să 
lucreze cu oameni ca tine. 

— Atunci ar face bine să se obișnuiască, a replicat Tony. 
Și ar fi fost poate mai de ajutor dacă ne-am fi întâlnit față 
în faţă. Crezi că poţi să rezolvi tu problema sau e cazul să 
vorbesc eu cu el? 


— Las-o în seama mea, a murmurat Ambrose. O să văd 
ce pot face. 

Au parcurs restul drumului în tăcere. Tony încerca să 
îngroape tot ce stătea între el și următoarea etapă a 
procesului de descifrare a cazului. Deocamdată, nu conta 
decât să-i facă pe părinţii lui Jennifer să-și depășească 
suferinţa, astfel încât să-i poată mărturisi lucrurile pe care 
avea nevoie să le afle. 

Bărbatul care le-a deschis ușa părea ţeapăn și fragil ca o 
trestie uscată. Ambrose le-a făcut cunoștință, apoi l-au 
urmat amândoi pe Paul Maidment în camera de zi. Tony 
auzise de multe ori spunându-se că oamenii își manifestă 
suferința în mod diferit. Nu era întru totul de acord. Poate 
că reacţionau diferit în aparenţă, dar, dacă priveai în 
sufletul lor, vedeai că suferinţa le sfâșiase pur și simplu 
viaţa în două. Viaţa de dinainte și cea de după marea 
pierdere. Și între cele două jumătăţi exista întotdeauna o 
ruptură. Unii oameni lăsau durerea să planeze asupra lor, 
alţii o înfundau într-o gaură, adânc în suflet, și trânteau 
deasupra o piatră cât mai grea, în timp ce alţii se 
prefăceau că nu se întâmplase nimic. Dar, dacă discutai cu 
ei după ani buni, toţi își legau amintirile de pierderea 
suferită. „Tatăl tău încă mai trăia atunci” sau „Asta s-a 
petrecut imediat după moartea lui Margaret”. 

Era ceva la fel de precis ca evenimentele catalogate 
drept înainte de Hristos și după Hristos. Şi, dacă te 
gândeai mai bine, Biblia însăși nu era decât o poveste 
lungă despre suferinţe și pierderi, și asta indiferent dacă 
credeai sau nu în lisus, fiul lui Dumnezeu. 

Ca profiler, avusese de multe ori de-a face cu oameni 
aflaţi de partea greșită a prăpastiei în care te aruncă 
durerea. Rareori afla despre ei date care să-l facă să știe 
ce fel de oameni fuseseră înainte ca viaţa să le fie sfâșiată 
în două. Putea însă, pe baza experienţei profesionale, să 
presupună ce existase de cealaltă parte a prăpastiei. 
Conștiința pierderii suferite era o parte vitală a empatiei 
de care era capabil să dea dovadă în situaţii ca acestea, 
când era azvârlit într-un teritoriu necunoscut, în 


încercarea de a reconstitui o hartă cu ajutorul unei busole 
cu componente lipsă. 

Prima impresie pe care i-a lăsat-o Paul Maidment a fost 
aceea a unui bărbat decis să tragă linie după moartea fiicei 
sale și să meargă mai departe. Era o hotărâre pe care 
lupta din greu să o respecte. 

Numai că, observase Tony, omul era pe cale să eșueze 
pentru a treia oară. 

— Soţia mea... o să coboare și ea imediat, a spus 
Maidment uitându-se în jur ca și cum vedea încăperea 
pentru prima dată în viaţă, fără a reuși să-și dea seama 
cum ajunsese acolo. 

— Astăzi aţi reînceput munca, a remarcat Tony. 

Maidment i-a aruncat o privire surprinsă. 

— Da. M-am gândit că... Sunt foarte multe de făcut și nu 
le pot lăsa pe mâna nimănui. 

Afacerile... nu merg prea bine. Și nu ne permitem să 
pierdem acum și fabrica, după ce că... 

Vocea i s-a stins și a tăcut, confuz și istovit. 

— Nu dumneavoastră sunteţi de vină. Lucrurile s-ar fi 
petrecut la fel și dacă n-aţi fi fost plecat, a spus Tony. 
Dumneavoastră și Tania nu aveţi ce să vă reproșaţi. 

Maidment s-a uitat furios la el. 

— Cum puteţi să susţineţi așa ceva? Toată lumea spune 
că internetul e periculos pentru adolescenţi. Ar fi trebuit 
să avem mai multă grijă de Jennifer. 

— Orice aţi fi făcut, n-ar fi contat. Prădătorii de genul 
acesta sunt oameni foarte determinaţi, care nu se lasă cu 
una, cu două. Aţi fi putut să-l împiedicaţi doar dacă aţi fi 
tinut-o pe Jennifer încuiată în casă și nu i-aţi fi permis să 
intre niciodată în contact cu lumea exterioară. Tony s-a 
aplecat în faţă, atrăgându-l pe Paul Maidment în spaţiul 
său. Trebuie să vă absolviţi de orice vină. 

— Să ne absolvim? Vocea feminină venea din spatele lui, 
ușor bâlbâită, poate din cauza băuturii sau a sedativelor. 
Ce naiba știi tu despre asta? Ai pierdut și tu un copil? 

Maidment și-a îngropat faţa în mâini. Soţia lui a înaintat 
spre mijlocul încăperii, mergând cu grija exagerată a cuiva 


conștient că nu era complet stabil pe propriile picioare. I-a 
aruncat o privire lui Tony. 

— Deci tu ești psihiatrul. Credeam că treaba ta e să faci 
profilul nenorocitului care mi-a ucis fiica, nu pe al nostru. 

— Sunt Tony Hill, doamnă Maidment. Sunt aici pentru a 
afla ceva mai multe despre Jennifer. 

— Aţi ajuns un pic prea târziu. Femeia s-a prăbușit pe 
cel mai apropiat scaun. Faţa îi era ca o mască perfect 
machiată, dar părul era încâlcit și nepieptănat. Prea târziu 
pentru a o cunoaște pe fetița mea. 

Vocea îi tremura ușor în timp ce își articula cu grijă 
vorbele. 

— Şi îmi pare foarte rău pentru asta, a spus Tony. Poate 
că totuși mă puteţi ajuta. Cum aţi descri-o pe Jennifer? 

Ochii Taniei Maidment s-au umezit. 

— Frumoasă. Deșteaptă. Blândă. Așa își descriu toţi 
părinţii copiii morţi, nu-i așa? Dar, în cazul lui Jennifer, era 
adevărat. Nu ne-a făcut niciodată probleme. Nu sunt atât 
de proastă încât să afirm că „eram prietene la cataramă” 
sau că „eram ca două surori”, pentru că nu e așa. l-am fost 
părinte, mamă. În general, ne împăcam bine. De obicei, îmi 
povestea ce facea și cu cine. Acum câteva zile, aș fi zis că 
îmi povestea totul. Dar, evident, m-aș fi înșelat. Așa că e 
posibil să mă înșel și în alte privinţe. Cine știe? 

Maidment și-a ridicat capul, iar lacrimile îi șiroiau pe 
obraji. 

— Jennifer era exact așa cum a descris-o soţia. Și chiar 
mai mult. Am visat să avem o fiică precum Jennifer. 
Sclipitoare, talentată, amuzantă. Și asta am avut. Un copil 
de vis. Şi acum, că visul s-a spulberat, e mai rău decât 
dacă nu ar fi existat. 

A urmat o liniște adâncă. Tony nu găsea nimic de zis 
care să nu pară banal. Ambrose a fost cel care a rupt până 
la urmă tăcerea. 

— N-avem cum să o aducem pe Jennifer înapoi la viaţă, 
dar suntem hotărâți să-l prindem pe ucigaș. Doctorul Hill 
se află aici tocmai din acest motiv. 

Recunoscător pentru intervenţie, Tony a spus: 


— Știu că aţi dat deja declaraţii poliţiei, dar aș vrea să 
vă întreb ce v-a povestit Jennifer despre Rigmarole. Cum 
vorbea despre site și la ce îl folosea. 

— Povestea întruna despre Rigmarole, a spus mama. 
Știţi cum sunt adolescenţii. Mamă, toată lumea are... 
cutare sau cutare lucru. Şi pe urmă tu, ca părinte, întrebi 
în dreapta și în stânga și nimeni nu are, de fapt, lucrul 
acela, dar toţi îl vor cu disperare. Așa s-a întâmplat și cu 
Rigmarole. Jennifer era înnebunită să aibă contul ei 
personal. Claire la fel. Am discutat cu mama ei și apoi cu 
fetele. Și am fost de acord, cu condiţia să instalăm toate 
programele de control parental. 

— Ceea ce s-a și întâmplat, a intervenit Maidment cu 
amărăciune. Și, timp de câteva zile, au respectat toate 
condiţiile noastre. De ajuns pentru a ne convinge că erau 
fete responsabile. 

— Erau responsabile în felul lor, Paul, a spus Tania. 
Numai că nu înțelegeau riscurile la care se expuneau. Nici 
n-aveau cum. La vârsta lor, te crezi invulnerabil. 

Vocea i s-a spart și i s-a pus un nod în gât, ca și cum s-ar 
fi înecat cu o bucăţică de pâine. 

— V-a povestit vreodată despre anumite lucruri care o 
deranjaseră la Rigmarole? 

Cei doi au scuturat din cap. 

— Nu, îi plăcea Rig la nebunie, a spus Maidment. Ne-a 
zis că le-a deschis o lume nouă, ei și lui Claire. Și, desigur, 
noi am considerat că era un lucru bun. 

— S-a întâmplat să-și dea întâlnire cu cineva după ce se 
cunoscuseră pe internet? 

Maidment a clătinat din cap, dar Tania a încuviințat. 

— Nu mi-ai povestit nimic despre asta, a spus soţul pe 
un ton vizibil acuzator. 

— Asta pentru că a fost ceva complet nevinovat, a 
răspuns Tania. Ea și Claire s-au întâlnit cu două fete din 
Solihull?5. Au fost împreună la Selfridges”, în Birmingham. 
Înainte de asta, am vorbit la telefon cu mama uneia dintre 

fete. Ulterior, am aflat că s-au distrat foarte bine și au 
stabilit să se întâlnească din nou. 

— Când s-a întâmplat asta? a întrebat Tony. 

— Cu vreo trei luni în urmă. 

— Şi n-au fost decât ele patru? Sunteţi sigură? 

— Absolut. Și acum, după toate discuţiile astea despre 
Rigmarole, am întrebat-o din nou pe Claire. A jurat că 
nimeni n-a știut de întâlnire în afară de ele patru. 

Numai că cineva ar fi putut să folosească mijloacele 
electronice pentru a afla de aranjament. O altă pereche de 
ochi ar fi putut urmări, cu intenţii ascunse, discuțiile dintre 
fete. Pe Tony nu l-a lăsat însă inima să-și rostească 
temerile cu voce tare. 

— Jennifer pare să fi fost o fată cu picioarele pe pământ, 
a spus în schimb. 

— Așa e, a întărit Tania cu blândeţe, mângâind braţul 
fotoliului ca și cum și-ar fi trecut degetele prin părul fiicei 
sale. Fără să fie anostă sau mironosiţă. Era prea 
inteligentă pentru așa ceva. Ştia însă că lumea putea fi un 
loc periculos. Faţa doamnei Maidment s-a schimonosit din 
nou, femeia fiind gata să izbucnească în plâns. Am iubit-o 
atât de mult! Era singurul nostru copil. Și am avut grijă să 
o învăţ că uneori e bine să fii prudent. 

— Înţeleg, a spus Tony. Deci ce anume ar fi putut-o 
determina să meargă la o întâlnire fără a spune nimănui 
despre asta? Ce ar fi putut să o facă să ignore glasul 
raţiunii pentru a se întâlni cu un străin? Ce ar fi putut fi 
atât de tentant încât să merite să-și mintă cea mai bună 
prietenă? Ce vreau să spun este că toţi ne minţim din când 
în când părinţii, e în firea lucrurilor. Dar adolescentele nu- 
și mint prietenele cele mai apropiate decât în cazuri 
extreme. Și nu reușesc să-mi dau seama despre ce ar 
putea fi vorba. Vă puteţi gândi la ceva - orice - pentru care 
Jennifer să fi fost dispusă să renunţe la precauţii și la 
judecata ei sănătoasă? 

Domnul și doamna Maidment s-au uitat sideraţi unul la 
celălalt. 

— Nu-mi vine nimic în minte, a spus Tania. 


— Cum stătea treaba cu băieţii? Poate era îndrăgostită? 
Și băiatul a convins-o să păstreze secretul? 

— Nu, a replicat Tania. l-ar fi povestit lui Claire. Știu că 
discutau mereu despre băieţii de care le plăcea. Și, chiar 
dacă băiatul i-ar fi cerut să păstreze secretul, tot i-ar fi 
spus lui Claire; pentru ea, asta n-ar fi însemnat că își 
încălca promisiunea. 

Tania avea probabil dreptate, observă Tony. Așa decurg 
în general relaţiile dintre femei, în special în perioada 
adolescenţei. S-a ridicat. Nu mai avea ce întrebări să pună. 
Poliţia cercetase deja camera lui Jennifer. Și nu mai găsea 
nimic altceva de zis cu care să-i consoleze pe părinţi. 

— Dacă vă mai amintiţi ceva, sunaţi-mă, a zis el, apoi i-a 
înmânat lui Paul Maidment o carte de vizită cu numărul 
telefonului său mobil. De asemenea, dacă vreţi, pur și 
simplu, să mai discutăm despre Jennifer, vă stau oricând la 
dispoziţie. 

Cei doi au părut șocați de modul abrupt în care pusese 
el capăt conversatiei. Tony bănuia că se așteptau la o 
avalanșă de cuvinte pline de compasiune. Dar ce rost ar fi 
avut? N-ar fi putut să îi ajute cu nimic, chiar dacă ar fi vrut 
să o facă. Totuși, Tania Maidment nu era dispusă să lase 
lucrurile așa. 

— Gata? Asta e tot? a întrebat ea. Ne-ai acordat cinci 
minute din timpul tău preţios și cu asta, basta? Cum 
Dumnezeu ai fi putut afla mai multe despre fiica mea în 
astea cinci minute? 

Tony a privit-o surprins. Era obișnuit să-i vadă pe cei 
care pierduseră pe cineva drag vărsându-și năduful pe 
poliție, nu pe el. Deși o sprijinise mereu pe Carol în 
asemenea momente, nu fusese totuși nevoit să încaseze el 
însuși loviturile din plin. 

— Fac asta de multă vreme, a spus încercând să nu dea 
impresia că se scuza. Acum o să mă duc să stau de vorbă și 
cu Claire. Și o să citesc e-mailurile lui Jennifer. 
Dumneavoastră nu sunteţi decât una dintre sursele care 
mă ajută să-mi creez o imagine completă despre ea. 


Tania arăta de parcă primise un pumn în figură. A scos 
un sunet care, în orice alte circumstanţe, ar fi putut părea 
un pufnet dispreţuitor. 

— Deci asta am ajuns? O sursă de informaţii cu privire la 
fiica mea? 

— Îmi pare rău, a spus Tony. 

Orice alt minut în plus petrecut în compania celor doi nu 
ar fi făcut, din punctul lui de vedere, decât să le amplifice 
pe moment suferința. Le putea fi de folos, dar nu acolo. 
Așa că și-a înclinat capul în chip de rămas-bun și a ieșit din 
încăpere, lăsându-i cu Ambrose. 

Detectivul l-a ajuns din urmă la jumătatea aleii. 

— Te-ai purtat cam mitocănește, a remarcat el. Cred că 
li s-a părut că ești cam tăios. 

— Nu prea mă pricep la pălăvrăgeală. Le-am spus ce 
aveam de spus. Și acum au la ce să se gândească. Poate că 
asta le va deștepta ceva în memorie. Știu că uneori 
atitudinea și vorbele mele par prea dure. Dar chestia asta 
dă rezultate. Mâine vreau să stau de vorbă cu Claire. E 
posibil ca Jennifer să-i fi mărturisit anumite lucruri. Promit 
să mă port frumos, a adăugat cu un zâmbet crispat. 

— Ce ai de gând să faci acum? a întrebat Ambrose. 

— Vreau să citesc mesajele pe care le-aţi recuperat din 
computerul ei. Lasă-mă la hotel și adu-mi printurile 
imediat ce îţi convingi șeful că, dacă vrea să nu arunce 
aiurea banii pe mine, atunci trebuie să mă lase să procedez 
așa cum vreau. Şi-a dat seama de impoliteţe și și-a așezat o 
mână pe braţul lui Ambrose. Ascultă, îţi sunt recunoscător 
pentru ajutor. Nu e ușor să explici cuiva cum lucrează un 
profiler. În esenţă însă, este vorba despre a intra în pielea 
altcuiva. Și nu-mi place să fie alţii prin preajmă atunci 
când fac asta. 

Ambrose și-a trecut degetele peste craniul ras și l-a 
privit tulburat. 

— Mda, îmi închipui. Adevărul e că toată treaba este e 
puţin cam ciudată pentru mine. Dar tu ești expertul. 

Părea o constatare care îi făcea plăcere. Tony și-a ridicat 
privirea spre casa familiei Maidment, întrebându-se ce 


minte întortocheată le distrusese vieţile. Cât de curând, 
avea să se strecoare înăuntrul acelei minţi pentru a scoate 
adevărul la iveală. Iar perspectiva nu îl încânta deloc. Preţ 
de o clipă, i-a simţit lipsa lui Carol atât de tare, încât 
aproape că l-a luat ameţeală. S-a întors spre Ambrose. 

— Da, cineva trebuie să fie expertul. 


CAPITOLUL 14 


Paula a urmărit cum un alt adolescent ieșea gârbovit din 
mica încăpere alocată de conducerea școlii pentru luarea 
declaraţiilor. 

— Şi tu te purtai tot așa când aveai paisprezece ani? l-a 
întrebat pe Kevin. 

— Glumești? Maică-mea mi-ar fi tras o bătaie zdravănă 
dacă aș fi îndrăznit să vorbesc așa cu un om mare. Nu-mi 
dau seama dacă e o chestie de generaţie sau de clasă 
socială. Mi se pare că și copiii proveniţi din rândurile 
muncitorimii sunt la fel de obraznici, deși e ceva diferit la 
tâmpiţii ăștia. Nu știu dacă au sentimentul că li se cuvine 
totul sau e vorba despre altceva, dar, în orice caz, mă calcă 
pe nervi. 

Paula înţelegea foarte bine. Mai avusese ocazia să 
discute cu copii de școală după ce unul dintre ei murise 
înjunghiat și văzuse coșmarul în care se treziseră cu toţii, 
ca din senin. Simţise șocul care cuprinsese coridoarele 
școlii, sesizase anxietatea de pe chipurile adolescenților 
care se întrebau dacă nu cumva ei aveau să fie 
următoarele victime, intuise spaima care se ascundea în 
spatele vocilor lor sfidătoare. Aici nu avea însă de-a face cu 
așa ceva. Era ca și cum moartea lui Daniel se petrecuse 
undeva departe - o știre oarecare, ceva despre care 
părinţii lor discutau ca despre o ameninţare prea puţin 
serioasă. Singura persoană care părea cu adevărat 
afectată era dirigintele lui Daniel. Până și directorul școlii 


se purtase ca și cum totul nu ar fi fost decât un incident 
neplăcut, dar minor, nu o adevărată tragedie. 

— Dacă aș avea copii, asta ar fi ultima școală de pe lume 
la care m-aș gândi să-i dau, a spus Paula. 

— Te-ai gândit vreodată la asta? Adică... la ideea de a 
avea copii. 

Kevin a privit-o pieziș. 

Paula și-a umflat obrajii, apoi a lăsat ușor aerul să iasă. 

— Sper că asta nu-i o cerere în căsătorie, nu-i așa, 
sergent? Sinceră să fiu, nu mi-am auzit niciodată ceasul 
biologic ticăind. Dar tu? Cum te descurci în rolul de tată? 

Kevin a părut surprins că Paula îi întorcea întrebarea. 

— E lucrul cel mai bun și totodată cel mai rău care mi s- 
a întâmplat în viaţă, a răspuns gânditor. 

Îmi iubesc copiii - și în special pe Ruby - total, 
necondiționat și pentru totdeauna. Dar, pe de altă parte, 
este teama de a nu-i pierde. Uite, când văd cazuri dintr- 
astea, când părinţii sunt nevoiţi să-și îngroape copiii, mi se 
sfâșie inima. 

O bătaie în ușă le-a întrerupt conversaţia, și un alt 
adolescent a intrat în cameră fără să fi fost invitat. Subţirel 
și cu tenul închis, părea cu câţiva centimetri buni mai 
scund decât toţi ceilalţi elevi pe care îi interogaseră în 
dimineaţa aceea. Pielea netedă, de culoarea migdalei arse, 
părul bogat, întunecat și lucios, nasul lung, de forma unei 
prore de corabie vikingă, și gura cu buze trandafirii - toate 
alcătuiau un amestec ciudat care atrăgea imediat atenţia. 

— Sunt Asif Khan, a spus băiatul și s-a trântit pe un 
scaun. Îţi ţinea mâinile în buzunare și picioarele întinse în 
faţă, încrucișate peste glezne. Și voi sunteţi copoii. 

„lar o luăm de la capăt.” Kevin și-a spus și el numele, a 
prezentat-o pe Paula, apoi a trecut direct la subiect. 

— Ştii de ce te afli aici. Ai fost prieten cu Daniel? 

Nu își punea cine știe ce speranţe în această discuţie. 
Băieţii identificaţi ca fiind apropiații lui Daniel, cam o 
jumătate de duzină cu toţii, fuseseră primii interogaţi. 
După ei veniseră alţi opt sau nouă care susţinuseră că nu îl 
cunoșteau pe Daniel decât din vedere. 


— Io cu el suntem fraţi, pă bune, a răspuns Asif. 

Stând în continuare pe scaun, Paula s-a aplecat în faţă și 
și-a apropiat chipul de cel al băiatului. 

— Ştii ceva, Asif, fă-mi o favoare. Las-o moartă! Eşti elev 
la William Makepeace, nu la o amărâtă de școală dintr-un 
cătun nenorocit din Kenton Vale. Taică-tău e doctor, nu 
negustor în piață. 

Așa că las-o naibii de treabă cu așa-zisul jargon de 
stradă. Vorbește ca lumea, cu respectul care ni se cuvine. 
Dacă nu, te ducem la secţia de poliţie, la noi acasă, și acolo 
o să discutăm în legea noastră. 

Ochii lui Asif s-au mărit de uimire. 

— N-aveţi dreptul să-mi vorbiţi așa! Sunt minor. Ar 
trebui să fie un adult de față. Am acceptat să discutăm cu 
voi numai pentru că directorul școlii ne-a zis că așa e mai 
bine pentru toată lumea. 

Paula a ridicat din umeri. 

— Bun. Dacă asta vrei, o să-l chemăm și pe tatăl tău la 
secţie, să vedem cât de impresionat va fi de aerele pe care 
ţi le dai. 

Asif i-a susţinut privirea preţ de câteva clipe, apoi s-a 
întors pe jumătate cu spatele la ea, cu un umăr căzut. 

— OK, OK, a mormăit. Eu și Daniel am fost prieteni. 

— Nimeni altcineva nu pare să fi știut despre asta, a 
remarcat Kevin în timp ce Paula își relua locul, dreaptă, pe 
scaun. 

— Eu nu m-am amestecat cu neisprăviţii ăia cu care 
umbla Daniel, dacă la asta vă referiţi. Eu și Daniel aveam 
alte lucruri în comun. 

— Ce anume? a întrebat Kevin, cu mintea alergând în 
căutare de posibilităţi. 

Asif și-a descrucișat picioarele și le-a vârât sub scaun. 

— Comedia, a spus aparent stânjenit. 

— Comedia? 

Băiatul s-a foit pe scaun. 

— Amândoi voiam să facem stand-up comedy. 


Unul dintre băieţii interogaţi menţionase ceva despre 
interesul lui Daniel faţă de comedie, dar nu și despre 
ambiția de a face stand-up. 

— E o chestie cam dificilă, nu-i așa? a întrebat Paula. 
Care nu e inclusă în programa școlară, pot să pun pariu. 

Un zâmbet slab s-a ivit pe buzele lui Asif. 

— Asta până când aveam să facem noi o serie la BBC3. 
Atunci i-am fi conferit respectabilitate, și ar fi ajuns să fie 
predată la cursurile de actorie. 

— Deci tu și Daniel aveaţi aceeași ambiţie secretă. Cum 
aţi ajuns să aflaţi unul despre celălalt? a intervenit Kevin. 

— Vărul meu e directorul unui club din oraș. O dată pe 
lună au spectacole de stand-up. Și vărul meu mă lasă să 
intru, deși n-are voie să o facă. Intr-o seară, l-am văzut 
acolo pe Daniel - se certa cu tipul de la intrare, pretinzând 
că avea optsprezece ani. Oricum nu i-ar fi mers, chiar și cu 
un act de identitate fals. L-am întrebat ce se întâmpla și 
mi-a spus că își dorea să intre neapărat, că ascultase acel 
număr la radio și voia să îl vadă pe viu. Așa că l-am rugat 
pe vărul meu să-l lase înăuntru și am început să discutăm, 
și atunci am aflat că voia să devină comediant. Pe urmă, 
ne-am făcut obiceiul să ne întâlnim la mine acasă, o dată la 
câteva săptămâni, ca să ne ascultăm unul pe celălalt și să 
ne testăm reacţiile. Asif s-a scărpinat pe faţă. Era un tip 
tare nostim. Născocise un act formidabil despre adulţi și 
modul cum se poartă ei cu copiii. Și avea ceva deosebit... 
prezență de spirit. A scuturat din cap. Doamne, e 
îngrozitor ce s-a întâmplat! 

— Din câte am aflat, Daniel s-a dus în Temple Fields 
marti, după ore, a spus Kevin. Ţi-a zis cumva că vrea să se 
întâlnească acolo cu cineva? 

Asif s-a încruntat. 

— Nu. 

— Nu pari foarte convins. 

— Pentru că nu mi-a spus că avea fixată o întâlnire. Dar 
ultima oară când l-am văzut, săptămâna trecută, mi-a zis 
că navigase pe internet și cunoscuse pe cineva care voia să 
facă o emisiune de radio cu tinere talente. Copii prea mici 


pentru a fi admiși să susţină spectacole în cluburi. A ridicat 
din umeri. Așa, ca noi. L-am întrebat dacă putea să mă 
bage și pe mine în afacere și a zis că da, dar mai întâi voia 
să-l cunoască personal pe tip și să stea de vorbă cu el. M- 
am cam supărat pe el, a spus Asif pe un ton dintr-odată 
nefericit. M-am gândit că vrea să mă dea deoparte, să 
păstreze totul pentru el. 

Mi-a spus însă că nu, nici nu poate fi vorba despre asta, 
eram în continuare prieteni și îmi rămăsese dator pentru 
că îl ajutasem să intre la club. Nu voia decât să ia legătura 
cu individul, să se convingă că era o treabă serioasă și pe 
urmă să mă prezinte și pe mine. Un beculeţ a părut să se 
aprindă brusc în capul băiatului și ochii i s-au mărit de 
groază. Rahat! Credeţi că de aici i s-a tras lui Daniel? 

— Deocamdată, e prea devreme ca să ne putem 
pronunţa, s-a grăbit să răspundă Kevin. În stadiul în care 
ne aflăm, nu știm care amănunte sunt relevante și care nu. 
Așa că ne-ai putea fi de un real folos dacă ţi-ai aminti tot ce 
ţi-a spus despre individ. Ştii cumva cum au intrat în 
contact? 

Asif a dat afirmativ din cap. 

— Pe Rigmarole. Cunoașteţi site-ul, nu? Amândoi erau în 
mosh pit“-ul Gavin and Stacey” - așa numim noi un 
anumit grup de fani. Aveau aceleași interese, le plăceau 
aceleași lucruri și au ajuns să converseze în particular. Așa 
a aflat Daniel că tipul era producător de spectacole de 
comedie. 

— Ţi-a spus cum îl cheamă? 

— Nu. Şi ăsta e unul dintre lucrurile care m-au enervat 
cel mai tare. N-a vrut să-mi spună cum îl cheamă. Ca și 
cum tipul se temea că o să-și descarce careva arma în 
capul lui. Așa că nu i-am aflat niciodată numele. Doar că 


30 Un fel de boxă a fanilor, un spațiu îngrădit, special creat în apropierea 
unei scene, de obicei la concerte de hardcore punk sau heavy metal, 
unde spectatorilor celor mai entuziaști li se permite să danseze, să 
cânte și să se agite frenetic (n.tr.) 

31 Serial TV britanic difuzat de BBC3 ce-i are în prim-plan pe Gavin și 
Stacey, doi tineri care se cunosc și ajung să se căsătorească și să 
trăiască o viaţă fericită, în ciuda diferenţelor care îi despart (n.tr.) 


făcea programe la BBC în Manchester. Sau așa se 
presupune, a adăugat Asif. 

— Nu ești sigur? 

— Nu știu ce să zic, mi s-a părut cam ciudat. Nu-l auzise 
niciodată pe Daniel într-un număr de comedie. Cum să știe 
dacă era bun de stand-up? N-aveam însă cum să-l conving 
pe Daniel. O ţinea una și bună pe-a lui. 

— Ţi-a spus unde stabiliseră să se întâlnească? Sau 
când? a insistat Kevin. 

— Nu. Se purta de parcă era nu știu ce secret de stat. N- 
a lăsat să-i scape nimic. Asta e, v-am spus tot ce știu. 

„E un început”, și-a zis Paula. Nu cine știe ce, dar măcar 
aveau un punct de pornire. 

Ambrose s-a simţit ceva mai binedispus când a intrat în 
biroul lui Patterson și și-a găsit șeful cufundat într-o 
discuţie cu Gary Harcup. Nu ardea de nerăbdare să-l ridice 
în slăvi pe ciudatul profiler din Bradfield. Însă prezenţa lui 
Gary îi putea distrage atenţia lui Patterson. Şi poate că, 
lucrând toţi trei, aveau să dea și de ceva interesant. 

Ambrose l-a privit pe Patterson și a văzut un om aflat cu 
disperare în căutarea unei vești bune. 

Era palid și tras la față, cu pleopele grele și cu ochii 
umflaţi, iar părul aspru părea lipsit de strălucire. Așa se 
întâmpla de fiecare dată când nu făceau suficient de 
repede progrese într-un caz. 

Patterson lua asupra lui toată presiunea și durerea, 
dând impresia că în cele din urmă avea să cedeze. 

Apoi ceva se petrecea înăuntrul său, în faţă i se 
deschideau noi oportunităţi și devenea brusc vesel și 
încrezător în sine. Era doar o chestiune de timp. 

— Intră, l-a invitat Patterson cu o fluturare din mână și i- 
a indicat un scaun. Gary de-abia a sosit. Ambrose l-a 
salutat din cap pe dolofanul expert în computere care 
arăta la fel de neîngrijit ca întotdeauna. Păr ciufulit, tricou 
șifonat și o chestie prinsă în barbă pe care Ambrose nu 
voia să o privească prea de aproape. Una peste alta, nu 
inspira cine știe ce încredere. Le fusese însă suficient de 
util în trecut pentru ca lui Ambrose să nu-i pese de felul în 


care arăta. Poate c-ar fi mai bine să rămână în expectativă 
în privința lui Tony Hill. Să nu se pripească să tragă 
concluzii numai pentru că individul avea un mod neortodox 
de a aborda problemele. Să aștepte până vedea dacă nu 
cumva le putea deschide și el niște piste, așa cum o făcea 
Gary. 

— Cum o mai duci, Gary? l-a întrebat. 

Gary a dat din cap cu atâta vigoare, încât burta a 
început să-i salte. 

— Foarte bine, Alvin. Foarte bine. 

— Deci ce ai pentru noi? a întrebat Patterson. 

S-a așezat pe scaunul lui, bătând ușor darabana în birou 
cu un creion. 

Gary a scos din rucsac două dosare din plastic 
transparent, fiecare cu câteva foi de hârtie în el. 

— E un fel de talmeș-balmeș. Aici, a spus și a lovit cu 
mâna în primul dosar, e o listă cu computerele pe care am 
putut să le identific. Sunt numai jumătate din câte a folosit. 
Celelalte sunt naiba știe pe unde, chestii la a doua sau a 
treia mână. 

Patterson a scos hârtiile din dosar și și-a trecut privirea 
peste prima foaie. După ce a terminat, i-a întins-o lui 
Ambrose. Nu le-a luat mult până să parcurgă lista celor 
șaptesprezece computere identificate de Gary. Adrese de 
internet cafe-uri, biblioteci și un aeroport. 

— Sunt răspândite peste tot, a constatat Patterson. 
Worcester, Solihull, Birmingham, Dudley, Wolverhampton, 
Telford, Stafford, Cannock, Stoke, Stone, Holmes Chapel, 
Knutsford, Stockport, aeroportul din Manchester, Oldham, 
Bradfield, Leeds... 

— M-am înșelat când am spus că a folosit de fiecare dată 
alt computer, a recunoscut Gary. Când am revenit și am 
analizat toate mesajele pe care le aveam, am descoperit că 
în două sau chiar trei situaţii au fost trimise din aceleași 
locuri. De două ori din Worcester, Bradfield și Stoke. Şi de 
trei ori din aeroportul din Manchester. Toate sunt însă 
computere cu acces public. 


— Localitățile astea sunt amplasate pe rețeaua de 
autostrăzi, a spus Ambrose în vreme ce revedea cu ochii 
minţii drumurile care se încrucișau precum venele de pe 
un braţ. M5, M42, M6, M60, M62. Se ajunge foarte ușor de 
pe autostradă la aceste computere. Dacă o urmărea pe 
Jennifer, Worcesterul era situat la capătul unuia din 
drumurile lui. Și-a ridicat ochii care-i străluceau de 
entuziasmul descoperirii unei noi idei. Și Leeds la celălalt 
capăt. Poate că acolo locuiește, a adăugat. 

— Sau poate că în Leeds se află următoarea victimă, a 
spus Patterson. A folosit de trei ori computerul din 
aeroportul din Manchester. Putem presupune că este 
aeroportul cel mai apropiat de locuinţa lui. Trebuie 
neapărat să iei legătura cu profilerul, să vezi ce zice și el 
despre asta. N-au un program care restrânge aria în care 
locuiesc ucigașii? Sunt sigur că am auzit de chestia asta 
atunci când a fost faza cu cei doi lunetiști din America, ăia 
care au împușcat oameni la întâmplare. 

Gary nu părea prea convins. 

— Nu știu dacă restrângerea perimetrului poate fi făcută 
și în situaţia de faţă. În plus, este o treabă extrem de 
dificilă. Nu o poate face oricine. 

Brusc înviorat, Patterson s-a ridicat și a făcut un gest 
spre foile împrăștiate pe birou. 

— Ambrose, du-te și adu-l încoace! Să arunce și el o 
privire. La urma urmei, pentru asta e plătit. 

Ambrose a dat să spună ceva, apoi și-a dat seama că nu 
era cel mai bun moment pentru a pune în discuţie 
solicitarea lui Hill de a-i fi aduse materialele la hotel. Avea 
să aștepte până după plecarea lui Gary. 

— Ce-i cu celelalte chestii, Gary? a întrebat el. 

— Ei, aici treburile n-au mers prea grozav, a răspuns 
Gary așezând al doilea dosar pe birou. 

Părea destul de subţire. Dar, înainte de a ajunge la asta, 
vreau să vă spun despre un alt lucru care mi-a trecut prin 
cap. M-am gândit că, din moment ce ZZ folosise Rigmarole 
pentru a intra în contact cu Jennifer, probabil că are 
propria pagină pe site. Şi, într-adevăr, am avut dreptate, 


numai că paginile au fost dezactivate în jurul orei patru 
după-amiaza, în ziua când a dispărut Jennifer. Și-a tăiat 
toate punţile de comunicare. 

— Şi n-ai cum să reconstitui ce anume se afla pe pagină? 

Gary a ridicat din umeri în semn de neputinţă. 

— Va trebui să luaţi legătura cu cei de la Rigmarole. Nu 
cred că vă vor permite accesul la date fără mandat. Și veţi 
avea de rezolvat o grămadă de chestiuni legate de 
protejarea informaţiilor. Nu ei răspund de datele personale 
postate de utilizatori. După toate necazurile avute de 
Facebook cu drepturile de proprietate asupra textelor și 
asupra imaginilor folosite de membri, toate site-urile și-au 
luat măsuri speciale de protecţie și au ridicat un zid între 
ei și utilizatori. Deci, dacă mai există resturi de informaţii 
pe serverele Rig, e posibil să nu puteţi intra în posesia lor 
nici măcar dacă vă înarmaţi cu un mandat. Nu înainte de a 
avea de-a face cu avocaţii lor. 

— Bine, dar asta e o adevărată nebunie, a protestat 
Patterson. 

— Așa merg lucrurile acum. Companiile astea nu vor să 
dea raportul la cea mai mică presiune venită din partea 
poliţiei. În camerele de discuţii private se întâmplă tot felul 
de treburi. Dacă poliţia vine și obţine imediat ce-și dorește, 
în următoarele cinci minute rămân fără clienti. 

— Doamne ferește! a mormăit Patterson. Ai zice că îi 
încurajează pe criminali și pe pedofili să le folosească site- 
urile. 

— Numai dacă au cărţi de credit valabile și le place să 
facă cumpărături online, a intervenit Ambrose. Mulţumim 
oricum, Gary. O să vorbesc cu cei de la Rig, să văd ce 
alternative avem. Ce-ai făcut cu fragmentele de text de pe 
hard disk? 

— Am reușit să pun cap la cap un fragment din ultima 
conversaţie dintre Jennifer și ZZ. Aceea pe care a șters-o 
fata. E incompletă, dar tot e ceva. Aveţi aici două 
exemplare, a adăugat. 


„Deci dosarul ăla și-așa subţire conţine, de fapt, două 
exemplare.” Ambrose a luat cele două foi întinse de 
Patterson. 

ZZ:... pentru... ca aici e privat shi... Jeni: vrei sa fii... 

ZZ: cum am zis, secr... MARE Jeni: nu, n-am 

ZZ: nu shtii... Jeni: nimic... ZZ: tău... real... 

Jeni: al meu... treaba mea 

ZZ: fiindca shtiu cum... caut date... acces la inform... pe 
care tu nu l... Jeni:... ca nu-l inventezi? 

ZZ: fiindca atunci cand... shtiu ca e adev... Jeni: atunci 
baga 

ZZ: trage aer in piept... Jeni: faci mare caz d... ZZ: nu... 
e real... 

Jeni:... dus cu capu... ZZ: pot sa o dovedesc... Jeni: 
MINCINOSULE 

ZZ:... cu mine main... la ca... pun sa itzi arăt... Jeni: sat 
cred? 

ZZ: fiindca asha trebuie... la shi 30 la... nu spui... Jeni:... 
fiu acolo. Ai face bine sa nu mintzi... 

Patterson a privit foile încruntat. 

— Nu prea înțeleg mare lucru. Parcă ar fi într-o altă 
limbă. 

— Aşa și e. Însă Lily a ta ar putea să-l citească fără mari 
bătăi de cap, a spus Ambrose. Pe scurt, ZZ declară că are 
cunoștință de marele secret al lui Jeni. Şi mai zice ceva 
care o enervează la culme pe Jennifer. Ea îi spune că e dus 
cu capul, apoi îl face mincinos. Majusculele înseamnă că 
strigă la el. 

— Ce tâmpenie! a mârâit Patterson. 

— Pe urmă cred că el îi dă întâlnire pentru a doua zi. 
Fixează ora și locul și o avertizează să nu spună nimănui. 
lar ea îi răspunde că o să fie acolo și că ar face bine să nu 
o mintă, a completat Gary. 

— Şi unde i-a dat întâlnire? a întrebat Patterson, roșu la 
faţă din cauza frustrării. 

Gary a ridicat din umeri. 

— Cine știe? Într-un loc care începe cu literele „ca”. 
Cafenea? Castle Street? Catedrală? 


— Nu poţi să îngustezi și mai mult aria? 

Gary l-a privit ofensat. 

— Habar n-ai cât am muncit la asta. Mi-a luat mai mult 
de o săptămână pentru a obţine ce vedeţi aici. A trebui să 
apelez la un amic, ca să fac rost de un program care nu e 
încă pe piaţă. Având în vedere resturile de date rămase în 
computer, e un adevărat miracol că am reușit să 
reconstitui și atâta lucru. Cel puţin acum veţi putea 
elimina locurile unde știți cu certitudine că nu s-a dus 
Jennifer. 

Încercând să-și stăpânească nervii, Patterson a început 
să-și roadă pielița de la degetul mare. 

— Îmi cer scuze, Gary, a mormăit el. Știu că ai făcut tot 
ce ai putut. Mulţumesc. Să ne trimiţi factura. 

Gary s-a sculat cu greu de pe scaun și, cu un aer ce se 
voia demn, și-a luat rucsacul și s-a îndreptat spre ieșire. 

— Noroc, a spus el din ușă. 

— E un ticălos mic și enervant, nu-i așa? a comentat 
Patterson după ce ușa s-a închis în urma lui. 

— Da, dar face treabă bună. 

— Păi de ce altceva crezi că-l suport? Deci trebuie să 
identificăm toate locaţiile din oraș care încep cu „ca” și să 
verificăm casetele înregistrate de camerele de 
supraveghere din centru acum nouă zile. Echipa va avea 
mult de lucru. 

Patterson deborda acum de energie. Depășise faza 
disperării şi trecuse în cealaltă extremă, optimistă. 
Ambrose s-a gândit că era ocazia perfectă pentru a-i aduce 
la cunoștință cererea lui Tony Hill. 

— Din moment ce de acum încolo o să lucrăm contra 
cronometru, nu vrem să mai apară și alte cadavre, nu-i 
așa? a spus el. 


CAPITOLUL 15 


Carol pierduse șirul dăţilor când așteptase în sala de 
autopsie ca medicul legist să-și îndeplinească îndatoririle 
extrem de precise și de sumbre. Nu devenise însă 
niciodată imună la procedurile înfiorătoare pe care era 
nevoită să le urmărească. Vederea corpului uman redus la 
părțile sale componente nu înceta să îi provoace tristeţe, o 
tristeţe însă întotdeauna temperată de dorinţa de a-l aduce 
pe ucigaș în faţa justiţiei. Dacă era ceva care să îi 
accentueze nevoia de a face dreptate, atunci morga era 
acel ceva, nu scena crimei. 

Legistul de serviciu era un bărbat care îi devenise în 
timp prieten. Ca o reflexie a moștenirii sale eterogene, 
doctorul Grisha Shatalov conducea secţia de patologie a 
spitalului Bradfield Cross cu un amestec paradoxal de 
autoritarism rusesc și moderație canadiană. Considera că 
morţii merită să fie trataţi cu același respect ca pacienţii în 
viață și le preleva probe biologice pe care le analiza la 
microscop, fără a considera acest lucru o simplă 
formalitate. De la bun început, o primise pe Carol în lumea 
lui cu braţele deschise și o făcuse să se simtă parte a unei 
echipe al cărei ţel era aducerea la lumină a celor mai 
tenebroase secrete. 

În ultima vreme, Grisha căpătase paloarea specifică 
celor care constituiau obiectul său de studiu. Programul de 
lucru încărcat, combinat cu apariţia în familie a unui 
bebeluș, îi făcuse chipul cenușiu, iar ochii săi lungi și 
triunghiulari erau înconjurați de cearcăne care îl făceau să 
semene cu un raton. În ziua aceea, își recăpătase însă 
culoarea și părea aproape sănătos și în formă. 

— Arăţi bine, a remarcat Carol rezemându-se de 
peretele situat în lateral față de masa de disecţie. Ai fost în 
vacanţă? 

— E ca și cum aș fi fost. Fiica mea a învăţat, în sfârșit, să 
doarmă mai mult de trei ore în șir. Doctorul a rânjit spre 
ea. Uitasem ce minunat e să te irezești de bunăvoie. 

În timp ce vorbea, și-a dus automat mâna spre tăvița de 
lângă el și a ales primul dintre instrumentele care aveau să 


dezvăluie privirii sale cercetătoare ce mai rămăsese din 
Daniel Morrison. 

Carol și-a lăsat gândurile să zboare în voie în vreme ce 
doctorul își vedea de treabă. Ştia din experienţă că nu 
trebuia să fie prea atentă. Grisha avea să-i semnaleze dacă 
descoperea ceva important. Echipa ei ţinea legătura cu 
Divizia de Nord, asigurându-se că toate rezultatele 
investigaţiei de rutină desfășurate până în acel moment 
erau puse în ordine. Poate că avea să iasă ceva la iveală 
când luau din nou la mână primele declaraţii și interviuri. 
Şi, cu priceperea lui Stacey la calculatoare, ar putea da de 
o nouă pistă. Dar asta numai dacă aveau noroc. 
Deocamdată, nu mai puteau decât să aștepte ca 
informaţiile să ajungă la brigada specială și ca aceștia să le 
reanalizeze, încercând să discearnă ceva ce nu se potrivea 
cu restul. N-aveai cum să știi unde avea să ducă acea 
bucăţică nelalocul ei. Degeaba trasai planul de bătaie și 
alcătuiai liste de verificat, degeaba dispuneai de oameni 
bine instruiți. În final, totul era o chestiune de experienţă 
și de instinct. O calitate anume, greu de definit, pe care 
fiecare dintre oamenii săi o avea - acesta reprezenta unul 
dintre principalele motive pentru care fuseseră selectaţi să 
facă parte din echipă. Fiecare avea un anumit domeniu de 
expertiză în care era brici, iar împreună însemnau mai 
mult decât suma lor luaţi individual. Era o mare pierdere 
dacă nenorocitul ăla de Blake avea să-și impună până la 
urmă punctul de vedere și grupul avea să se destrame. 

Era atât de cufundată în gânduri, încât nici nu a 
observat când doctorul a terminat autopsia. Nu i-a venit să 
creadă că totul durase atât de puţin în momentul când 
Grisha a invitat-o în biroul său pentru a trece iarăși în 
revistă principalele concluzii. 

— Din nou? a întrebat Carol urmându-l și aruncând în 
trecere o privire cadavrului întins pe masă. 

Un asistent închidea incizia lungă făcută de doctor în 
pieptul lui Daniel. În ultima vreme, ori de câte ori putea, 
Grisha folosea așa-numita chirurgie „prin gaura cheii” în 
locul tradiţionalei incizii în formă de Y, care lăsa invariabil 


impresia unei opere create de Baron von Frankestein. Așa 
ceva nu era însă posibil cu victimele unei crime. Fără să 
vrea, Carol s-a simţit străbătută de un fior și și-a dorit, 
pentru o clipă, să fi fost totuși posibil. 

„Așa e mai ușor pentru familii, îi explicase mai demult 
doctorul. Toată lumea are o imagine îngrozitoare despre 
modul în care arată un trup supus autopsiei, astfel că, dacă 
reușim să-i facem să înțeleagă că lucrurile nu stau chiar 
așa, atunci vor fi mai înclinați să accepte autopsia în cazuri 
medicale, care nu ţin de criminologie.” Uitându-se acum la 
Daniel, Carol i-a dat dreptate. 

A intrat după el în birou. Greu de crezut, dar părea și 
mai îngrămădit decât atunci când fusese aici ultima oară. 
Hârtii împrăștiate peste tot. Grafice, dosare, reviste de 
specialitate și teancuri de cărţi înghesuite până la refuz pe 
rafturi, puse grămadă pe podea sau rezemate într-o rână 
de monitorul computerului. Carol a mutat un vraf de 
printuri pentru a se așeza pe scaunul destinat vizitatorilor, 
dar abia dacă îl zărea pe Grisha în spatele biroului. 

— Trebuie neapărat să rezolvi chestia asta, a spus ea. 
Nu e niciun student în practică pe aici care n-are altceva 
mai bun de făcut? 

— Jur pe Dumnezeu că am început să-i bănuiesc pe 
ceilalți că-și aruncă gunoaiele la mine în birou. Ori asta, ori 
evaluările lucrărilor confraţilor și-au găsit taman aici locul 
pentru a face pui. 

Grisha a tras deoparte un teanc de dosare ca s-o vadă 
mai bine pe Carol. Deci, în legătură cu băiatul ăsta al tău, 
Daniel... A clătinat din cap. Ştii, mi-e întotdeauna greu să 
văd atâtea organe prea puţin folosite. N-ai cum să nu te 
gândești la lucrurile bune de care copilul ăsta n-a avut 
parte. Lucrurile acelea care ne fac plăcere și pentru care 
trebuie să plătim mai târziu în viaţă. 

Lui Carol nu i-a venit în minte nicio replică potrivită care 
să nu pară sentimentală sau banală. 

— Așadar, care e verdictul? Cauza morţii? 

— Asfixierea. Un sac gros de polietilenă înfășurat în 
jurul capului, care a blocat, pur și simplu, alimentarea cu 


oxigen. Nu sunt urme de sânge sau de piele sub unghii și 
niciun fel de vânătăi, cu excepţia uneia mici, pe coapsă, 
veche probabil de trei sau patru zile și care, după părerea 
mea, nu are nimic de-a face cu moartea băiatului. 

— Crezi că a fost drogat? 

Grisha s-a uitat urât la ea pe deasupra ochelarilor. 

— Ştii că n-am cum să-ţi răspund acum la această 
întrebare. N-o să aflăm decât în momentul când vom primi 
rezultatul analizelor toxicologice și, chiar și atunci, în caz 
că e vorba despre GHB, n-o să ne fie de prea mare ajutor, 
având în vedere că nivelul acestui acid pe care îl avem cu 
toții în sânge crește după moarte. Dacă ar fi să mă 
hazardez, aș zice însă că băiatul a fost redus la 
incapacitatea de a reacţiona prin administrarea de droguri. 
Nu amestecate într-o băutură, căci stomacul nu emana 
miros de alcool. Apropro, ultima lui masă a constat din 
pâine, pește, salată și ceva ce par a fi jeleuri în formă de 
bebeluși. Probabil un sendviș cu salată de ton, servit cu 
mai puţin de o oră înainte de a fi ucis. 

— Şi castrarea? 

— Judecând după cantitatea de sânge pierdut, aș zice că 
a fost făcută post-mortem, dar la scurtă vreme după cea 
fost ucis. Dacă ar fi fost castrat de viu, ar fi sângerat mult 
mai rău. 

— Amator sau profesionist? 

— Nu e opera unui chirurg. Și nici a unui măcelar, 
îndrăznesc s-o spun. Ucigașul a folosit o lamă foarte 
ascuţită, un scalpel sau ceva asemănător, cu tăișul mic. 
Totuși, nu a reușit să secţioneze organele genitale dintr-o 
singură tăietură. Nu le-a hăcuit, dar i-au trebuit trei sau 
patru mișcări. Așadar, aș zice că n-avea cine știe ce 
experienţă în domeniu. 

— Crezi că a făcut prima oară așa ceva? Grisha a ridicat 
din umeri. 

— N-am de unde să știu. Tot ce pot să spun e că a lucrat 
cu mare grijă, nu a retezat pur și simplu organele. Aţi găsit 
penisul și testiculele? Erau la locul crimei? 

Carol a clătinat din cap. 


— Nu. 

— Trofee. Nu așa le-ar numi doctorul Tony al tău? 

Carol a zâmbit obosită. 

— Nu e doctorul Tony al meu și niciodată nu îmi permit 
să-mi dau cu părerea în legătură cu ce ar spune el. Mi-aș 
dori să fie și el aici, cu expertiza aia a lui de doi bani, 
numai că de data asta n-o să-și facă apariţia, a adăugat pe 
un ton tăios. 

Grisha și-a întins gâtul, dându-și capul pe spate, ca un 
om care tocmai a încasat o lovitură. 

— Uau, Carol. Ce-a făcut de te-a supărat în halul ăsta? 

— Nu el. Noul nostru comisar-șef, care crede că, dacă 
am nevoie de un profiler, atunci ar trebui să apelez la unul 
dintre ai noștri. 

Grisha a privit-o cu gura căscată. 

— Și chestia asta nu-ţi convine? 

Carol n-a apucat să răspundă, căci a fost întreruptă de o 
bătaie în ușă. Buclele roșcate, atât de familiare, ale 
sergentului Kevin Matthews s-au ivit în prag. 

— Îmi cer scuze, a spus el aruncându-i un zâmbet 
doctorului. 

— Pe mine mă cauţi? a întrebat Carol și s-a ridicat de pe 
scaun. 

— Mda. Avem un alt adolescent dat dispărut. Centrala 
ne-a trimis direct nouă datele. 

Carol a simţit o greutate în stomac. Uneori, slujba asta 
era prea mult pentru ea. 

— De cât timp lipsește de acasă? 

— Părinţii au crezut că s-a dus să doarmă la un prieten. 
Numai că n-a fost așa. 

„A trecut deci destul timp”, s-a gândit Carol. „Chiar mai 
mult decât destul.” 


CAPITOLUL 16 


Julia Viner stătea în echilibru pe marginea unui fotoliu 
amplu, frământându-și mâinile în poală. Părul negru tepos, 
înspicat cu fire albe, era pieptănat pe spate, dând la iveală 
oasele fine ale feţei și pielea măslinie, punctată de liniile 
subţiri ale unor riduri. Ochii ei negri scrutau totul în jur, ca 
ai unei păsări obișnuite mai degrabă cu întunecimea 
frunzișului decât cu lumina zilei. Purta o fustă cloș lungă și 
o bluză frumoasă din lână tricotată într-o nuanţă de roșu- 
închis. Kathy Antwon era așezată pe braţul fotoliului, cu o 
mână pe după umărul Juliei și cu cealaltă vârâtă în 
buzunarul de la blugi. Prin material se vedea că ţinea 
pumnul strâns. Avea privirea furioasă a unui om 
înspăimântat, dar care nu își permite să își arate teama. 
Pielea ei cafenie era mai roșie în jurul pomeţilor înalţi, și 
îți ţinea buzele strânse. 

— Ce vreţi să știți? Cum vă putem ajuta să-l găsiţi pe 
Seth? a întrebat Julia încordată. 

— Vrem să fiți pe deplin sincere cu noi, a răspuns Carol. 
Uneori, părinţii ne ascund anumite lucruri despre copiii lor 
dispăruţi. Fie nu vor ca micuţii să dea de belea din cauza 
lor, fie refuză să recunoască faptul că și la ei în casă, ca în 
toate familiile din lumea asta, au loc certuri. Prin urmare, 
cel mai bine pentru Seth este să ne spuneţi tot ce știți. 

— N-avem nimic de ascuns, a replicat Kathy pe un ton 
aspru din cauza emoţiei pe care încerca să și-o 
stăpânească. O să vă răspundem la toate întrebările. 

Carol s-a uitat spre Kevin, care pregătise deja carneţelul 
și pixul. 

— Vă mulţumim. Primul lucru de care avem nevoie este 
o fotografie cât mai recentă a lui Seth. 

Kathy a sărit imediat în picioare. 

— Am unele din weekendul trecut. Sunt pe laptop. Mă 
duc să-l aduc. 

A ieșit grăbită din încăpere. Julia a privit în urma ei cu o 
expresie de suferinţă fără margini întipărită pe chip. Şi-a 
revenit însă într-o clipă și s-a întors spre Carol. 

— Ce vreţi să știți? a repetat întrebarea. 

— Când l-aţi văzut ultima oară pe Seth? 


— Ieri-dimineaţă, înainte să plec la serviciu. Nu s-a 
întâmplat nimic deosebit, totul a decurs la fel ca în fiecare 
dimineaţă. Am luat micul dejun împreună. Seth mi-a spus 
despre o temă pe care o avea la istorie, la care voia să-l 
ajut. Ştiţi, am o diplomă în istorie. Și Seth crede că știu 
totul despre indiferent ce s-a petrecut pe lume înainte de 
jumătatea săptămânii trecute, a adăugat dintr-o răsuflare, 
într-o încercare timidă de a-și păstra umorul. Pe urmă am 
plecat la serviciu. 

— Unde lucraţi? a întrebat Carol. 

— Conduc departamentul de educație din cadrul 
consiliului orășenesc. 

Așa se explica, într-o oarecare măsură, cum de cele două 
femei își permiteau o casă atât de mare, situată în 
Harriestown, pe o parcelă dintr-un colţ al cartierului 
cunoscut sub numele de Ville. In anii 1930, aici se înălța o 
uzină constructoare de mașini, un gigant care fabrica 
motoare de avioane, vehicule comerciale și mașini de 
curse. În anii 1980, ultimul membru al familiei sesizase 
noile oportunităţi pe plan mondial și mutase întreaga 
afacere în Coreea de Sud, vânzând terenul unui 
constructor local a cărui fiică tocmai se măritase cu un 
arhitect căruia îi merseseră la suflet Frank Lloyd Wright“? 
și sud-vestul american. Rezultatul fusese un cartier 
rezidenţial compus din patruzeci de clădiri care deveniseră 
dintr-odată subiectul favorit al revistelor de decoraţiuni 
din întreaga lume. 

Incredibil, dar cei care își cumpăraseră din timp case în 
zonă se treziseră peste noapte proprietarii unora dintre 
cele mai căutate bunuri imobiliare din nordul Angliei. 

— lar eu sunt grafician, a spus Kathy revenind în 
încăpere cu laptopul deschis. Așa am ajuns să locuim aici. 
Am conceput designul primelor broșuri de prezentare a 


32 Arhitect american (1867-1959) de mare prestigiu, promotor al aşa- 
numitei „arhitecturi organice”, adept al simplităţii și al adaptabilităţii 
stilistice, al materialelor folosite potrivit calităţilor lor naturale și al ideii 
că orice construcţie trebuie să încânte ochiul(n.tr.) 


cartierului Ville și astfel am putut să cumpărăm casa 
înaintea celorlalţi. 

A întors computerul spre Carol, dând la iveală o imagine 
care umplea tot ecranul, fotografia unui băiat cu părul 
negru care moștenise pielea măslinie și ochii întunecaţi la 
culoare ai mamei sale. 

Părul lung, cu cărare pe o parte, îi cădea pieziș pe un 
ochi. Câteva coșuri pe bărbie, un dinte din faţă ciobit și 
nasul ușor coroiat completau portretul pe care Carol 
începuse deja să îl schițeze în minte. 

— Poza asta a fost făcută duminică. 

— Puteţi să ne-o trimiteţi prin e-mail? E, probabil, calea 
cea mai rapidă de a transmite mai departe informaţia. 

Carol a scotocit în geantă după o carte de vizită. 

— Sigur, nicio problemă, a spus Kathy așezând laptopul 
pe o măsuţă joasă și trecându-și degetele peste tastatură. 

Carol i-a dat o carte de vizită. Au așteptat apoi cu toţii în 
liniște până când fotografia a fost atașată și trimisă. 

— Gata, a anunţat Kathy, întorcându-se la fotoliu și la 
partenera ei. 

Vizibil deranjată de privirea lui Seth aţintită asupra ei, 
Carol a sperat ca imaginea de pe monitor să dispară cât 
mai repede. 

— Inspectorul-șef Jordan tocmai m-a întrebat când l-am 
văzut ultima oară pe Seth, a pus-o Julia la curent pe Kathy, 
luând-o de mână. 

— După ce Julia a plecat la serviciu, eu l-am condus pe 
Seth la staţia de autobuz. De obicei, se duce singur - staţia 
e la doar trei minute de mers pe jos. Numai că 
rămăseserăm fără pâine și m-am hotărât să mă duc să 
cumpăr de la supermarket. Așa că am ieșit împreună din 
casă. Autobuzul a sosit aproape imediat ce am ajuns în 
staţie, Seth s-a urcat, iar eu i-am făcut cu mâna. Stabilise 
să rămână peste noapte la prietenul lui, Will, și avea la el 
chiloţi, șosete și cămașă curate. 

— A stat la școală toată ziua? 

— Astăzi, când nu s-a întors acasă la ora obișnuită, am 
dat telefon la școală, a răspuns Kathy. Mi-au zis că a lipsit 


de la toate orele. Așa că am întrebat dacă a lipsit și ieri. 
Însă ieri a fost prezent. 

Recunosc, mi-a trecut prin cap că ar fi putut să se ducă 
undeva cu prietena lui și să-l fi rugat pe Will să îi acopere 
spatele. Nu e în firea lor să facă așa ceva. Sunt copii 
cuminţi. Totuși, nu se știe niciodată. 

— Așa e. Cu toţii am fost adolescenţi și știm cum e, a 
spus Carol. Eu, una, nu le spuneam părinţilor tot ce 
făceam. 

— Am sunat la Will și la Lucie, prietena lui Seth. Și 
atunci am aflat că nu-și petrecuse noaptea la Will. Acesta 
mi-a spus că Seth l-a anunţat ieri-dimineaţă că trebuia să 
se ocupe de o treabă mai veche și că avea alte planuri. 

— Şi Will nu l-a întrebat despre ce era vorba? 

Kathy și-a înălţat sprâncenele, încruntându-se. 

— Mie n-a vrut să-mi spună. Poate că ar fi totuși dispus 
să coopereze cu cineva venit să-l chestioneze în calitate 
oficială. 

— Nu e drept, Kathy, a protestat Julia. N-ai niciun motiv 
să-l bănuiești pe Will că îţi ascunde ceva. 

Kathy și-a dat ochii peste cap. 

— Ești așa de naivă! Dacă Seth i-ar fi cerut să păstreze 
secretul, doar nu-ţi închipui că Will mi-ar fi spus mie tot ce 
știa. 

Carol a tăcut câteva clipe, așteptând ca femeile să se 
liniștească. 

— Ce știți că s-a întâmplat cu Seth începând de ieri- 
dimineaţă, când a plecat la școală? Aţi primit vreun mesaj, 
vreun e-mail sau vreun telefon de la el? 

Cele două femei s-au uitat una la cealaltă, apoi ambele 
au negat. 

— Nu, nimic, a răspuns Kathy. Nu că ar fi ceva 
neobișnuit din partea lui. În general, nu ia legătura cu noi 
decât când e absolut necesar. Ca de pildă atunci când are 
loc o schimbare de planuri. Numai că de data astanu a 
procedat la fel. 

Kevin și-a dres glasul. 

— Prietena lui e acasă? 


— Da, am vorbit eu cu ea la telefon, a spus Kathy. 
Ultima oară l-a văzut pe Seth ieri la prânz. Au luat masa 
împreună la cantina școlii - nu sunt în aceeași clasă, deci 
au programe diferite. Și Seth nu i-a spus că nu se mai duce 
să doarmă la Will. Așa că Lucie și-a închipuit că 
aranjamentul cu Will rămăsese valabil. 

— Se întâmplă des să doarmă la prieteni în timpul 
săptămânii? a întrebat Kevin. 

Kathy i-a aruncat o privire furioasă, ca și cum ar fi fost 
gata să-l plesnească. 

— Sigur că nu. Nu suntem genul ăla de persoane care își 
lasă copiii de capul lor. Noaptea trecută a fost una cu totul 
specială. Will și Seth sunt mari amatori de muzică grunge, 
și una dintre formaţiile lor favorite susținea un concert 
transmis live pe un site. l-am promis lui Seth că îl lăsăm 
să-l urmărească împreună cu Will - un fel de petrecere 
numai pentru ei doi. Kathy a părut că-și pierde răsuflarea 
și a început să tușească. După câteva clipe, și-a revenit, cu 
faţa roșie scăldată în lacrimi. 

A naibii petrecere! a adăugat icnind. 

Julia a cuprins-o cu braţul pe după umeri și și-a rezemat 
capul de cel al partenerei sale. 

— E OK, Kathy. O să fie totul bine, o să vezi. 

— Ştiţi vreo altă persoană la care ar fi putut merge în 
vizită sau cu care să se fi întâlnit? a întrebat Carol. 

— Nu, a răspuns Kathy pe un ton sfârșit. Am vorbit cu 
toţi prietenii lui de școală și nimeni nu l-a mai văzut de ieri 
încoace. 

Carol s-a întrebat dacă exista vreo modalitate mai 
diplomatică de a aduce în discuţie problema tatălui 
biologic al lui Seth. Și-a dat seama că nu reușea să 
găsească niciuna. Totuși, n-avea încotro, trebuia să 
întrebe. 

— Care e situaţia cu tatăl lui Seth? 

— Seth nu are tată, a spus Kathy, prea îngrijorată pentru 
a răbufni la auzul acestei întrebări care o irita peste 
măsură. Are două mame și atât. 


— Seth a fost conceput prin inseminare artificială, a 
intervenit Julia strângându-și și mai tare braţul în jurul 
umerilor lui Kathy. Pe vremea donatorilor anonimi. Tot ce 
știm despre donator e că era un bărbat de un metru 
optzeci înălțime, zvelt, cu părul negru și ochii albaștri. 

— Mulţumesc pentru explicaţii, a zis Carol cu un 
zâmbet. 

— Asta e tot ce v-au spus? a întrebat Kevin. Am crezut 
că vă oferă un portret mai complet. Cu ce se ocupă, ce 
hobby-uri are, chestii de genul ăsta. 

— Depinde de clinică. Cea la care am apelat noi nu 
furnizează decât informaţiile absolut necesare, a răspuns 
Julia. 

— Deci nu există nicio șansă ca tatăl lui Seth să fi dat de 
urma lui și să încerce să ia legătura cu el? Sau ca Seth să 
afle cine e tatăl său? a insistat Kevin. 

— Nu e tată, e donator. Și nu, totul este anonim. Nici 
măcar clinica nu cunoaște numele donatorului. Nu e 
identificat decât cu un număr de cod. 

Răbdarea Juliei părea să fi ajuns la limită. 

— Şi de ce ar fi vrut Seth să facă așa ceva? N-a fost 
niciodată curios să afle mai multe în legătură cu donatorul. 
Are doi părinţi pe care îi iubește și care îl iubesc la rândul 
lor. Ceea ce și-ar dori mulţi copii, a spus Kathy, acum în 
mod clar enervată. 

— Suntem convinși de asta. Numai că, în meseria 
noastră, trebuie să cercetăm orice pistă, să studiem orice 
posibilitate. 

— Inclusiv homofobia, a mormăit Kathy. S-a aplecat apoi 
spre Julia: Ti-am spus eu. 

S-a auzit soneria, și Carol nu a apucat să riposteze. 

— Răspund eu, a zis Kathy și a ţâșnit din încăpere. S-a 
auzit un murmur de voci, apoi Kathy s-a întors, urmată de 
Stacey Chen. 

— E tot cineva de la poliţie, a anunţat ea. 

— Detectivul Chen este specialista noastră în ITC, a 
prezentat-o Carol. Cu permisiunea dumneavoastră, am 
vrea să examineze computerul lui Seth. 


— E în camera lui. Vă conduc, a spus Kathy. 

— Trebuie să schimb mai întâi două vorbe în particular 
cu inspectorul-șef Jordan. Vă rog să ne scuzati o clipă, a 
spus Stacey. 

În timp ce ieșeau din cameră, Carol l-a auzit pe Kevin 
declarându-le celor două femei, cu toată loialitatea de care 
era capabil: 

— Nici vorbă de homofobie. Doi dintre oamenii noștri 
din echipă, două colege bune de-ale noastre, sunt lesbiene. 
Inspectorul-șef Jordan le-a ales personal să facă parte din 
brigadă și are deplină încredere în ele. 

„Drăguţ din partea ta, Kevin. Pun pariu că asta n-o să-i 
schimbe însă părerea lui Kathy. Dacă le-ar cunoaște, le-ar 
eticheta probabil imediat pe Paula și pe Chris drept niște 
unchi Toms.“ Carol a închis ușa în urma ei și a ridicat 
întrebătoare din sprâncene spre Stacey. 

— Ei? 

— Vești proaste. Computerul lui Daniel Morrison nu este 
configurat pentru accesul la internet. 

Nu-l folosește decât pentru jocuri și pentru teme 
școlare. Are însă un laptop de pe care intră pe net. 

Și îl poartă cu el în rucsac atunci când pleacă de acasă. 
Așa că nu avem niciun punct de pornire. 

— Nimic despre adresa lui de e-mail? Despre contul de 
pe Rigmarole? Cel de pe Facebook? 

Stacey a ridicat din umeri. 

— Poate c-o să reușim să găsim ceva. Dar gândește-te că 
ar fi putut să-și creeze zeci de adrese de e-mail și de 
conturi pe pagini web despre care nu avem habar. Şansele 
noastre sunt foarte mici. 

Nu prea am ce face cu așa puţine informaţii. 

— Mai mult noroc cu camerele de supraveghere? 

Stacey a scuturat din cap. 


33 Aluzie la personajul cu același nume din celebrul roman al scriitoarei 

— N-avem nimic după ce iese din Bellwether Square. 
După părerea mea, s-a urcat într-o mașină. 

— OK. Pentru moment, concentrează-te asupra lui Seth. 
Mai bine să ne ocupăm de cei vii. „Deși, ţinând cont de cei 
s-a întâmplat lui Daniel, mă îndoiesc serios că puștiul mai 
trăiește.” Mama lui tocmai ne-a trimis pe e-mail o 
fotografie recentă de-a lui. Poţi să o dai tu mai departe, 
astfel încât să ajungă la toate secţiile de poliție? 

— Sigur. 

— Mersi. Ţine-mă la curent, a spus Carol, după care s-a 
întors în living, unde atmosfera rămăsese la fel de 
încordată. Îmi cer scuze. Acum, puteţi, vă rog, să-i arătaţi 
detectivului Chen unde își ţine Seth computerul? Şi, 
fiindcă e minor, vom avea nevoie de acordul 
dumneavoastră în scris. 

— Faceţi tot ce trebuie făcut, a răspuns Julia în timp ce 
Kathy se îndrepta spre ușă. N-a vrut să vă jignească, 
inspectore-șef. Atâta doar că e foarte îngrijorată și, atunci 
când se supără, își cam iese din sărite. 

Carol a zâmbit. 

— Nu mă las eu intimidată prea ușor, doamnă Viner. Tot 
ce mă preocupă acum este să-l aduc pe Seth înapoi acasă, 
viu și nevătămat. 

Cu un efort vizibil, Julia și-a adunat gândurile. 

— Când veneam cu mașina spre casă... După ce m-a 
sunat Kathy să-mi spună despre Seth... Am auzit ceva la 
radio. Despre un adolescent care a fost ucis... 

Şi-a dus mâna la gură, mușcându-și încheieturile 
degetelor. 

— Nu era Seth, doamnă Viner. L-am identificat și vă 
asigur că nu e fiul dumneavoastră. 

Kathy a intrat în cameră exact în acel moment. 

— Vezi, ţi-am spus eu că nu e Seth. 

— Ești o optimistă incurabilă, a replicat Julia și a prins-o 
de braţ. 

— O să discutăm cu Will, cu Lucie și cu ceilalţi prieteni 
ai lui Seth. O să postăm fotografia lui pe pagina noastră 
web și o s-o distribuim în mass-media. Asta este pentru 


moment prioritatea noastră, a spus Carol și s-a ridicat. 
Kevin o să rămână aici, cu dumneavoastră. Dacă vă 
amintiţi între timp ceva care ar putea să ne ajute să-l 
găsim pe Seth, comunicaţi-i lui. lar pe mine mă puteţi 
contacta la telefon. 

Julia Viner și-a îndreptat ochii rugători spre ea. 

— Aduceţi-l pe Seth acasă! Nu-mi pasă ce-a făcut și de 
ce a dispărut. Nu vreau decât să-mi văd băiatul înapoi 
acasă. 

Vorbele au răsunat ca un ecou în mintea lui Carol până 
când a ajuns la mașină. Asta era tot ce putea face, pentru 
moment, însă toate eforturile ei și ale echipei erau puse în 
slujba lui Kathy și a Juliei. Și totuși, putea să vorbească la 
telefon și din mașină, nu trebuia să meargă neapărat la 
birou. 

Mai era o persoană căreia îi datora ceva. A pornit 
motorul și s-a îndreptat spre ieșirea din oraș, pe drumul 
către Halifax. 


CAPITOLUL 17 


Sam nu s-a lăsat impresionat de măreţia capricioasă a 
lacului Wastwater. Simţea cum munţii care îl înconjurau îl 
sufocau, iar apele sale întunecate i s-au părut deprimante. 
Nu înţelegea cu niciun chip cum de cineva putea să-și 
aleagă un asemenea loc de vacanţă. Mersul pe jos era în 
regulă atâta timp cât te aflai pe o plajă din Caraibe, așa 
cum se întâmpla acum cu Chris. Dar ploaia rece care se 
abătea, fără umbră de îndoială, foarte des pe aici 
transforma în mod cert plăcerea excursiei într-un chin. În 
plus, cum naiba îţi puteai petrece serile? Lui Sam îi plăcea 
să danseze. Nu era pretenţios - nu mergea la anumite 
cluburi private și nu se dădea neapărat în vânt după nu 
știu ce D] sau stil de muzică. Însă îi plăcea să simtă ritmul 
făcându-l să vibreze, să se lase purtat de acordurile 
armonioase și să miște abandonându-se total muzicii, așa 


cum nu i se întâmpla în nicio altă situaţie. Ar fi băgat 
mâna-n foc că, pe o rază de treizeci de kilometri, nu se afla 
niciun club sau vreun loc în care să se dansese. Doar dacă 
nu era cumva vorba despre cine știe ce dansuri populare, 
ceea ce ar fi fost echivalentul unei mese câmpenești în 
locul unei cine sofisticate. 

Își petrecuse cea mai mare parte a zilei ghemuit în 
mașină sau în vehiculul echipei de scafandri care examina 
lacul. Le dăduse lista cu coordonate primită de la Stacey și 
urmărise apoi cum se adunaseră cu toţii pentru a se uita 
pe o hartă și a marca pe ea secţiuni care, a presupus el, 
corespundeau ariilor de cercetare sugerate de Stacey după 
ce se consultase cu experții în imagini din satelit de la 
Universitatea din Bradfield. Unii dintre scafandri se 
echipaseră pe urmă cu costume speciale, își prinseseră 
tuburi de oxigen în spate și se îndreptaseră spre o barcă 
pneumatică mare, cu margini negre. Sam n-avea nici cea 
mai vagă idee cum intenționau să procedeze. Scufundările 
nu erau pasiunea lui. Era de părere că, dacă aveai chef să 
vezi niște pești tropicali, atunci n-aveai decât să închiriezi 
cu DVD cu un film de David Attenborough% și să-l 
urmărești în liniște, fără să fii nevoit să-ți părăsești 
confortul casei. 

Ziua se târâse cu greu. Scafandrii plonjau în apă, 
vorbeau între ei prin staţia radio, într-o limbă total 
necunoscută lui, cu echipa de control aflată în vehiculul de 
asistență tehnică, apoi ieșeau la suprafaţă pentru a se 
scufunda din nou, în altă parte. Din când în când, barca 
revenea la mal și scafandrii erau înlocuiţi de o altă echipă. 
Aproape că începea să regrete că fusese atât de 
sârguincios în cazul Danuta Barnes. 

Însă pe urmă, spre seară, totul s-a schimbat. Era, după 
socotelile lui, a cincea scufundare. Unul dintre scafandrii 
care se odihneau pe uscat s-a îndreptat spre mașina lui și a 
făcut un gest de victorie. Sam a coborât geamul. 

— Se pare că am dat de ceva, amice, a spus scafandrul 
vesel. 

— Ce anume? 

— Un pachet mare, înfășurat în plastic. Băieţii zic că e 
prins de o plasă de pescuit plină cu pietre. 

Sam a rânjit. 

— Şi acum ce urmează? 

— O să legăm o frânghie în jurul lui, o să plasăm perne 
de aer sub el și o să-l tragem afară. Apoi o să ne uită să 
vedem ce e înăuntru. 

Procesul de recuperare a părut să dureze o veșnicie. 
Sam a încercat să-și stăpânească nerăbdarea, dar nu mai 
putea sta locului. S-a apropiat de țărm și s-a urcat pe o 
ridicătură de unde putea vedea mai bine barca aflată la 
câteva sute de metri în larg. Era însă prea departe pentru 
a putea observa ce se petrecea. Intr-un final, un obiect de 
mărimea unei toalete publice portabile a început să fie tras 
la suprafaţă, tăind apele în două. 

— Hristoase, ce mare e, s-a pomenit Sam că zice cu voce 
tare, în vreme ce urmărea cu sufletul la gură eforturile 
scafandrilor de a urca obiectul în barcă fără a o răsturna. 

Zgomotul motorului a spart liniștea, și Sam s-a grăbit să 
coboare spre pietrișul care forma mica plajă de unde 
plecase ambarcaţiunea. Barca s-a lipit de mal, și Sam s-a 
dat într-o parte, nevrând să-și ude fără rost pantofii. A fost 
nevoie de cinci bărbaţi pentru a căra voluminosul pachet 
de la barcă până lângă vehiculul de asistenţă tehnică. Apa 
se scurgea în continuare din obiect. 

— Şi acum ce facem? a întrebat Sam. 

Șeful echipei de scafandri a arătat spre unul dintre 
oamenii săi care scosese un aparat de fotografiat din 
mașină. 

— O să facem poze. Și pe urmă tăiem sforile și 
deschidem pachetul. 

— Nu trebuie mai întâi să-l ducem într-o zonă 
securizată? 

— Nu-l ducem nicăieri până când nu știm care va fi 
destinaţia finală, i-a explicat răbdător individul. Poate să 


fie o legătură de paie ori un covor. Sau niște oi moarte. 
Atunci, n-ar avea niciun rost să cărăm totul la morgă, nu-i 
așa? 

Sam s-a simţit ca un idiot. A dat din cap și a așteptat ca 
scafandrul să facă vreo câteva zeci de fotografii ale 
pachetului îmbibat cu apă. În cele din urmă, omul s-a oprit, 
și un coleg de-al lui a scos dintr-o teacă prinsă la brâu un 
cuţit lung, cu care a tăiat sfoara. Sam și-a ţinut răsuflarea 
până când plasticul a fost dat la o parte. 

Apa rămasă înăuntru s-a revărsat dintr-odată. Plasticul 
negru adăpostea trei pachete învelite într-o folie de 
polietilenă devenită opacă din cauza timpului scurs și a 
apei, toate trei legate cu bandă adezivă. 

Sam se aștepase să vadă cadavrul Danei Barnes și al 
fiicei sale în vârstă de numai cinci luni. 

Ceea ce găsiseră îi depășea însă, în mod clar, 
așteptările. 

Poate că lui Tony nu i-ar fi plăcut modul în care Carol îl 
caracteriza, drept un puști pierdut în lumea asta mare, 
deși vorbele ei nu erau, într-un fel, departe de adevăr. În 
ora care trecuse de când Alvin Ambrose îi adusese foile cu 
discuţiile recuperate din computer cu atâta dificultate, 
abia dacă reușise să-și adune gândurile. Cuplul din camera 
alăturată își încheiase cearta aprinsă cu o partidă de sex la 
fel de zgomotoasă. Dinspre peretele opus răzbăteau 
huruitul unor motoare și scrâșnetul unor cauciucuri - 
cineva urmărea la televizor transmisiunea unei curse de 
mașini. Era insuportabil. 

Aproape că îi venea să creadă în soartă. 

Numai că, în adâncul fiinţei sale, știa că, dacă n-ar fi fost 
hărmălaia, s-ar fi găsit, cu siguranţă, altceva. Și avea din 
ce să aleagă. Iluminatul slab. Patul prea tare. Scaunul de 
lângă birou, care nu avea înălțimea potrivită. Oricare 
dintre acestea ar fi justificat pe deplin hotărârea pe care 
era pe cale să o ia. Hotărâre pe care, sincer vorbind, o 
luase încă din după-amiaza aceea, când, după ce scăpase 
de agenta imobiliară, făcuse o vizită unei firme de 
avocatură aflate la mică distanţă de hotel. 


Tony a cules foile de hârtie de pe birou și le-a îndesat în 
geanta de voiaj rămasă nedesfăcută. Nu a făcut 
formalităţile de plecare din hotel. Asta putea aștepta până 
a doua zi dimineaţa. S-a urcat în mașină și a refăcut 
drumul parcurs mai devreme, cu doar câteva viraje 
greșite. Dar, ce naiba, în unele zile făcea mai multe erori 
de condus de la spitalul Bradfield Moor până în ușa casei. 

A parcat pe strada din faţa clădirii pe care presupunea 
că o putea considera a sa. Deși poate că, gândind așa, 
dădea dovadă de îngâmfare. Casa îi aparţinea încă, 
indubitabil, lui Edmund Arthur Blythe. Totuși, Tony și-a zis 
că, în cazul în care binefăcătorul său ar fi avut o fantomă, 
prezenţa ei nu l-ar fi deranjat. 

Cheia pe care avocatul i-o înmânase s-a potrivit perfect 
în încuietoarea cu două caneluri și ușa s-a deschis fără să 
scârţâie. lnăuntru domnea o tăcere binecuvântată. 
Geamurile dublate discret amortizau zgomotul traficului și 
nici măcar ticăitul vreunui ceas nu spărgea liniștea. Tony a 
oftat mulţumit și și-a croit drum spre biroul pe care îl 
admirase mai devreme în acea după-amiază. Ferestrele 
boltite dădeau spre grădină, deși la acel ceas din zi nu 
prea avea ce vedea în întunericul care se așternea. De sus, 
de la etaj, se deschidea o panoramă frumoasă a parcului, 
dar de la acest nivel grădina părea retrasă și izolată, un 
spaţiu privat al casei destinat să bucure exclusiv privirea 
proprietarului. 

S-a întors și a zărit cu coada ochiului un dulap înalt, plin 
cu CD-uri. S-a apropiat, și lumina a inundat dintr-odată 
rafturile, făcându-l să tresară. A văzut un senzor de 
mișcare atașat în partea din faţă a dulapului. „Deșteaptă 
chestie”, și-a zis aruncând o privire colecţiei care 
cuprindea muzică clasică din secolul al XIX-lea, alături de 
mai melodiosul jazz al secolului următor. În mod cert, omul 
era adeptul muzicii armonice, a observat Tony. Curios, a 
dat drumul CD-playerului. Acorduri bogate, line, de 
saxofon, într-un ritm ușor cadenţat, ultimele ascultate de 
Edmund Arthur Blythe. Pe ecranul aparatului apăreau 


înscrise cuvintele „Stanley Turrentine*: Deep Purple”. Nu 
auzise de interpret, dar a recunoscut melodia, și i-a plăcut 
starea pe care i-a dat-o aceasta. 

S-a îndepărtat de dulap și a aprins o veioză banală, 
perfect amplasată pentru a arunca lumină asupra unui 
fotoliu cu spătar înalt ce avea alături, la îndemână, o 
măsuţă joasă. Un aranjament convenabil pentru cineva 
obișnuit să citească și poate, din când în când, să ia notițe. 
A scos din geantă hârtiile și s-a așezat în fotoliu. A 
petrecut ora următoare cu transcrierile în faţă și cu 
muzica discretă de saxofon în fundal, încercând să-și facă o 
imagine despre ZZ și să descifreze ultima lui conversație 
cu Jennifer. „tau... real...”, a citit și recitit. „Ce anume e al 
tău? Ce ești tu? Cine ești tu? Ești cu adevărat ce? 
Adevăratul tău ce?” A meditat asupra cuvintelor „pun sa 
itzi arat”. „Pun” însemna, evident, „să-ți spun”. „O să fac 
mai mult decât să-ţi spun, o să-ţi arăt.” Sigur, asta era. „O 
să-i arăţi tu, nu-i așa? Dar ce anume? Ce anume vrei să-i 
arăţi?” 

S-a ridicat și a început să se plimbe de colo-colo, 
încercând să construiască o ipoteză care să umple golurile 
imponderabile din enigmă. Cu cât reușea să dezlege mai 
bine sensul schimbului de replici, cu atât avea șanse mai 
mari să se apropie atât de victimă, cât și de ucigaș. „Să-ţi 
spun că ești cu adevărat ce? Să-ţi arăt că ești... Ce? Care e 
secretul? Secretul pe care fata nici măcar nu știe că îl are? 
Ce fel de secret ar putea fi acela pe care cineva nici măcar 
nu știe că îl are?” 

Pașii l-au purtat până în fața unei măsuţe cu băuturi. Era 
plină nu cu acele previzibile pahare grele din cristal care s- 
ar fi potrivit cu mobilierul ușor demodat din încăpere, ci cu 
unele moderne, elegante, extrem se ușor de mânuit. A luat 
un pahar și l-a cântărit în palmă; senzaţia era plăcută. Sub 
impulsul momentului, și-a turnat câteva picături de 
Armagnac. Nu era ceea ce obișnuia el să bea, dar prezenţa 
pe măsuţă a trei tipuri diferite din acest coniac l-a convins 

că era băutura preferată a lui Edmund Arthur Blythe. Și 
părea, la urma urmei, un gest normal să închine în 
memoria bătrânului un pahar cu licoarea lui favorită. Ei 
bine, nu neapărat în memoria lui, având în vedere că Tony 
nu avea niciun fel de amintiri cu Blythe. Poate în cinstea 
încercării lui de a îndrepta lucrurile de dincolo de 
mormânt. Chiar dacă tentativa era sortită eșecului. 

A sorbit din pahar și a continuat să se plimbe prin 
încăpere, cu gândul la ceea ce aflase despre Jennifer 
Maidment și despre ucigașul ei. Ceva nu îi dădea pace. O 
idee care îi trecuse mai devreme, fugitiv, prin cap. Ce 
anume? S-a dus spre geanta de voiaj și a scos din ea 
materialul trimis iniţial de Patterson prin e-mail. Il 
interesau fotografiile de la locul crimei și raportul 
autopsiei. 

A studiat cu grijă fiecare poză în parte, acordând o 
atenţie specială instantaneelor ce înfățișau trupul mutilat 
al lui Jennifer așezat pe masa de la morgă. Apoi a recitit 
primul raport criminalistic, notându-și orele. „Ultima oară 
a fost văzută la patru și un sfert. Dispariţia este anunţată 
cu puţin după ora nouă. Și, dacă nu cumva camionagiii 
mint la unison, n-aveai cum să arunci cadavrul înainte de 
ora șapte și jumătate, când primii doi șoferi de tir au tras 
în parcare. Adevărul e că nu ai avut la dispoziţie decât 
vreo două ore pe care să le petreci cu Jennifer.” A pus 
raportul pe masă și a început din nou să se fâţâie prin 
cameră, îndreptându-se spre șemineul ornamentat. S-a 
rezemat de poliţă, uitându-se la căminul gol, și-a încercat 
să intre în mintea ucigașului lui Jennifer, să simtă ce 
simţise și el, să afle ce știa el. 

„Așadar, ţi-ai propus să o îndepărtezi de ceilalţi, să o 
atragi într-un loc izolat, să o asfixiezi cu sacul de plastic, s- 
o mutilezi și să arunci cadavrul. Dar unde e plăcerea? Şi 
care ţi-e motivaţia? De ce ai făcut asta? Ca s-o posezi? Ca 
s-o controlezi?” 

S-a întors și s-a apropiat de fereastră, încruntându-se la 
întunericul de afară. „Nu ai avut suficient timp. Ai petrecut 
săptămâni în șir ademenind-o. Şi pentru ce? Ca să stai 


două ore cu ea? Nu prea îmi vine să cred! Îi dedici atâtea 
planuri, atâta timp, atâta energie, n-ai cum să-ţi dorești să 
te limitezi la două ore, și acelea pe fugă. Ai tânjit după ea. 
Trebuie să-ţi potolești această sete. Şi totuși, n-o faci. O 
omori, o tai și o arunci. Atât. Povestea asta n-are niciun 
sens...” Din experienţă, știa că ucigașii preţuiesc fiecare 
clipă petrecută în compania victimelor. Își amenajează în 
cele mai mici detalii ascunzătorile, pentru a se feri de ochii 
curioșilor și pentru a-și satisface poftele nebune iar și iar. 
Nu își asumă riscurile răpirii pentru a da apoi cu piciorul 
posibilităţii de a-și prelungi la maximum plăcerea. Cei care 
preferă prăzile vii le ţin cât mai mult captive, agresându-le 
în mod repetat, torturându-le și savurând șansa de a-și 
transforma fanteziile în realitate. Deseori depășind limitele 
a ceea ce poate îndura firea omenească. Pe de altă parte, 
sunt și dintre aceia cărora pasivitatea cadavrelor le 
convine mai mult. Aceștia fac de multe ori eforturi 
supraomenești pentru a păstra trupul proaspăt cât mai 
mult timp. Primele stadii de descompunere sunt rareori un 
impediment pentru asemenea minţi pervertite. 

Nu asta se întâmplase însă cu Jennifer. „O omori, o tai și 
o arunci. N-ai timp să te joci cu ea. Ceva te-a împiedicat. 
Dar ce?” Trebuie să fi apărut ceva neprevăzut. Poate că nu 
mai avusese acces la locul unde plănuise inițial să o ducă. 
Sau poate apăruse ceva în cealaltă viaţă a lui, ceva care 
făcuse imposibilă ducerea planului la bun sfârșit. Orice se 
întâmplase, fusese, fără îndoială, ceva care îl constrânsese 
să ia această decizie. Numai asta îl putea opri pe un ucigaș 
să obţină satisfacția atât de râvnită, mai ales că pusese 
deja mâna pe victimă. 

„Da, are sens”, s-a gândit Tony. Totuși, ceva nu îi dădea 
pace. „O omori, o tai și o arunci”, a repetat el în gând, cu 
răsuflarea tăiată, apoi s-a întors la măsuţa cu băuturi și și- 
a turnat câteva picături din a doua sticlă de Armagnac. A 
sorbit din pahar și și-a reluat plimbarea agitată. 

S-a oprit brusc. „O tai. O tai.” S-a lovit cu palma peste 
frunte. S-a repezit înapoi la fotografii, care i-au confirmat 
ideea. „l-ai tăiat vaginul, i-a sfâșiat colul uterin, i-ai 


ciopârţit uterul. Te-ai înfierbântat făcând toate astea. Și 
totuși, nu ai dat nicio atenţie clitorisului”. 

Și-a terminat băutura și s-a întors să-și mai toarne puţin 
coniac în pahar. Concluzia la care ajunsese și care acum îi 
bubuia în cap părea de-a dreptul inevitabilă. Orice expert 
în astfel de crime ar fi considerat-o însă absurdă și 
contrară oricărei logici. Dar lui nu îi fusese niciodată 
teamă să exploreze posibilităţi de care alţii se fereau. Şi 
acesta era unul dintre motivele pentru care Carol Jordan îl 
preţuia atât de mult. Nu se aștepta însă la aceeași 
apreciere și din partea lui Stuart Patterson. Totuși, nu 
avea încotro. Era singurul lucru care avea sens și care 
explica cele două neconcordanţe pe care le sesizase. 

— Nu e o crimă cu substrat sexual, a spus el tare, iar 
vocea i-a răsunat în încăperea goală. Nu e nimic de natură 
sexuală aici. Orice ar fi, n-avem de-a face cu dorinţa de a 
obţine satisfacţie sexuală. 

Ceea ce a atras după sine o altă întrebare, și mai 
tulburătoare din punctul de vedere al lui Tony. 

Dacă nu era vorba despre sex, atunci despre ce altceva? 


CAPITOLUL 18 


N-aveai cum să nu-l vezi pe Alan Miles. Era singura 
persoană care aștepta în faţa clădirii gării din Halifax, în 
bătaia ploii mărunte venite dinspre munţii Pennine care se 
strecura prin copertină. Carol a parcat într-un loc 
nepermis și s-a îndreptat iute spre silueta ușor cocârjată 
care se holba la lumea înconjurătoare printr-o pereche de 
ochelari de care ea nu mai văzuse de când Serviciul Public 
de Sănătate încetase să acorde reţete gratuite populaţiei. 
Lentile groase cât fundul unei sticle, îmbrăcate în 
jumătatea de sus într-un plastic negru, butucănos, și în 
rest în sârmă de oţel. O faţă ca a unei statui din Insula 
Paștelui. Și-l putea imagina cu ușurință făcându-le zile 
amare băieţeilor din clasa a patra din cartier. 


— Domnul Miles? a întrebat când s-a apropiat. 

Omul și-a întors capul spre ea trosnindu-și articulațiile 
gâtului, ca o ţestoasă aflată la senectute, și a cântărit-o din 
priviri. În mod cert, i-a plăcut ce vedea, căci un zâmbet 
surprinzător de cald i-a îndulcit brusc trăsăturile. Și-a dus 
mâna spre șapcă în semn de salut. 

— Domnișoară Jordan, a spus. Ai venit la ţanc. Ei, ăsta-i 
un lucru pe care îl preţuiesc nespus la o femeie. 

În realitate, vocea lui părea o versiune mai joasă și mai 
profundă a glasului Thorei Hirds*. 

— Mulţumesc. 

— Sper că nu ţi-am părut prea grosolan când am vorbit 
prima oară. Nu mă dau în vânt după discuţiile telefonice. 
Aparatul ăsta mă zăpăcește de-a binelea. Știu că vocea 
mea sună tare neplăcut la telefon. Soţia mă tot bate la cap 
să o las pe ea să răspundă. 

— Şi eu, dacă aș avea de ales, aș lăsa pe altcineva să se 
ocupe de telefoanele primite de mine, a spus Carol. 

Nu mintea! Își petrecuse ultimele douăzeci de minute 
conducând mașina și discutând la telefon cu comandanţi 
de divizii, ofițeri de presă și oamenii din echipa ei, 
încercând să se asigure că aveau să facă tot ce le stătea în 
putință pentru a da de urma lui Seth Viner. Şi că nu aveau 
să ignore nici cazul Daniel Morrison. Se simţea vinovată 
faţă de el, ca și cum îl abandonase. Dar nu atât de mult 
încât să renunţe la cealaltă misiune pe care și-o asumase. 

— Văd că ai venit cu mașina, ceea ce e minunat, a spus 
Miles. Dacă nu ţi-e cu supărare, am putea să ne îndreptăm 
spre locul unde își avea sediul Blythe and Co. Asta o să te 
ajute să-ţi faci o idee. Şi există un local public foarte 
plăcut, la numai câteva străzi distanţă, unde putem 
sărbători întâlnirea noastră în timp ce eu o să îţi prezint 
datele pe care le-am adunat. Ce zici, ești de acord cu 
propunerea mea? 

Carol s-a abținut cu greu să nu izbucnească în râs. Se 
simţea de parcă aterizase în mijlocul unor scene dintr-un 

serial BBC al unuia dintre ceilalţi doi Alan - Bennett sau 
Plater?” -, amândoi mari specialiști în excentrici din 
Yorkshire. 

— E perfect pentru mine, domnule Miles. 

— Spune-mi Alan, i-a cerut bărbatul arborând un zâmbet 
șmecheresc. 

„Dacă ar fi avut mustață, probabil că ar fi răsucit-o în 
timpul cât mi-a aruncat ocheade”, și-a spus Carol în vreme 
ce-l conducea spre locul de parcare. 

Miles s-a așezat ţeapăn pe locul pasagerului, o 
caricatură de om aplecat ușor în faţă pentru a vedea mai 
bine prin parbriz pe unde mergeau. La indicaţiile lui, au 
luat-o pe străzi întortocheate cu sens unic, lăsând în urmă 
centrul orașului și urcând o pantă abruptă, flancată de 
case mici cu terase și cu faţade din piatră. Pe la jumătatea 
dealului au cotit și s-au avântat într-un labirint de alei 
înguste. Încă un viraj și au ajuns într-o fundătură. Pe o 
latură se zărea un șir de case din cărămidă cu uși care 
dădeau direct în stradă. Vizavi se înălța un zid care părea 
să împrejmuiască o incintă de depozite sau o făbricuţă. Era 
o construcţie veche din piatră, cu acoperiș din ardezie. 
Dincolo de clădire, se întindea un mic parc de mașini, 
mărginit de un gard de sârmă. Pe un indicator metalic 
stătea scris: 

„Dealer de automobile performante - Yorkshire”. 

— Asta e, a spus Miles. Aici a fost incinta firmei Blythe 
and Co. 

O clădire cât se poate de prozaică și care nu i-a stârnit 
deloc entuziasmul, dar, oricum, era un pas mare înainte în 
investigația lui Carol. 

— E ceva, Alan, să vezi o construcţie așa de veche 
rămasă și acum în picioare. 

„Dacă va dori, Tony va putea să vină și el până aici 
pentru a-și lăsa imaginaţia să zburde în voie, călătorind 

înapoi timp”, s-a gândit Carol. Deși ea, una, se cam îndoia 
că avea să o facă. 

— Deci ce poţi să-mi spui despre firmă și despre 
patronul ei? 

— Ce-ar fi să ne întoarcem acum și să mergem la acel 
local public despre care ţi-am spus? 

— Cu cea mai mare plăcere, a răspuns Carol, 
întrebându-se ce o apucase de vorbea și ea ca într-un 
serial TV despre ţinutul Yorkshire. „Te pomenești c-o să 
comand acum un vin de Porto cu lămâie.” 

The Weaver's Shuttle stătea cuibărit la capătul de jos al 
unei alei, lângă o veche moară victoriană transformată în 
apartamente de locuit. Era un pub fără pretenţii, cu ziduri 
din piatră nefasonată în interior și grinzi joase care 
delimitau, cu o obstinaţie nedisimulată, un bar de modă 
veche în care cuplurile discutau în liniște, în timp ce niște 
bătrânei jucau domino și un grup de doamne între două 
vârste se angajaseră într-un concurs foarte decent de 
aruncat la ţintă. Barmanul l-a salutat din cap pe Miles. 

— Seara bună, Alan. Ca de obicei, nu-i așa? a întrebat și 
s-a întins după o halbă de o jumătate și spre mânerul din 
lemn al pompei de bere. 

— Într-adevăr, patroane. Şi pentru dumneata, domniță? 

Miles și-a scos șapca și a dat la iveală o chelie 
strălucitoare, înconjurată de bucle argintii. 

— Fac eu cinste, Alan, a zis Carol. Mă gândeam la un 
pahar de vin alb, a spus întrebându-se dacă vinul avea să 
se ridice la înălțimea sortimentelor de bere blondă ale 
căror pompe stăteau aliniate, fiecare cu marca ei, la 
îndemână pe tejghea. 

— Am deschis în seara asta o sticlă de Sauvignon Blanc 
din Africa de Sud și una de Pinot Gris. 

Și mai am la rece un Chardonnay chilian. 

— O să iau un pahar de Sauvignon, a răspuns Carol 
dându-și brusc seama cât de mult tânjea după o băutură. 
Trecuse ceva vreme de la ziua în care nu băuse nimic până 
la orele serii. Poate că depășise, într-adevăr, momentul 
când alcoolul reprezenta singurul punct luminos din 


existenţa ei zilnică. O veste care avea să-i facă, mai mult 
ca sigur, plăcere lui Tony. 

Vinul era rece și zglobiu, cu miros de iarbă și cu gust 
acrișor de agrișe. Alan Miles a urmărit-o cu atenţie cât a 
sorbit prima gură. Apoi a chicotit. „Foarte nimerită 
reacție”, și-a zis Carol. „Mai sugestivă decât orice vorbe.” 

— Nu te așteptai la asta, a spus bărbatul. 

— În viaţă ai parte de o mulțime de lucruri la care nu te 
aștepți, a răspuns ea, surprinsă de propria sinceritate. 

— Ei, dacă e s-o iei așa... mă rog... ar fi mare păcat, 
domnişoară Jordan. In fine, destul cu asta! 

Ai venit ca să afli ce știu despre Blythe. Eddie Blythe era 
un flăcău de prin partea locului, s-a născut mai jos de aici, 
în Sowery Bridge. Un tânăr isteţ foc. A făcut colegiul 
tehnic la Huddersfield, unde și-a demonstrat din plin 
aptitudinile în domeniul metalurgiei. Fie a avut noroc, fie a 
muncit din greu pentru asta, în orice caz, a inventat un 
proces nou de acoperire galvanică a metalelor care s-a 
dovedit foarte util pentru instrumentarul medical. 
Scalpele, forcepsuri și alte lucruri de genul ăsta, din câte 
am aflat. Şi-a brevetat ideea și a înfiinţat o fabrică pentru a 
le produce. Se pare că i-a mers foarte bine. Și, pe urmă, 
dintr-odată, în primăvara lui 1964, a închis fabrica și a 
vândut totul unei oţelării din Sheffield. În câteva 
săptămâni, aceasta a relocat producţia în Sheffield. Cu tot 
cu muncitorii cei mai buni. Le-a plătit costurile de mutare 
și toate celelalte. Miles a făcut o pauză pentru a sorbi din 
halba de bere slabă. 

— Un aranjament foarte generos, a subliniat Carol. 

— Se pare că a fost o clauză a contractului de vânzare, 
impusă de Blythe. Bărbatul a scos un plic subţire din 
buzunarul de la haină. Uite, ai aici o copie după un articol 
de ziar, a spus și i-a înmânat foaia. 

„S-a vândut o companie locală” era titlul. Cele câteva 
paragrafe nu dădeau informaţii în plus față de cele 
furnizate de Miles. Era însă o fotografie mare, pe două 
coloane. Explicaţia suna așa: 


„Domnul E.A. Blythe (stânga) dând mâna pentru a 
pecetlui înţelegerea cu domnul J. Kessock (dreapta) de la 
Rivelin Fabrications”. Carol a cercetat poza, ciudat de 
tulburată. I s-a părut că discerne o asemănare cu Tony în 
modul în care bărbatul ţinea umerii ușor aplecaţi în faţă, în 
înclinarea capului, în forma feţei. A scos un pix și și-a notat 
în carneţel data apariţiei articolului. 

— A părăsit orașul la scurtă vreme după ce a vândut 
afacerea, a continuat Miles. Nu am găsit pe nimeni care 
să-l fi cunoscut personal, așa că nu știu ce l-a determinat 
să renunţe la fabrică și să plece. 

Poate n-ar fi rău să cercetezi arhivele de la Triplu H. 

— Triplu H? 

— Scuze, am uitat că nu ești de aici. Halifax and 
Huddersfield Herald. Au „digitalizat” numerele vechi ale 
ziarului. Miles a rostit cu grijă cuvintele nefamiliare, ca și 
cum ar fi fost într-o limbă străină. Ştii, eu, unul, sunt 
interesat în special de industria lânii, și am dat pe 
„motorul de căutare” de niște lucruri cu adevărat 
interesante. Te trimit la alte „linkuri” și chestii de genul 
ăsta. Din păcate, în după-amiaza asta n-am avut timp să 
ajung la biblioteca publică. Acasă n-avem internet, a 
adăugat. 

Carol a sesizat în glasul lui un regret pe care îl ascundea 
cu greu. 

— Mulţumesc de sugestie. Asta o să și fac, imediat ce mă 
întorc acasă. „Dacă nu pentru altceva, măcar pentru a găsi 
o fotografie de mai bună calitate”, și-a spus privindu-l pe 
Miles cum îndoaie foaia de hârtie și o vâră înapoi în plic. 
Mi-ai fost de mare ajutor, a spus. 

Bărbatul s-a strâmbat un pic, de parcă nu punea mare 
preţ pe ce făcuse. 

— Ai fi descoperit toate astea și singură. 

— Poate. Dar mi-ar fi luat mai mult timp. Crede-mă, le 
sunt întotdeauna recunoscătoare celor care mă scutesc de 
un efort. 


— Probabil că ai o muncă tare grea. Grea și pentru un 
bărbat, darămite pentru o femeie. Voi, femeile, trebuie să 
dovediți mereu de ce sunteţi în stare, nu? 

Carol a zâmbit rece. 

— Mda, cam așa ceva. 

— Deci treaba asta te-a ajutat cu dosarul ăla clasat? a 
întrebat Miles și i-a aruncat o privire vicleană. 

— A fost o vizită foarte instructivă. Carol și-a terminat 
băutura. Vrei să te duc undeva la plecare? 

Miles a refuzat. 

— Locuiesc la numai cinci minute de mers pe jos de aici. 
Noroc pe mai departe, cu ancheta! Sper din toată inima că, 
în cele din urmă „o să pui mâna pe omul tău” . 

Carol a clătinat din cap, întrebându-se pe unde umbla 
Tony și ce făcea. 

— Mi-e teamă că va fi, oricum, prea târziu. Vezi, ăsta e 
necazul cu dosarele clasate. Uneori, nu mai avem cum să 
punem mâna pe criminal. 

Nimănui nu-i place să identifice un mort la morgă. Şi, 
indiferent de câte ori treci prin experienţa de a urmări 
cum unui cadavru i se pune un nume, tot te simţi 
îngrozitor de fiecare dată. Echipele de investigaţii 
criminale au propriile reguli în asemenea situaţii. Uneori, 
lasă sarcina în seama ofițerului de la Protecţia Familiei; 
alteori, comandanții insistă să o facă ei înșiși. La brigada 
MIT aflată sub conducerea lui Carol Jordan se luase 
decizia ca și în aceste cazuri să se procedeze ca în toate 
celelalte privinţe - se ocupa persoana cea mai potrivită. 
Așa se face că Paula era cea care își asuma, de obicei, 
responsabilitatea. 

Având în vedere că nu putea să scape de aceste 
formalităţi neplăcute, Paula prefera să își îndeplinească 
îndatorirea singură. Astfel, nu avea de ce să-și facă alte 
griji decât cu privire la persoana chemată să identifice 
trupul fără viaţă și să declare apoi dacă rămășițele 
pământești aparțineau sau nu celui drag. 

Ofiţerul de la Protecţia Familiei stătea cu soţii Morrison 
încă de dimineaţă. Fuseseră informaţi de posibilitatea ca 
trupul găsit mai devreme să fie cel al băiatului lor. Paula 
știa însă că părinţii se aflau și acum în stadiul de negare, 
convinși că la locul crimei se produsese cumva o confuzie 
sinistră și că un străin fusese identificat ca fiind iubitul lor 
fiu. Până când ajungeau să vadă cu propriii ochi cadavrul 
lui Daniel, aveau să se agaţe de această speranţă. Și Paula 
urma să fie cea care avea să le pună capăt iluziilor. 

Ofiţerul de la Protecţia Familiei a condus-o în bucătărie, 
unde aerul era îmbâcsit de fumul de ţigară. Jessica 
Morrison stătea la o masă cu blat din marmură și se uita în 
gol, la întunericul de afară. 

O  ceașcă de ceai zăcea neatinsă lângă mâinile 
încrucișate. Machiajul i se întinsese pe faţă ca o glazură de 
prăjitură. Avea ochii înroșiţi și o privire pierdută, singurele 
indicii ale durerii care o măcina. 

Soţul ei era cocoţat pe un taburet la barul de mic dejun, 
cu o scrumieră plină de mucuri așezată lângă telefonul 
mobil și cel fix. La intrarea Paulei, nu s-a putut împiedica 
să nu-i arunce o privire în care păstra o urmă de speranţă. 
Paula a clătinat ușor din cap. Bărbatul a deschis gura, 
incapabil să rostească vreo vorbă. A scos din buzunarul 
cămășii boţite un pachet de ţigări și și-a aprins una. 

— N-am mai fumat de douăzeci de ani, a spus. E uimitor 
cum poţi să te apuci din nou, ca și cum nu te-ai fi lăsat 
niciodată. 

Paula nu găsise încă nicio modalitate mai blândă de a da 
o asemenea veste. 

— Mi-e teamă că unul dintre dumneavoastră va trebui să 
vină cu mine. Trebuie să fim siguri că trupul găsit îi 
aparține lui Daniel, a spus ea. Îmi pare rău, dar cineva 
trebuie să o facă. 

Jessica s-a ridicat imediat deși se simţea anchilozată ca o 
bătrână. 

— Vin eu. 


— Nu! Mike a sărit de pe taburet, cu mâna în sus. Nu, 
Jess. Tu nu ești în stare. Mă duc eu. Tu stai aici. Nu trebuie 
să-l vezi în halul ăsta. 

Jessica l-a privit de parcă era nebun. 

— Dar nu e Daniel. Așa că nu contează. Mă duc. 

Mike Morrison și-a privit uluit soția. Bărbatul era mai cu 
picioarele pe pământ, a observat Paula. 

— Bine, dar dacă e el? Lasă-mă pe mine, Jess. Știi că 
asta nu e o treabă pentru tine. 

Şi-a pus o mână pe braţul ei. 

Femeia și-a tras braţul, respingându-l. 

— Dacă e, într-adevăr, Daniel, lucru de care chiar mă 
îndoiesc, atunci trebuie neapărat să-l văd. 

Sunt mama lui. Nimeni altcineva nu are dreptul să-și ia 
adio de la el. 

A trecut pe lângă soţul ei și a ieșit în hol, îndreptându-se 
spre ușă. 

Bărbatul a privit-o rugător pe Paula. 

— N-o să reziste, nu e suficient de puternică. Eu ar 
trebui să mă ocup de asta. 

— Cred că ar fi bine să veniţi cu noi, a spus Paula. 
Doamna va avea, probabil, nevoie de ajutorul 
dumneavoastră. Cred însă că are dreptate. Trebuie să vadă 
totul cu ochii ei. 

L-a bătut ușor în trecere pe braţ și a urmat-o pe Jessica, 
urcându-se în mașină. 

Din fericire, familia Morrison locuia în apropiere de 
spitalul Bradfield Cross, unde doctorul Grisha Shatalov 
conducea departamentul de patologie. Au parcurs drumul 
într-o atmosferă tensionată; liniștea părea să umple fiecare 
colţișor al mașinii. Paula a parcat lângă locul rezervat 
dubei mortuare, și au intrat în clădire prin ușa din spate. 
Cei doi au urmat-o ca niște animale duse spre abator, la 
tăiere. I-a condus până într-o încăpere mică, zugrăvită în 
culori pale, cu o canapea lungă așezată vizavi de un 
monitor uriaș, care acoperea tot peretele. 

— Luaţi loc, a spus. O să vedeţi pe monitor imaginea, și 
după aceea o să vă rog să o identificaţi. 


— Credeam c-o să ne arătaţi... 

Glasul lui Mike Morrison s-a stins. Nu știa cum să 
denumească trupul presupus a fi al fiului său. 

— Considerăm că așa e mai puţin traumatizant, a spus 
Paula, pe un ton convingător, deși nu își imagina cum 
putea să fie ceva mai puţin traumatizant într-o asemenea 
situaţie. A așteptat ca familia Morrison să se așeze. Mă 
întorc imediat, a adăugat. 

A ieșit din încăpere și a luat-o pe hol, spre camera 
tehnicienilor. 

— Suntem gata pentru identificarea lui Daniel Morrison. 
Cadavrul care a fost adus azi-dimineaţă. 

— Totul e pregătit, a confirmat unul dintre tehnicienii 
criminaliști. Nu trebuie decât să aprindeţi monitorul. 

Paula s-a întors în sala de vizionare și a verificat dacă 
totul era în regulă cu familia Morrison. Pe urmă a aprins 
monitorul. Ecranul s-a luminat mai întâi în gri-argintiu, 
apoi a apărut faţa lui Daniel. 

Legiștii făcuseră o treabă bună, a observat Paula. 
Victimele asfixierii n-aveau cum să arate bine, dar ei 
reușiseră cumva să-l facă să pară mai puţin umflat și 
tumefiat. Avea ochii închiși și părul pieptănat. Expresia nu 
îi era în niciun caz liniștită, dar nu mai arăta nici pe 
departe atât de mutilat ca atunci când îi găsiseră trupul. 

— Ăsta nu e Daniel! a strigat Jessica. Nu e fiul meu! 

Mike și-a petrecut braţul pe după umerii ei și a strâns-o 
cu putere la piept. 

— E Daniel, a spus el pe un ton plat. E Daniel, Jess. 

Femeia s-a zbătut să se elibereze din îmbrăţișare, s-a 
ridicat, clătinându-se pe picioare și s-a apropiat de 
monitor. 

— Nu e Daniel! a urlat. 

Faţa i s-a schimonosit de durere. Corpul i s-a 
contorsionat și gura i s-a deschis într-un strigăt mut de 
suferinţă. S-a prăbușit pe podea, zvârcolindu-se. 

— Jess! a ţipat Mike aruncându-se în genunchi lângă ea. 
Aduceţi ajutoare! i-a strigat Paulei. Cred că face un atac de 
cord. 


Paula a ieșit în fugă din sală și a dat de perete ușa 
camerei tehnicienilor. 

— Femeia are un atac de cord. Chemaţi-i pe cei de la 
urgenţă! 

Tehnicienii au privit-o cu ochi goi. 

— Nu suntem racordaţi la sistem, a spus unul dintre ei. 

— Atunci luaţi naibii o targă și duceţi-o în sala de 
urgente! a ţipat ea. Acum! 

Ulterior, cu greu și-a amintit succesiunea de 
evenimente. Alarmaţi, tehnicienii au urcat-o pe Jessica pe o 
targă cu rotile și s-au năpustit pe coridoare spre secţia A & 
E”, cu Paula și cu Mike pe urmele lor. Apoi medicii de la 
urgente au intrat în acţiune fără să se precipite, și Paula și 
Mike au fost trimiși în sala de așteptare. 

Paula s-a asigurat mai întâi că Mike era în regulă și că 
recepţionera știa unde îl găsea și cum să dea de ea în caz 
de nevoie, apoi s-a îndreptat spre intrarea rezervată 
ambulanţelor pentru a-și trage sufletul și a fuma o ţigară. 
Tocmai împingea ușa cu o mână, în vreme ce în cealaltă 
ţinea pachetul de ţigări, când a auzit o voce vag familiară. 

— Detectiv Mcintyre? 

S-a întors și s-a trezit în fața unor ochi cenușii și calzi și 
a unui zâmbet timid. 

— Doctore Blessing, a exclamat Paula, incapabilă să-și 
ascundă rânjetul care i s-a lăţit pe faţă. 

Elinor, vreau să spun, s-a corectat, amintindu-și de 
privilegiul acordat de aceasta ultima oară când se 
întâlniseră. 

— Mă bucur să te văd, a spus Elinor, strângându-și 
halatul alb în jurul corpului în timp ce pășeau amândouă în 
aerul rece de afară. 

— Şi eu. 

Într-adevăr, nu mai avusese parte de mult de o 
asemenea surpriză plăcută. Atunci când lucraseră 

împreună la un caz și avuseseră ocazia să se cunoască, i se 
păruse că între ele se înfiripa ceva. 

Crezuse chiar că Elinor flirta cu ea, dar trecuse mult 
timp de când nu mai fusese nevoită să decodifice 
asemenea semnale și, în plus, traversase o perioadă 
obositoare și dificilă. Își propusese să o caute mai târziu, 
dar viaţa îi dăduse peste cap planurile, așa cum se 
întâmplă mai mereu. 

— Tot mai lucrezi cu inspectorul-șef Jordan la MIT? a 
întrebat Elinor. 

— Da. Sunt legată ombilical de tot ce e mai rău în 
oameni. Dar tu? Tot în echipa domnului Denby? 

— Deocamdată. Deși foarte curând o să mă mut la altă 
secţie. Însă acum vreau să dau o fugă până la Starbucks. 
Cred că, dacă mai beau o cafea de la automatul ăla instalat 
pentru rezidenţi, o să fiu nevoită să fac spălături 
stomacale. Nu vrei să vii cu mine? A zărit pachetul de 
țigări din mâna Paulei. 

Să știi că au și mese afară. 

Paula a simţit cum o străfulgeră deznădejdea. 

— Mi-ar plăcea, numai că nu pot. A făcut un gest, spre 
secția A & E. Sunt în timpul serviciului. 

Și trebuie să stau pe aproape. 

Și-a ridicat braţele, resemnată. 

— Nu-i nimic. E numai la două minute de mers pe jos de 
aici. Nu vrei să-ţi aduc ceva? 

O senzaţie de căldură a cuprins-o pe Paula. Nu, nu se 
înșelase, Elinor chiar era genul de femeie pe gustul ei. 

— Mi-ar prinde bine o cafea cu lapte degresat. 

— Imediat. 

Elinor s-a grăbit să iasă pe alee, fluturându-și halatul alb 
în lumina felinarelor. 

Paula și-a aprins ţigara și a scos telefonul din buzunar. 
Identificare pozitiva Daniel Morrison. 

Mama a facut atac de cord. Sunt la A & E cu tatal. I-a 
trimis mesajul lui Carol. Asta avea să-i dea răgazul să bea 
o cafea și să exploreze puţin situaţia cu încântătoarea 
doctoriţă. Avea o muncă îngrozitoare, dar, din câte se 


părea, viaţa ei personală era pe cale să o ia într-o direcţie 
mai bună. 

Nu îi ducea neapărat dorul când lipsea de acasă. Nu 
erau dependenţi unul de celălalt. Atunci când erau 
amândoi prinși până peste cap cu munca, putea trece și o 
săptămână fără să petreacă o seară împreună. Dar, când 
Tony era plecat, Carol era mereu conștientă de golul care 
se instala în apartamentul de deasupra celui în care locuia 
ea. Își vedea fiecare de viaţa lui, în spaţii private, ușile din 
capătul de jos și de sus ale scării interioare delimitându-și 
spaţiul intim. 

Și totuși... Carol își dădea imediat seama când Tony nu 
era acasă. Poate că exista o explicaţie logică; poate că 
undeva, la nivel subliminal, mișcările lui creau o vibraţie 
anume în întreaga casă, a cărei absenţă îi deștepta 
instinctul reptilian. Sau poate că, așa cum insinuase Blake, 
erau prea apropiaţi. Carol a simţit cum gândul ăsta îi dă 
fiori. Sentimentele ei pentru Tony erau un păienjeniș 
complicat, ale cărui forţă și totodată fragilitate nu 
îndrăznea să le pună la încercare. 

Şi-a spus deci că era mai bine că Tony lipsea, căci 
prezența sa ar fi stânjenit-o, într-un fel sau altul, în 
investigația pe care o întreprindea asupra trecutului său. 
Pe de altă parte, asta avea, probabil, să îi amplifice 
senzaţia aceea sâcâitoare de vină pentru că își continua 
cercetările pe la spatele lui și împotriva voinţei sale 
exprimate fățiș. Cu toate acestea, s-a logat la internet și s- 
a trezit aproape instantaneu pe pagina principală a site- 
ului Halifax and Huddersfield Tribune. A tastat mai întâi 
„Eddie Blythe”, dar nu a obţinut niciun rezultat. Apoi a 
înlocuit prenumele cu „Edmund” și a avut mai mult succes. 

Prima pe listă și cea mai recentă în ordinea apariţiei era 
povestea pe care o auzise deja de la Alan Miles. A 


constatat enervată că fotografia veche de câteva decenii 
nu fusese scanată. Urma un articol despre intenţia lui 
Blythe de a vinde fima oţelăriei din Sheffield. Pe la 
jumătatea lui, un paragraf i-a atras brusc atenţia: 
„Proprietarul fabricii, Edmund Blythe, nu a putut fi 
contactat pentru a face comentarii. Domnul Blythe se 
reface în prezent după un atac violent întreprins asupra sa, 
după cum a relatat ziarul nostru”. 

Un atac violent? Alan Miles nu menţionase așa ceva. 
Carol s-a grăbit să treacă în revistă celelalte titluri afișate, 
în căutarea unuia care nu se referea la fabrică. Puțin mai 
jos, a dat lovitura. 

AGRESIUNE ÎN SAVILE PARK 

Un om de afaceri din Halifax a fost internat în spital 
după ce ieri-seară a fost atacat cu brutalitate în Savile 
Park, pe când se îndrepta spre casă împreună cu logodnica 
sa. 

Edmund Blythe, în vârstă de 27 de ani, director general 
la Blythe & Co, a fost înjunghiat de un hoţ care a încercat 
să îl jefuiască amenințându-l cu cuțitul. 

După ce a refuzat să îi dea portofelul, atacatorul a scos 
arma și l-a lovit pe domnul Blythe în piept. Potrivit 
personalului medical în a cărui îngrijire se află în prezent, 
lama cuţitului a pătruns foarte aproape de inimă și numai 
datorită norocului urmările nu au fost fatale. 

Domnul Blythe, a cărui reședință este situată pe Tanner 
Street, se întorcea împreună cu logodnica sa la casa 
părinţilor acesteia, după ce petrecuseră seara alături de 
câţiva prieteni care locuiesc de cealaltă parte a parcului. 

Logodnica sa, aflată într-o stare de profundă durere și 
care a cerut să i se păstreze anonimatul, ne- a declarat: 
„Sunt extrem de şocată. Mergeam liniștiți braţ la braţ prin 
parc. Și, pe urmă, brusc, din niște tufișuri a apărut un 
bărbat care agita în mână un cuţit. Am văzut lama 
strălucind în lumina lunii. 

M-am speriat îngrozitor. Bărbatul i-a spus lui Edmund să 
îi dea portofelul, dar el a refuzat. Pe urmă omul s-a 


năpustit asupra lui și s-au luat la bătaie. Eu am început să 
tip și individul a luat-o la fugă. 

Era prea întuneric ca să-i pot vedea bine faţa. Avea 
peste un metru optzeci înălțime și purta o căciulă trasă 
mult în jos, peste ochi. După vorbă, părea localnic, dar nu 
știu dacă aș putea să-i identific vocea. A fost o poveste 
absolut îngrozitoare“. 

Inspectorul Terrence Arnold a declarat pentru ziarul 
nostru: „Avem de-a face, în mod evident, cu o persoană 
extrem de periculoasă. li sfătuiesc pe toţi cetăţenii să fie 
cu mare băgare de seamă atunci când se aventurează în 
zone izolate din oraș după lăsarea întunericului”. 

— Fir-ar să fie! și-a spus Carol cu voce tare recitind 
articolul. 

De ce naiba nu menţionase Vanessa acest incident atât 
de dramatic? Nu era stilul ei să rateze șansa de a apărea în 
lumina reflectoarelor. Ca să nu mai vorbim despre 
compasiunea pe care ar fi trezit-o în sufletele auditoriului 
implicarea sa într-o asemenea agresiune brutală. 

Într-un fel, așa se explica decizia lui Blythe de a părăsi 
orașul Halifax pentru a se stabili în Worcester. Un 
asemenea atac neprovocat ar fi făcut pe oricine să-și pună 
întrebări serioase asupra locului în care trăia. Totuși, ar fi 
fost de așteptat ca Blythe să-și ia cu el logodnica atunci 
când se mutase. Deși, dacă Vanessa nu ar fi vrut să plece 
din Halifax, atunci nimeni și nimic nu ar fi făcut-o să se 
răzgândească. 

Carol și-a turnat încă un pahar de vin. A parcurs și 
celelalte articole, fără a mai da peste nicio referire la 
agresiunea din parc. Era clar, poliţia nu operase nicio 
arestare. Ceea ce nu era surprinzător, având în vedere că 
nu dispusese de o descriere completă a atacatorului. 
Desigur, îi chemaseră la secţie și îi luaseră la întrebări pe 
suspecţii locali, fără a ajunge însă la vreun rezultat 
palpabil. Și, la fel de cert, Blythe nu fusese dispus să dea 
declaraţii presei. Din câte se părea, se hotărâse imediat să- 
și vândă afacerea și să părăsească orașul. Totul se 
întâmplase suspect de rapid. 


La orizont se profila o nouă întâlnire cu mama lui Tony. 
Numai că de data aceasta nu avea să mai accepte un refuz. 
Carol a fost însă împiedicată să plece imediat la Halifax, 
spre bârlogul Vanessei, de mesajul primit de la Paula. 

— La dracu”, și-a spus. 

La drept vorbind, nu era obligată să se prezinte 
numaidecât. Totuși, faptul că își abandonase mai devreme 
îndatoririle o făcea să se simtă acum vinovată. Vin in 
jumatate de ora. Ramai pana atunci pe metereze, i-a 
răspuns Paulei. 

Niall Quantick ura viaţa pe care o ducea. Își ura mama, 
care nu era bună de nimic. Ura străzile murdare din jurul 
apartamentului lor înghesuit. Ura faptul că nu avea 
niciodată bani în buzunar. Ura școala și faptul că trebuia 
să se ducă acolo zi de zi, și asta din cauza înţelegerii 
făcute de nenorocita de maică-sa cu directorul școlii, 
potrivit căreia, dacă nu se prezenta, nu mai primea de la 
ea nici măcar alocaţia aia jalnică. Așa că Niall își 
propusese să păcălească sistemul și să scape de maică-sa 
și de viaţa lui groaznică, numai că nu voia ca ea să afle. N- 
avea încotro, trebuia să se ducă la școală, dar mica sa 
revoltă împotriva sistemului din ultimul trimestru meritase 
osteneala. Singurul lucru pe care nu-l ura la viaţa lui era 
acela că mintea îi mergea brici și că putea întrece în 
isteţime pe oricine se punea cu el. 

A tras un fum din ţigara cu marijuana cu care se consola 
zilnic, după ore, când ieșea să-l scoată la plimbare pe 
tâmpitul ăla de căţel al lor în parcul ăla mizerabil din 
apropiere, plin de ace de seringă și de prezervative 
folosite, de aurolaci și de căcat de câine. Ce viaţă de rahat! 

Cel mai mult își ura însă tatăl, un nenorocit care se 
dădea deștept și care îi distrusese viața. Poate că nu s-ar fi 
simţit atât de nefericit dacă nu ar fi avut amintiri mai 
plăcute. Ceilalţi copii cu care umbla nu păreau la fel de 
scârbiți de viaţă ca el, și, după părerea lui, asta se datora 
faptului că nu aveau un termen de comparaţie. Sigur, toți 
își închipuiau că știau cum era să ai o mașină grozavă și o 
locuinţă mare și să-ți permiţi să-ţi petreci vacanţa în locuri 


unde soarele strălucește tot anul. Pentru ei, asta nu era 
decât o fantezie. Dar nu și pentru Niall. El își amintea cum 
era să ai parte de toate acele lucruri. 

Inainte să ajungă în apartamentul ăsta jegos, situat într- 
un cartier din Manchester atât de rău famat încât cei care 
își căutau un loc de muncă erau nevoiţi să mintă cu privire 
la adresa lor, locuise într-o casă din Bradfield. Avusese 
propriul dormitor și o cameră separată de joacă. Avusese 
console PS3 și Xbox. O sală de fitness și un ecran TV mare, 
în faţa căruia tatăl său obișnuia să se destindă după o zi de 
muncă. Mercedesul tatălui stătea în garajul dublu alături 
de Audiul mamei. Aveau abonament la meciurile echipei 
Manchester United, mergeau în vacanţă în străinătate de 
trei ori pe an, și Niall nici nu mai ţinea minte câte cadouri 
grozave primise de Crăciun și de ziua lui. 

Și apoi, cu trei ani în urmă, totul se dusese naibii. Mama 
și tata se certaseră luni în șir ca în Fastenders“. Nu 
înțelesese care erau motivele, dar nu trecea nici măcar o zi 
fără ca ei doi să nu ţipe unul la celălalt. Intr-un sfârșit, 
tatăl îi luase în vacanţă în Florida, chipurile pentru a 
îndrepta lucrurile, dar în a treia noapte de ședere plecase 
din vila pe care o închiriaseră, după un nou scandal cu 
mama. Mama nu se sinchisise prea mult și se hotărâse să 
rămână, pentru a se bucura cu fiul ei de restul vacanței. 
După zece zile, când se întorseseră, găsiseră camerele 
goale, mașinile nu mai erau în garaj, iar încuietorile 
fuseseră schimbate. Tatăl vânduse casa lipsindu-i de tot 
confortul asigurat de aceasta, le împachetase hainele și le 
vârâse în valize pe care le abandonase apoi în faţa casei 
din Manchester a părinţilor mamei. 

Fusese un șoc teribil. Și încă mai era, sau cel puţin 
pentru Niall. 

Mama își luase avocat, dar fără niciun folos. Cu această 
ocazie a ieșit la iveală faptul că firma tatei deţinea casa și 
toate celelalte lucruri. Pe hârtie, tata n-avea nimic pe 


* Una dintre cele mai de succes drame britanice de televiziune, 
difuzată de BBC începând din anul 1985 (n.tr 


numele lui, era sărac lipit pământului. Și așa deveniseră, în 
realitate însă, Niall și neisprăvita de maică-sa. 

Niall era peste măsură de uimit de cât de rău putea fi 
tatăl său. Într-o după-amiază, maică-sa l-a târât până la 
reprezentanța auto a lui taică-său, în încercarea de a-și 
face soțul să le plătească mai mult decât amărâtele alea de 
cincizeci de lire săptămânal. Îl dăduseră afară din cameră 
pe Niall, lăsându-l în seama recepţionerului care habar n- 
avea ce se petrecea, în timp ce ei s-au pus pe tipat. 

El a auzit însă fiecare cuvânt pe care și l-au aruncat. 

— Nici măcar nu e fiul meu! urlase la un moment dat 
tatăl, în culmea furiei. 

Mama nu răspunsese, dar pe urmă răsunase un zgomot 
teribil, ca de sticlă spartă de un zid. Ușa fusese trântită de 
perete și mama ieșise valvârtej, iar el zărise pe jos 
cioburile vitrinei showroomului prin care se vedeau șirurile 
de mașini strălucitoare de afară. 

—Hai, îi spusese ea luându-l de braţ și împingându-l spre 
ieșire. N-avem noi nevoie de banii nenorocitului ăstuia 
mincinos. 

„Poate tu n-ai”, se gândise Niall. Era, așadar, cu atât 
mai îndreptăţit să îi ia banii mincinosului nenorocit. Cine 
dracu' se credea el de zicea că maică-sa era o târfă care 
făcuse copilul cu un altul și apoi i-l pusese lui în braţe? 
Sigur, poate că maică-sa nu era decât o vacă proastă, dar 
nu o stricată, el era el convins de asta. Spre deosebire de 
taică-său, care ar fi făcut orice în afară de a băga mâna în 
buzunar pentru a-și întreţine soţia și fiul. 

Așa că, mulţumită lui, erau acum vârâţi în rahat până în 
gât, cel puţin până când Niall avea să crească. Avea de 
gând să fie băiat cuminte și să-și vadă de ale lui până când 
urma să ajungă cineva, și-atunci avea să-i arate el lui taică- 
său. 

Între timp însă, era nevoit să ducă această viaţă 
mizerabilă, pe care o detesta din tot sufletul. O singură 
luminiță licărea la capătul tunelului. Se hotărâse să 
studieze rusa, pentru a putea lucra pentru vreun oligarh și 
a învăţa să facă bani. Indivizilor ăstora nu le păsa pe ce 


cadavre călcau. Erau în stare să te ucidă doar pentru a-și 
ocupa timpul cu ceva. Dar niciun profesor de la școala aia 
de doi bani a lui nu știa rusa. Așa că Niall încercase să 
găsească în altă parte o sursă de lecţii gratuite. Și apoi în 
viața lui apăruse DD, cu pagina lui de pe Rigmarole, 
oferindu-se să-l ajute. 

Niall nu știa de unde veneau inițialele DD. Probabil de la 
prenumele și numele de familie, evident rusești, ale 
individului. DD era însă ceea ce îi trebuia. Îi dăduse câteva 
noțiuni de bază de rusă online, asta ca să se asigure că 
băiatul avea intenţii serioase. Săptămâna aceasta aveau să 
se întâlnească însă pentru prima oară. Să îi predea prima 
lecţie față în faţă, și pe urmă Niall avea să pornească pe 
drumul spre succes. Cine știe, poate chiar să aibă propria 
echipă de fotbal. 

Da, avea să-i arate el în curând nenorocitului ăluia 
mincinos. 

A pune o întrebare era un lucru. A găsi răspunsul era cu 
totul altceva. Dificultatea lui nu consta din faptul că se afla 
într-un loc străin; paradoxal, Tony se simţea total relaxat 
în casa lui Blythe. li provoca acea senzaţie de liniște 
organică pe care ar fi vrut să o poată simţi și în propria 
casă, asta dacă ar fi reușit să deștepte în el vreun interes, 
cât de mic, faţă de lucrurile care îl înconjurau. 

Ceea ce îl deranja era neputinţa de a veni cu un motiv 
plauzibil pentru agresiunea asupra lui Jennifer Maidment. 
Era greu să-ți imaginezi ce motivații personale ar fi putut 
să împingă pe cineva la uciderea unei adolescente de 
paisprezece ani. Dacă asasinul ar fi fost de aceeași vârstă 
cu fata și ar fi făcut parte din cercul ei de cunoștințe, ar fi 
înjunghiat-o pe stradă sau pe o alee lăturalnică. În acest 
caz, ar fi existat, aproape cert, martori, sau măcar colegii 
ori membrii familiei ar fi putut să ofere informaţii 
relevante după atac. Avea însă de-a face cu o acţiune prea 
bine pusă la punct. Şi cu o metodă de a ucide care dovedea 
maturitate. In plus, criminalul avusese acces la un vehicul. 
Și, dacă ar fi fost de vârsta lui Jennifer, nu i-ar fi măcelărit 
organele genitale. 


Era posibil ca moartea lui Jennifer să fi fost concepută 
drept un mesaj brutal adresat unuia dintre părinţi. Sau 
poate ambilor. Dar, cel puţin la prima vedere, îi venea greu 
să își închipuie vreo situaţie în care destinul doamnei și al 
domnului Maidment să se fi intersectat cu cel al unei 
persoane care nu privea uciderea și mutilarea unui 
adolescent ca o reacţie disproporționată. Tatăl avea o 
fabrică de mașini-unelte, mama lucra cu jumătate de 
normă la o școală pentru copii cu nevoi speciale. Și totuși, 
dacă asasinul intenţionase să le transmită un mesaj, atunci 
alesese o cale ciudată. O moarte relativ liniștită, urmată de 
o mutilare brutală. Nu, indiferent despre ce era vorba, 
crima nu izvorâse din dorința de constrângere sau de 
răzbunare și nu era niciun soi de avertisment. 

În timp ce mintea îi era ocupată cu trecerea în revistă a 
tuturor posibilităţilor și cu respingerea lor aproape 
simultană, a hoinărit prin casă, trecând dintr-o cameră în 
alta fără să își dea seama ce făcea și să conștientizeze cât 
de în largul său se simţea în acest decor. Când, într-un 
final, gândurile care se învolburau în capul său s-au mai 
potolit, s-a trezit că se afla în bucătărie și că îi era foarte 
foame. A deschis două dulapuri, în căutare de mâncare. Nu 
prea avea din ce să aleagă, dar Tony nu se considerase 
niciodată un gurmand. A găsit un pachet de turte de ovăz 
și o conservă de mâncare de fasole și s-a așezat la barul 
pentru micul dejun cu o lingură și o farfurie în faţă. 
Absent, a amestecat turtele de ovăz cu fasolea rece și a 
mâncat rezultatul, care era chiar mai gustos decât se 
așteptase. 

Avea un sentiment inexplicabil de satisfacţie - se simţea 
precum Hansel și Gretel cercetând în mare taină coliba 
vrăjitoarei. Numai că el nu cu o vrăjitoare trebuia să se 
confrunte. 

Sătul, s-a întors în fotoliul lângă care își lăsase dosarele 
și a parcurs din nou hârtiile. S-a uitat peste lista cu 
locaţiile computerelor de unde fuseseră transmise 
mesajele către Jennifer Maidment și și-a amintit vag că 
Ambrose menţionase ceva despre utilizarea acestora 


pentru a restrânge aria de căutare a ucigașului. Nu prea 
acordase atenţie spuselor lui, pentru că nu era genul de 
analiză la care recurgea el. Tony se bizuia mai ales pe 
propriile observaţii și pe capacitatea sa de empatie, pe 
experienţa și pe instinctele lui. Nu îi surâdea ideea de a 
reduce comportamentul uman la un set de algoritmi, cu 
toate că știa că în unele cazuri asemenea abordări 
duseseră la rezultate spectaculoase. Această metodă, pur 
și simplu, nu îi era la îndemână. 

Cunoștea însă pe cineva care se pricepea la asta. 

Numărul  Fionei Cameron era salvat pe cartela 
telefonului său mobil. De-a lungul anilor, se întâlniseră cu 
ocazia unor conferințe de specialitate și, o dată, Fiona îl 
contactase pentru a-i cere opinia în legătură cu un caz la 
care lucra, undeva în Irlanda. Atunci nu avusese nimic să-i 
reproșeze, doar îi oferise câteva sugestii utile. 
Colaboraseră bine. Era o femeie inteligentă și muncitoare, 
asemenea lui Carol. Dar, spre deosebire de ea, reușise să 
îmbine cariera profesională, extrem de solicitantă, cu o 
relaţie de lungă durată. Tony s-a uitat la ceasul de la mână. 
Puțin peste ora nouă. 

Fiona făcea, probabil, ceea ce fac toţi oamenii în mod 
normal la o asemenea oră. Tony s-a întrebat ce anume. 
Oare terminase masa de seară? Se uita la televizor? Sorta 
rufele murdare sau pur și simplu stătea de vorbă cu 
partenerul ei, sorbind dintr-un pahar de vin? Orice ar fi 
făcut, apelul lui ar fi putut pica într-un moment prost. 

Toate aceste gânduri i-au trecut iute prin minte, deși 
știa că nu îl împiedicaseră niciodată să facă întocmai ce 
considera el că trebuia făcut, și n-avea să se întâmple nici 
de această dată. A sunat. A așteptat mult, și, tocmai când 
dădea să închidă, a auzit-o cum răspunde, un pic cam 
gâfâit. 

— Tony? Tu ești? 

— Bună, Fiona. Te deranjez cumva? 

— Nu, nici vorbă. Sunt într-un hotel din Aberdeen. Deci 
nici ea nu ducea o viaţă de om normal. 


La fel ca el. Singură și departe de casă. Tocmai scoteam 
pe hol tava cu mâncarea de la room service și aproape că 
m-am încuiat pe dinafară. Ce mai faci? 

— Sunt în Worcester, a spus Tony, de parcă asta ar fi 
răspuns tuturor întrebărilor ei. A intervenit ceva într-un 
caz la care lucrez acum și am vrut să mă consult cu tine, să 
văd dacă tu crezi că poţi aplica aici programul acela de 
profiling geografic al tău. 

Fiona a chicotit și, în ciuda distanţei care îi despărţea, 
Tony a sesizat căldura din glasul ei. 

— Ai rămas același. Nu te încurci cu pălăvrăgeala, treci 
direct la subiect. 

Avea dreptate, și-a dat seama Tony. Dar niciodată nu se 
obosise să încerce să pară altfel de cum era în fața unor 
femei atât de inteligente ca Fiona. 

— Mda, știi tu cum stă treaba cu lupul care nu-și 
schimbă năravul. 

— E OK, pe mine nu mă deranjează. Orice lucru care-mi 
animă seara plictisitoare care se anunţă e bine-venit. Nu 
îndrăznesc să ies din cameră. Mâine susţin o prelegere, și 
jos la bar sunt vreo doi colegi pe care aș vrea cu orice chip 
să-i evit. Așa că îmi convine să am cu ce să-mi umplu 
timpul. 

Despre ce este vorba? 

— O fată de paisprezece ani ucisă și mutilată. Și 
criminalul va lovi din nou dacă nu vom reuși să-l oprim. 
Avem un suspect încă neindificat care a discutat pe 
internet cu victima. Folosește computere publice din orașe 
răspândite pe o distanţă de aproximativ 150 de kilometri. 
În general, alt computer de fiecare dată, deși în câteva 
ocazii a revenit în același loc. Deci nu mă interesează 
atacul în sine. 

Ci locaţiile folosite pentru a-și transmite mesajele. Crezi 
că poţi să faci ceva? 

— Nu știu până nu văd. Poţi să-mi trimiţi datele? 

— Va trebui să le scriu eu însumi. Nu am primit decât un 
print. 


„Și Patterson ar face o criză de nervi dacă i-aș cere 
fișierul ca să-l trimit cuiva asupra căruia nu deţine 
controlul.” 

— Bietul de tine! Sper că nu e o listă prea lungă. 

— O s-o ai cam într-o oră. 

— Bun, aștept. Ai grijă de tine. Mă bucur că te-am auzit. 

Tony a scos laptopul și s-a logat, mulţumit să constate că 
legătura wireless la internet a lui Blake era în continuare 
funcţională. Nici nu avea cine știe ce importanţă dacă 
Fiona Cameron îl putea ajuta sau nu. Făcea un lucru 
pozitiv, și știa din experienţă că, atunci când o apuca pe un 
asemenea drum, își elibera acea părticică din creier care 
în cele din urmă avea să îl conducă spre conexiunile 
inspirate ce stăteau la baza succesului său ca profiler. 

Exista un motiv pentru care Jennifer Maidment murise 
în felul acela. Și Tony simţea că se apropia de adevăr. 


CAPITOLUL 20 


Paula știa că era cea mai pricepută din echipă în luarea 
declaraţiilor de la martori. Totuși, nu se simţea niciodată 
în largul ei când avea de-a face cu puștoaice. Propria ei 
adolescenţă fusese atât de atipică, încât se temea că nu 
avea nimic în comun cu fetele. „Ce ironie”, și-a spus. Putea 
să găsească un punct de plecare pentru a sta de vorbă cu 
agresori sexuali violenţi, cu pedofili, cu traficanţi de carne 
vie cu inimile de piatră. Dar, când venea vorba despre 
adolescente, se simţea pierdută. 

Din păcate, nu avea de ales. Carol Jordan apăruse la 
spitalul Bradfield Cross exact în clipa în care un funcţionar 
îndurerat îi dădea lui Mike Morrison vestea că soția lui 
decedase. Deloc surprinzător, bietul om părea acum un 
suflet rătăcit. Fiul și soţia dispăruţi brusc, tot eșafodajul 
solid pe care își construise viața făcut fărâme. Slavă 
Domnului că șefa se ivise la ţanc și preluase problema, 


încredinţându-i Paulei sarcina ingrată de a scoate 
informaţii de la prietena lui Seth Viner. 

Într-un fel, n-avea de ce să se plângă. Își băuse cafeaua 
cu Elinor Blessing și stabiliseră să ia masa împreună cât 
mai curând posibil. Și se părea că atracţia era reciprocă. Și 
totuși, ce clișeu! Poliţiști, doctori și asistente medicale. Ei 
sfârșeau mereu prin a se combina. Și asta, cel puţin în 
parte, se explica prin faptul că singurii capabili să 
înţeleagă genul tău de muncă dementă erau cei care aveau 
parte, în viaţa lor profesională, de aceeași doză de 
nebunie. În plus, în afară de ticăloși, victime și asasini, ei 
erau singurii pe care ajungeai să-i cunoști. Un alt motiv 
era și faptul că mulţi oameni alegeau să devină polițiști sau 
să lucreze în domeniul sănătăţii pentru că își doreau cu 
adevărat să își ajute semenii, și asta îi unea. 

Indiferent de motivele care le aduseseră din nou 
împreună, Paula spera ca atracţia să fie reciprocă. Nu mai 
avusese de mult o relaţie, dar abia de curând considerase 
că își depășise propriile probleme și că putea merge mai 
departe în viaţă. 

„Inversează ordinea firească a lucrurilor”, și-a spus în 
timp ce se îndrepta de pe stradă pe mica alee care ducea 
la casa lui Lucie Jacobson. O terasă din cărămidă semnala 
o ușoară schimbare faţă de clădirile din jur, neînconjurate 
de grădini. Între ele erau alei unduitoare ce porneau 
dinspre faţadă și mergeau până în curtea din spate, 
făcându-le să semene cu niște tractoare cu remorcă. Însă 
casa familiei Jacobson avea o mică verandă înghesuită 
lângă intrare, nu mai mare decât un dulap. Pe o latură 
părea ticsită cu ceea ce aducea, în întuneric, cu o masă de 
corpuri umane. Dar, când a sunat la ușă și lumina s-a 
aprins înăuntru, Paula a văzut că nu era nimic sinistru, ci o 
îngrămădeală de paltoane, haine de ploaie, șepci de 
baseball și căști de bicicliști. Și-a arătat insigna, iar femeia 
care stătea în pragul ușii a dat din cap și a lăsat-o să intre. 

— Vă așteptam de ceva vreme, a spus ea cu o veselie 
resemnată pe care Paula nu prea o întâlnea de obicei la 
martori. Aţi venit, probabil, în legătură cu Seth. Poftiţi! 


A invitat-o într-o cameră de zi aglomerată, în care 
fiecare lucru de maximă necesitate își avea locul său. Totul 
era organizat ca în cabina unui vas, cu rafturi și dulapuri 
înţesate de cărți, casete video, CD-uri și dosare aranjate în 
ordine și atent etichetate, purtând titluri gen „Utilităţi”, 
„Bancă” sau „Impozite”. Două canapele și câteva scaune 
desperecheate umpleau restul încăperii, aliniate în faţa 
unui televizor cu ecran mare, conectat la perifericele 
obișnuite cu o încâlceală de cabluri. 

— Luaţi loc, a zis femeia. Mă duc s-o chem pe Lucie. 
Fraţii ei sunt plecaţi cu tatăl lor să joace baschet, așa că o 
să avem parte de ceva liniște. Sunt gemeni. Au șaisprezece 
ani. Și sunt, pur și simplu, mult prea expansivi. A clătinat 
din cap și s-a îndreptat spre ușă. Lucie! a strigat. A venit 
cineva să discute cu tine despre Seth. A revenit în cameră, 
sprijinindu-se de tocul ușii. Apropo, eu sunt Sarah 
Jacobson. Am vorbit la telefon cu Kathy și cu Julia. Sunt 
disperate. A oftat și și-a trecut degetele prin buclele 
scurte, întunecate la culoare. Cine n-ar fi? Dumnezeule, și 
așa e greu să faci faţă perioadei lor de adolescenţă, 
darămite atunci când apare un coșmar ca ăsta! 

În spatele ei s-au auzit pași pe scări și femeia s-a tras 
deoparte ca să-i facă loc fiicei sale. Lucie Jacobson îi 
moștenise părul cârlionţat, deși în cazul său buclele îi 
încadrau chipul, căzându-i pe umeri într-o cascadă 
uluitoare. De după plete s-a ivit o faţă îngustă, cu trăsături 
bine definite și cu ochi de un albastru adânc, puși și mai 
mult în evidenţă de straturile groase de fard aplicat pe 
pleoape. Era o apariţie izbitoare, nu neapărat drăguță, deși 
Paula bănuia că avea să devină o femeie atrăgătoare. 
Blugii închiși la culoare și tricoul negru completau această 
versiune de adolescentă goth“! din clasa de mijloc. 


4 Curent apărut la începtul anilor 1980 în Marea Britanie și care s-a 
dezvoltat în primul rând ca gen muzical („gothic rock”), diversificându- 
se și în sfera esteticii și a modei. În domeniul vestimentaţiei se remarcă 
prin stilul androgin, haine negre și ochii și gura puternic fardate în 
nuanţe întunecate (n.tr.) 


— Aveţi vreo veste despre Seth? a întrebat în vreme ce 
se uita acuzator spre Paula, ca și cum ar fi făcut-o direct 
răspunzătoare de dispariţia lui Seth. 

— Îmi pare rău. Nimic deocamdată. Paula s-a ridicat. 
Sunt detectiv Paula Mcintyre. Fac parte din echipa de 
polițiști însărcinată cu găsirea lui Seth. 

— Detectiv? Nu e un grad cam mic? Ce poate face un 
simplu polițist pentru a da de Seth? Pentru că, vedeţi, e cu 
adevărat important să-l găsiți, a spus Lucie intrând în 
încăpere și trântindu-se pe o canapea, în faţa Paulei. 

— Lucie, pentru numele lui Dumnezeu, nu mai face pe 
nebuna! a exclamat mama ei. S-a întors spre Paula. Cu ce 
pot să vă servesc? Ceai? Cafea? 

— Nu, mulţumesc. 

Sarah Jacobson a dat din cap. 

— Bun, atunci eu o să fiu în bucătărie, în caz că aveţi 
nevoie de mine. I-a aruncat o privire dură fiicei sale. Lucie, 
te las singură cu domnișoara Mcintyre ca să îi poţi spune 
în voie tot ce ai de zis, fără să-ţi faci griji de ceea ce aș 
putea crede eu despre tine. Ai înţeles? 

Şi cu asta s-a făcut nevăzută. 

— Ca și cum mi-ar păsa de ce crede ea. 

— Sigur că nu-ţi pasă. Doar ești la adolescenţă, a 
comentat Paula sec. S-a hotărât brusc să nu o trateze pe 
fată cu mănuși. Uite care-i treaba. În momentul de faţă, nu 
mă interesează nimic altceva decât să dau de urma lui 
Seth. Deci acum e momentul să scoţi la iveală toate micile 
secrete pe care le aveaţi voi doi - orice chestie despre care 
crezi că ar putea să vă bage în bucluc. Dacă ne ajuţi să-l 
găsim, toate păcatele tale josnice, toate prostiile pe care 
le-ai făcut îţi vor fi iertate. Să fim bine înţelese, mie nu-mi 
pasă de droguri, băutură, sex, chestii de genul ăsta. Tot ce 
vreau e să aflu dacă ne poti fi de folos. I-a susţinut privirea 
provocatoare. Crede-mă, orice aţi fi făcut voi doi, poţi pune 
pariu că am auzit despre asta la viața mea, că am văzut 
sau am făcut-o și eu. 

Lucie a oftat și și-a dat ochii peste cap. 


— Asta nu te privește pe tine. Ceea ce facem noi n-are 
nicio legătură cu chestiile astea, OK? Eu și Seth suntem 
prieteni buni. Ceea ce vrei tu să afli e dacă Seth are vreun 
secret. Şi răspunsul este da. 

Paula a încercat să nu arate cât de mult o interesa ceea 
ce îi spusese Lucie. 

— Și tu știi care e secretul? 

— Sigur că da. Noi doi suntem ca unul. 

— Deci despre ce e vorba? 

Lucie a măsurat-o din cap până în picioare, ca și cum își 
cântărea opţiunile, încercând să ia o hotărâre. 

— Ești lesbiană? Ca mamele lui Seth? 

— Ca să te citez, „asta nu te privește”, a parat Paula. 


— Asta înseamnă că ești, a zis Lucie zâmbind 
victorioasă, de parcă marcase un punct. Grozav! Nu avem 
încredere în oamenii care joacă după reguli. Deci n-aș avea 
încredere în tine dacă n-ai fi lesbiană. Şi, având în vedere 
că ești polițistă, trebuie să compensezi cumva chestia asta 
cu lesbianismul. 

Paula s-a abținut cu greu să nu răspundă cu acel „mă 
rog”, atât de tipic adolescenților. 

— Trebuie să-mi spui care e secretul lui Seth. 

Lucie s-a foit, agitată, pe canapea. 

— Nu e cine știe ce. Pe bune. 

— Cu atât mai mult. i 

— Seth compune cântece. In special texte, dar la unele 
şi muzica. 

Părea greu de crezut că cineva s-ar putea rușina cu așa 
ceva. 

— OK, ăsta-i secretul? 

— Pă da, știi, mai avea un pas până la a scrie poezii. Şi 
ce poate fi mai jalnic de atât? 

— Bun, am înţeles. Și a arătat cuiva muzica sau textele 
compuse? 

— Da. Evident, mie. Vezi, s-ar putea ca de aici să i se 
tragă. Pentru că pe Rig... Ştii ce-i aia, nu? 

— Rigmarole? Mda, știu. 


— Ei bine, a apărut pe Rig un tip, care i-a scris lui Seth 
ceva de genul: „Am aflat de micul tău secret murdar”, și 
Seth s-a speriat. Și l-a întrebat într-o discuţie privată: 
„Cum de știi de cântecele mele?” și tipul i-a răspuns: 
„Trebuie să ai mai multă grijă la ce lași în urma ta”. Deci 
Seth a scăpat cumva vreo informaţie, și tipul a aflat, și pe 
urmă s-a dovedit că lucrează în domeniul muzicii. 

Paula a simţit cum o cuprinde disperarea. Începea să-și 
dea seama cum se petrecuseră lucrurile. 

Seth fusese ademenit să își dezvăluie singur secretul, și 
tipul se folosise de asta pentru a-i oferi un vis și a-l atrage 
pe băiat de partea sa. 

— Şi i-a promis că îi poate obţine un contract? 

Lucie a scos un țâţâit dezaprobator. 

— Nu, nimeni nu-i așa naiv încât să creadă într-o 
asemenea escrocherie. Nu, i-a spus doar că avea să-l 
recomande unor băieţi de la niște formaţii în ascensiune și 
care au melodii online, dar încă nu au scos vreun disc. 
Formaţii care ar putea dori să colaboreze cu el ca să dea 
lovitura. I-a spus că putea să aranjeze el ceva. 

— Şi cu el urma să se întâlnească Seth noaptea trecută? 

Lucie și-a ferit privirea. 

— Tot ce se poate. Urma să-mi spună și mie, dar n-a 
făcut-o. Mi-a zis că intenţiona să petreacă noaptea la Will, 
dar că nu putea să mă sune pentru că aveau ceva de făcut, 
numai ei doi. 

Paula a rămas câteva clipe tăcută, apoi a întrebat: 

— Ce poţi să-mi spui despre individ? 

— Numele lui de utilizator pe Rig e JJ. Şi chiar se 
pricepe la muzică. E un adevărat expert în grunge, ăsta-i 
genul preferat de Seth. Seth mi-a spus că știe lucruri pe 
care numai un om din interior ar fi putut să le afle. 

„De unde să știe Seth ce e important și ce nu în muzica 
grunge? Tipul a inventat toate astea, și voi, ca niște 
mielușei ce sunteţi, v-aţi lăsat păcăliţi.” 

— Mai știi și altceva despre el? Unde locuiește? Unde 
lucrează? 


Pentru prima oară în decursul conversaţiei, Lucie a 
părut abătută. 

— Nu, nu-i știu decât numele de utilizator. Și n-a 
povestit niciodată nimic despre el însuși pe site. 

Nu voia să discute decât despre muzică, nu despre 
treburile lui personale. 

— I-ai verificat pagina pe Rig? 

Lucie s-a încruntat. 

— Eu nu, dar Seth a făcut-o. Mi-a spus că era plină de 
muzică de calitate. S-a luminat la faţă. 

Sigur. Abia acum îmi dau seama. Știu cum poţi da de el. 
JJ, iniţiale fără puncte. 

— Așteaptă o clipă, a spus Paula ridicând un deget. Şi-a 
scos telefonul și a sunat-o pe Stacey. 

Alo, Stacey, Paula la telefon. 

— Ştiu. Numele tău apare pe ecran. Asta în caz c-ai 
uitat. 

„Dumnezeu să mă ferească de excentrici și de umorul 
lor.” 

— Da, da. Ascultă, Seth Viner discuta despre muzică pe 
Rigmarole cu un tip. Nume de utilizator JJ, doar iniţiale, 
fără puncte. E posibil ca acest JJ să-l fi atras într-o 
întâlnire. Poţi să verifici, te rog? 

— Stai puţin. Mă uit acum... Tăcere. Nu, nimic. Mă ocup 
de asta. Va trebui să fac backdoor”. 

— Și eu ar trebui să știu ce înseamnă chestia asta? a 
întrebat Paula. 

— Nu. 

Telefonul s-a închis. 

— Mersi, Lucie, a spus Paula. Cred că ne-ai fost de mare 
ajutor. „Şi-mi pare rău că nu ai spus nimănui imediat ce ai 
sesizat dispariţia lui Seth.” Mai ai ceva de adăugat? 

Lucie a clătinat din cap. 

— Seth e un băiat bun. Trebuie să-l găsiţi și să-l aduceţi 
acasă. Nu e bine să umble de capul lui. 


“2 Metodă prin care se eludează pașii de autentificare pe un computer 
(parola), asigurându-se accesul printr-un program sau printr-un 
dispozitiv anume creat în acest scop (n.tr.) 


Mi-e teamă să nu i se întâmple ceva rău. 

— Înţeleg. Și nu e un lucru rușinos să-ţi arăţi teama. Iar 
mama tare pare dornică să te ajute. 

Lucie a pufnit. 

— Lucrează la BBC. La radio. La chestii de genul You 
and Yours ®”. Al naibii de jenant, nu? 

Virtutea întruchipată. 

— Dă-i o șansă, a răspuns Paula ridicându-se iute. Poate 
că nu mă crezi, dar a fost și ea cândva la fel ca tine. 

Fata a încuviinţat din cap. Ochii îi erau umezi. Avea 
privirea cuiva care ar fi izbucnit într-un urlet dacă ar fi 
încercat să vorbească. Paula știa exact prin ce trecea. Nu 
cu mult timp în urmă, își pierduse unul dintre cei mai 
apropiaţi prieteni. Și de nenumărate ori de atunci simţise 
că suferința și teama aveau să o copleșească. A pescuit o 
carte de vizită din poșetă. 

— Sună-mă dacă îţi mai amintești ceva. Sau dacă vrei să 
stăm de vorbă despre Seth. OK? 

După câteva minute, era deja în mașină, în drum spre 
secţie, unde avea să-și petreacă noaptea urmărind-o pe 
Stacey în vreme ce lucra. Avea presimţirea îngrozitoare că, 
indiferent de ceea ce îi rezerva viitorul lui Lucie Jacobson, 
nu o aștepta o reîntâlnire veselă cu prietenul ei. 


CAPITOLUL 21 


Păsărelele cântau. Cântau din toate puterile. Sunetul 
scos de una semăna cu cel al unei roţi care scârțâie, în 
vreme ce alta părea să aibă ceva înfipt în gât. Tony s-a 
deșteptat încet din somnul greu. Nu-și amintea de când nu 
mai dormise o noapte întreagă, netulburat de vise și de 


43 Emisiune de mare audienţă difuzată de BBC Radio 4 începând din 
1970, în care se oferă răspunsuri la întrebări formulate de ascultători 
pe teme dintre cele mai diverse, de la chestiuni personale la subiecte 
de interes general (n.tr.) 


anxietăţi. De ani de zile se lupta cu insomnia. La drept 
vorbind, cam de când se apucase să studieze ce se afla în 
minţile cu adevărat bolnave. 

Mai întâi a savurat senzaţia aceea nefamiliară de a se 
trezi perfect odihnit. Pe urmă a trecut printr-un moment 
de uluială atunci când, deschizând ochii, și-a dat seama că 
nu știa unde se afla. Nu era acasă, nici într-o cameră de 
hotel și nici în sala de odihnă amenajată pentru angajaţi în 
spitalul Bradfield Moor... Apoi amintirile i-au revenit. Era 
întins în patul lui Edmund Arthur Blythe, omul răspunzător 
de jumătate din ADN-ul său, în dormitorul principal al unei 
vile opulente, în mijlocul unei grădini din Worcester. „Ceva 
gen Goldilocks”+, și-a spus. 

Tony s-a uitat la ceasul de la mână, apoi și-a scuturat, 
mirat, brațul. Aproape ora nouă? Nu-i venea să creadă. 
Zece ore de somn continuu. Nu mai dormise atât de mult 
de pe vremea când era student, după nopţi albe petrecute 
pentru a-și scrie referatele. Alţi colegi petrecuseră anii de 
la universitate distrându-se. Tony învățase. S-a ridicat într- 
un cot și a scuturat din cap. Ce nebunie! Alvin Ambrose 
urma să vină să-l ia de la hotel în circa o jumătate de oră. 
N-avea cum să ajungă. Trebuia neapărat să-l sune și să 
amâne întâlnirea. Nu avea la dispoziţie decât treizeci și 
două de minute pentru a veni cu o poveste care să nu-l 
facă să pară în ochii polițiștilor drept un individ care fugise 
de la un azil de nebuni. 

Tocmai se întindea după telefon, când acesta a prins 
viaţă, făcându-l să tresară. L-a înhăţat de pe noptieră și l-a 
dus la ureche. 

— Da? Alo? Alo? a bolborosit. 


4 Principiul Goldilocks afirmă că ceva trebuie să se încadreze în 
anumite limite pentru a putea funcţiona. Numele provine de la 

scriitorul britanic Robert Southey în anul 1837. O fetiţă descoperă o 
casă locuită de trei urși, fiecare având propriile lucruri (alimente, pat 
etc.) și observă că unul dintre urși are lucruri care se încadrează într-o 
singură extremă (prea calde, prea mari etc.), altul în cealaltă extremă 

— Te-am sculat din somn? 

I-a luat o clipă pentru a recunoaște vocea. 

— Fiona. Nu, sunt treaz. Dar tocmai voiam să sun pe 
altcineva. M-ai luat pe neașteptate. 

— Îmi pare rău, n-am vrut. M-am gândit să te anunţ că 
am rulat programul de profiling geografic pe lista aceea de 
locaţii pe care mi-ai trimis-o. 

— Formidabil! Dar știu că te mişti repede... 

Fiona a chicotit. 

— Am făcut ceva progrese din epoca abacului și până 
acum, Tony. În zilele noastre, calculaţiile se efectuează 
foarte rapid. Chiar și cu un laptop, într-o cameră de hotel. 

— Da, știu. Totuși, explică-mi și mie cum vine chestia 
asta. Pentru mine, ceea ce faci tu este o adevărată vrajă. 

— Nu e nimic magic. Oricum, ceea ce vreau să înţelegi 
de la bun început este că rezultatele nu sunt definitive, 
pentru că avem de-a face cu un mecanism al opţiunilor 
diferit de cel al unui infractor. 

Locaţia crimelor depinde în mare măsură de 
disponibilitatea manifestată de victime. După cum prea 
bine știm amândoi, unii infractori lucrează cu criterii 
restrictive. De pildă, unui violator îi place un anumit tip de 
femeie. Un hoţ nu poate da o spargere decât cel mult la 
etajul întâi... 

— Da, înţeleg ideea, a spus Tony. 

Ştia că Fiona nu voia să fie prea pedantă, dar își dorea 
să ajungă mai repede în miezul problemei. 

N-avea nevoie de o prelegere, ci de rezultate. 

— Deci, din punctul lui de vedere, alegerea locației este 
mult mai limitată decât în cazul cuiva care caută pur și 
simplu acces la un computer public. Şi asta, pentru că 
astfel de computere se găsesc acum peste tot. Bănuiesc că 
până și tu ai observat acest lucru. 

— Mai mult decât atât. Chiar le-am și folosit, Fiona. 

— Bravo, încă puţin și ajungi în secolul XX. Așadar, cu 
amendamentul că rezultatele mele nu sunt întărite de acel 
tip de analiză detaliată specifică profilingului geografic, 
pot totuși să afirm că persoana care a utilizat computerele 


locuiește în zona metropolitană de sud a Manchesterului, 
în apropiere de autostrada M60. Am pregătit o hartă pe 
care o să ţi-o trimit imediat pe e-mail. E vorba despre aria 
hașurată în roșu, la interescţia dintre Didsbury, Withington 
și Chorlton. Deși nu știu ce reprezintă asta din punct de 
vedere demografic. 

_ — Sunt oameni care citesc Guardian și ascultă Radio 4. 
Iși fac cumpărăturile la magazinele locale și devin 
melancolici când îl aud cântând pe John Lewis®. 

Fiona a izbucnit în râs, amuzată. 

— Nu te afli, așadar, pe terenul tău familiar, de crime cu 
tentă sexuală, nu-i așa? 

— Nu. Și nici nu cred că e vorba despre așa ceva. Ci mai 
degrabă despre un criminal în serie. 

Mai e însă ceva care nu-mi dă pace, deși nu pot să-mi 
dau seama ce. Cunoști sentimentul? 

— Ba bine că nu! Nu e o senzaţie prea plăcută. Oricum, 
sună-mă dacă te mai pot ajuta cu ceva. 

— Mersi, Fiona. Rămân dator cu o băutură data viitoare 
când ne vom întâlni. Vii cumva la conferinţa Europol de 
luna viitoare? 

N-a aflat răspunsul Fionei. Ușa camerei s-a deschis pe 
neașteptate și în încăpere a pătruns agenta imobiliară cu 
care discutase în ziua anterioară, vorbind cu cineva care 
venea în spatele ei: 

— Şi cred că o să fiți de acord cu mine că dormitorul 
principal este nemaipomenit. 

S-a întors și a dat cu ochii de Tony, care stătea în 
mijlocul patului și strângea pilota la piept. 

— Trebuie să închid, Fiona, a spus el în telefon. Pe urmă 
a încercat să zâmbească, adresându-se femeii: Știu că pare 
ciudat, dar pot să vă explic. 

Insă agenta imobiliară a început să ţipe. 

Bethany nu a îndrăznit să-i refuze lui Carol accesul în 
sediul firmei, dar se vedea clar că ezita să îi anunţe 
Vanessei sosirea ei. 


4 Pianist și compozitor american de jazz (1920-2001) (n.tr.) 


— E foarte ocupată în acest moment, a spus secretara. 
Mă îndoiesc că o să vă poată primi astăzi, fără 
programare. Data trecută ați avut noroc că a putut sta de 
vorbă cu dumneavoastră, a bolborosit ea. 

Carol nu s-a obosit să îi răspundă cu aceeași politeţe. 
Dacă fata lucra de ceva timp pentru 

Vanessa, atunci frica reprezenta pentru ea o motivaţie 
mai solidă decât dorinţa de a se face plăcută. 

— Este o treabă polițienească. Spune-i doamnei Hill că 
mă aflu aici în calitate de comandant al echipei care 
cercetează dosarele clasate. S-a întors apoi cu spatele, fără 
să-i dea lui Bethany altă opţiune decât să ia telefonul în 
mână. 

— Îmi cer scuze, Vanessa, a auzit-o rostind cu o voce 
plângăreaţă. Poliţista s-a întors. Zice că trebuie să discute 
cu tine. N-am înţeles prea bine, ceva cu un dosar clasat... 
A urmat o pauză lungă. 

Apoi zgomotul receptorului pus în furcă. O să vă 
primească imediat ce se va elibera, a informat-o Bethany 
în cele din urmă pe tonul sumbru al cuiva care se știe prins 
între ciocan și nicovală. 

Minutele au început să se scurgă. Carol s-a uitat la 
ceasul de la mână, apoi și-a verificat telefonul și e-mailul. 
Pe drum, se oprise în sala alocată anchetării cazului ei din 
cadrul Diviziei de Nord pentru a stabili rapid sarcinile 
fiecăruia pe ziua respectivă și a lăsa membrilor echipei 
mesajul că ședința se amâna pentru ora zece. Așa că 
aproape că nu îi venea nici ei să creadă că își permisese să 
dea o fugă până în Halifax acum, când avea pe cap două 
infracțiuni majore, plus explorarea lacului Wastwater. 

Dacă Blake descoperea cum își pierdea ea vremea, în loc 
să se ocupe îndeaproape de anchetele în curs, avea la 
dispoziţie toate argumentele necesare pentru a-și duce 
planul la bun sfârșit. Dar nici măcar gândul acesta nu a 
putut-o opri. De parcă se săturase să tot joace rolul 
poliţistului care își punea slujba mai presus de orice. De 
ani de zile, făcea numai ceea ce trebuia să facă, și chiar 
mai mult decât atât. Își pusese în pericol viaţa, riscase să 


fie retrogradată din funcţie și să suporte consecinţele, dar 
trăsese de ea și revenise în prima linie. Luptase din greu 
pentru a se întoarce în poliție, dar, odată revenită, nu 
ezitase să înfrunte orice tip de greutăţi. 

Acum era însă complet dată peste cap de amploarea 
sentimentelor pe care le nutrea pentru Tony. 

Să fie din cauză că ţinea la el mai mult decât la slujba 
care până atunci îi dăduse sens vieţii? Sau poate că o făcea 
din dorința de sfidare, din încercarea de a-și demonstra 
dreptul de a-și face treaba așa cum crede ea de cuviinţă în 
faţa unui șef care dorea s-o poată mânui ca pe-o jucărie cu 
cheiţă? 

Oricare ar fi fost răspunsul, avea să mai aștepte până să- 
l afle. Pentru că Vanessa se afla, într-un final, în faţa ei, în 
mod evident iritată. Bătea nerăbdătoare în covor cu vârful 
pantofilor ei cu toc înalt. 

— Am crezut că am terminat discuţia, a spus pe un ton 
jos, dar aspru. 

Carol a clătinat din cap. 

— Eu nu-mi termin treaba decât atunci când descopăr 
adevărul. O marfă cam rară la tine. A aruncat o privire 
spre Bethany. Nu cred că vrei să purtăm conversaţia asta 
aici și să dăm naștere unor bârfe care să circule printre 
angajați. 

De data aceasta, în loc să o invite în biroul ei, Vanessa a 
condus-o într-o încăpere mică de lângă sala de recepţie. 
Două canapele largi, frumos tapițate, erau așezate una în 
fața celeilalte, despărțite de o măsuţă de cafea din granit. 
Pereţii erau împodobiţi cu reproduceri după picturile viu 
colorate ale lui Gustav Klimt. „O cameră concepută pentru 
a impresiona”, și-a zis Carol. Dar care n-avea niciun efect 
asupra ei. 

Vanessa s-a așezat pe una dintre canapele. 

— Am crezut că data trecută ţi-am dat clar de înţeles că 
nu vreau să am nimic de-a face cu ancheta asta ciudată a 
ta, a spus pe un ton plictisit. 

Carol n-a luat-o în seamă. 


— O parte din munca mea de comandant MIT constă în 
verificarea dosarelor clasate. Am dat peste un caz mai 
vechi de agresiune în Sevile Park. Îţi spune ceva? 

Vanessa abia dacă a clipit. 

— Vrei să fii mai exactă? i-a cerut ea. 

— Erai împreună cu logodnicul tău, Edmund Arthur 
Blythe. Ai declarat la poliție că aţi fost acostaţi de un 
bărbat care i-a cerut portofelul lui Eddie. Pe urmă, 
lucrurile au scăpat de sub control, și Eddie a fost 
înjunghiat. A scăpat cu viaţă ca prin urechile acului. Și 
după aceea a plecat din oraș. 

— Ce te-a apucat să dezgropi chestia asta? Carol a 
sesizat o nuanţă agresivă în tonul vocii Vanessei. Și-a 
amintit de cântecul“ lui Bob Dylan despre femeia care nu 
se împiedică niciodată pentru că n-are unde să cadă. În 
cazul Vanessei, era însă mai degrabă vorba despre cineva 
care nu se împiedică pentru că nu concepe că ar putea să 
cadă. 

— Pentru că tu n-ai suflat niciodată vreo vorbă despre 
incident. Tony merită să afle motivele pentru care tatăl său 
a ales să vă părăsească. Dacă n-o să-mi spui tot adevărul, o 
să redeschid cazul, și îţi promit că de data asta cercetarea 
va merge până la capăt. Declaraţia pe care ai dat-o la 
poliţie mi s-a părut a naibii de neconvingătoare. Așa că să- 
ţi fie clar că am de gând să-ţi fac viaţa un iad și să divulg 
faptul că ai încercat să-ţi împiedici fiul să intre în posesia 
moștenirii. Și asta va fi de ajuns pentru redeschiderea 
cazului. Crede-mă, Vanessa, sunt la fel de dură ca tine, și 
te avertizez că nu mă deranjează câtuși de puţin să-ţi stau 
ca un ghimpe în coaste dacă nu te hotărăști să-mi spui tot. 

— Asta se cheamă hărțuire. O să depun plângere ca să 
fii dată afară din poliţie dacă îndrăznești să mai continui. 

Vanessa nu reușea să își stăpânească furia. lar asta a 
făcut-o pe Carol să-și dea seama că o învinsese. 

A ridicat nepăsătoare din umeri. 

— Şi cât timp crezi c-o să treacă până când vor fi 
verificate acuzaţiile tale? Pentru că eu pot să-ţi fac viaţa un 

iad mult și bine. Și nu cred că vrei așa ceva. Nu cred că 
vrei ca numele să-ţi fie terfelit în noroi. Și, odată cu el, și 
cel al firmei. Nu în vremurile astea, când economia merge 
atât de prost și oamenii se gândesc de două ori înainte de 
a-și cheltui banii apelând la o firmă de recrutare și de 
instruire a forței de muncă. 

— Ar fi trebuit să pună mâna pe tine și să nu te mai lase 
să pleci, a spus Vanessa. Dar e un bărbat lipsit de curaj. La 
fel ca tatăl său. Și-a pus picior peste picior, și-a încrucișat 
braţele la piept și a privit-o pe Carol cu o ură nedisimulată. 
Deci ce vrei să afli? 

— Vreau să știu ce s-a petrecut în noaptea aceea de l-a 
făcut pe Eddie să plece din oraș. Și de ce nu i-ai povestit 
asta lui Tony. 

Vanessa s-a uitat lung la Carol, cântărindu-și opţiunile. 

— Cum te-ai simţi dacă bărbatul cu care ai acceptat să 
te măriţi s-ar dovedi un laş total lipsit de caracter? In clipa 
în care individul a scos cuțitul, Eddie s-a înmuiat tot. I-a 
dat portofelul și l-a implorat să ne lase în pace. A început 
să plângă. Spune, nu e incredibil? Îi curgeau lacrimile pe 
obraji și mucii din nas, ca la un puști. Vrednic de milă. Şi 
hoțul s-a prins imediat cu cine avea de-a face. Râdea de el. 
Vanessa a tăcut câteva clipe. Piciorul stâng se mișca în sus 
și în jos, după un ritm lăuntric, iar pielea pantofului 
strălucea în lumină. Mi-a cerut să-i dau bijuteriile. Inelul de 
logodnă și o brățară de aur primită cadou de la Eddie. Așa 
că l-am pocnit în fluierul piciorului. Și, în clipa aceea, s-a 
întors spre Eddie. L-a înjunghiat și pe urmă a fugit. 

— Şi nu te-ai învinovăţit pentru cele întâmplate? a 
întrebat Carol deși știa dinainte răspunsul. 

— Să mă învinovăţesc? Nu eu m-am târât în genunchi, 
cerșindu-i mila nenorocitului ăluia. Eu am fost cea care s-a 
opus, așa cum ar fi trebuit să facă Eddie. Numai că Eddie 
era un laş, și hoţul și-a dat seama de asta. Şi nu m-a atacat 
pe mine, pentru că știa că o să ripostez. Singurul lucru de 
care mă învinovăţesc este că nu am înţeles mai devreme ce 
pămpălău era Eddie. 


Dispreţul picura din gura Vanessei ca sângele de pe 
cuțitul unui măcelar. 

— De ce a vândut Eddie afacerea și a plecat din oraș? 

— Era distrus. Din cauza articolului din ziar, tot orașul 
aflase că nu se putuse apăra. Și că mă lăsase și pe mine de 
izbeliște. Ajunsese de râsul lumii. Marele om de afaceri 
care se lasă bătut de un hoţ mărunt. N-a putut să suporte 
rușinea. Și tot atunci l-am părăsit și eu, așa că nu mai avea 
de ce să rămână în oraș. 

— L-ai părăsit? Tocmai când era în spital? 

Vanessa i-a aruncat o privire nepăsătoare. 

— De ce să mai stau cu el? Nu se ridicase la înălțimea 
așteptărilor mele. Simplu ca bună ziua. 

Femeia dădea dovadă de un egoism uluitor, a constatat 
Carol. Părea că nimeni și nimic nu o putea clinti din 
convingerea că avea întotdeauna dreptate. Cu o mamă ca 
ea, era un adevărat miracol că Tony ajunsese cineva. 

— Nu s-a făcut nicio arestare, a remarcat Carol. 

— Nu, eraţi și atunci, la fel ca acum, niște incompetenti. 
Sinceră să fiu, nici nu cred că și-au dat prea tare silinţa. 
Dacă hoţul ar fi încercat să mă violeze, poate că s-ar fi 
străduit mai mult. Dar așa, pentru ei, Eddie nu era decât 
un prăpădit de bogătan care nu știa să aibă grijă de el și 
care merita deci cu vârf și îndesat ce i se întâmplase. 

Lui Carol îi venea greu să creadă asta. În anii 1960, 
când poliția se confrunta cu mult mai puţine cazuri de 
violență, o astfel de agresiune ar fi fost tratată cu toată 
seriozitatea, chiar și în condiţiile unui presupus conflict de 
clasă, infirmat însă de relatarea lui Alan Miles, potrivit 
căreia Eddie era un flăcău din zonă care își croise drum în 
viață prin propriile forțe. Dar varianta Vanessei îi dăduse 
apă la moară, așa că n-a rezistat să nu o împungă puţin. 

— N-ai oferit poliţiei cine știe ce descriere a 
atacatorului. Vanessa a ridicat din sprâncene. 

— Era întuneric. Și totul a durat foarte puţin. După 
accent, părea localnic. Tu știi mai bine ca oricine cât de 
puţine lucruri sesizează martorii unui atac. 


Avea dreptate în felul ei. Era o remarcă inteligentă, 
lucru, de altfel, de așteptat de la o persoană ca ea. 

— De ce nu i-ai spus adevărul lui Tony? De ce l-ai lăsat 
să creadă că faptul că Eddie v-a părăsit avea de-a face cu 
el? 

— N-am cum să controlez ceea ce crede și simte fiul 
meu, a răspuns Vanessa indiferentă. 

— Dar ai fi putut să-i relatezi întâmplarea. 

Un zâmbet maliţios a ridicat colţurile gurii Vanessei. 

— Am încercat să-l protejez, ca să nu afle adevărul. Nu 
voiam să știe cât de laș era tatăl lui. În primul rând, pentru 
că nu avusese curajul să înfrunte un tânăr care era, 
probabil, în seara aceea, la fel de speriat ca el. Și, în al 
doilea rând, pentru că îi păsa atât de mult de ceea ce 
credeau oamenii despre el, încât a preferat să fugă decât 
să le ţină piept. Cu ce l-ar fi ajutat pe Tony să afle că tatăl 
lui era un laș? Că fusese abandonat de un bărbat 
comparativ cu care leul din Vrăjitorul din Oz putea fi 
considerat un erou? 

— Cred că i-ar fi fost de mai mare folos decât să trăiască 
toată viața cu convingerea că tatăl lui îl părăsise pentru că 
nu voise să aibă nimic de-a face cu el. Spune-mi, Eddie a 
manifestat vreun interes față de fiul lui? 

Vanessa a pufnit zgomotos. 

— Nici n-am știu că aflase că avea un fiu. Eu, una, nu i- 
am spus niciodată. Habar n-am cum de a aflat. 

Carol nu a putut să-și ascundă mirarea. 

— Cum? Nu i-ai spus c-o să ai un copil? N-a știut că ești 
însărcinată? 

— Nu eram decât în luna a treia atunci când a avut loc 
atacul. Nu se vedea. La vremea aceea, femeile nu 
obișnuiau să trâmbiţeze că o să devină mame. Și, până la 
urmă, tot răul a fost spre bine. 

Dacă Eddie ar fi aflat, m-ar fi convins să mă mărit cu el, 
și m-aș fi legat la cap cu un nenorocit de pămpălău. Și n-aș 
fi avut ceea ce am, a spus Vanessa cu convingere, arătând 
cu mândrie spre birouri. 

Eddie ne-a făcut o favoare dispărând în ceaţă. 


„Uite un exemplu dus la extrem în care încrederea în 
sine dă în autoamăgire”, și-a spus Carol. 

— Nu crezi că avea dreptul să afle de fiul lui? 

— În lumea în care trăim, nu ai parte decât de ceea îţi 
iei singur. Și dreptatea n-are nimic de-a face cu asta. Și, cu 
aceste vorbe dure, Vanessa s-a ridicat de pe canapea. De 
data asta, Carol, am terminat cu tine definitiv. Nu mai am 
ce altceva să-ți spun. N-ai decât să-i povestești lui Tony. 
Sau poate nu. Cum vrei. Nu-mi pasă. A deschis ușa cu o 
fluturare a mâinii. Știi, ai putea să faci alegeri mai bune în 
privinţa bărbaţilor. 

Carol i-a zâmbit în faţă în timp ce ieșea. 

— Aproape că mi-e milă de tine. Nici nu știi ce pierzi, 
Vanessa. 


CAPITOLUL 22 


Vinerea era ziua cea mai bună pentru Pippa Thomas. De 
când își redusese săptămâna de lucru la secţia de chirurgie 
la numai patru zile, își găsise timp și pentru ea. O zi 
întreagă în care nu era nevoită să vadă de treburile altora 
și să se dea peste cap ca să-i facă pe ceilalți să zâmbească. 
O zi întreagă singură și liberă, cu Huw la lucru și cu copiii 
la școală. Savura fiecare clipă. 

Dar cel mai mult îi plăcea Clubul de Vineri Dimineaţa. 
Cu ea, erau în total cinci: Monica, cea care lucra după- 
amiezile și serile la Biroul de Consiliere a Cetăţenilor; 
Pam, care își îngrijea mama suferindă de demenţă și care 
plătea pe cineva din puţinii ei bani pentru a-și lua liber 
vineri dimineaţa; Denise, o femeie din înalta societate care 
se întâlnea cu doamne la fel de respectabile ca ea pentru a 
lua masa de prânz împreună în timpul zilelor de lucru, cu 
excepţia celei de vineri; și Aoife, directoarea Teatrului 
Regal din Bradfield. Pe soare sau pe ploaie, se adunau în 
fiecare vineri în parcarea motelului Shining Hour, în 
ținutul mlaștinilor, între Bradfield și Rochdale. Și, 


indiferent de vreme, alergau aproape douăzeci de 
kilometri pe unul dintre cele mai accidentate terenuri din 
nordul Angliei. Se cunoscuseră în Grattan Park, cu ocazia 
unei curse de alergare de amuzament organizate pentru 
strângerea de fonduri în lupta împotriva cancerului de sân. 
„Al naibii oximoron”, mormăise Denise în timp ce toate 
cinci căutau în zadar o toaletă neîncuiată. „Cancerul de 
sân și amuzamentul! Ce să zic?!!” Sfârșiseră prin a se păzi 
una pe cealaltă în timp ce își goleau vezicile de femei între 
două vârste printre rododendroni, înainte de cursă. lar 
până spre seară luase deja naștere Clubul de Vineri 
Dimineaţa. 

Cerul era de un albastru strălucitor în vinerea aceea, 
dar un vânt tăios își croia drum dinspre nord-est spre 
mlaștinile din Pennine. Îmbrăcată cu o bluză subţire de 
trening, Pippa și-a strâns braţele la piept ca să se 
încălzească. Curând avea să fie învăluită de acea senzaţie 
extraordinară, lăsându-și trupul să se miște liber în 
peisajul minunat care le înconjura. Imediat ce au pornit în 
cursă, Pippa a preluat conducerea. Denise s-a plasat 
imediat lângă umărul ei. Au schimbat câteva vorbe. Peste 
puţin timp, aveau să fie însă nevoite să-și păstreze suflul ca 
să-și alimenteze cu oxigen mușchii și să poată urca panta 
lungă și lină până în vârful Bickerslow. 

Pippa alerga cu capul plecat, dar simţea cum plutonul 
din spate se întindea și se lăbărţa, împingând-o înainte. N- 
avea timp să admire priveliștea. Se concentra pe ideea de 
a ajunge la piatra de hotar marcată, unde aveau să o 
cotească spre vest și să-și găsească adăpost pe o bancă 
metalică - un scurt popas binemeritat după o alergare atât 
de grea. Abia porniseră pe drumul îngust, când Pippa s-a 
oprit brusc. Denise s-a izbit de ea, și aproape că au căzut 
amândouă din picioare. 

— Ce naiba se întâmplă? a întrebat Denise. 

Pippa nu i-a răspuns. S-a mulţumit să arate spre 
pachetul îmbibat de apă ce zăcea într-un șanț, lângă drum. 
În ciuda sacului care acoperea un capăt al pânzei jegoase, 
înăuntru se afla, fără umbră de îndoială, un cadavru. 


Și astfel, vinerile nu aveau să mai fie niciodată la fel. 

Paula a sorbit din cana de cafea și s-a așezat la birou. 
Deși nu era decât nouă și jumătate și șefa îi anunţase că 
ședința se amâna pentru ora zece, toți membrii echipei 
erau prezenţi deja. Mă rog, își închipuia că era și Stacey 
pe undeva pe acolo. Monitoarele ei străluceau atât de tare, 
încât o ascundeau aproape cu totul vederii. Doar faptul că 
bătea ușor darabana pe masă și clicul mouse-ului îi marcau 
prezenţa. Nimic neobișnuit în asta. Paula se întreba uneori 
dacă Stacey pleca vreodată acasă. Sau dacă avea, de fapt, 
o casă unde să se ducă. Nu lucrase în viața ei cu cineva 
mai secretos. 

Într-un fel sau altul, Paula ajunsese în casele tuturor 
colegilor. Nu și în a lui Stacey. Nu pentru că n-ar fi fost 
prietenoasă din fire. Doar că părea de pe altă planetă. În 
ultima vreme, Paula remarcase însă că aceasta devenise 
ceva mai prietenoasă cu Sam. Nu cine știe ce. Atâta doar 
că, din când în când, se oferea să-i facă o cană de cafea 
sau le dădea membrilor echipei informaţii cu privire la 
locul unde se afla Sam și ce făcea el acolo. Fapt care nu se 
întâmpla și când venea vorba despre ceilalţi. 

Paula s-a dojenit în sinea ei; în dimineaţa aceea avea 
lucruri mai bune de făcut decât să speculeze pe marginea 
vieţii personale a colegilor. Fiecare secție de poliţie în care 
lucrase se dovedise o adevărată fabrică de zvonuri. Ca și 
cum compensau cu toţii aspectul neplăcut al muncii lor cu 
o curiozitate excesivă față de secretele celorlalţi. 
Imaginaţia lor înfierbântată o lua razna tocmai pentru că 
în viața profesională erau strict limitați la analiza faptelor 
concrete. 

A pornit computerul, dar, înainte să apuce să verifice 
dacă apăruseră noi informaţii peste noapte, Sam Evans, 
proaspăt întors din Lake District, s-a cocoţat pe colţul 
mesei ei. Se așezase un pic cam prea aproape, invadându-i 
spaţiul. „E o chestie pe care bărbaţii o fac în mod 
inconștient, ca să le umilească pe femei”, și-a spus Paula. 
„Ca să ne pună în inferioritate.” 


Și totuși, asta nu o deranjase niciodată în cazul lui Sam. 
El era unul dintre puţinii bărbaţi pe care îi cunoștea care 
se simțeau absolut în largul lor în prezenţa lesbienelor. 
Apropierea lui nu însemna vreun pericol. Sincer vorbind, 
Paulei îi plăcea de Sam. Ştia că era teribil de ambițios și că 
voia să se remarce. O amuza faptul că Sam trăia cu 
impresia că nimeni nu știa prea multe despre el, cu 
excepţia șefei. Iar dacă ajungeai să cunoşti slăbiciunile 
unui om, atunci era ușor să le exploatezi. Îi mai plăcea și 
mintea lui ascuţită. Și, surprinzător, parfumul cu care se 
dădea. Folosea o apă de toaletă ușor înțepătoare și cu o 
tentă de lămâie verde, care nu reușea să estompeze însă 
cu totul mirosul său bărbătesc natural. În general, Paulei îi 
plăceau parfumurile de damă, dar cel al lui Sam 
reprezenta rara excepţie de la regulă. Un motiv în plus 
pentru a cădea pradă farmecului său. 

— Deci, a spus Sam, o ședință la ora zece, în mijlocul 
unei anchete criminale care face mare vâlvă. Ce se 
întâmplă cu șefa? 

Paula s-a strâmbat. 

— Nu știu. Presupun că a trecut pe la Divizia de Nord să 
discute despre Daniel Morrison și pe urmă pe la Divizia 
Centrală, să vadă cum stă treaba cu căutarea lui Seth 
Viner. 

Sam a scuturat din cap. 

— La opt și jumătate era la Divizia de Nord. A stabilit 
sarcinile fiecăruia și la nouă fără zece s-a făcut nevăzută. 
Spionii mei m-au informat că n-a pus astăzi piciorul în 
Divizia Centrală. 

Kevin trăgea cu urechea, fără să se ferească. 

— Și a lipsit și ieri-dimineaţă. Când ai sunat de la locul 
crimei, nu era aici. 

S-a ridicat ca să-și umple din nou cana de cafea, apoi s-a 
întors lângă Paula și lângă Sam. 

— Pe unde a umblat? a întrebat Paula. 

— Habar n-am. Dar știu că i-a luat ceva timp ca să 
ajungă acolo. Deci n-a fost pe undeva pe aproape. 

— Şi nici ieri-seară nu a fost aici, a adăugat Sam. 


— Ba da, a ripostat Paula. I-am trimis un mesaj în care i- 
am zis despre atacul de cord al Jessicăi Morrison și a ajuns 
imediat la spital. 

— Nu, ceva mai devreme, înainte de asta. M-am întors 
aici gândindu-mă c-o să dau de ea. Aveam informaţii noi și 
voiam să discutăm. Numai că n-am găsit-o. Stacey mi-a zis 
că plecase. Fără să spună unde. Sam și-a încrucișat braţele 
la piept și i-a privit cu aerul că le dezvăluia un secret. 
Credeţi că a apucat-o amorul? Ea și Tony or fi înţeles, în 
sfârșit, ceea ce noi ceilalți știm de ani buni? 

Paula a pufnit. 

— la mai scutește-mă! Ei doi n-o să se cupleze pe veci. 
El ar analiza totul până în cele mai mici amănunte înainte 
de a face un pas. Şi-ar umple pereţii de diagrame. 

— Știu și eu? a spus Kevin. Carol e o tipă care impune 
respect. Foarte dominatoare. Dacă vreo femeie poate să-l 
facă pe Tony să iasă din ale lui, atunci aceea e șefa. 

— Poate că tocmai de asta nu lucrează el acum la cazul 
ăsta, și-a dat Sam cu părerea. Poate că nu din cauza 
reducerilor de buget. Doar o cunoașteţi. Nu l-ar lăsa să 
lucreze cu noi dacă lucrurile n-ar fi în regulă între ei, în 
particular. Ar vedea în asta un conflict de interese. Și și-ar 
pune imediat hotărârea în aplicare. Are propriile reguli 
când vine vorba despre anchetarea unui caz, dar, în ce 
privește disciplina internă, nu-i convine deloc să iasă 
careva din rând. 

— Nu știu ce să zic, a spus Kevin. 

Cu câţiva ani în urmă, Carol jucase un rol activ în 
dizgraţierea și retrogradarea lui din funcție. 

Insă ajunsese să simtă că-i era dator pe viaţă pentru că, 
ulterior, tot ea îl ajutase să se reabiliteze. Se străduise din 
greu să o placă, dar nu-i reușise niciodată pe deplin. 

— Dacă s-a petrecut ceva între Carol și Tony, atunci nici 
că puteau să își aleagă un moment mai prost, a adăugat el. 
Cu Blake care stă cu ochii pe noi, ne-ar prinde bine orice 
ajutor. Știu că la început Tony ni s-a părut un ciudat care 
n-avea ce să caute la noi în echipă. Dar mi-a demonstrat că 


mă înșelam. Și cred că acum am avea mare nevoie de 
sprijinul lui. 

În timp ce vorbea, l-a văzut pe Sam cum se ridică și își 
drege glasul. 

— 'Neaţa, șefa, a spus el cu voce tare. 

Carol a intrat valvârtej, fluturându-și haina în timp ce se 
îndrepta spre masa de ședință. „Cât anume a auzit din 
discuţie?” s-a întrebat Paula. 

— Perfect de acord cu tine, Kevin, a spus Carol lăsându- 
și haina și geanta pe jos, lângă scaun. 

Dar domnul Blake e de părere că trebuie să facem 
economii. Așa că, dacă ajungem la concluzia că avem 
nevoie de experţi, trebuie să apelăm la o soluţie mai 
ieftină. Se pare că la Academia Naţională de Poliţie au 
pregătit niște tineri profileri pe care ar vrea să-i testeze în 
munca de teren. Aleluia, dracu' să-i ia! Carol i-a privit 
rânjind complice pe fiecare în parte. Pot să capăt și eu o 
cafea în maghernița asta uitată de Dumnezeu? 

Cinci minute mai târziu, erau cu toţii așezați în jurul 
mesei, la locurile lor. Paula nu s-a putut împiedica să nu se 
întrebe dacă Sam nu avea, la urma urmei, dreptate. Sau 
măcar pe jumătate. Poate că în viaţa lui Carol apăruse un 
bărbat. Însă nu Tony. Altcineva, care îi deșteptase pofta de 
luptă, dacă era să se ia după energia emanată de șefă în 
dimineaţa aceea. Analizase fiecare dintre rapoartele 
prezentate de subalterni, cernând elementele-cheie şi 
sugerând noi abordări. Totuși, atunci când terminase, 
devenise clar pentru toată lumea că nu apăruse mai nimic 
care să ducă mai departe investigația în cazul uciderii lui 
Daniel Morrison și nici cine știe ce noutăţi în ancheta 
legată de dispariţia lui Seth. 

Kevin se ocupase de povestea relatată de Asif Khan cu 
privire la producătorul de spectacole de comedie aflat în 
căutare de noi talente. Luase legătura cu editorii BBC din 
Manchester, Glasgow, Londra și Cardiff însărcinaţi cu 
alcătuirea programelor, și niciunul nu avea în vizor o 
asemenea idee. 


Iar la orizont nu se profila nimic care să semene, cât de 
cât, cu varianta istorisită de Daniel prietenului său. 

— Am ajuns într-un punct mort, a zis el. A împins 
deoparte carnetul de notițe. Sincer să fiu, am bănuit asta 
de la bun început, dar nu avem de ales, trebuie să 
cercetăm orice pistă. 

— Sigur, a spus Carol. Iar noi o facem mai bine decât 
oricine. 

Paula și-a ridicat mâna la câţiva centimetri de masă. 

— Pot să pun o întrebare, șefa? Plecăm de la prezumția 
că aceste două cazuri, Daniel și Seth, sunt legate? 

Carol a încuviințat. 

— Bună întrebare, Paula. Cred că putem admite că este 
foarte probabil să avem de-a face cu unul și același 
criminal. Deși, în stadiul în care ne aflăm, trebuie să fim 
încă rezervaţi. Există coincidente. 

Și, de asemenea, există crime la indigo. 

— Dar, din câte am aflat de la prietena lui Seth, acest JJ 
îl urmărea pe băiat de multă vreme. Asta nu exclude 
posibilitatea unei copii la indigo? a întrebat Paula. 

— Ar însemna să facem prea multe presupuneri, a 
intervenit Sam, surprinzător de în formă pentru o persoană 
care petrecuse zile bune departe de casă. 

„Cât de enervant e atunci când vrea să ia faţa tuturor”, 
și-a spus Paula cu o umbră de resentiment. 

Sam a continuat: 

— Ar însemna să presupunem că Seth a fost răpit, nu că 
s-a dat la fund dintr-un motiv sau altul, necunoscut 
celorlalți sau pe care nimeni nu vrea să ni-l dezvăluie. Şi ar 
mai însemna că, în cazul în care a fost răpit, acest JJ pe 
care l-a cunoscut pe net este vinovatul. Care ar putea fi la 
fel de bine un tip la locul lui. A ridicat mâna pentru a opri 
protestele zgomotoase. Nu, știu că nu vă convine, dar este 
posibil. Sunt de acord cu șefa. Nu trebuie să plecăm de la 
idei preconcepute. Există și posibilitatea să fie un criminal 
care copiază crimele altcuiva. 

— Nu, asta nu se poate, a spus Kevin. Seth dispăruse 
deja de acasă atunci când am găsit cadavrul lui Daniel. 


— Dar anunțaserăm mai devreme mass-media cu privire 
la dispariţia lui Daniel, așa că se poate, a punctat Stacey. 

Paula a văzut-o pe Carol cum își acoperă ochii cu mâna 
și i-a părut rău că ridicase această problemă. 

— Ai dreptate, a spus ea. 

Carol și-a înălțat capul și i-a aruncat un zâmbet slab. 

— Văd că toţi debordaţi de energie în dimineaţa asta, a 
subliniat ea. 

— La fel ca tine, șefa, a replicat Kevin. Deci ce facem în 
continuare? 

— Mai întâi să ascultăm și ce are Stacey de zis! 

Pe chipul lui Stacey a apărut un mic zâmbet plăcut. 

— N-am avut cine știe ce noroc cu programul de 
recunoaștere facială și nici cu înregistrările camerelor de 
supraveghere din centru. Adevărul e că rezoluţia e prea 
mică, iar unghiurile - proaste. 

— Uneori mă întreb de ce ne mai batem capul cu 
camerele de supraveghere, a spus Carol. Atunci când avem 
nevoie de înregistrări, în nouă cazuri din zece se dovedesc 
inutile. 

— Dacă Stacey s-ar ocupa personal de ele, niciunul 
dintre noi n-ar mai avea niciun secret pe lumea asta, a 
spus Sam. 

Stacey a părut surprinsă și încântată de ceea ce ea 
considera un compliment. 

— Sistemul ar funcţiona mai bine, poţi să fii sigur de 
asta, a spus. Cât privește celelalte chestiuni, punctul meu 
de plecare a fost, evident, Rigmarole. Am avut acces la 
computerul lui Seth, și am găsit mai multe conversații cu 
individul acela, JJ. La prima vedere, chestii inocente, 
similare cu nimicurile care se discută în general pe net. 
Dar, în mod cert, tipul îi întinde mâna lui Seth. Și lucrul cel 
mai interesant este că paginile lor personale de pe Rig au 
fost șterse în după-amiaza în care a dispărut Seth. Ceea 
ce, teamă mi-e, întărește ipoteza lansată de Paula. 

— Ai reușit să mai afli ceva despre JJ? a întrebat Carol. 

— Ieri i-am contactat pe cei de la Rigmarole. Mi-au spus 
că nu răspund de datele postate de indivizi pe paginile lor 


personale. Şi că nici nu au acces la ele. Că avem nevoie de 
mandat, dar că nici atunci nu ne garantează că vom putea 
accesa datele de pe server. 

— Nenorociţii, a izbucnit Kevin. 

— Așa că am intrat singură pe server. 

Carol și-a dat ochii peste cap. 

— Nici nu vreau să aud, Stacey. 

— Dar trebuie să-ţi spun, altfel n-ai cum să faci diferenţa 
între datele pe care le putem folosi ca probe la dosar și 
lucrurile pe care n-ar fi trebuit să le aflăm. 

„Stacey are, în felul ei, dreptate”, și-a spus Paula. Păcat 
că perspectiva de a recurge la o mică ilegalitate o 
înspăimânta pe Carol. 

— Deci ce anume n-ar trebui să știu? a întrebat Carol 
într-un final, părând să fi renunţat la scrupule. 

— Toate datele personale furnizate de JJ pentru a 
deschide contul sunt false. Niciuna nu se verifică. Şi a 
utilizat un cont special care nu are nevoie de identificare 
pentru a fi deschis. Deci nimic de folos. 

— Am ajuns din nou într-un punct mort, a murmurat 
Paula. Tipul ăsta e un ticălos al naibii de deștept. 

— Cred că mai mult face pe deșteptul, a replicat Stacey. 
Am dat totuși peste ceva interesant. Aţi auzit cu toţii de 
Alan Turing, nu-i așa? Individul care a spart codul Enigma 
și practic a inventat computerul modern. 

— Şi care s-a sinucis de rușine pentru că a fost pus sub 
acuzare din cauză că era homosexual, a intervenit Paula. 
Asta în cazul în care aţi uitat. 

Kevin a mormăit în barbă: 

— Ce să uităm? Nici măcar şefa nu ajunsese polițistă pe 
vremea aia. Deci ce ziceai despre Alan Turing, Stacey? 

— Există o fotografie foarte cunoscută de-a lui, din 
tinereţe, cred că din studenţie, de la o cursă de alergări 
într-o întrecere de atletism. Și JJ al nostru a decupat capul 
din poză, a făcut mici modificări, și pe urmă l-a postat pe 
pagina sa personală ca fiind poza lui. Nu știu exact cum să 
interpretez asta, dar bănuiesc că nu e o chestie 
întâmplătoare, nu? 


„Uite, acum ne-ar fi prins bine să fi fost și Tony aici”, și-a 
spus Paula. Cei din echipă erau capabili să facă 
presupuneri și să emită ipoteze, dar nu să le și pună în 
balanţă. 

— Deci putem trage concluzia că JJ e homosexual? a 
întrebat ea. 

— Sau poate doar un fan al computerelor, a spus Sam. 
Tu ce zici, Stacey? 

— Nu știu. Turing a fost un soi de geniu al computerelor. 
Deși poate că ]] a postat fotografia lui doar ca să distragă 
atenţia. Asta presupunând că e un tip deștept. 

— Ce s-a mai întâmplat în cazul lui Daniel? a întrebat 
Carol. Știu că nu avem laptopul lui, dar ai reușit totuși să îi 
accesezi e-mailul? 

Stacey a părut ușor rușinată. 

— Ei bine, dacă tot am intrat pe serverul Rigmarole, mi- 
am zis să arunc o privire și la Daniel. 

Carol și-a închis pentru o clipă ochii. 

— Păi, da, sigur că ai făcut-o. Şi ce ai găsit? 

— Persoana care a discutat cu el despre stand-up 
comedy își zice KK. 

— Fir-ar al dracului! s-a auzit un murmur în sală. 

— Pagina personală a lui KK a fost ștearsă în după- 
amiaza dispariţiei lui Daniel. Și el a folosit tot o poză de-a 
lui Turing, dar alta, pe care a prelucrat-o în Photoshop, 
punându-i o tunsoare mai modernă, așa încât să nu pară 
din anii 1940. Imi pare rău, Sam, dar ipoteza ta nu stă în 
picioare. Cred că de acum e clar: avem de-a face, în 
ambele cazuri, cu același criminal. 

Pe feţele tuturor s-a așternut aceeași expresie de 
disperare. 

— Se pare că nici Seth nu mai e în viaţă, nu-i așa? a 
întrebat Paula dând glas temerilor lor. 

— Vom continua căutările ca și cum ar fi, a spus Carol 
cu fermitate. Știm însă cu toţii din experienţă că un ucigaș 
de genul ăsta nu se mulțumește cu două victime. Sam, 
faptul că te-ai întors de la Wastwater înseamnă că ancheta 
de acolo s-a terminat? 


Sam a părut încântat că atenţia tuturor era din nou 
îndreptată spre el. 

— Hmm, nu. De fapt, lucrurile stau fix pe dos. Numai că 
m-am gândit că ai vrea să auzi povestea din gura mea. În 
plus, pot să continui investigația mai bine de aici. 

Carol i-a aruncat o privire aspră. „E pe cale să 
submineze autoritatea șefei, fără ca măcar să-și dea 
seama.” Paula s-a rezemat comod de spătar, curioasă să 
vadă dacă Sam avea să scape cu fața curată. 

— Așadar, ce s-a descoperit la Wastwater? a întrebat 
Carol fără pic de amabilitate în glas. 

— Probe  indubitabile, a răspuns Sam.  leri-seară 
scafandrii au scos la mal un pachet învelit în plastic, găsit 
într-unul dintre locurile identificate de Stacey. S-a oprit și 
a privit în jur radios. 

— Să înţeleg că avem o victimă? a întrebat Carol pe un 
ton dur, care le-a amintit tuturor că găsirea unui cadavru 
nu era niciun motiv de bucurie. 

Sam și-a dat brusc seama că abordase greșit întreaga 
problemă. Și-a schimbat expresia feţei și și-a dres glasul. 

— Mai mult de una. 

— Două, nu-i așa? Mama și fiica? 

— Da. S-au găsit și rămășițele unei fetițe. Numai că... 
Sam nu s-a putut abţine, așa că a făcut în mod intenţionat 
o pauză teatrală pentru a mări suspansul. 

— Numai că...? a întrebat Carol, de acum vizibil 
exasperată. 

— Asta nu e tot. Mai e și un al treilea cadavru. Dacă 
primele două sunt al Danutei Barnes și, respectiv, al fiicei 
ei, nu se știe cine e a treia persoană. Se pare însă căe 
vorba despre un bărbat. 


CAPITOLUL 23 


Tony s-a holbat la pantofii din picioare, ţinându-și umerii 
cocârjaţi, într-o atitudine defensivă. 


— Mersi, Alvin, a mormăit el, simțindu-se aproape ca un 
idiot tolerat prin bunăvoința semenilor. 

Mersi că ai venit să mă scoţi de aici. 

Ambrose l-a privit fără să-și ascundă dezgustul și nervii. 

— Eu mă dau peste cap ca să-l conving pe șef să te 
cheme. Şi tu ce faci? O să rămân de poveste. 

O să râdă și curcile de mine. Toată lumea o să mă 
creadă un idiot, și asta numai pentru că te-am adus în 
echipă. Așa o să-mi rămână porecla în istoria poliţiei: 
„Idiotul de Alvin Ambrose care l-a angajat pe profilerului 
ăla, arestat pentru că a intrat prin efracţie în propria lui 
casă”. Mersi frumos, doctore. 

— Îmi pare sincer rău, crede-mă. 

— De ce nu mi-ai povestit despre tatăl tău? 

Tony a oftat. 

— Nu a fost tatăl meu. Tocmai asta e și problema. 

Să fie nevoit să-i dea explicaţii lui Ambrose era cel mai 
rău lucru care i se putea întâmpla. Își petrecuse viaţa 
înconjurându-se de ziduri de apărare, pentru a ţine numai 
pentru el ceea ce nu voia să afle ceilalţi. Și fusese de ajuns 
un singur gest nebunesc pentru ca zidurile să se dărâme. 
Probabil că exact așa se simțeau și pacienţii săi. 

Fusese un circ, deși lui nu i se păruse deloc amuzant. 
Țipetele agentei imobiliare îl făcuseră să sară din pat, în 
boxeri, bâjbâind după haine. Din păcate, reacţionaseră și 
cei veniţi să vadă casa, care avuseseră prezenţa de spirit 
de a pune mâna pe telefon și a anunţa poliţia că un intrus 
pătrunsese în locuinţă. 

Poliţia apăruse incredibil de repede. Tony nu apucase să 
se îmbrace complet, femeia continua să urle și vizitatorii 
încercau să o potolească, stând în pragul ușii și blocându-i 
ieșirea. Degeaba încercase să explice că avea tot dreptul 
să se afle acolo. Faptul că avea la el cheile casei nu îi 
convinsese pe polițiști. Pentru ei, era mai credibilă 
povestea agentei imobiliare, cum că vizitase casa cu o zi în 
urmă, în calitate de potenţial cumpărător, și acum 
pretindea că îi aparţinea. Sincer vorbind, dacă ar fi fost în 
locul polițiștilor, și el ar fi fost înclinat să dea ascultare 


spuselor femeii. Ar fi considerat că nebunul găsit în 
dormitor merita cu vârf și îndesat să fie dus la secţie, unde 
ori avea să fie amendat, ori povestea lui se confirma. Sau 
nu, așa cum bănuiau ei. 

Odată ajunși la poliție, lucrurile se rezolvaseră foarte 
repede. Un telefon la avocat și un altul sergentului 
Ambrose și totul se lămurise. Fusese eliberat, cu un 
avertisment, deloc blând, că data viitoare când va dori să 
doarmă într-o casă scoasă la vânzare, ar fi bine să 
informeze mai întâi agentul imobiliar. Când ieșise, spășit și 
stânjenit la culme, îl găsise pe Ambrose așteptându-l, cu o 
expresie mult mai puţin prietenoasă decât până atunci. 

— Cum adică nu a fost tatăl tău? a întrebat Ambrose 
după ce s-au urcat în mașină. 

— Nu l-am cunoscut niciodată. Nici n-am știut cine era 
tatăl meu până când a murit și mi-a lăsat casa moștenire. 

Ambrose a fluierat lung. 

— Asta ar înnebuni pe oricine. 

„Mai ales dacă ai fi deja pe jumătate nebun.” 

— Cam așa ceva. 

— Deci chemarea ta aici, ca să lucrezi la cazul Jennifer 
Maidment, a fost pentru tine ca un fel de mesaj, de dincolo 
de mormânt, să vii să vezi unde a locuit bătrânul, așa-i? 

— Mai mult sau mai puţin. Eu am interpretat-o mai 
degrabă ca pe o ocazie pe care nu am vrut să o ratez. Îmi 
cer scuze. Ar fi trebuit să-ţi povestesc totul. Numai că nu 
m-am așteptat ca vila să aibă un asemenea impact asupra 
mea. 

„Am crezut că îmi va părea străină, îndepărtată, de 
neatins.” În schimb, se dovedise primitoare, iar efectul 
asupra lui fusese atât de puternic, încât Tony nu mai 
îndrăznea să se întoarcă la ea curând. 

— Mă rog, ideea e că inspectorul-șef n-o să fie deloc 
încântat atunci când istoria asta o să ajungă la urechile lui. 
Deja te consideră o persoană nu tocmai normală. 

— Un tip intuitiv acest domn Patterson al tău. S-ar putea 
totuși să-i facă plăcere să audă că am câteva sugestii în 
legătură cu criminalul. 


Ambrose și-a luat ochii de la șosea și i-a aruncat iute o 
privire apreciativă. 

— Grozav! Spune-mi, cum procedezi de obicei? 

Tony a zâmbit ușurat. Faptul că Ambrose se arăta 
interesat de etapele muncii lui sugera că hotărâse să îl 
ierte. Și, ţinând cont de faptul că nimic pe lumea asta nu 
era mai fascinant pentru Tony ca activitatea sa 
profesională, avea suficient material la dispoziție pentru a 
satisface curiozitatea lui Ambrose. Așa încât a început să 
turuie: 

— Aș zice că procesul constă din două părți distincte. 
Prima e un fel de logică răsturnată - în loc să raţionez de 
la cauză la efect, pornesc invers. Încep cu victima. Încerc 
să îmi formez o imagine despre cine e și ce anume în viaţa 
ei a putut să atragă atenţia criminalului. Pe urmă analizez 
lucrurile de care a fost deposedată. Evident, de viaţă. Dar 
și de altele. De personalitate. De sex. De putere. 

Chestii de genul ăsta. Și, la sfârșit, cercetez ce anume i 
s-a întâmplat. Ce i-a făcut, concret, asasinul și în ce ordine 
a procedat el. După ce asimilez toate acestea, o iau de la 
capăt. Și încep să îmi pun întrebări. Dacă eu aș fi ucigașul, 
ce motive aș fi avut? Ce semnificaţie au pentru mine 
faptele pe care le-am comis? Ce câștig ucigând? De ce am 
ales să fac lucrurile într-o anumită ordine? Apoi mă duc și 
mai mult înapoi în timp. Ce anume din trecutul meu are 
relevanță pentru ceea ce fac acum? Și, în momentul când 
am ajuns în acest stadiu, pot să spun că sunt pe cale dea 
descoperi ce se întâmplă în mintea criminalului. Tony își 
flutura viguros mâinile în aer - o reprezentare grafică a 
zbuciumului pe care îl descria. Pe urmă, analizez 
posibilităţile, a continuat el. Ce fel de viaţă ar putea duce o 
persoană cu un asemenea trecut? Ce impact a putut avea 
tulburarea de care suferă asupra vieţii sale? 

Ce fel de relaţii ar fi putut stabili cu ceilalți? Și-a azvârlit 
mâinile în sus, ridicând din umeri. După cum vezi, nu eo 
știință exactă. Și fiecare caz e diferit. 

Ambrose a oftat. 


— Fascinant. Dar nu asta te-am întrebat. Voiam să aflu 
în ce mod prezinti profilul. În scris sau personal? 

— A! Tony știa că replica lui Ambrose ar fi trebuit să îi 
taie elanul, dar nu se simţea câtuși de puţin rușinat. 

Unul dintre lucrurile pentru care nu invidia lumea așa- 
zis normală era lipsa de curiozitate, pe care el o considera 
deprimantă. Din punctul lui de vedere, Ambrose ar fi 
trebuit să fie fericit că primise acele explicaţii. Dar, dacă 
omul nu voia să afle decât niște chestii absolut prozaice, 
atunci Tony era gata să i le furnizeze. 

— De obicei, fac un raport și îl timit pe e-mail 
comandantului echipei de investigaţie. Dacă dorește 
lămuriri suplimentare, revin asupra fiecărui punct 
neclarificat. Dar în momentul acesta nu am ajuns în 
punctul în care să pot definitiva profilul. Încă nu am reușit 
să-mi fac o imagine completă despre Jennifer. De asta 
trebuie neapărat să vorbesc cu prietena ei, Claire și nu mai 
știu cum. 

— Darsie. Claire Darsie. 

— Da, exact, îmi cer scuze. 

— Acolo mergem acum, a spus Ambrose. Am aranjat cu 
direcțiunea școlii să o scoată pe Claire de la ore ca să 
discute cu tine. Puteţi face o plimbare în curte sau să staţi 
jos undeva, într-un loc liniștit, cum vrei. 

— E perfect. Mersi. 

— Deci ce poţi să-mi spui? Vreau să zic, despre părerea 
pe care ţi-ai format-o. 

— Nu prea multe. Pentru că, deocamdată, nu am nimic 
concret. Avea totuși ceva, ceva atât de irațional la prima 
vedere, încât Tony știa că urma să-i fie foarte greu să se 
justifice. Uite, a continuat el, cred că nu e așa de simplu 
cum am crezut inițial și nu sunt sigur dacă ceea ce a făcut 
ucigașul a fost deliberat sau accidental. 

— Ce vrei să zici? 

Faţa lui Tony s-a încordat. 

— Nu sunt sigur că e o agresiune sexuală. 


— Nu e o agresiune sexuală? a întrebat Ambrose fără să- 
i vină a crede. Practic, a violat-o pe fată cu cuțitul. Și tu 
spui că nu a agresat-o sexual? 

— Vezi, fix despre asta vorbeam. Nu sunt gata să vă ofer 
un profil complet pentru că nu am toate răspunsurile. Fă- 
mi însă plăcerea și hai să zicem, de dragul discuţiei, că nu 
e vorba despre a obţine satisfacţie sexuală. 

L-a privit întrebător pe Ambrose, care s-a mulţumit să 
ofteze din nou. 

— OK. Nu e vorba despre a obţine satisfacţie sexuală. 
Asta așa, numai de dragul discuţiei. 

— Individul i-a tăiat vaginul, a înfipt cuțitul adânc în ea. 
Așa cum bine ai spus, de parcă a violat-o cu cuțitul. Iar eu 
trebuie să îmi dau seama dacă a făcut-o în mod deliberat, 
pentru a ne determina să credem că a fost un act de 
natură sexuală. Sau a făcut asta dintr-un alt motiv, iar 
faptul că pare o crimă de natură sexuală este pură 
întâmplare. 

— Bine, dar asta e o nebunie! a exclamat Ambrose. 

Nu era primul poliţist care reacţiona așa la unele dintre 
ipotezele lui Tony. 

Nu toţi, dar marea lor majoritate se înșelaseră. 

— S-ar putea să fie o nebunie, a zis Tony. Dar, după cum 
ţi-am spus, nu am suficiente date pentru un profil complet, 
iar teoriile bazate pe jumătăţi de informaţii se pot adeveri 
uneori numai pe jumătate. Totuși, atunci când te 
îndepărtezi de lucrurile acestea intuitive în care m-am 
specializat eu și te întorci la analiza cu adevărat științifică, 
te poţi folosi de metode practic incontestabile. 

— Ca de pildă? 

— Algoritmii. Am luat legătura cu o colegă mai 
familiarizată decât mine cu profilingul geografic. 

Și, după părerea ei, criminalul locuiește în partea de sud 
a zonei metropolitane Manchester. 

— Manchester? Vorbești serios? 

— Colega mea așa zice. Şi se pricepe la lucrurile astea 
mai bine decât mine. Îţi amintești că, atunci când ne aflam 
în parcarea unde a fost abandonat cadavrul, ţi-am spus că 


totul ar avea mai mult sens dacă ucigașul nu ar fi de prin 
partea locului? Ei bine, se pare că am avut dreptate, cel 
puţin în privința asta. Vreau să spun, dacă e să-i dăm 
crezare Fionei. 

— Şi totuși... Manchester? Atât de precisă poate fi 
localizarea? _ 

— Fiona e încrezătoare, deși prudentă în aprecieri. Imi 
va trimite o hartă cu o zonă hașurată în roșu. E o partea 
orașului considerată acum la mare modă. Studenţi, 
militanţi ecologişti, magazine pentru vegetarienii înrăiţi, 
brutării cu produse de casă, agenţii de publicitate și 
cabinete de avocatură. Foarte cool. Nu tocmai mediul 
natural pentru un hărțuitor și un criminal, aș zice. Dar 
algoritmii nu mint. Deși, cum unele programe de computer 
folosesc criterii diferite pentru variate tipuri de crime în 
serie, poate că rezultatele nu sunt chiar cele mai corecte. 

— Nu știam că ucigașii în serie au un habitat anume, a 
spus Ambrose. 

Tony a meditat câteva clipe asupra problemei. i 

— De obicei, locuiesc în apartamente închiriate. In 
principal, pentru că nu reușesc să-și păstreze mult timp o 
slujbă. Și atunci băncile nu le acordă credite ipotecare. Așa 
că balanţa înclină spre ipoteza că omul nostru stă undeva 
cu chirie. 

— E logic. 

Acum era momentul să revină la ceea ce el considera cel 
mai important. 

— Şi la fel e și ceea ce ţi-am spus mai devreme, Alvin. Tu 
zici că e o nebunie, dar, cu cât mă gândesc mai mult la 
asta, cu atât sunt mai convins că nu mă înșel. Nu e o crimă 
de natură sexuală. Și asta nu o afirm doar de dragul 
discuţiei. 

Ambrose și-a luat din nou ochii de la șosea pentru a se 
uita la Tony. Dar de data aceasta mașina a derapat ușor 
într-o curbă mică, înainte ca polițistul să o redreseze. 

— Mie tot mi se pare o nebunie. Tonul lui Ambrose 
păstra nota de incredulitate. Cum să nu fie o agresiune 
sexuală? N-ai văzut pozele? N-ai văzut ce i-a făcut fetei? 


— Ba sigur că am văzut. Numai că ucigașul nu a stat 
deloc cu ea, Alvin. Gândește-te și tu! A petrecut săptămâni 
în șir urmărind-o și ademenind-o, câștigându-i încrederea. 
Dacă ar fi dorit să obţină satisfacţie sexuală, ar fi tinut-o 
ostatică mai multe zile. Moartă sau în viaţă, în funcţie de 
gusturile lui. Nu s-ar fi grăbit să scape de ea așa cum a 
făcut. 

Ambrose i-a aruncat privirea sa clasică rezervată 
nebunilor și ciudaţilor. 

— Poate că a intrat în panică. Poate că realitatea a fost 
mult mai dură decât se așteptase. Și atunci a vrut să pună 
capăt fanteziei. 

Era o variantă asupra căreia Tony meditase puţin înainte 
de adormi și pe care o respinsese aproape instantaneu. 

— Dacă ar fi fost așa, atunci nu s-ar mai fi obosit să o 
mutileze. Ar fi ucis-o și s-ar fi descotorosit rapid de 
cadavru. Crede-mă, Alvin, crima asta nu are nimic de-a 
face cu sexul. 

— Atunci cu ce? 

Maxilarul încleștat al lui Ambrose îi exprima perfect 
atitudinea încăpăţânată, cu mușchii încordaţi și cu buza de 
jos împinsă în afară. 

Tony a oftat. _ 

— Repet. Deocamdată, nu știu. Încă nu am ajuns atât de 
departe. 

— Prin urmare, știi despre ce nu e vorba, dar nu și 
despre ce e? Am priceput eu bine, doctore? Și cum naiba 
crezi că treaba asta ne-ar putea fi de folos? 

Ambrose părea din nou nervos. Tony îi înţelegea 
motivele. Speraseră că el avea să-și fluture bagheta 
magică și totul urma să fie bine. Când colo, nu făcuse 
decât să complice și mai mult situaţia. 

— Măcar vă împiedică să vă mai pierdeţi timpul. De 
pildă, cu infractorii din zonă, cu suspecțţii voştri uzuali. Nu 
pe ei trebuie să-i luaţi la întrebări. 

— Deci când anume vei termina profilul, ca să știm ce 
căutăm? 


— Curând. Poate chiar astăzi. Sper ca discuţia cu Claire 
să mă ajute să o înţeleg mai bine pe Jennifer. Și poate că 
atunci o să îmi dau seama de ce ucigașul a ales-o pe ea. 
Cheia este victima, Alvin. Într-un fel sau altul, întotdeauna 
se dovedește a fi așa. 

Detectivul Sam Evans se bucura că se întorsese la ceea 
ce el numea „Civilizaţie”, cu C mare. Un loc unde cafeaua 
și sendvișurile cu șuncă se găseau la tot pasul, unde nu era 
niciodată întuneric total și unde te puteai adăposti de 
ploaie. Şi nu-i părea rău că avusese ocazia, foarte rară, de 
a-și fi lăsat colegii cu gura căscată de uimire la ședința din 
dimineaţa aceea. 


Singura lui problemă era acum să dezamorseze mica 
bombă reprezentată de al treilea cadavru găsit în lac. Și 
pentru asta trebuia să acţioneze cu precauţie. Urma să se 
prefacă ocupat în timp ce așteaptă raportul autopsiei. 
Dacă șefa descoperea că pierdea vremea de pomană, avea 
să-i dea cine știe ce altă însărcinare plicticoasă legată de 
unul dintre cazurile aflate pe rol. Iar dacă nu era de faţă 
când sosea raportul legiștilor, atunci avea să-i sufle cineva 
cazul de sub nas, urmând a se acoperi de glorie. O variantă 
total inacceptabilă pentru el. 

Și-a scos carneţelul din buzunar și a dat câteva pagini, în 
căutarea numărului inspectorului din Cumbria cu care 
trebuia să ţină legătura. Tocmai se pregătea să-l 
contacteze, când telefonul lui mobil a început să sune. 
Numărul nu i-a apărut pe ecran. 

— Alo? a spus Sam fără să se prezinte, deloc dispus să 
ofere informaţii gratuite. 

— Detectivul Evans? 

Era o voce de femeie. Energică, tinerească, plină de 
încredere. 

— Da. 

— Sunteţi ofițerul care mi-a trimis pe e-mail un set de 
radiografii dentare? 

— Exact. Cu ani în urmă, după anunţarea dispariţiei 
mamei și a fetiţei, criminaliștii care lucraseră iniţial la caz 


obţinuseră radiografiile de la dentistul Danutei Barnes, și 
acum, la sugestia unui poliţist din Cumbria, Sam le 
trimisese la verificat la Carlisle, la University of Northern 
England. 

— Bun. Sunt doctorul Wilde, antropolog legist. Mă ocup 
de cadavrele descoperite în Wastwater. 

Incă nu am terminat de analizat tot, dar m-am gândit să 
vă pun oricum la curent. 

— Da, bună idee. 

„Slavă Domnului.” 

— Ei bine, vestea bună - sigur, asta depinde din ce 
punct de vedere privești -, vestea bună, așadar, este că 
fișa dentară aparţine în mod cert persoanei adulte mai mici 
de înălţime, despre care pot afirma cu toată convingerea 
că era o femeie între douăzeci și cinci și patruzeci de ani. 

— Avea treizeci și unu de ani. Și o chema Danuta 
Barnes, a precizat Sam. 

— Mulţumesc. Studenţii mei lucrează acum la analizele 
ADN pentru toate cadavrele. Ar trebui să poată stabili 
dacă femeia respectivă este mama copilului descoperit în 
lac. Care avea între patru și șase luni, aș zice, a continuat 
doctorița Wilde. 

— Lynette. Cinci luni, a spus Sam. 

Il tulburase vederea pachetului mic, îngrămădit între 
cele două, mai mari. Nu era un tip sentimental, dar până și 
cel mai dur dintre oameni ar fi fost impresionat la vederea 
unei morți atât de timpurii și de inutile. 

Doctorița Wilde a oftat. 

— Biata de ea, nici n-a apucat să trăiască. Și n-a avut 
parte de epitaf, nu-i așa? Și ce-ar fi putut să scrie pe piatra 
ei de mormânt, la urma urmei? „Moartă la cinci luni; a 
furnizat un material didactic extrem de folositor?” O să vă 
sun imediat ce avem confirmarea relaţiei de rudenie. 

— V-aș fi recunoscător. Puteţi să-mi spuneţi ceva despre 
celălalt corp? 

Nu că Sam s-ar fi așteptat la cine știe ce de la un sac de 
oase și niște lichide interne la a căror compoziţie nici nu 
voia să se gândească. 


Doctorița Wilde a chicotit. 

— Ei, aici o să aveţi o surpriză. Pot, de exemplu, să vă 
spun că bărbatul se numea Harry Sim și că a murit cândva 
după iunie 1993. 

Sam a rămas o clipă mut de uimire. Apoi și-a revenit și a 
izbucnit în râs. 

— Ce e? Un card de credit sau un carnet de conducere? 

Femeia a părut ușor dezamăgită că se prinsese atât de 
repede. 

— Sunteţi mai isteţ decât majoritatea detectivilor, a spus 
cu un fals accent american. 

— Da, așa îmi place și mie să cred. Așadar, care din 
două? 

— Cardul. Un Mastercard valabil din iunie 1993 până în 
mai 1997, pe numele de Harry Sim. 

Asta o să vă dea ceva de lucru. Sper că veștile mele s-au 
dovedit utile. 

— O, nici n-aveţi idee, a replicat Sam. O să comparaţi 
ADN-ul bărbatului cu cel al fetiţei? 

— Sigur că da. Copilul care își cunoaște tatăl e un om 
înţelept. 

— Cauza morţii? 

— Cam nerăbdători polițiștii ăștia din Bradfield, a 
răspuns femeia pe un ton acum mai puţin amuzat. 
Deocamdată, nu avem cum să știm. Nu am descoperit 
traume vizibile ale oaselor, deci bănuiesc că nu au fost 
împușcați, strangulaţi sau loviți cu un instrument 
contondent. Poate fi otrăvire sau asfixiere. Și chiar cauze 
naturale, deși mă îndoiesc. Cred că nu vom putea stabili 
niciodată cu exactitate. Dacă speraţi cumva să puteţi acuza 
pe cineva de crimă, mi-e teamă că va trebui să vă 
mulţumiţi cu probe indirecte. 

O perspectivă nu prea grozavă în nicio investigaţie. Nu 
avea însă de ce să se plângă, ţinând cont de toate cele 
aflate de la doctoriţa Wilde. Cine știa ce avea să descopere 
când începea să cerceteze viaţa și moartea misterioasă a 
lui Harry Sim? Sam i-a mulțumit interlocutoarei și a închis 
telefonul. 


Ştia precis care avea să fie următorul său pas. 


CAPITOLUL 24 


Singurele dăți când pe Carol o enerva să stea pe scaunul 
pasagerului erau cele când se îndrepta spre locul unei 
crime. Chiar dacă avea parte de un șofer extrem de 
priceput, așa cum era, fără îndoială, cazul lui Kevin, 
drumul i se părea întotdeauna interminabil. Mintea îi 
galopa înainte, dorindu-și cu ardoare să se afle deja acolo, 
calculând mișcările următoare. Nu conta că victima 
depășise constrângerile temporale. Carol nu voia să o facă 
să aștepte. 

Kevin a cotit și-a intrat pe un drum îngust care traversa 
mlaștinile, fiind obligat să încetinească din cauza curbelor. 
Carol privea pe geam. Trecuse pe aici mai devreme în 
dimineaţa aceea, în drumul spre Vanessa. Zona mai servise 
și în trecut pe post de cimitir - cazul cel mai cunoscut era 
cel al lui Brady și al lui Hindley, ucigașii care își 
îngropaseră victimele în mlaștini -, însă nu anticipase că 
acela avea să fie locul ales de criminal pentru a se 
descotorosi de cadavrul lui Seth Viner. 

— Asasinului nostru îi place izolarea, a spus ţinându-se 
de mânerul portierei în timp ce mașina se hurducăia 
printre hârtoape. 

— Crezi că e localnic? 

— Depinde ce înţelegi prin asta. Un sfert din populaţia 
țării locuiește la numai o oră de mers cu mașina de Peak 
District National Park. Nu e chiar atât de departe. Pare 
pustiu, dar, de fapt, este o zonă imensă de recreere. 
Excursioniști, alergători - ca aceia care au găsit cadavrul 
-, oameni veniţi la un picnic, bicicliști care se întrec în 
cursele alea tâmpite ale lor, familii ieșite duminica la o 
plimbare cu mașina... O grămadă de lume cunoaște bine 
zona, din motive cât se poate de normale. 


— Ar trebui să fie dincolo de dealul acela, a zis Kevin 
aruncând o privire GPS-ului. 

— Să sperăm că poliţia din Yorkshire-ul de Vest n-o să 
revendice cazul, a spus Carol. 

Seth dispăruse din Bradfield, dar trupul său fusese 
descoperit la vreo șase kilometri în interiorul ariei de 
jurisdicție a forței de poliție învecinate. Nu colaborase 
niciodată în mod direct cu cei din Yorkshire-ul de Vest, dar 
reușise să-i scoată din sărite pe majoritatea comandanților 
brigăzilor criminalistice locale cu câţiva ani în urmă, când 
lucrase împreună cu Tony, neoficial, la anchetarea unor 
crime în serie pe care numai ei doi le luaseră în serios. 

— Nu prea se dau în vânt după mine, a adăugat ea. 

Kevin, care cunoștea foarte bine povestea, a mârâit. 

— Nu le poţi purta pică. La urma urmei, i-aţi făcut să 
arate ca niște proști. 

— Sper că le-a trecut. S-a întâmplat cu mult timp în 
urmă. 

— Hei, suntem în Yorkshire. Aici oamenii mai au și acum 
resentimente după Războiul celor Două Roze, a subliniat 
Kevin în timp ce ataca o pantă. De pe culme au zărit, la 
circa un kilometru și jumătate mai jos, destinaţia, 
inconfundabilă datorită șirului de vehicule, cortului verde 
pal, vestelor de un galben fosforescent și echipamentelor 
albe ale legiștilor. Cu un dram de noroc, toţi cei pe care i- 
ai scos din minţi s-au pensionat între timp, a adăugat el. 

— Da, mi-ar prinde bine un dram de noroc, că bogată nu 
sunt cu siguranță“. Au oprit la marginea ariei 
restricţionate, în spatele unei ambulanţe cu ușile deschise 
în care câteva femei se încălzeau sub niște pături termice, 
ținând în mâini pahare aburinde din carton. Carol și-a 
adunat forţele, a tras adânc aer în piept și s-a îndreptat 
spre agentul în uniformă care păzea intrarea în perimetru. 

— Inspector-șef Jordan, de la MIT Bradfield, s-a 
prezentat ea. Și acesta este sergentul Matthews. 


+” Aluzie la un vechi proverb englezesc, Better be born lucky than rich 
(„Mai bine te naști norocos decât bogat”) (n.tr.) 


Pe drum sunt și alţi ofiţeri din echipa mea. 

Agentul le-a verificat actele. 

— Semnati aici, doamnă. Le-a întins un pix și o foaie 
prinsă de un clipboard și le-a făcut semn să înainteze. 
Inspectorul-șef Franklin este comandantul însărcinat cu 
acest caz. Îl găsiţi în cort. 

Cortul ridicat de echipa de criminaliști pentru a proteja 
locul crimei se afla chiar la marginea drumului. 

— Nu prea îţi mai vine să pleci într-o excursie cu cortul, 
este? a mormăit Carol în timp ce se apropiau. A îndepărtat 
pânza și a dat astfel la iveală scena bine cunoscută. 
Tehnicieni criminaliști în alb, detectivi în haine de piele de 
diverse modele, dar la fel de predictibili. Unele lucruri n- 
aveau, în mod cert, să se schimbe vreodată în această 
parte din Yorkshire. 

Capetele s-au întors în direcţia lor, și un bărbat înalt și 
palid s-a desprins din grupul de detectivi și s-a îndreptat 
spre ei. 

— Inspector-șef John Franklin. Nu știu cine sunteţi 
dumneavoastră, dar eu răspund de locul acestei crime. 

„Un salut prietenesc tipic, așa, ca între polițiști”, și-a 
spus Carol. 

— Inspector-șef Carol Jordan, s-a prezentat ea din nou. 
O fi locul crimei în sarcina dumneavoastră, dar cadavrul aș 
zice că e al meu. A scos din geantă o foaie de hârtie și a 
despăturit-o, arătându-i fotografia făcută de Kathy Antwon 
fiului ei. Seth Viner, a precizat ea. La data dispariţiei purta 
blugi negri, un tricou polo de culoare albă, o bluză de 
trening cu inscripția Kenton Vale și un hanorac Berghaus 
bleumarin. 

Franklin a încuviinţat din cap. 

— Da, cam așa ceva. Haideţi să aruncaţi o privire! Deși 
fotografia nu ne este acum de mare folos. E complet 
schimbat. 

„Farmec şi diplomaţie. Elementele distinctive ale 
bărbatului din Yorkshire.” Carol l-a urmat pe Franklin, 
trecând pe lângă grupul de detectivi, cu Kevin alături. În 
imediata apropiere a marginii drumului, pământul se căsca 


într-un canal puţin adânc și îngust de numai câteva zeci de 
centimetri. Nu era propriu-zis un șanț, ci mai degrabă o 
mică depresiune, lungă de aproape cinci metri. Și adâncă 
exact cât să ascundă trupul de privirile celor care treceau 
pe drum cu mașina. Dar nu și de cele ale alergătorilor. 

Imaginea era îngrozitoare. Noroiul și sângele închegat 
acopereau picioarele și partea de jos a trunchiului lui Seth. 
Avea capul înfășurat într-un sac de plastic, strâns bine în 
jurul gâtului. O copie fidelă a cadavrului lui Daniel 
Morrison. Doar hainele difereau. În ciuda murdăriei și a 
descompunerii trupului, hainele erau cele descrise de cele 
două mame. Jacheta lipsea, dar bluza de trening verde- 
închis și blugii negri au convins-o pe Carol că în faţa ei se 
afla fiul lui Kathy și al Juliei. 

— Bietul băiat, a murmurat ea cu o voce joasă și tristă. 

— Înseamnă că va trebui să ne unim forţele, a declarat 
Franklin. 

Nicio notă de compasiune în glasul său. Nu pentru că ar 
fi fost un om insensibil, ci pentru că nu îi plăcea să își 
arate sentimentele în faţa femeilor și a subalternilor. 

— De fapt, intenţionez să revendic cazul, a spus Carol. 
Este același mod de operare ca în cazul crimei descoperite 
de noi acum câteva zile. Probabil aţi auzit de ea - Daniel 
Morrison. 

Franklin s-a încruntat. 

— E sub jurisdicția noastră. Deci cazul ne aparține. 

— Nu pun la îndoială jurisdicţia. Dar ăsta nu e altceva 
decât locul unde a fost aruncat cadavrul. 

Copilul a fost răpit din Bradfield și ucis, foarte probabil, 
tot acolo. Şi o crimă identică a fost comisă în același oraș 
cu numai câteva zile în urmă. Nu are niciun sens să ne 
dublăm eforturile, a adăugat Carol încercând să-și 
stăpânească nervii. Toţi avem bugete limitate. Și știți și 
dumneavoastră ce costuri implică investigarea unei crime. 
Credeam că de-abia așteptați să scăpaţi de un astfel de 
caz. 

— Noi nu suntem ca voi. Şi nu profităm de orice ocazie 
pentru a le plasa altora cazurile. Am auzit de voi, cei de la 


MIT Bradfield. Vă place să vă încununaţi de glorie, așa 
umblă vorba. Lucraţi umăr la umăr cu brigada antitero, și 
pe urmă voi sunteţi cei care apar la știri, ca în treaba 
aceea cu bomba. Ei bine, dacă umblaţi după glorie, de data 
asta va trebui s-o împărţiţi cu noi. Asta dacă vă dăm noi 
voie. Franklin s-a răsucit pe călcâie și s-a întors la echipa 
lui. Capetele s-au strâns din nou laolaltă și murmurul unor 
discuţii interminabile a răzbătut spre Carol și spre Kevin. 

— Grozav, a spus Carol pe un ton sumbru. Amintește-mi 
să-mi mai exersez abilităţile diplomatice. 

— Cum ai de gând să procedezi în continuare? a 
întrebat-o Kevin. 

— Tu rămâi aici. Ceilalţi o să ajungă și ei cât de curând. 
Stai pe aproape și încearcă să intri în vorbă cu ei. Vezi să 
nu-ţi scape vreo informaţie. Eu mă duc să vorbesc cu 
comisarul-șef, să îl rog să aplaneze conflictul, ca să nu ne 
trezim că ne pierdem cu toţii vremea în săptămâna care 
vine cu certuri inutile despre cine ce ar trebui să facă. Şi-a 
aruncat din nou privirea spre trupul lui Seth și a simțit 
cum o cuprinde disperarea. Bietele femei, a spus. Tu sau 
Paula... unul dintre voi să meargă cu ofițerul din Yorkshire, 
pentru a le anunţa. Când vestea va ajunge la urechile 
presei, casa lor o să fie luată cu asalt. Și vor avea nevoie 
de tot sprijinul nostru. 

— Da, şefa. 

Carol s-a uitat lung în zare, spre ţinutul mlăștinos. 

— Trebuie neapărat să punem capăt nebuniei ăsteia. Să 
dăm comunicate ca să îi prevenim pe copii, dar mai ales să 
punem mâna pe nenorocit înainte să apuce să mai omoare 
pe cineva. 

Un gând nerostit nu îi dădea însă pace: „Păcat că Tony 
nu e aici”. 

Cerul era înnorat, amenințând cu ploaia. Totuși, Claire 
Darsie insistase să stea afară. Ambrose i-l prezentase pe 
Tony, apoi plecase, lăsându-i singuri. Tony era impresionat 
de amabilitatea poliţistului. Cu cât îl cunoștea mai bine pe 
Ambrose, cu atât îl plăcea mai mult. Deși bănuia că 


sentimentul nu era reciproc. Nu după întâmplarea 
nefericită din dimineaţa aceea. 

Claire l-a condus spre ieșirea din clădirea școlii. 

— Putem să facem un tur pe terenul de sport, a spus 
fata. E un soi de foișor acolo, unde putem să stăm jos, dacă 
vreţi. 

Mima nepăsarea, dar avea ceva fragil în comportament 
care trăda faptul că detașarea ei nu era decât de fațadă. 

A impus un ritm alert plimbării lor pe aleea acoperită de 
pietriș. Vara, era în mod cert umbrită de copacii înverziţi, 
înșiraţi de-a lungul gardului care împrejmuia incinta. Dar 
acum lumina soarelui dezvăluia încordarea de pe faţa lui 
Claire. Tony a mers alături, la o distanță apreciabilă. Fata 
trebuia să se simtă în siguranţă, și primul lucru pe care-l 
putea face el în acest scop era să nu-i invadeze spaţiul 
intim. 

— Tu și Jennifer sunteţi prietene de multă vreme? 

„Folosește timpul prezent, nu atrage inutil atenţia 
asupra unui lucru evident”, și-a spus. 

— Din școala primară, a răspuns Claire. În prima zi am 
căzut la joacă și mi-am julit genunchiul. 

Jen avea o batistă la ea și mi-a dat-o. A ridicat dintr-un 
umăr, cu un aer ușor resemnat. Dar, chiar dacă nu s-ar fi 
întâmplat așa, tot pe ea aș fi ales-o ca prietenă. 

— De ce? 

— Pentru că era o persoană drăguță. Știu că se spune că 
despre morți să vorbeşti numai de bine, dar cu Jen asta nu 
e o exagerare. Era exact așa cum o descrie toată lumea. 
Un om bun, înţelegeţi ce vă spun? N-avea nimic rău în ea. 
Chiar și atunci când alţii o enervau, încerca să vadă 
lucrurile din punctul lor de vedere și nu se supăra pe ei. 
Claire a pufnit ușor, cu dispreţ. Nu ca mine. Eu când mă 
enervez, o arăt imediat. Chiar nu știu cum de mă suporta 
Jen. Vocea i-a tremurat și și-a întors faţa. 

A mărit pasul și a luat-o înainte. Tony a lăsat-o să se 
îndepărteze, prinzând-o din urmă pe treptele micului 
adăpost din lemn de la capătul terenului de hochei pe 
iarbă. 


Au intrat în foișor și s-au așezat unul în faţa celuilalt. 
Claire s-a ghemuit cu genunchii la piept și i-a înconjurat cu 
braţele, în timp ce Tony și-a întins picioarele, încrucișându- 
și-le la nivelul gleznelor. Și-a lăsat mâinile să-i cadă în 
poală, într-o atitudine deschisă, neameninţătoare. Acum 
vedea clar cearcănele lui Claire și unghiile de la mâini, 
roase până în carne. 

— Ştiu cât de mult ai ţinut la Jen, a spus el. Și îmi dau 
seama că îţi lipsește. N-avem cum s-o aducem înapoi, dar 
poate reușim să facem ceva pentru mama și pentru tatăl 
ei, găsindu-l pe cel care a ucis-o. 

Lui Claire i s-a pus un nod în gât. 

— Da, înţeleg. Mă tot gândesc la asta. La ce ar fi făcut 
Jen dacă aș fi fost eu în locul ei. Ar fi vrut să-i ajute pe ai 
mei. Numai că nu-mi vine nimic în cap. Asta e problema. I- 
a aruncat o privire chinuită. N-am ce să vă spun. 

— E în regulă Claire, a replicat Tony cu blândeţe. Nu 
ești tu de vină. Şi nimeni n-o să te învinovăţească pe tine 
dacă poliţia nu îl găsește pe ucigaș. Eu nu vreau decât să 
stăm puţin de vorbă. 

Să văd dacă mă poţi ajuta să o cunosc mai bine pe Jen. 

— Şi cum ar putea asta să fie de folos poliţiei? a întrebat 
Claire, curiozitatea ei naturală învingându-i pe moment 
temerile. 

— Sunt profiler de meserie. Oamenii nu prea știu cu ce 
ne ocupăm noi, își închipuie că e o chestie de la televizor și 
nimic mai mult. Pe scurt, eu trebuie să aflu cum a intrat 
Jen în contact cu individul ăla și să-mi dau seama ce 
reacţie a avut ea. Și după aceea să interpretez datele ca să 
înţeleg cu ce fel de persoană avem de-a face. 

— Şi pe urmă ajutaţi poliţia să pună mâna pe el? 

Tony a dat din cap, cu un zâmbet strâmb întipărit pe 
faţă. 

— Cam așa ceva. Deci ce anume îi plăcea lui Jennifer? 

S-a rezemat comod în vreme ce Claire a înșirat o listă 
lungă de formaţii de muzică pentru adolescenţi, mărci de 
haine și accesorii la modă, emisiuni TV și vedete. A înţeles 
că Jennifer era, în general, un copil ascultător - își făcea 


temele la timp, se întorcea acasă la ora stabilită dacă își 
petreceau împreună serile în oraș. Și asta în primul rând 
pentru că nici ei și nici lui Claire nu le trecuse vreodată 
prin cap că ar putea să procedeze altfel. Erau protejate în 
școala lor exclusivistă, duse zilnic cu mașina de către 
părinţi, într-o lume a lor care nu se intersecta cu cea a 
fetelor rele. 

Tony nu s-a grăbit, ci a pus întrebările pe un ton calm, 
iar asta a făcut-o pe Claire să se relaxeze într-un final. 
Acum putea pătrunde mai în adâncime. 

— Aproape că pare să fi fost prea perfectă, a spus el. Nu 
a luat-o niciodată razna? Nu s-a îmbătat? N-a luat droguri, 
așa, doar ca să experimenteze ceva nou? Nu și-a făcut un 
tatuaj? Sau un piercing în buric? Nu s-a încurcat cu vreun 
băiat? 

Claire a chicotit, apoi și-a acoperit gura cu mâna, 
rușinată de veselia ei. 

— Probabil vă închipuiţi că suntem tare plicticoase, a 
spus. Dar ne-am făcut găuri în urechi, în vacanţa de vară, 
când aveam doisprezece ani. Şi mamele noastre s-au 
supărat rău de tot pe noi. Dar pe urmă le-a trecut. 

— Nu v-aţi furișat niciodată după ore la vreo petrecere? 
Nu aţi tras un fum în spatele șopronului? 

Jen avea un prieten? 

Claire i-a aruncat o privire piezișă, dar nu a scos niciun 
cuvânt. 

— Știu că fetele spun mereu că n-au prieten, a insitat el. 
Numai că mie nu prea îmi vine să cred. 

Jen era o fată bună și amuzantă, cu care te puteai distra. 
Și drăguță, pe deasupra. Și eu ar trebui să înghit chestia 
asta, cum că nu avea prieten? Și-a deschis braţele, cu 
palmele îndreptate în sus. Zău așa, Claire! 

— M-a pus să jur că o să păstrez secretul, a spus Claire. 

— Da, sunt convins. Dar nu s-ar supăra acum pe tine 
dacă nu ţi-ai ţine promisiunea. După cum tu însăţi ai spus, 
dacă ai fi fost în locul ei, ai fi vrut ca Jen să ajute poliţia. 

— Nu era propriu-zis un iubit. Nu în sensul că își dădeau 
întâlnire sau chestii de genul ăsta. Era un tip pe care îl 


cunoscuse pe Rig. ZZ, așa își zicea. Scris cu doi de Z, fără 
puncte. 

— Știm că obișnuia să discute cu el pe Rig. Dar am 
crezut că sunt doar amici. Nu iubiţi. 

— Așa voiau ei să creadă lumea. Lui Jen îi era groază ca 
nu cumva să afle părinţii ei, fiindcă el era cu patru ani mai 
mare ca noi. Așa că se ducea la internet cafe-ul de lângă 
școală pentru a discuta în liniște cu el pe net. În felul ăsta, 
maică-sa n-avea cum s-o prindă. Şi mi-a spus că ei doi se 
înțelegeau foarte bine. Și că el voia să o cunoască. 

— Ţi-a zis dacă își făcuseră vreun plan în sensul ăsta? 

Claire a clătinat din cap. 

— La un moment dat, n-a vrut să-mi mai spună nimic 
despre el. De fiecare dată când o întrebam, schimba 
subiectul. Dar presupun că au stabilit ei ceva. 

— De ce crezi asta? 

Tony a încercat să pună întrebarea pe un ton neutru, 
străduindu-se să-și ascundă nerăbdarea. 

— Pentru că ZZ a scris pe Rig niște chestii despre 
secrete, cum că toţi avem secrete pe care nu vrem ca 
restul să le afle. Și pe urmă el și Jen au continuat discuţia 
într-o căsuţă privată. Și mi-am închipuit că Jen îl ceartă că 
face aluzie la ceea ce se întâmpla între ei. 

Dar nu fusese asta. Jennifer fusese ademenită la acea 
întâlnire pe care, potrivit lui Claire, individul o pusese la 
cale de mai mult timp. Acum se explica faptul că o fată atât 
de bine-crescută se purtase cu atâta neglijenţă. Capcana 
era chiar mai elaborată decât se așteptase Tony. Avea de-a 
face cu un ucigaș care nu lăsa nimic la voia întâmplării. 
Ultima dată când se confruntase cu un criminal care își 
planifica mișcările cu atâta grijă fusese la cazul la care 
lucrase pentru prima oară împreună cu Carol, și plătise un 
preţ mult prea mare. Nu îi surâdea deloc ideea de a se 
cufunda din nou într-un abis la fel de adânc. Dar, dacă 
numai așa îl putea aduce pe ucigașul lui Jennifer Maidment 
în faţa justiţiei, înainte de a mai omori pe cineva, era gata 
să o facă din nou, și fără nicio urmă de ezitare. 


CAPITOLUL 25 


Parcul de rulote nu ar fi putut câștiga vreun concurs de 
frumuseţe. Cabanele  pătrăţoase, vopsite în nuanţe 
pastelate, se aliniau pe parcele de beton înconjurate de 
petice de iarbă ofilite și de alei din macadam. Unii 
rezidenţi încercaseră să cultive flori în jardiniere sau în 
straturi săpate în pământ, dar fuseseră nevoiţi să se lase 
păgubași din cauza vânturilor care băteau dinspre golf. 
Când a coborât din mașină și a privit în jur, Sam a fost 
nevoit să recunoască în sinea lui că priveliștea compensa 
multe dintre neajunsuri. Soarele care ieșea din apă dădea 
și mai mult farmec întinderii lungi de nisip care părea să 
îmbrăţișeze orizontul, în locul unde marea scânteia, la 
picioarele golfului Morecambe. Sam era conștient că locul 
avea o frumuseţe înșelătoare. Mulţi oameni pieriseră în 
valuri de-a lungul anilor, pentru că nu anticipaseră 
puhoaiele de apă și viteza fluxului. Insă, văzută de acolo, 
marea părea perfectă. 

Sam s-a îndreptat spre o cabană caraghioasă din lemn 
care părea să se potrivească mai bine undeva prin Vestul 
Mijlociu american. Stacey descoperise că Harry Sim 
utilizase pentru ultima dată Mastercardul cu zece zile 
înaintea dispariţiei Danutei Barnes. Cumpărase benzină de 
zece lire de la o benzinărie situată la circa trei kilometri 
mai jos, pe drumul dinspre Parcul de Rulote cu Vedere la 
Golf. 'Tranzacţia fusese efectuată trei săptămâni mai târziu 
de o bancă din centrul Bradfieldului. După spusele lui 
Stacey, ăsta era un lucru total nefiresc, căci Harry Slim își 
rezolva, de obicei, plăţile trimițând cecuri companiei care 
îi emisese cardul. Faptul că Stacey aflase toate astea i se 
părea lui Sam un adevărat miracol. În care se 
strecuraseră, probabil, și niște mici ilegalităţi. 

Adresa de corespondenţă dată la emiterea cardului era 
cea a parcului de rulote. Și era ultima urmă a lui Harry 
Slim descoperită de Stacey și de Sam. Fișierele din 
computer, telefoanele date la fisc, la bănci și la companiile 
emitente de carduri nu scoseseră nimic altceva la iveală. 


Fapt nu tocmai surprinzător, având în vedere că Harry Sim 
părea să-și fi petrecut ultimii paisprezece ani zăcând pe 
fundul lacului Wastwater. 

Sam a bătut la ușa cabanei și a intrat, cu insigna la 
vedere. Bărbatul din spatele biroului era ocupat cu 
descifrarea unor cuvinte încrucișate pe computer. A privit 
spre Sam, a salvat ce lucrase pe calculator și s-a ridicat cu 
greu de pe scaun. Părea să aibă în jur de cincizeci și cinci 
de ani și era solid, iar trupul său mătăhălos începuse să se 
înece în grăsime. Părul nisipiu înspicat cu alb era prea 
uscat și rebel pentru a se supune de bunăvoie periei sau 
pieptănului. Avea pielea subţire ca hârtia din cauza 
expunerii îndelungate la aerul sărat și la vânturile 
puternice. Era îmbrăcat îngrijit, într-o bluză de flanel, o 
jachetă purpurie și pantaloni gri-închis din catifea reiată. 

— Domnule ofiţer, a spus și a dat din cap în chip de 
salut. Sam s-a prezentat, și bărbatul l-a privit uimit. 

— Bradfield, a spus. Înseamnă că aţi bătut ceva drum 
până aici. Sunt Brian Carson. A fluturat ușor din mână, 
înspre fereastră. Sunt proprietarul parcului. 

— De cât timp? a întrebat Sam. 

— Din 1987. Înainte, am lucrat ca tipograf în 
Manchester. Pe urmă, când toată industria a început să se 
ducă de râpă, mi-am băgat banii în afacerea asta. Și n-am 
regretat nicio clipă. Duc o viaţă grozavă. 

Părea sincer, fapt care l-a descumpănit pe Sam. Cu greu 
își imagina o ocupaţie mai anostă. 

— Mă bucur să aud asta, a spus el. Pentru că persoana 
despre care vreau să vă întreb a locuit aici în urmă cu 
paisprezece, cincisprezece ani. 

Carson s-a înviorat dintr-odată. 

— Ei, e ceva vreme de atunci. Va trebui să mă uit în 
dosare. S-a întors, arătând spre o ușă din spatele său. 
Acolo ţin arhiva. Nu că aș avea nevoie de ea. Mă mândresc 
cu faptul că îmi cunosc chiriașii. Nu atât de bine pe cei 
veniți în vacanţă, ci mai mult pe aceia care își ţin aici 
rulotele. li știu pe toţi. Dar ce s-a întâmplat de trebuie să 
cercetaţi treburi așa de vechi? 


Sam i-a aruncat acel zâmbet leneș și melancolic cu care 
câștiga, de obicei, simpatia oamenilor. 

— Îmi pare rău. Nu am voie să discut asemenea detalii. 
Ştiţi cum e. 

— O! Carson părea dezamăgit. Ei, atunci asta e! Deci 
cum se numește persoana? 

— Harry Sim. 

Carson s-a luminat la faţă. 

— A, îmi amintesc de Harry Sim. Se potrivea aici ca nuca 
în perete. Majoritatea chiriașilor noștri pe termen lung 
sunt oameni mai vârstnici. Sau tineri familiști. Harry era 
însă altfel. Locuia singur. Un bărbat de vreo treizeci și 
cinci de ani, aș zice. Destul de retras. Nu se amesteca 
niciodată cu ceilalți, nu participa serile la grătare sau la 
karaoke și alte chestii de genul ăsta. Cabana lui era chiar 
în spate. N-avea cine știe ce priveliște acolo, dar liniștea îi 
era asigurată. Ştiţi, rulotele din spate sunt cel mai greu de 
închiriat, pentru că nu beneficiază de vedere spre golf. A 
zâmbit ușor stânjenit. Și oamenii la asta se așteaptă, având 
în vedere numele parcului, la vedere spre golf. 

— Mda, îmi închipui, a zis Sam. Aţi spus că locuia 
singur. Știți cumva dacă primea vizitatori? 

Întrebarea l-a luat pe Carson pe neașteptate. 

— Nu că nu mi-aş aminti, a spus el. Doar că n-am nici 
cea mai vagă idee. N-ai cum să vezi dacă vin sau nu 
vizitatori în zona aia în care închiriase el rulota. Şi știu că 
e greu de crezut, dar vara e o adevărată nebunie aici. N- 
am cum să știu cine intră și cine iese, decât dacă trece pe 
aici, prin faţa ferestrei. 

— Înţeleg. Aţi avut mult de-a face cu el? 

Carson s-a cufundat și mai mult în deznădejde. 

— Nu. Evident, am negociat contractul înainte de a-i 
închiria rulota. Dar cam atât. Nu s-a oprit niciodată să stea 
la taclale cu mine, nu am vorbit decât atunci când se ivea o 
problemă, și, cum noi ne străduim să oferim cele mai bune 
condiţii, nu prea am avut motive de discuţie. 

Lui Sam aproape că i s-a făcut milă de bărbatul atât de 
dornic să ajute, dar care nu îi putea oferi mare lucru. Pe 


urmă s-a autocompătimit: în final, tot el avea să sufere din 
cauza lipsei de informaţii. 

— Cât timp a locuit aici? 

Chipul lui Carson s-a însufleţit din nou. 

— Ei, asta pot să vă spun. Trebuie totuși să verific, ca să 
vă dau datele precise. 

Era deja cu un picior în biroul din spate. Sam a zărit un 
șir de dulapuri, apoi a auzit cum un sertar se deschide și 
se închide la loc. După câteva clipe, Carson a apărut din 
nou, cu un dosar subţire în mâini. 

— Uitaţi, a spus așezându-l pe birou. 

Pe etichetă era scris: „127/Sim”. 

— Văd că aveţi un sistem de arhivare bine pus la punct, 
a remarcat Sam. 

— Îmi place să ţin hârtiile în ordine. Nu știi niciodată 
când vine cineva să ceară informaţii, așa, ca 
dumneavoastră. A deschis dosarul. Poftim! Harry Sim a 
închiriat rulota pentru un an în aprilie 1995. Și-a aruncat 
ochii pe foaia de hârtie. Nu și-a reînnoit contractul, a 
rămas aici doar un an. 

— A lăsat ceva în urmă când a plecat? Documente, 
haine? 

„Mărturii ale unei vieţi distruse de altcineva?” 

— Nu, nu văd nicio menţiune în acest sens în dosar. Și, 
credeţi-mă, aș fi notat dacă ar fi fost cazul. 

Sam era convins. 

— Şi n-aveţi nicio idee când anume a părăsit, mai precis, 
locul? 

Carson a clătinat din cap, plin de regret. 

— Nu. Cheile au fost lăsate pe masă, așa scrie la dosar. 
Dar n-am cum să știu de când stăteau acolo. 

Ajunsese, din câte se părea, într-un punct mort. Harry 
Sim părăsise parcul de rulote, dar nimeni nu știa când, de 
ce sau încotro se îndreptase. Sam aflase sfârșitul poveștii, 
dar nu și începutul ei. Mai avea o singură întrebare de pus. 

— l-aţi cerut referințe atunci când aţi semnat 
contractul? 

Carson a încuviințat, mândru. 


— Sigur că da. A scos ultima filă din dosar. Două 
referinţe. Una de la bancă și una de la fosta lui șefă, o 
doamnă pe nume Danuta Barnes. 

Spre ușurarea lui Carol, Blake a primit-o în birou 
numaidecât. A constatat cu uimire că bărbatul era 
îmbrăcat în uniformă completă. Se obișnuise cu John 
Brandon, care purta uniforma numai atunci când era 
obligat, preferând costumele comode. Lui Blake îi plăcea 
însă, în mod cert, să nu lase pe nimeni să uite ce funcție 
importantă deţinea. 

I-a făcut semn să ia loc, și-a împreunat degetele și și-a 
sprijinit bărbia în ele. 

— Ce te aduce aici, doamnă inspector-șef? 

Carol s-a stăpânit să nu riposteze copilărește: „Propriile 
mele picioare”. 

— Am venit să vă rog să interveniţi pe lângă poliţia din 
Yorkshire-ul de Vest. I-a prezentat situaţia într-un mod clar 
și succint. Este o anchetă criminală, domnule. N-am timp 
să mă joc de-a v-aţi ascunselea cu ei. Nu ne permitem să 
pierdem vremea de pomană. 

— Corect. Ar trebui să fie încântați să ne predea nouă 
cazul. În felul ăsta, o să facă economii serioase, și, dacă 
găsim criminalul, nu mă îndoiesc că-și vor revendica 
meritele, măcar pe jumătate. 

O să mă ocup eu de asta, inspectore-șef. 

Carol a fost plăcut surprinsă de faptul că Blake nu se 
enervase. Şi că îi luase partea fără prea multe întrebări. 
Poate că ar trebui totuși să acorde mai mult credit unui om 
cu o asemenea reputaţie și cu ambiţii atât de mari pe cât 
se zvonea. 

— Mulţumesc, a spus, apoi a dat să se ridice. 

Blake i-a făcut semn să se așeze la loc. 

— Mai stai o clipă. Deci, după părerea ta, există o 
legătură între cele două crime? 

Carol s-a pus imediat în gardă. Unde voia Blake să 
ajungă? 

— Nu mi se pare că e loc de îndoială. Moduri de operare 
identice, același tip de victime, procedeu similar utilizat 


pentru a scăpa de cadavru. Suntem aproape siguri că Seth 
Viner a fost hărțuit pe internet și, din câte am aflat, la fel 
s-au petrecut lucrurile și în cazul lui Daniel Morrison. 

Nu am oferit presei detalii în legătură cu uciderea lui 
Daniel, deci la Seth nu poate fi vorba despre o copie la 
indigo. Nu văd cum am avea de-a face cu altceva decât cu 
unul și același ucigaș. 

Blake i-a aruncat un zâmbet strâmb care i-a umflat 
obrajii ca două mere. 

— Am încredere în judecata ta. Dată fiind situaţia, ar 
cam fi cazul să apelezi la un profiler. 

Carol s-a străduit să își păstreze cumpătul. 

— Mi-aţi spus că bugetul nu ne permite așa ceva, 
domnule, a rostit pe un ton sec, prudent. 

— Ţi-am zis că nu ni-l putem permite pe doctorul Hill, a 
precizat Blake, accentuând dispreţuitor numele lui Tony. 
Avem însă acces la profilerii de la Academia Naţională de 
Poliție. După ce îmi termin treburile cu poliţia din 
Yorkshire-ul de Vest, o să mă ocup și de asta. 

— Pot să o fac eu, domnule, a spus Carol încercând să-și 
recapete cât mai repede controlul. N-ar trebui să vă 
pierdeţi vremea cu chestiuni administrative mărunte. 

De data aceasta, rânjetul lui Blake a căpătat o notă de 
cruzime. 

— Nu mă deranjează, atâta timp cât îţi pot fi de folos. Ai 
pe cap două crime. Știu cât de ușor e să scapi unele lucruri 
printre degete atunci când ești atât de ocupat. 

Nenorocitul insinua că ea ignorase în mod deliberat un 
ordin. Carol a simţit cum furia creștea în ea, dar și-a 
păstrat atitudinea politicoasă. 

— Mulţumesc, domnule, a spus, incapabilă să-i întoarcă 
zâmbetul. 

— O să vezi cât de bine o să te descurci și fără ajutorul 
doctorului Hill. 

Carol s-a ridicat și a încuviinţat cu un gest scurt din cap. 

— Desigur, domnule. La urma urmei, nimeni nu e de 
neînlocuit. 


Ambrose l-a lăsat pe Tony la vilă, pentru a-și putea 
recupera mașina. 

— Presupun că nu ai de gând să-ţi petreci noaptea aici, a 
murmurat în timp ce scotea geanta din portbagaj. Pentru 
că, dacă intenţionezi să faci asta, va trebui să anunţi 
agenţia imobiliară, ca să nu aducă vizitatori. 

— Nu, nu rămân aici. Promit că n-o să mai ajung la 
secţia de poliţie. 

— Asta-i o veste bună. Ambrose a făcut un balon din 
gumă de mestecat și a clătinat din cap, mai binevoitor de 
această dată. Pentru că n-ar fi tocmai cel mai plăcut mod 
de a începe ziua. Deci ce planuri ai acum? 

— O să caut un bar liniștit, o să mă așez într-un colţ și o 
să încep să-mi scriu raportul la laptop. 

Voi încerca să-l termin până spre după-amiază. Şi pe 
urmă o să iau masa, sperând că voi reuși să evit ora de 
vârf din zona Birmingham atunci când voi porni înapoi 
spre Bradfield. Asta dacă n-ai nimic împotrivă. Evident, 
dacă o să mai fie chestiuni neclare în legătură cu profilul, o 
să mai rămân pe aici. 

De un lucru sunt însă convins: criminalul va lovi din nou. 
Și eu o să fac tot ce îmi stă în putinţă pentru a vă ajuta să-l 
opriți. 

— Ești sigur că va ucide iarăși? 

Tony a oftat. 

— Odată ce au prins gustul, indivizii de genul ăsta nu se 
mai pot lipsi de el. 

— Dar, atunci când am discutat despre faptul că a 
abandonat atât de repede cadavrul, nu am stabilit că poate 
s-a speriat în momentul când a transformat fantezia în 
realitate? 

Ambrose s-a rezemat de mașină, cu braţele încrucișate 
la piept, exprimându-și astfel concret refuzul de a accepta 
că nu se aflau decât la început. 

— Tu ai sugerat asta, Alvin, nu eu. Și e o ipoteză 
plauzibilă, având în vedere probele. Numai că, din 
experiența mea, știu că lucurile nu merg așa. Chiar dacă 
individul s-a înspăimântat atunci, asta nu îl va împiedica să 


încerce din nou. Şi va dori să o facă mai bine. Așa încât va 
trebui să ne mișcăm contracronometru. 

Ambrose părea dezgustat. 

— Să-ţi spun ceva. Mă bucur că nu sunt în locul tău. 
Pentru că nu mi-ar plăcea deloc ca toate chestiile alea 
oribile să se învârtă în mintea mea. 

Tony a ridicat din umeri. 

— Ştii cum se zice. Găseşte ceva la care te pricepi și fă-ţi 
din asta o meserie. 

Ambrose s-a îndreptat de spate și i-a întins mâna. 

— A fost o experienţă interesantă să lucrez cu tine. Nu 
pot să spun că mi-a plăcut tot ce am văzut, dar ţi-am 
urmărit cu atenţie raționamentele cu privire la asasin. Şi 
sunt tare curios să aflu cum se va sfârși prima mea 
colaborare cu un profiler. 

Tony a zâmbit. 

— Sper că nu va fi o deceptie. E adevărat, nu ai avut 
ocazia să mă admiri în plenitudinea strălucitelor mele 
aptitudini sociale. Dar, sincer să fiu, eu trăiesc într-un 
mediu destul de bizar. A arătat spre picior. Poate că ai 
remarcat că șchiopătez. A fost, literalmente, un nebun cu 
toporul 45. 

Stăteam în biroul meu, citind un raport al comisiei de 
eliberare condiționată; următorul lucru pe care mi-l 
amintesc este imaginea unui bărbat care ţinea în mână un 
topor, cu care „culegea” suflete pentru Domnul. l-a 
aruncat o privire chinuită lui Ambrose. Colegii mei par 
capabili să evite asemenea situaţii extreme. Dar eu nu 
reușesc. 

Ambrose s-a uitat stânjenit la el, apoi s-a îndreptat spre 
locul șoferului. 

— Ţinem legătura, a spus și a deschis portiera. 


48 Aluzie la un celebru caz din istoria poliției britanice, cel al lui Frank 
Mitchell, supranumit Axeman (Omul cu Toporul). Violent din naștere, a 
trăit de la 17 ani în aziluri de boli mintale. A fugit din azilul din 
Bradmore, a pătruns într-o casă și a luat captiv un vârstnic, 
ameninţându-l cu toporul. A fost condamnat la închisoare pe viaţă, dar 
a evadat după nouă ani cu ajutorul unor amici. (n.tr.) 


Tony i-a făcut semn cu mâna, apoi și-a vârât geanta în 
mașină. Nu fusese pe deplin cinstit cu Ambrose. 
Intenţiona, într-adevăr, să găsească un bar, dar nu acum. 
Luase mai multe seturi de chei de la avocatul lui Blythe. 
Nu știa nimic despre bărci, dar, aparent, acum era 
proprietarul uneia de oţel de vreo cincizeci de metri 
lungime, pe nume Steeler, ancorată la propriul ponton din 
portul de agrement Diglis. „In trecut, se chema Diglis 
Canal Basin”, îi spusese avocatul fără să-și ascundă 
disprețul. „Şi de-a lungul canalului erau depozite și fabrici 
de porțelan Royal Worcester. Acum, pe mal se înșiră 
apartamente, fabrici de industrie ușoară și unităţi 
comerciale. Progresul, bănuiesc. Tot ce a mai rămas de pe 
vremuri e cabina ecluzierului și hanul Anchor. O să-ţi 
placă. E o cârciumă curată, de modă veche. Arthur era un 
obișnuit al localului. Au și o pistă de popice tradiţională de 
Worcester, din lemn. Arthur era în echipă și participa la 
concursuri. Fă-le o vizită și spune-le cine ești. Vor fi 
încântați să te cunoască.” 

„O să las cârciuma pe altă dată”, și-a spus Tony 
consultând harta pentru a vedea cum să ajungă în port. 
Astăzi, avea să se așeze într-un colţișor pe barca lui Blythe 
pentru a-și scrie raportul. Și poate, să arunce un ochi, în 
căutarea altor indicii despre viaţa lui Arthur. 

A parcat mașina cât mai aproape de ponton și a petrecut 
următoarele zece minute hoinărind pe mal. A găsit în cele 
din urmă barca, înghesuită în capătul unui șir de 
ambarcaţiuni de același gen. 

Steeler era vopsită în tradiţionalele nuanţe de verde 
strălucitor și purpuriu, iar numele era scris cu litere aurii 
cu negru. Patru panouri solare erau fixate pe acoperiș, 
rezultat al ingeniozităţii lui Blythe. 

Așadar, nu avea probleme cu energia, în cazul în care 
dorea să pornească blestemata aia de barcă. 

A urcat la bord. Podeaua metalică făcea zgomot la 
fiecare pas al lui. Bocaportul era încuiat cu două lacăte 
zdravene, pe ale căror chei avocatul i le înmânase vesel. 
„Ai grijă de barcă”, îi spusese. 


„E un exemplar minunat. Arthur lua parte la regatele 
organizate în Midlands. Adora apa”. Pasiunea nu fusese, în 
mod cert, transmisă ereditar. Tony nu simţea nicio atracţie 
față de apă sau de bărci. Nu intenţiona să stea mult timp 
pe Steeler, dar, dacă tot ajunsese cu cercetările atât de 
departe, voia să vadă cu ochii lui cum trăise Arthur în 
celălalt mediu al său. 

Bocaportul a alunecat lin, permițându-i să deschidă ușile 
duble care duceau în jos. Tony a coborât cu grijă treptele și 
s-a trezit într-un hol dotat cu cuptor cu microunde, ceainic 
și plită. A înaintat și a intrat în salon. O banchetă din piele 
cu bumbi era așezată pe o latură și în faţa ei se afla o 
masă. În capătul celălalt al încăperii trona un fotoliu 
rotitor din piele, aranjat în așa fel încât să poată fi 
poziționat fie spre masă, fie spre televizor și DVD. Într-un 
colţ fusese înghesuit un șemineu cu lemne. Mici dulapuri și 
rafturi elegante se aliniau de-a lungul pereţilor, exploatând 
la maximum fiecare colţișor. Ușa din capăt dădea spre o 
cabină cu un pat dublu și un dulap. Ultima ușă ducea spre 
o baie strălucitoare, echipată cu toaletă, chiuvetă și cabină 
de duș, toată numai din faianţă alb și crom. Spre mirarea 
lui, mirosea a curat și a proaspăt. 

S-a întors în salon. Nu era sigur la ce se așteptase, dar 
în niciun caz nu la ceva strict funcţional, lipsit de orice 
amprentă a personalităţii lui Blythe. Barca nu degaja 
niciun fel de personalitate. Totul era mult prea 
standardizat, îngrijit și curat. Avea asupra lui un cu totul 
alt efect decât casa. Intr-un fel, asta era o ușurare. Nimic 
nu urma să îi distragă atenţia de la ceea ce avea de făcut. 
Și nimic nu îl putea împiedica să o scoată la vânzare, la 
momentul potrivit. 

În ciuda nepriceperii lui congenitale, a descoperit cu 
destulă ușurință cum stătea treaba cu electricitatea. În 
scurt timp, luminile erau aprinse, iar el putea să lucreze 
liniștit la laptop. Micul birou era, fără îndoială, excelent 
organizat. Nu îi lipsea decât accesul wireless la internet. O 
clipă, i-a trecut prin cap ideea nebunească de a merge cu 
barca pe reţeaua de canale până în Bradfield, folosind-o pe 


post de birou. Pe urmă, și-a dat seama că ar trebui să 
posede cunoștințe de navigaţie și s-a lăsat păgubaș. 
Nemaivorbind despre modul cum ar fi fost privită o 
asemenea acţiune temerară de către cei de tipul lui Alvin 
Ambrose. Numai gândul la primejdiile care puteau pândi la 
tot pasul între Worcester și Bradfield era de-ajuns pentru 
a-l îngrozi. Nu, se mărginea la o după-amiază de muncă la 
bord, după care avea să lase barca în seama unui agent de 
vânzări. Oare așa se proceda cu vânzarea ambarcaţiunilor? 
Sau afacerile se încheiau într-un mod informal, la un joc de 
popice? 

— Revino-ţi, și-a spus Tony cu voce tare, conectându-și 
laptopul. A deschis paragrafele introductive standard: 

Profilul de infractor care urmează este strict orientativ 
și nu trebuie privit drept un portret-robot. Este puţin 
probabil ca profilul să corespundă în toate amănuntele, 
deși mă aștept la un grad înalt de concordanţă între 
trăsăturile prezentate mai jos și realitate. Toate afirmaţiile 
conținute în acest profil exprimă probabilităţi și 
posibilităţi, nu fapte. 

Un criminal în serie lasă semnale și indicii în procesul de 
comitere a crimelor. Tot ce face este, deliberat sau nu, 
parte a unui tipar. Descoperirea acestui tipar relevă logica 
criminalului. Chiar dacă pentru noi ea nu are nimic de-a 
face cu logica, pentru el este vitală. Deoarece logica sa 
este atât de idiosincrasică, de regulă, capcanele uzuale nu 
pot fi folosite pentru prinderea asasinului. Cum el este 
unic, la fel trebuie să fie și modalităţile de a-l captura, de 
a-l interoga și de a-i reconstitui faptele. 

Tony a recitit textul, apoi a șters al doilea paragraf. Din 
câte știa el, asasinul nu putea fi considerat deocamdată 
criminal în serie. Dacă reușea să îi ajute pe Ambrose și pe 
Patterson, poate că ucigașul nu avea să comită mai mult de 
trei crime și să fie astfel considerat, în mod oficial, 
criminal în serie. În lumea lui Tony, asta echivala cu un 
final fericit. 

Pe de altă parte, dacă acţiunile polițienești nu erau 
încununate de succes, individul avea să comită și alte 


crime. Totul era o chestiune de timp. De timp și de 
abilitate. Faptul că ancheta nu era decât la început nu 
însemna că individul pe care îl căutau nu era un criminal 
în serie. A oftat și a adăugat la loc paragraful șters. 

Degetele îi zburau pe tastatură în timp ce descria în 
detaliu concluziile pe care i le prezentase deja lui Ambrose 
la locul unde fusese aruncat cadavrul și, mai devreme, în 
mașină. A făcut o pauză, apoi s-a ridicat pentru a explora 
cabina. A găsit cafea instant și frișcă în borcanele aliniate 
pe rafturi. A dat drumul la robinet, și apa a început să 
curgă. A gustat-o, prudent, și a decis că era potabilă. A 
așteptat ca apa să dea în clocot, căutând o cană și o 
linguriţă. Al doilea sertar pe care l-a deschis conţinea 
tacâmuri. A băgat mâna și a dat cu degetul mare peste 
ceva. S-a uitat mai îndeaproape și a zărit un plic gros și 
alb, de mărimea unei cărți poștale. L-a luat și și-a 
descoperit, șocat, numele scris îngrijit și cu litere mari: 
„DR. TONY HILL”. Arthur îi adresase o scrisoare pe care o 
vârâse în sertarul cu tacâmuri de pe vasul său. N-avea 
niciun sens. De ce ar proceda cineva într-un asemenea 
mod? Dacă ar fi vrut ca lui Tony să îi parvină ceva din 
partea lui, de ce lăsase plicul acolo, unde risca să nu fie 
găsit niciodată, în loc să-l înmâneze avocatului? În plus, 
oare Tony își dorea cu adevărat să afle ce conţinea plicul? 

L-a pipăit. Inăuntru nu erau numai hârtii. Mai era și 
altceva, ușor, dar totuși solid, cam de zece pe patru 
centimetri și de grosimea unei carcase de CD. A lăsat 
plicul deoparte cât timp și-a pregătit cafeaua, uitându-se 
însă la el cu coada ochiului. A luat cana de cafea și plicul și 
le-a așezat pe masa unde lucrase. S-a uitat lung la plic, în 
timp ce întrebările îl asaltau din toate părţile. Ce anume îi 
lăsase Arthur recurgând la o modalitate atât de ciudată? Și 
cu ce îi putea fi lui de folos aflarea conţinutului plicului? 
Era conștient că existau lucruri pe care nu dorea să le 
cunoască despre Arthur, dar nu își dădea seama ce anume 
voia să știe. 

În cele din urmă, curiozitatea i-a învins îndoielile. A 
deschis plicul și a răsturnat conţinutul pe masă. lnăuntru 


era o foaie A4 din aceeași hârtie groasă ca plicul. Și un mic 
reportofon, asemănător celui folosit de Tony pentru a-i 
dicta secretarei note cu privire la pacienţi. L-a împuns ușor 
cu degetul, ca și cum se aştepta să explodeze. A 
despăturit, încruntat, coala de hârtie. In partea de sus era 
gravat numele lui Arthur Blythe. A tras adânc aer în piept 
și a început să citească textul scris îngrijit care acoperea 
pagina. 

Dragă Tony, 

Dacă citești acum aceste rânduri înseamnă că ai ales să 
nu iți ignori moștenirea. Mă bucur. Te-am dezamăgit cât 
am fost în viaţă. N-am cum să îndrept lucrurile, dar sper că 
tot ce ti-am lăsat iți va aduce un dram de plăcere. Aș vrea 
să mă explic în fața ta, deși sunt conștient că nu îmi 
datorezi nimic și că e foarte posibil să nu vrei să-mi auzi 
justificările. Mult timp nici nu am știut că existi. Te rog să 
mă crezi. Nu am intenționat niciodată să te abandonez. 
Dar, de când am aflat de tine, ti-am urmărit evoluția cu o 
mândrie la care știam că nu aveam dreptul. Esti un om 
inteligent, știu asta. Așa că mă bazez pe judecata ta, și tu 
alegi dacă vrei sau nu să mă asculți. 

Indiferent de decizia pe care o vei lua, fii convins că îmi 
pare sincer rău că ai crescut fără un tată care să te ajute și 
să te susțină în viaţă. Iti doresc numai bine pe viitor. 

Al tău devotat, 

(Edmund) Arthur Blythe 

În ciuda hotărârii de a nu se lăsa impresionat, Tony a 
simţit cum emoția îl sufoca. A înghiţit cu greu, mișcat de 
sinceritatea cuvintelor lui Arthur. Scrisoarea îi depășea cu 
mult așteptările, și poate chiar și puterile. A recitit-o, rând 
cu rând, cântărind fiecare vorbă în parte, încercând să și-l 
imagineze pe Arthur în vreme ce o compunea. Oare câte 
ciorne făcuse înainte de a ajunge la versiunea finală? L-a 
văzut cu ochii minţii, cu scrisul său precis, de inginer, la 
prima, apoi la a doua și a treia tentativă, încercând să 
găsească nuanţa cea mai potrivită, să exprime exact ceea 
ce dorea, fără a lăsa loc la interpretări și la neînţelegeri. 
Dintr-odată, și-a dat seama că nu știa cum arătase Arthur. 


Nu văzuse nicio fotografie expusă în casă, nimic care să 
ateste sau nu asemănarea fizică dintre tată și fiu. Probabil 
existau niște fotografii; și-a făcut o notă mentală ca data 
viitoare când intra în casa lui Arthur să le caute. 

Data viitoare. Tony i-a perceput semnificaţia imediat ce 
gândul i-a trecut prin cap. Da, avea să existe o dată 
viitoare. Ceva se schimbase înăuntrul său în ultimele 
douăzeci și patru de ore. Trecuse de la ideea de a păstra 
distanţa între el și Arthur la dorința de apropiere. Fără să 
știe deocamdată sub ce formă. Dar avea să-și dea seama la 
momentul potrivit. 

Ştia însă că nu era încă pregătit să asculte mesajul lui 
Arthur. Şi poate că nici nu avea să fie vreodată. 
Deocamdată, avea de lucru. Munca era mai importantă 
decât propria lui stare emoţională. 

A revenit la laptop și s-a reapucat să scrie. 

„Cel mai probabil, ucigașul este un bărbat alb.” Care, la 
fel ca mai toţi ceilalţi criminali de acest gen, locuiește în 
comunitatea sa etnică. „Are vârsta cuprinsă între douăzeci 
și cinci și patruzeci de ani.” Douăzeci și cinci, pentru că un 
astfel de mod laborios de planificare și de finalizare a 
intenţiilor necesita un anumit grad de maturitate. 
Patruzeci, deoarece, potrivit legii probabilităților, până la 
această vârstă indivizii de tipul lui erau fie prinși, fie uciși, 
fie renunţau de bunăvoie la acte criminale. 

Nu este șofer de camion - mai multe dintre locaţiile 
folosite de el pentru a accesa computerele publice, ca, de 
pildă, aeroportul din Manchester sau centrul comercial din 
Telford, nu au parcări de camioane. În mod cert însă are 
propriul mijloc de transport - nu ar risca să lase urme într- 
un vehicul aparţinând unui tert. Foarte probabil, destul de 
mare, poate un hatchback“. Nu cred că este șofer de 
vehicul comercial, deși ipoteza poate fi susţinută prin 


% În traducere literală, „trapa din spate” - tip de caroserie auto care 
cuprinde o a cincea „ușă”, cea a portbagajului, mărind astfel spaţiul de 
depozitare prin utilizarea integrală a volumului mașinii, până la plafon 
(n.tr.) 


anumite argumente. Așa s-ar explica deplasările pe 
reţeaua de autostrăzi. Dar, având în vedere programul de 
lucru foarte solicitant al acestei categorii profesionale, mă 
îndoiesc că ar dispune de flexibilitatea și de timpul 
necesare pentru a o răpi și apoi a o abandona pe Jennifer. 

Individul posedă, probabil, o diplomă universitară sau de 
colegiu. Cunoștinţele sale în tehnologia computerelor și 
familiaritatea lui cu posibilităţile pe care aceasta le oferă 
sugerează competenţă în acest domeniu. Cred că este un 
profesionist IT care lucrează pe cont propriu. În industria 
electronică funcționează o comunitate, nu foarte unită, de 
consultanţi care beneficiază de un grad mare de libertate 
atât în privinţa programului de lucru, cât și a locaţiilor 
firmelor cu care se află în relaţii contractuale. 

In privința personalităţii criminalului, avem de-a face cu 
un psihopat cu tulburări comportamentale grave. Poate 
mima interacţiunea umană, dar nu este capabil de 
empatie. Locuiește, probabil, singur și nu întreţine cu 
nimeni legături emoţionale strânse. Fapt deloc neobișnuit 
în comunitatea sa profesională, deși mulţi lucrători din 
domeniul IT sunt perfect capabili de implicare emoţională. 
Ei preferă însă mașinile în locul oamenilor, pentru că le 
este mai comod. 

Poate fi un fan al jocurilor pe computer, în special al 
jocurilor interactive violente. Acestea pot reprezenta o 
supapă pentru sentimentele sale nihiliste la adresa 
umanității. y 

Tony a recitit textul fără nicio satisfacție. In afara 
observaţiei că nu era vorba despre o crimă de natură 
sexuală, avea senzația că nu reuşise să găsească nimic 
spectaculos, ci doar înșirase noțiuni de specialitate 
elementare și chestii de bun-simţ, aflate la îndemâna 
oricui. Mai erau multe de descoperit și de dedus cu privire 
la acest criminal, asta era sigur. Dar până când nu 
stabileau o legătură între ucigaș și modul în care acesta își 
alegea victimele, aveau să bâjbâie în continuare în 
întuneric. 


CAPITOLUL 26 


După tragedia morţii Jessicăi Morrison, ultimul lucru pe 
care și-l dorea Paula era să discute cu un alt cuplu de 
părinţi aflaţi în suferință. Mai rău era că trebuia să facă 
asta de una singură. Indiferent de ceea ce se întâmplase la 
nivel mai înalt, era cert că poliția din Yorkshire-ul de Vest 
bătuse în retragere, ajungând să nu se mai implice deloc în 
caz. lar Kevin era ocupat cu stabilirea protocoalelor de 
colaţionare a tuturor datelor furnizate de cei din Yorkshire. 
Astfel că îi revenise din nou sarcina cea mai ingrată. 
Învăţase însă ceva din experienţa tragediilor trăite de alţii 
- și anume, faptul că evitarea confruntării nu folosea la 
nimic. Era adevărată vorba aia cum că trebuie să-ţi înfrunţi 
temerile. Însă asta nu-i ușura nicicum misiunea. 

Femeia care i-a deschis ușa părea să fi pornit un război 
personal cu întreaga lume. Ochii ei întunecaţi aruncau 
priviri furioase, pielea îi pălise, căpătând o nuanţă ca de 
gălbinare, și își ţinea maxilarul încleștat. 

— N-avem nimic de comentat, s-a răstit ea. 

— Nu sunt ziaristă, a spus Paula încercând să nu se 
simtă ofensată din cauza confuziei. Sunt detectiv Paula 
Mcintyre de la poliţia din Bradfield. 

Femeia și-a dus mâinile la piept. 

— La dracu'! Spune-mi că nu e decât o vizită de rutină. 

S-a clătinat pe picioare, fiind prinsă la timp în braţe de o 
a doua femeie care a apărut brusc în spatele ei. S-au 
îmbrățișat strâns, în timp ce a doua femeie, ceva mai 
înaltă, i-a aruncat Paulei o privire panicată. 

— Pot să intru? a murmurat Paula, întrebându-se pe 
unde naiba umbla ofițerul de la Protecţia Familiei. 

Cele două s-au dat un pas în spate, făcându-i loc să 
intre. 

— Sunteţi singure? a întrebat Paula. 

— Da, am rugat-o pe polițistă să plece. Nu ne puteam 
obișnui cu prezenţa ei. Sunt Julia Viner, a zis a doua 
femeie, încercând să amâne inevitabilul prin aceste 
politeţuri. lar ea este Kathy. Kathy Antwon. 


Kathy s-a întors spre Paula, cu lacrimile șiroindu-i pe 
faţă. 

— Vești proaste, nu-i așa? 

— Îmi pare rău, a răspuns Paula. Astăzi a fost găsit un 
cadavru. Hainele corespund descrierii, așa că bănuim că e 
vorba despre Seth. 

A deschis gura, dar nu a reușit să mai rostească vreo 
vorbă. 

Julia a închis ochii. 

— Mă aşteptam la asta, a șoptit ea. Ştiam că ea mort 
încă de când i-am anunţat dispariţia. 

Cele două femei au rămas mult timp mute în 
îmbrăţișarea lor. Paula stătea alături, neclintită ca o stâncă 
și simțindu-se la fel de inutilă. Şi-a dat seama că nu aveau 
să își revină prea curând, așa că a trecut pe lângă ele spre 
bucătărie și a pus ibricul la fiert. Mai devreme sau mai 
târziu, avea să le prindă bine un ceai. Ceaiul era 
întotdeauna bine-venit. 

Ceainicul era așezat la îndemână. Tot ce îi mai trebuia 
acum era ceaiul. A deschis dulapul de deasupra și a zărit 
un vas de ceramică pe care stătea scris: „Ceai”. L-a luat în 
mână și l-a deschis. În loc de ceai, a găsit două bancnote 
de cinci lire și o bucăţică de hârtie. Curioasă, a despăturit- 
O. 

Scrisul era abia lizibil. Am 10 £. JJ mă duce să cunosc 
formaţia, îmi trebuie bani de tren. X Seth. 

Era o descoperire nouă. Şi trebuia să discute despre ea 
cu Julia și cu Kathy. Dar cine știe când aveau să fie ele 
capabile de o asemenea conversaţie? S-a îndreptat spre 
capătul îndepărtat al bucătăriei, a scos telefonul din 
geantă și a sunat-o pe Stacey, la birou. 

— Sunt acasă la Seth Viner, a spus. Am găsit ceva. 
Spune-mi, persoana cu care vorbea Seth pe Rig își spunea 
JJ, nu-i așa? 

— Da. Scris cu dublu J. 

— Cred că Seth și-a dat întâlnire cu individul la gară. 

— Gara centrală din Bradfield? 


— Nu e specificat. Dar ar trebui să începem de acolo. 
Poţi să te mai uiţi o dată la înregistrările camerelor de 
supraveghere? 

— Sigur că da. Dacă știu exact ce moment și ce locaţie 
să caut, pot să încerc să măresc imaginile cu ajutorul 
programului meu. Să vedem ce iese din asta. Mersi, Paula, 
mi-ai fost de mare ajutor. 

Paula a închis telefonul și s-a îndreptat de spate. Acum 
nu-i mai rămânea decât să găsească ceaiul. 

Sam s-a înfiinţat lângă portiera mașinii Lexus înainte ca 
femeia să apuce să oprească motorul. O așteptase pe 
Angela Forsythe timp de trei ore pentru că voia s-o prindă 
pe nepregătite, să nu fie nevoit să treacă de secretară și de 
alţi funcţionari pentru a ajunge la ea. Nu intenţiona să-și 
irosească șansa de a da lovitura încercând să chestioneze 
un martor prevenit și deja înarmat cu toate răspunsurile. 

Una dintre curiozitățile dosarului Barbes era aceea că 
anunţul privind dispariția Danutei nu fusese făcut de 
Nigel, soţul ei, ci de Angela Forsythe. Femeia fusese 
avocata băncii private la care lucraseră Nigel Barnes, soţia 
lui - Danuta - și Harry Sim. Dacă era cineva la curent cu 
relația dintre Harry Sim și Danuta Barnes, atunci aceea 
era probabil Angela. Și avantajul era că, atunci când aveai 
de-a face cu avocaţii, chiar dacă își schimbau locul de 
muncă, puteai da de urma lor prin intermediul Societăţii 
Avocaţilor. Imediat ce descoperise legătura dintre cele 
două cadavre de adulţi din lacul Wastwater, Sam stătuse 
pe capul lui Stacey, rugând-o să o găsească pe Angela. Iar 
ea se apucase imediat de treabă. Dintr-un motiv sau altul, 
nu întârzia niciodată să-l servească. Iar Sam își închipuia 
că asta se datora faptului că Stacey văzuse în el singurul 
om ambițios din echipă, cel care avea să devină cineva. Şi 
voia să îi sprijine ascensiunea, convinsă că și cariera ei 
avea să urmeze același curs. 

Așa încât, mulțumită lui Stacey, dăduse de urma femeii. 
Își găsise apoi un loc de parcare de unde putea 
supraveghea fosta fabrică de țigarete din anii 1920, 
transformată în bloc de apartamente și care devenise în 


ultima vreme una dintre cele mai vânate locaţii din 
Bradfield. Se afla la numai câteva minute de mers pe jos de 
zona cu clădiri de birouri, înconjurată de un parc cu 
vedere dincolo de canal, spre vechiul cartier comercial din 
epoca victoriană, acum reabilitat, unde negustorii de lână 
și de haine își expuseseră marfa și se distraseră în văzul 
lumii. 

Apariția unui bărbat metis bine făcut lângă mașină a 
surprins-o pe Angela. Reacţia inițială s-a îndulcit în 
momentul în care i-a văzut costumul, zâmbetul de pe faţă, 
dar mai ales insigna. Fără să oprească mașina, a coborât 
geamul câţiva centimetri. Un iz ușor floral și elegant a 
plutit spre Sam. 

— E ceva în neregulă, domnule ofițer? 

— Sper că nu, doamnă, a răspuns Sam, optând pentru 
acel ton de respect excesiv care bănuia el că putea să-i 
placă unei femei atât de scump îmbrăcate, cu cearcăne de 
nesomn în jurul ochilor. A apreciat că taiorul ei verde- 
închis și bluza crem erau bine alese, dându-i un aer de 
sobrietate, dar și de rafinament. Aș vrea să discutăm 
despre Danuta Barnes. 

O femeie mai slabă de înger ar fi icnit probabil de 
surpriză. Dar femeia aceasta avea experienţă și nu își 
trăda sentimentele. 

— Să înţeleg că aţi găsit-o? 

Era o întrebare la care Sam nu dorea să îi ofere răspuns. 
Voia să păstreze suspansul pentru momentul când avea să 
stea faţă în faţă cu Nigel Barnes, iar anii în care avusese 
de înfruntat duplicitatea umană îl învăţaseră să nu aibă 
încredere în martori, chiar dacă aceștia păreau la prima 
vedere niște oameni virtuoși și ostili faţă de suspecți. 

— Urmărim acum o pistă nouă, a spus el cu un zâmbet. 

Femeia nu s-a lăsat înșelată. 

— E în regulă. N-am de gând să-i divulg nimic 
nenorocitului ăluia de Nigel, a spus ea ridicând geamul și 
oprind motorul. 

A deschis portiera și s-a strecurat afară, fiind cât pe-aci 
să-l dărâme pe Sam. 


— Cred că ar fi mai bine să veniţi cu mine, l-a invitat ea. 

Apartamentul era situat la etajul al treilea, iar ferestrele 
originale cu rame metalice în stil Art Deco fuseseră 
dublate de panouri de sticlă simplă care amortizau 
zgomotele de afară. Camera de zi dezvăluia personalitatea 
Angelei - era la fel de caldă, sofisticată și plină de culoare 
ca ea. Femeia l-a invitat să stea pe o canapea foarte moale 
și s-a așezat în faţa lui, într-un balansoar. Era clar că nu 
intenţiona să-și piardă timpul cu politeţuri de fațadă sau cu 
flecăreli. 

— Danuta a fost cea mai bună prietenă a mea, a spus ea. 
Presupun că aţi descoperit în dosar că eu i-am anunţat 
dispariţia. 

— Exact. 

Angela a încuviințat din cap, încrucișându-și picioarele 
cu un foșnet ușor al ciorapilor. 

— Nigel a declarat că nu a anunţat poliția pentru că și-a 
închipuit că îl părăsise. Și că Danuta i-a lăsat un bilet 
căruia însă, supărat cum era, i-a dat foc. 

Sam știa deja toate astea. 

— Nu despre asta voiam să vă întreb. 

Femeia a ridicat din sprâncene. Și-a dat părul scurt și 
închis la culoare pe după o ureche, aplecându-și capul într- 
o parte. 

— Nu? Foarte interesant. 

— Voiam să aflu dacă l-aţi cunoscut pe Harry Sim. 

Numele a prins-o pe Angela pe picior greșit. 

— Harry Sim? Ce Dumnezeu are Harry Sim de-a face cu 
Danuta? 

Sam și-a ridicat braţele, cu palmele întoarse spre ea, ca 
pentru a o opri. 

— Domnișoară Forsythe, după cum v-am spus, urmăresc 
acum o nouă pistă. Și, în momentul de faţă, nu vreau să vă 
dezvălui amănuntele. Nu pentru că aș crede că sunteţi 
înţeleasă cu Nigel Barnes, ci pentru că nu doresc să 
prejudiciez în vreun fel răspunsurile martorilor. Deci aș 
aprecia dacă mi-aţi face favoarea de a-mi răspunde la 


întrebări, oricât de ciudate sau de nerelevante vi s-ar 
părea. 

Nici nu-și mai amintea de când nu se mai purtase cu 
atâta curtoazie. Carol Jordan avea să fie nevoită să-l 
creadă pe cuvânt. 

Femeia i-a zâmbit ambiguu. 

— Văd că vă pricepeţi la asta, a spus ea. Cu puţin 
exercițiu, aţi fi un avocat bun. OK, domnule Evans. Vă 
ascult. Și vă promit că mă voi strădui să vă răspund cât 
mai obiectiv cu putinţă. 

— Cum aţi ajuns să îl cunoașteţi pe Harry Sim? 

— A lucrat la Corton, la bancă. Era deja acolo atunci 
când m-am angajat eu. Asta trebuie să fi fost prin '91 sau 
'92. Danuta și Nigel se ocupau de conturile clienţilor, 
Harry - de investiţii. 

Colabora cu amândoi. Mai precis, se ocupa de depozitele 
clienţilor lor. 

— Ce fel de om era? 

Angela și-a mușcat o clipă buzele, meditând asupra 
întrebării. 

— Nu era tocmai un om de echipă. Aptitudini sociale 
limitate. Fapt care nu conta prea mult, având în vedere că 
nu lucra direct cu clienţii și că era priceput în ceea ce 
făcea. Danuta avea o părere foarte bună despre el. 

— Frau prieteni? 

Angela și-a ţinut respiraţia, apoi, cu un oftat, a lăsat 
aerul să-i iasă din plămâni. 

— N-aș spune asta. Nu tocmai. Dar, atunci când Harry a 
clacat, Danuta s-a purtat incredibil de drăguţ cu el. Însă 
mai degrabă cu acel tip de bunătate cu care tratezi o rudă 
îndepărtată, nu un prieten. 

Din obligaţie mai mult decât din afecţiune, dacă 
înţelegeţi ce vreau să spun. 

Sam a prins ideea din zbor. 

— Harry a clacat? 

— Da, staţi să mă gândesc... Cred că era pe la sfârșitul 
lui '94. Lucrase mult timp sub presiune, încercând să ne 


ajute să luăm faţa concurenţei, și făcuse câteva judecăţi 
care s-au dovedit eronate. 

Harry lua totul foarte personal, așa că a cedat nervos. 
Unul dintre parteneri l-a găsit într-o zi ghemuit sub birou, 
plângând în hohote. Şi ăsta a fost sfârșitul pentru bietul 
Harry. 

— L-au concediat, pur și simplu? 

Angela a izbucnit într-un râs scurt. 

— Doamne Sfinte, nu. Cei de la Corton au fost 
dintotdeauna extrem de paternaliști. I-au asigurat cele mai 
bune servicii medicale într-o clinică foarte discretă. Dar 
sigur că nu îl puteau primi înapoi. 

Nu poţi să te joci cu banii clienţilor. De data aceasta, 
râsul ei era amar. Sună cam fals, nu-i așa, având în vedere 
felul în care decurg acum lucrurile în lumea finanţelor? 
Dar pe vremea aceea așa gândeau cei de la Corton. 

— Şi ce s-a întâmplat cu Harry? 

Femeia a ridicat din umeri. 

— Adevărul e că nu prea știu. Eu am întocmit actele de 
reziliere a contractului, așa că am aflat că a plecat din 
firmă cu salariul pe un an drept compensație. Şi își avea 
propriul portofoliu de investiţii. 

Așa că, în mod normal, banii nu ar fi trebuit să fie o 
problemă pentru el. Cel puţin pentru o vreme. 

Danuta l-a vizitat acolo, la clinica în care a fost internat. 
Angela s-a încruntat, frecându-și vârful nasului. Imi 
amintesc vag că a pomenit ceva despre faptul că Harry 
voia să își vândă casa și să se mute, a adăugat ea cu voce 
joasă. Dar n-am fost prea atentă. Nu prea îmi păsa de el, 
ca să fiu sinceră. 

— Dar Danutei se pare că îi păsa. 

Angela a clătinat din cap. 

— Nu chiar. li părea rău pentru el, asta e tot. A fost 
dintotdeauna o persoană mult mai drăguță decât mine, a 
remarcat ea pe un ton pragmatic și fără să-i exacerbeze 
calităţile, așa cum fac, de obicei, oamenii pentru a-și 
proteja prietenii buni. 

— Credeţi că e posibil ca ei doi să fi avut o relaţie? 


Reacţia Angelei n-avea nimic prefăcut în ea. Și-a dat 
capul pe spate, hohotind. 

— Hristoase! a exclamat înecându-se de râs. Las la o 
parte faptul că Harry avea inteligența emoţională a unei 
stele-de-mare, dar înţeleg că n-aţi văzut nicio fotografie de- 
a lui. Credeţi-mă, Danuta era cu câteva clase deasupra lui. 
Nu, domnule Evans. Nimeni dintre cei care au cunoscut-o 
nu și-ar putea imagina așa ceva. A înghiţit în sec, 
încercând să-și revină. Nu știu cine v-a pus pe drumul 
acesta, dar fiți siguri că e înfundat. Apoi, brusc, a 
redevenit sobră și serioasă. Am crezut că aţi venit aici ca 
să-mi daţi vești despre Danuta. Chiar și vești proaste. Tot 
ar fi mai bine decât această incertitudine. Mă gândesc și 
acum la ea. A oftat. Mi-am dorit din tot sufletul ca 
nenorocitul de Nigel Barnes să fie prins în cele din urmă. 
El a omorât-o. Niciodată nu m-am îndoit de asta, a adăugat 
femeia aruncându-i lui Sam o privire tăioasă. 

— Ce vă face să fiţi atât de sigură? 

—E un tip complet lipsit de scrupule. Pe plan 
profesional, era în stare să taie gâtul cuiva, numai să nu-l 
lase să i-o ia înainte. lar Danuta a fost un trofeu pentru el. 
Deșteaptă, frumoasă și cu mai puţin succes decât el în 
carieră. Dar toate s-au schimbat după nașterea copilului. 
Danuta s-a hotărât să renunţe la slujbă. Să fie mamă și 
atât. Nu soţie și mamă, doar mamă. S-a dedicat total 
fetiţei. Angela părea acum ușor stânjenită. Domnule Evans, 
sinceră să fiu, mie mi s-a părut că luase o decizie greșită, 
că viaţa ei avea să fie anostă. Am sperat că avea să se 
plictisească repede și că urma să revină la lucru. 
Dintotdeauna am crezut că Nigel nu era omul capabil să 
facă faţă concurenţei. Și din această cauză a vrut să scape 
de ea și de copil. 

— Nu era mai simplu să divorțeze? 

— Bani și reputaţie, a răspuns Angela. Lui Nigel nu i-a 
convenit să renunţe nici la una, nici la cealaltă. 

— Ar fi avut mai mult de pierdut dacă îi ucidea și era 
prins. 

Angela l-a fixat îndelung cu privirea. 


— Da, numai că n-a fost prins, nu-i așa? 


CAPITOLUL 27 


Tim Parker nu mai fusese niciodată în Bradfield. Tot ce 
știa despre oraș era că avea o echipă în prima ligă de 
fotbal care termina aproape invariabil fiecare sezon pe 
undeva pe la mijlocul clasamentului. A scormonit prin 
memorie, amintindu-și vag din lecţiile de istorie predate în 
școală că Bradfield prosperase în secolul al XIX-lea 
datorită industriei textile, deși nu era sigur dacă era vorba 
despre bumbac sau despre lână. Sau poate despre cu totul 
altceva. Ce putea fi pe vremea aceea? In? Mă rog, nu 
conta. 

Incadrat în poliție ca sergent, Tim se considera mai 
presus de constrângerile gradelor oficiale. Își luase 
diploma în politică, filosofie și economie la Jesus College, 
Oxford, și absolvise cursurile rapide organizate de poliţia 
metropolitană. Nu intenţiona s-o ia pe cărări bătătorite. 
Ştia că era prea deștept pentru așa ceva. Își propusese să 
ajungă în vârf, în domeniul informaţiilor. Fie la NCIS%, 
SOCA”! ori Europol”, pentru el n-avea importanţă. Oricare 
dintre ele, atâta timp cât reprezentau o provocare și îl 
făceau să simtă că se număra printre cei, foarte puţini, 
care aveau cu adevărat un cuvânt de spus. La Academia 
Naţională de Poliţie deviase oarecum spre profiling și 
descoperise că avea abilităţi pentru acest domeniu. 
Trecuse ușor și repede prin cursuri, impresionându-și 
majoritatea profesorilor. Sau, cel puţin pe cei care se 
ocupau de teorie. Psihologii clinicieni care lucrau efectiv în 


50 National Criminal Intelligence Service - serviciul de combatere a 
criminalităţii din Regatul Unit, înfiinţat în 1992 (n.tr.) 

51 Serious and Organized Crime Agency - agenţia britanică 
responsabilă începând cu anul 2006 de criminalitatea organizată (n.tr.) 
52 Organizaţie de combatere a criminalităţii la nivel european, cu sediul 
la Haga, înfiinţată în 1992, dar devenită funcţională abia în 1999 (nitr.) 


spitalele de boli mintale nu fuseseră la fel de entuziasmați. 
În special acel ticălos mic şi ciudat de pe Planeta 
Impreciziei care trăncănea întruna despre oameni cu 
tulburări comportamentale grave care voiau să pară 
normali. De parcă asemenea afirmaţii aveau la bază vreo 
teorie științifică. 

Acum se simţea mai mult decât pregătit să treacă la 
acţiune. Păcat numai că totul începuse într-o zi de 
duminică. El și prietena lui aveau bilete la meciul de acasă 
al lui Chelsea cu Aston Villa. Stabiliseră să se întâlnească 
înainte, pentru masa de prânz, cu niște prieteni și după 
meci să iasă în oraș. Și iată-l acum în drum spre Bradfield. 
Susanne fusese dezamăgită, dar îi trecuse repede. Până să 
plece Tim, aranjase deja ca amica ei Melissa să-i ia locul. 

Trenul trecea în acest moment prin niște suburbii destul 
de mohorâte. Clădiri cenușii de birouri, terase din 
cărămidă roșie, răspândite la întâmplare, în sus și în jos pe 
dealuri, așa cum vedeai la televizor în serialele a căror 
acţiune se petrecea undeva în nord. Tim ajunsese o 
singură dată la Leeds, la petrecerea de burlac a cuiva, și 
își amintea vag că văzuse acolo ceva similar. Trenul a 
traversat un canal și apoi, dintr-odată, după o curbă, în 
fața ochilor i-a apărut arcada masivă din oțel turnat și 
sticlă a gării centrale din Bradfield. Era impresionantă, a 
fost el nevoit să recunoască. Nu putea decât să spere că la 
fel avea să fie și echipa cu care urma să colaboreze. 

Tim auzise de inspectorul lor șef. Carol Jordan se bucura 
de reputaţia de a fi soluţionat cazuri care i-ar fi asigurat un 
statut de adevărată vedetă dacă ar fi lucrat în capitală. Dar 
orășelul Bradfield, combinat cu faptul că era femeie, o 
degradase la poziția de funcţionar de poliţie respectabil. 
Notiţele care îi fuseseră transmise pe e-mail cu o noapte în 
urmă nu îl impresionaseră însă prea mult. Dacă dădeai 
deoparte toate nimicurile aflate din gura prietenilor și a 
rudelor, nu mai rămâneai cu mare lucru. Nu era deci de 
mirare că apelaseră la ajutorul său. 

A coborât din vagonul de clasa întâi unde insistase să-și 
ia bilet pentru a se bucura de mai multă intimitate în timp 


ce frunzărea dosarul și a privit în jur, în căutarea șoferului. 
Un individ în uniformă, cu o expresie de plictiseală vădită 
întipărită pe chip, era adâncit într-o conversaţie cu un 
angajat al căilor ferate, fără să dea atenţie nici pasagerilor 
și nici lui. Tim și-a aruncat rucsacul pe umăr, a traversat 
peronul și l-a bătut ușor pe spate pe agent. 

— Sunt Tim Parker, s-a recomandat. 

Ofiţerul l-a privit cu ochi inexpresivi, dar în voce i se 
deslușea o notă de sarcasm. 

— Mă bucur, domnule. Sunt agent Mitchell. Vă pot ajuta 
cu ceva? 

— N-aţi venit să mă luaţi cu mașina? 

Polițistul a schimbat o privire amuzată cu angajatul de la 
căile ferate. 

— Sunt ofiţer în poliţia britanică a transporturilor, a 
răspuns el. Tim i-a zărit în sfârșit insigna și s-a simţit ca un 
prost. Nu duc pe nimeni cu mașina, cu excepţia soţiei, a 
continuat omul. Dacă vă așteaptă cineva, vă sugerez să o 
luaţi într-acolo. A arătat spre un indicator mare pe care 
scria „Punct de întâlnire”. O polițistă stătea sub indicator, 
purtând în braţe o pancartă. Chiar și de la distanţă, Tim i-a 
putut zări numele. Deși nu și gradul. 

Enervat și jenat, a mormăit ceva și s-a îndepărtat. A 
reușit să ajungă la sediul poliţiei fără alte incidente și fără 
să se mai facă de râs. Șoferiţa nu știa nimic despre caz și 
nici n-auzise în viața ei de MIT. Habar n-avea unde își avea 
echipa birourile. L-a lăsat la recepţie, și cu asta și-a 
încheiat misiunea. Tim a fost nevoit să aștepte cu 
nerăbdare încă alte zece minute înainte să vină cineva să-l 
conducă. Își imaginase că Jordan însăși avea să coboare 
pentru a-l întâmpina, dar tipa trimisese un detectiv într-un 
costum elegant și cu un aer cam impertinent. Tim spera că 
Jordan nu recursese la Evans pentru a-l impresiona. 

Sala brigăzii MIT a constituit, în schimb, o surpriză 
plăcută. Era mai curată, mai îngrijită și mai frumos 
decorată decât orice alt birou al vreunui departament de 
criminalistică în care avusese el ocazia să pună piciorul. 
Probabil pentru că șefa era femeie. Era conștient că 


problema nu trebuia pusă în acest fel, motiv pentru care 
nici nu avea de gând să-și rostească gândul cu voce tare, 
chiar dacă bănuia că nu se înșela. Într-un colţ a observat 
echipamentul IT. A auzit păcănitul rapid al unor degete pe 
taste, dar n-a putut zări decât spatele a șase monitoare 
aranjate în așa fel încât să formeze un soi de baricadă. Nu 
văzuse atâta tehnologie de specialitate la nicio echipă de 
teren. Vreo șase birouri erau împrăștiate, aparent la 
întâmplare, prin sală. Niciunul nu era ocupat. Pe un perete 
fuseseră agăţate două table albe pline de fotografii cu 
cadavrele abandonate și de notițe. Una pentru Daniel 
Morrison, cealaltă pentru Seth Viner. 

— Şefa e la ea în birou, l-a anunţat Sam abrupt, luând-o 
înainte spre capătul sălii, despărţit de biroul lui Jordan 
printr-un panou de sticlă cu jaluzelele trase. Toţi ceilalţi 
sunt pe teren. 

A deschis ușa și l-a invitat pe Tim să intre. 

Prima lui impresie despre Carol Jordan a fost că arăta ca 
mai toţi ceilalți de același rang atunci când aveau de-a face 
cu o dublă crimă - nedormită, deprimată și disperată. 
Părul ei blond era în dezordine, pe sub machiajul discret 
cearcănele se conturau vizibil și două căni goale de cafea 
zăceau pe masă. Dar, când a studiat-o cu mai multă 
atenţie, și-a dat seama că părul fusese lăsat deliberat să 
fluture în voie, iar în ochii ei a deslușit o scânteie de 
energie. Bluza taiorului era curată și bine călcată, iar 
machiajul nu îi era prea strident. Tim s-a felicitat în gând 
că nu se grăbise să tragă concluzii și că văzuse dincolo de 
aparente. A întins mâna. 

— Sergent Tim Parker, s-a prezentat el. Spuneţi-mi Tim. 

Carol a părut ușor amuzată, dar i-a strâns mâna. 

— Inspector-șef Jordan. Spune-mi doamnă. Sau șefa. Sau 
chiar boss. 

Deci așa avea ea de gând să joace. Să-l pună la punct pe 
nou-venit, ignorând faptul că se afla aici pentru a-i scoate 
pe toţi din rahat și a-i face să dea bine. Fără să aștepte 
invitaţia, Tim s-a așezat pe un scaun. 


— Am parcurs materialul pe care mi l-aţi trimis, a spus 
el. Și primul lucru pe care vreau să-l fac este să văd locul 
faptei. 

— Asta va fi cam greu, a răspuns Carol. Pentru că nu 
știm unde s-au petrecut crimele. Dar putem să te 
conducem la locurile unde au fost găsite cadavrele, a 
adăugat, aparent dornică să îl ajute. 

— Asta voiam și eu să spun, a zis Tim de-a dreptul iritat. 
Şi, pe urmă, aș dori să discut cu familiile. 

— Nici asta nu e atât de ușor pe cât am vrea. Mama lui 
Daniel Morrison a făcut ieri un atac de cord la morgă, când 
a fost adusă pentru identificare, și a murit. lar tatăl e 
complet distrus și se află sub medicaţie, nu se știe până 
când. Dar presupun că putem aranja să stai de vorbă cu 
mamele lui Seth. O să chem un poliţist să te conducă. 

— Ar fi mai bine dacă aș fi însoţit permanent de cineva 
din echipă, a intervenit Tim. Așa aș putea să mă deplasez 
cu ușurință la casele martorilor și să le pun întrebări de 
fiecare dată când mi-ar veni vreo idee. 

— Sunt sigură că așa ar fi mai comod pentru tine, dar 
noi suntem prinși cu toţii până peste cap. 

Suntem o echipă foarte mică, și fiecare își vede de 
bucăţica lui. Nu pot să mă dispensez de un detectiv numai 
ca să te ducă pe tine cu mașina prin oraș. Sergentul Evans 
va fi omul tău de legătură. 

Contactează-l dacă ai nevoie de lămuriri. 

— Şi fă-mi favoarea și notează-ţi nelămuririle pentru a 
pune toate întrebările odată, a spus Sam. 

Deja am două cazuri pe cap. 

De acum, Tim era enervat de-a binelea. 

— Am crezut că voi lucra direct cu dumneavoastră, 
doamnă. 

— N-am ce să fac, a spus Carol cu glas mieros. Vom mai 
sta de vorbă atunci când va fi cazul, dar Sam va ști ce se 
întâmplă pe aici. Sau, dacă nu, te va îndruma spre 
persoana care știe. 

— Să sperăm c-o să am habar cine-i aia, a replicat Sam. 

— Dar nu sunt obișnuit să... 


— Din câte știu, nu ești obișnuit să... nimic, i-a tăiat-o 
Carol. Sunt sigură că ne-ai verificat înainte de a veni aici, 
Tim. Şi eu am făcut același lucru. Şi am aflat că e primul 
tău caz pe teren. 

— Asta nu înseamnă că... 

— Nu, nu înseamnă că nu ne-ai putea oferi deducții 
preţioase. Numai că ești aici ca să joci după regulile 
noastre. Și eu conduc jocul, nu tu. Ne-am înţeles? 

Tim s-a simţit ca un băiețaș de zece ani, neputincios și 
luat de ciuf de mămica lui. Ceea ce nu era corect, având în 
vedere că femeia din faţa lui nu era, în mod evident, atât 
de în vârstă încât să-i poată fi mamă. 

— Da, doamnă, a răspuns. 

Tonul i s-a părut până și lui nesincer. 

— Când crezi că poţi să-mi spui ceva concret? 

— Având în vedere că am avut timpul necesar pentru a 
analiza o bună parte din materialul adunat în urma 
investigaţiilor, ar trebui să vă pot pune la dispoziţie niște 
concluzii preliminare până la sfârșitul zilei. Tim revenise 
acum pe un teren familiar și simţea cum supărarea i se 
împrăștia și încrederea în sine punea stăpânire pe el. 

— Atunci rămâne să ne vedem aici, la ora cinci după- 
amiaza. Asta dacă nu apare altceva urgent. 

Sam, găsește-i, te rog, un șofer lui Tim. Unde vrei să 
lucrezi? Ţi-am rezervat o cameră la hotel. Poţi să lucrezi 
acolo sau îţi putem găsi un birou pe undeva prin clădire. 
Cum dorești. 

Tim nici măcar nu se gândise la asta. Presupusese că 
avea să se afle în mijlocul acţiunii. 

— Ce-aţi zice dacă aș sta aici? 

Carol a părut surprinsă. 


— Sigur. Nu văd de ce nu. Am crezut că preferi... Avem 
câteva birouri goale. Ne vedem mai târziu. 

S-a întors cu ochii spre monitor înainte ca Tim și Sam să 
iasă pe ușă. 


— A părut mirată că vreau să lucrez aici, a remarcat Tim 
în timp ce îl urma pe Sam spre un birou așezat în capătul 
cel mai îndepărtat al sălii. 

— Profilerul cu care colaborăm noi de obicei își scrie 
rapoartele în biroul lui, a răspuns Sam luat cam pe 
nepregătite. Zice că aici nu poate să gândească. Prea 
multă gălăgie. 

— Cu cine lucraţi? 

— Doctorul Hill. Tony Hill. 

Ticălosul ăla mic și ciudat care îi reproșase că îi lipsea 
empatia. Nici că se putea mai bine! 

— Il cunosc. 

— Un tip grozav, a spus Sam. Un adevărat câștig pentru 
echipă. 

Dacă era așa de grozav, cum se face că aleseseră în 
locul lui un nou-venit în domeniu? Doctorul Hill făcuse, în 
mod cert, ceva în neregulă de fusese dat afară. 

— O să fac tot ce pot pentru a mă ridica la înălțimea lui, 
a declarat Tim. 

Faţa lui Sam s-a schimonist într-un rânjet larg, care i-a 
săpat linii adânci în jurul gurii. 

— Dacă mă uit bine, ești cu vreo treizeci de centimetri 
mai înalt decât Tony. Așa că nu-ți face un scop din ate 
ridica la înățimea lui. Mai bine fă-te comod. Mă duc să-ţi 
caut un șofer. 

S-a îndreptat spre un alt birou și a pus mâna pe un 
telefon. 

Tim a scos carneţelul unde începuse să-și scrie notițele 
pentru profil. Deocamdată, lucrurile nu decurseseră deloc 
așa cum se așteptase. Acum era momentul să își impună 
autoritatea în acea parte a anchetei unde putea să facă 
diferenţa. Carol Jordan îi lăsase să înţeleagă că nu se 
bucura de cine știe ce respect din partea ei. Dacă putea 
cineva să aibă o contribuţie decisivă în acea investigaţie, 
ăla era Tim Parker. Și era cazul să-i arate doamnei 
inspector-șef că era bine să-i acorde atenţia cuvenită. 

Tony a coborât scările și a intrat în bucătărie. De acum 
știa că resimțea efectul casei din Worcester asupra lui 


numai când se afla acolo. Dispăruse ca un fum în clipa în 
care ajunsese în Bradfield și nici condusul mașinii sau ora 
târzie la care se culcase nu îi asiguraseră acel somn adânc 
și liniștit pe care îl avusese cu o noapte în urmă. A pus 
ibricul pentru cafea la fiert și s-a trântit pe un scaun. Pe 
blatul mesei, în mijlocul dezordinii obișnuite, trona micul 
reportofon luat de pe vas. L-a cântărit în mână și l-a pus 
jos de sute de ori. I-a verificat conţinutul - un singur fișier 
audio - fără să îl asculte. 

Un element nou ce aterizase în grămada de pe masă era 
un plic mare din hârtie groasă maro. 

Cuprindea rezultatul cercetărilor făcute de Tony în 
biroul lui Arthur Blythe. Tony și-a trecut degetele peste 
plic, meditând asupra problemei. 

— Mai întâi cafeaua, a spus cu voce tare. 

Și-a făcut de lucru cu frișca, întrebându-se pe unde 
umbla Carol. Nu fusese surprins să vadă, la sosire, că 
apartamentul lui Carol era cufundat în beznă. Sperase însă 
că aveau să-și bea împreună cafeaua de dimineaţă, dar 
auzise mașina ei ieșind de pe alee cu o jumătate de oră în 
urmă. Fie intervenise ceva urgent la muncă, fie se 
hotărâse să plece spre Yorkshire Dales pentru a petrece 
ziua alături de fratele ei, Michael, și de partenera lui. O 
auzise spunând cu câteva zile în urmă că trebuia să 
meargă în vizită. Păcat că nu era aici. Ar fi fost fascinată 
de conţinutul plicului, de asta era sigur. 

A așezat cana de cafea la îndemână și a deșertat plicul 
pe masă. Nevoia de a putea compara trăsăturile lui Arthur 
cu cele proprii fusese cea care îl împinsese să revină la vilă 
după ce terminase profilul și răspunsese întrebărilor 
suplimentare ale lui Patterson. Deși el, unul, nu era 
satisfăcut de munca sa, detectivul din West Mercia păruse 
destul de mulţumit. Sau poate că îi ajunseseră la ureche 
evenimentele din dimineaţa trecută, și tot ce-și dorea era 
să scape cât mai repede de Tony. 

Străbătuse încăperile într-un tur rapid care îi confirmase 
prima impresie. Nicăieri nu erau etalate fotografii. Arthur 
nu era genul care să se dea mare cu celebrităţile pe care le 


cunoscuse sau cu vizitele la cele șapte minuni ale lumii. 
Totuși, era imposibil să nu existe poze în casă, chiar și 
numai de pașaport sau de permis de conducere. 

Evident, nu putea porni căutarea din alt loc decât din 
camera de lucru. Mai precis, masa de lucru. 

Ale cărei sertare erau, desigur, încuiate. Tony cercetase 
cu atenţie legătura de chei primită de la avocat, dar 
niciuna nu părea să se potrivească în încuietorile mici din 
alamă ale sertarelor biroului, destul de uzat și de zgâriat. 
Se trântise în balansoarul din lemn, legănându-se iritat. 

— Unde ai fi ţinut cheile? Unde le-ai fi pus, Arthur? 
strigase el. 

La al treilea tur al casei, le zărise. Erau pe un raft, peste 
niște cărți. Ascunse privirii de raftul de deasupra dacă 
stăteai în picioare, dar perfect vizibile dacă te uitai în 
direcţia aceea stând așezat pe un scaun. La vedere, exact 
ca în romanele polițiste de calitate. Care erau bine 
reprezentate în bibliotecă, după cum a putut constata. 
Reginald Hill, Ken Follett și Thomas Harris5, așa cum era, 
de altfel, de așteptat. Dar și, surprinzător, Charles 
Willeford, Ken Bruen și James Sallis. Nicio autoare, cu 
excepţia Patriciei Highsmith**. Luase cheile și începuse 
căutarea cu raftul de sus din partea stângă. 

Cel de-al doilea sertar din dreapta fusese primul care 
scosese la iveală altceva decât obiecte de papetărie sau 
formulare de declaraţii bancare. O cutie veche de ciocolată 
era așezată peste un teanc de mape de carton cu antetele 
unor companii de procesare a fotografiilor, amestecate cu 
dosare cu un aspect formal, de genul celor pe care le 
primeşti la nunți și la ceremoniile de decernare a unor 
premii. Cutia conţinea un adevărat tezaur de informaţii cu 
caracter personal: certificatul de naștere al lui Arthur; 
pașapoarte expirate; diploma de absolvire a colegiului din 
Huddersfield; un certificat care atesta faptul că obținuse 


5 Autori contemporani de romane polițiste „clasice” (n.tr.) 
54 Scriitori britanici și americani specializaţi în romane Phardboi/ed sau 
noir, un subgen al ficţiunii polițiste mai violent și mai dur(n.tr.) 


medalia de argint după ce urmase cursurile de salvare și 
de supraviețuire organizate de Sowerby Bridge Public 
Bath; și multe alte astfel de piese dintr-un întreg, cu 
ajutorul cărora putea reconstitui viața lui Arthur. Fusese 
surprinzător de mișcat la vederea lor. 

Tony închisese cutia și o pusese pe birou. Nu conţinea 
elemente relevante pentru nimeni altcineva în afară de el. 
Ridicase grămada de fotografii și o întorsese cu fundul în 
sus, pentru a da peste cele mai recente poze. Prima mapă 
cuprindea douăsprezece fotografii cu marginile netăiate și 
de mici dimensiuni, de numai șase pe zece centimetri. 
Diverși adulţi care ţineau în braţe un bebeluș, toţi părând 
foarte mândri. Tony a citit pe spate: „Mami cu Edmund la 
douăsprezece săptămâni”; „Tati cu Edmund”; „Buni cu 
Edmund”; „Unchiul Arthur cu Edmund”.  Pusese 
fotografiile la loc și continuase căutarea. Nu îl interesau 
pozele de când era copil. Ele nu aveau cum să îi arate ceea 
ce dorea să vadă. 

Răsfoise fotografiile de școală și pe cele tradiţionale, 
făcute cu ocazia reuniunilor de familie, urmărind pas cu 
pas evoluţia lui Arthur în anii copilăriei. Nu erau multe 
poze, dar avusese senzaţia că discernea similarități între el 
și tatăl său. Ceva în forma capului, privirea, linia 
maxilarului. 

I se păruse că asemănarea se accentuase în perioada 
adolescenţei lui Arthur, atingând punctul culminant în 
fotografia de absolvire a liceului. Stând acolo, cu diploma 
făcută sul în mână, tatăl lui dădea impresia că îi era frate, 
un frate, ce-i drept, mai relaxat decât el. Asemănarea era, 
într-adevăr, izbitoare. Dar se oprise aici, diferenţele dintre 
ei devenind tot mai marcante pe măsură ce Arthur înainta 
în vârstă. Era ca și cum urmărea o demonstraţie a unei 
teorii a fizicii cuantice sau a unor etape pe drumul către 
sine însuși”. O istorie de șaizeci de ani se dezvăluia 


5 Referire la cartea publicată în anul 1978, The Road Less Travelled 
and Beyond: Spiritual Growth in an Age of Anxiety „(” Drumul către tine 
însuți și mai departe: evoluţia spirituală într-o epocă a anxietăţii“), a 
psihiatrului american Morgan Scott Peck(1936-2005), care analizează 


privirilor sale, o poveste pe care ar fi putut el însuși să o 
trăiască dacă viaţa lui nu ar fi urmat un alt curs. 

Petrecuse mult timp uitându-se peste fotografii, 
asimilându-le. Fără să se gândească la nimic și fără să 
simtă mare lucru. Doar permițându-le să îi pătrundă în 
conștiință. Intr-un final, selectase cam o duzină dintre ele, 
începând cu una cu Arthur în timp ce îi era înmânat un 
trofeu de golf și sfârșind cu o alta, mai puţin formală, ce 
înfățișa trei bărbaţi într-un bar, cu paharele ridicate într- 
un toast. Ceva concret de la care să pornească. Și pe care 
să i le arate, poate, și lui Carol. 

Carol nu era însă acum alături de el pentru a le vedea. 
Ei bine, putea să mai aștepte. Asta dacă urma să mai aibă 
chef mai târziu să-i împărtășească descoperirile sale. 

S-a ridicat să-și umple din nou cana cu cafea și a pornit 
radioul. Jingle-ul care anunţa începerea știrilor la postul 
Bradfield Sound a umplut încăperea. Imediat s-a auzit 
vocea crainicului: 

— Acum, știrile orei. Tot ce trebuie să aflaţi, de la 
Bradfield Sound, postul dumneavoastră local de radio. 
Poliția a confirmat faptul că trupul găsit în zona 
mlăștinoasă din afara orașului aparţine lui Seth Viner, 
adolescentul dat dispărut. Seth a fost văzut pentru ultima 
oară miercuri, după școală. Urma să doarmă la un prieten 
acasă, dar nu a ajuns acolo. Seth este al doilea adolescent 
din Bradfield găsit mort în săptămâna care a trecut, într-un 
loc izolat și îndepărtat de oraș. Inspectorul-șef Carol 
Jordan, comandantul brigăzii locale MIT, a făcut 
următoarele declaraţii pentru postul nostru. 

Tony a auzit vocea pe care o cunoștea la fel de bine ca 
pe a sa. 

— Credem că Seth Viner și Daniel Morrison au fost uciși 
de una și aceeași persoană, a spus Carol, alegându-și cu 
grijă vorbele și intonaţia pentru a sugera atât respectul 


deciziile pe care oamenii le iau în viaţa cotidiană și care le afectează 
destinele, precum și principiile etice care ar trebui să ne călăuzească 
pașii (n.tr.) 


faţă de cei doi copii morţi, cât și caracterul presant al 
anchetei. Transmitem condoleanţe familiilor și prietenilor 
celor decedați. Și îi rugăm pe toţi locuitorii din Bradfield 
să se gândească bine dacă nu cumva l-au zărit pe Daniel 
sau pe Seth în ultimele zile. Avem nevoie de sprijinul 
populaţiei. 

Crainicul a revenit pe post cu un anunţ formulat pe un 
ton mult prea voios pentru conţinutul mesajului: 

— Inspectorul-șef Jordan a emis și un avertisment către 
tineri și părinţii acestora. 

Din nou, Carol: 

— Credem că ucigașul i-a contactat atât pe Seth, cât și 
pe Daniel pe internet, prin intermediul unei reţele de 
socializare. li rugăm pe tineri și pe părinţii lor să fie 
vigilenţi. Asiguraţi-vă că persoanele cu care conversaţi 
online sunt cu adevărat cine pretind a fi. lar dacă aveţi 
orice fel de dubii în acest sens, încetaţi orice comunicare și 
luaţi legătura cu poliţia din Bradfield. 

A spus apoi numărul de telefon. 

Așa se explica plecarea ei precipitată din casă imediat 
după ivirea zorilor. Anchetarea unei duble crime nu prea 
te lasă să dormi. Sau să faci orice altceva. Carol era acum 
cu sabia deasupra capului, la fel ca Patterson și Ambrose. 
Totuși, Tony s-a mirat că nu încercase să dea de el. Chiar 
dacă Blake nu era dispus să-i plătească serviciile, ei doi 
erau prieteni. Şi Carol ar fi trebuit să știe că se putea bizui 
oricând pe ajutorul său. 

Deci de ce această tăcere? 

Nu a apucat să mediteze prea mult la întrebare, căci a 
fost întrerupt de sunetul soneriei. Spre surpriza lui, în prag 
a dat peste Sam Evans, pe jumătate întors cu spatele la 
ușă, ca și cum nu îi păsa prea tare dacă îl găsea sau nu 
acasă. Fără să vrea, s-a însufleţit. Măcar acum avea să afle 
câte ceva despre Carol. 

— Mă bucur să te văd, Sam, a spus dându-se la o parte 
și făcându-i loc să intre. 

Ca de obicei, Sam nu era dispus să o ia pe ocolite pentru 
a ajunge la motivul vizitei. 


— Am nevoie de ajutorul tău, a zis imediat ce a pășit în 
camera de zi. 

Tony a ridicat din umeri. 

— Am înţeles că echipa nu-și mai poate permite să mă 
plătească. 

Sam a pufnit. 

— După părerea mea, nu ne permitem să nu te avem de 
partea noastră. Ne-au trimis un tâmpit în locul tău, de la 
Academia Naţională de Poliţie, un oarecare Tim Parker. 

Tony nu și-a putut ascunde exasperarea. Sam a mârâit: 

— Văd că-l cunoști. Deci știi că e un dobitoc. Și eu n-am 
de gând să mă mulțumesc cu unul ca el, nu într-o anchetă 
ca asta. Ştii de ce avem nevoie acum, nu-i așa? 

Poate că un altul s-ar fi lăsat intimidat de vehementa lui 
Sam. Numai că Tony îl cunoștea suficient de bine pentru a 
întrezări, dincolo de aciditatea vorbelor, izbucnirea unui 
om care își vedea speranţele amenințate. 

— Aveţi nevoie de rezultate, a răspuns el calm, 
așezându-se și adoptând o postură relaxată. Nu dorea ca 
Sam să-și dea seama că nevoia era reciprocă. Trebuie să-i 
dovediţi lui Blake că modul vostru de operare este cel mai 
bun cu putinţă, a continuat. 

— Exact. Şi de asta am venit. Ca să-ţi cer ajutorul. Să îmi 
dai niște idei în legătură cu linia pe care ar trebui să o 
urmez la un interogatoriu. 

— Deci Carol nu știe că ești aici? 

Sam l-a fixat cu privirea. 

— Inspectorul-șef Jordan nu trebuie să afle. Uite cum 
vine treaba, doctore. Echipa e viaţa lui Carol. Fără ea, n-ar 
putea trăi. Și-a strâmbat gura într-un rânjet sumbru. Și tu 
n-ai putea trăi fără Carol. 

S-a cocoţat pe braţul unui fotoliu ca o pasăre mare, gata 
să-și ia zborul la ivirea unui pericol. 

Tony nu și-a putut disimula jena. 

— Cu alte cuvinte, îmi aperi interesele? 

Sam a ridicat din umeri. 

— Mi se pare un punct de plecare bun. 


— Lui Carol n-o să-i convină că mi-ai dezvăluit detaliile 
unui caz aflat în desfășurare. 

Sam s-a încruntat. 

— Cine a spus ceva despre cazuri în desfășurare? Vreau 
să te consult cu privire la un dosar vechi. 

Tony s-a străduit să-și ascundă dezamăgirea. 

— Nu lucrezi la ancheta cu cei doi băieţi uciși? 

— A, ba da. Dar mai am și un caz vechi care dă să iasă la 
suprafaţă, așa că jonglez cu mai multe. 

Și mă zbat, înţelegi? Jonglez și mă zbat. Ştii și tu cum e. 

Tony nu-și amintea ca Sam să-i mai fi cerut vreodată 
ajutorul. Având în vedere ambiția și spiritul lui competitiv, 
Tony bănuia că apelase intenţionat la el în mod neoficial, 
pentru a putea nega ulterior că i-ar fi solicitat sprijinul. 
Totuși, o favoare făcută acum lui Sam se putea dovedi utilă 
pe viitor. 

— Spune-mi despre ce e vorba, l-a invitat Tony. 

Nu a durat mult. Sam se pricepuse dintotdeauna să 
discearnă elementele-cheie într-o investigaţie și să le 
prezinte într-o manieră logică. 

— Deci vezi bine în ce impas mă aflu, a spus. Nu am 
dovezi fizice ale crimei. Şi nu am nimic care să-l lege pe 
Nigel Barnes de moartea soției, a fiicei sale și a lui Harry 
Sim, în afară de computer. Ca să nu mai vorbim despre 
faptul că nu am nici cea mai vagă idee ce amestec are 
Harry Sim în această poveste. 

Şi-a lovit, frustrat, palmele de coapse. 

— Harry Sim e elementul cel mai ușor de descifrat în 
această enigmă, a răspuns Tony, încântat de nedumerirea 
ce se citea pe chipul lui Sam. El e cartea „ieși din 
închisoare” 5 a lui Nigel Barnes. 

— Despre ce naiba vorbești? 


56 Aluzie la jocul Monopoly; această carte este folosită de cel care o 
trage fie pentru a ieși din căsuţa marcată „Închisoare” fără a plăti 
cauțiune, fie pentru a o vinde unui alt jucător, dispus să o cumpere 
(n.tr.) 


Tony s-a așezat mai comod pe scaun, simțindu-se în 
largul său și încrezător, așa cum nu era decât atunci când 
pătrundea în minţile altora. 

— Singurul lucru pe care îl știm cu certitudine despre 
Nigel Barnes este că se pricepe să își planifice acţiunile. A 
gândit totul cu mult înainte. Un individ meticulos, așa ca 
el, și-ar asigura o cale de scăpare înainte de a iniția ceva. 
Și exact asta a reprezentat Harry Sim pentru Barnes. 

Sam și-a mușcat buzele, în continuare la fel de 
nedumerit. 

— Nu înţeleg. Cum adică Harry Sim e cartea „ieși din 
închisoare”? 

— Uite ce o să se întâmple atunci când îl vei înștiinţa pe 
Nigel Barnes de descoperirea cadavrelor din lac. O să-ţi 
toarne o poveste cum că soţia l-a părăsit, și el a plecat s-o 
caute și i-a găsit pe toţi trei morți în urma unui bizar pact 
suicidal. După care a intrat în panică și, temându-se că va 
fi învinovăţit, s-a descotorosit de trupuri. Şi, chipurile 
întâmplător, metoda pe care a folosit-o în acest scop a 
distrus toate probele criminalistice, dar a lăsat în urmă 
destule indicii pentru ca poliția să poată identifica 
trupurile. Ce noroc pe capul nostru că Harry avea o carte 
de credit asupra lui! Şi pariez că, dacă vei cerceta, vei 
descoperi că tot Nigel Barnes ne-a pus la dispoziţie și 
radiografiile dentare vechi ale nevestei. 

Iritarea lui Sam creștea pe măsură ce Tony își prezenta 
raționamentul. 

— La dracu’! a explodat el. Atunci cum naiba fac să-l 
arestez? 

— Va încerca să-ţi distragă atenţia de la dovezile din 
computer. Va susţine că a descoperit că soţia lui avea o 
relaţie amoroasă și că a ezitat, neștiind ce să facă, a spus 
Tony cu multă convingere. 

Deci va fi cuvântul lui contra probelor indirecte. 

— Asta am priceput. Dar cum să-l facă să clacheze și să 
mărturisească? Tu ești cel care știe, tu te poţi strecura în 
mintea unor asemenea oameni. Cum să-l fac pe Nigel 
Barnes să cedeze? 


Tony s-a aplecat în faţă, simțind cum adrenalina 
vânătorii îi clocotea în sânge. 
— Ai o singură șansă. Ține minte, o singură șansă... 


CAPITOLUL 28 


Inspectorul-șef Stuart Patterson a citit din nou profilul. 
Conţinutul lui nu îi făcea prea mare plăcere, dar avea sens 
în lumina informaţiilor descoperite, asta trebuia să 
recunoască. Și sugera noi piste. Singura problemă era că 
aceste piste nu erau tocmai în aria lui de expertiză. Din 
câte știa el, lumea specialiștilor în IT era populată de 
indivizi de genul lui Gary Harcup, oameni deloc renumiţi 
pentru abilităţile lor sociale. După cum subliniase și 
doctorul Hill, trăsăturile specifice unui criminal în serie 
psihopat nu ieșeau prea tare în evidenţă în rândurile celor 
împătimiţi după computere. 

Pe urmă, mai era și chestiunea aceea legată de 
Manchester. Patterson nu avea argumente care să 
contrazică teoria lui Tony Hill că ucigașul nu era de prin 
partea locului. În jurul Worcesterului erau destule zone 
izolate în care să arunci un cadavru, fără a fi nevoit să-ţi 
asumi atâtea riscuri precum în refugiul acela de pe șosea. 
E adevărat, nu era supravegheat de camerele video, dar 
era totuși un loc destul de la vedere. 

Dacă nu se putuse folosi de camerele de supraveghere 
pentru a-l surprinde pe criminal în momentul în care se 
afla împreună cu victima, Patterson își punea în schimb 
nădejdea în alte imagini. Pe ambele sensuri ale arterei 
principale care lega autostrada de oraș pe direcţia nord 
fuseseră instalate camere video de recunoaștere a 
numerelor de înmatriculare. Teoretic, ele înregistrau orice 
vehicul care intra și ieșea din Worcester pe acel drum. 
Mergând pe ipoteza Manchester, îi ceruse lui Ambrose să 
îi aducă lista mașinilor care trecuseră pe acolo în ziua 
dispariţiei lui Jennifer Maidment. Cu lista aceea, avea să-i 


contacteze apoi pe cei de la Registrul Auto din Swansea și 
să-i roage să identifice și să verifice numele și adresele 
posesorilor autoturismelor cu numere de Manchester. Nu 
era deloc simplu - criminalul demonstrase deja că era 
suficient de inteligent pentru a-și acoperi urmele, așa că 
era foarte posibil să fi avut inspiraţia să-și înregistreze 
mașina pe o altă adresă. Alteori, oamenii erau, pur și 
simplu, neglijenţi. Mașinile își schimbau proprietarii, dar 
actele nu ajungeau, dintr-un motiv sau altul, la Registrul 
Auto. Dar măcar avea un punct de plecare. Și cum trebuia 
oricum să ceară sprijinul poliţiei din Manchester, nu strica 
să dea dovadă de mai mult optimism. 

Patterson și-a aţintit privirea dușmănoasă asupra 
telefonului. Il rugase pe șef să stabilească el detaliile cu 
cei din Manchester. Numai că șeful său era un prostănac și 
un leneș care folosea orice ocazie pentru a pasa sarcinile, 
fiind, chipurile, adeptul delegării responsabilităţilor. In 
cazul de față, se mărginise să-l autorizeze pe Patterson să 
contacteze forţele de poliție din Manchester. Așa că 
Patterson nu avea încotro: era nevoit să se joace la telefon 
de-a șoarecele și pisica, încercând să afle cu cine anume 
trebuia să discute. Grozav mod de a-și petrece vremea într- 
o dimineaţă de sâmbătă! 

A durat aproape o oră până când a reușit să ia legătura 
cu cineva dispus să coopereze cu el în cazul Jennifer 
Maidment.  Inspectorul-șef adjunct Andy Millwood, 
comandantul de serviciu al brigăzii locale de investigare a 
infracțiunilor majore, era cu totul diferit de ceilalţi ofițeri 
cu care discutase Patterson până atunci. 

— M-aș bucura să vă fiu de folos, a spus el. Cazurile 
astea sunt o adevărată pacoste. Toată lumea stă pe capul 
tău și cere rezultate, dacă se poate ieri. Te scot din minți. 

„Mie-mi spui.” Patterson nu-și mai putea privi fiica în 
față fără să se simtă copleșit de un sentiment de 
culpabilitate și de neputinţă. Ori de câte ori vedea în 
vitrinele magazinelor poza lui Jennifer publicată de 
tabloidele locale, o percepea ca pe o acuză. Ştia că, dacă 
eșua, Jennifer avea să devină pentru el unul dintre cazurile 


acelea care te bântuie și îți subminează încrederea în sine, 
împingându-te tot mai mult spre tagma foștilor polițiști 
care preferă să privească lumea din dosul unei sticle de 
băutură. Înţelegea și era de acord și cu părerea fermă 
exprimată de Tony Hill că, dacă nu reușeau să îl oprească, 
ucigașul avea să lovească din nou. Și nu voia să sporească 
sentimentul de vină. 

— Vă sunt recunoscător, a răspuns. 

— Înţeleg că aveţi motive să credeţi că ucigașul e de 
prin părţile noastre? 

— Exact. A contactat-o pe Jennifer pe internet, și am 
localizat aproape douăzeci de computere cu acces public 
folosite de el în acest scop. Specialiștii au întocmit o hartă 
cu ajutorul programului de profiling geografic, și sudul 
zonei metropolitane din Manchester se află chiar în centrul 
ariei de căutare. Vă pot trimite harta pe e-mail, cu zona 
hașurată. 

— Da, n-ar fi rău, a spus Millwood. Și altceva nu aveţi? 
Descrierile unor martori sau alte lucruri de genul ăsta? 

Patterson i-a explicat schema cu recunoaşterea 
plăcuţelor de înmatriculare. 

— Colaborăm și cu un profiler, a continuat el. Și el crede 
că individul lucrează în domeniul IT. 

Consultant independent, sau cam așa ceva. Deci, după 
ce obţinem rezultatele de la Registrul Auto, poate ne 
ajutaţi să restrângem aria de căutare. V-aș trimite unu sau 
doi oameni de-ai mei, dacă sunteţi de acord. 

— Nu pot să neg că asta ne-ar fi de ajutor, a spus 
Millwood. Cam ducem lipsă de oameni. O să verific în baza 
noastră de date dacă avem pedofili care lucrează în IT. 

— Hmm... Patterson l-a întrerupt. Profilerul nostru... El 
zice că nu e vorba despre un pedofil. Că n-avem de-a face 
cu o crimă de natură sexuală. Chiar dacă i-a ciopârţit 
vaginul. 

— Poftim? Cum adică? 

— Zice că ucigașul nu a stat prea mult cu victima. Și 
că... Ei bine, că nu i-a tăiat clitorisul. 


Conversaţia devenise de acum jenantă. Și asta nu pentru 
că pe Patterson l-ar fi deranjat să discute despre părțile 
intime ale trupului feminin, ci pentru că era conștient că 
teoria părea o prostie. Ştia asta fiindcă așa i se păruse și 
lui atunci când o auzise pentru prima oară din gura lui 
Tony Hill. Apoi însă, după ce îi ascultase raționamentul, 
concluzia devenise mai puţin ilogică. 

Millwood a scos un sunet exploziv, care lui Patterson i-a 
sunat cam ironic. 

— Și dumneavoastră sunteţi de acord cu această teorie? 
a întrebat fără să încerce să-și disimuleze scepticismul. 

— Păi, am înţeles punctul de vedere al profilerului. 
Necazul e că nu am găsit o altă motivaţie. 

Fata nu a luat-o razna și nu s-a înhăitat cu niște 
vagabonzi, nimic de genul ăsta. 

— Deci nu consideraţi că e cazul să verific pedofilii? 

— Numai dacă apar pe lista cu numerele de 
înmatriculare. 

Millwood a mârâit. 

— Bun, un lucru mai puţin de făcut. OK. Imediat ce 
obţineţi lista de la Registul Auto, trimiteţi-o împreună cu 
oamenii dumneavoastră. O să le dăm o mână de ajutor. 

Nu era tocmai ceea ce își propusese Patterson să obţină. 
Sperase ca detectivii săi să le dea o mână de ajutor 
ofițerilor lui Millwood, nu invers. Totuși, simţea că făcuse 
un pas, deși mic, în direcţia bună. 

Carol acceptase să ia un prânz târziu cu Tony, spre 
marea mirare a bărbatului. În mod normal, atunci când se 
afla în toiul unei anchete criminale, abia dacă apuca să 
înghită un sendviș la birou. 

Dar, după ce Sam plecase fără să-i dezvăluie mare lucru 
despre cazurile aflate în curs de desfășurare, Tony o 
sunase și o invitase să ia masa împreună. lar ea oftase și 
spusese: „De ce nu? 

Restaurantul thailandez de pe Fig Lane nu e de obicei 
aglomerat sâmbăta, în jur sunt numai clădiri de birouri”. 

Evident, Carol întârzia. Nu-l deranja. Bănuia sub ce 
presiune lucra și știa că avea să ajungă cât de curând 


posibil. A urcat treptele spre partea de sus a 
restaurantului și s-a așezat la o masă de lângă fereastră, 
de unde a urmărit strada, cufundată în liniște, sorbind 
dintr-o sticlă de bere Singha. Erau și moduri mai proaste 
de a petrece o după-amiază de sâmbătă. Și meciurile de 
fotbal nu începeau mai devreme de ora patru, așa că avea 
să le prindă, asta dacă nu cumva Carol avea să întârzie 
îngrozitor de mult. În timp ce se gândea la asta, a zărit-o 
mergând cu pași mari și rapizi pe stradă, cu haina 
fluturând în jurul ei precum mantia unui supererou. A 
simţit cum pulsul i se accelerează. Carol a aruncat o 
privire scurtă peste umăr și apoi a dispărut sub marchiza 
de la intrare. 

S-a ivit de pe scară aducând cu ea aerul îngheţat de 
afară. S-a aplecat și l-a sărutat ușor pe obraz. 

Avea pielea rece, dar faţa i s-a îmbujorat imediat ce a 
dat de căldura neașteptată dinăuntru. 

— Mă bucur să te văd, a spus ea aruncându-și haina pe 
un scaun alăturat și așezându-se. Cum a fost în Worcester? 

— Cât pe ce să fiu arestat, a răspuns Tony. 

Carol a izbucnit în râs. 

— Asta nu ţi se putea întâmpla decât ţie. Cum de ai 
reușit? 

— E o poveste lungă, o să ţi-o spun mai încolo. Treaba 
pentru care m-au chemat..., a spus gesticulând agitat. 
Presupun că a ieșit OK. Nu foarte mulțumitor, din punctul 
meu de vedere. O să aibă de tras cu cazul ăla. Și ucigașul 
va lovi din nou dacă nu reușesc să-l prindă la timp. 

— Cred că ești dezamăgit. Știu că îţi place să lași 
lucrurile rezolvate. 

Tony a ridicat din umeri. 

— Asta nu depinde întotdeauna de mine. Dar tu ce faci? 
Te-am auzit la radio azi-dimineaţă. 

Înţeleg că ai de lucru până peste cap. 

— Cred și eu. Carol a luat meniul și a aruncat o privire. 
Nu știu de ce mă mai obosesc să citesc meniul, când îl știu 


pe de rost. O să iau pacheţele de primăvară și Pad Thai 
Gai”. 

— Şi eu la fel. I-a făcut semn chelneriţei și au dat 
comanda. Carol a cerut și un pahar mare de vin. Deci cum 
merge ancheta? 

— La fel ca poliția din Worcester, și noi o s-avem mult de 
furcă. Deocamdată, n-au apărut cine știe ce piste. Ne 
rugăm ca legiștii să vină cu ceva nou. 

— Știu că Blake consideră că vă depășesc bugetul. Dar 
cred că putem discuta între noi neoficial, nu-i așa? O să te 
ajut pe cât îmi stă în putinţă, a spus Tony. 

Carol s-a uitat în jos, spre faţa de masă, jucându-se cu 
beţișoarele. 

— Mulţumesc. A rămas tăcută preţ de câteva clipe, apoi 
și-a ridicat privirea spre el cu o expresie indescifrabilă în 
ochi. Dar nu pot să accept, Tony. 

— De ce? 

— Pentru că n-ar fi corect. Nu te plătim, deci n-avem 
dreptul să beneficiem de expertiza ta. Nu vreau să profit 
de pe urma prieteniei noastre. 

— Dar tocmai din cauza asta nu se pune problema că ai 
profita de mine. Pentru că suntem prieteni. Iar prietenii se 
ajută la nevoie. Și sunt uniţi. 

— Da, știu. Şi sper că vei rămâne mereu alături de mine, 
așa, ca om. Vreau să mă bucur de sprijinul tău, vreau să 
pot să beau cu tine un pahar de vin la sfârșitul zilei și să 
povestim ca între prieteni, ca între doi oameni care ţin 
unul la celălalt. Dar nu pot să discut cu tine în calitate de 
profiler. 

Chelneriţa i-a adus paharul de vin, și Carol a sorbit lung 
din el. 

Carol îl considera umărul pe care putea să se sprijine la 
nevoie, și asta îi făcea, fără îndoială, plăcere lui Tony. Însă 
nu-i plăcea felul în care punea ea problema. 

— Asta e o prostie, Carol! Dacă aș crede că mi-ai putea fi 
de folos cu profilul criminalului din West Mercia, aș alerga 
imediat la tine. Pentru că ești cel mai bun detectiv cu care 
am lucrat vreodată. 

Și nu-mi pasă de unde pot obţine ajutor. Uite, în cazul de 
care mă ocup acum, am apelat deja la cunoștințele Fionei 
Cameron, și ea m-a ajutat fără pretenţii financiare, a 
protestat el. 

— Asta e treaba ta și a Fionei. Tony, dacă Blake își 
închipuie că, după ce te-a scos de pe statul lui de plată, va 
beneficia de mintea ta strălucită datorită prieteniei dintre 
noi, atunci îi voi demonstra că se înșală. Și, până când 
lucrurile astea nu vor fi lămurite, nu am de gând să discut 
cu tine detaliile cazurilor la care lucrez. Iar tu, la fel ca 
toată lumea, o să te mulţumești să citeşti despre ele în 
ziare. 

_ Şi-a pus mâna peste mâna lui Tony, îndulcindu-și glasul. 
Imi pare rău, crede-mă. 

— Nu înţeleg, a spus el. Adică OK, pricep că nu vrei să 
profiti de pe urma relaţiei noastre. Și că nu vrei să-i oferi 
ceva gratuit lui Blake. Dar aici e vorba despre vieţile unor 
oameni, Carol. Despre un criminal care va ucide din nou 
dacă nu va fi oprit. Nu trebuie să facem tot ce putem 
pentru a-l împiedica? Nu e asta mai important decât să 
demonstrezi cuiva că ai dreptate? 

Pentru o clipă, a crezut că scurtul lui discurs o 
convinsese. Carol și-a mușcat buzele, jucându-se din nou 
cu beţișoarele. Apoi a clătinat din cap. 

— Nu o fac dintr-o încăpățânare prostească, pentru a-i 
dovedi cu tot dinadinsul lui Blake că am dreptate. E mai 
mult decât atât. Trebuie să mă asigur că echipa mea 
dispune de resursele necesare. 

Nu e vorba numai despre cazurile astea. Dacă nu rezolv 
cât mai repede situaţia absurdă în care mă aflu, vor muri și 
mai mulți oameni și nu li se va face niciodată dreptate. Nu 
pot să continui la nesfârșit să lucrez cu o mână legată la 
spate, iar Blake trebuie să înţeleagă asta. Ai dreptate, e 


vorba despre vieţile unor oameni. Și tocmai de aceea 
trebuie să iau poziţie. 

Tony și-a amintit că era de presupus că el nu aflase 
despre Tim Parker. S-a gândit cum ar pune problema dacă 
nu ar fi știut nimic despre asta. 

— Deci tu și echipa lucraţi acum fără niciun ajutor din 
afară? Aveţi un potenţial criminal în serie și v-aţi întors la 
vechile principii, cum că numai polițiștii sunt în stare să 
priceapă cum funcţionează creierul unui ucigaș? 

A încercat să pară cât mai intrigat și mai iritat, fără să-și 
dea seama dacă își jucase rolul suficient de convingător. 

Carol și-a ferit privirea. 

— Nu, avem pe cineva de la academie care ne face 
profilul. 

Tony a gemut. 

— Se pare deci că m-am autoexclus, nu-i așa? Cine e? 
Sper că unul dintre cei mai buni. 

— Tim Parker. 

Tony și-a luat capul în mâini. A vorbit cu o voce 
înăbușită: 

— Şi ce părere ţi-ai făcut despre Tim? 

Chelneriţa a apărut în chimonoul ei strâmt din satin și a 
adus un platou cu rulouri de primăvară pe care l-a așezat 
în mijlocul mesei. Carol a luat unul și a mușcat din el. 

— Au! a icnit ea. Frige! A mestecat cu gura deschisă, a 
înghiţit și a sorbit o gură de vin. 

— În adolescenţă, noi, fetele, aveam o vorbă: TDD. 

— TDD? a întrebat Tony servindu-se prudent din 
mâncare. 

— Tip Drăguţ, Dar... 

— Ce însemna asta? 

— Că era un băiat simpatic. Dar îi lipsea ceva. N-avea 
charismă, inteligență, personalitate, simţul umorului sau 
nu arăta bine. Una dintre astea - sau chiar mai multe. In 
esenţă, unul pe care nu merita să-l iei în calcul ca potenţial 
iubit. A sesizat că Tony o privea și mai intrigat și s-a grăbit 
să adauge: Nu că eu m-aș gândi acum la Tim ca la un 
potenţial iubit. Vreau să spun doar că e destul de arătos, în 


mod cert deloc prost și știe cum să primească un ordin cu 
eleganţă. Atâta doar că nu e ceea ce ne trebuie. 

— Şi eu sunt? 

Carol a izbucnit în râs. 

— Așa s-ar zice. 

Tony a clătinat din cap, râzând și el. 

— Ei, treaba asta mă neliniștește puţin. 

— Spune-mi, l-ai cunoscut pe tânărul Tim? M-am înșelat? 
Să fie el ceea ce ne trebuie? 

Tony a ezitat. Să-i spună oare adevărul - și anume, că 
Tim avea tot atâta empatie cât un ziarist de tabloid? Nu-i 
păsa de Tim, dar nu voia să îi demoralizeze pe Carol și pe 
membrii echipei. Așa încât a recurs la un răspuns 
diplomatic, total împotriva firii lui. 

— Are ceva abilităţi. 

Deocamdată, asta era suficient. Nu voia să meargă mai 
departe. 

Au continuat să mănânce în liniște. La un moment dat, 
Carol a spus: 

— Dacă nu e bun, o să-mi dau seama. 

— Da, ştiu. Întrebarea e ce o să faci atunci. 

Carol i-a zâmbit strâmb. 

— O să-i spun tot ce cred despre el. Și apoi o să-i fac lui 
Blake un scandal de o să mă ţină minte toată viața. După 
care să sperăm că o să mă lase să te readuc în echipă. 

Lui îi plăcuse dintotdeauna optimismul lui Carol. Chiar 
dacă de-a lungul anilor avusese suficiente motive de 
îndoială, ea nu renunţase la convingerea că totul avea să 
fie bine într-un final. lar Tony știa că trebuia să-i fie 
recunoscător pentru asta. Ce alt motiv ar fi putut avea ea 
pentru a ţine cu tot dinadinsul să lucreze împreună? 

— Atunci o să rămân pe aproape, a spus. Chestia asta ar 
putea dura ceva timp. 

— Om trăi și om vedea. Carol a terminat de înghiţit 
ultimul pacheţel de primăvară și s-a rezemat de spătar, 
ștergându-se la gură cu șerveţelul. Așa, acum povesteşte- 
mi cum de a fost cât pe-aci să fii arestat! 


Tony s-a conformat, îmbogăţindu-și relatarea cu detalii 
umoristice pentru a o binedispune. 

— Cu toatea astea, mi-au luat în seamă profilul, a spus în 
încheiere. 

— Păcat că n-am fost de faţă să văd ce moacă a făcut 
agenta imobiliară. 

— A scos un sunet ca de fluier de locomotivă. N-a fost o 
experienţă prea plăcută. 

— Dar faptul că ai vizitat casa? A fost o experienţă 
plăcută? 

Tony și-a lăsat capul pe spate, ca și cum și-ar fi căutat 
inspiraţia privind în tavan. 

— Da, a răspuns pe un ton meditativ. A fost. 

— Cum arată? 

— E un adevărat cămin. Un loc în care cineva a trăit 
simțindu-se în largul său. Nimic făcut doar de ochii lumii. 
Totul pentru că așa și-a dorit el și pentru că de asta a avut 
nevoie. A oftat. Cred că mi-ar fi plăcut să-l cunosc. 

În ochii lui Carol se citea compasiunea. 

— Îmi pare rău, Tony. 

— Nu e vina ta. 

Și-a umplut furculița cu tăieţei și i-a îndesat în gură. 

Era un mod la fel de bun ca oricare altul de a evita să 
continue discuţia. 


Carol a părut dintr-odată agitată. S-a oprit din mâncat și 
i-a făcut semn chelneriței să-i aducă un alt pahar de vin. 

— Cât ai fost tu plecat, am descoperit niște lucruri noi, a 
spus ea. Tony și-a ridicat sprâncenele întrebător. 

— Despre Arthur. Și motivele pentru care a plecat din 
Halifax. 

Tony s-a oprit din mestecat. Mâncarea din gură s-a 
transformat brusc într-un cocoloș imens. S-a forțat să-l 
înghită. 

— Cum de ai aflat? 

„Și de ce ţi-ai băgat nasul?” Pentru că nu putea sta 
deoparte, de asta. Pentru că era cel mai bun detectiv pe 
care el îl cunoscuse vreodată. 


— Am început cu cărţile vechi de telefoane. Am găsit 
locul unde era cândva fabrica lui. A fost un om sclipitor, 
Tony. A inventat o metodă nouă de galvanizare a 
instrumentarului chirurgical. A brevetat-o, și pe urmă a 
vândut afacerea unei companii mari din Sheffield. De-a 
dreptul impresionant. 

Tony a privit în jos, spre farfuria din faţa lui. 

— S-a descurcat foarte bine și în Worcester, a spus el. Şi 
acolo a avut o fabrică. Și a continuat cu invențiile. Și cu 
vânzarea brevetelor. 

Era conștient de ambiguitatea ultimei propoziţii rostite. 
Care reflecta întru totul propria lui ambivalenţă faţă de 
Blythe. 

— Am descoperit și de ce a părăsit Halifaxul, a intervenit 
Carol pescuind din poșetă un print cu articolul din Triplu 
H. 

I l-a întins peste masă și a așteptat în tăcere ca Tony să 
termine de citit. 

— Nu înţeleg, a spus Tony. De ce să plece din oraș? Doar 
el a fost victima, nu-i așa? Vrei să zici că povestea asta mai 
are și niște dedesubturi? A fost cumva ameninţat? 

— Nu, nu despre asta e vorba. Vanessa mi-a spus... 

— Cum? Te-ai întâlnit cu Vanessa? Carol, știi foarte bine 
ce părere am despre ea și că nu vreau să se amestece în 
viața mea. 

A ridicat glasul, atrăgând atenţia celorlalţi clienţi ai 
restaurantului. 

— Da, știu. Dar nu aveam pe cine altcineva să întreb, 
Tony. Carol s-a întins și l-a prins de mână. 

Cred că ai nevoie de răspunsuri. lar faptul că ai dormit 
în patul lui Arthur și ai lucrat în camera lui de zi n-o să-ţi 
răspundă la întrebări. N-ai cum să te împaci cu el și cu tine 
însuţi dacă nu afli de ce te-a părăsit. 

Tony era atât de furios, încât nu a îndrăznit să deschidă 
gura. Cum de nu-l înțelegea? Oare se înșelase în toţi acești 
ani, atribuindu-i calităţi pe care nu le avea numai pentru 
că el își dorea ca ea să le posede? li venea să ţipe la ea, să- 
i urle în faţă că, de data aceasta, mersese mult prea 


departe. Ştia că putea s-o distrugă și s-o îndepărteze de el 
cu câteva fraze bine gândite. Şi o parte din el voia să o 
facă. Să o excludă din viaţa lui, s-o pedepsească pentru că 
se amestecase prea mult. Fără ea, avea să meargă mai 
departe în viață mai repede și mai ușor. Apoi un gând 
îngrozitor i s-a strecurat în mintea care clocotea de furie. 
„Semeni atât de mult cu Vanessa.” 

— Ce s-a întâmplat? a întrebat Carol pe un ton alarmat 
și cu o expresie care reflecta întru totul ceea ce citea pe 
faţa lui. 

„Probabil teamă și oroare, în proporții egale”, și-a spus 
Tony. 

A tras adânc aer în piept. 

— Nu știu dacă pot exprima în cuvinte ceea ce simt. 
Uneori mă sperii de cât de mult semăn cu Vanessa. 

Carol părea gata să izbucnească în lacrimi. 

— Ai înnebunit? Nici că se poate diferență mai mare! Tu 
și mama ta sunteţi diametral opuși. Ei nu îi pasă decât de 
propria persoană. Iar ţie - de toată lumea, în afară de tine. 

Tony a scuturat din cap. 

— Sunt fiul ei. Şi asta mă îngrozește câteodată. 

— Ești ceea ce ai devenit, a replicat Carol. Caracterul 
unui om se modelează în funcţie de ceea ce i se întâmplă în 
viaţă și de modul în care reacționează la evenimente, asta 
am învăţat de la tine și din experienţa ta de profiler. Nu 
poţi să acorzi înțelegere ucigașilor ale căror profiluri le 
faci și totodată să ţi-o refuzi ţie. N-o să stau cu braţele 
încrucișate urmărind cum te pui în aceeași oală cuvanessa. 

Înverșunarea lui Carol era evidentă. Dacă îi provocase o 
asemenea furie însemna că exista totuși ceva la el care o 
făcuse să îi sară în apărare. Era un lucru pe care Tony nu îl 
putea ignora. 

A oftat. 

— Deci care e versiunea pe care ţi-a servit-o Vanessa 
despre povestea din spatele poveștii? a întrebat el 
trecându-și un deget peste marginea lamei cuţitului. 

Carol a făcut apel la darul cel mai neobișnuit cu care o 
înzestrase natura: memorarea conversaţiilor. Era capabilă 


să reproducă perfect discuţii, declaraţii luate martorilor 
sau interogatorii. O abilitate datorită căreia ajunsese în 
unele dintre cele mai periculoase locuri unde putea fi 
trimis un ofițer de poliție și pe care, mai nou, o considera o 
ciudată binecuvântare. A închis ochii și l-a purtat pe Tony 
prin toată discuţia avută cu Vanessa. Era o istorisie 
deprimantă, a constatat Tony, confirmată și de măturisirea 
făcută de Arthur în scrisoarea pe care i-o adresase, cum că 
Vanessa îi ascunsese faptul că era însărcinată. Și, cum 
Vanessa nu o minţise pe Carol în această privinţă, probabil 
spusese adevărul și în toate celelalte aspecte. Carol avea 
dreptate. Nu aflase nimic esenţial despre Edmund Arthur 
Blythe stând în scaunul acestuia sau dormind în patul lui. 

— Mersi, a zis el după ce Carol și-a încheiat relatarea. 

Şi-a dat seama că prietena lui răspunsese astfel unei 
întrebări despre a cărei existenţă nici nu avea habar. Nu, 
nu era nevoie să asculte cine știe ce poveste măgulitoare 
inventată de Arthur despre propria persoană. Acum aflase 
ce se întâmplase. Nu era ceva plăcut, dar viaţa în general 
nu era prea plăcută. Timp de o zi și o noapte se 
autoamăgise că avusese un părinte decent, un om 
cumsecade și inteligent. „Nu, fii cinstit. Te-ai minţit ani în 
șir. Mereu ai fantazat despre un tată care era toate 
acestea la un loc și mai mult.” A reușit cu greu să surâdă. 

— Mai ai timp și pentru o cafea? 

Carol a zâmbit. 

— Sigur. După care a continuat, făcând praf toate 
concluziile la care ajunsese Tony: Nu uita, Vanessa nu se 
gândește decât la ea însăși. Pare că mi-a spus adevărul, 
dar știi cât de bine se pricepe ea să mintă. Așa că e posibil 
să fi încercat să mă păcălească și adevărul să fie cu totul 
altul. 


CAPITOLUL 29 


Niall s-a îndreptat spre stația de autobuz gârbovit, cu 
umerii aduși de spate și cu picioarele crăcănate, pentru a 
trece cât mai neobservat cu putinţă. În cartierul unde 
locuia, nu știai niciodată de unde putea să răsară un tip cu 
prea multe impresii în cap. Prea mulţi tâmpiţi și prea 
multe droguri. Orice individ pe care-l salutaseși 
respectuos, săptămâni în șir, putea să se ia dintr-odată de 
tine, și pe urmă totul se ducea dracului. 

Doi băieţi asiatici pierdeau vremea în staţia de autobuz. 
Pe unul din ei îl mai văzuse în recreaţii, în curtea școlii. 
Tipul i-a aruncat o privire scurtă, apoi și-a ferit repede 
ochii. 

— Un” te duci? l-a întrebat el. 

Niall era conștient că ar fi fost un gest sinucigaș dacă i- 
ar fi răspuns: „La o lecţie de limba rusă. 

Mamă, ce distracţie pe capul meu!” A ridicat din umeri. 

— În oraș. Să mă întâlnesc cu gașca. 

Puștiul asiatic și-a încreţit buzele. 

— Nu te-am văzut niciodată umblând cu gașca. N-ai 
nicio gașcă, băi Billy Singuraticu'. 

— De unde știi tu? a răspuns Niall pe un ton ce se voia 
indiferent. 

Adevărul e că nici nu-i păsa. Avea alte chestii, mult mai 
importante, de făcut. 

Înainte ca spiritele să se încingă, o mașină a oprit în 
stație. Toţi trei băieţii au ignorat-o. Geamul s-a deschis 
ușor și șoferul s-a aplecat spre ei. 

— Tu ești Niall, nu-i așa? 

Băiatul s-a încruntat. Un străin, asta era clar. Dar unul 
care îi știa numele. 

— Da’ tu cine ești? 

— Mă bucur că te-am găsit. DD m-a rugat să vin să te 
iau. Seara trecută s-a împiedicat pe scară și și-a scrântit 
glezna. Îţi vine să crezi? Am stat trei ore cu el la spitalul 
Bradfield Cross. În fine. N-are cum să te întâlnească în 
oraș, așa că m-a rugat pe mine să trec să te iau. 

Povestea avea sens, dar Niall a rămas totuși 
circumspect. 


— De unde ai știut în ce staţie să mă cauţi? 

— DD știe cu ce autobuz circuli, așa că am luat-o din 
capătul traseului. Și mi-a scos la imprimantă poza ta de pe 
Rig, uite. Şoferul a fluturat un print cu faţa lui Niall 
postată într-un colț, uitându-se în gol, meditativ și 
dispreţuitor. Hai, urcă! DD abia așteaptă să cunoască pe 
cineva mai amuzant decât mine, a adăugat cu un zâmbet 
cuceritor, căruia cu greu puteai să-i reziști. 

Niall a deschis portiera și a urcat în mașină. 

— Haide pa, rataţilor! au fost vorbele lui de rămas-bun 
adresate celor doi. 

Însă tinerii asiatici erau atât de preocupaţi să pară 
indiferenți, încât aproape că nu au fost de niciun folos 
poliției când li s-a cerut descrierea mașinii sau a șoferului. 
Dar asta s-a petrecut mai târziu. 

Mult mai târziu. 

Carol s-a frecat la ochi. Erau obosiţi și iritaţi, și pentru o 
clipă s-a întrebat dacă nu era cazul să facă un control 
oftalmologic. Ultima oară când fusese la un consult, se 
plânsese de dureri de spate, iar doctorul o informase, 
foarte binedispus, că ajunsese la vârsta la care toate 
începeau să scârțâie. 

Nu era corect. Nu făcuse nici jumătate din ce își 
propusese cu corpul ei și nu era deloc pregătită să-și ia 
adio de la toate acele ambiţii măreţe și năzuinţe vagi. Și-a 
amintit aniversarea de patruzeci de ani a lui Tony și 
regretul lui prefăcut că nu apucase până la acea vârstă să 
antreneze echipa de fotbal Bradfield Victoria și să o ducă 
până în finala cupei. Bănuia că avea să fie și ea nevoită, cât 
de curând, să renunţe la asemenea visuri imposibile. 

A tras jaluzele de la birou și a privit prin peretele de 
sticlă spre echipa ei din camera învecinată. 

Putea zări o parte din capul și din braţul lui Stacey. Din 
când în când, aceasta își dădea părul pe după o ureche. 
Era un tic, un gest făcut într-o pauză de gândire. Carol nu 
știa exact la ce anume lucra Stacey în clipa aceea, dar era 
aproape sigură că, indiferent de căile oculte pe care o 
apucase, avea să obţină ceva util. 


Kevin vorbea la telefon, legănându-se relaxat în scaunul 
lui rotitor și învârtind un pix între degete. Era bun la tot 
ceea ce ţinea de colaborarea cu celelalte divizii și pătruns 
de acel spirit de camaraderie din care Carol era inevitabil 
exclusă. Kevin reușea să păstreze relaţii de amiciţie cu toți 
polițiștii, fără a uita nicio clipă că făcea parte din echipa ei. 
Carol se temea că îl putea pierde atunci când avea să fie 
promovat, dar, dintr-un motiv sau altul, se părea că 
subalternul ei renunţase să mai solicite o avansare. Nu știa 
dacă faptul se datora pierderii ambiţiei sau, pur și simplu, 
faptului că îi plăcea ceea ce făcea acum. În ultimii doi ani, 
Kevin își redescoperise atașamentul față de soţie și față de 
copii; poate că și asta contase. Era singurul din brigadă 
care avea copii. Fiul lui nu era decât cu un an sau doi mai 
mic decât Seth și decât Daniel. Carol și-a făcut o notă 
mentală să discute serios cu el, ca să se asigure că nu trata 
cazurile într-o manieră prea personală. 

Paula era din nou acasă la Kathy și la Julia, într-o vizită 
cu dublu scop: pe de-o parte, să le demonstreze celor două 
mame că suferinţa lor nu fusese uitată și, pe de altă parte, 
să încerce să afle dacă nu își amintiseră între timp ceva 
care le putea fi de folos. Carol se îndoia de șansele de 
reușită în ambele privinţe. 

Nici Sam nu era la birou. După ce rezolvase chestiunea 
legată de transportul lui Tim Parker, Carol îl trimisese la 
Worksop, la sediul Rigmarole. Patronii nu se bucuraseră 
deloc de perspectiva de a petrece o sâmbătă la lucru, dar 
n-avuseseră încotro - Sam era înarmat cu un mandat de 
percheziție. Se văzuseră nevoiţi să-i înmâneze cheile 
împărăției lor - codurile care aveau să-i permită lui Stacey 
să acceseze oficial sistemul, pentru a vedea dacă pe server 
rămăsese ceva care să ducă la identificarea ucigașului. 
Sam urma să verifice și dosarele lor și să caute și acolo 
eventuale piste. Obţinerea mandatului nu fusese deloc o 
treabă ușoară - protecţia informaţiilor se transformase 
acum într-un adevărat totem. Aproape că era mai ușor să 
pătrunzi într-un cont dintr-o bancă elveţiană decât într-o 
bază de date. 


Carol spera ca unul dintre oamenii ei să dea cât mai 
repede de un fir care să împingă ancheta mai departe. 
Trăiau într-o epocă în care, chipurile, se știa tot ce mișca 
pe lumea asta. Criminalul părea însă capabil să evite ochii 
iscoditori care îl priveau de undeva din cer. Ştia să-și 
acopere urmele. Și era atât de priceput cu computerele! Pe 
Carol o îngrozea gândul că îndividul plănuia să adauge 
încă un nume pe lista sa de victime. 

S-a întors la propriul monitor și a început să citească 
rapoartele autopsiilor. Poate că Grisha descoperise ceva 
util. Absorbită, nu a simţit că Tim Parker se apropia decât 
în momentul când acesta a ajuns în prag. 

— Bună, a spus el pe un ton nepotrivit de vesel și de 
degajat. Am adus o copie a profilului. L-am trimis și pe e- 
mail, dar am zis că e mai bine să mă asigur că l-aţi primit. 

— Dar știu că te-ai mișcat repede. 

„Poate prea repede.” 

Tim a pus raportul pe birou. 

— M-am gândit să mă duc la bufet să beau o cafea. 
Poate mă sunaţi după ce îl citiţi? 

— Da, e o idee bună. 

Erau doar câteva pagini, din câte se vedea. „Abia dacă o 
să aibă timp să-și bea cafeaua”, s-a gândit ea. Tim a privit 
întrebător spre hârtiile lui, apoi spre ea. Carol i-a zâmbit. 

— Hai, du-te, a adăugat. 

A așteptat până când Tim a ieșit din birou și abia apoi s- 
a întins după foi. Le-a parcurs atentă și fără să se 
grăbească, nevrând să riște să fie acuzată că s-a 
descotorosit de tânărul profiler sub cine știe ce pretexte. 
Dar încercările de a-l trata corect nu au putut estompa 
furia care creștea în ea. 

Raportul nu conţinea nimic în afara concluziilor la care 
echipa ajunsese deja. Toţi oamenii ei învățaseră destule 
lucruri de bază despre psihologia criminală în anii în care 
colaboraseră cu Tony. 

Ar fi putut să-i spună și ei toate acele lucruri evidente pe 
care Tim alesese să le prezite într-o manieră atât de 
prețioasă. Criminal bine organizat. Bărbat alb, vârsta între 


25 și 40 de ani. Nefericit din cauza homosexualității sale. 
Incapabil să întreţină vreo relaţie. Locuiește singur sau cu 
mama, posibil în Bradfield. Cazierul lui poate include 
incendieri, acte de cruzime faţă de animale, infracţiuni 
sexuale minore de genul expunerii indecente în public. 
Lucrează numai sporadic. 

Totul părea copiat dintr-un manual. Nu conţinea nimic 
care să-i facă să înainteze, chiar și numai cu un 
centimetru. 

— Doamne, Dumnezeule! a exclamat Carol. 

A luat cele două coli de hârtie și s-a îndreptat spre ușă, 
cu o expresie sumbră întipărită pe faţă. A prins privirea lui 
Kevin și a scuturat din cap. 

— Băiatul nostru minune ar face bine să-și găsească 
rapid o vestă antiglonţ, a comentat Kevin în timp ce Carol 
trecea pe lângă el. 

— O să discut cu el la bufet, așa că voi fi nevoită să mă 
abtin, a răspuns ea fără să se oprească din drum. 

L-a găsit pe Tim așezat pe o canapea, în capătul 
îndepărtat al sălii, sorbind dintr-un cappuccino și răsfoind 
Guardian. Şi-a ridicat ochii spre ea, și zâmbetul i-a pierit 
de pe faţă. Carol a aruncat foile de hârtie pe masă. 

— Asta e? Ăsta e rezultatul anilor de învăţământ și al 
cursurilor scumpe pe care le-ai urmat? 

Tim a privit-o șocat, de parcă tocmai îi dăduse două 
palme. 

— Ce vreţi să spuneţi? 

— Că e superficial. De parcă l-ai fi copiat din manualul 
Crima sexuală al FBl-ului. Nu mă ajută cu nimic să-l 
înţeleg mai bine pe ucigaș. Să-mi dau seama ce a urmărit 
cu aceste crime... 

— Satisfacţia sexuală, evident, a răspuns Tim. Părea 
total deconcertat. Carol se așteptase să-l vadă roșind de 
jenă, dar și-a dat seama că nu era decât surprins. Doar 
despre asta e vorba în crimele de natură sexuală, a 
continuat el. 

— Crezi că nu știu? Mie îmi trebuie lucruri mai clare. De 
ce a procedat așa și nu altfel? Ce semnificaţie are asta 


pentru el? De ce crimele au fost comise cu atâta calm, dar 
au fost urmate de mutilări îngrozitoare? Ce se petrece în 
capul lui? 

Carol stătea în picioare, cu mâinile în șolduri, 
dominându-l, perfect conștientă că arăta ca o bătăușă, dar 
fără să-i pese de asta. Omul se făcea vinovat de una dintre 
cele mai grave greșeli, din punctul ei de vedere - irosirea 
timpului și a resurselor într-o investigaţie criminală. 

— E imposibil să emiţi teorii având la dispoziţie atât de 
puţine date, a ripostat Tim pe un ton pompos. Tehnic 
vorbind, încă nu poate fi catalogat drept criminal în serie. 
Asta ar presupune cel puţin trei victime, dacă e să ne 
raportăm la definiţia lui Ressler59. 

— Crezi că nu știu și asta? Tu erai încă la școală când 
am început eu să lucrez la omucideri. De ani de zile 
colaborez cu unul dintre cei mai buni profileri în domeniu. 
Și mi-am însușit fundamentele meseriei. Ăsta e unul dintre 
cele mai confuze materiale pe care le-am văzut în viaţa 
mea. 

Tim s-a ridicat. 

— Nimeni nu ar fi putut să facă mai mult cu informaţiile 
limitate pe care mi le-aţi pus la dispoziţie. Dacă echipa ar 
fi descoperit mai multe probe, aș fi putut să redactez un 
profil mai elaborat. 

— Cum îndrăznești să-mi critici echipa? Să-ţi spun ceva: 
în spectacolul ăsta al nostru, ţie nu ţi-e rezervat niciun loc. 
Unde e capacitatea ta de analiză? Nu ai venit cu nimic nou. 
De ce a ales aceste victime? Nici măcar nu ţi-ai pus 
problema dacă victimele prezintă sau nu un risc major. 
Sau prin ce modalitate a ajuns la ele. Și unde le-a ucis. 
Nimic din toate astea. 

— Îmi cereţi să fac speculaţii, fără să am niște date pe 
care să mă bazez. Profilingul nu asta înseamnă. 

— Nu, îţi cer să scoţi ceva din ceea ce ai. Dacă asta e tot 
ce poţi, atunci n-ai niciun drept să te consideri profiler. Și 
nu îmi ești de niciun folos. 

Pe chipul lui Tim se citea încăpăţânarea. 


— Vă înșelaţi, a spus el. La facultate, am fost unul dintre 
cei mai buni din an. Știu ce am de făcut. 

— Nu, sergent. Habar n-ai ce să faci. Sala de cursuri nu 
e totuna cu sala de interogatoriu. Uite ce-i, ia asta înapoi și 
pune-te serios pe treabă! Nu vreau o altă abordare 
superficială. Gândește! 

Dovedește-ţi capacitatea de empatie. Intră în pielea 
ucigașului. Și vino cu ceva util. Ai timp până mâine- 
dimineaţă, pe urmă o să fiu nevoită să-l informez pe șef că 
ești o pierdere de vreme și o risipă de bani. 

Nu a așteptat ca acesta să-i răspundă. În opinia ei, Tim 
nu își câștigase dreptul la replică. 

În vreme ce se îndepărta, îi simţea lipsa lui Tony mai 
mult ca oricând. 

Cei din echipa de la Rigmarole îi făcuseră lui Sam viața 
un chin în după-amiaza aceea. În cele din urmă, abia după 
ce își ieșise din ţâţâni, reușise să-i dea pe brazdă. Sam nu 
înţelegea cum putea cineva să pună în balanţă o afacere și 
vieţile unor adolescenţi nevinovaţi și să ezite, chiar și 
pentru o clipă, să ofere organelor de anchetă datele 
solicitate. Insă, după ce le demonstrase legătura dintre 
victime și sursa lor principală de venituri și cât de repede 
putea să dispară această sursă în cazul în care mass-media 
ar fi aflat de refuzul lor de a colabora cu poliţia, se 
lămuriseră în sfârșit cum stătea treaba, așa că acceptaseră 
să îi dezvăluie codurile de acces și îi deschiseseră dosarele 
pentru cercetare. Conţinutul lor se dovedise nesemnificativ 
- o totală pierdere de vreme. Ceea ce se dovedise 
frustrant, având în vedere faptul că era extrem de aproape 
de a-l pune pe Nigel Barnes sub acuzare. 

Drumul plictisitor de întoarcere din Worksop la 
Bradfield îi oferise timpul necesar pentru a-și planifica 
strategia de abordare atât a lui Barnes, cât și a lui Carol. 
Trebuia să o atragă pe șefă de partea lui. Avea șansa de a 
ajunge în atenţia eșaloanelor superioare ale poliţiei din 
Bradfield, fiind totodată de folos lui Carol și brigăzii MIT. 
Era momentul să încerce să o convingă că avea destule 


date pentru a-l pune pe Barnes sub acuzare, ca suspect de 
crimă. 

Păcat că nu putea beneficia și de argumentaţia lui Tony. 
Nu voia însă ca șefa să afle că lucrase pe la spatele ei. 
Ultima dată când un membru al echipei încercase să 
profite de pe urma lui Tony, Carol aproape că-și pierduse 
minţile. Se întâmplase cu Paula. Așa că tot ce îi mai 
rămânea lui acum de făcut era să o convingă că dispunea 
de probe suficiente. 

La ieșirea de pe M1 s-a uitat la ceasul de la bordul 
mașinii. Cu puţin noroc, avea să fie înapoi în Bradfield în 
jur de ora opt. Şi avea să o găsească pe Carol la birou. La 
urma urmei, ce altceva ar fi putut ea să facă într-o seară 
de sâmbătă, în plină investigaţie a unei duble crime? Doar 
nu se putea spune că avea viaţă personală! 


CAPITOLUL 30 


Reportofonul de pe masa din bucătărie a fost primul 
lucru pe care l-a văzut când a coborât pentru a lua micul 
dejun. 

— Nu acum, și-a spus Tony cu voce tare în timp ce 
umplea cafetiera. 

Avea nevoie de timp pentru a asimila tot ce îi povestise 
Carol în ziua precedentă. Trebuia să mediteze asupra 
povestirii Vanessei înainte de a asculta și versiunea lui 
Arthur și de a le confrunta apoi pe amândouă. Asta dacă 
între ele existau diferenţe semnificative. 

Carol, care avea de regulă instincte bune în asemenea 
privinţe, îl avertizase că Vanessa nu era o persoană demnă 
de încredere. O femeie care încercase să-și înșele unicul 
fiu pentru a-l deposeda de moștenire ar avea prea puţine 
scrupule în a rescrie istoria. 

Şi totuși... 

Pentru a se feri de tentaţii, a luat laptopul și s-a conectat 
la pagina web a Bradfield Evening Sentinel Telegraph. 


Sigur, nu era Guardian, însă BEST era considerat unul 
dintre cele mai bune ziare locale din zonă. Și aici urma să 
găsească cele mai multe știri cu privire la cazurile 
anchetate de Carol. 

Crimele constituiau tema editorialului de pe prima 
pagină. Tony a dat clic, a accesat linkul și a parcurs 
articolul. Bătea la greu apa în piuă, și informaţiile în sine 
erau destul de sumare. Cei doi băieţi în vârstă de 
paisprezece ani, care nu se cunoșteau între ei, dispăruseră 
de acasă, aparent fără niciun motiv. Parcă se 
volatilizaseră. Trupurile lor mutilate fuseseră găsite în 
locuri izolate, la ieșirea din oraș. Poliţia credea că 
adolescenţii fuseseră ademeniţi să-l întâlnească pe ucigaș 
prin intermediul unei rețele de socializare pe internet. 

Gândul i-a zburat, fără să vrea, la Jennifer Maidment. O 
victimă de sex feminin, la peste o sută cincizeci de 
kilometri distanță. Totuși, prea multe similitudini. A 
scuturat din cap cu putere. „Visezi cai verzi pe pereţi”, și-a 
spus. „Vrei să găsești o legătură între aceste crime ca să te 
poţi amesteca și în anchetele lui Carol. Vino-ţi în fire, 
omule!” 

A dat clic pe pozele de mici dimensiuni ale celor doi 
băieţi. Mai întâi, pe cea a lui Daniel, apoi pe fotografia lui 
Seth. A trecut în mod repetat de la una la alta, întrebându- 
se dacă nu cumva își închipuia lucruri. A dus laptopul în 
birou, l-a conectat la imprimantă și a tipărit cele două poze 
alb-negru pentru a le compara mai ușor. Ca un gând 
întârziat, și în ciuda vocii critice care îi șoptea în ureche, a 
tipărit și fotografia lui Jennifer. 

A luat cele trei poze și le-a așezat pe masa din bucătărie. 
Și-a turnat o cană de cafea și le-a privit îndelung. Nu, nu 
se înșelase. Între cei trei adolescenţi exista o asemănare 
vizibilă. Un gând tulburător începea să-și croiască încet 
drum undeva, în mintea lui, un gând greu de trecut cu 
vederea. Mulţi criminali în serie preferă victimele care se 
încadrează într-un tipar, e un lucru știut. Dacă nu sexul 
victimei, ci aspectul fizic constituia criteriul de referință 
pentru acest ucigaș, atunci poate că ideea unei legături 


între Jennifer și cei doi băieţi nu era atât de nebunească pe 
cât părea. 

Avea nevoie de informaţii suplimentare. Şi nu le putea 
obține de la Carol, asta îi era clar. Nu după ce îi ţinuse un 
adevărat discurs despre hotărârea fermă de a nu profita de 
pe urma prieteniei dintre ei. 

Era însă cineva care putea să-l ajute. Tony a luat 
telefonul în mână și a sunat. La al treilea apel, o voce a 
răspuns, circumspectă: 

— Tony? Tu ești? 

— Da, Paula. Apoi, amintindu-și cum procedau amicii 
între ei, a întrebat-o: Ce mai faci? 

— Avem două crime pe cap, Tony. Ce crezi că aș putea 
să fac? 

— Da, înţeleg. Ascultă, Paula. Vreau să te întreb ceva. 

— Dacă e în legătură cu cazurile, nu te obosi. Ultima 
oară când mi-ai cerut ajutorul, șefa m-a desființat, pur și 
simplu, pentru că am acţionat fără știrea ei. 

— Dar am avut dreptate să procedăm așa. Cine știe câţi 
alți oameni ar fi murit dacă nu ai fi făcut ce te-am rugat? In 
plus, am apelat la tine numai pentru că singur nu aș fi 
reușit să mă descurc. 

„Și mi-ai rămas datoare fiindcă te-am scos din 
disperarea care te cuprinsese.” 

— Mda, dar acum ești mult mai bine. Nu mai ai piciorul 
imobilizat. Și poţi să te miști de colo-colo, dacă ai chef. 

— Ești o femeie tare dură, Paula, a spus Tony cu o 
admiraţie neprefăcută. 

— Așa și trebuie să fii când ai de-a face cu oameni ca 
tine. 

— Uite ce-i, nu-ţi cer o favoare propriu-zisă. Nu vreau 
decât să-ţi pun o întrebare, atâta tot. O singură întrebare. 
Sper că poţi să faci asta pentru mine, nu-i așa? După toate 
cele prin care am trecut împreună? 

Un pufnet ce putea la fel de bine să fie un râset sau un 
sunet de dispreţ. 

— Of, Doamne, Tony, tu nu te dai niciodată bătut? 

— Nu. Şi nici tu. Așa că ar trebui să mă înţelegi. 


O pauză lungă. Un oftat. 

— Bine, pune-mi întrebarea. Dar nu-ţi promit nimic. 

— Cele două victime. Scrie în ziar că au fost găsite cu 
trupurile mutilate. Au fost complet castraţi? Penisuri și 
testicule? 

Un alt oftat. 

— Mă bazez pe tine că totul rămâne între noi, da? 

— Sigur. 

— Da. Au fost castraţi complet. Acum trebuie să închid, 
Tony. Şi, nu uita, conversaţia asta n-a avut loc niciodată. 

Dar Tony nu o mai asculta. Mintea îi alerga nebunește, 
în căutarea unei modalităţi de a o înștiinţa pe Carol că 
acești doi băieţi de care se ocupa ea nu fuseseră primele 
victime ale acelui ucigaș. 

Kevin și-a ridicat ochii și s-a uitat spre Paula pe 
deasupra biroului. 

— Tony? Tony al nostru? 

Vorbea încet, fapt pentru care Paula i-a fost 
recunoscătoare. 

— El și nimeni altul, a răspuns ea. Şefa nu îl ţine la 
curent cu mersul anchetei. 

— Şi lui nu-i place chestia asta, nu-i așa? 

Paula a aruncat iute o privire în direcţia lui Carol, 
ocupată cu o convorbire telefonică la ea în birou. 

— Așa s-ar zice. Să nu spui că m-ai auzit vorbind cu el, 
da? 

Kevin a chicotit. 

— Nu mă confunda cu Sam. O să păstrez secretul. 
Înainte ca vreunul din ei să mai apuce să spună ceva, 
telefonul lui Kevin a sunat. MIT, sergent Mathews, a 
răspuns el. 

— Sergent Jed Turner de la Brigada de Sud Omucideri. 

Un accent scoţian puternic și un nume necunoscut. 

— Ce pot să fac pentru tine, Jed? 

— Voi vă ocupați de cei doi adolescenţi uciși? Morrison 
și Viner? 

Individul vorbea pe un ton degajat, indiferent, însă asta 
nu l-a deranjat Kevin. 


— Da, noi, a răspuns. 

— Și cazurile au debutat cu anunţul dispariţiei lor de 
acasă, așa-i? 

— Exact. Aveţi ceva pentru noi? 

— Drept să-ți spun, m-aș bucura dacă voi m-aţi ajuta pe 
mine și mi-aţi lua chestia asta de pe cap. 

Un râs aproape lătrat. 

— Nu asta am vrut să aud. 

— Da, știu, amice. Nu-mi fac nicio iluzie în privinţa asta. 
Uite care e treaba, am dat peste ceva care pare al dracului 
de asemănător cu cazurile voastre. 

— Aţi găsit un cadavru? 

— Nu, nu încă. Avem un băiat de paisprezece ani dat 
dispărut. Niall Quantick. Maică-sa stă pe capul nostru de 
azi-dimineaţă. Tăntălăilor de la biroul de înregistrări le-a 
luat ceva timp până să proceseze datele și să le pice fisa că 
modul de operare pare identic cu cel din cazurile voastre. 
Nu ne-au transmis informaţia decât acum o jumătate de 
oră. Deci vă interesează sau nu? 

Kevin s-a așezat mai bine în scaun și și-a luat pixul. 

— Dă-mi detaliile! 

— Puștiul stă într-un cartier de locuințe sociale, 
Brucehill, împreună cu maică-sa. Ea susţine că băiatul a 
plecat ieri după-amiază în oraș. Fără să-i spună unde se 
duce și cu cine se întâlnește. Nu s-a mai întors. L-a sunat 
pe mobil, dar telefonul era închis. Mamă zăpăcită și 
iresponsabilă, tipul clasic care n-are habar cu cine umblă 
fiu-său și ce învârte după ce iese pe ușă. Asta e tot. E 
duminică dimineaţă și nici urmă de puști. Ce zici, vreţi să 
preluaţi voi cazul? 

„Probabil mai mult decât vreţi voi să scăpaţi de el.” 

— Lasă-mă să văd ce mai avem pe aici. Pare să fie pe 
felia noastră. Dar trebuie mai întâi să arunc și eu o privire 
și pe urmă să discut cu șefa. Ştii și tu cum e. 

— Sigur, amice. OK. Îţi trimit acum datele. Raportul 
celor care se ocupă de persoane dispărute și o fotografie. 
Să mă anunti ce hotărâre aţi luat, da? 


Kevin a închis îngândurat telefonul. Paula i-a prins 
privirea și a ridicat din sprâncene. 

— Se pare că ne-am procopsit cu un alt băiat dat 
dispărut, a spus cu inima grea și cu gândul la propriul său 
fiu, simțind cum îl cuprinde brusc dorința de a da o fugă 
acasă și de a-l încuia pe puști în cameră până când avea să 
se sfârșească această nebunie. 

— O, nu! a gemut Paula. Bieţii părinţi! 

Kevin a încercat să-și alunge din minte imaginea 
adulţilor distruși. 

— Trebuie să mă duc să discut cu șefa. 

Sentimentul de dejă-vu nu era niciodată plăcut pentru o 
brigadă de omucideri. Carol îl lua drept un eșec personal. 
Echipa ei de profesioniști de cea mai înaltă clasă nu 
reușise să pună mâna pe criminal. Individul era în 
continuare în libertate, făcuse o nouă victimă, și cine știe 
câte aveau să mai urmeze... Membrii MIT lucrau sub 
presiune și erau cu toţii perfect conștienți de miza jocului, 
dar se confruntau cu cea mai mare provocare din carieră. 

Carol și-a privit oamenii adunaţi în sală, știind deja în 
sufletul ei că pentru Niall Quantick era prea târziu. Dacă 
Grisha nu se înșelase în privinţa momentului morții - și nu 
avea niciun motiv să-i pună competenţa la îndoială -, acest 
criminal nu își ţinea victimele prea mult în viaţă. Nu-și 
asuma riscul de a le ţine prizoniere cât timp își satisfăcea 
el poftele. Fapt neobișnuit în sine, după părerea ei. În 
general, ucigașii căutau să tragă toate foloasele de pe 
urma răpirilor. Asta era una dintre ciudăţeniile care ar fi 
trebuit să-i sară în ochi lui Tim Parker. li trimisese a doua 
variantă de profil, cu nimic mai bună decât prima, în 
sensul că nu cuprindea deducţii semnificative și nu o ajuta 
să avanseze în anchetă. Incă nu avusese ocazia să discute 
cu el din nou, dar îl vedea acum umblând de colo-colo în 
capătul îndepărtat al sălii, ca un copilaș care așteaptă 
laude din partea părinţilor. Ei bine, de la ea n-avea să le 
capete, asta era sigur. 

— Bun, a spus Carol încercând să-și ascundă oboseala. 
După cum, probabil, aţi aflat deja cu toţii, am primit o nouă 


înștiințare cu privire la dispariția unui adolescent. E însă 
posibil ca mama lui să fi reacționat exagerat. Din câte știu, 
noaptea trecută au mai fost trei sau patru anunţuri de 
același gen care s-au dovedit, în final, alarme false. Numai 
că aceasta pare o chestiune mult mai serioasă și trebuie 
tratată ca atare, deci deocamdată vom considera că avem 
de-a face cu o a treia crimă din serie. 

În sală s-a auzit un murmur aprobator. 

— Cei din Divizia de Sud se ocupă de luarea declaraţiilor 
și de căutarea băiatului. Kevin, vreau să iei legătura cu ei. 
Paula, vei merge împreună cu Kevin. Imediat ce daţi peste 
o pistă, vreau să aduceţi martorii aici pentru reinterogare. 
Nu vreau să riscăm să ne scape ceva din cauza vreunui 
ofițer nedotat cu calităţile voastre, care nu își dă seama că 
discută cu un martor-cheie. Sam, va trebui ca pe moment 
să lași deoparte cazul Nigel Barnes. Te vei ocupa de mama 
lui Niall. Orice afli de la ea ne transmiţi imediat nouă, dar 
dă-le o copie a raportului tău și celor de la Divizia de Sud. 
Stacey, îmi pare rău, știu că ai de lucru până peste cap, 
dar o să te rog să mergi cu Sam și să vezi ce găsești în 
computerul băiatului. 

— Nicio problemă, a spus Stacey. Marea majoritate a 
programelor pe care le rulez acum sunt puse pe automat. 
Rezultatele vor aștepta frumos la coadă până când mă 
întorc. 

— Păcat că nu poţi programa și femeile în același mod, a 
intervenit Sam. 

— Nu e deloc amuzant, a comentat Paula. 

— Cine zice că a fost o glumă? a întrebat Kevin. Gata, eu 
am luat-o din loc. Şi-a tras jacheta peste el și a înșfăcat 
cheile. 

— E mort, nu-i așa? a întrebat Paula întorcându-se la 
biroul ei pentru a urma exemplul lui Kevin. 

O voce nouă s-a auzit din prag. 

— Aproape sigur, a spus Tony. Deși procedura cere să vă 
purtaţi ca și cum băiatul ar fi încă în viaţă. 

Carol și-a dat ochii peste cap. 

— Doctorul Hill, a mormăit ea. La ţanc, ca de obicei. 


Tony a înaintat spre mijlocul sălii. Carol nu-l mai văzuse 
niciodată atât de ferchezuit și de bine îmbrăcat. Ca și cum 
intenţionase să-i impresioneze, ceea ce nu-i stătea în fire. 

— Întâmplător, ai dreptate, a spus el. A trecut pe lângă 
Tim și l-a salutat dând din cap. Tim. E altceva când ai de-a 
face cu un caz real, nu-i așa? 

Kevin l-a bătut pe umăr. Ceilalţi i-au urmat exemplul, 
atingându-l pe Tony de parcă era un soi de talisman. Până 
și Stacey și-a trecut ușor degetele peste manșeta cămășii 
lui. 

— Bine aţi revenit, doctore Hill, a spus ea în stilul său 
formal. 

— Hei, Stacey, nu te grăbi să tragi concluzii, a replicat 
Tony. 

S-a îndreptat spre biroul lui Carol, lăsând la latitudinea 
ei dacă să-l urmeze sau să-l lase să-i cotrobăie pe acolo. 
Însă Carol știa că Tony nu avea pic de respect pentru 
intimitatea spaţiului ei de muncă. Dacă îi permitea să facă 
tot ce-i trecea prin cap, cazul avea să ajungă la discreţia 
lui. Așa că s-a luat după el, trântind ușa în urma ei. 

— Ce cauţi aici? i-a cerut ea socoteală stând cu braţele 
încrucișate la piept și cu spatele la ușă, pentru ca Tim 
Parker să nu-i poată vedea faţa. 

— Am venit să vă ajut, a răspuns Tony. Și, înainte să te 
apuci să repeţi ce mi-ai spus ieri, te rog ascultă-mă cu 
atenţie. 

Carol și-a trecut o mână prin păr și s-a îndepărtat de 
ușă. A tras jaluzelele și a traversat încăperea spre birou. 

— Tony, sper să merite. Nu știu cât ai reușit să prinzi din 
discuţia noastră trăgând cu urechea, dar mai avem un 
băiat dispărut, și sarcina mea și a echipei este să ne dăm 
silința să-l aducem acasă. 

Tony a oftat. 

— Foarte lăudabil din partea ta, Carol. Numai că 
amândoi știm prea bine că n-aveţi de ce să vă grăbiţi. 
Puștiul e deja mort. 

Carol a simţit cum furia i se domolea. Uneori era dificil 
să fii în preajma lui Tony. Avea darul de a rosti cu voce 


tare ceea ce toţi ceilalți gândeau în sinea lor și de a le lua 
astfel povara de pe umeri. 

Numai că în clipa aceea ea, una, nu își dorea ca Tony să- 
i facă viaţa mai ușoară. Voia să se poată enerva pe el 
fiindcă nu luase în seamă ceea ce îi spusese cu numai o zi 
în urmă. 

— Ce cauţi aici? _ 

— Păi, indirect, aș zice că am jurisdicție. In virtutea 
faptului că am fost angajat să lucrez pentru forța de poliţie 
care se ocupă, din câte se pare, de prima victimă a acestui 
criminal în serie. 

— Cum adică? a bâiguit Carol încercând să ghicească 
unde voia el să ajungă. 

— Daniel Morrison nu este prima lui victimă. 

Toţi ofiţerii superiori de investigaţii se puteau confrunta 
cu o asemenea situaţie și deci împărtășeau aceleași temeri. 
Pentru că în Regatul Unit nu exista un sistem de 
centralizare a datelor între forțele de poliţie, orice crimă 
comisă în afara unei jurisdicții putea fi prima dintr-o serie. 
Cu câţiva ani în urmă, peste douăzeci de forţe polițienești 
își uniseră eforturile și puseseră cap la cap cazurile 
nerezolvate în ultimul deceniu. Colaborând cu Tony și cu 
alți profileri, le reexaminaseră, încercând să descopere 
eventualele elemente comune. Concluzia la care 
ajunseseră era aceea că în Regatul Unit operau cel puţin 
trei criminali în serie. Trei ucigași care nu fuseseră 
suspectaţi a fi criminali în serie. Un rezultat care le dăduse 
fiori tuturor membrilor brigăzilor de omucideri. La vremea 
aceea, Tony îi explicase lui Carol: „Prima crimă este cea 
din care poliția poate obţine cele mai multe informaţii, 
pentru că individul încearcă să-și facă mâna, să descopere 
ce anume îi convine mai mult. A doua oară își va rafina 
metodele. Le va îmbunătăţi”. 

Şi iată, acum o anunţa senin că nici măcar nu dispunea 
de acest avantaj. Prima pornire a lui Carol a fost să 
riposteze. Dar a renunţat imediat. Mai întâi și mai întâi, 
avea nevoie de niște răspunsuri. 


— Cine e prima victimă? Şi unde e băiatul? Și când ai 
lucrat la cazul respectiv? 

— Acum lucrez la el. Victima se numește Jennifer 
Maidment. 

Carol s-a holbat uluită la el, fără să scoată o vorbă. 

— Nu-mi vine să cred, a spus în cele din urmă. Chiar ai 
nevoie atât de mult de treaba asta? E vorba despre Tim 
Parker? Nu mi-aș fi închipuit în vecii vecilor că ești genul 
care aleargă după lauri, care vrea să rămână mereu în 
centrul atenţiei. 

Tony și-a acoperit faţa cu mâinile și s-a frecat la ochi. 

— Mi-era teamă că așa vei reacţiona. A băgat mâna în 
buzunarul interior al hainei și a scos un mic teanc de foi 
pliate. Carol, nu despre mine e vorba. Dacă nu vrei să mă 
implic, nu-i nimic. O să supraviețuiesc și fără asta, crede- 
mă. Dar, te rog, ascultă ce am de zis. E foarte important. 

Carol s-a simţit sfâșiată între respectul și afecțiunea pe 
care i le purta, pe de o parte, și pe de altă parte, iritarea 
provocată de modul în care Tony se băga cu forța în 
ancheta ei. Indiferent de ceea ce avea să-i spună, era 
sigură că totul se reducea, de fapt, la concurenţa cu Tim 
Parker. Doamne, ce n-ar fi dat pentru un pahar de băutură! 

— OK, a spus cu vocea sugrumată. Te ascult. 

Tony a despăturit colile de hârtie și i-a pus în faţă cele 
trei fotografii pe care le scosese la imprimantă în 
dimineaţa aceea. 

— Hai să uităm pentru o clipă chestiunea cu sexul 
copiilor. Pentru că e complet nerelevantă în acest caz. Încă 
nu știu de ce, dar așa e. Uită-te la pozele astea! 
Asemănarea e vizibilă. Criminalul urmărește un anumit 
tipar fizic. Nu ești de aceeași părere? 

Carol nu putea nega evidenţa. 

— Da, e o oarecare asemănare. Dar e o simplă 
coincidenţă. 

— Bun, de acord. Deși sper că nu ai uitat faptul că mulţi 
criminali în serie preferă persoanele care arată relativ la 
fel. Își amintești de Jacko Vance? 

Carol s-a cutremurat. De parcă ar fi putut uita! 


— Omora femei care semănau cu fosta lui soție. 

— Exact. Ucigașii care au asemenea fixaţii nu merg pe 
ideea unor victime la întâmplare, pentru că ele nu s-ar 
potrivi tiparului. Din cauza asta investesc timp și efort 
pentru găsirea persoanelor de care se simt cu adevărat 
atrași. Acum, ţine cont de faptul că eu nu știu nimic mai 
mult despre cazurile tale decât știe orice alt om care 
citește ziarele și ascultă radioul. Până aici suntem de 
acord? 

— Asta dacă nu cumva ai umblat pe la spatele meu și ai 
luat legătura cu echipa fără ca eu să știu, așa cum ai 
procedat cu Paula în cazul Robbie Bishop, i-a răspuns ea 
sec. 

— Nu, nu ţi-am luat detectivii la întrebări, Carol. Acum o 
să-ţi spun câteva lucruri despre cele două crime ale tale, 
lucruri pe care le știu pentru simplul motiv că au fost 
comise de aceeași persoană care a ucis-o și pe Jennifer 
Maidment. Pentru că poartă semnătura acelei persoane. Şi 
știu ce face individul acesta. Tony a început să numere pe 
degete. Unu: copiii au dispărut spre sfârșitul după-amiezii, 
fără nicio explicație. Nu au făcut confidenţe nimănui - nici 
amicilor, nici familiei, nici iubitelor sau iubiţilor. Doi: au 
discutat pe internet, pe reţeaua Rigmarole, cu cineva din 
afara cercului lor de prieteni. Cineva care le-a oferit ceva 
pe care nu îl puteau obţine din altă parte. Și care folosea, 
probabil, ca nume de utilizator două litere identice, fără 
puncte - BB, CC, DD și așa mai departe. Asta e mai 
degrabă o supoziţie, dar, dacă se confirmă, atunci are o 
anumită semnificaţie, pe care nu am reușit încă să o 
descifrez. Trei: cauza morţii a fost asfixierea cu un sac 
gros de polietilenă îndesat și legat peste capul victimei. 
Patru: nu s-au găsit dovezi că victimele s-au zbătut, ceea 
ce ne poate duce la concluzia că le-au fost administrate 
droguri. Probabil GHB, deși acest fapt e mai greu de 
demonstrat având în vedere perioada scursă până la 
găsirea cadavrelor. Pentru că, la momentul descoperirii, cu 
toţii erau deja morţi de ceva vreme, nu-i așa? Nu fuseseră 
uciși recent. Şi asta deoarece, cinci, victimele au fost 


omorâte la scurtă vreme după răpire. Cum mă descurc 
până aici? 

Carol nu putea decât să spere că pe față nu i se citea 
uluirea. Cum de știa Tony toate astea? 

— Continuă, a răspuns ea calmă. 

— Şase: cadavrele au fost abandonate în afara orașului, 
într-o zonă neacoperită de camerele de supraveghere a 
traficului rutier, de reţelele TV cu circuit închis sau de 
programul online de vizualizare a străzilor. Ucigașul nu a 
făcut eforturi deosebite pentru a le ascunde. Şapte: 
trupurile au fost mutilate post-mortem. Opt: au fost 
castrate. Nouă: nu s-au descoperit dovezi de agresiune 
sexuală. A, și zece: se pare că adolescenţii nu au fost luaţi 
cu forța de pe stradă, deci este de presupus că întâlnirea 
inițială cu criminalul a avut loc de bunăvoie. Așadar, Carol, 
am sau nu dreptate? E mai mult decât un șir de 
coincidente, nu-i așa? 

Carol i-a susținut privirea. 

— Cum de ţi-ai dat seama de toate astea? 

— Pentru că se potrivește întocmai cu ceea ce i s-a 
întâmplat lui Jennifer Maidment. Atâta doar că ei i-a tăiat 
vaginul. Să fim înţeleși, vaginul, nu clitorisul. De asta 
susțin că sexul adolescenților nu are relevanţă aici. Pentru 
că nu sunt crime de natură sexuală. 

Carol a simţit că o cuprinde ameţeala. Tot ce știa despre 
crimele în serie sugera faptul că în cazurile în speţă 
motivaţia era de ordin sexual. Constituia însăși prezumția 
de la care Tony o învățase că trebuia să pornească într-o 
asemenea anchetă. Chiar dacă pe moment nu își dădea 
seama care era acea motivaţie sexuală, ea existase, mai 
mult ca sigur. 

— Cum poţi să afirmi așa ceva? Mutilarea organelor 
genitale... Vrei să spui că asta nu are nimic de-a face cu 
sexul? 

Tony s-a scărpinat în cap. 

— În nouăzeci și nouă la sută din cazuri, chiar are. Aici 
însă e vorba despre ceva mult mai ciudat. 


E acel gen de caz care îi scoate pe profileri din minţi 
pentru că nu respectă niciun tipar cunoscut. A sărit în 
picioare și a început să umble dintr-un capăt în celălalt al 
încăperii. Şi pot să afirm cu tărie acest lucru bazându-mă 
pe trei argumente. În primul rând, criminalul a stat foarte 
puţin timp cu victimele... 

— Am observat și eu asta, a intervenit ea. Și mi s-a părut 
că n-avea noimă. De ce să se străduiască așa tare să-i 
cunoască, să le câștige încrederea și să-i ademenească, 
pentru ca apoi să-i ucidă aproape imediat ce a pus mâna 
pe ei? 

— Intocmai! Tony a preluat entuziasmat ideea din zbor, 
s-a răsucit pe călcâie și a lovit în birou cu dosul palmei. Ce 
plăcere ar fi putut obţine din asta? In al doilea rând, nu 
sunt probe care să ateste că a avut loc o agresiune 
sexuală. De pildă, spermă sau traume anale. Presupun că e 
valabil și în cazul lui Seth și al lui Daniel. 

Carol a încuviinţat din cap. 

— Nimic de acest gen. Şi-a dat seama că, fără să vrea, 
era tot mai mult cucerită de raționamentul lui Tony. Pentru 
că avea sens, chiar dacă totul părea atât de oribil. Ai spus 
că sunt trei argumente, i-a amintit ea. 

— Individul își spune că totul se termină odată cu 
victima. Care nu e pur și simplu moartă. Ea reprezintă 
pentru el sfârșitul, capătul de linie. De oricine i-ar aminti 
victimele, ucigașul își dorește să șteargă acea persoană de 
pe faţa pământului. 

Cuvintele i-au dat fiori lui Carol. 

— Cât de crud e! Cât sânge rece! a exclamat. 

— Da, știu. Dar numai așa se explică totul. 

In ciuda lucrurilor îngrozitoare pe care le auzise, Carol 
s-a simţit cuprinsă de euforie. Acestea erau clipele care îi 
dădeau cea mai mare satisfacţie în muncă. Momentele 
uimitoare când ivărele cădeau unul după altul, deschizând 
porţile spre descifrarea cazului. Cum să nu te bucure 
sentimentul pe care îl aveai când ceea ce părea 
impenetrabil ceda dintr-odată? I-a zâmbit, recunoscătoare 


pentru deducţiile sale și pentru răbdarea cu care îi 
explicase totul. 

— Îmi pare rău. Îţi datorez scuze. Ştiam că nu ești un om 
meschin, nu-mi dau seama cum de mi-am închipuit că ai fi 
putut să te lași provocat de unul ca Tim Parker. 

Tony i-a surâs și el. 

— Hai să îl dăm uitării pe Parker! Orice va spune Blake, 
de acum încolo ăsta e cazul meu. 

Worcester are precedenţă. A scos din buzunarul de la 
haină cartea de vizită a lui Stuart Patterson. 

Uite, cu el trebuie să iei legătura. 

Carol s-a uitat la cartea de vizită. 

— Dar, înainte de asta, trebuie să discut cu altcineva, a 
spus cu un rânjet. Și, crede-mă, o să-mi facă mare plăcere. 


CAPITOLUL 31 


În rândurile comunităţii, foarte unite, a colecționarilor 
ilegali de ouă, Derek Barton se bucura de reputaţia de a 
livra întotdeauna marfa promisă. Şi, cum clienţii săi știau 
că se puteau baza pe calitatea produselor, își permitea să 
ceară bani mulţi pentru serviciile aduse. În duminica aceea 
se aștepta la o pradă pe cinste. Pândea deja de ceva vreme 
cuiburile de pe terenul Comisiei pentru Silvicultură și își 
propusese ca duminică să dea lovitura. Ouăle de șoim- 
călător erau mereu la mare căutare, și pentru ele se plătea 
un preţ bun. Era greu să ajungi la cuiburi, dar merita din 
plin osteneala. 

Barton și-a împachetat cu mare atenţie echipamentul în 
rucsac. Piroane pe care să le bată în trunchiul pinului înalt 
pentru a urca mai ușor. Un ciocan de cauciuc pentru a 
amortiza zgomotul. Cască și ochelari de protecţie pentru a 
se apăra de păsări. Şi cutiuţele din plastic căptușite cu 
vată pentru a adăposti prada. 

A condus încet din Manchester, alegând numai drumuri 
mai puţin circulate, pentru a se asigura că nimeni nu 


venea după el. De când fusese arestat - trecuseră câţiva 
ani de atunci -, devenise foarte prudent când pleca la 
vânătoare. Atunci fusese urmărit de un paznic de la 
Societatea Regală pentru Protecţia Păsărilor și prins 
asupra faptului, cu două ouă de erete asupra lui. Amenda 
fusese destul de usturătoare, dar cel mai tare îl enervase 
faptul că îi întocmiseră cazier. Şi asta pentru că făcuse 
ceea ce, se știe, bărbaţii din întreaga lume fac de sute și 
sute de ani. De unde își închipuiau ei că proveneau ouăle 
alea de păsări expuse în muzee? Doar nu erau copii din 
plastic. Nu, erau ouă adevărate, ouă colecţionate de 
oameni pasionaţi, așa, ca el. 

S-a asigurat că nu era urmărit, apoi a cotit pe drumul 
care se încolăcea în jurul lacului de acumulare Stonegait. 
Ca de obicei, nu se zărea nicio mașină. După construirea 
noii șosele din vale, nimeni nu mai trecea pe aici, poate cu 
excepţia unor excursioniști ocazionali care se avântau pe 
drumurile forestiere. Cum însă zona era plină de poteci 
spectaculoase, puţini mai străbăteau acum crângurile dese 
de pini, care nu ofereau panorame frumoase și nici cine 
știe ce specii interesante de floră sau de faună. Barton era 
aproape sigur că urma să aibă tot locul la dispoziţia sa. 

Ziua era splendidă și soarele se oglindea în apa lacului 
ca o sferă galbenă. Vântul abia dacă adia, ceea ce era un 
mare avantaj dacă aveai de gând să te caţări într-un pin al 
naibii de înalt. Barton a încetinit înaintea ultimei cotituri, 
uitându-se încă o dată dacă era cineva prin preajmă. 
Convins că nu îl păștea nicio primejdie, a ieșit de pe șosea 
și a oprit mașina la câteva sute de metri de intrarea pe 
drumul forestier. A tras-o puţin în spate, pentru ca 
vegetaţia să acopere plăcuţa de înmatriculare. Evident, 
asta n-avea cum să-i oprească pe eventualii urmăritori, dar 
îl putea feri de ochii curioși ai drumeţilor. Şi-a luat 
rucsacul și a pornit vioi la drum. 

A intrat pe drumul forestier și a privit peste umăr pentru 
o ultimă verificare. Pentru o clipă, nu s-a uitat pe unde 
mergea - o mare greșeală. S-a împiedicat de ceva și a fost 


cât pe-aci să cadă. Și-a revenit și s-a uitat în jos, să vadă de 
ce anume se poticnise. 

Derek Barton se considera un bărbat dur. Dar ceea a 
zărit atunci îi depășea cu mult puterile. A scos un țipăt și a 
pășit, împleticit, înapoi. Imaginea hidoasă a părut că i se 
imprimă cu fierul înroșit în minte, rămânând la fel de vie și 
după ce și-a acoperit ochii cu mâinile. 

S-a răsucit pe călcâie și a luat-o la fugă spre mașină. 
Cauciurile au protestat scârțâind atunci când a întors 
brusc automobilul. După vreo opt kilometri, și-a dat seama 
că nu se putea preface că nu se întâmplase nimic. A tras 
pe margine la primul refugiu întâlnit pe șosea și și-a 
rezemat capul de volan, respirând sacadat și cu mâinile 
tremurânde. N-a îndrăznit să-și folosească telefonul mobil, 
de teamă ca poliția să nu depisteze apelul. Și să nu-l acuze 
de... chestia aia pe care o văzuse. S-a cutremurat. 
Imaginea i-a revenit în minte. Abia a apucat să iasă din 
mașină, că și-a și deșertat tot conţinutul stomacului, 
împroșcându-și cizmele și pantalonii. 

— Vino-ţi naibii în fire, și-a spus cu o voce tremurândă. 

Trebuia neapărat să caute un telefon public. Unul 
suficient de departe de locuinţa lui. S-a șters la gură și a 
urcat înapoi în mașină. Un telefon public și pe urmă un 
pahar mare de băutură. 

Pentru prima oară în viaţă, lui Derek Barton nu i-a păsat 
că își dezamăgea clientul. 

Nu fusese deloc ușor, dar Tony o convinsese în cele din 
urmă pe Carol să-l lase pe el să se ocupe de Tim Parker. 
Carol a rămas la ea în birou în timp ce el a traversat sala 
alăturată spre locul unde ședea Tim, cu faţa încremenită 
într-o expresie de încăpățânare. Imediat ce s-a apropiat, l-a 
auzit pe Tim adresându-i-se furios, dar suficient de încet: 

— N-ai niciun drept să te bagi. Ăsta e cazul meu. Nu poţi 
interveni că așa ai tu chef. Nu ești ofițer de poliţie și nici 
consultant angajat oficial. Nici n-ar trebui să te afli aici. 

— Ai terminat? a întrebat Tony pe un ton în care se 
amestecau condescendenţa și compasiunea. 


Şi-a tras un scaun și a așezat ostentativ profilul alcătuit 
de Tim pe biroul aflat între ei. 

Tim a înșfăcat imediat foile. 

— Cum îndrăznești?... E un material confidential. E o 
încălcare a protocolului să arăţi profilul cuiva care nu este 
membru al echipei de investigaţii. Ca tine, de exemplu. 
Dacă o să raportez asta, tu și inspectorul-șef Jordan o să 
intraţi în rahat până-n gât. 

Tony i-a zâmbit compătimitor, și a clătinat din cap cu 
tristeţe. 

— Tim, Tim, Tim, a spus el cu blândeţe. Nu înţelegi, nu-i 
așa? Singurul care va intra în rahat până-n gât ești tu. S-a 
aplecat și l-a bătut ușor pe braţ. Imi dau seama cât de tare 
te sperie primul caz real cu care ai de-a face. Faptul că e 
posibil ca și alţi oameni să moară dacă tu și anchetatorii nu 
daţi de urma criminalului. Așa că te-ai decis să mergi la 
sigur. Te agăţi de ceea ce îţi închipui că știi și nu ești 
dispus să-ţi asumi riscuri. Crede-mă, înţeleg. 

— Imi susţin și acum concluziile raportului, a spus Tim 
cu maxilarul încleștat, dar cu o expresie de teamă în ochi. 

— Asta ar fi o mare prostie din partea ta, având în 
vedere că sunt eronate în aproape toate privințele, poate 
cu excepţia vârstei ucigașului, a răspuns Tony. 

— N-ai de unde să știi asta decât dacă ai intrat în 
posesia unor date confidentiale, a replicat Tim. 

Dar Carol Jordan nu e Dumnezeu pe pământ. Sunt 
oameni în fața cărora trebuie să răspundă, și o să-i 
informez că a încercat să mă submineze. 

Nu și-a dat seama că intrase în gura lupului amenințând- 
o pe Carol. Tony a trecut brusc de la amuzament și dorința 
de a-l ajuta la furie oarbă. 

— Nu face pe nebunul! Știu că te-ai înșelat nu pentru că 
aș fi aflat ceva de la Carol, ci pentru că Daniel Morrison nu 
este prima victimă. 

I-a făcut plăcere să vadă șocul resimţit de Tim, deși nu 
era neapărat mândru de satisfacția pe care o simţea. 

— Ce vrei să spui? 


Tânărul părea acum de-a dreptul speriat. Se întreba, 
probabil, ce anume ratase și de ce. 

A scotocit în dosarul de plastic pe care îl adusese cu sine 
și a pescuit dinăuntru profilul întocmit de el în cazul 
Jennifer Maidment. 

— N-am de gând să-ţi fac necazuri, Tim. Asta dacă nu 
cumva intenţionezi să-i faci vreun rău lui Carol Jordan. L-a 
privit lung. Dacă îţi trece așa ceva prin cap, o să te fac să 
regreţi câte zile oi mai avea tu de trăit în forțele de poliţie. 
S-a întrerupt brusc, s-a încruntat și a scuturat din cap. Nu, 
asta nu e nici pe departe tot ce pot să-ţi fac pentru a suferi 
cumplit. A pus colile de hârtie în faţa lui Tim. Uite, ăsta e 
profilul în cazul la care am lucrat în Worcester! Pe ultima 
pagină vei găsi zece elemente-cheie. Compară-le cu 
propriul tău profil și revizuiește-ţi-l, incluzând o parte 
dintre concluziile mele. Apoi prezintă-i-l inspectorului-șef 
Jordan și șterge-o de aici înapoi la facultate, înainte să 
apuce cineva să-ţi pună întrebări cu adevărat grele. 

Tim l-a privit suspicios. 

— De ce faci asta? 

— Vrei să zici de ce nu mă prevalez de prevederile 
regulamentului referitor la precedenţă pentru a prelua 
cazul? 

Tăcere lungă. 

— Da, cam așa ceva. 

— Pentru că tu reprezinţi viitorul. N-am cum să-i 
împiedic pe James Blake și pe alţii ca el să aleagă ceea ce e 
ieftin în detrimentul a ceea ce e bun. Așa că întoarce-te 
frumușel la facultate, meditează asupra acestui caz și 
trage concluziile care se impun. Mai ai multe de învăţat, 
Tim, și poţi să o faci, nu e totul pierdut, a spus Tony 
ridicându-se. Acum pleacă și încearcă să devii mai bun. 

Pentru că, data viitoare, s-ar putea să nu mai fiu pe aici 
ca să te ţin de mână. Și nu cred că îţi dorești să-ţi petreci 
restul zilelor gândindu-te că unii oameni și-au pierdut viaţa 
pentru că tu n-ai fost în stare să-ţi faci bine treaba. Ochii 
lui Tony s-au îngustat la amintirea unor momente 
dureroase. Crede-mă, nu vrei să ajungi să trăiești așa ceva. 


Potrivit lui Kevin, care era întotdeauna la curent cu 
ultimele bârfe, Blake nu își adusese încă din Devon familia. 
Ambele fete, aflate la vârsta adolescenţei, urmau să suțină 
curând niște examene importante, și soţia lui refuzase să 
se mute înainte de sfârșitul anului școlar. 

— Poliţia îi plătește chiria până la vară, când o să vină și 
ele aici, i-a spus Kevin când Carol i-a cerut adresa. 

— Și pariez că nu stă chiar într-o cocioabă acolo, în 
Temple Fields, a comentat Carol pe un ton sec. 

— Locuiește într-unul dintre acele depozite cu vedere 
spre canal, transformate în apartamente. j 

Carol a fost brusc cuprinsă de nostalgie. Împărţise o 
astfel de mansardă cu fratele ei atunci când se stabilise în 
Bradfield. Acum i se părea că totul se petrecuse într-o altă 
viaţă. S-a întrebat cum ar fi dacă s-ar muta din nou într-un 
asemenea loc. Avea chiriași în apartamentul ei londonez 
din cartierul Barbican, dar contractul avea să expire în 
scurtă vreme. Ar putea să vândă apartamentul și să obţină 
un preț rezonabil, chiar și cu criza actuală de pe piaţa 
imobiliară. Și așa și-ar putea permite un apartament, 
numai al ei, într-o fostă clădire de depozite. 

— Presupun că nu știi exact unde stă. 

Kevin a revenit în șapte minute cu adresa lui Blake. 
Carol avea numărul de mobil al șefului, dar discuţia pe 
care intenţiona să o aibă cu el trebuia purtată faţă în faţă. 
Și-a luat poșeta și s-a îndreptat spre ieșire, remarcând în 
trecere că Tony plecase deja, dar Tim se afla în continuare 
acolo, așteptând-o cam îmbujorat la faţă. S-a întrebat cum 
decursese conversaţia celor doi. 

— Doamnă, a strigat-o Tim pe un ton plângăreţ. Trebuie 
să stăm de vorbă în legătură cu profilul meu. 

„Încrederea lui în sine este de nezdruncinat”, și-a spus 
Carol. Tim îl văzuse pe Tony discutând în birou cu Carol și 
apoi fusese nevoit să-l asculte perorând. Nici Tony și nici 
ea nu îi ceruseră nicio clipă părerea. Şi totuși, se părea că 
nu pricepuse mai nimic. 


— Nu, nu trebuie să stăm de vorbă, i-a aruncat ea șia 
deschis ușa. Vezi că se transmite un meci de fotbal, e un 
televizor la bufet. 

Apartamentul lui Blake nu era situat departe de secţia 
de poliție. Avea să ajungă mai repede dacă mergea pe jos, 
și-a dat seama Carol bucurându-se de soarele după-amiezii 
care încălzea clădirile din cărămidă cu mai multe etaje ale 
fabricilor și ale depozitelor înșirate de-a lungul canalului 
Ducele de Waterford. In el se reflecta imaginea ferestrelor 
înalte, care păreau niște panouri negre pe fundalul 
cărămizilor roșii tocite de vreme. A pătruns în blocul lui 
Blake, urcând niște trepte uzate care dădeau într-un hol 
victorian bogat ornamentat. Parcă se afla în sediul unei 
foste bănci comerciale sau al unei primării, nu al unui 
depozit de tricotaje de lână, a constatat Carol admirând 
marmura și mozaicurile fine. 

Spre deosebire de majoritatea construcțiilor 
transformate în blocuri de apartamente, acesta nu avea 
interfon, ci un portar îmbrăcat într-un costum discret de 
culoare închisă. 

— Cu ce vă pot ajuta? a întrebat el amabil în timp ce 
Carol se apropia. 

— Am venit să-l văd pe domnul James Blake. 

— Vă așteaptă? a murmurat bărbatul verificând un 
registru deschis în faţa lui. 

— Nu, dar sunt sigură că va fi încântat să mă vadă, a 
răspuns Carol privindu-l provocator. 

În felul acesta reușise să înfrângă rezistenţa unor 
bărbaţi mult mai duri decât el. 

— O să-l sun. Cine să-i spun că îl caută? 

— Carol Jordan. Inspector-șef Carol Jordan. 

Acum era momentul pentru a-i arunca un zâmbet 
fermecător. 

— Domnul Blake? Am aici o doamnă, Carol Jordan, care 
vrea să discute cu dumneavoastră... 

da... Sigur, o s-o invit să urce. Bărbatul a pus telefonul 
jos și a condus-o spre lift. Imediat ce ușa s-a deschis, s-a 
strecurat pe lângă ea și a apăsat pe butonul pentru ultimul 


etaj. Dar, înainte să apuce să intre, Carol și-a auzit mobilul 
sunând. 

A ridicat un deget. 

— Scuze, trebuie să răspund. S-a îndepărtat câţiva pași. 
Da, Kevin. Ce s-a întâmplat? 

— Se pare că a fost găsit Niall. Îngrijorarea din vocea lui 
îi confirma temerea că băiatul nu apăruse la ușa maică-sii 
cu un rânjet tâmp întipărit pe faţă. 

— Unde? 

— Între Bradfield și Manchester, pe un drum forestier 
care înconjoară lacul de acumulare Stonegait. 

— Cine l-a găsit? 

— Nu se știe. Un apel anonim. De la un telefon public 
din Rochdale. M-am dus acolo cu o echipă de la Divizia de 
Sud. Am dat imediat de el. Cred că zăcea acolo de câteva 
ore. A fost atacat de fiarele sălbatice. Nu e o priveliște 
prea plăcută. 

— Același mod de operare? 

— Identic. A treia crimă din serie, sunt sigur. 

Carol și-a masat craniul, simțind cum o apucă durerea 
de cap. 

— OK. Rămâi pe poziţie. Eu o să discut acum cu Blake. 
Tony mi-a dat niște sugestii pertinente. 

Ce știi despre Sam? E acasă la Niall? 

— Așa cred. Cu Stacey. Nu că ea ar fi omul cel mai 
indicat să dea unei mame vestea morții fiului ei. 

— Ia legătura cu un ofițer de la Protecţia Familiei din 
Divizia de Sud. Să meargă să-l ajute pe Sam. Imediat ce 
termin de vorbit cu Blake, mă întorc la sediu. E un 
adevărat coșmar, a oftat ea. Bieţii copii! 

— Individul a luat-o complet razna, a spus Kevin. Nu se 
mai oprește. Îi sacrifică rând pe rând. A tăcut câteva clipe. 
Cum Dumnezeu procedează? Ce fel de animal mai e și 
ăsta? 

— Se mișcă așa repede pentru că deja i-a pregătit pe 
copii, a răspuns Carol. Şi pentru că nu-și pierde vremea 
după ce pune mâna pe ei. O să-l prindem, Kevin. Ştiu că 
putem, a adăugat pe un ton de prefăcută convingere. 


— Bine, dacă așa spui tu. Vorbim mai încolo, a mormăit 
Kevin. 

Carol a închis și și-a rezemat o clipă capul de o coloană 
de marmură înainte de a se aduna și de a se întoarce la 
portarul care o aștepta, răbdător, lângă lift. 

L-a găsit pe Blake pe palier. Purta ceea ce el considera a 
fi o ţinută lejeră, a constatat Carol - o cămașă în carouri, 
deschisă la gât și îndesată într-o pereche de pantaloni din 
lână largi, cafenii, și papuci de piele. S-a întrebat ce părere 
aveau ceilalți chiriași despre un bărbat care părea opusul 
noțiunii de cool într-o asemenea vecinătate. 

— Inspectore-șef Jordan, a salutat-o el cu o acreală 
evidentă și în voce, și pe chip. 

„Aha, deci nu e deloc încântat să mă vadă.” 

— L-au găsit pe Niall Quantick, l-a anunţat ea. 

Blake a sărit imediat, plin de speranţă. 

— E în viaţă? 

— Nu. Pare să fie vorba despre același criminal. 

Bărbatul a clătinat grav din cap. 

— Mai bine intră. Soţia mea e și ea aici, apropo. 

S-a întors și s-a îndreptat spre una din cele patru uși de 
pe palier. 

Carol nu l-a urmat. 

— Nu am venit pentru a vă informa despre găsirea 
cadavrului lui Niall. Și eu tocmai am aflat, am fost sunată 
adineauri. Domnule, este un caz complicat și vreau să vă 
rog să mă ascultați atent și cu mintea deschisă. Dar nu de 
faţă cu soţia - asta n-ar fi cea mai bună idee. 

Blake i-a aruncat peste umăr o căutătură încruntată. 

— Şi ce-ai vrea să fac? Să merg cu tine la birou? 

Înainte să apuce să răspundă, ușa din faţa lui s-a deschis 
și în prag s-a ivit o femeie îmbrăcată într-o ţinută pe care 
Carol a indentificat-o rapid. Pulover de cașmir caramel, cu 
un șirag de perle la gât, pantaloni croiți la comandă, 
pantofi cu tocuri mici și ascuţite, păr ondulat și coafat 
impecabil. 

Mama ei avea prietene care arătau exact la fel, citeau 
Telegraph și îl etichetaseră pe Tony Blair drept un tânăr 


grozav de chipeș și deștept atunci când devenise prim- 
ministru. 

— S-a întâmplat ceva, James? a întrebat femeia. 

Blake le-a făcut cunoștință, formulele de politeţe 
revenindu-i brusc în memorie, din automatism. 

Carol și-a dat seama că Moira Blake o cerceta cu 
privirea, încercând să o catalogheze. 

— Draga mea, mi-e teamă că inspectorul-șef Jordan are 
niște informaţii care nu mai suportă amânare. 

Moira și-a înclinat ușor capul. 

— Presupun că ar fi preferabil să discutaţi între patru 
ochi, James. S-a dat la o parte, invitând-o pe Carol să intre. 
Mă scuzaţi numai o clipă. Mă duc să-mi iau haina. Vreau să 
explorez împrejurimile. Sunt sigură că o să dau peste niște 
mici nestemate nedescoperite încă de soţul meu. A 
dispărut după un paravan japonez care despărțea zona de 
dormit de principala cameră de zi, lăsându-i pe Carol și pe 
Blake să schimbe între ei priviri stânjenite. S-a întors 
purtând pe braţ inevitabilul pardesiu din păr de cămilă și 
și-a sărutat soțul pe obraz. Sună-mă, te rog, când te 
eliberezi. 

Carol a observat că Blake își urmărea soţia cu o privire 
apreciativă, fapt care l-a făcut să mai crească puţin în ochii 
ei. După ce Moira a dispărut pe ușă, bărbatul a tușit ușor, 
ca pentru a-și drege glasul, și a făcut un semn spre două 
canapele așezate în unghi drept. Măsuţa de cafea din faţa 
lor era înţesată cu ziarele de duminică. 

— Nu prea avem ocazia să petrecem duminica împreună, 
fără fete, a spus el fluturându-și vag mâna în direcţia 
mesei. Bunica lor se ocupă de ele în weekendul ăsta. 

— În meseria noastră, nu avem, practic, niciodată timp 
liber. Dar, credeţi-mă, nu m-aș afla aici dacă nu aș fi 
convinsă că e vorba despre ceva extrem de important. 

Blake a aprobat înţelegător din cap. 

— Spune, te ascult. 

— Doctorul Hill a trecut azi pe la noi, a început Carol. 


— Am crezut că mi-am exprimat cât se poate de clar 
punctul de vedere în această privinţă, a întrerupt-o el, și 
mai roșu la față decât de obicei. E 

— Chiar foarte clar. Numai că nu eu l-am invitat. În mod 
deliberat nu i-am povestit despre cazurile noastre nimic 
altceva decât ceea ar fi putut afla citind ziarele. A venit 
deoarece este convins că acele două - acum trei - crime pe 
care le anchetăm noi au fost comise de același ucigaș al 
cărui profil l-a făcut el pentru poliţia dintr-un alt oraș. 

— Of, Doamne, e de-a dreptul jalnic. A ajuns atât de 
disperat că nu mai are de lucru, încât acum își vâră nasul 
în treburile noastre sub pretexte de-astea neverosimile? Ce 
e cu el? E gelos pe tânărul Parker? 

Carol l-a lăsat să-și descarce nervii, apoi a ripostat: 

— Domnule, îl cunosc pe Tony Hill de multă vreme și am 
avut ocazia să colaborăm îndeaproape la câteva cazuri 
majore. Nu e genul arogant. Recunosc, la început am fost 
și eu sceptică în privinţa intenţiilor sale. Dar argumentele 
lui mi s-au părut foarte solide. A enumerat, punct cu punct, 
raționamentele lui Tony, mulţumită că, datorită memoriei 
ei fenomenale, le putea reproduce aproape cuvânt cu 
cuvânt. Sunt conștientă că la prima vedere pare cel puţin 
deplasat, a continuat, dar cazurile au prea multe elemente 
comune pentru a fi vorba despre o simplă coincidenţă. 

Blake îi urmărise, din ce în ce mai șocat, explicaţiile. 

— Ești sigură că nu a avut acces la informaţiile culese de 
oamenii tăi? 

— Da. E mult mai interesat de prinderea criminalului 
decât de propria lui reputaţie. 

— Şi ce părere are Parker despre toată povestea asta? 

Carol s-a străduit să se stăpânească. 

— Nu știu. N-am discutat cu el. 

— Nu crezi că ar fi trebuit să te consulţi cu el înainte de 
a veni la mine? Este profilerul însărcinat cu aceste cazuri. 

Carol și-a înghiţit cu greu furia. 

— Parker e un idiot. Profilul pe care l-a întocmit e o 
bătaie de joc. Oricare dintre membrii echipei mele ar fi 
putut veni cu concluzii mai bune decât cele pe care mi le-a 


prezentat în prima variantă. lar versiunea a doua nu a fost 
decât cu puţin mai acceptabilă. Știu că se face acum mare 
caz de cursurile acelea pe care le urmează la facultate, dar 
sergentul Parker nu e omul care să facă diferenţa. E un 
novice în materie și lucrează superficial. A ridicat din 
umeri. Imi pare rău, dar n-am ce să fac. Nu pot să 
colaborez cu el. Prefer să nu beneficiez de ajutorul unui 
profiler decât să am pe cap unul atât de neintuitiv. 

S-a oprit. Aproape că simţea cum cizmele îi luaseră foc 
în picioare. Blake o privea furios. 

— Ai depășit limita, doamnă inspector-șef. 

— Nu sunt de aceeași părere, domnule. Sarcina mea e 
să-i aduc pe criminali în faţa justiţiei. Mi-am ales personal 
toţi oamenii din echipă tocmai datorită contribuţiei unice 
pe care o pot aduce. 

Credeam că sprijiniți eforturile noastre de a face 
performanţă. Că o să apreciaţi faptul că sunt dispusă să 
înclin steagul, atunci când e cazul, și să recunosc că „asta 
nu e suficient de bine pentru Poliţia Metropolitană din 
Bradfield”. A clătinat din cap. Dacă nu suntem pe aceeași 
lungime de undă, nu cred că mai am un viitor aici. 

Vorbele i-au ieșit din gură înainte să apuce să se 
gândească dacă exprimau sau nu ceea ce-și dorea cu 
adevărat. 

— Nu sunt nici momentul și nici locul potrivite pentru o 
asemenea discuţie, doamnă inspector-șef. Ai de rezolvat 
trei crime. Blake s-a ridicat cu greu, luptându-se cu 
canapeaua, fiind în mod cert într-o formă fizică mai 
proastă decât lăsa impresia. S-a dus spre ferestrele înalte 
care dădeau către canal și s-a uitat pe geam. Doctorul Hill 
are, într-adevăr, argumente puternice în favoarea ideii că 
acea crimă din West Mercia la care lucrează a fost comisă 
de criminalul nostru. Deși la fel de bine poate că 
exagerează, nu crezi? 

S-a întors și a privit-o întrebător. 

— Dacă așa spuneţi dumneavoastră... 

— Uite ce vreau să faci: să iei legătura cu comandantul 
brigăzii omucideri din Worcester și să asculţi și punctul lui 


de vedere. Și abia după aceea să tragi concluzia dacă 
Doctorul Hill se înșală sau nu. După ce cântărești totul 
bine și dacă vei considera că are dreptate, vreau să-i aduci 
pe cei din West Mercia în barca noastră. Chiar dacă prima 
victimă se află sub jurisdicţia lor, noi avem de rezolvat mai 
multe cazuri, iar criminalul e în continuare activ aici, pe 
terenul nostru. Vreau să preiei comanda celulei de criză. 
M-ai înţeles? Asta trebuie să rămână ancheta noastră și 
numai a noastră. 

— E clar. Carol pricepuse, în sfârșit. Blake îl bănuia pe 
Tony de aroganță pentru că el însuși se conducea în viaţă 
după asemenea principii. Să înțeleg că îl pot aduce pe 
doctorul Hill în echipă? a întrebat ea. 

Blake și-a frecat bărbia. 

— Nu văd de ce nu. Dar pe banii celor din West Mercia. 
Ei l-au solicitat, ei să-l plătească. I-a aruncat primul surâs 
sincer din după-amiaza aceea. Poţi să le spui că ăsta-i 
preţul biletului lor de intrare la spectacol. 


CAPITOLUL 32 


Echipa de polițiști care încerca să culeagă informaţii în 
cartierul Brucehill a dat în scurt timp de cei doi băieţi 
asiatici care stătuseră împreună cu Niall în staţia de 
autobuz în ziua precedentă. Toţi vecinii înţeleseseră de la 
bun început că omorul investigat nu avea nimic de-a face 
cu infracțiunile comise în mod normal în zonă, deci de data 
aceasta cei care vorbeau cu poliţia nu riscau nimic. 
Regulile aplicate în cazul turnătorilor nu mai erau acum 
valabile. E adevărat, unii au refuzat să coopereze din 
principiu, dar mulţi au considerat că uciderea unui puști 
de paisprezece ani care nu făcea parte din niciuna dintre 
găștile de cartier nu trebuia să rămână nedepsită. Așa se 
face că s-au găsit destui care să-i dea în vileag pe cei doi 
martori. 


Așadar, după numai două ore de la descoperirea 
cadavrului lui Niall, Sadiq Ahmed și Ibrahim Mussawi au 
fost aduși pentru audiere la sediul Diviziei de Sud. Sam, 
care le lăsase pe Stacey și pe polițista de la Protecţia 
Familiei acasă cu mama lui Niall, s-a consultat rapid cu 
Paula cu privire la modul în care aveau să procedeze la 
luarea declarațiilor. Niciunul dintre ei nu voia să 
conlucreze cu un partener necunoscut, dar cealaltă 
alternativă era să se ocupe amândoi de un singur martor, 
lăsându-l pe celălalt la mâna altor doi detectivi, despre ale 
căror abilităţi nu știau absolut nimic. 

— Ce zici? a întrebat-o Sam pe Paula. 

— Păi, să vedem ce știm despre ei. Mussawi a fost 
arestat cam de o duzină de ori pentru infracţiuni minore și 
a fost nevoit să compară în fața tribunalului. Ştie cum 
funcţionează sistemul. Și n-o să se dea peste cap ca să ne 
ajute. Ahmed, în schimb, nu are cazier. Nu a fost niciodată 
reţinut, și cu atât mai puţin pus sub acuzare. Bănuiesc că 
n-are niciun interes să se pună rău cu poliţia. Cred că pe el 
ar trebui să-l chestionăm amândoi. Să-i lăsăm pe detectivii 
locali cu Mussawi și să le ţinem pumnii să scoată ceva. 

L-au găsit pe Ahmed într-o sală de interogatorii, cu 
picioarele lui lungi și subțiri îmbrăcate în blugi de marcă 
lălâi și cu talia joasă, cu un lanţ din aur la gât și cu 
picioarele vârâte în niște pantofi de sport prea mari pentru 
el, tot de firmă, cu șireturile desfăcute. Boarfe de câteva 
sute de lire pe un puști de cincisprezece ani. „Asta da, 
surpriză”, și-a spus Paula. Tatăl lucrează la un restaurant 
local, mama e casnică, stă acasă cu ceilalţi cinci copii ai 
familiei. Greu de crezut că Ahmed câștiga atâţia bani de 
buzunar livrând ziarele din ușă în ușă. Paula s-a retras și l- 
a lăsat pe Sam să facă introducerea. 

— Vreau un avocat, pricepeţi? a spus băiatul. 

Paula a clătinat din cap, părând mai degrabă necăjită 
decât înfuriată. 

— Ei, vezi. Te repezi de parcă ai fi vinovat, și asta 
înainte să apuc să te întreb cum te cheamă și unde stai. 


— N-am făcut nimic. Să vină un avocat. Știu io ce 
drepturi am. Sunt minor, trebe să fie un adult din partea 
familiei. 

Faţa lui îngustă și colţuroasă căpătase o expresie 
agresivă și mușchii din jurul gurii îi zvâcneau. 

— Sadiq, calmează-te, omule, a spus Sam. Nimeni nu 
crede că i-ai făcut vreun rău lui Niall. Dar am aflat că ai 
stat lângă el în staţia de autobuz și vrem să ne povestești 
ce s-a întâmplat acolo. 

Ahmed a ridicat din umerii acoperiţi de o bluză de 
trening largă, cu glugă, încercând să pară nonșalant. 

— Nu sunt obligat să vă spun nimic. 

Paula s-a întors cu faţa spre Sam. 

— Are dreptate, să știi. Nu e obligat să ne spună nimic. 
Cât de bine crezi c-o să-i meargă lui de acum încolo aici, în 
cartier, atunci când toată lumea o să afle c-ar fi putut să ne 
ajute să prindem un ucigaș și un violator de copii, dar că n- 
a avut chef să o facă? 

Sam a zâmbit. 

— O să-și merite soarta cu vârf și îndesat. 

— Deci uite cum stă treaba, Sadiq. Asta e, probabil, 
singura dată în viaţa ta când ai ocazia să te porţi așa cum 
trebuie și să ne ajuţi, fără să suporţi niciun fel de 
represalii. Vorbele Paulei erau blânde, dar tonul vocii îi 
trăda hotarârea. Ascultă, a continuat ea, n-am timp de 
pierdut cu tine. 

Ucigaşul ăsta va lovi din nou. Şi data viitoare s-ar putea 
să pună ochii chiar pe tine sau pe unul dintre amicii tăi. 

Ahmed a privit-o lung, cântărindu-i spusele. 

— Dacă vă ajut, mă lasaţi pe urmă în pace, muierilor? 

Sam s-a repezit și l-a prins de glugă, fiind cât pe-aci să-l 
dea jos de pe scaun. 

— Dacă îmi mai zici o dată muiere, o să ajungi direct la 
spital, la urgenţă. Capisce? 

Ahmed a căscat ochii mari și a dat din picioare, 
încercând să-și recapete echilibrul. Sam l-a îmbrâncit, și 
puștiul s-a bălăngănit înainte ca scaunul să se reașeze pe 
podea. 


— Futu-i, a mormăit el. 

Paula a clătinat încet din cap. 

— Vezi, Sadiq, ce ţi-am spus eu? Mai bine mi-ai fi 
ascultat sfatul. Acum e cazul să ne tratezi cu respect, altfel 
detectivul Evans, aici de față, o să te acuze de 
obstrucţionarea poliţiei, și atunci chiar o să ai nevoie de 
avocat. Deci la ce oră aţi ajuns tu și Ibrahim în staţia de 
autobuz? 

Ahmed s-a foit o clipă, apoi și-a ridicat ochii spre ea. 

— Pe la trei jumate, patru fără douăzeci, a răspuns el. 

— Unde voiaţi să mergeţi? 

— În oraș. Să ardem gazu'. Nimic deosebit. 

La vreun furtișag, probabil. 

— Şi de cât timp eraţi acolo când a apărut Niall? 

— De-abia ajunseserăm. 

Ahmed s-a rezemat de spătar, afișând din nou o 
atitudine sfidătoare. 

— ÎI cunoșteai pe Niall? a intervenit Sam. 

Băiatul a ridicat din umeri. 

— Îl știam din vedere. Da’ nu eram amici, nici pe 
departe. 

— Aţi vorbit cu el? a întrebat Paula. 

Altă ridicare din umeri. 

— Tot ce se poate. 

— Lasă-l pe „poate” deoparte. Aţi vorbit sau nu? 

— Ibrahim l-a întrebat un’ se duce. Şi el a zis că în oraș, 
cu gașca. Numai că noi știm că n-are gașcă și voia să ne 
prostească în faţă, este? Așa că Ibrahim i-a zis Billy 
Singuraticu'. 

— Farmecul discret al burgheziei, a murmurat Sam cu 
lehamite. 

— Ce?!! 

spaniol Luis Buñuel (1900-1983) și recompensată cu un premiu Oscar 
pentru cel mai bun film străin, o compilaţie de scene și vise care 
vizează absurdul sau grotescul. Este o satiră necruțătoare la adresa 

— Nu contează! Și ce-a răspuns când i-aţi zis Billy 
Singuraticu'? 

Ahmed s-a scobit cu degetul în ureche, apoi l-a inspectat 
cu atenţie. 

— Mama mă-sii ce-o fi fost în capu' ăla sec al lui. Nu 
știu, pen’ că taman atunci a apărut mașina. 

— Cum arăta? a întrebat Paula. 

— Era argintie. 

Paula a așteptat să continue, dar băiatul părea să nu mai 
aibă nimic de adăugat. 

— Și mai cum? Nu se poate să nu fi observat și altceva. 

— De ce dracu' să mă uit? Era un hârb nenorocit. Un 
hatchback. De mărime medie sau cam așa ceva. Un jeg. Nu 
merita să te uiţi de două ori la el. 

„Cred și eu.” 

— Şi pe urmă ce s-a întâmplat? 

— Șoferu' a coborât geamu' și a întrebat ceva de genu’: 
„Tu ești Niall, nu-i așa?” 

— Ești sigur că i-a spus pe nume? 

Dacă declaraţia lui Ahmed se confirma, atunci criminalul 
acţionase cu premeditare. 

Băiatul și-a dat ochii peste cap. 

— N-auzi ce-ţi zic? a mârâit el. I-a spus pe nume. 

— Și pe urmă? a intervenit din nou Sam. Paula s-a 
enervat că se tot băga în vorbă. Acum aproape că prefera 
să fi avut alături un detectiv de la Divizia de Sud, pe care 
să-l intimideze fără probleme și să-l facă să-și țină gura. 

— Niall și-a băgat capu’ pe geam, așa că n-am auzit prea 
bine ce vorbeau. Niall l-a întrebat pe tip cum de știa c-avea 
să dea acolo de el. Da’ n-am auzit ce i-a răspuns individu’. 

„De ce e aproape întotdeauna așa într-o anchetă?” s-a 
întrebat Paula. Un pas înainte, unul în lateral și unul 
înapoi. 

— Cum vorbea șoferul? 

Ahmed a făcut o faţă lungă. 

— Cum adică cum vorbea? 

— Vorbea cu accent? Tare sau cu glas scăzut? Părea un 
om educat sau nu? 


L-a văzut pe Ahmed cum se străduiește să își aducă 
aminte, iar asta i-a dat de înţeles că n-avea să afle ceva de 
prea mare folos. 

— N-avea voce adâncă. Obișnuit, așa vorbea. Ca toți 
oamenii de aici. Da’ ca ăia mai bătrâni, știți, cum vorbesc 
părinţii mei, nu noi. 

— Ai văzut cum arăta? 

— Nu prea bine. Purta o șapcă dintr-alea de fotbal. Avea 
păru' lung pân’ la umeri. 

„O perucă, probabil.” 

— Ce fel de șapcă? Ce culoare? Și era cumva 
inscripționată cu vreun slogan? 

— Gri cu albastru. Nu m-am uitat prea atent, știți? De ce 
să mă uit? Ce mă interesează pe mine dacă un gagiu se 
oprește și stă de vorbă cu cineva pe care abia dacă-l știu? 
Ahmed s-a rezemat din nou de spătar și a oftat. Al dracu' 
ghinion să fiu tocma' io acolo. 

— Şi pe urmă ce s-a întâmplat? a întrebat Paula. 

— După aia Niall s-a urcat în mașină și dus a fost. Asta-i 
tot. 

Și cu asta s-au terminat și informaţiile utile furnizate de 
Ahmed. Au mai tras de timp ca să compare datele stoarse 
de ei de la Ahmed cu cele, și mai puţin concludente, 
obținute în cealaltă sală de interogatoriu. Nu aveau însă 
niciun motiv pentru care să îi reţină pe Ahmed sau pe 
Mussawi, așa că într-un târziu le-au dat drumul. Paula i-a 
urmărit cum mergeau fuduli pe stradă, cu pantalonii cu 
turul până la genunchi și cu glugile trase pe cap. 

— Câteodată, îmi vine să număr zilele până la pensie, a 
spus ea epuizată. 

— Asta nu-i o idee prea bună, a ripostat Sam. Totdeauna 
vor fi prea mulţi criminali pe lumea asta. Chiar și dacă ar 
rămâne doar unul. 

Ziua devenise prea scurtă pentru Tony. Carol îl sunase 
imediat ce terminase discuţia cu Blake. 

Următorul ei apel avea să fie către Stacey, pentru a o 
anunţa să îi pună la dispoziţie lui Tony dosarele anchetei. 
l-a relatat ultimele cuvinte rostite de Blake înainte de 


despărțire, dar lui Tony nici că îi păsa. Niciodată nu îl 
interesase cine plătea factura. Tot ce voia era să aibă 
acces la informaţiile necesare pentru a-și completa 
profilul. 

Totuși, informaţiile de acest gen puteau fi nu doar o 
binecuvântare, ci și un adevărat blestem. Stacey îi 
trimisese prin e-mail codurile, pentru a putea accesa direct 
toate fişierele echipei. Cantitatea de material brut 
rezultată în urma a trei anchete ce vizau persoane 
dispărute, ulterior găsite moarte, putea fi însă enormă. 
Parcurgerea lor i-ar fi luat zile întregi. Din fericire, 
fuseseră pregătite și rezumate ale rapoartelor, pentru ca 
oamenii lui Carol să poată avea o imagine de ansamblu. Pe 
de altă parte, era posibil ca în procesul de cernere a 
informaţiilor să fi scăpat detalii importante. Deci, de 
fiecare dată când Tony dădea peste ceva care îi stârnea 
curiozitatea, era nevoit să revină la raportul original 
pentru a verifica la sursa primară ceea ce se spusese sau 
se făcuse cu respectiva ocazie. 

Cel mai rău era însă faptul că nu știa exact ce anume 
căuta. Concluzia pe care o trăsese, că nu avea de-a face cu 
crime de natură sexuală, impunea reconsiderarea 
mărturiilor tuturor celor apropiaţi victimelor. Nu își dădea 
seama ce legătură putea exista între victime, și deci orice 
declarație putea scoate la iveală informaţii semnificative. 

Nu avea încotro. Trebuia să ia totul de la capăt și să 
înceapă să sape cât mai adânc, să pătrundă în cotloanele 
cele mai întunecate ale vieților copiilor uciși. Victimele 
erau întotdeauna cheia rezolvării crimelor în serie. Și de o 
importanţă mai mare acum decât în toate cazurile întâlnite 
de el în anii de când muncea ca profiler. S-a apucat de 
lucru, uitând cu totul de reportofonul care zăcea acoperit 
de un maldăr de hârtii. 

Spre surpriza lui Carol, inspectorul-șef Stuart Patterson 
s-a arătat mai mult decât dispus să coopereze. Din 
experienţa ei, comandanții brigăzilor omucideri aveau 
tendința de a se agăța cu dinţii de crimele înfăptuite pe 
teritoriul lor. Și erai nevoit să le smulgi informaţiile cu 


cleștele. S-a dovedit însă că Patterson credea cu tărie că 
două capete sunt mai bune decât unul. Chiar dacă nu 
părea la fel de convins că implicarea lui Tony Hill putea fi 
benefică. 

— Nu e genul de expert chemat să depună mărturie la 
tribunal, a declarat el rezervat atunci când Carol a 
comentat asupra modului sclipitor în care Tony făcuse 
legătura între crime. 

— Da, ce-i drept, e unic în felul lui, l-a aprobat Carol. 

— Poate că tot răul e spre bine. Nu știu dacă ești la 
curent, dar a fost cât pe-aci să fie arestat aici, în 
Worcester. Noroc cu omul meu de încredere, care l-a scos 
din încurcătură. 

Carol și-a înăbușit râsul. 

— Da, parcă mi-a zis ceva, cum c-ar fi dat de necaz. Dacă 
aș fi în locul tău, aș privi asta drept o parte din preţul pe 
care trebuie să-l plătesc pentru a-l avea la mine în echipă. 

— Deci cum procedăm ca să fie totul cât mai clar și mai 
simplu cu putință? 

Au parcurs împreună procedurile de protocol, în 
căutarea unei modalităţi practice de a conecta cele două 
investigaţii. Stacey a participat și ea activ la discuţii, și 
Carol a remarcat o notă de regret în glasul lui Patterson 
atunci când a venit vorba despre specialiștii în computere. 

— Noi nu avem aici un om așa de priceput, a spus el. 
Sunt nevoit să plătesc colaboratori externi pentru 
asemenea expertize. Mă descurc și eu cum pot, iar uneori 
sunt nevoit să mă mulțumesc cu foarte puţin. Ca să nu mai 
spun că trebuie să-i perii zdravăn pe ticăloșii ăștia doar ca 
să binevoiască să lucreze pentru noi. 

— Ești bine-venit să o folosești pe Stacey atunci când ai 
nevoie de niște studii mai aprofundate. 

— Mersi, Carol. Deocamdată, nu cred că e cazul, dar o 
să ţin minte pentru mai târziu. Deja derulăm în ancheta 
asta un program pe computer comun cu forţele din 
Manchester. 


— Da? Într-una dintre crimele pe care le investigăm, 
cadavrul a fost abandonat la granița dintre jurisdicţia 
noastră și a lor. Cum aţi făcut legătura cu Manchester? 

— Tony Hill a făcut-o. Am depistat o serie de computere 
cu acces public folosite de criminal pentru comunicarea cu 
Jennifer Maidment. Doctorul a rugat o colegă să proceseze 
locaţiile cu ajutorul programului de profiling geografic, și 
rezultatul a fost conturarea unei arii de căutare în partea 
de sud a zonei metropolitane din Manchester. Am luat 
datele furnizate de camerele video pentru traficul rutier, 
de recunoaștere a numerelor de înmatriculare, le-am 
transmis Registrului Auto și le-am cerut să verifice 
vehiculele înregistrate în Manchester care au trecut pe 
autostradă în ziua răpirii lui Jennifer Maidment. 

Carol părea impresionată. Era exact genul de gândire 
colaterală pe care și-o dorea și din partea oamenilor ei. 

— Bravo, bună idee. Şi ce a rezultat? 

— Cincizeci și trei de variante. L-am trimis pe sergentul 
meu la Manchester ca să lucreze cu ofițerii de acolo. 
Verifică adresele, alibiurile proprietarilor de autoturisme și 
posibila lor implicare în sfera IT. Tony Hill presupune că 
individul lucrează în acest domeniu. 

— Pare să fie mutarea câștigătoare. De-abia aştept să 
aflu ce-o să iasă din asta. 

Patterson a oftat. 

— Şi eu la fel. Sincer vorbind, asta e, deocamdată, 
singura noastră pistă. 

Paula a simţit vibraţiile telefonului mobil. L-a scos din 
buzunar și a trăit un scurt moment de încântare când a 
văzut că apelantul era Elinor Blessing. S-a îndepărtat, cu 
telefonul la ureche, de grupul de adolescenţi din Brucehill 
cu care ea și Sam stăteau în continuare de vorbă, fără 
niciun rezultat. 

— Am văzut știrile la televizor, a spus Elinor. Presupun 
că ai o zi tare grea. 

— Mda, am trăit și clipe mai bune, a recunoscut Paula 
pescuind o ţigară din pachet și străduindu-se să-și scoată 
bricheta din buzunar. Imi face plăcere să aud un prieten. 


— Nu vreau să te rețin. Îmi dau seama cât ești de 
ocupată. Mă întrebam însă dacă nu cumva îţi poţi face 
timp pentru o cină târzie. 

Era o propunere atât de minunată, încât Paulei i-a venit 
să strige: „Mi-ar plăcea la nebunie”. În schimb, a oftat. 

— Dacă prin cină târzie înţelegi ceva de genul nouă și 
jumătate, bănuiesc că aș putea fi disponibilă. Dacă nu 
intervine ceva neașteptat, de obicei reușim să ne eliberăm 
în jurul acelei ore. 

Adică, doar să ne eliberăm, nu să ajungem acasă. Asta 
pentru că, în general, facem muncă de teren. 

— Bun. Ştii restaurantul Rafaello? În zona Woolmarket. 

— Da, l-am zărit în trecere. 

— O să fac rezervare. Și rămâne pentru nouă și 
jumătate, dacă nu intervine ceva. 

— OK, ne vedem diseară. 

Paula a închis telefonul. Se simţea cu cinci ani mai 
ușoară, despovărată de trecutul recent. Era o revenire. 
Revenirea la statutul de persoană capabilă să aibă o 
relaţie. S-a întors, bucuroasă să vadă expresia lui Sam, 
șocat de transformarea chipului ei de la plumburiu la 
strălucirea bunei dispoziţii. 

O, avea să fie o seară grozavă. 

Până atunci, trebuia să rezolve însă chestiunea măruntă 
a audierii băieţilor din Brucehill. La cum se simţea în acest 
moment, puștii ar face bine să nu se pună cu ea. 

Alvin Ambrose fusese nevoit să facă uz de toată puterea 
lui de convingere pentru a-l determina pe Patterson să-l 
trimită la Manchester să supravegheze verificarea datelor 
împreună cu poliţia locală. 

Inspectorul-șef considera aceasta o activitate de duzină, 
bună doar pentru ofiţerii de rang inferior, dar Ambrose 
dorea cu tot dinadinsul să fie de faţă, în cazul în care 
aveau să dea peste ceva important. Subliniase faptul că 
oricum avea de gând să urmărească orice pistă care avea 
să apară, așa că era mai bine să fie la faţa locului. „E doar 
la vreo sută cincizeci de kilometri distanţă”, îi spusese el. 


„Dacă se ivește ceva, pot să fiu înapoi în circa o oră, cu 
un vehicul cu sirenă al poliţiei.” Într-un târziu, Patterson 
cedase. 

Acum, că era ocupat până peste cap cu verificările, 
Ambrose nu era prea încântat de misiunea asumată. Şi 
totuși, nu-l deranja faptul că o bună parte din munca lui de 
poliţist era rutină curată. Sosise înarmat cu o listă de 
cincizeci și trei de vehicule înregistrate în Manchester 
care se aflaseră în Worcester în ziua răpirii și uciderii lui 
Jennifer Maidment. Inspectorul-șef adjunct Andy Millwood 
îl primise bine și îi rezervase un birou în sala principală a 
brigăzii pentru infracţiuni majore. Îi dăduse în ajutor pe 
cineva de la divizia de investigaţii criminale, o polițistă în 
uniformă care lucra acum în civil, ca să vadă dacă o astfel 
de muncă îi convenea, și care fusese însărcinată să îl 
conducă pe Ambrose cu mașina prin orașul necunoscut și 
să-l asiste la luarea declaraţiilor. Millwood se purtase de 
parcă îi oferise un ajutor de nepreţuit, dar Ambrose știa 
prea bine că bobocii erau primii de care se puteau lipsi. Şi 
că fata era acolo nu numai ca să-l sprijine, ci și ca să stea 
cu ochii pe el. Totuși, mai bine așa decât deloc. 

— Credem că suspectul lucrează în domeniul IT, a spus 
Ambrose. E mai degrabă o presupunere, nu o concluzie. 
Așadar, nu trebuie să neglijăm nicio variantă. Deocamdată, 
ne interesează alibiurile pentru perioada cât indivizii au 
stat în Worcester. Ce au făcut. Pe unde au mers. Cu cine s- 
au întâlnit. 

— OK, am priceput, a spus asistenta sa. 

Era o femeie bondoacă și cu picioare butucănoase, însă 
aspectul ei neatrăgător era îmblânzit de părul bogat, 
negru cu tente albăstrii, și de ochii luminoși de un albastru 
intens. Ambrose a sesizat că avea o atitudine rezervată 
faţă de el. Nu și-a dat seama însă dacă motivul era faptul 
că era un outsider sau culoarea pielii lui. 

— Zona asta pe care o cercetăm este destul de 
compactă, a continuat ea. În principal, șiruri de case 
identice, cu pereţi exteriori comuni, și case construite în 


oglindă, multe dintre ele transformate în locuinţe pentru 
studenţi. 

— Bun, atunci hai să ne apucăm de treabă! 

După patru ore, reușiseră să parcurgă primele zece 
puncte din lista de suspecți și să-și ridice în cap o grămadă 
de cetățeni din clasa de mijloc care își cunoșteau 
drepturile și abia așteptau un prilej pentru a ţine predici 
despre modul în care guvernul le îngrădea libertăţile 
civile. Era o temă de dezbatere favorită, aflată acum în 
atenţia oricui, indiferent de vârstă, de la studenţi la 
asistenții avocaţilor. Ambrose, obișnuit cu orașele mici, în 
care ghetourile politice se limitau la un număr de străzi și 
nu la o suburbie întreagă, s-a simţit ofensat de atacurile 
venite din partea populaţiei. 

Dar imediat ce le dezvăluiseră scopul întrebărilor, 
constataseră că aveau de-a face cu cetăţeni care respectau 
legea. Opt dintre ei le descriseseră, punct cu punct, unde 
fuseseră și cu cine se întâlniseră în Worcester, oferindu-le 
informaţii ușor de verificat cu un singur apel telefonic sau 
cu o vizită din partea poliției locale. Un altul părăsise 
autostrada numai pentru a gusta mâncarea de la un 
gastropub redeschis de curând. Avea o chitanță marcată 
cu ora emiterii atât de la restaurant, cât și de la o staţie de 
benzină din apropiere de Taunton, fapt care demonstra că 
nu el era ucigașul lui Jennifer Maidment. Al zecelea îi 
stârnise lui Ambrose curiozitatea, dar, pe măsură ce 
discutaseră cu el, devenise tot mai clar faptul că omul n- 
avea nimic de-a face cu crima. Individul, un negustor care 
își vindea marfa prin pieţe, le ascundea în mod cert ceva. 
Dar nu ceea ce îi interesa pe ei. În timp ce se îndepărta, cu 
asistenta aproape alergând pentru a ţine pasul cu ei, 
Ambrose a spus: 

— Poate că n-ar strica să trimiţi o echipă cu un mandat 
de percheziţie. Pun pariu că o să dea peste o grămadă de 
DVD-uri piratate, parfumuri contrafăcute și imitații de 
ceasuri de marcă. 

Nu găsiseră acasă șase dintre proprietarii de vehicule. 
Tocmai serveau prânzul într-o cafenea, când Patterson a 


sunat, luându-l prin suprindere cu vestea că uciderea lui 
Jennifer era acum în mod oficial legată de alte trei crime 
petrecute în Bradfield și că asocierea se datora deșteptului 
de Tony Hill. Şi mai mirat a fost să afle că victimele erau 
adolescenţi băieţi. Acum erau nevoiţi să verifice alibiurile 
suspecţilor pentru alte trei date. Ambrose a închis 
telefonul și a zâmbit sumbru. 

— Tocmai am primit noi însărcinări. 

— Cum așa? a întrebat femeia, cu gura plină cu plăcintă 
cu carne. 

— Acum căutăm un criminal în serie, a răspuns 
Ambrose. 

A împins farfuria cu pește și cartofi prăjiţi, apetitul 
dispărându-i brusc la aflarea veștilor. 

Moartea lui Jennifer fusese, în sine, greu de suportat. 
Acum, că se mai adăugaseră alţi trei adolescenţi, greutatea 
îl apăsa pe umeri la modul fizic. Ori de câte ori avea de 
rezolvat cazuri de  omucideri, Ambrose simțea, 
literalmente, cum căra în spate o adevărată povară. Il 
dureau mușchii și încheieturile îi înțepeneau, de parcă 
trupul prelua asupra sa apăsarea psihologică. In seara 
aceasta știa că avea să se urce cu greu în pat și că durerea 
urma să-i cuprindă tot corpul, ca după șase runde de box. 

— Trebuie să ne întoarcem la treabă, a adăugat făcând 
un semn spre plăcinta ei, mâncată doar pe jumătate. Cinci 
minute. Ne vedem la mașină. 

Au tranșat destul de repede chestiunea cu următorii doi 
suspecți. Primul, un vânzător de computere, părea 
promiţător. Dar și-au dat curând seama că omul nu știa 
aproape nimic despre marfa pe care o vindea. Şi fusese în 
weekend într-o excursie de trei zile cu soţia la Praga, fix în 
perioada răpirii și uciderii lui Daniel Morrison. Al doilea 
suspect interogat era o femeie care își petrecuse tot timpul 
în Worcester discutând cu prelaţii de la catedrală despre 
noile veșminte preoțești. 

Pe urmă, au ajuns la adresa pe care era înregistrată 
Toyota Verso a lui Warren Davy. 


CAPITOLUL 33 


Nu era o locuinţă și nicio clădire de birouri, ci un service 
auto situat pe o stradă dosnică, înghesuit într-o fundătură, 
între o brutărie și un restaurant vegetarian. Deși era 
duminică, un bărbat solid și musculos, cu păr scurt și 
blond și cu o salopetă pătată de ulei, vopsea de zor aripa 
unui Ford Fiesta vechi. Nu și-a întrerupt lucrul decât în 
clipa când mașina, care nu purta însemnele oficiale ale 
poliţiei, s-a oprit la numai câţiva pași de el. Abia atunci a 
scos din priză pistolul cu vopsea spray și s-a întors spre ei, 
privindu-i sfidător. 

— Ce-i cu voi? V-aţi băgat în vreo belea și încercaţi să 
ștergeţi urmele? 

— Tu ești Warren Davy? a întrebat Ambrose. 

Bărbatul și-a dat capul pe spate și apoi a izbucnit în râs. 

— Bună glumă. Nu, amice. Nu sunt Warren. Dar ce 
treabă ai cu el? 

— Asta nu te privește pe tine. Cine ești? 

— Bill Carr. Un zâmbet i-a luminat trăsăturile grosolane. 
Ăsta mi-e și numele, și profesia”, v-aţi prins? 

— Şi ce legătură ai cu Warren Davy? 

— Cine zice că am vreo legătură? 

— Registrul Auto. Toyota Verso a lui Warren Davy este 
înregistrată la această adresă. 

Carr s-a luminat la faţă. 

— A! Acum înţeleg. Îmi pare rău că vă dezamăgesc, dar 
n-o să daţi de Warren aici. 

— Va trebui să ne dai niște explicaţii, a spus Ambrose. 
Am venit cu treburi serioase. Crede-mă, în cazul de faţă 
chiar n-ai vrea să fii acuzat de obstrucţionarea poliţiei. 

Carr l-a privit uimit. 

— OK, OK. A pus jos pistolul de vopsit și și-a vârât 
mâinile în buzunare. N-am nimic de ascuns. 


5 Joc de cuvinte bazat pe pronunția identică a numelui personajului și a 
cuvântului car- mașină (n.tr.) 


Sunt vărul lui. Warren folosește adresa pentru a primi 
corespondenţa și alte lucruri. Asta-i tot. 

— Şi de ce folosește adresa asta? 

Ambrose n-avea timp de fineţuri. Voia răspunsuri, și încă 
repede, și nu era dispus să-l lase pe maimuţoiul ăsta să-l 
tragă pe sfoară. A făcut un pas în faţă, apropiindu-se 
ameninţător de bărbat. 

Carr n-a părut să sesizeze mișcarea. 

— E foarte simplu, amice. Fiindcă locuiește la dracu-n 
praznic. După ce el și Diane s-au mutat în clădirea aia de 
stocare a datelor, au tot avut probleme cu livrările. Așa că 
s-au hotărât să folosească adresa asta pentru 
corespondenţă. Eu sunt tot timpul aici, pricepi? Și am 
suficient spaţiu de depozitare. Atunci când primesc ceva, îi 
sun și vine unul din ei aici. 

— Bun, am înţeles. Ambrose era înclinat să îl creadă. 
Când l-ai văzut ultima dată? 

— Pe Warren? Acum câteva săptămâni. Dar Diane a 
trecut pe aici de vreo două sau trei ori săptămâna trecută. 
Și mi-a zis că Warren a fost plecat din oraș. Nimic 
neobișnuit. Au clienţi peste tot. 

— Ce fel de clienţi? Cu ce se ocupă cei doi? 

— Securitate pe internet, stocarea datelor, chestii de 
genul ăsta. Nu mă pricep deloc. 

Ambrose a simţit cum i se ridică părul de pe braţe. 
Dăduseră peste ceva demn de luat în seamă. 

— Și unde pot să-l găsesc pe vărul tău Warren? a 
întrebat încercând să pară cât mai indiferent cu putinţă. 

Carr s-a răsucit pe călcâie și s-a îndreptat spre un birou 
amenajat într-un colţ al service-ului. 

— Locuiesc la marginea mlaștinilor, a aruncat el vorbele 
peste umăr. Vă dau adresa și indicaţii cum să ajungeţi 
acolo. 

Ambrose s-a apropiat iute de el. 

— Dacă ești amabil, domnule Carr, am prefera să vii cu 
noi, ca să ne arăţi drumul. 

Carr i-a aruncat o privire uimită. 

— V-am spus, o să vă dau indicaţii precise. 


Ambrose a clătinat din cap, cu un zâmbet amabil pe faţă. 

— Vezi, domnule Carr, chestiunea aceasta este puţin 
cam complicată. Și, după cum ţi-am zis, e o treabă 
serioasă. Nu vreau să-ţi suni vărul imediat ce ieşim noi pe 
ușă. Nu vreau să-l previi că doi ofiţeri de poliţie vor să facă 
o descindere la el acasă și să îl ia la întrebări în legătură 
cu Toyota aia a lui. Pentru că, vezi tu, domnule Carr, n-am 
niciun chef ca Warren să-și ia picioarele la spinare înainte 
să apuc să discut cu el. 

În vocea lui Ambrose se întrezărea o duritate pe care 
numai un prost n-ar fi băgat-o în seamă. Lui Carr i-a picat 
în sfârșit fisa că lucrul cel mai bun pe care îl avea de făcut 
era să coopereze. Și-a desfăcut braţele în lături, în semn 
de resemnare. 

— Da, înţeleg că ăsta ar fi un lucru tare neplăcut pentru 
voi. Și îți mulţumesc că n-ai recurs la ameninţări cu mine. 
Uite cum zic eu să facem: tu mergi cu mine în mașină și 
fătuca asta vine după noi. 

În felul ăsta, pot să o șterg când ajungem acolo, și 
Warren n-o să afle că eu l-am dat de gol. 

— Ţi-e teamă de vărul dumitale, domnule Carr? 

Carr și-a dat din nou capul pe spate și a izbucnit în râs. 

— Glumești? De ce să-mi fie teamă? Imi place de 
Warren. E un băiat bun. Şi nu vreau să creadă că l-am 
trădat pentru voi, idioţilor. Pentru prima oară de când 
discutau, Carr părea cu adevărat iritat. 

Eu, unul, știu că m-aș înfuria groaznic dacă ar aduce 
cineva poliţia la ușa mea, a adăugat el. 

Ambrose a meditat asupra propunerii și nu a găsit niciun 
motiv să se împotrivească. Carr părea cooperant și 
inofensiv. Cu excepţia mărturisirii că nu i-ar conveni să-i 
aducă cineva poliţia pe cap, fapt care nu demonstra însă că 
avea ceva de ascuns. 

— Bun, e în regulă, s-a decis el. Condu-ne la Warren! 

Totul începuse cu ani în urmă, ca un experiment, dar 
acum devenise o parte esenţială a arsenalului utilizat de 
Tony pentru a intra în mintea întortocheată a unui 
criminal. A plasat două scaune faţă în faţă, fiecare iluminat 


de o lampă cu un singur bec. Stătea pe unul și punea 
întrebarea, jucându-și propriul rol. Pe urmă se muta pe 
celălalt și încerca să dea răspunsul. Acum, după ce 
studiase dosarele și extrăsese tot ce considera relevant, 
ajunsese la această fază. 

A rămas așezat cu coatele pe genunchi și cu bărbia în 
palme, uitându-se ţintă la scaunul gol din faţa sa. 

— Nu este vorba despre a obţine satisfacţie sexuală, nu-i 
așa? 

S-a sculat și a traversat încăperea, tolănindu-se, cu 
picioarele rășchirate și cu braţele aruncate de o parte și de 
alta a scaunului. O pauză lungă, apoi a spus pe un ton 
diferit, mult mai întunecat decât vocea lui obișnuită: 

— Nu. E o misiune. 

Înapoi la primul scaun. 

— O misiune cu ce scop? 

— Să ajung la capătul liniei. 

— La capătul liniei cui? Nu sunt alegeri întâmplătoare, 
nu-i așa? _ 

— Nu, nu sunt întâmplătoare. Însă tu nu știi care e 
legătura între ele. 

— Nu, nu știu, dar tu știi. Și nu vrei să lași nimic la voia 
întâmplării, e adevărat? 

— Da. Nu mă grăbesc. Mă asigur că am făcut alegerea 
potrivită. 

Revenit în scaunul său, Tony și-a încrucișat braţele. 

— Ce anume urmărești? 

De data aceasta, nicio pauză la ucigaș. Tony a lăsat 
întunericul să îl învăluie și să-l poarte spre locul unde 
crimele căpătau sens în ochii celui care le comitea. 

— Nu vreau să îi las să se înmulțească. 

— Şi atunci îi omori înainte de a apuca să aibă copii? 

— Asta e o chestie. 

— Se leagă de faptul că sunt ultimii pe linia lor de 
descendență? Că sunt cu toţii copii unici? 

— Exact. 

Tony s-a întors pe scaunul său, neștiind cum să continue. 
Simţea că era pe cale să dea de ceva important, care îi tot 


scăpa printre degete. A revenit la fotografiile victimelor și 
le-a împrăștiat pe masă, mirat din nou de asemănarea 
izbitoare dintre ele. 

— Toate victimele seamănă cu tine, a zis încet, aproape 
șoptit. De asta le-ai ales. Victimele sunt propria ta imagine. 

S-a mutat pe celălalt scaun. 

— Şi ce dacă? 

— Îţi ucizi propria imagine. A scuturat din cap, surprins. 
Dar majoritatea celor care comit crime în serie vor să 
devină nemuritori. Să își facă o reputaţie. Tu îţi dorești 
exact contrariul. Vrei să te razi pur și simplu de pe faţa 
pământului, dar, pentru un motiv sau altul, alegi să omori 
copii care seamănă cu tine în loc să te sinucizi. 

Totul era atât de derutant. Simţea totuși că făcuse un 
pas important înainte. Așa i se întâmpla de multe ori atunci 
când recurgea la asemenea dialoguri. Nu își dădea seama 
cum și de ce funcționau, dar păreau să elibereze în 
subconștientul său un soi de percepții ascunse. 

Nu vedea deocamdată cum ar putea această din urmă 
deducție să ajute poliția să pună mâna pe criminal. Ştia 
însă că, atunci când aveau să-l prindă, intuiţia pe care 
tocmai o avusese putea fi esenţială pentru a obţine 
mărturisirea din partea lui. lar pentru Tony aflarea 
răspunsului la întrebarea „De ce?” era cel puţin la fel de 
importantă ca găsirea ucigașului. 

Era după-amiaza târziu când Bill Carr a oprit mașina în 
mijlocul pustietăţii. Ambrose a fost șocat să descopere cât 
de dezolant părea peisajul. Ieșiseră din oraș cu doar zece 
minute în urmă, însă aici, la marginea ținutului deluros al 
mlaștinilor, Manchesterul părea că nici nu exista. Ziduri de 
piatră străjuiau drumul îngust. Dincolo de ele, pe terenul 
accidentat, oile pășteau apatice. Câmpurile erau întrerupte 
de pâlcurile de conifere înalte ce aparţineau Comisiei 
pentru Silvicultură. Nu mai văzuseră niciun vehicul de 
când  depășiseră intersecția cu drumul secundar 
precedent. 

— Nu înţeleg, a spus Ambrose. Unde e casa? 


Carr a arătat în faţă, acolo unde drumul aproape că 
dispărea după o curbă strânsă. 

— E cam la un kilometru jumate mai sus. Imediat ce daţi 
colţul, camerele lor de supraveghere o să vă ia în vizor. Pe 
șoselele astea lăturalnice nu există camere video, dar 
Warren și Diane și-au instalat propriul sistem. Sunt de-a 
dreptul paranoici în privinţa securităţii. Tocmai din asta își 
și câștigă banii - sau așa presupun eu. Aici ne despărțim. 
Mergeţi înainte pe drum. O să vedeţi un gard. 

Şi lângă el un loc de parcare. Folosiţi interfonul. 

Ambrose s-a uitat în oglinda retrovizoare pentru a 
verifica dacă asistenta sa se afla în spate, apoi a coborât 
din mașină. S-a rezemat de dubiţă. 

— Mersi de ajutor. 

— Să nu-i spuneţi lui Warren că eu v-am adus aici, vă 
rog. 

Carr a părut îngrijorat pentru o clipă, apoi neliniștea i s- 
a risipit. 

Ambrose s-a întrebat dacă vărul lui îl plătea pentru că îi 
primea corespondenţa. Dacă da, atunci așa se explica 
faptul că bărbatul era atât de nervos. 

— N-o să suflu o vorbă, a promis. 

Nici nu a apucat bine să închidă ușa, că l-a văzut pe Carr 
cum întoarce iute mașina și o ia înapoi spre Manchester. 
Ambrose l-a urmărit cum dispărea, apoi s-a urcat în 
cealaltă mașină. 

— Mergi înainte, i-a spus însoţitoarei sale. O să dăm deo 
poartă imediat la stânga. 

Era exact așa cum îi spusese Carr. Drumul a cotit brusc, 
iar șirul de copaci a făcut loc unui gard de sârmă 
ghimpată, înalt de doi metri, în spatele căruia se zărea un 
zid. O cameră video fusese instalată într-un colţ și altele 
erau vizibile în incintă. Dincolo de gard, firele groase de 
iarbă specifice ținutului mlaștinilor se întinseseră până în 
preajma unui mănunchi de case din piatră cenușie, în stil 
tradiţional. În timp ce se apropiau, Ambrose a identificat o 
casă de ţară și două hambare de dimensiuni mari. Chiar și 
de pe drum a putut vedea că unul dintre hambare avea uși 


din oţel și dispozitive complicate de închidere. Au oprit 
mașina la poarta pe care era montat un indicator simplu, 
inscripţionat cu textul „DPS”, și s-au prezentat la interfon. 

— Ţineţi legitimaţiile în sus, spre cameră, a venit o voce 
spartă din interior. 

Ambrose i-a întins asistentei și legitimaţia lui, iar 
aceasta le-a ridicat pe amândouă spre camera video. 
Poarta s-a deschis și au intrat cu mașina în curte. O femeie 
a apărut de după ușile de oţel, care s-au închis în urma ei 
cu un foșnet. Le-a făcut semn spre casă și li s-a alăturat 
imediat ce au coborât din mașină. 

Ambrose a măsurat-o din priviri în timp ce s-au 
prezentat. In jur de patruzeci de ani, între un metru 
șaptezeci și un metru optzeci înălțime, zveltă și 
musculoasă. Ten palid, de genul celui care se bronzează 
frumos la soare. Păr închis la culoare, lung până la umeri. 
Ochi căprui, nas mic, buze subţiri, gropițe care începuseră 
să se transforme în riduri adânci. Blugi negri, bluză de 
trening neagră, cu glugă, cizme negre de cowboy. O 
pereche de ochelari îi atârna la gât, prinsă de un lanț fin 
de argint. O femeie care deborda de energie, cel puţin la 
prima vedere. 

— Sunt Diane Patrick, s-a prezentat ea. Jumătate din 
DPS. Care poate să însemne Davy Patrick Security sau 
Data Protection Services, în funcţie de cum vreau eu să vă 
vrăjesc. A zâmbit. Cu ce vă pot fi de folos? 

— Văd că luaţi în serios măsurile de securitate, a spus 
Ambrose, încercând să tragă puţin de timp. 

Câteodată, instinctele îi spuneau să o lase mai moale, să 
nu treacă direct la subiect. 

— N-am fi o unitate foarte eficientă de stocare a datelor 
dacă n-am fi vigilenţi, a răspuns femeia. 

Vizita dumneavoastră are vreo legătură cu unul dintre 
clienţii noștri? Pentru că, trebuie să vă previn, noi 
respectăm cu sfințenie Legea privind Protecţia Datelor. 

— Putem discuta înăuntru? 

Diane a ridicat din umeri. 


— Sigur. Poftiţi! A deschis ușa și a luat-o înainte, intrând 
într-o bucătărie tipică de ţară. O mașină de gătit, suprafeţe 
de lucru din lemn de pin lustruit, o masă mare în mijlocul 
camerei, înconjurată de șase scaune identice. Se 
cheltuiseră ceva bani aici, dar nu de curând. Bucătăria 
degaja mai degrabă un aer de confort, de locuinţă, nu de 
birou. Masa era plină de reviste și de ziare. Un laptop 
stătea deschis în faţa unui scaun, cu un pachet de biscuiţi 
de cacao alături. Diane s-a îndreptat spre locul unde se 
afla ceainicul, și tocurile cizmelor sale au răsunat pe 
podeaua placată cu piatră. A pus apa la fiert și s-a întors 
spre cei doi, cu braţele încrucișate peste sânii mici. 

— Am vrea să vorbim cu Warren Davy, a zis Ambrose 
scrutând încăperea, atent la fiecare detaliu. 

— Nu e aici, a răspuns femeia. 

— Ştiţi cumva când se întoarce? 

— Nu. E în Malta, instalează un sistem nou de operare 
pentru un client. O să rămână acolo cât timp va fi nevoie. 

Ambrose părea dezamăgit. 

— Când a plecat? 

— A luat avionul din Manchester. Vinerea trecută s-a 
făcut o săptămână de atunci, a spus Diane, mirarea 
săpându-i câteva cute adânci între sprâncene. Ce treabă 
aveţi cu el? E ceva în legătură cu vreunul dintre clienţii 
noștri? Pentru că aș putea să v-ajut eu. 

— Nu, e în legătura cu mașina lui. 

— Ce e cu mașina? A fost furată? Când pleacă din ţară, 
Warren o lasă întotdeauna la aeroport, în parcarea 
rezervată șederilor pe termen lung. 

— Vrem să aflăm pe unde a circulat în urmă cu câteva 
săptămâni. 

— De ce? A fost implicat într-un accident? Mie nu mi-a 
spus nimic. 

— Dacă nu vă supăraţi, aș prefera să aştept să lămuresc 
toate astea cu domnul Davy. 

Tonul pe care Ambrose a răspuns nu mai lăsa loc de 
discuţii. 

Diane a ridicat din umeri. 


— Dacă tot aţi bătut atâta drum, măcar pot să vă ofer 
ceva de băut. 

Amândoi au optat pentru ceai. Cât timp ea era ocupată 
cu prepararea ceaiului, Ambrose a profitat de ocazie 
pentru a afla detalii despre afacere. 

— În esenţă, constă din două părţi distincte, a spus 
Diane absentă, ca și cum dăduse de atâtea ori explicaţii, 
încât acum putea recita textul automat. Instalăm sisteme 
de securitate la sediul clientului. 

Uneori, așa cum e cazul acum când Warren a plecat în 
Malta, construim pur și simplu întreaga aparatură. Dar 
mai mult ne ocupăm de stocarea securizată a datelor de la 
distanţă. Companiile pot încărca datele pe serverele 
noastre securizate la ore prestabilite în fiecare zi sau o 
dată pe săptămână, în funcţie de nevoi. Sau pot opta 
pentru varianta noastră Rolls-Royce, care înseamnă back- 
up în timp real la fiecare atingere de tastatură din sistem. 
În felul acesta, dacă se întâmplă ca sediul lor să ia foc, nu 
își vor pierde și datele stocate. A turnat apa fiartă în oală și 
a pus capacul la loc. 

— Asta aveţi în hambar? a întrebat Ambrose. Diane a 
încuviinţat. 

— Da, acolo stocăm informaţiile. Pereţii au peste șaizeci 
de centimetri grosime. Nu există ferestre, iar ușile sunt din 
oţel. Serverele propriu-zise și modulele Data Blade sunt 
păstrate într-o cameră interioară cu climă controlată și cu 
pereţi din sticlă armată. Numai eu și Warren avem acces. 

— Văd că nu vă jucaţi. 

— Sigur că nu! 

Le-a întins două căni și a început și ea să soarbă din 
ceai. 

— Putem să aruncăm și noi o privire? 

Diane și-a mușcat buzele. 

— De obicei, nu permitem accesul persoanelor străine. 
Nici măcar clienţii nu văd încăperea decât o dată, atunci 
când semnează contractul. 

Ambrose i-a zâmbit cât putea el de dulce. 


— O să ne purtăm civilizat. Doar suntem polițiști. Atâta 
doar că n-am văzut în viața mea așa ceva. 

— Nu știu ce să zic. Warren e foarte strict în această 
privinţă. 


Ambrose și-a desfăcut braţele. 

— Numai că Warren nu-i aici. Haideţi, faceţi-mi pe plac! 
Nu sunt decât un copil mare. 

Nu-și dădea foarte bine seama de ce insista să vadă 
hambarul unde erau stocate datele. Ezitarea lui Diane nu 
făcea însă decât să-i ațâţe și mai tare curiozitatea. 

Femeia a oftat și a așezat cana cu ceai pe masă. 

— Bine, bine. Dar trebuie să vă lăsaţi ceaiul aici. Fără 
lichide în zona de control. 

Hotărâtă să nu mai piardă vremea, a ieșit repede din 
casă și a traversat curtea. 

Ambrose a urmărit cu atenţie cum Diane își lipea 
degetul de o plăcuţă de sticlă încastrată în cadrul ușii. 

— Cum funcţionează? Pe bază de amprente? 

— Nu, a analizei dispunerii venelor. Din câte știu, partea 
bună în acest caz este că analiza funcţionează numai dacă 
sângele curge prin vene. Cu alte cuvinte, n-ai cum să tai 
degetul cuiva și să îl folosești, ca la amprentele digitale. 

Ușa s-a deschis, și au pătruns toţi trei într-o încăpere de 
mici dimensiuni, cam ca o cursă de șoareci, în care abia 
dacă încăpeau. Au intrat apoi într-o cameră de control 
mică, în care, pe șase monitoare, se derulau continuu date. 
Luminile pâlpâiau și licăreau peste tot în jur. 

În spatele monitoarelor, un perete de sticlă le despărţțea 
de douăzeci de turnuri metalice, fiecare având între 
douăsprezece și douăzeci de mânere de un roșu-închis care 
ieșeau din ele. 

— Fiecare dintre aceste module conţine peste un 
terabyte de date. E o cantitate enormă, greu de imaginat și 
de explicat, a spus Diane. 

Ambrose s-a uitat șocat în jur. 

— Uimitor! 


— Mai ales dacă experienţa pe care o ai cu computerele 
se reduce la sistemele desktop sau laptop, a încuviinţat 
Diane cu o voce acum mai blândă. E ca într-un film cu Dr 
Who sau cu James Bond - un fel de fantezie devenită 
realitate. 

Ambrose a râs ușor. 

— Nici măcar nu știu ce întrebări să vă pun. 

— Nu vă faceţi griji, așa se întâmplă cu majoritatea 
clienţilor noștri. Haideţi mai bine să ne întoarcem și să ne 
bem ceaiul, cât mai e cald. 

Au revenit în bucătărie, și Ambrose a cerut detalii 
despre clientul din Malta. 

Pentru prima oară de când discutau, Diane a părut 
derutată. 

— Adevărul e că nu știu nimic. 

— Asta mi se pare cam ciudat, a comentat Ambrose. 

— Da, înţeleg ce vreţi să spuneţi. Dar eu și Warren 
avem, fiecare, clienţii noștri. Nu ne băgăm nasul în 
treburile celuilalt decât atunci când e strict necesar. Așa 
cum s-a întâmplat săptămâna trecută, când el era plecat 
din ţară și a trebuit să fac niște vizite unor clienţi de-ai lui 
Warren care aveau nevoie de prezenţa noastră fizică. Şi 
Warren m-a rugat să mă ocup, așa cum aș proceda și eu 
dacă, dintr-un motiv sau altul, aș fi indisponibilă. 

— Deci ţineţi legătura cu el? 

Diane l-a privit nedumerită. 

— Sigur că da. Doar suntem parteneri, și de viaţă, și în 
afaceri. Ne trimitem e-mailuri de câteva ori pe zi și folosim 
skype-ul. 

Acum era rândul lui Ambrose să se uite la ea uimit. 

— E o modalitate de a telefona via internet, a explicat 
Diane. E o soluţie mai ieftină decât convorbirile 
internaţionale de pe mobil. 

— Credeţi că o să luaţi legătura cu el astăzi? a întrebat 
Ambrose. 

— Așa aș zice. Fața femeii a părut să se lumineze la 
acest gând. Vreţi să îi spun să vă sune? 


Ambrose a scos o carte de vizită din buzunarul interior 
al hainei și i-a întins-o. 

— Aveţi aici numărul meu de mobil. 

— West Mercia Police, a citit ea. Imi pare rău, nu 
reținusem. Sunteţi departe de casă. Înseamnă că e ceva 
grav, de aţi bătut atâta drum. 

Deci sesizase, fapt care nu l-a surprins pe Ambrose. N- 
aveai cum să dezvolţi o astfel de afacere dacă n-aveai 
ochiul format pentru detalii. 

— E o chestie de rutină, a replicat, convins că nu reușise 
totuși să o păcălească. Noi luăm orice investigaţie în 
serios. 

— Sunt sigură, a răspuns ea sec. Ei bine, o să-i dau 
datele lui Warren și o să-l rog să ia legătura cu 
dumneavoastră. 

Era, în mod clar, o invitaţie să plece. Au terminat de 
băut ceaiul și s-au îndreptat spre mașină. 

— Ce părere v-a făcut? a întrebat asistenta în timp ce 
ieșeau pe poartă. 

— Mi se pare foarte interesant că Warren Davy e plecat. 
Departe de casă și de lucrurile familiare. Și cu toate 
facilitățile din spaţiul virtual la dispoziţia lui... S-a întors și 
s-a uitat spre ferma rămasă în spate. Chiar mă întreb dacă 
e cu adevărat în Malta. 


CAPITOLUL 34 


Sam a sunat la ușă și a făcut un pas în spate ca să vadă 
mai bine casa mare, cu două intrări, a lui Nigel Barnes. 

— Se pare că recesiunea nu l-a lovit încă pe Nigel. 

— Tot în domeniul bancar lucrează și acum? a întrebat 
Carol. 

— Nu, a trecut la asigurări în urmă cu cinci ani. Habar 
n-am cu ce se mănâncă chestia asta. Cine știe ce naiba mai 
învârt ticăloșii ca el? 


Carol a mormăit. Nu avea niciun chef să se afle acolo. În 
momentul când Sam intrase în biroul ei și îi propusese să 
se ocupe pe loc de Nigel Barnes, protestase. 

— E ora nouă duminică seara. i 

— Exact. O să-l prindem pe picior greşit. In plus, în 
ancheta crimelor în serie am ajuns la faza liniștii dinaintea 
furtunii. Aşteptăm ca detectivii care lucrează pe teren să 
vină cu informaţii care să ne permită să acționăm. Şi ca 
Stacey să găsească date care să ne ajute să avansăm în 
investigație. 

Stăm și ardem gazul de pomană pentru că n-avem cum 
să dăm de urma individului. Mai bine facem ceva util. 

I-a adresat un rânjet strâmb. Poate c-ar fi fost un zâmbet 
sexy, dacă pe Carol ar fi interesat-o, cât de cât, persoana 
lui. Aşa însă, a luat-o ca o încercare a acestuia de a intra 
pe sub pielea ei. 

— Zău, a continuat el, gândește-te cum ar fi să-i aducem 
lui Blake capul lui Nigel pe tavă, așa, ca din senin, 
împachetat frumușel și legat cu fundiță. N 

Suna bine, motiv pentru care se și afla aici. În loc să 
încerce să recupereze orele de somn pierdute sau să 
citească rapoartele sosite de la divizii, se uita acum la 
spinarea lui Sam, în faţa casei unui suspect într-un caz 
vechi de paisprezece ani, fără să aibă vreo dovadă 
concludentă. 

— Nu e acasă, a mârâit ea. 

În clipa aceea, o lumină s-a aprins pe hol. Sam i-a 
aruncat o privire triumfătoare, după care și-a schimbat 
expresia feţei pentru a-l întâmpina pe bărbatul care le 
deschidea ușa. 

Judecând după fotografiile atașate la dosar, timpul 
fusese blând cu Nigel. Patruzeci și trei de ani și niciun fir 
alb în părul lui des și blond a cărui tunsoare amintea de 
Michael Heseltine® pe vremea când fusese poreclit 


© Om politic britanic (n. 1933), membru al Partidului Conservator. A fost 
poreclit Tarzan în urma unui incident în parlament, după votarea, în 
1976, a legii propuse de laburiști privind naţionalizarea șantierelor 
navale și a industiei aerospaţiale, când a ridicat sceptrul ceremonial și l- 


Tarzan. Piele netedă, fără pungi sub ochii de un albastru- 
deschis, și linie fermă a maxilarului. Gura și bărbia indicau 
însă o fire slabă, la fel și nasul cărnos, dar, una peste alta, 
se ținuse bine. Carol s-a gândit că arăta ca un om care 
petrecuse mult prea mult timp în centrele de 
înfrumusețare și tratament facial. A părut mirat la vederea 
lor, dar totuși politicos. 

— Da? 

Carol și Sam s-au legitimat. 

— Mi-e teamă că avem vești proaste pentru 
dumneavoastră, domnule Barnes. Cred c-ar fi mai bine să 
intrăm, a spus ea. 

Chipul lui Barnes s-a înăsprit. A vorbit abia mișcându-și 
buzele: 

— Le-aţi găsit. 

Carol a încuviinţat, dând din cap. 

— Da. Le-am găsit. 

— Unde? 

A scuturat din cap, ca și cum nu-i venea să creadă. 

— Acolo unde te-ai descotorosit tu de ele, amice, a 
răspuns Sam pe un ton rece, tăios. 

Barnes a făcut un pas în spate, încercând instinctiv să 
pună ușa între ei. 

— Nu înţeleg, a murmurat el. Ce vreţi să spuneţi? 

Sam a înaintat și a blocat ușa cu piciorul. 

— Am vrea să ne însoţești la sediul poliţiei ca să 
răspunzi la niște întrebări. 

Barnes a clătinat din cap. 

— Aţi înnebunit? Veniţi aici să îmi spuneţi că ați 
descoperit cadavrul soţiei și pe al fetiţei mele și pe urmă 
vreţi să merg cu voi la secție? De ce? Sunt cumva suspect? 

— Eu n-am zis nimic despre cadavre, a subliniat Carol. 
Doar am confirmat că le-am găsit. 

Barnes și-a mijit ochii. 


a fluturat furios spre membrii partidului de guvernământ care își 
savurau victoria. (n.tr.) 


— Aţi spus că aveţi vești proaste. N-aveam deci cum să- 
mi închipui că sunt bine mersi pe undeva prin Brighton. 

— Vestea e chiar mai proastă. Dumneavoastră sunteţi 
cel care a tras concluzia că mă refeream la soţie și la fiică. 
Vă rog, domnule Barnes, luaţi-vă haina. E preferabil să 
discutăm la secţie, nu în pragul ușii. 

— Nu merg nicăieri. A încercat să închidă ușa, dar Sam 
s-a împotrivit. Cu fizicul lui, putea oricând să-i facă faţă cu 
brio lui Barnes, care trăgea de fiare la sală, dar nu era 
genul forțos. 

— Puteţi veni de bunăvoie sau, dacă nu, voi fi nevoită să 
vă arestez, a precizat Carol. 

— Să mă arestaţi? Omul părea de-a dreptul uluit. Bine, 
dar eu sunt victima. 

A continuat să împingă ușa. 

Carol și-a dat ochii peste cap. 

— Nigel Barnes, vă arestez pentru obstrucționarea 
justiţiei. Aveţi dreptul să nu spuneţi nimic. Vă poate dăuna 
cauzei dacă omiteţi în răspunsuri argumente cu care veţi 
dori ulterior să pledaţi în instanţă. Tot ce spuneţi poate și 
va fi folosit împotriva dumneavoastră. Sam, pune-i 
cătușele! 

Barnes a pășit brusc în spate, făcându-l pe Sam să se 
dezechilibreze. Detectivul s-a agăţat cu disperare de clanță 
și a reușit să rămână în picioare. 

— Nu e nevoie de cătușe, a ripostat Barnes pe un ton 
ferm. Mă duc să-mi iau haina. 

— Sam, însoţește-l! Sunteţi arestat, domnule Barnes, a 
strigat Carol după el. 

După douăzeci de minute, se aflau la secţie și, după încă 
o oră, și-a făcut apariţia și avocatul lui Nigel. Carol era de 
acum atât de obosită, încât îi venea să-și pună capul pe 
birou și să plângă, dar se consola cu ideea că Sam era cel 
care conducea interogatoriul. Subalternul ei își închipuia 
că îi făcuse o favoare, având în vedere contribuţia lui la 
acest caz, dar adevărul era că nu se simţea în stare să-l 
chestioneze pe Barnes așa cum trebuia. Cât timp au 
așteptat să vină avocatul, Carol a avut totuși parte de o 


surpriză plăcută: pe birou trona a treia variantă de profil 
întocmită de Tim Parker. A parcurs-o, și un zâmbet i s-a 
lăţit pe faţă. Deci așa hotărâse Tony să procedeze. Poate 
că soluţia aleasă de el, aceea de a-l învăţa pe Tim cum să 
devină un bun profiler, era preferabilă smulgerii braţului 
sau biciuirii, așa cum fusese ea tentată. Da, Tony era 
întotdeauna omul care găsea o rezolvare. 

Și acum nu-i rămânea decât să spere că și Sam avea să 
facă același lucru. 

Chelnerul le-a oferit cafea; ambele femei au comandat 
espresso. Elinor a prins privirea Paulei și a izbucnit în râs. 

— Doctorii și polițiștii... singurii care își pot permite să 
bea espresso la sfârșitul cinei, știind că nu îi va ţine treji. 

Paula a zâmbit, un zâmbet leneș care i s-a întins pe chip 
ca gemul pe faţa unui ţânc. 

— Numai că eu nu am, de obicei, motive atât de plăcute 
pentru a sta până târziu. 

— Nici eu. 

Elinor a sorbit ultima înghiţitură din vinul ei roșu și a 
oftat mulțumită. În seara aceea părea să-și fi alungat 
oboseala. Reușise cumva să-și facă timp pentru a-și ridica 
părul într-un coc complicat și a se schimba într-o bluză de 
mătase într-o nuanţă de acvamarin care îi făcea ochii să 
arate ca niște nestemate. Radia din interior. Paula s-a 
gândit că strălucea, pur și simplu. S-a simţit incredibil de 
norocoasă. 

— Îți mulţumesc că ai venit, a zis Elinor. 

— Ei, așa cum ai spus și tu, de mâncat tot trebuie să 
mâncăm. Şi oricum nu aveam altceva de făcut decât să 
recitesc iar și iar declaraţiile martorilor, până când mi se 
învârteau ochii în cap. Mă bucur că ţi-ai făcut și tu timp. 

— Până și domnul Denby le mai dă liber, din când în 
când, sclavilor. 

A sosit cafeaua, fierbinte și tare, și au savurat-o în 
liniște. 

Paula nici nu-și mai amintea de când nu mai petrecuse o 
seară atât de relaxantă. Era tot ce își dorise. Și totuși, în 
cap îi stăruia și acum maxima după care se conduceau 


bătrânii polițiști: speră în tot ce-i mai bun, așteaptă-te la ce 
e mai rău. Dar de data aceasta părea că dăduse lovitura. 

Conversaţia curgea de la sine. Le plăcea același gen de 
muzică, lecturile lor coincideau în suficientă măsură încât 
să poată face schimb de opinii, aveau gusturi similare în 
materie de filme. Amândouă se dădeau în vânt după vinul 
roșu și după carnea roșie. Elinor îi mărturisise chiar că 
fuma și ea, ocazional. 

— O ţigară sau două pe săptămână. La un pahar de 
whisky, înainte de culcare. 

— Bine ar fi să fumez și eu atât de puţin, a murmurat 
Paula. La mine, e totul sau nimic. Vreau să mă las din nou, 
dar știu că îmi va fi foarte greu. 

— Te-ai mai lăsat? 

— Mda. Și totul mergea ca pe roate până când... Ei, e o 
poveste lungă. „Și n-am să ţi-o spun decât atunci când voi 
fi convinsă că între noi se înfiripă ceva.” Vrei să auzi 
versiunea scurtă? Un prieten de-al meu - de fapt, un coleg, 
dar îmi era și prieten - a fost ucis. 

„Și eu am fost la un pas de moarte, dar nu vreau să mă 
gândesc acum la asta.” 

— Îmi pare rău, a spus Elinor. Ai trecut, probabil, prin 
clipe dificile. E ciudat cum moartea celor dragi deșteaptă 
în noi dorinţa de autodistrugere. 

După care a abandonat subiectul. lar Paula, 
impresionată de tactul ei, i-a fost recunoscătoare. 

Acum, că terminaseră de băut cafeaua și împărţiseră 
nota de plată, amândouă erau, în mod vizibil, tulburate. 
Paula își dorea să atingă pielea lui Elinor, să simtă 
electricitatea cum îi aleargă prin palmă. 

Nu că și-ar fi propus să grăbească lucrurile. Avea prea 
multe rezerve. Faţă de ea însăși, nu faţă de Elinor. 

Au părăsit restaurantul și aproape că au fost luate pe 
sus de un vârtej. 

— Mamă, ce vânt puternic! a exclamat Elinor. Când s-o fi 
pornit? Când am ajuns aici, vremea era destul de bună. 

— Timpul zboară când te simţi bine. Acum e deja 
miercuri. 


Elinor a râs și și-a trecut braţul pe sub al Paulei. 

— Ştii ce mi-ar plăcea să fac acum? 

Paula s-a încordat și a simţit brusc un amestec de 
plăcere, dorinţă și teamă. 

— Sunt prea bine-crescută ca să îmi dau cu părerea, a 
răspuns. 

Elinor a strâns-o mai tare de braţ. 

— Îmi place că nu ești încrezută. Și mi-aş dori să ne 
cunoaștem mult mai bine. 

— Da, a spus Paula prudentă, întrebându-se unde voia să 
ajungă. 

— Şi nu vreau ca seara să se termine acum. Știu că e 
târziu, dar ce-ai zice să vii la mine acasă? 

Să bem o cafea și să mai stăm de vorbă? 

S-au oprit o clipă sub acoperișul unui magazin. 

— Mi-ar face plăcere, a răspuns Paula. Chiar foarte mare 
plăcere. Dar, te rog, nu mi-o lua în nume de rău. Dacă vrei 
să bem o cafea, e în regulă, dar numai atât. Mâine trebuie 
să fiu la birou la prima oră, spălată, odihnită și îmbrăcată 
în haine curate. 

Elinor a chicotit. 

— În cazul acesta, mai bine am merge la tine acasă, nu 
crezi? 

Înainte ca Paula să apuce să spună ceva, Elinor a tras-o 
spre ea. 

Îmbrăţișarea a electrizat-o pe Paula. Trupul îi palpita și 
urechile îi vâjâiau. A auzit un geamăt ușor și și-a dat seama 
că venea de undeva, din adâncul fiinţei ei. Voia ca sărutul 
să dureze o veșnicie. 

Când, în cele din urmă, s-au desprins din îmbrăţișare, 
amândouă răsuflau cu greu. 

— O, Doamne! a exclamat Elinor. 

— Mergem? a întrebat Paula cu vocea întretăiată. Și-a 
dres glasul și și-a pipăit buzunarele. Hai să luăm un taxi! 
S-a oprit brusc. Stai puţin. A deschis poșeta și a început să 
scotocească prin ea. Nu-mi vine să cred, a spus. Mi-am 
lăsat nenorocitele alea de chei la birou. M-am grăbit să nu 


întârzii la întâlnire... Îmi amintesc. Sunt pe birou, în faţa 
computerului. 

Elinor a ridicat din umeri. 

— Nicio problemă. Nu e departe. Mergem până acolo pe 
jos, luăm cheile și pe urmă chemăm un taxi. 

— Nu te superi? 

— Nu. În plus, așa am ocazia să văd și unde lucrezi. 

După zece minute ieșeau din lift la etajul al treilea al 
sediului poliţiei din Bradfield. Ofițerul de serviciu nu 
păruse șocat când Paula trecuse numele lui Elinor în 
registrul destinat vizitatorilor. Paula nu s-a putut abţine să 
nu se întrebe câţi dintre colegii ei foloseau sediul pentru 
aranjamentele lor nocturne. 

— Pe aici, a spus luând-o înainte, dar ţinând-o în 
continuare pe Elinor de mână. 

Intr-un colț al sălii licărea o lumină, dâra aruncată de 
lampa de birou fiind amplificată de pâlpâitul straniu al 
monitoarelor lui Stacey. 

— Stacey? Ce faci aici la ora asta? a întrebat Paula 
surprinsă. 

— Lucrez la casetele alea filmate la gara centrală, a 
răspuns Stacey. N-ar trebui să-ţi săruţi prietena în lift, aţi 
fost înregistrate de camerele video, pe circuitul intern. 

— Rahat! Mâine o să vadă toată lumea filmul pe 
intranet. 

— Nu, a replicat Stacey absentă. L-am șters deja. S-a 
ridicat, iar capul abia i s-a ițit de după monitoare. Eu sunt 
Stacey, s-a prezentat ea. Mă bucur că Paula are și ea viaţă 
personală. Toate trei avem. 

Paula nu-și amintea să o fi auzit vreodată pe Stacey 
vorbind atât de mult pe o temă care nu avea legătură cu 
IT-ul. 

— Stacey, fă cunoștință cu Elinor, a spus. 

— Te știu din ancheta Robbie Bishop, a spus Stacey. Tu 
ești cea care a descoperit otrăvurile. De-a dreptul 
impresionant. 

Paula a privit-o uluită. Oare Elinor avea acest efect 
asupra tuturor oamenilor? 


— Mersi, a spus Elinor. Umbla de colo-colo prin 
încăpere, studiind tablele albe și încercând să ia pulsul 
locului. Simt o vibraţie bună aici. 

Paula a izbucnit în râs. 

— N-ai mai fi de aceeași părere dacă ne-ai vedea la nouă 
dimineaţa. 

Stacey s-a așezat la loc în faţa computerelor. 

— Dacă tot ești aici, Paula, vino să-ți arăt ceva. Am 
lucrat puţin la casetele astea și cred că am dat peste ceva. 

Paula s-a uitat întrebător spre Elinor. Aceasta i-a zâmbit 
și i-a făcut un semn cu mâna. 

— Du-te, vezi-ţi de treabă. Nu-ţi face griji pentru mine. 

Stacey a închis patru monitoare, lăsând deschise numai 
două. 

— Uite, aici sunt imaginile mărite. Vezi, acolo e 
înregistrată ora: patru și treizeci și trei de minute. Seth ar 
fi avut suficient timp să ajungă de la școală la gară. Un 
clic, și unul dintre personajele care intrau în gară a fost 
iluminat, celelalte rămânând într-un fundal cenușiu. Un alt 
clic, și imaginea a devenit mai clară, contrastul - mai 
puternic. Cred că ăsta e Seth. 

— Da, ai dreptate. Kathy mi-a arătat după-amiază niște 
filmări cu el. Sunt sigură că e el. Unde se duce? 

Alte clicuri. Stacey selectase imagini preluate de la mai 
multe camere, în care Seth era prezentat traversând holul. 
A trecut de magazinul Costa Coffee și s-a făcut nevăzut. 

— Unde a dispărut? a întrebat Paula. 

— Între Costa Coffee și Simply Food apare o pată 
neagră. E un coridor care dă în parcare. Cred că acolo s-a 
întâlnit cu cineva, și pe urmă au plecat împreună. 

Paula a mârâit, enervată: 

— Al naibii ghinion! 

— Așa crezi? 

— Păi ce altceva? 

— E vorba despre cineva care cunoaște exact 
amplasamentul camerelor de supraveghere și aria de 
acoperire a acestora. 

S-a așternut o tăcere lungă. 


— Interesant, a spus Paula într-un târziu. 

— Da, știu. Dar lucrul cel mai grozav e că individul nu e 
atât de deștept pe cât se crede. Stacey și-a trecut degetele 
peste câteva taste, și celălalt monitor a prins viaţă. A 
început să se deruleze un fragment dintr-un filmuleţ alb- 
negru. Stacey a îngheţat imaginea cu un nou clic. A apărut 
un chip, asemănător cu al lui Seth. Uite, cred că aici îl 
avem iar pe Seth, a spus ea. 

— Așa se pare. 

— Dacă ar fi mers în direcţia pe care o presupunem, 
locul și momentul corespund. OK, ar putea la fel de bine să 
fie și altcineva. Dar, de dragul discuţiei și având în vedere 
această coincidenţă, să zicem că e Seth. Acum, uită-te la 
asta! Un alt clic. O a doua figură scoasă în evidenţă. Nu 
era vizibilă decât pe jumătate, acoperită parţial de fațada 
magazinului Simply Food. Imaginea era luată din spate, 
deci nu i se vedea chipul. Se observa însă cum își punea 
mâna pe braţul presupus a fi al lui Seth. 

— El e! a exclamat Paula simțind cum adrenalina îi 
curge prin sânge. 

— Cam asta e tot. Probabil că putem să-i stabilim 
înălțimea și să tragem concluzia că poartă părul lung până 
la umeri, deși ar putea fi o perucă. Dar atât și nimic mai 
mult. 

— L-ai căutat pe restul casetelor? 

Stacey a scos un oftat. 

— Știu că voi vă închipuiţi că pot face minuni, dar 
adevărul e că puterile mele sunt și ele limitate. E ca și 
cum aș căuta acul în carul cu fân. Am încercat, dar sunt 
prea multe posibilităţi. 

— Totuși, acum avem niște date cu privire la suspect pe 
care le putem difuza. Precizând cât se poate de clar locul 
și momentul. Și poate că vom obţine informaţii de la 
martori. Paula și-a trecut braţul pe după umerii lui Stacey 
și a îmbrăţișat-o. Eşti grozavă! A aruncat o privire către 
Elinor, care răsfoia niște hârtii aflate pe biroul lui Kevin. 
Hei, Elinor, femeia asta e un geniu. 


— Cineva trebuie să fie și geniu. Cu atât mai bine dacă 
lucrează cu tine. Bună treabă, Stacey. Elinor părea ușor 
absentă, și între sprâncene îi apăruse o cută subţire. Aveţi 
vreun motiv anume pentru care nu ați dat publicităţii 
faptul că există o legătură între victime? 

Timp de o clipă, Paula n-a înţeles ce voia să spună. 

— Stim că există o legătură între cazuri pentru că modul 
de operare e identic. Deci crimele au fost comise de una și 
aceeași persoană. 

Elinor a clătinat nerăbdătoare din cap. 

— Nu, nu asta am vrut să spun. O legătură la modul cel 
mai propriu. O legătură de sânge. 

— Cum adică? Nu se înrudesc. De ce crezi asta? 

Elinor a luat de pe birou două coli de hârtie. 

— Astea nu sunt analizele lor ADN? 

— Dacă așa scrie în raportul de laborator, așa e. E o 
chestiune de rutină. Sunt analize care se fac tuturor 
victimelor unor crime. 

Paula traversase deja jumătate din sală, cu Stacey pe 
urmele ei. 

Elinor continua să se uite la cele două coli. 

— Ei bine, dacă nu cumva s-a petrecut o încurcătură la 
laborator, aceștia doi sunt rude apropiate. 

Dar, e drept, eu nu sunt expertă. Aș zice totuși că sunt 
fie veri, fie fraţi vitregi. 


CAPITOLUL 35 


Nigel Barnes stătea așezat în faţa mesei, cu mâinile 
încrucișate și cu o expresie deloc încântată întipărită pe 
faţă. Potrivit sergentului care îl supraveghea, se enervase 
atunci când partenerul specialist în drept penal de la casa 
de avocatură pe care o patrona anunţase că nu putea să 
vină la sediul poliţiei la ora zece și jumătate noaptea și 
timisese un coleg mult mai tânăr, recent intrat în barou. 


Acesta avea aerul unei persoane care înoată cu disperare, 
încercând zadarnic să atingă cu picioarele fundul mării. 

Sam și Carol abia se așezaseră, când avocatul a sărit cu 
gura pe ei: 

— Nu înţeleg motivele pentru care clientul meu a fost 
adus aici, ca să nu mai vorbim despre faptul că a fost 
reţinut sub arest. Din câte am aflat, aţi descoperit locul 
unde sunt soţia și fetiţa sa, dispărute în urmă cu 
paisprezece ani. În loc să manifestaţi compasiune pentru 
un om aflat în suferinţă, l-aţi târât aici sub o presupusă 
acuză... 

— Nu l-am acuzat de nimic pe clientul dumneavoastră, a 
răspuns Sam, pornind înregistrarea. 

După ce aparatul a scos un bip, a menţionat numele 
celor prezenţi. La începutul acestei săptămâni... 

— Doresc să se consemneze faptul că protestez faţă de 
modul în care v-aţi comportat cu clientul meu, căruia 
trebuia să i se permită să asimileze aceste vești 
îngrozitoare și care nu trebuia tratat ca un criminal. 

— S-a consemnat, a spus Carol pe un ton plictisit. 

Sam a luat-o de la capăt. 

— La începutul acestei săptămâni, trei seturi de 
rămășițe umane au fost scoase la suprafaţă din Wastwater, 
în Lake District. Rămășițele s-au dovedit a aparţine unui 
bărbat, unei femei și unui copil de vârstă mică. Cadavrele 
au fost descoperite ca urmare a prelucrării informaţiilor de 
pe un computer care fusese ascuns în spatele unui perete 
fals din casa care v-a aparţinut, domnule Barnes. 

Casa în care aţi locuit împreună cu soţia dumneavoastră, 
Danuta, și cu fiica, Lynette. 

Barnes a clătinat din cap. 

— N-am idee despre ce vorbiti. 

— Fișele dentare dovedesc faptul că trupul femeii este 
cel al soției. Analizele ADN au demonstrat că fetița este 
fiica dumneavoastră, Lynette. Iar alte probe de natură 
fizică indică faptul că al treilea cadavru aparţine unui 
bărbat pe nume Harry Sim. Un bărbat care a lucrat la 


Corton, aceeași bancă unde dumneavoastră și soţia aţi fost 
angajați. 

Barnes îl privea impasibil. 

— Nu păreţi foarte afectat, domnule Barnes, a intervenit 
Carol cu blândeţe. E totuși vorba despre soţia și fiica 
dumneavoastră. Până acum, singura emoție pe care aţi 
arătat-o a fost dorinţa arzătoare de a nu ne însoţi la secţia 
de poliţie. 

— Totul s-a petrecut cu mult timp în urmă, inspectore, a 
răspuns Barnes curtenitor. M-am împăcat cu situaţia. 

— Nu păreţi nici foarte curios să aflaţi cum de soţia și 
fiica au sfârșit pe fundul unui lac, în compania unui alt 
bărbat, a remarcat Sam. 

Barnes și-a privit mâinile. 

— După cum le-am declarat la acea vreme colegilor 
dumneavoastră, Danuta mă părăsise. Mi-a lăsat un bilet în 
care mi-a scris că totul se sfârșise între noi și că era 
îndrăgostită de altcineva. N-am știut cine e acel bărbat și 
unde fugiseră împreună. Acum e clar că era vorba despre 
Harry Sim. I-a aruncat o privire scurtă lui Sam. Am suferit. 
Am suferit îngrozitor, a continuat. Dar n-am avut încotro, a 
trebuit să trec peste toate și să merg mai departe. 

— N-aţi știut că Danuta și Lynette erau moarte? 

Faţa lui Barnes s-a schimonosit în ceea ce se voia un 
spasm de durere, și-a spus Sam. Deloc convingător. 

— Nu, a răspuns Barnes. 

— Angela Forsythe, în schimb, a fost convinsă că soţia și 
fiica dumneavoastră își pierduseră viaţa. 

Sam a lăsat vorbele să plutească în aer. 

Barnes și-a frânt, involuntar, mâinile, după care a oftat 
adânc. 

— Angela nu e o femeie prea echilibrată din fire. Nu m-a 
plăcut niciodată. M-am întrebat mereu dacă nu era, de 
fapt, îndrăgostită de Danuta. 

— Şi totuși, a avut dreptate. Şi poate că nu s-a înșelat 
nici în privinţa celeilalte jumătăţi a teoriei. 

Avocatul s-a aplecat înainte, ca și cum și-ar fi amintit 
brusc că se afla acolo pentru a-și exercita meseria. 


— Asta e o întrebare, sergent? 

Sam a zâmbit. 

— Ajung imediat și acolo, domnule. Angela crede că 
Danuta nu v-a părăsit. Și că dumneavoastră aţi ucis-o. Pe 
ea... și pe Lynette. 

Barnes a scos un sunet care semăna cu un râs. 

— Asta e o nebunie. Faptul că Harry Sim a fost găsit în 
lac, împreună cu ea, dovedește clar că Danuta m-a părăsit. 

— Nu, a ripostat Carol pe un ton leneș. Nu dovedește 
decât că trupul lui Harry Sim a fost aruncat în lac în 
același timp cu cel al Danutei și cu al fetiţei. 

— Ceea ce ridică o problemă, a intervenit Sam. Şi, 
înainte de-a încerca să sustineti că a fost cine știe ce pact 
suicidal bizar sau că Harry Sim a urmărit-o pe Danuta, a 
răpit-o împreună cu copilul și le-a ucis, după care și-a luat 
și el viaţa, ţin să precizez că dovezile pe care le avem sunt 
extrem de clare într-o anumită privinţă. Și anume, faptul 
că, indiferent de modul în care cei trei au ajuns în lac, nu 
au făcut-o din proprie voinţă. Cineva le-a înfășurat 
trupurile în folie de plastic, a legat de pachet un sac de 
pietre și l-a scufundat în lac. Și acela ești tu, nu-i așa, 
Nigel? 

— E absurd, a protestat avocatul. Aveţi de gând să ne 
spuneţi și ce dovezi aţi adunat în acest sens? Sau ne-aţi 
adus aici doar pentru a vă satisface niște porniri sadice? 

Sam a deschis dosarul așezat în faţa sa. i 

— Mai devreme, am făcut referire la un computer. În 
ciuda eforturilor de a şterge ceea ce se afla pe hard disk, 
experții noştri au reuşit să recupereze o mulțime de date. 
Aici - a arătat spre o pagină - este un întreg capitol cu 
privire la otrăvirea cu monoxid de carbon. Iar un alt fișier 
conţine indicaţii despre cum se ajunge la Wastwater și 
informaţii despre cât de izolat este locul și ce adâncime 
are lacul. Așa cum am menţionat, acest computer a fost 
găsit ascuns în fosta dumneavoastră locuinţă. 

— Oricine ar fi putut să planteze fișierele acolo. 

Barnes încerca să își păstreze calmul. 


— De ce să fi făcut așa ceva? Carol a pus întrebarea cu 
amabilitate, ca și cum era cu adevărat interesată să afle 
răspunsul. 

Barnes și-a descleștat mâinile și și-a trecut degetele prin 
părul des. 

— Ca să-mi însceneze mie toată povestea asta, desigur. 

— Tot nu înţeleg, a insistat Carol. De ce, dacă ar fi dorit 
să vă însceneze asta, acel cineva și-a dat atâta osteneală ca 
să planteze probele, pentru ca pe urmă să nu spună 
nimănui despre ele, riscând să rămână nedescoperite? 
Pare complet lipsit de sens. 

— O să găsim ADN-ul tău pe computer, a spus Sam. 
Acum  verificăm arhiva companiei producătoare de 
computere, Nigel. N-ai cum să te agăţi la nesfârșit de 
minciuni. 

A urmat un moment lung de tăcere, întrerupt într-un 
târziu de Barnes. 

— Ar fi putut fi chiar Danuta. S-a schimbat mult după ce 
a născut. A ridicat dintr-un umăr. 

Femeile și hormonii lor, știți cum e. Dau naștere unor 
manifestări cât se poate de ciudate. 

— O să-ţi spun eu cum cred că s-au petrecut lucrurile, a 
ripostat Sam. 

Avocatul a clătinat din cap. 

— Ba nu, nu cred, sergent. N-aveţi nimic împotriva 
clientului meu. Încercaţi să-l faceţi să mărturisească fără a 
avea probe. Destul! Fie îl puneţi sub acuzare, fie îl eliberaţi 
pe loc. 

— Nu, așteaptă! Barnes l-a oprit punându-și mâna pe 
brațul lui. Lasă-l să vorbească. Sunt curios ce poveste a 
putut să născocească. La urma urmei, un om prevenit e un 
om înarmat. 

Sam și-a adunat gândurile. Vorbele lui Tony îi răsunau în 
cap. „O singură șansă.” Și iată, acum o avea. 

— Cred că tu i-ai omorât pe toţi trei. Pastile de dormit ca 
să îi ameţești, apoi i-ai otrăvit cu monoxid de carbon, așa 
bănuiesc. Pe urmă ai scăpat de cadavre. Harry a fost 
cartea ta „ieși din închisoare”. Dacă trupurile aveau să fie 


găsite vreodată, ele constituiau dovada că Danuta avusese 
un amant. Și tu nu aveai să mai fii suspectat. 

— Dacă aș fi fost atât de deștept, n-ar fi trebuit să fac în 
așa fel încât să pară o crimă urmată de sinucidere? a 
întrebat Barnes. 

Sam a încuviințat. 

— Chestia asta mi-a dat de furcă la început. Dar, după ce 
am discutat cu Angela, mi-am dat seama că până și noi, 
polițiștii, așa tâmpiţi cum suntem, tot nu ne-am fi lăsat 
păcăliți de acest scenariu, având în vedere că Harry era un 
ratat notoriu. Danuta n-ar fi fugit în viața ei cu un 
asemenea bărbat. 

Nici măcar sub influența hormonilor postnatali. Așa că 
m-am gândit că ai elaborat un Plan B. 

— Fascinant, a spus Barnes. Și în ce constă acest Plan 
B? 

Sam a rânjit. 

— O să mărturisești că tu ai aruncat cadavrele în lac, nu- 
i așa? O să ne povestești cum l-ai suspectat pe Harry că ți- 
a răpit soția și copilul, așa că te-ai dus la parcul de rulote 
în care locuia, și acolo ai descoperit că au murit toţi trei 
din cauza intoxicației cu monoxid de carbon de la un reșou 
defect. Pe urmă vei suţine că ai fost pus în încurcătură. 
Pentru că nu deţineai nicio probă că soţia și fiica îţi 
fuseseră răpite. Şi declaraseși deja la poliţie că Danuta te 
părăsise. Așa încât poliţia avea să presupună că te-ai dus 
în parcul de rulote și că i-ai ucis într-un moment de furie și 
de gelozie, după care ai aranjat în așa fel încât să pară un 
accident. Şi atunci, singurul lucru care ţi-a trecut prin cap 
a fost să te descotorosești cât mai repede de cadavre. 

Barnes a izbucnit în râs, un hohot puternic, nefiresc. 

— Ăsta e cel mai absurd lucru care mi-a fost dat 
vreodată să-l aud. 

Avocatul s-a ridicat și a împins scaunul. 

— Bun. Gata, am terminat. Totul e o minciună sfruntată. 
Nu sunt dispus să mai ascult asemenea speculaţii, nici 
măcar un minut. 

Carol s-a aplecat peste masă. 


— Interviul s-a încheiat la ora 10.57 p.m. 

A închis aparatul. 

— Nu sunt deloc speculaţii, a continuat Sam, orice urmă 
de amabilitate dispărându-i acum din glas. Sunt fapte, 
fapte cât se poate de clare. Vom continua cercetările, 
Nigel. O să răscolim. O să-ţi luăm viaţa la puricat. Mâine 
vom anunţa descoperirea cadavrelor, iar Angela va da un 
interviu presei. A luat legătura cu foștii colegii de la bancă, 
și vor declara toţi că Harry era un ratat. Un soi de autist, 
din câte înţeleg. Vor comenta cât de rău a dus-o Danuta cu 
tine din moment ce a preferat să se încurce cu Harry Sim 
și să trăiască într-un parc de rulote cu el. Ia gândește-te! 
Cât de groaznic a putut să-i fie din moment ce a văzut 
salvarea în Harry? Pe urmă o să vină speculaţiile - oare 
chiar a fugit cu Harry? Şi cine a aruncat cadavrele în lac? 

Barnes s-a ridicat cu braţele atârnându-i de o parte și de 
alta a corpului și cu pumnii încleștaţi. Calmul de care 
dăduse până atunci dovadă începuse să dispară dezvăluind 
un nou personaj. 

— N-aveţi niciun drept să faceţi așa ceva! 

— Nu noi o s-o facem. Noi o să chestionăm însă toţi 
oamenii care v-au cunoscut, pe tine și pe Danuta. Prieteni, 
colegi, clienţi. Pentru că, Nigel, nu ești atât de isteţ pe cât 
pari. Ai ales o soluţie mult prea complicată. Ar fi trebuit să- 
i lași acolo, asfixiaţi și cu reșoul stricat, în cabana din 
parcul de rulote. Dar nu. A trebuit să faci pe deșteptul, a 
încheiat Sam pe un ton sarcastic. 

Barnes s-a repezit spre el, dar avocatul l-a prins de braţ, 
dezechilibrându-l. 

— N-aveţi nicio dovadă împotriva mea, a urlat el. 

— O să avem, a răspuns Sam. Fiindcă nu ești nici pe 
departe atât de deștept cum te crezi. Şi, când proștii vor să 
pară deștepţi, comit o groază de greșeli. S-a întors către 
Carol. Ce mașină conducea Nigel acum paisprezece ani? O 
mașină bună, pot să pun pariu. Un BMW sau un Mercedes, 
ceva de genul ăsta. Probabil că e și acum în circulaţie. 
Mașinile astea au motoare fiabile. 


Carol s-a prefăcut că meditează preţ de câteva clipe 
asupra problemei. 

— A, chitantele de la cardul de credit. Nu se poate să nu 
se fi oprit la o staţie de benzină ca să facă plinul, în drum 
spre parcul de rulote. E foarte probabil să găsim 
înregistrarea acestor plăţi. 

— Sau putem, pur și simplu, să dăm publicităţii o 
declaraţie prin care să anunţăm că nu mai cercetăm niciun 
alt suspect în cazul asasinării Danutei Barnes, a lui Lynette 
Barnes și a lui Harry Sim. Dacă tot nu vom obţine o 
condamnare, măcar să nu ne mai pierdem timpul degeaba. 

— Îmi ameninţaţi cumva clientul? a întrebat avocatul pe 
un ton mult prea șovăielnic pentru a-i îngrijora pe Sam ori 
pe Carol. 

— De când a devenit adevărul o ameninţare la adresa 
cuiva? Carol și-a luat cea mai inocentă expresie cu putinţă. 
Da, Sam are dreptate. Ăsta e modul cel mai eficient de a 
proceda. Am interogat soţul - ăsta ești dumneata, Nigel, în 
caz c-ai uitat după atâţia ani - și am ajuns la concluzia că 
nu mai trebuie să căutăm un alt suspect. Carol i-a strâns 
mâna lui Sam. Bun, așa rămâne. Uneori verdictul, dat de 
opinia publică e de ajuns. 

Barnes și-a privit înnebunit avocatul. 

— Trebuie să pui imediat capăt poveștii ăsteia. E un 
ultragiu. Sunt persecutat. 

Sam știa că avocatul nu avea motive îndreptăţite să 
protesteze. El și Carol fuseseră atenţi să nu depășească 
limitele. A lăsat tăcerea grea să plutească în aer, 
urmărindu-l pe Barnes cum își trecea degetele prin păr. 
După care, a adăugat, aproape în șoaptă: 

— Desigur, nimic din toate astea nu se va întâmpla dacă 
vei admite că ai pus în aplicare Planul B. 

— Am impresia că e o variantă destul de improprie, a 
replicat avocatul cu glas stins. 

— Ştiţi ceva? Eu și detectivul Evans mergem să bem o 
cafea și vă lăsăm să vă consultaţi în privinţa opţiunilor, a 
spus Carol îndreptându-se spre ușă, urmată de Sam. 


N-au scos niciunul o vorbă până când nu au ieșit din 
zona unde suspecţii erau, de regulă, ţinuţi în custodie. 
Apoi Sam s-a așezat pe vine, luându-și capul în mâini. 

— Îmi doream atât de tare să-l pot aresta sub acuzaţia 
de omor, a murmurat cu vocea înăbușită. E un criminal cu 
sânge-rece. 

— Da, știu. Dar bănuiesc că va mărturisi că a abandonat 
cadavrele și a obstrucţionat astfel justiţia. Pentru el va fi 
mai bine așa decât să riște toată viaţa să fie arătat cu 
degetul ca posibil ucigaș. 

Carol s-a ghemuit lângă Sam și și-a pus mâna pe braţul 
lui, încercând să-l consoleze. E și ăsta un rezultat, Sam. 

— Nu, nu e decât un sfert de rezultat. 

— Nici mie nu-mi place. Nu mi-a plăcut niciodată să nu 
duc lucrurile până la capăt. Dar uneori trebuie să te 
mulțumești cu mai puţin. Gata, cazul e închis. 

Sam a clătinat din cap și a oftat. 

— Tot timpul ne spui că noi vorbim în numele celor 
morţi. Câteodată, am însă impresia că nu ţipăm suficient 
de tare. 


CAPITOLUL 36 


Carol a recunoscut starea de spirit specială, freamătul 
de care echipa părea să fie cuprinsă în dimineaţa aceea. 
Așa se întâmpla ori de câte ori simțeau cu toţii că se aflau 
pe punctul de a face o breșă într-un caz. Apelul primit de la 
Paula cu o noapte în urmă semnalase intrarea anchetei 
într-o nouă fază și astăzi își convocase oamenii la ședință 
la ora șapte pentru că bănuia că toată lumea ardea de 
nerăbdare. lar faptul că Nigel Barnes mărturisise că 
aruncase cadavrele în Wastwater nu reprezenta decât un 
bonus. 

S-au strâns în jurul mesei de conferinţe, cu cănile de 
cafea în mâini. Tony a apărut și el în ultima clipă. 


— Niciun spectacol fără Puncht!, a spus vesel, înșfăcând 
scaunul cel mai apropiat și lăsându-și foile să cadă pe 
masă, în faţa lui. După care a privit în jur cu o uimire 
prefăcută. Din câte știam eu, era și un băiat nou în 
echipă... 

— Sergentul Parker a fost, inevitabil, chemat înapoi la 
facultate, a spus Carol uitându-se urât înspre el. Așa încât 
n-avem încotro, va trebui să ne mulțumim momentan cu 
tine. 

— Bine ai revenit, doctore, l-a întâmpinat Kevin. Carol a 
întrerupt brusc manifestările de simpatie. 

— Ce-ar fi să ne întoarcem la treburile noastre? S-a făcut 
liniște, așa că ea a continuat: Avem noutăţi. Paula, vrei să 
ne explici ce s-a întâmplat? 

A ridicat din sprâncene și a privit în direcţia ei. O 
atenţionase deja că, deși se bucura de veștile primite, nu 
era de acord cu intervenţia unui outsider în investigaţie. 

Paula părea să-și fi repetat înainte discursul, pregătindu- 
se să-și susţină cauza. 

— leri-seară am trecut pe aici împreună cu doctorița 
Elinor Blessing... 

Planurile ei, atât de elaborate, s-au risipit ca fumul când 
colegii au început să strige și să fluiere. 

Carol și-a dat seama că aveau cu toți nevoie să se 
destindă, așa că i-a lăsat în pace. În plus, Paula o căutase 
cu lumânarea. 

— N-aţi putut și voi să găsiți un loc mai discret? a 
întrebat Kevin pe un ton prefăcut nevinovat. 

— Foarte amuzant, ce să zic. Mă prăbușesc de râs, a 
replicat Paula fără să se supere. 

Descoperirea făcută de Elinor pusese capăt planurilor 
lor de-a petrece o noapte pasională, dar ea se simţea și 
acum ațâţată, poate și din cauza lipsei de somn. 

— Unii dintre voi și-o amintesc probabil pe doctorița 
Blessing din cazul Robbie Bishop și știți că ne-a fost de 
mare ajutor, a continuat ea. Alte urale și înghionteli. Ei 
bine, Elinor ne-a salvat din nou. Paula a făcut un semn 
spre Stacey, care a apăsat câteva taste pe laptopul așezat 
în faţa ei. 

Graficele familiare ale analizelor ADN au apărut pe 
ecran. În partea stângă se află ADN-ul lui 

Daniel, a explicat Paula. Iar în dreapta, cel al lui Seth. 
Dacă vom privi cu atenţie, vom descoperi multiple 
similitudini. Stacey a evidenţiat anumite zone din grafice. 
După doctorița Blessing, acest fapt demonstrează că între 
Daniel și Seth există o legătură de sânge. 

Stacey a apăsat alte taste, și pe ecran au apărut alte 
două profiluri ADN. 

— Jennifer și Niall, a precizat Paula. Același rezultat. 
Stacey a luminat din nou zonele relevante. 

Azi-noapte, la ora două, l-am sculat pe doctorul Shatalov 
din pat să verifice supoziţiile lui Elinor, a continuat Paula. 
Le-a confirmat. După care a luat legătura cu cineva de la 
universitate, mai specializat decât el în testele ADN. Și 
persoana este de părere că toţi cei patru copii sunt fraţi 
vitregi. 

— Vrei să spui că mamele lor au întreţinut relaţii 
amoroase cu același individ și au rămas însărcinate? Toate 
în același an? Pare o nebunie, a spus Kevin neîncrezător. 

— Sigur că nu. Este evident ceea ce vreau să susţin. Mă 
rog, cel puţin pentru o lesbiană. E vorba despre 
inseminare artificială. Știm deja că așa s-a născut Seth, cu 
ajutorul unui donator. 

Toţi cei adunaţi în jurul mesei au încremenit de uimire. 
Apoi Tony s-a aplecat în faţă. 

— Sămânţa cea rea, a spus el. Capătul liniei de 
descendență. Asta face individul. Nu îi omoară pentru că 
seamănă cu el. Ci pentru că sunt parte din el. 

Pentru inspectorul-șef Stuart Patterson aceasta era o 
discuţie pe care nu o putea lăsa pe seama altcuiva. Așa 
cum familia Maidment primise anunţul morţii fiicei din 


partea unui ofițer superior, merita să fie tratată cu aceeași 
curtoazie și atunci când avea să le fie adresată o întrebare 
atât de personală, care nu mai suferea amânare. Cu puţin 
noroc, avea să-i găsească pe amândoi acasă. 

Paul Maidment a fost cel care a deschis ușa. Era 
complet îmbrăcat și proaspăt bărbierit. Arăta exact ca 
orice alt om de afaceri de succes, pregătit să înceapă o 
nouă săptămână de muncă, atâta doar că în ochi nu îi 
sclipea nicio lumină. A dat din cap, oftând, la vederea 
polițistului. 

— Intraţi, l-a invitat fără vlagă. 

Patterson l-a urmat în bucătărie. Tania Maidment era 
așezată la masă, într-un halat de casă. Avea părul 
nepieptănat, încâlcit și răsfirat în toate direcţiile, ca și cum 
abia se trezise din somn. Umbre întunecate îi înconjurau 
ochii, și nu se afla, în mod cert, la prima ţigară pe ziua 
aceea. 

— L-aţi arestat? a întrebat imediat ce a dat cu ochii de 
Patterson. 

— Mi-e teamă că nu, a spus el rămânând în pragul ușii, 
întrucât nu l-a invitat nimeni să intre și să ia loc. Dar 
facem progrese, a adăugat. 

— Progrese? a izbucnit Paul Maidment. Ce vreţi să 
spuneţi cu asta? 

Patterson nu a știut, pe moment, ce să răspundă. Şi-a 
dorit ca Ambrose să fi fost alături de el. I-ar fi prins tare 
bine acum prezenţa lui impasibilă și acel aer de siguranţă 
pe care îl degaja. 

_ — Trebuie să vă pun o întrebare în legătură cu Jennifer. 
Imi dau perfect seama că este o chestiune delicată, dar n- 
am încotro, sunt nevoit să v-o pun. 

Tania a pufnit. 

— Credeam că n-a mai rămas nimic personal în familia 
asta care să nu fi fost deja călcat în picioare. Aveţi idee cât 
de greu e să încerci să te agăţi de amintiri când poliţia și 
presa scormonesc de zor prin viaţa fiicei tale? 

— Îmi pare rău, s-a scuzat Patterson. Dar am neapărat 
nevoie de ajutorul dumneavoastră. A simţit că gulerul de la 


cămașă îl strânge. Jennifer a fost concepută în urma 
inseminării artificiale? 

Tania a împins scaunul în spate, zgâriind puternic gresia 
de pe jos. A sărit în picioare, furioasă. 

— Ce dracu' are asta de-a face cu ancheta? Doamne, 
Dumnezeule, nu mai avem parte de niciun pic de 
intimitate? 

Soţul s-a repezit și a luat-o în braţe. Femeia s-a întors 
spre el, apucându-l strâns de cămașă și lovindu-l cu pumnii 
în piept. 

— Da, a răspuns el cu lacrimi în ochi, ţinând-o 
îmbrăţișată. Ne-am dorit să avem copii. Și am tot încercat. 
A oftat. Am încercat ani în șir. Și pe urmă am făcut teste. 
Și s-a dovedit că sunt steril. Așa că am apelat la o clinică 
de fertilitate din Birmingham. Tania a rămas însărcinată la 
a doua inseminare. 

Femeia l-a privit pe Patterson cu ochii scăldaţi în 
lacrimi. 

— Paul a tratat-o întotdeauna pe Jennifer ca și cum ar fi 
fost propriul copil. 

— Dar era fetița mea, a insistat el. Şi niciodată nu m-am 
gândit la ea în alt fel. 

— Jennifer știa acest lucru? a întrebat Patterson. 

Maidment și-a ferit privirea. 

— Nu, nu i-am spus. Când era mică, ne-am propus să-i 
mărturisim într-o bună zi, dar... 

— Eu am hotărât să nu-i spunem, a intervenit Tania. Nu 
era cazul. Am căutat un donator care să semene cu Paul. 
Nimeni n-a știut în afară de noi doi, așa încât nici măcar în 
familie nu a existat cineva căruia ar fi putut să-i scape vreo 
vorbă la un moment dat. 

Ceea ce răspundea deja următoarei întrebări pe care 
Patterson intenţionase să le-o adreseze. 

— Vă mulţumesc foarte mult pentru sinceritate, a spus 
el. 

— Cum de aţi ajuns să ne puneţi o asemenea întrebare? 
s-a interesat Maidment. 


— S-ar putea să aibă legătură cu o pistă pe care o 
urmărim acum în anchetă. 

— Hristoase! Altceva mai lipsit de sens nu aţi găsit de 
zis? a întrebat Tania. Acum o să vă rog să plecaţi. 

Maidment a venit în urma lui, pe hol. 

— Îmi cer scuze, a spus el. 

— N-aveţi de ce. 

— Tania nu se simte prea bine. 

— Da, am văzut. Dar, credeţi-mă, facem tot ce putem. 

Maidment a deschis ușa. 

— Știu. Ceea ce o supără pe ea e faptul că asta s-ar 
putea să nu fie de ajuns. 

Patterson a încuviinţat din cap. 

— Şi pe mine mă îngrijorează acest gând. Dar să știți că 
n-avem nici cea mai mică intenţie să ne dăm bătuţi, 
domnule Maidment. Și fiți convins că am făcut cu adevărat 
progrese. 

S-a îndreptat spre mașină simțind ochii tatălui îndurerat 
sfredelindu-i spinarea și știind undeva, în adâncul fiinţei 
sale, că, indiferent de rezultatul anchetei, pentru Tania nu 
avea să fie niciodată de ajuns. Şi-a dat seama că era destul 
de egoist pentru a se bucura că nu se afla în locul lor și nu 
trebuia să treacă printr-un asemenea iad. 

Paula era gata să plece, renunțând să mai aștepte ca 
Mike Morrison să vină să-i deschidă, când l-a auzit 
umblând la ușă. Purta un tricou și boxeri și duhnea a 
băutură. 

— A, dumneavoastră sunteţi, a mormăit bărbatul 
răsucindu-se pe călcâie și întorcându-se în casă. 

Paula i-a luat spusele drept invitaţie și l-a urmat în 
camera de zi, care părea de-a dreptul devastată. Sticle 
goale de whisky stăteau aliniate de-a lungul unei canapele. 
Pe măsuţa de cafea, șapte sticle de whisky din malţ erau 
așezate în șir, de la aproape plină până la aproape goală. 
Lângă ele se afla un pahar jegos, mare, fără picior. 
Morrison s-a întins după el imediat ce s-a trântit, greoi, pe 
canapea. Alături era un pled, cu care și-a învelit picioarele. 
În încăpere era frig, dar tot persista un miros stătut de 


băutură și de murdărie umană. Paula a încercat să respire 
pe gură, cât mai discret. 

Privirea i-a fost atrasă de televizor. Pe ecran era 
îngheţată imaginea lui Daniel, împreună cu mama sa, 
amândoi îmbrăcaţi în costume pentru sporturi de iarnă, 
strâmbându-se la aparatul de fotografiat. În fundal, munţi 
acoperiţi de zăpadă. Morrison și-a turnat o înghiţitură de 
alcool și i-a prins privirea. 

— Minunile tehnologiei moderne. Chestia asta îi readuce 
la viaţă, s-a bâlbâit el. 

— Nu faci bine ce faci, Mike, a spus Paula cu blândeţe. 

Bărbatul a scos un hohot spart. 

— Nu? Ce altceva mi-a rămas de făcut? Mi-am iubit 
soția. Mi-am iubit băiatul. Nu mai am pe nimeni pe lumea 
asta nenorocită. 

„La asta nu prea ai replică”, și-a spus Paula. Mai târziu 
avea să-l sune pe medicul lui de familie. 

Și să telefoneze și la el la birou, să se intereseze ce 
prieteni avea Morrison. Omul trecea printr-o suferinţă 
sfâșietoare, imposibil de ignorat. 

— Trebuie să-ţi pun o întrebare, a spus ea. 

— O întrebare în plus sau în minus ce mai contează? Tot 
n-avem cum să-i sculăm din morți. 

— Nu. Dar putem să-l oprim pe criminal, să nu mai 
nenorocească și alte familii. 

Morrison a izbucnit din nou într-un râs nebun. 

— Îţi închipui că îmi mai pasă acum de alţii? 

— Da, Mike, eu așa cred. Pentru că ești un om cu suflet 
bun și nu vrei să treacă și alţii prin ce treci tu acum. 

Ochii lui s-au împăienjenit de lacrimi. Și le-a șters cu 
dosul palmei. A sorbit din nou din paharul de whisky, apoi 
a spus: 

— la mai du-te dracului! Bun, care-i întrebarea? 

„Am ajuns aici. Acum nu mai e loc de întoarcere.” 

— Tu și Jessica aţi urmat vreun tratament de fertilitate 
pentru a-l avea pe Daniel? 

Morrison a rămas cu paharul suspendat în mână, la 
jumătatea drumului spre buze. 


— Cum mama naibii aţi aflat de chestia asta? 

— N-am aflat. Vreau să spun că nu sunt deocamdată 
sigură. De asta te și întreb. 

Morrison și-a frecat bărbia ascuţită. 

— Jess a făcut mai multe avorturi spontane. Era 
disperată să aibă un copil. Eu nu eram la fel de înnebunit. 
Dar n-am fost niciodată în stare s-o refuz. S-a uitat din nou 
spre televizor. Așa că am ajuns să ne facem o serie de 
teste. Și-a mușcat buzele. Şi concluzia a fost că era 
alergică la sperma mea, a continuat. [ţi vine să crezi? Noi 
ne  consideraserăm întotdeauna perfecţi unul pentru 
celălalt, și când colo era alergică la mine. A mai luat o 
înghiţitură de whisky. Eu eram dispus să las lucrurile așa, 
dar ea nu. Am fost la clinica de fertilitate de la spitalul 
Bradfield Cross și am luat sperma de la un alt tip. 

— Probabil că ţi-a fost tare greu. 

— Nici n-ai idee. Aveam senzaţia că un alt bărbat se 
atinsese de ea. De soţia mea. Morrison s-a scărpinat în 
cap. Sigur, în mintea mea știam că nu era așa. Dar sufletul 
îmi spunea cu totul altceva. 

— Şi ce s-a întâmplat după nașterea lui Daniel? 

Un zâmbet tandru a luminat fața răvășită de durere a 
bărbatului. 

— A fost dragoste la prima vedere. Şi așa a rămas 
pentru mine cât timp a trăit Daniel. Dar, în același timp, 
eram conștient de faptul că era un străin. Nu era carne din 
carnea mea. Și n-am știut niciodată ce se petrecea în 
mintea lui. L-am iubit până peste poate, dar nu l-am 
cunoscut niciodată cu adevărat. A gesticulat către 
televizor. Asta încerc și acum să fac. Numai că e prea 
târziu, nu-i așa? 

Nu mai era nimic de spus. Paula s-a ridicat și l-a bătut 
pe umăr. 

— Ținem legătura! 

I se părea că nu rostise în toată viaţa ei ceva mai lipsit 
de sens. 

— Ăsta a fost începutul sfârșitului în căsnicia mea, a 
spus Lara Quantick pe un ton amar. Am crezut că un copil 


avea să ne readucă împreună. Dar el s-a purtat ca o 
nenorocită de gorilă cu spate argintiu. L-a urât pe Niall de 
cum s-a născut, pentru că, în ochii lui, nu el era tatăl. Plus 
că asta îi amintea în permanenţă că nu era un bărbat 
adevărat. Sunt sigură că nici acum n-are cine știe ce 
regrete. 

Sam a dat din cap, încercând să afișeze o expresie 
înţelegătoare. Obţinuse ceea ce voise. 

Confirmarea faptului că Niall Quantick se născuse prin 
contribuția unui donator de spermă, la spitalul Bradfield 
Cross. Nu vedea ce altceva util îi mai putea oferi Lara 
Quantick. Tot ce îi mai rămânea acum de făcut era să o 
șteargă, înainte ca ea să-i vâre pe gât întreaga istorie a 
căsniciei ei destrămate. 

Aproape că îl compătimea pe fostul soţ. Putea să parieze 
că, ori de câte ori cei doi se certau, Lara nu avea nicio 
reţinere în a-i arunca în faţă lipsa de bărbăţie. S-a ridicat 
plictisit. Doar era polițist, nu consilier marital, și, în timp 
ce el pierdea vremea în apartamentul ei prăpădit, alţii se 
aflau în mijlocul acţiunii. 

— Păstrăm legătura, a spus cu gândul deja pe jumătate 
aţintit spre cu totul altceva. 

Ambrose avusese o atitudine ambivalentă cu privire la 
măsurile antiteroriste încă de când guvernul le adoptase. 
In general, polițiștii salutau orice nouă reglementare care 
le conferea puteri sporite și îi ajuta să facă din stradă un 
loc mai sigur. Dar, ca om de culoare, pe Ambrose îl 
deranjau tentativele de izolare sau de luare în vizor a 
minorităţilor. Partidul aflat momentan la putere era, 
chipurile, de stânga, deși se dovedise și el capabil să ia 
măsuri destul de represive. Dar cine știa cum aveau să fie 
aplicate noile norme de un regim căruia nu îi păsa de 
libertăţile civile? Doar se văzuse cât rău făcuseră în SUA 
sub președinția lui Bush! Deci într-o ţară unde principiul 
echilibrului instituţional funcţiona cu mai multă forță decât 
în Regatul Unit. 

Recunoștea însă că anumite elemente din noua legislaţie 
îi facilitau munca. Sigur, uneori trebuia să interpretezi 


totul într-un sens mai larg și să faci pe cineva să pară mai 
periculos decât era în realitate, dar acum puteai obţine 
date concrete și deci puteai administra probe mult mai 
ușor decât pe vremuri. De pildă, listele pasagerilor care 
zburau cu avionul. Înainte, era un adevărat coșmar dacă 
încercai să afli de la autorităţile aeronautice numele celor 
care foloseau avioane private. Erai obligat să obţii mai 
întâi mandat de la magistrati, iar aceștia se lăsau uneori cu 
greu convinși că nevoia ta de informaţii era mai justificată 
decât dreptul la confidenţialitate al clientului. Și pe urmă 
trebuia să te rogi ca lista să nu fi fost distrusă. 

Acum totul era mai simplu. Dacă urcai într-un avion, erai 
automat înregistrat în sistemul computerizat de servicii de 
securitate. Și polițiștii reușeau, de obicei, să dea de câte 
un ofițer amabil, care înţelegea că prinderea unui criminal 
era mult mai importantă decât niște noțiuni vagi cu privire 
la intimitatea personală. În special dacă erai genul de 
copoi care își făcea cu ușurință prieteni, nu dușmani. 

Așa se face că în acea dimineaţă de luni Ambrose a 
primit un SMS de la un apelant necunoscut. 

Textul era scurt: Amicu tau nu a urcat in avion. Si nici 
nu a luat altul. 

Ambrose s-a felicitat pentru intuiţia de care dăduse 
dovadă. Cu o zi în urmă muncise pe brânci. 

La sfârșitul zilei, adăugase încă două nume pe lista 
suspecţilor. Nu îl părăsise însă nicio clipă senzaţia acută 
că individul căutat era cel cu sistemul de securizare a 
datelor, mai ales după ce partenera lui îi arătase 
echipamentul de care dispuneau. Dacă cineva era capabil 
de hărțuire în spaţiul virtual, așa cum, în mod evident, era 
cazul cu crimele cercetate, atunci acela era Warren Davy. 
Și, în ciuda spuselor iubitei lui, Warren Davy nu se afla în 
Malta. Era undeva, pe aproape, un criminal în serie pus în 
continuare pe fapte mari. 

Și, oriunde se ascundea, Ambrose era gata să parieze că 
pusese ochii pe următoarea victimă. 

După deznădejea din ultimele zile, Carol era aproape 
exaltată la vederea fluxului de informaţii care curgea acum 


spre ea. Începeau să apară conexiuni, iar ea trăia emoția 
vânătorului care ajunge, în sfârșit, să-și încolțească prada. 
Descoperirea legăturii de rudenie prin intermediul 
analizelor ADN dăduse totul peste cap, confirmând ipoteza 
lui Tony, cum că nu aveau de-a face cu crime de natură 
sexuală. 

Acum știau cu certitudine că toate cele patru victime se 
născuseră prin inseminare artificială. Trei dintre mame 
fuseseră tratate într-o subunitate specializată în probleme 
de fertilitate din cadrul spitalului Bradfield Cross, iar a 
patra - la o clinică privată din Birmingham. Următoarea 
vizită pe care și-o planificase era la clinica locală din 
Bradfield. Nu avea nici cea mai vagă idee la ce informaţii 
să se aștepte. Cunoștinţele ei despre legislaţia privind 
donatorii de spermă erau vagi, dar știa că, la vremea când 
fuseseră concepuţi copiii, anonimatul era asigurat. 

Tocmai voia să o cheme pe Paula și să îi spună să-și ia 
haina pe ea pentru a o însoţi, când a auzit telefonul 
sunând. 

— Stuart Patterson, s-a grăbit să se prezinte 
interlocutorul înainte ca ea să apuce să rostească vreo 
vorbă. Cred că Alvin a dat de urma unui suspect. 

— Alvin e sergentul tău, nu-i așa? Cel care colaborează 
cu poliţia din Manchester? 

— Corect. Toată ziua de ieri a bătut din ușă în ușă, 
verificând numerele de înregistrare auto. A dat peste 
câteva chestii promițătoare, dar una e cea mai cea - 
prietena lui, care îi e și partener de afaceri, susţine că 
tipul e în Malta, numai că nu e așa. Individul corespunde 
perfect profilului. Cei doi au o firmă, îi zice DPS, care se 
ocupă cu securizarea computerelor și cu stocarea datelor, 
şi... 

— la-o mai încet, Stuart. Carol a încercat să proceseze 
informaţiile trunchiate și a simţit cum i se învârte capul. 
Ce legătură are Malta cu treaba asta, că n-am înţeles? 

— Scuze, scuze. Doar că... știi, am senzaţia că în sfârșit 
am dat de ceva. Totul se îmbină - profilingul cu metoda 
clasică a bătutului din ușă în ușă și cu tehnologia -, și uite 


așa ajungem să avem rezultate. Carol l-a auzit cum trage 
aer în piept. Bun, a continuat Patterson. Uite cum vine 
treaba: una dintre mașinile care au trecut prin Worcester 
în ziua morţii lui Jennifer a fost o Toyota Verso înregistrată 
pe numele Warren Davy. Individul e asociat într-o firmă de 
securizare a datelor computerizate, DPS. Alvin a fost la el 
acasă și a aflat că lipsește de mai bine de o săptămână. 

Prietena lui susţine că a plecat cu avionul în Malta 
pentru a instala un sistem informatic la sediul unui client. 
Dar Alvin a verificat lista pasagerilor și a descoperit că 
Davy nu s-a urcat în avionul pentru care rezervase bilet. Și 
nici n-a luat alt zbor. A dispărut imediat după moartea lui 
Jennifer, înaintea uciderii celor trei băieţi. A minţit-o pe 
prietena lui și a inventat povestea cu Malta pentru a se 
putea ocupa în voie de celelalte crime. 

— Ce e cu prietena lui? Ce zice Alvin? Crede că ea e la 
curent? 

— Nu, n-are habar de ceea ce se petrece, cel puţin așa 
bănuiește Alvin. I-a lăsat datele lui de contact, și fata i-a 
promis că o să i le transmită lui Davy cu proxima ocazie. 
Deocamdată însă, Alvin n-a fost sunat. 

— Şi crezi că va fi? 

— Asta depinde de cât de deștept se consideră tipul. 
Poate că se crede suficient de șmecher pentru a blufa. 

Patterson vorbea în continuare la fel de entuziasmat. 
Carol îl înţelegea, deși ea, una, reușea să-și ascundă mai 
bine emoţiile. A văzut o umbră căzând pe ușă și pe Stacey 
zăbovind în prag. A ridicat două degete, în semn că mai 
avea un pic și încheia conversaţia. 

— Ce părere ai, crezi c-ar trebui să facem publice 
informaţiile? a întrebat Patterson. Să publicăm poza tipului 
în ziare, să cerem oamenilor să ne sune dacă l-au văzut pe 
undeva? Sau poate să percheziţionăm ferma unde locuiește 
împreună cu iubita lui, să vedem dacă găsim ceva? 

Era o chestiune asupra căreia Carol voia să se consulte 
mai întâi cu Tony. Instinctele îi spuneau să nu dezvăluie 
încă nimic presei, dar, fără indicii cu privire la următoarea 


lovitură pusă la cale de ucigaș, asta putea fi o strategie 
extrem de riscantă. 

— Pot să te sun eu înapoi, Stuart? Nu vreau să luăm o 
decizie pripită. Vorbim mai încolo. Și felicită-l pe Alvin din 
partea mea. 

Carol și-a trecut o mână prin păr și i-a făcut semn lui 
Stacey să intre. 

— Nimic zile în șir, și pe urmă toate se precipită, a spus 
ea. O să te rog să lași deoparte orice altceva și să te 
concentrezi asupra unui tip pe nume Warren Davy, asociat 
la o firmă de securizare a datelor computerizate, DPS. 
Vreau să știu totul despre el. Situaţia financiară, convorbiri 
telefonice, totul. 

Stacey a ridicat din sprâncene. 

— Dar îl cunosc pe Warren Davy. 

Carol a privit-o șocată. 

— İl cunoşti? Cum așa? 

— Ei, vreau să spun că ne-am întâlnit în spaţiul virtual. E 
expert în securitate. M-a contactat de câteva ori în 
legătură cu niște aplicaţii de programe. Am conversat pe 
net. E foarte bun meseriaș. El e suspectul? a întrebat pe un 
ton îngrijorat. 

— E vreo problemă? 

Stacey a clătinat din cap, fără ca tulburarea să i se 
risipească. 

— Nu, nu am nicio problemă, în sensul vreunui conflict 
de interese. Nu mi-e prieten și nici nu întreţinem relaţii de 
afaceri... Dar, dacă se ascunde, te previn că va fi foarte 
greu să-l găsim. 

— A, grozav, asta ne mai lipsea, a mormăit Carol. 

Stacey s-a luminat la faţă. 

— O să iau povestea asta ca pe o provocare personală. 
Am un atu în faţa lui: faptul că nu știe că sunt polițistă. 
Pentru el, nu sunt decât o altă împătimită de computere. 
Dacă ar ști cu cine se înfruntă, și-ar lua toate precauţiile 
pe care le-ar crede de cuviinţă, dar așa, dacă își închipuie 
că n-are de-a face decât cu novici, poate va fi ceva mai 


neglijent. Bine, o să mă apuc imediat de treabă. Dar voiam 
să discut ceva cu tine. 

Merita să o asculţi pe Stacey ori de câte ori catadicsea 
să deschidă gura, ăsta era un fapt știut. 

— Da, Stacey, a spus Carol. 

— M-am jucat puţin pe computer. Codurile puse cu atâta 
amabilitate la dispoziţie de cei de la Rigmarole m-au adus 
direct la ușa din spate a sistemului lor de operare. De aici 
încolo mi-ar fi ușor să instalez un C & A global pe Rig. 

— Eşti drăguță să-mi traduci chestia asta? C & A nu e un 
lanț european de magazine universale? 

— Înseamnă „capturează și analizează”, a precizat 
Stacey. li ceri serverului să caute o anumită combinaţie de 
taste, după care stabilești niște criterii de eliminare. Aș 
putea să-l programez să-mi găsească toate persoanele care 
folosesc drept nume de utilizator o literă dublată. Pe urmă 
aș putea să verific manual toată corespondenţa lor. În felul 
acesta, am identifica următoarea ţintă și am ţine-o sub 
observaţie. Şi practic l-am putea prinde pe criminal asupra 
faptei. 

Carol a privit-o neîncrezătoare. 

— Chiar crezi că o să meargă? 

— Din punct de vedere informatic, este perfect fezabil. 
N-am cum să știu cum vor evolua lucrurile atunci când va 
veni rândul vostru, pe teren. E mult de muncă. Dar cred că 
merită încercat. 

Carol a stat câteva clipe pe gânduri, apoi s-a decis. 

— OK. Fă-o! Dar prioritatea rămâne Warren Davy. Ar fi 
grozav dacă ai putea să-i localizezi apelurile de pe 
telefonul mobil. 

— Abracadabra, a aruncat Stacey peste umăr, ieșind din 
birou. 

Carol putea să jure că sesizase o nuanţă de ironie în 
tonul lui Stacey. 


CAPITOLUL 37 


Alvin Ambrose întârzia. Paula fusese trimisă să-l 
întâlnească și să-l pună la curent, dar el tocmai sunase, 
anunţând-o că făcuse pană și că avea să întârzie vreo 
patruzeci de minute. Paula primise mesajul în parcarea de 
la spitalul Bradfield Cross exact în clipa când ieșea, 
împreună cu Carol, de la o întrevedere neproductivă cu 
consultanta de la clinica de fertilitate. 

— Va trebui să discut din nou cu Blake, spusese Carol. 
Îmi trebuie un mandat de urmărire pentru cazul în care 
Stacey va da de o potenţială victimă. Ce-ar fi să încerci să 
mănânci acum ceva, înainte de întâlnirea cu sergentul 
Ambrose? După cum văd eu că decurg lucrurile, e posibil 
să nu mai apuci pe urmă. 

Paula s-a gândit să profite de ocazie. I-a trimis lui Elinor 
un mesaj: La Strbks*?. Fac cinste cu latte. N-avea cine știe 
ce speranţe, dar ar fi fost mai plăcut dacă ar fi avut 
companie. A cumpărat două cafele și un sendviș panini și 
s-a așezat lângă fereastră. Cu spatele la spital. Nu voia să 
pară disperată. 

După unsprezece minute - nu că le-ar fi numărat -, 
Elinor s-a ivit în blugii ei negri, fluturându-și în vânt 
halatul alb. 

— Nu pot să stau decât douăzeci de minute, a spus 
aplecându-se să o sărute călduros pe Paula pe obraz. 

— Şi eu mă grăbesc. A împins unul dintre paharele cu 
cafea spre Elinor. N-am știut dacă vrei să și mănânci ceva. 

— Nu, nu mi-e foame. Ai avut o zi bună? 

— Așa și așa. Până la patru am stat la birou, apoi am 
plecat și m-am întors acolo la șapte. Ai avut o idee foarte 
inspirată cu ADN-ul, ne-a pus realmente pe o pistă nouă. 
Mersi. A rânjit. Chiar dacă am fost luată la mișto. 

— Din fericire, Stacey a fost și ea cu noi și ne-a oferit un 
alibi, a intervenit Elinor. 

— În ciuda tachinărilor, am fost vedetă în dimineaţa 
asta, la ședință. Ceea ce n-a fost rău deloc, având în 
vedere că după aia am avut parte numai de lucruri 
neplăcute. 

I-a povestit despre întâlnirea de mai devreme cu Mike 
Morrison. 

— Nici nu pot să-mi închipui cât de greu îi e, a spus 
Elinor. Cum să-ţi revii după ce îţi pierzi mai întâi fiul, și 
încă într-un asemenea mod, apoi imediat și soţia? 

Paula a oftat. 

— E uimitor câte poate îndura omul. 

Elinor i-a aruncat o privire vicleană. 

— Într-una din zile sper să-mi povestești și mie ce ţi s-a 
întâmplat. 

Paula a zâmbit. 

— Păcat că nu toţi doctorii sunt la fel de înţelegători ca 
tine. 

— Cum adică? 

Elinor a amestecat în cafea și a privit-o întrebător. 

Paula a chicotit. 

— Uite așa bine. Tocmai am avut o întrevedere deloc 
fructuoasă cu doamna Levinson a ta. 

Elinor s-a strâmbat, oripilată. 

— Nu e a mea. Din fericire, am reușit să evit să fiu 
repartizată în echipa ei. Domnul Denby pare un îngeraș în 
comparaţie cu ea. Ştii ce se spune despre specialiștii în 
fertilitate? Paula a clătinat din cap. Că toţi doctorii se cred 
Dumnezeu, dar specialiștii în fertilitate chiar sunt. Noi 
ceilalți n-avem putere decât asupra morții. Dar doamna 
Levinson și amicii ei au puterea de a da viaţă. O știu șiei 
foarte bine, așa că au grijă să-ţi scoată ochii cu asta. 

— Cred că așa se explică, dar numai parţial, motivele 
pentru care a fost atât de necooperantă cu noi, a spus 
Paula. Deși de data aceasta bănuiesc că legea e de partea 
ei. 

— De ce aţi apelat la ea, mai exact? 

— Ei bine, am stabilit că între toate cele patru victime 
ale noastre există o legătură de sânge. Sunt fraţi vitregi, 


cel mai probabil. În trei dintre cazuri, mamele au fost 
inseminate aici, la spitalul Bradfield Cross. Am încercat să 
aflăm cine este donatorul. 

Elinor și-a strâns buzele, făcând un cerculeţ și suflând 
aerul afară cu un șuierat. 

— Văd că nu vă e teamă de nimic. 

— Şi, dacă ne e, încercăm să nu o arătăm. 

— Şi ea v-a spus că nu aveţi cum să aflaţi, nu? 

— Exact. Jordan a  ameninţat-o cu o hotărâre 
judecătorească, iar ea i-a râs în faţă. Nimeni n-a mai tratat- 
o pe Carol Jordan în halul ăsta, cel puţin din câte știu eu. 

— Totuși, femeia are dreptate, să știi. O hotărâre 
judecătorească ar fi complet inutilă. Pentru că nici măcar 
doamna Levinson nu are acces la această informaţie. 
Inainte, când procedeul era strict anonim, donația era 
înregistrată sub un număr unic de identificare. Pentru a 
face legătura dintre număr și donator singura modalitate 
este de a verifica în baza de date de la Autoritatea de 
Fertilitate Umană și Embriologie (HFEA®). Datele sunt 
stocate pe un singur computer. Chiar dacă Stacey ar reuși 
să spargă codul, tot nu ar ajunge la informaţii. Pentru asta 
trebuie să fii prezent fizic. Să lucrezi efectiv pe computerul 
lor. 

— Cum de știi toate astea? a întrebat Paula. Tu cu gura 
ta mi-ai spus că n-ai fost cooptată în echipa doamnei 
Levinson. 

— Am scris o lucrare de masterat pe tema accesului la 
informaţii cu caracter medical în epoca digitală. Sunt un 
rezident ambițios. Și vreau să fac carieră. 

— Nu se poate să nu existe niciun fișier de siguranţă, a 
obiectat Paula. N-au cum să se bazeze doar pe un 
computer pentru stocarea unor date de asemenea 
importanţă. 

— Da, așa cred și eu. Numai că n-am nici cea mai vagă 
idee care e treaba cu aceste fișiere, și cred că nimeni nu 
știe, cu excepţia celor de la IT și de la HFEA. 


6 În engleză, în original, Human Fertilisation and Embryology Authority 
(n. Red.) 


Elinor a continuat să amestece gânditoare în paharul de 
cafea. 

— Doamna Levinson ar fi putut și ea să ne lămurească, 
dar n-a făcut-o, s-a plâns Paula. Ne-a trimis, pur și simplu, 
la plimbare. N-a vrut nici măcar să ne explice cum de 
sperma a ajuns în Birmingham. 

Paula a mușcat furioasă din sendviș. 

— Cu asta te pot lămuri eu. Nu e cine știe ce. Există 
niște indicaţii, cum că nu trebuie să folosești sperma de la 
un donator în mai mult de zece cazuri de inseminare 
reușită. Motivul fiind acela că nu se doreşte 
compromiterea sursei cu sute de copii cu aceiași gameti. Şi 
trebuie evitată apariţia într-un oraș a zece copii de 
aproximativ aceeași vârstă și cu același tată. Pentru că 
psihologii consideră că posibilitatea de a te îndrăgosti de o 
rudă necunoscută este mai mare decât aceea de a te 
amoreza de un străin. 

— Zău? Ce ciudat! 

— Dar adevărat. Deci, dacă ai norocul să dai peste un 
donator deosebit de fertil, după cinci, șase inseminări 
reușite, în mod normal trimiţi sperma la o clinică dintr-un 
alt oraș. Presupun că așa s-a întâmplat și în cazul 
victimelor voastre. 


— Are sens. Paula a privit-o drept în ochi. Văd că te 
descurci de minune. Practic, ne-ai devenit indispensabilă. 

— Mda, ăsta e scopul vieţii mele. Elinor a căzut pe 
gânduri. Ascultă, știu că n-ar trebui să-mi bag nasul... Dar, 
spune-mi, îl suspectaţi pe donator că ar fi criminalul? 

Paula s-a întrebat în sinea ei unde voia să ajungă. 

— Profilerul nostru consideră că e o posibilitate, a 
răspuns ea prudentă. 

— Nu sunt foarte pricepută în domeniul tău, dar cred că 
e posibil ca o persoană care comite atâtea crime să fi ajuns 
de mai mult timp în atenţia poliţiei. Caz în care s-ar regăsi 
în baza voastră de date ADN întocmită la nivel naţional, 
nu? 

— Da, așa cred. Dar totuși ADN-urile victimelor diferă. 


— Știu. Însă parcă îmi amintesc că am citit undeva 
despre un caz vechi de douăzeci de ani în care ucigașul a 
fost prins fiindcă nepotul lui a fost condamnat, și el a fost 
identificat pe baza asemănărilor din analizele ADN. Elinor 
a scos iphone-ul din buzunar, s-a conectat la internet și a 
întors ecranul ca să poată fi văzut de amândouă. 

— Şi chestia asta de unde o știi? Dintr-o altă dizertaţie? 
a tachinat-o Paula urmărind-o cum navighează după ce 
tastase adn crima dosare clasate pe Google. 

— Am o memorie de elefant. Acumulez tot felul de drăcii 
inutile în cap. Sunt genul care răspunde perfect la 
chestionare de cultură generală. Elinor a aruncat o privire 
spre rezultatele căutării. Uite aici, am găsit. 

— Bărbat condamnat după paisprezece ani pe baza 
ADN-ului unei rude, a citit Paula. Apoi a zâmbit. Mă bucur 
să constat că nu ești, totuși, infailibilă. 

— Da, într-adevăr, n-a fost după douăzeci, ci după 
paisprezece ani. 

— Şi a fost un viol, nu o crimă. Dar, oricum, am prins 
ideea. Și-a terminat cafeaua și s-a ridicat. 

Acum trebuie să plec și să discut cu Stacey. S-a uitat la 
ceas. Și să mă întâlnesc cu un coleg din Worcester. 

Elinor a urmat-o spre ieșire. 

— Şi cele douăzeci de minute ale mele au expirat. 
Mulţumesc, Paula. 

— De ce? Pentru că te-am exploatat fără niciun scrupul? 

— Pentru că m-ai scos din salon și mi-ai amintit că există 
viaţă și în afara spitalului. S-a aplecat spre Paula și a 
sărutat-o, respiraţia ei caldă gâdilându-i urechea. Du-te și 
prinde-l pe criminal! Am planuri mari cu tine după ce 
termini cu toate astea. 

Un fior de plăcere a cuprins-o pe Paula. 

— Ei, ăsta da, imbold! a murmurat ea. 

Carol l-a găsit pe Tony în biroul ei, așezat pe scaunul 
rezervat vizitatorilor, atunci când s-a întors, într-un târziu, 
la sediu. Stătea lăsat pe spate, cu mâinile încrucișate sub 
cap, cu picioarele rezemate de coșul de gunoi și cu ochii 
închiși. 


— Mă bucur că cineva mai apucă să tragă și câte un pui 
de somn pe aici, a spus ea scoțându-și haina și azvârlindu- 
și pantofii din picioare. 

A tras jaluzelele, a deschis sertarul de la birou și a scos 
dinăuntru o sticluță de vodcă. 

Tony s-a îndreptat în scaun. 

— Nu dormeam, mă gândeam. 

A urmărit-o cum deschide sticla, îi aruncă o privire, apoi 
închide capacul la loc și așază iar sticla în sertar. S-a uitat 
urât la el, și Tony și-a ridicat braţele, în semn de 
capitulare. 

— N-am zis nimic, a protestat el. 

— Nici nu era nevoie. Ești în stare să faci pe sfântul fără 
să ţi se clintească un mușchi pe faţă. 

— Cum a mers întrevederea cu Blake? 

— Văd că în biroul ăsta nu există secrete, s-a plâns Carol 
prăbușindu-se în fotoliu. In meseria asta a mea, am 
câteodată parte de momente de plăcere din cea mai pură. 
A fost o adevărată încântare să-l văd pe șef cum se zbate 
între nevoia arzătoare de a economisi bani și dorinţa 
copleșitoare de a-și face debutul în funcţie cu o lovitură de 
mare maestru. Și m-am bucurat cu atât mai mult cu cât în 
final a luat decizia corectă. Dacă vom reuși să identificăm 
viitoarea victimă, vom obţine mandat și o vom putea ţine 
sub urmărire douăzeci și patru de ore din douăzeci și 
patru. 

— Bravo! Am auzit și că sergentul Ambrose a găsit un 
posibil suspect. 

Carol avusese timp să mediteze asupra convorbirii ei 
telefonice cu Patterson. 

— Da, se pare că a dat de un fir. Care se bazează pe o 
serie de prezumţii. Prima, că profilul geografic întocmit de 
Fiona Cameron este exact. A doua, că ucigașul a folosit 
propriul vehicul. A treia, că Warren Davy nu a dispărut pe 
undeva să-și facă de cap cu vreo fătucă. 

— Sigur, există semne de întrebare. Dar eu tot înclin să 
cred că Davy reprezintă un candidat foarte serios. Dacă 
Stacey identifică viitoarea victimă, atunci lucrurile vor lua 


o altă turnură, mult mai concretă. A aflat ceva nou despre 
Davy? 

Carol a deschis calculatorul și a dat un clic pe mesajele 
primite. Printre ele, un scurt raport de la Stacey. 

— Individul e practic invizibil. Are o singură carte de 
credit pe care o folosește, din câte se pare, exclusiv pentru 
afaceri. Nu are card de cumpărături. Şi nici carduri de 
fidelitate. Stacey susţine că ăsta e un comportament tipic 
pentru cineva care lucrează în domeniul IT. Sunt oameni 
care știu cât de ușor este să afli date confidentiale și, în 
consecinţă, își reduc prezenţa la strictul necesar. Telefonul 
lui Davy e închis de mai multe zile. A fost deschis ultima 
dată cam în momentul apariţiei lui Seth la gara centrală. 
Atunci a fost identificat un apel de către serverul cel mai 
apropiat de... Ila să vedem, ghicești? 

— Gara centrală, a răspuns Tony. 

— Corect. Deci e în mod cert genul de individ care se 
ţine în umbră. 

— A discutat cineva cu prietena lui? 

Carol a negat. 

— Nu, nu vreau s-o sperii și s-o alertez, ca ea să-l 
prevină apoi pe Davy. Tipul e perfect capabil să falsifice 
sau să-și însușească identitatea altcuiva. Dacă fuge, vom 
avea mult de furcă până să dăm de el. Ar putea să se facă 
nevăzut cât ai clipi. Aici sau în străinătate. 

Tony a clătinat din cap. 

— N-o să dispară. Și-a asumat o misiune și n-o să se 
oprească până când n-o duce la bun sfârșit. 

Asta, evident, dacă nu reușim să-l oprim noi între timp. 

— Ce misiune? 

Tony a sărit în picioare și a început să se plimbe dintr-un 
capăt în celălalt al camerei. 

— Crede că e sămânță rea. Ceva i s-a întâmplat la un 
moment dat, ceva care l-a umplut de teamă și de ură faţă 
de el însuși. Ceva care, crede el, se transmite ereditar. Nu 
cred că e vorba despre o chestiune de ordin medical, deși 
posibilitatea nu este exclusă. Știu doar că e ferm hotărât 


să smulgă răul din rădăcină. Să fie ultimul pe linia lui de 
descendență. Are de gând să își omoare toţi copiii. 

După care să se sinucidă. 

Carol l-a privit șocată. 

— Câţi copii are? 

— Nu știu. N-avem cum să aflăm? 

— Se pare că nu. Potrivit specialistei de la spitalul 
Bradfield Cross - o persoană, de altfel, total necooperantă 
-, n-avem nicio șansă de a obţine acces la informaţiile cu 
privire la donatorii anonimi. Tin totul sub cheie, de te și 
miri de ce se mai obosesc să stocheze asemenea date. 
Dacă tot n-au de gând să le folosească, de ce naiba nu le 
distrug pur și simplu? Atunci nimeni n-ar mai avea cum să 
abuzeze de ele. Carol a scos din nou sticluța de votcă din 
sertar. Și, odată cu ea, o cutie de apă tonică. A turnat din 
amândouă în paharul care stătea gol pe birou. Vrei și tu? l- 
a întrebat sfidătoare pe Tony. 

— A, nu, nici vorbă. Sunt oricum ametit de ideile care mi 
se învălmășesc acum prin cap. Fiindcă ceva nu e în regulă 
aici. 

— Dar tot ceea ce știm se leagă. Nu mă pot gândi la 
nicio altă teorie la fel de probabilă. Carol a sorbit din 
pahar și a simţit imediat cum încordarea din ceafă începe 
să scadă. 

— Nici eu. Dar asta nu înseamnă că nu mă pot înșela. S- 
a răsucit brusc, oprindu-se în faţa biroului ei. Ascultă, dacă 
e așa de dificil să obţii o astfel de informaţie, atunci el cum 
a pus mâna pe ea? Și ce anume s-a întâmplat de l-a făcut 
să pornească în această cruciadă? A petrecut atâta timp 
pregătindu-și victimele! Cum a reușit să ţină totul secret? 

— Poate că n-a făcut-o. Poate că iubita lui l-a acoperit în 
chestiunile legate de afaceri. Carol a dat pe gât restul de 
băutură și a oftat mulțumită. Mda, acum mă simt mult mai 
bine. 

— Păcat că nu pot să discut cu ea, a mormăit Tony. 

— Da, știu că ţi-ai dori tare mult. Dar deocamdată 
trebuie să ne abţinem, cel puţin până când vine Stacey cu 
ceva. 


— Ai dreptate. Totuși, trebuie să-ţi mărturisesc că n-am 
întâlnit aproape niciodată un criminal capabil să întrețină 
o relație emoţională. Dacă Warren Davy e omul nostru, 
sunt multe întrebări la care numai prietena lui ar putea să 
răspundă. Să ne ofere informaţii concludente, a zis Tony 
oftând. 

— O să-ţi vină și ţie rândul. 

Tony a rânjit. 

— Şi atunci o să mă simt ca un copil într-un magazin de 
dulciuri. 

Carol a aprobat din cap, amuzată. 

— Ești un tip tare ciudat, știi? 

— Cum poţi să afirmi așa ceva atâta timp cât pe lume 
există oameni de genul lui Warren Davy? 

Prin comparaţie, eu sunt normalitatea întruchipată. 

Carol a izbucnit într-un hohot de râs. 

— Eu, una, n-aș fi așa de sigură, Tony. 


CAPITOLUL 38 


Alvin Ambrose s-a simţit ca acasă din prima clipă când a 
pășit în sala MIT. Erau genul de polițiști cu care se 
înţelegea de minune. Paula Mcintyre îi făcuse rost de un 
birou, un telefon, un computer și o cafea. Toată lumea care 
trecuse pe acolo se oprise pentru a face cunoștință cu el, 
chiar și micuța chinezoaică din colț, care părea foarte 
prinsă de ce făcea ea la calculator. 

Îi plăcea și senzaţia că se afla în mijlocul acţiunii. 
Singura problemă era că nu prea avea de lucru. Toţi 
păreau îngropaţi în hârtii sau ocupați până peste cap cu 
niște date care se derulau pe monitoare, dar el știa că doar 
se prefăceau. Stăteau ca pe ace, așteptând-o pe Stacey să 
iasă din spatele baricadei de monitoare cu descoperirea ei 
epocală. 

Plictisit să stea de pomană, s-a gândit să-și verifice e- 
mailul. Fredona încetișor, în vreme ce aștepta să se 


încarce pagina. A tăcut brusc când și-a dat seama ce avea 
pe ecran. Al doilea mesaj din inbox figura ca fiind primit de 
la davywarl(Ogmail.com, iar subiectul era: cu ce va pot 
ajuta? 

Ambrose a înghiţit în sec. Nu știa ce să facă. Primul 
impuls a fost să deschidă mesajul, dar Stacey, la fel ca alţii 
din tagma ei, îl preveniseră asupra potenţialului distructiv 
al e-mailurilor și nu dorea să riște. Avea însă un expert la 
îndemână. S-a îndreptat spre biroul lui Stacey și a 
așteptat, urmărind cum degetele ei zboară pe tastatură și 
pe mouse. După câteva clipe, ea și-a ridicat ochii. 

— Doriţi ceva? 

— Cred c-am primit un e-mail de la Warren Davy, a spus 
el. E pe computerul meu. 

Stacey l-a privit ca pe un retardat mintal. 

— Pe ce adresă? 

— Aambrose(Owestmerciapolice.org. 

— Mergeţi şi  închideţi e-mailul la computerul 
dumneavoastră, vă rog. Pe urmă veniţi aici și introduceţi 
parola. 

Până să se întoarcă, pe monitorul lui Stacey apăruse 
icoana cu datele de autentificare a utilizatorului. Cât timp 
el a introdus parola, Stacey s-a ridicat și s-a întors cu 
spatele. Ambrose a bănuit că o făcea de fațadă. Probabil că 
sistemul înregistra fiecare apăsare a tastelor. După ce a 
tastat parola, Ambrose s-a dat deoparte, lăsând-o pe 
Stacey să se așeze la loc. Ea a scuturat din cap, cu ochii 
aţintiţi la ecran, la subiectul mesajului. 

— Să-i dăm bătaie, a spus. Nu vă faceţi griji, am instalate 
toate programele antivirus de pe lumea asta, plus unul sau 
două de la extratereștri. 

Ambrose nu era deloc sigur că glumea. 

Mesajul s-a derulat în partea de jos a monitorului 
central. Deasupra a apărut brusc un șir de numere și 
litere. Pe Ambrose nu-l interesa însă decât mesajul. 

Buna, sergent Ambrose 

Partenera mea, Diane Patrick, mi-a transmis ca vrei sa 
iau legatura cu tine. Am inteles că ar fi vorba de masina. 


Scuze ca nu telefonez, dar sunt in Malta cu afaceri si m-ar 
costa o avere, plus ca am foarte mult de lucru, asa ca mi-e 
mai usor sa trimit un e-mail. Scrie-mi despre ce e vorba si 
o sa revin eu imediat ce o sa pot. 

Salutari 

Warren Davy 

DPS Systems: www.dps.com 

— Interesant, a comentat Stacey. 

— Mie mesajul mi se pare destul de banal, a ripostat 
Ambrose. 

— Poate, numai că nu a fost trimis din Malta. Stacey a 
arătat spre partea de sus a ecranului, rămasă acum 
îngheţată pe o informaţie cât se poate de concludentă. 
Provine de la un computer al departamentului de biblioteci 
al consiliului orășenesc. Suspectul se află în Bradfield, 
sergent. Și fie nu-i pasă că noi știm, fie e un nemernic 
îngâmfat care ne crede mult mai nesofisticați decât el. 

— Indiferent care variantă e adevărată, am impresia că 
pune ceva la cale. Cum merge treaba cu capcana? 

Stacey a ridicat din umeri. 

— O să fie când o să fie. Este greu să prevezi cât timp o 
să ia o chestie dintr-asta. 

A reînceput să apese pe tastatură, ochii fugindu-i de la 
un ecran la altul. Ambrose a văzut cum încremenește 
brusc. Au trecut câteva clipe, dar ea a rămas tot 
nemișcată. Lui Ambrose i s-a părut chiar că își ţine 
respiraţia. 

Apoi degetele i-au zburat pe taste, aproape prea repede 
pentru a fi urmărite. 

— Te-am prins, te-am prins, te-am prins, a spus ea, 
ridicându-și din ce în ce mai mult vocea, de la șoaptă la 
strigăt. Am dat de el! a ţipat. 

Nici n-a apucat să-și termine vorbele, că toată lumea s-a 
bulucit în jurul ei. Carol Jordan și-a făcut și ea loc cu 
coatele. Ambrose a lăsat-o în faţă. 

— Ce e, Stacey? a întrebat ea. Ce ai găsit? 


— Am dat de două nume de utilizatori. BB și GG. BB e 
afișat în dreapta sus, GG în stânga sus. Pe ambele sunt 
postate acum coversațţiile online. 

Au rămas holbându-se cu toţii uimiţi la textele care se 
derulau în fața ochilor lor. BB discuta cu cineva pe nume 
Dirtangel. BB îi propunea o întâlnire a doua zi, la o cursă 
de dirt biking“*. li promitea să îl înveţe secretele acestui 
sport. 

— Mâine are de gând să lovească din nou, a spus Carol. 

GG și partenerul lui de conversaţie nu erau în momentul 
acela online, dar Stacey afișase ultimul lor chat. 

— Se dă drept fată. li dă întâlnire ca să meargă 
împreună la un centru de înfrumusețare. Joi, după ore. 
Uite: Nu spune nimanui. Itzi voi dezvalui un secret mare. O 
sa aratzi grozav. Secrete, mereu secrete. 

— Se joacă, pur și simplu, cu ei, a intervenit Tony. Le 
cunoaște cel mai intim și mai important secret, pe care ei 
înșiși îl ignoră. Așa că le aţâţă curiozitatea și îi 
ademenește. 

— Cine sunt copiii ăștia, Stacey? 

— Mă ocup de asta, a răspuns ea absentă. Dar de ce nu 
plecaţi voi toţi și mă lăsaţi în pace? O să vă trimit pe e-mail 
tot ce reușesc să obţin. Acum trebuie să fac backdoor la 
aceste conturi și, cu cât știți mai puţin, cu atât mai bine. 

S-au împrăștiat cu toţii. 

— Tipa e o figură, a remarcat Ambrose către Paula. 

— E grozavă. Și lucrează aici de plăcere, nu pentru bani, 
știai asta? 

— Asta e ideea ei despre plăcere? 

Paula a chicotit. 

— O, da. Își bagă nasul peste tot și nimeni n-o trage la 
răspundere. Dar ce face în timpul liber... 

Face milioane cu propria companie de software. Asta că 
tot a venit vorba despre secrete... Stacey își închipuie că 
nimeni n-a aflat despre cealaltă viaţă a ei, dar a lăsat o 

dată să-i scape numele firmei de faţă cu Sam, și lui atât i-a 
trebuit. Nu s-a lăsat până când nu a scormonit și a 
dezgropat totul. A aruncat o privire meditativă spre Sam. 
Dumnezeu să-l ajute dacă își va da vreodată seama că 
Stacey e îndrăgostită de el! S-a oprit brusc, deopotrivă 
şocată și uimită. Cum de am ajuns să-ţi povestesc toate 
astea? 

Tony, care se apropiase de ei fără să fie observat, a 
intervenit brusc. _ 

— Fiindcă Ambrose seamănă cu tine, Paula. li face pe 
oameni să vorbească. La fel ca tine. 

Ambrose a râs încet, o mică hârâială ce răzbea din piept. 

— E un har înspăimântător. 

— Să nu-i zici lui Carol, a spus Tony. Fiindcă o să vrea să 
te ia la ea în echipă. 

Ambrose și-a aruncat privirea prin sala în care se simţea 
deja ca acasă. 

— Se poate și mai rău. 

Tony a studiat-o pe Carol, care stătea de vorbă cu Kevin, 
cu capul aplecat pe deasupra biroului. 

— Da, se poate și mai rău. Pe de altă parte, poate că ea 
merită ceva mai bun decât îi putem oferi oricare dintre noi. 

După care a ieșit, fără să-și dea seama că tocmai 
stârnise o mică furtună. 

Era, fără discuţii, ziua lui Stacey; acum avea prilejul să- 
și dovedească utilitatea în cadrul echipei. Se arătase 
încântată de propunerea Paulei de a căuta în arhiva 
națională de analize ADN legăturile de familie cu 
adolescenţii uciși. 

— Se poate face cu băieţii, a spus ea. Nu-mi cere să-ţi 
explic, dar cu rudele de sex feminin nu funcţionează la fel 
de bine. 

Paula a făcut un pas în spate, prefăcându-se șocată. 

— Nu, Stacey, te rog. Nu explicaţii științifice. Eu nu-s 
decât o fată simplă, de la oraș. 

Stacey era însă deja ocupată cu trimiterea unei solicitări 
urgente către baza de date și cu atașarea celor trei seturi 
de ADN-uri. A făcut apoi ceva ce nu-i stătea în fire: a sunat 


la unul dintre analiștii de la arhivă cu care colaborase în 
trecut. Paula, care își făcea de lucru pe lângă ea, și-a dat 
seama că apelul nu era unul de curtoazie. Dacă de asta 
aveau nevoie cei de la IT pentru a face ca lucrurile să 
meargă ca unse, atunci era clar că sistemul nu funcţiona 
prea bine în lumea occidentală. 

— Bună, Bry, sunt Stacey Chen. Tocmai ţi-am trimis pe 
e-mail trei seturi de date pe care vrem să le verifici. Vreau 
să te rog să le acorzi prioritate absolută. Avem un criminal 
în serie foarte grăbit, și treaba asta ar putea să ne ajute să 
ajungem înaintea lui la următoarea victimă... Ce-ai spus?... 
Acum? 

... Mersi, rămân datoare. A închis și i-a spus Paulei, fără 
să se întoarcă spre ea: Se ocupă acum. Poţi să te duci între 
timp să-ţi iei o cafea. 

Paula s-a întors la maldărul de hârtii care o aștepta pe 
birou - rezultatul inevitabil al oricărei anchete criminale. 
Carol și Kevin erau închiși în biroul șefei împreună cu o 
echipă alcătuită din polițiști de la circulaţie și de la Divizia 
de Vest, făcând aranjamente pentru supravegherea lui 
Ewan Mcalpine, dirt bikerul. În cadrul echipei avuseseră 
loc dispute aprinse cu privire la oportunitatea informării 
băiatului și plantării de microfoane. Paula susținuse cu 
ardoare ideea. Ştia cât de rău puteau să sfârșească 
asemenea înscenări și dorea ca băiatul să beneficieze de 
protecţie maximă, chiar dacă asta ridica alte probleme. 
Era însă în minoritate, și decizia fusese contrară opiniilor 
ei. 

Adversarii săi argumentaseră că un adolescent de 
paisprezece ani nu era în stare să ducă la capăt o 
operaţiune atât de elaborată și, prin urmare, criminalul 
avea să se prindă și să renunţe la acţiune, lăsându-i cu 
buzele umflate. Paula se văzuse nevoită să recunoască 
faptul că aveau probabil dreptate. 

Deși propunerea ei îi conferea puștiului mai multe șanse 
de a rămâne în viaţă. 

S-a întors la transcrierea conversaţiei băiatului cu BB, 
derulându-o pe monitor. Ewan părea un puști drăguţ. 


Făcea glume haioase și nu se lua de nimeni. Stacey îl 
depistase cu ajutorul contului de e-mail. Locuia cu părinţii 
în apropiere de centrul orașului, într-o mică enclavă de 
case georgiene care supraviețuiseră, ca prin minune, 
tentativelor de acaparare ale dezvoltatorilor urbani. Tatăl 
era consultant urolog la spitalul Bradfield Cross, mama 
lucra ca medic generalist într-unul dintre centrele de 
sănătate din oraș. Un exemplu tipic pentru victimele 
născute în urma unui tratament de fertilitate - toate 
proveneau din familii destul de înstărite. Un cuplu de 
cunoscuţi de-ai Paulei cheltuise aproape douăzeci de mii 
de lire pentru fertilizare in vitro și nu se alesese decât cu o 
serie de avorturi spontane. Pe de altă parte, aveau de-a 
face în mod cert cu membri ai clasei de mijloc, care aveau 
să-i strângă de gât dacă operaţiunea dădea greș. 

Un lucru bun era faptul că, mulțumită infiltrării lui 
Stacey în rețeaua Rigmarole, aflaseră locul unde Ewan 
urma să-l întâlnească pe BB - cel mai probabil, Warren 
Davy. Ewan trebuia să ia autobuzul din Manchester spre 
Barrowden, un sătuc situat la circa opt kilometri de 
periferia orașului Bradfield. BB avea să-l aștepte în staţie 
și să-l conducă la ferma lui, la câţiva kilometri mai departe. 
O sa vin sa t iau cu ATV-ul, așa îi promisese. Altă momeală 
pentru un puști care tânjea după puţină nebunie în mijlocul 
naturii, care să spargă monotonia unei vieţi citadine mult 
prea civilizate. 

— Alvin? a strigat Stacey. Poţi să vii aici un pic? 

Ambrose s-a apropiat de colţul unde lucra Stacey, cu 
Paula pe urmele lui. 

— Da, Stacey? a zis el întrebător. 

— Vărul lui Warren Davy? Tipul cu service-ul auto? Cum 
îl cheamă? Nu știu de ce, dar nu reușesc să dau de 
raportul tău în sistem. 

Ambrose și-a dres glasul, stânjenit. 

— Scuze, am uitat. Când am ajuns aici, l-am trimis la 
Manchester, dar nu și la voi. Îl cheamă Bill Carr. 

Stacey a arătat spre unul dintre monitoare. 


— Uite ce am primit de la baza de date ADN. Un singur 
rezultat. William James Carr din Manchester are legături 
de familie cu cei trei băieți. Potrivit lui Bry, le e văr sau 
unchi. 

— Vrei să spui că omul nostru e Carr? a întrebat 
Ambrose mirat. 

— Presupun că e și asta o posibilitate, a răspuns Stacey 
sceptică. Însă gândiţi-vă că rezultatul întărește totodată 
cazul împotriva lui Warren Davy. Dacă e văr cu Bill Carr 
înseamnă că victimele sunt și ele înrudite cu el. Deci ceea 
ce era până acum doar ipotetic și circumstanţial se poate 
transforma în probe. 

— Totuși, rămâne doar suspect, atâta tot, a spus Paula. 
În plus, încă nu știm unde se află. 

— Și nu putem renunţa la supravegherea băiatului, a 
intervenit și Ambrose. 

Stacey a ridicat din umeri. 

— Așa cum voi îmi amintiţi, cu mare satisfacţie, ori de 
câte ori aveţi ocazia, în final totul se reduce la vechile 
voastre trucuri polițienești. S-a întors cu faţa spre 
monitoare. Mai bine i-aș trimite rezultatul pe e-mail și 
șefei. Nimic nu-i face mai mare plăcere decât o nouă pistă 
în acest caz. 


CAPITOLUL 39 


Ewan Mcalpine s-a trezit fremătând de încântare. Astăzi 
era ziua cea mare. În sfârșit, urma să aibă parte de ceva 
după care tânjea de mult. La ora ceaiului, avea să fie 
călare pe o dirt bike, săltând pe terenuri denivelate, 
învăluit într-un nor de praf și respirând printr-o batistă 
pusă peste gură, ca un cowboy care mână vitele spre 
fermă. 

Nu avusese voie să facă nimic din ceea ce mămica și 
tăticul consideraseră periculos. Îl crescuseră ca într-o 
eprubetă, de parcă le-ar fi fost teamă să nu se spargă în 


bucăţi dacă se împiedica pe stradă. Își amintea și acum cât 
de umilit se simţise când fusese cu școala într-o excursie 
de două zile. Avea opt ani și dormise împreună cu colegii 
lui în aer liber, într-un centru pentru excursioniști din 
munţii Pennine. În afară de profesori, fuseseră însoţiţi și 
de câţiva părinţi, pentru a se asigura numărul de adulţi 
necesari pentru a-i spupraveghea pe copii. Și, evident, 
mama lui se numărase printre aceștia. Ori de câte ori voise 
și el să ia parte la activităţile celorlalţi - rapel, cățărări, 
plimbare cu  caiacul etc. —, mama intervenise, 
împiedicându-l să facă lucruri interesante. Petrecuse două 
zile în curse cu obstacole și trăgând cu arcul. O adevărată 
mană cerească pentru dușmanii lui. 

Mama îi dorea numai binele, era conștient de asta. Dar, 
de-a lungul anilor, reușise să facă din el ţinta unor glume 
fără sfârșit, dacă nu cumva și mai rău. Din fericire pentru 
el, în școala primară nu se încurajau hărţuielile și 
tachinările colegiale. În gimnaziul privat la care îl 
dăduseră părinţii încercase din greu să treacă neobservat. 
Băieţii care erau genul sportiv nici nu știau că exista, așa 
încât nu aveau cum să-și dea seama că lui Ewan i se 
interzicea să facă lucruri chiar și numai potenţial 
periculoase. 

Însă Ewan își dorea să încerce și chestii mai puţin 
banale. li plăcea să urmărească la televizor canalul de 
sporturi extreme, și în ultimii ani trăsese de fiare pentru a- 
și întări mușchii și a fi în formă. Nici măcar mama lui nu 
putuse obiecta la exerciţiile fizice pe care le făcea în sala 
de sport special amenajată de tatăl lui în beci. Nu îi lipsea 
decât ocazia de a-și pune corpul la treabă și de a încerca 
să-și depășească limitele. 

Asta până să-l cunoască pe BB pe Rigmarole. Al naibii 
norocos, locuia la o fermă și avea ATV- uri, și biciclete de 
teren, și motociclete. Și îl alesese pe Ewan drept tovarăș 
de distracţie. lar astăzi el avea să pună în practică toate 
lucrurile pe care doar le visase. 

Mama credea că urma să ia parte la un concurs școlar 
de dezbateri în Manchester. Nu se aștepta să se întoarcă 


înainte de nouă seara, ceea ce îi convenea de minune. BB îi 
scrisese că îi împrumuta el echipamentul și că putea să 
facă un duș înaintea plecării, cu autobuzul de opt și 
jumătate. Totul avea să fie perfect. 

Simţea că mai avea puţin și exploda de atâta exaltare. 
Dar avea să reușească el cumva să-și păstreze controlul. 
Doar se pricepea să își ascundă sentimentele. 

La un kilometru și jumătate distanţă de sediul MIT, în 
secţia de poliție cea mai apropiată de locuinţa lui Ewan, 
Carol făcea  instructajul final pentru echipa de 
supraveghere. Aveau la dispoziție trei mașini, o 
motocicletă și mai mulţi polițiști în civil, care urmau să 
meargă pe jos și să își schimbe eventual hainele, pălăriile, 
perucile și mustăţile în dubiţa care urma să îi însoţească. 

— O să fie o zi lungă, a spus Carol. N-o să putem să ne 
tragem sufletul decât în orele cât Ewan va fi la școală, dar 
și atunci va fi cineva postat la intrarea din faţă și la cea din 
spate, ca nu cumva să o șteargă mai devreme decât e 
prevăzut. N-ar avea motive - cunoaștem tot aranjamentul. 
Dar s-ar putea să nu reziste tentaţiei și să vrea să plece 
mai repede de la școală. Așa că trebuie să rămânem 
vigilenţi. Aveţi întrebări? 

Paula a ridicat mâna. 

— Știm că ucigașul acţionează rapid. Să intervenim 
imediat ce îl ia pe Ewan? 

— N-o să iau decizia cu privire la capturarea 
criminalului decât la momentul potrivit, a răspuns Carol. 
Avem de-a face cu prea multe variabile. Ceea ce trebuie să 
facem însă este să ne asigurăm că avem probe care atestă 
răpirea. Acum, dacă nu mai sunt alte întrebări, fiecare să- 
și ia locul în dispozitiv. Urmărirea pe drumul spre școală 
ne va oferi ocazia de a ne întipări în minte figura lui Ewan 
și, în plus, va fi un bun prilej de repetiţie. Așa că, la treabă! 
Și mult noroc tuturor! 

Drumul spre școală nu le-a pus probleme. Automobilul 
condus de mama lui Ewan a fost încadrat de mașinile de 
supraveghere, cu dubiţa poziționată imediat în spate. 
Doamna Mcalpine l-a lăsat pe băiat la colțul unei străzi, la 


câteva sute de metri de școală, și doi dintre polițiștii 
pietoni l-au urmărit mai departe. Trei ofițeri - doi pe jos și 
unul în mașină - au rămas să îl urmărească; ceilalţi s-au 
întors la secţie. Așteptarea era întotdeauna partea cea mai 
grea. Câţiva s-au apucat să joace cărți, unii au profitat de 
pauză și au început să citească, iar alţii și-au pus braţele 
pe birou în chip de pernă și au tras un pui de somn. La trei 
și jumătate, când Tony și-a făcut și el apariţia, erau cu toţii 
gata să treacă la acţiune. 

— Nu mă așteptam să te văd aici, l-a întâmpinat Carol. 

— Îmi place să te iau prin surprindere. 

— O să mergi cu mine în dubiţă, a hotărât ea, făcându-i 
un semn să se îndepărteze de restul echipei. 

— Perfect. Nu vreau să-ţi stau în drum, a spus Tony. M- 
am gândit însă că aș putea să vă fiu de ajutor. Ştii ce vreau 
să spun... Dacă vei fi pusă în situaţia de a lua o decizie 
dificilă, adică să optezi între a interveni și a sta cu braţele 
încrucișate. Mă pricep la chestiile astea de natură 
psihologică. I-a aruncat acea căutătură de băieţel isteţ și 
pus pe șotii care o enerva și o amuza întotdeauna în egală 
măsură. Ai putea să profiţi de pe urma prezenţei mele aici. 
La urma urmei, cu cât mă fac mai util, cu atât îţi va fi mai 
ușor pe viitor să-l contracarezi pe Blake atunci când îţi va 
propune să colaborezi cu Tim Parker. 

— Sunt toţi la fel de tâmpiţi ca el? 

Tony s-a cocoţat pe un birou. 

— Nu. Vreo doi, trei chiar au talent. Unul sau doi sunt 
destul de competenţi. Și mai sunt câţiva care au învăţat 
bine teoria, dar nu dispun de capacitate de intuiţie sau de 
empatie. Ăștia sunt irecuperabili. Fie ai acest har, fie nu-l 
ai. Dacă vrei să-ţi faci din asta o profesie și dai dovadă atât 
de intuiție, cât și de empatie, atunci e normal să devii 
clinician. Dacă nu ai harul, atunci urmezi o carieră 
academică. A ridicat din umeri. Tim poate să se 
perfecţioneze, dar nu va ajunge niciodată un profiler 
strălucit. Ai avut ghinion. Dacă Blake o să încerce din nou 
să-ţi bage un profiler pe gât, nu-l lăsa pe el să-l aleagă. Pot 


să-ți recomand vreo doi oameni care își vor face bine 
treaba. 

— Dar nu la fel de bine ca tine. 

— Nu vreau să discut acum despre asta. Gândește-te 
însă că n-am cum să-ţi fiu tot timpul prin preajmă, Carol. 

Vorbea pe un ton serios, ceea ce a înspăimântat-o. Nu 
știa prea bine ce se petrecuse în sufletul lui în vizita făcută 
la Worcester. Observase însă că de atunci se purta destul 
de ciudat. Lui Carol nu-i plăcea când avea de-a face cu un 
lucru pe care nu-l înţelegea, așa cum era cazul acum. 

Așa că a recurs la o glumă. 

— Nu ești prea tânăr pentru a te pensiona? Sau poate ai 
minţit cu privire la vârstă? 

Tony a chicotit. 

— Nu sunt genul care se retrage vreodată. O să mă vezi 
mergând în baston și scriind rapoarte de genul: „Suspectul 
este un bărbat alb, de douăzeci și cinci până în patruzeci 
de ani, cu dificultăţi în a stabili relaţii interumane”. Și se 
va găsi și atunci vreun inspector-șef tânăr și promițător 
care o să creadă că sunt genial. 

— Ei, asta ar fi o experienţă nouă pentru tine, a 
comentat Carol tăios. S-a îndepărtat, ridicând vocea. Gata, 
oameni buni! Toată lumea pe poziţii! S-a întors spre Tony. 
Nu știu dacă ai aflat, dar am reușit să facem legătura între 
Warren Davy și victime. Am apelat la cei de la arhiva 
naţională de analize ADN, care au găsit o relaţie de 
rudenie cu Bill Carr, vărul lui Davy, cel la adresa căruia își 
primește corespondenţa. 

— Mă bucur. E o ușurare să aflu că v-am trimis pe pista 
bună. Acum chiar că îi datorez o băutură Fionei Cameron. 

S-au îndreptat împreună spre ușă. 

— Nu te-ai gândit niciodată să te apuci de profiling 
geografic? Să adaugi ceva la talentele tale native? 

Tony a clătinat din cap. 

— Şi ce să fac, calculaţii? Nu, Carol, n-aş fi bun la așa 
ceva. Aș fi nevoit să stau tot timpul în fața computerului, 
polemizând cu el. Şi așa vorbesc de unul singur, asta mi-ar 
mai lipsi... să introduc și obiecte inanimate în ecuaţie. 


Drumul lui Ewan de la școală la staţia de autobuz a 
decurs fără evenimente. Nu a dat niciun semn că ar fi 
sesizat că era urmărit. Doi polițiști s-au urcat și ei în 
autobuz - o femeie între două vârste îmbrăcată în fulgarin 
și un tânăr în haină de piele, cu o șapcă stacojie trasă 
peste ochi. Carol a telefonat imediat ce șoferul a plecat din 
stație. Doi detectivi erau deja în așteptare în Barrowden. 

Unul urma să ia autobuzul, celălalt avea să îl rateze la 
mustață, așa că se oprea să studieze orarul afișat în staţie. 
Ambii au asigurat-o că erau pe poziţie și că satul era 
complet adormit, cu excepţia a doi bătrâni care jucau 
domino în cârciuma satului. 

— N-o să fie deloc ușor, i-a spus Carol lui Tony. Ieri- 
seară am fost într-o misiune de recunoaștere, și a naibii să 
fiu dacă nu-i un fel de oraș-fantomă. Patru străzi, un 
magazin care se închide la ora șase și o cârciumă în care 
n-ai pune piciorul nici în ruptul capului dacă ai avea o 
alternativă. Va trebui să-l urmărim de la distanţă. 

— Ai de gând să duci la faţa locului mai mulţi polițiști pe 
jos? 

— Nu. Avem doi în autobuz, care vor cobori în 
Barrowden. Femeia va intra în bar, iar tânărul se va opri 
să stea de vorbă cu cel care a ratat autobuzul. Mai mulţi 
de atât ar părea suspect. Am amplasat și o cameră de 
supraveghere în iedera din capela wesleyană“. I-a făcut 
semn să se uite în spate. Tony s-a întors și a dat cu ochii de 
un monitor alb-negru. Imaginea înfățișa adăpostul din 
plexiglas al staţiei de autobuz, văzut din spate, și 
acoperișul cârciumii. In afara bărbatului care aștepta în 
staţie, nu se zărea nici ţipenie de om. 

— Crezi că Davy o să vină cu un ATV, așa cum a promis 
pe Rig? 

— Nu. Bănuiesc că va veni cu mașina. Va vrea să-l țină 
pe băiat într-un spaţiu închis. 


55 De la numele lui John Wesley (1703-1791), fondatorul metodismului 

Au rămas tăcuţi cât timp dubiţa și-a croit drum pe 
străzile înguste. Autobuzul nu apărea pe monitor, dar cei 
trei tehnicieni din dubiţă erau permanent în contact audio 
cu urmăritorii. Într-un final, Johnnie, șeful tehnicienilor, s-a 
întors spre Carol și i-a spus: 

— Autobuzul intră în Barrowden. 

Carol și Tony s-au uitat și au văzut pe monitor cum 
autobuzul se apropia de staţie. 

Dubiţa se afla la marginea satului, și șoferul a ieșit de pe 
șosea, parcând pe o alee privată. 

— Am făcut aranjamentul ieri, i-a explicat Carol lui Tony. 
O să rămânem aici să urmărim și să ascultăm. 

Autobuzul s-a oprit. Ewan a lăsat-o, politicos, pe femeie 
să coboare înaintea lui. Bărbatul cu șapcă de baseball s-a 
aplecat să-și încheie șireturile. Ewan a aruncat o privire în 
jur, părând mai degrabă curios decât tulburat. S-a uitat la 
ceasul de mână și s-a îndepărtat de staţie, poziţionându-se 
între adăpostul staţiei și cârciumă, într-un loc unde putea 
fi zărit cu ușurință. Femeia s-a repezit în cârciumă, iar 
autobuzul a pornit. În timp ce lua viteză, un bărbat a 
apărut în fugă de pe una din cele două străzi laterale. A 
zărit autobuzul care plecase din staţie și s-a oprit, cu 
mâinile pe genunchi și răsuflând din greu. Bărbatul cu 
șapca de baseball s-a îndreptat spre el cu o atitudine 
prietenoasă. Au rămas de vorbă, unul lângă celălalt, apoi s- 
au întors în staţie, discutând aprins despre orarul 
autobuzului. 

Peste mai puţin de un minut, un Volvo de teren de 
culoare închisă a pătruns în sat venind dinspre 
Manchester. Mergea încet, strecurându-se pe lângă islaz și 
pe lângă staţia de autobuz. A întors apoi în fața cârciumii 
și a tras în faţa lui Ewan. 

— El e, a spus Carol pe un ton sumbru. 

Johnny și-a scos o cască din ureche. 

— E o femeie la volan. 

— Cum? 

— O femeie. Și-a pus casca înapoi în ureche. 

Carol i-a aruncat o privire lui Tony. 


— O femeie? N-ai zis niciodată nimic despre o femeie. 

Tony și-a ridicat braţele, în semn de uluire. Pe monitor 
se vedea cum Ewan se apropia de mașină și se apleca să 
discute cu femeia respectivă prin geamul deschis din 
dreptul șoferului. 

Johnny a vorbit din nou. 

— Femeia zice că ATV-ul lui BB s-a stricat... Ea e mama 
lui BB și a venit să-l ia pe Ewan cu mașina... 

— Puștiul urcă în mașină, a spus Carol. Trecem la faza 
doi. Johnny, anunţă-i. 

— Volvo de culoare închisă, iese din sat pe direcţia 
Manchester. Numărul de înmatriculare începe cu MMO7. 
Încă nu pot zări tot numărul. Pietoni, îndreptaţi-vă spre 
dubiţă. 

Au revenit pe șosea. Era frustrant să se afle atât de 
departe, dar Johnny îi ţinea la curent. 

— Se îndreaptă spre MancSt... Tango Lima“ doi în 
spate... O motocicletă vine din spate, depășește Tango 
Lima doi, merge foarte tare... Motocicleta trece de mașină. 
În mod cert e o femeie la volanul mașinii... băiatul bea 
acum ceva dintr-o cană... Urmează intersecţia... 
Motocicleta merge înainte. Volvo cotește la stânga fără să 
semnalizeze. Tango Lima doi face dreapta, Tango Lima trei 
preia urmărirea... Suntem la periferia orașului, ne 
îndreptăm spre sud... Motocicleta a revenit pe șosea, în 
spatele lui Tango Lima trei. 

— Se pare că ne îndreptăm spre ferma lui Davy, a spus 
Carol. Acolo de unde se presupune că a plecat în urmă cu 
mai bine de o săptămână. 

— Poate că prietena lui l-a păcălit pe Ambrose și eo 
mincinoasă mai bună decât și-a închipuit el, a zis Tony. 
Asta dacă ea e la volan. 

— Spune-i lui Tango Lima doi să preia urmărirea. Să 
treacă prin faţa fermei și să aștepte acolo, în capătul cel 
mai îndepărtat. Tango Lima patru să fie gata să intre în 
acţiune, a ordonat Carol. 

După alte douăzeci de minute, erau siguri de destinaţie. 
Șoseaua cu o singură bandă pe care rulau ducea la sediul 
DPS - în zonă nu prea mai exista nimic altceva. 

— Tango Lima trei și motocicleta să rămână mai în 
spate. Nu uitaţi, Ambrose ne-a spus că tot perimetrul este 
supravegheat de camere video. Pe moment, nu vreau să 
fim văzuţi. Tango Lima patru să înainteze și să se 
oprească, la fel ca Tango Lima doi, la un kilometru și 
jumătate dincolo de fermă. 

S-au poziționat în spatele motocicletei. Johnny continua 
să raporteze: 

— Volvoul a ajuns la poartă... Tango Lima trei a oprit, 
crede că nu se află în raza de acţiune a camerelor. A ieșit 
din mașină și s-a urcat pe capotă... A scos binoclul. A văzut 
Volvoul cum oprește drept în faţa casei... Femeia iese din 
mașină... Deschide portiera din dreptul pasagerului... Ușa 
fermei se deschide. Omul nostru nu vede pe nimeni, 
probabil că femeia îl târăște pe băiat înăuntru... 

Femeia iese din casă, închide portiera din dreptul locului 
pasagerului, se urcă înapoi în mașină, traversează cu ea 
curtea și blochează intrarea la hambar... Se întoarce pe jos 
spre casă... Intră. 

Inchide ușa. Johnny și-a ridicat privirea spre Carol. Aș 
zice că avem, în mod cert, o răpire. 

Carol a deschis ușa din spate a dubiţei și a sărit jos, 
urmată de Tony. 

— Da, dar nu avem decât răpire, nimic altceva. Nu știm 
dacă Davy e înăuntru sau e pe drum încoace. 

— Poate că a fost aici și în momentul când Ambrose a 
vizitat ferma. Nu a percheziţionat locul, nu-i așa? 

— Nu. Și n-avea niciun rost să punem casa sub 
supraveghere. Cu echipamentul lor din dotare, n-am fi avut 
cum să ne apropiem fără a fi zăriţi. Iar în spate se întind 
kilometri întregi de mlaștini. 


Cineva care cunoaște terenul ar putea să intre cu 
ușurință în casă la adăpostul întunericului. Pe măsură ce 
vorbea, Carol se simţea tot mai nepregătită. Știm totuși că 
Davy a fost ieri în Bradfield; i-a trimis e-mailul lui Ambrose 
de la biblioteca orășenească. 

— Carol, trebuie să intraţi. Criminalul ăsta nu-și pierde 
timpul cu victimele. Băiatul e deja inconștient. Dacă 
Warren e înăuntru, probabil că acum tocmai îi leagă sacul 
de polietilenă în jurul capului. Nu-ţi permiţi să-l lași să 
moară. N-o să poţi să ţi-o ierti niciodată. Și riști ca Paula 
să te omoare, a adăugat Tony pe cel mai serios ton cu 
putinţă. 

Carol a încuviințat. 

— Ai dreptate. S-a rezemat de dubiţă și a strigat: Gata, 
Johnny, transmite comanda de acţiune. 

Toată lumea la poartă. Acum! A sărit înapoi în dubiţa 
fără însemnele poliţiei și i-a întins mâna lui Tony, ajutându- 
l să urce și el. Au luat-o înaintea mașinii și a motocicletei, 
ajungând primii în faţa porţii. Carol a coborât și s-a dus 
spre interfon. Poliţia! Deschideţi! a strigat ea. Număr până 
la trei... 

Unu... doi... 

Porţile grele au început să se deschidă încet. 

Carol a luat-o la goană pe alee. Dubiţa și celelalte 
vehicule veneau în urma ei. 

Au lăsat mașinile în curte și s-au repezit spre casă. Carol 
era în frunte. A izbit ușa de perete. S-a oprit în prag, 
făcându-și ochii roată. Ewan Mcalpine zăcea întins pe o 
folie de plastic, în mijlocul podelei placate cu gresie, 
inconștient, dar în viaţă. Pe masă erau împrăștiate un sac 
gros din polietilenă, o rolă de bandă adezivă și un scalpel. 
O femeie era așezată la masă, plângând cu sughiţuri, cu 
capul în mâini. N 

— Îmi pare rău, a hohotit ea. Îmi pare atât de rău. 

Tony și Carol urmăreau amândoi cu maximă concentrare 
imaginea aflată de cealaltă parte a oglinzii cu două feţe. Le 
luase ceva timp să se întoarcă de la fermă la sediul poliţiei 
din Bradfield. Mai întâi fuseseră nevoiţi să aștepte sosirea 
ambulanţei și pe paramedici să confirme faptul că starea 
lui Ewan Mcalpine permitea transportarea acestuia la 
spitalul Bradfield Cross sub escortă poliţienească. Apoi 
așteptaseră să-i treacă Dianei Patrick criza de isterie. 
Imediat ce o luaseră în custodie, femeia își revenise 
suficient cât să solicite serviciile unui avocat. Iar asta le 
oferise lui Carol și lui Tony timpul necesar pentru a pune 
la punct strategia de anchetare. 

— Cred că ar fi mai bine s-o lași pe Paula să conducă 
interogatoriul, a spus Tony fără să aștepte să fie întrebat. 

— Nu, eu ar trebui să fiu aceea. Sunt comandantul 
echipei. Fapt care conferă interogatoriului un anumit 
statut. Care este întotdeauna de natură să îi tulbure pe cei 
anchetați, fie că sunt nevinovaţi sau, dimpotrivă, au o 
groază de păcate pe conștiință. Carol a deschis ușa 
biroului ei și a strigat: Cineva să-mi aducă și mie niște 
cafele. 

Tony a început să măsoare încăperea cu pași mari. 

— Tocmai pentru că ești comandantul brigăzii ar trebui 
să nu te bagi în faţă. E clar că Diane Patrick a jucat un 
anumit rol în aceste crime. Poate că a fost forţată să o 
facă. Sau poate că a participat activ și de bunăvoie. In 
acest din ultim caz, va fi iritată de faptul că nu i se acordă 
suficientă importanţă pentru a fi interogată de șef. Ceea ce 
va fi în avantajul nostru. Ştii foarte bine asta. li enervăm 
deliberat pe suspecți. Ca să-i facem să piardă șirul și să ne 
dezvăluie, fără să vrea, unele lucruri. 

— Crede-mă, am la îndemână și alte mijloace de ao 
scoate din sărite. 

— Pe de altă parte, dacă a fost forţată să coopereze, e 
mai probabil să vrea să discute cu cineva pe care nu îl 
privește drept o ameninţare directă la persoana ei. Cu alte 


cuvinte, cu un ofiţer de rang inferior. În ambele cazuri, 
Paula e soluţia câștigătoare. Nu spun că tu nu trebuie să o 
interoghezi deloc. Dar las-o pe Paula să fie prima. 

— Nu vrei să te așezi? Mă scoţi din minţi cu plimbatul în 
sus și în jos în spaţiul ăsta așa de mic, l-a repezit Carol 
clocotind de nervi. 

Tony s-a trântit pe cel mai apropiat scaun. 

— Umblatul ăsta mă ajută să gândesc. 

Un ciocănit la ușă. 

— Cafeaua, s-a auzit vocea lui Kevin. 

Carol a deschis, a luat cele două căni din mâinile lui și a 
închis ușa împingând-o cu șoldul. 

— O să-mi pun căștile în urechi. În felul acesta, o să mă 
poţi ghida pe parcurs. 

— Ştii că nimeni nu o întrece pe Paula la asta. 

Tony era conștient că se juca cu focul, dar nu avea de 
ales. 

— Vrei să zici că e mai bună decât mine la luarea 
declaraţiilor? 

Carol a împins cafeaua spre el. Lui i s-a părut că era pe 
punctul să i-o azvârle în faţă. Rareori o mai văzuse atât de 
încordată după o arestare. A presupus că reacţia ei avea 
legătură cu faptul că Warren Davy se afla în continuare în 
libertate. 

— Ăsta nu e un concurs de care pe care enervează mai 
tare, și tu o știi foarte bine, a spus el. N-ai niciun motiv să- 
ţi pui la îndoială abilităţile profesionale. Modul în care ai 
condus echipa a făcut posibil acest rezultat. Şi stilul tău de 
lucru funcționează cu succes tocmai pentru că îi lași să 
facă întocmai ce știu ei mai bine, chiar și atunci când asta 
se suprapune peste propriile tale abilităţi. 

— Nu pricep unde baţi, a ripostat Carol cu încăpățânare, 
încruntându-se. 

— Uite, să-l luăm de exemplu pe Sam. Știi că e un rebel. 
Și că nu-i place să lucreze în echipă fiindcă se consideră 
mai bun decât toţi ceilalţi. Ar fi în stare să înjunghie pe 
cineva pe la spate dacă asta l-ar face să avanseze în 
carieră, dar cu condiţia să nu pună în pericol ancheta. O 


mulțime de comandanţi ar fi renunţat de mult la el pentru 
că nu e un jucător de echipă. Nu și tu. Tu îl lași să se 
desfășoare. A tăcut, cu o expresie gen „Nu-i așa că am 
dreptate?” întipărită pe faţă. 

— Sigur că-l las să-și vadă de treabă. Şi e foarte bun în 
ceea ce face. 

— Asta e doar o explicaţie parţială. Adaugă faptul că te 
vezi pe tine în el. Ceva din Carol Jordan, cea de la 
începuturi, politista bătăioasă care nu a ajuns încă la 
apogeul talentelor ei naturale. 

Așa procedezi, de fapt, cu toţi oamenii din echipă. Şi-a 
încreţit nasul. Bine, poate că nu și cu Stacey. 

Dar ești conștientă că Paula este excelentă la luarea 
declaraţiilor. O știi pentru că ești un anchetator de prima 
mână și ai recunoscut la ea harul pe care îl posezi și tu. 
Las-o pe ea prima, Carol! 

A observat că femeia ezita în continuare. 

— Uneori am impresia că sunt singura de aici care se dă 
de ceasul mortii, fără să am și eu parte de un strop de 
satisfacţie, s-a plâns Carol. 

Tony a zâmbit. 

— Un pic de autocompătimire nu strică niciodată. Ar fi 
un gest foarte generos din partea ta. În plus, nu uita că, 
dacă noua prietenă a Paulei nu ar fi fost în momentul 
potrivit la locul potrivit și nu ar fi intervenit cu 
cunoștințele ei extrem de utile, ne-ar fi luat probabil mult 
mai mult timp să ajungem aici. Așa că Paula și-a câștigat 
pe drept clipa de glorie. 

Carol i-a aruncat o privire furioasă. 

— Nu-mi place deloc când mă faci să mă port frumos. 

— Da, dar mâine-dimineaţă o să te trezești cu un respect 
de sine ceva mai mare. A sorbit din cafea și s-a strâmbat. 
Hai să mergem s-o urmărim pe Paula la treabă! 

Paula i-a lăsat pe Diane Patrick și pe avocat să o aștepte 
aproape douăzeci de minute. Se decisese să procedeze așa 
atunci când văzuse că apărătorul femeii era nimeni alta 
decât Brownen Scott, decana avocaţilor specializaţi în 
drept penal din Bradfield. Scott devenise cunoscută atât 


datorită obţinerii unor sentinţe de comutare a pedepselor, 
cât și pentru scoaterea de sub urmărire a unor suspecți 
consideraţi în final nevinovaţi, așa că nu se afla cu niciun 
chip în grațiile poliţiei. li plăcea însă la nebunie să-și 
fluture succesele pe la nasul anchetatorilor. Carol nu-și 
ascundea ura față de ea, iar echipa îi împărtășea 
sentimentele. 

Intre cele două femei așezate în fața Paulei era o 
diferenţă ca de la cer la pământ. Scott arăta impecabil în 
taiorul ei imaculat ale cărui croială și stofă nu aveau nimic 
de-a face cu câștigurile unui avocat numit din oficiu. 
Avusese dintotdeauna o expresie arogantă, dar în ultima 
vreme ajunsese la performanţa ca niciun mușchi să nu i se 
mai clintească pe față. Paula prespunea că faptul se datora 
unor injecții cu Botox sau unui lifting facial exagerat. Spre 
deosebire de ea, Diane Patrick părea neîngrijită și complet 
răvășită după lacrimile vărsate înainte. Avea părul încâlcit, 
și ochii întunecaţi la culoare îi erau umflaţi și injectaţi. A 
privit-o pe Paula cerșindu-i mila, cu buza de jos tremurând. 

Paula nu s-a lăsat intimidată. 

S-a asigurat mai întâi că declaraţia era înregistrată, apoi 
a deschis dosarul aflat în faţa ei. 

— În seara aceasta ai fost surprinsă răpind și drogând 
un băiat în vârstă de paisprezece ani, Diane. Când am 
pătruns în casa unde locuiești împreună cu partenerul tău, 
Warren Davy, te-am găsit singură cu Ewan Mcalpine. 
Băiatul era în stare de inconștienţă. Pe masă se aflau un 
sac de polietilenă transparentă, o rolă de bandă adezivă și 
un scalpel... 

— Aveţi de gând sau nu să adresaţi o întrebare? a 
întrerupt-o Scott. Știm deja toate astea. Ne-au fost aduse 
la cunoștință în procesul-verbal. 

Paula s-a ferit să cadă în capcană. 

— Nu fac decât să subliniez în fața clientei 
dumneavoastră gravitatea faptelor comise. Dar să 
revenim! Lucrurile aflate pe masă sunt identice cu cele 
găsite în cazul a patru crime comise în ultimele două 
săptămâni asupra unor adolescenţi în vârstă de 


paisprezece ani. Și ne e greu să nu tragem concluzia că 
intenţia ta era aceea de a-l ucide pe Ewan Mcalpine. 

Diane Patrick s-a holbat la ea cu ochii umflaţi de plâns. 
Părea oripilată. 

— Nu, n-aveam de gând să-l ucid. Vorbea tot mai tare, 
cuprinsă de panică. N-am omorât pe nimeni. Trebuie să mă 
credeţi. Warren a făcut-o. Eu îl așteptam pe Warren. El m- 
a obligat să fac toate astea. A scos un hohot sfâșietor. 
Doamne, cât mă urăsc pentru asta! Mai bine aș muri. 

Și-a îngropat faţa în palme. 

Paula a tăcut, rămânând în așteptare. Într-un târziu, 
Diane și-a ridicat faţa șiroind de lacrimi. 

— Susţii, așadar, că Warren Davy este cel care i-a ucis 
pe Jennifer Maidment, Daniel Morrison, Seth Viner și Niall 
Quantick? Și că intenţiona să-l omoare și pe Ewan 
Mcalpine? 

Diane a tras lacomă aer în piept, sughițând. Apoi a 
încuviinţat. 

— Da. El i-a ucis. M-a forţat să îl ajut. M-a ameninţat că 
mă omoară dacă nu fac ce-mi spune. 

— Şi tu l-ai crezut? a întrebat Paula pe un ton voit 
neîncrezător. 

Diane a privit-o ca și cum o suspecta că nu era în toate 
minţile. 

— Sigur că l-am crezut. E în stare. Mi-a ucis copilul. 
Cum să nu-l cred? 

— Ţi-a ucis copilul? Când s-a întâmplat asta? 

Diane s-a cutremurat. 

— Anul trecut. La câteva ore după ce născusem. A oftat 
din rărunchi, și cuvintele au început să-i iasă rapid din 
gură. Practic, în ultimele săptămâni de sarcină m-a ţinut 
prizonieră. Am născut acasă. 

Susţinea că nu era nevoie să mergem la niciun spital, că 
femeile nasc acasă de secole. A avut dreptate. Am născut 
fără niciun fel de complicaţii. Jodie, așa i-am spus. Era cel 
mai bun lucrul care mi se întâmplase în viaţă. Și pe urmă 
el a luat-o din braţele mele și i-a astupat gura și nasul, 
până când a lăsat-o fără suflare. Vorbea acum hârâit și 


sacadat, scoțând un zgomot ca un scârțâit de CD manevrat 
de un DJ. Şi-a cuprins trupul cu braţele. A ucis-o pe fetiță 
chiar în fața ochilor mei. 

A început să se legene înainte și înapoi, cu degetele 
încleștate pe partea de sus a braţelor. 

Paula a așteptat din nou ca femeia să se liniștească. Știa 
că Scott își dorea ca interogatoriul să se termine cât mai 
repede, dar în același timp pândea orice viciu de 
procedură. lar ea nu avea de gând să-i ofere satisfacţie. 

— De ce a făcut asta? a întrebat după ce Diane și-a 
revenit. 

— A făcut mai demult un lucru rău. Nu știu ce. N-a vrut 
să-mi spună. Ceva legat de datele unui client. A făcut ceva 
și, drept urmare, cineva a murit. Diane părea să 
rememoreze niște scene rămase ascunse undeva în 
adâncul ei. Și de atunci ceva s-a schimbat la el. A ridicat 
privirea și s-a uitat în ochii neclintiţi ai Paulei. Știu că totul 
pare o nebunie, dar așa a fost. Spunea tot timpul că în el 
zace răul și că e ca un fel de virus. Și că nu poate să o lase 
pe Jodie a mea să trăiască și să perpetueze virusul la 
generaţia următoare. Plângea când a ucis-o. 

Femeia și-a dus mâna la gură și a început din nou să se 
legene pe scaun. 

Paula se așteptase ca Diane să dea vina pe partenerul ei, 
mai ales că Warren nu fusese prins și deci nu era prezent 
pentru a-și spune propria versiune. La începutul interviului 
fusese sceptică, dar, pe măsură ce discuţia înainta, simțea 
cum dubiile i se risipeau. Povestea lui Diane era îngrozitor 
de convingătoare. Și femeia era, în mod cert, răvășită de 
suferință. Nu, n-avea cum să se prefacă. 

— Îmi pare rău că ţi-ai pierdut fetița, a spus ea. Dare 
ceva ce nu înţeleg. Cum de a trecut de la uciderea 
copilului său la omorârea celor patru adolescenţi? 

Pe faţa lui Diane Patrick se citea surpriza. Atât de 
vizibilă, încât Paula a intrat la îndoieli cu privire la toate 
declaraţiile ei anterioare. 

— Pentru că și ăia erau copiii lui. Cum, nu știaţi? 


— De unde să știm? a răspuns Paula. Știm că exista o 
legătură între ei, în sensul că au fost concepuţi cu ajutorul 
spermei aceluiași donator, dar n-am avut cum să aflăm 
cine este donatorul. 

Nimeni nu are acces la astfel de informaţii. Nici măcar 
polițiștii, chiar dacă au mandat. 

Diane s-a holbat în continuare la ea, aparent mută de 
uimire. 

Paula a zâmbit. 

— Ceea ce mă face să reformulez întrebarea. Deci cum a 
aflat Warren care erau copiii lui? 

O tăcere prelungită s-a așternut în încăpere. Paula era 
gata să parieze că Diane cântărea în acea clipă în minte 
posibilitatea de a fi prinsă cu minciuna. Într-un târziu, a 
vorbit. Rar, ca și cum bâjbâia după cuvinte. 

— M-a forţat. M-a ameninţat că mă ucide. 

— Bun, am înţeles asta. A omorât copilul și pe urmă a 
amenințat că te ucide și pe tine. Nu ţi-a trecut niciodată 
prin cap să fugi? 

Diane a scos un râs scurt, amar. 

— Se vede că nu știți nimic despre lumea modernă. 
Warren e un adevărat maestru al spaţiului virtual. Poate c- 
aș fi reușit să fug, dar nu și să scap de el. Ar fi dat de mine 
oriunde aș fi încercat să mă ascund. 

— Dar uite că acum ești aici și îl dai în vileag, a punctat 
Paula. 

— Da. Dar voi o să-l prindeţi și o să-l ţineţi departe de 
mine, a ripostat Diane, pentru prima oară calmă de la 
începutul interviului. 

— Deci unde e Warren? Unde putem da de el? 

— Nu știu. N-a mai dormit acasă de la prima crimă. 

— I-ai spus colegului nostru că Warren e în Malta. 

Diane i-a aruncat o privire avocatei. 

— Mi-a fost frică, a replicat ea. 

— Aţi consemnat declaraţia clientei mele, a intervenit 
Scott. S-a temut pentru viața ei. A acţionat în urma 
constrângerilor. 


— Constrângerile nu constituie circumstanţe atenuante 
într-un caz de crimă, a obiectat Paula. 

— Da, însă deocamdată clienta mea nu a fost acuzată de 
crimă, tentativă de crimă sau trădare, care sunt singurele 
excepţii nepermise în apărarea bazată pe motive de 
constrângere, a ripostat Scott pe un ton dur ca oţelul, la 
fel ca privirea ei. 

— Vreau acum să revin la întrebarea iniţială, a spus 
Paula uitându-se fix în ochii lui Diane, care părea să nu fi 
băgat de seamă schimbul de replici. Cum a aflat Warren 
numele copiilor lui? 

Diane nu a putut susţine privirea Paulei. A început să 
zgârie marginea mesei cu unghia degetului mare, cu ochii 
aţintiți asupra mâinii. 

— Cei de la arhiva de date ADN au contract cu o firmă 
de securizare a informaţiilor care le face toate back- 
upurile. Informaticienii sunt o comunitate foarte restrânsă. 
Ne cunoaștem toţi între noi. 

Warren a aflat care era firma și practic i-a mituit pe cei 
de acolo. Le-a promis că le facem noi back-upurile și le 
dăm lor, alături de suma pe care o primeau de la agenţie. 
Așa că își dublau încasările fără să miște un deget. 

— Şi ei nu s-au întrebat de ce vreţi să puneţi mâna pe 
acele date? Nu și-au făcut griji cu privire la clauzele de 
confidenţialitate? 

— Atunci când faci afaceri cu cineva din mediul tău, nu 
se pune problema încălcării regulilor de confidenţialitate. 

Paula s-a gândit că asta era o minciună sfruntată și și-a 
făcut o însemnare să revină mai târziu asupra chestiunii. 

— Deci Warren a pătruns în baza de date a agenţiei și s- 
a ocupat de back-upuri? Diane și-a mușcat pielița din jurul 
degetului mare. 

— Nu, eu am făcut-o. Warren s-a gândit că tipii aveau să 
fie mai puţin suspicioși faţă de o femeie. 

— Deci tu i-ai furnizat datele care au dus la identificarea 
copiilor lui? 

— N-am avut de ales, a răspuns femeia, cu încăpățânare. 


— Pentru toţi există o alternativă, a spus Paula. Tu ai 
ales să o ignori, și, prin urmare, patru copii sunt acum 
morti. 

— Cinci, a corectat-o Diane. Credeţi că nu sunt 
conştientă de asta? 

Scott s-a aplecat spre ea și i-a șoptit ceva la ureche. 
Diane a dat din cap. 

— Ştiai ce avea Warren de gând atunci când i-ai oferit 
datele? 

— La momentul acela, nu eram capabilă să judec ca 
lumea. Eram pe jumătate înnebunită de durere. 

— Trebuie neapărat să-l prindem pe Warren. Sincer 
vorbind, cred că e momentul să te gândeşti de acum încolo 
la ceea ce vrei să invoci în apărarea ta. Pentru că riști să fii 
acuzată de complicitate la crimă în nu mai puţin de patru 
cazuri, o încadrare juridică pe care sunt convinsă că 
domnișoara Scott ţi-o va explica în amănunţime. Nu pot să 
îți promit nimic, pentru că n-avem puterea de a negocia, 
așa cum se vede prin filme. Dar, dacă ne ajuţi acum, vom 
avea grijă să te ajutăm și noi mai târziu. Deci unde e 
Warren? 

Femeia a clipit des, încercând să-și oprească lacrimile. 

— Nu știu. Jur că nu știu. Suntem împreună de șapte ani, 
dar niciodată nu a dispărut de acasă. Nu pleca decât cu 
afaceri, și știam întotdeauna la ce hotel stătea. Nu s-a mai 
ascuns de mine până acum. 

— Care era planul pentru seara asta? Urma să vină 
acasă și să-l ucidă pe Ewan? 

— Ar fi trebuit să ajungă înainte ca eu să-l iau pe Ewan 
din staţia de autobuz. Mi-a spus că va veni cu mult înaintea 
noastră. N-am știut dacă să mă duc să-l iau pe Ewan sau 
nu. Dar mi-a fost frică de ceea ce ar fi putut să-mi facă, așa 
că până la urmă m-am dus. 

A schiţat un mic zâmbet. Paula a sesizat în el o notă de 
triumf. 

— Warren n-o să mai apară, acum, că aţi intervenit voi. 

— Nu ne-a văzut, a ripostat Paula. 


— Așa credeţi voi. Foarte probabil, v-a urmărit toată 
după-amiaza. Are acces de la distanţă la camerele de 
supraveghere. Și-a dat seama ce se întâmplă imediat ce v-a 
văzut la poartă. A știut de polițistul ăla negru și solid care 
a venit duminică dinainte să-i trimit eu e-mailul. Oriunde 
ar fi, e cu un pas înaintea voastră. 

— Şi asta pare să te mulțumească, a remarcat Paula. 

— Dacă asta îţi închipui, atunci înseamnă că stai prost 
cu auzul. 

Era pentru prima oară când Diane dădea semne de 
combativitate și de agresivitate, fapt care a intrigat-o pe 
Paula. 

— Nu are familie? Părinţi, frați sau surori? Prieteni? 

— Trăim foarte retrași, a răspuns Diane. Warren nu se 
înţelege bine cu părinţii. Nu ţine legătura cu ei. 

— Ceea ce faci acum nu e în avantajul tău, Diane. V-am 
reţinut computerele.  Susţii că Warren e stăpânul 
universului virtual. Ei bine, am o veste pentru tine. Avem o 
colegă care e mai bună decât el. 

Pun pariu că a intrat deja în baza voastră de date. 

—Nu prea cred, i-a întors-o Diane. Noi suntem 
specialiști în securizarea datelor. Dacă va încerca să 
pătrundă în sistem, datele se vor rescrie în mod 
neinteligibil. 

Paula a chicotit. 

— Eu, în locul tău, n-aș fi așa de sigură. A împins 
scaunul în spate. Dacă nu vrei să cooperezi, n-o să-mi pierd 
timpul cu tine. Ai fost prinsă asupra faptului: răpire, 
sechestrare și tentativă de omucidere. 

— Atunci, fie îmi puneţi clienta sub acuzare, fie o 
eliberați. N-aveţi dovezi împotriva ei. Băiatul a mers cu ea 
de bunăvoie. Și pe urmă a leșinat. Clienta mea nu poate fi 
făcută responsabilă de lucrurile lăsate de partenerul ei pe 
masa din bucătărie. 

Scott se prefăcea indignată, dar Paula i-a tăiat repede 
avântul. 

— Nu vă mai obosiţi cu mine, spuneţi-le asta 
magistraţilor, mâine-dimineaţă. Deocamdată, am terminat. 


Mai târziu, vei fi din nou chemată la interogatoriu, Diane, 
așa că aţi face bine să rămâneţi pe aproape, domnișoară 
Scott. 


CAPITOLUL 41 


Tony și-a scos mâinile din buzunare și și-a încrucișat 
braţele la piept. 

— E bună. Chiar foarte bună. Nu minte decât atunci 
când nu mai are încotro, așa că e greu să-ţi dai seama când 
spune adevărul și când nu. Şi nici nu trăncăne fără rost. 

S-a răsucit pe călcâie când a auzit-o pe Paula intrând. Ea 
s-a rezemat de perete, cu un aer extenuat. 

— Tipa e o dură, a spus. 

— Corectă observaţie, a lăudat-o Tony. E cel mai bun și 
mai periculos tip de mincinos. Dintr-acela care se 
autoconvinge că spune adevărul. 

— Ce părere ţi-ai făcut despre ea? a întrebat-o Carol pe 
Paula. 

— La început, am fost cu totul de partea ei. Și am crezut 
tot ce mi-a povestit. Că a fost terorizată de Warren. Dar, la 
un moment dat - am senzaţia că atunci când m-am 
prefăcut că nu știam că Warren e tatăl victimelor -, a 
reacționat cu o uimire atât de sinceră, încât am fost 
nevoită să-mi reconsider total poziţia și să mă întreb dacă 
era realmente la fel de inocentă pe cât voia să pară. Paula 
și-a dat părul de pe frunte. N-am scos nimic de la ea. Nimic 
util, fir-ar să fie! 

— N-aș zice asta. Acum știm mult mai multe decât 
înainte. Piesele sunt pe cale să se îmbine, definitivând 
imaginea, a punctat Tony. 

— Mai trebuie să-l găsim pe Warren, a intervenit Carol. 
Stacey se ocupă cu depistarea operaţiunilor făcute de el cu 
cardul de credit și a adreselor lui de e-mail cunoscute, de 
carnetul de șofer și de pașaport. Fotografia sa va fi 
difuzată diseară la televizor, la emisiunile de știri. 


— Cred că a șters-o deja din ţară, a spus Paula. 

— Tony nu e de aceeași părere. El crede că tipul și-a 
asumat o misiune, nu-i așa, Tony? 

Pierdut în gânduri, Tony s-a încruntat spre ea. 

— Poftim? 

— Ziceam că Warren are de îndeplinit o misiune. Pe care 
vrea să o ducă la bun sfârșit, cu orice chip. 

Tony s-a scărpinat în cap. 

— Da, așa am zis. Numai că nu o să daţi de urma lui, 
Carol. Și-a luat jacheta de pe scaunul unde o aruncase. 
Trebuie să plec să stau de vorbă cu cineva. 

S-a îndreptat spre ușă. 

— Cu cine să stai de vorbă? Și despre ce? a întrebat 
Carol. 

Dar ușa se închisese deja în urma lui. 

Stacey nu era singura care beneficia din plin de 
avantajele erei informaţionale. Acum, odată ce puneai 
mâna pe un mandat, aveai toate șansele ca lucrurile să se 
miște cu o viteză uimitoare. De exemplu, companiile de 
telefonie. Imediat ce revenise la sediul MIT, Kevin fusese 
însărcinat să obţină lista convorbirilor efectuate de DPS și 
de Diane Patrick. În circa o oră, reușise să găsească un 
magistrat care îi semnase mandatul pe care îl scanase și îl 
trimisese în format electronic. Şi, de data aceasta, atât 
compania de telefonie mobilă, cât și cea de telefonie fixă îl 
serviseră cu maximă promptitudine. 

Kevin a constatat cu surprindere că numărul de apeluri 
era foarte restrâns și s-a consultat cu Stacey. 

— Crezi că Diane a folosit alte telefoane mobile, de care 
noi nu știm? Dintre acelea pe care pe urmă le arunci? 

— S-ar putea, a răspuns Stacey. Dar majoritatea celor 
care lucrează în IT preferă e-mailul și mesajele instant. Pot 
fi încifrate mult mai ușor. Telefoanele sunt îngrozitor de 
nesigure. 

Și-a demonstrat spusele arătându-i lui Kevin o aplicaţie 
care inversa rolul cărții de telefon. 

Printr-o singură apăsare de tastă, programul a derulat 
toate numele și adresele celor apelati. 


Kevin a parcurs rapid cu privirea lista, remarcând că, în 
mare, aparţineau unor companii. 

Presupunea că sunt clienţi DPS, dar trebuia, oricum, să 
le verifice pentru a fi sigur. Mai existau și câteva apeluri 
către service-ul auto al lui Carr. Din câte știa Kevin, Carr 
era vărul la a cărui adresă își primea Warren 
corespondenţa, dar și-a notat să-l întrebe mai târziu pe 
Ambrose. 

Un număr i-a reţinut atenţia - centrala serviciilor 
publice orășenești de salubritate. Diane îi sunase joi 
dimineaţa. Convorbirea durase opt minute. Sub impulsul 
momentului, Kevin l-a trecut în fruntea listei cu numere de 
verificat și a pus imediat mâna pe telefon. A fost, inevitabil, 
introdus într-un meniu automat. A fost nevoit să treacă 
prin trei niveluri de opţiuni pentru a ajunge să discute, în 
final, cu o ființă umană. S-a prezentat și a spus: 

— Mă interesează un apel efectuat către dumneavoastră 
în dimineaţa zilei de joi. Ar putea constitui probă într-un 
caz de omucidere. 

De-a lungul anilor, învățase că termenul „omucidere” îi 
băga în priză pe funcţionari. 

— Omucidere? a repetat femeia de la celălalt capăt al 
firului. Noi nu știm nimic despre așa ceva. 

— Sigur că nu, a spus Kevin pe tonul cel mai liniștitor cu 
putinţă. Tot ce vă rog este să vă consultaţi înregistrările. 
Cred că un suspect de crimă v-a contactat joi dimineaţă și 
v-a solicitat să ridicaţi ceva de la casa lui. Vreau să mă 
asigur că supoziţia mea este corectă și, dacă așa e, să-mi 
spuneţi ce anume aţi ridicat de acolo. 

— Nu știu dacă am voie să fac asta, a ezitat femeia. E 
vorba despre Legea Protecţiei Datelor, sper că mă 
înţelegețţi. 

Kevin a scos un oftat. Legea Protecţiei Datelor se 
transformase într-un scut de apărare la care apela, în mod 
automat, aproape orice birocrat pus în încurcătură. 

— În plus, a continuat ea, cum să fiu sigură că sunteţi de 
la poliţie? 


— Pot să vă dau datele mele și informaţiile cu privire la 
ceea ce ne interesează. Ce-ar fi să vă consultaţi cu șeful 
dumneavoastră și, indiferent de decizie, să reveniţi cu un 
telefon la sediul poliției din Bradfield? Nu vreau să-mi 
pierd vremea alergând să obţin un mandat, dar, dacă 
directorul dumneavoastră insistă, o s-o fac și pe asta. Cum 
vi se pare propunerea mea? 

— Presupun că e în regulă, a răspuns femeia fără prea 
mare tragere de inimă. 

Kevin i-a furnizat datele cu privire la Diane Patrick, 
precum și numărul centralei telefonice a poliţiei, apoi i-a 
repetat numele său și gradul. A pus telefonul în furcă, fiind 
convins că, întrucât era deja aproape patru și jumătate, nu 
avea să primească nicio veste până a doua zi dimineaţa. 
Între timp, putea să se ocupe de verificarea firmelor 
private. 

Ajunsese la al doilea client DPS când Sam i-a făcut semn 
cu mâna. 

— Am pe cineva de la salubritate care te caută la 
telefon, i-a strigat el. Ceva în legătură cu o ladă frigorifică, 
dacă am priceput eu bine. 

Kevin a încheiat rapid conversaţia și a preluat apelul. 

— Aici sergent Matthews. Vă mulţumesc că m-ati sunat. 

— Sunt James Meldrum, șeful departamentului de 
salubritate de la primărie, s-a prezentat bărbatul cu o voce 
fermă. Aţi vorbit mai devreme cu unul dintre oamenii mei. 

— Exact. În legătură cu un apel efectuat către 
dumneavoastră din partea lui Diane Patrick sau a unei 
firme pe nume DPS. 

— Am consultat înregistrările și cred că sunt în măsură 
să vă ofer informaţiile solicitate. S-a oprit, ca și cum 
aștepta aplauze. 

— Vă mulţumesc pentru bunăvoință, a spus Kevin, 
dându-și seama cu întârziere că omul dorea ca efortul său 
să fie apreciat la justa sa valoare. 

— Într-adevăr, o oarecare Diane Patrick ne-a contactat 
pentru ridicarea unei lăzi frigorifice de la ea de acasă. Am 
dat curs cererii ieri-dimineaţă. 


— O ladă frigorifică, așa aţi spus? a întrebat Kevin 
însufleţindu-se brusc. Era goală? 

— Bineînţeles, altfel agenţii noștri nu ar fi ridicat-o. 

— Ştiţi cumva unde se află lada în momentul de faţă? 

— Avem o zonă alocată pentru  predepozitarea 
frigiderelor și a lăzilor frigorifice. Potrivit legii, pentru 
astfel de obiecte suntem obligaţi să luăm măsuri speciale 
de debarasare. Așadar, a fost categoric dusă în zona 
respectivă. 

Domnul Meldrum era vizibil încântat că avea ocazia să 
dea detalii cu privire la munca sa. Și să folosească un 
limbaj cât mai pompos. 

— Şi credeţi că se mai află și acum acolo? Sau a fost 
dusă deja la reciclare? 

— Din nefericire, în clipa de faţă, din raţiuni de ordin 
strict tehnic, am rămas în urmă cu reciclarea obiectelor 
electrocasnice. Așa că presupun că se află în continuare în 
aria de predepozitare. Alături de multe alte produse de 
același gen, ca să fim clari. 

— Dar puteţi identifica lada provenită de la Diane 
Patrick? a întrebat Kevin cu speranţă în glas. 

— Nu eu personal, desigur. Dar poate că agenţii care au 
asigurat operaţiunea își vor aminti care ladă anume a fost 
ridicată de la domiciliul doamnei Patrick. 

— Şi oamenii aceștia sunt în acest moment la lucru? 

Meldrum a chicotit. „Da, niciun cuvânt nu putea fi mai 
potrivit”, și-a spus Kevin. 

— Dumnezeule mare, sigur că nu! Nu la ora aceasta 
târzie. Ei încep lucrul la șapte dimineaţa. 

Dacă veţi fi la depozitul nostru mâine la acea oră 
matinală, sunt convins că vor face tot posibilul să vă ajute. 

Kevin a notat adresa depozitului și numele „agenţilor” 
pe care urma să îi contacteze. I-a mulţumit lui Meldrum și 
s-a rezemat de spătarul scaunului cu un rânjet mare 
întipărit pe faţa lui pistruiată. 

— Arăţi ca un motan care tocmai a înfulecat canarul, a 
comentat Sam. 


— Atunci când un criminal încearcă să scape de o ladă 
frigorifică taman în toiul distracţiei, cred că suntem 
îndreptăţiți să presupunem că vom da peste niște probe 
interesante înăuntru, ce zici? 

Tony l-a găsit pe Alvin Ambrose în sala echipei MIT. 
Verifica lista de clienţi ai DPS postată de firmă pe pagina 
sa web. 

— Încerc să dau de cineva care îl cunoaște mai bine pe 
Warren Davy, a explicat el răspunzând întrebării lui Tony. 
Deocamdată, n-am găsit pe nimeni. 

— Mă întrebam dacă... n-ai vrea să mă duci cu mașina la 
garajul vărului lui Warren. Cum îl cheamă, că am uitat? 

Ambrose i-a aruncat o privire curioasă. 

— Bine, bine, am priceput. Ar fi trebuit să-ţi trimit și ţie 
raportul pe e-mail. Bill Carr. Așa îl cheamă. A zâmbit 
gânditor. Fiecare meserie cu glumiţele ei, nu-i așa? 

Tony a surâs și el, absent. 

— Dacă așa zici tu. Mă duci? 

Ambrose și-a săltat trupul masiv de pe scaun. 

— Sigur, nicio problemă. Deși nu cred că omul știe unde 
se ascunde Davy. Am vorbit iarăși cu el la telefon în după- 
amiaza asta. 

— Nu, nici nu-mi închipuiam că știe, a spus Tony. Nu 
despre asta voiam să discut cu el. M-aș duce și singur, dar, 
crede-mă, n-am pic de simţ al orientării. Dacă aș încerca să 
ajung acolo de capul meu, m-aș învârti cu mașina prin 
sudul Manchesterului până duminică. 

— Şi crezi că eu o să mă descurc mai bine? Nu uita, sunt 
din Worcester. 

— Chiar și-așa, tot ai un avantaj în fața mea. 

În mașină, Tony l-a îmboldit să-i povestească despre 
Worcester și despre viaţa lui de acolo. 

Despre echipa de polițiști din West Mercia. Ambrose i-a 
mărturisit că Worcester era un orășel grozav, locul perfect 
pentru a-ţi crește copiii. Destul de mic pentru a ști tot ce 
se petrecea în jur, dar suficient de mare pentru a nu te 
simţi ca într-o închisoare. Așa a trecut vremea, fără ca 


Tony să se gândească la întrebările pe care voia să i le 
pună lui Bill Carr. Oricum, le știa deja. 

Ambrose a întors mașina în fundătură și a arătat spre 
garaj. Din câte se părea, ajunseseră în ultima clipă: Bill 
Carr, cu spatele la ei, tocmai trăgea oblonul greu peste 
ușă. 

— Alvin, te rog, nu mă înţelege greșit, dar vreau să 
discut singur cu individul, s-a scuzat Tony dându-se jos din 
mașină și grăbindu-se să ajungă la Carr înainte ca acesta 
să plece. Bill, l-a strigat el. 

Carr s-a întors spre Tony și a clătinat din cap. 

— Prea târziu, amice. Programul s-a terminat. 

— E OK, nu pentru asta am venit. Tony i-a întins mâna. 
Sunt 'Tony Hill, de la poliția din Bradfield. Putem să stăm 
puţin de vorbă? 

— E tot în legătură cu mașina lui Warren? Da' i-am 
explicat deja colegului tău că nu fac altceva decât să-mi 
ajut vărul. Nu știu nimic despre afacerile lui, a adăugat Bill 
Carr aruncând priviri furișe în jur, în căutarea unei portiţe 
de scăpare. 

Şi-a ridicat gulerul jachetei de dril și și-a îndesat mâinile 
în buzunare. 

„Ca un copil care adoptă o poză defensivă”, și-a spus 
Tony. 

— Nu contează. Nu vreau decât să discutăm un pic 
despre Warren și despre Diane, a spus Tony cu o voce 
caldă și încrezătoare. Poţi să-ţi fac cinste cu o halbă? 

— Warren a dat de necazuri, este? Carr părea îngrijorat, 
dar nu surprins. Și-a umflat obrajii, apoi a scos aerul afară, 
oftând. S-a schimbat tare mult în ultima vreme. Ca și cum 
îl apăsa ceva. Am crezut că are probleme cu afacerile, știi? 
Multe firme sunt acum pe butuci. In fine, el oricum nu 
discută cu mine chestii dintr-astea. Nu suntem foarte 
apropiați. 

— Hai totuși să bem o bere, l-a invitat Tony pe un ton 
blând. E vreun loc pe-aici prin apropiere? 

Cei doi s-au îndreptat în tăcere spre un bar din colţul 
străzii, o cârciumioară frecventată cândva de muncitori, 


transformată recent într-un refugiu pentru mult mai 
sofisticaţii cititori ai ziarului Guardian. Tony a presupus că 
localul fusese amenajat în anii șaptezeci de către 
direcțiunea vreunei făbricuţe de bere, pentru ca acum să 
fie renovat într-o copie kitsch a versiunii originale, cu 
podele din lemn de pin lustruit și cu scaune incomode cu 
spătarul curbat. 

— Mai târziu se umple de studenţi, dar la ora asta barul 
e aproape gol, l-a lămurit Carr în timp ce se rezemau de 
tejghea pentru a sorbi din berea amară, acceptabilă ca 
gust, a unei făbricuţe cu nume amuzant. 

— De când sunt Diane și Warren împreună? a întrebat 
Tony. 

Carr a căzut câteva clipe pe gânduri, lingându-și buzele. 

— De vreo șase sau șapte ani. Se cunoșteau de dinainte, 
dar a fost o relaţie dintr-aia care mocnește mult timp, știi 
cum e. 

Da, Tony știa totul despre relaţii mocnite și focuri 
înăbușite. Care în unele cazuri nu ajungeau niciodată să 
izbucnească în flăcări. 

— Probabil că s-au împrietenit fiindcă aveau aceeași 
meserie, s-a mulțumit el să comenteze. 

— Nici nu cred că Warren ar fi putut să aibă o relaţie cu 
cineva care să nu fie la fel de obsedat de computere ca el. 
Nu vorbea despre nimic altceva. A primit cadou primul 
computer când era în școala primară, și de atunci încoace 
nu s-a ocupat decât de asta. Carr a luat o înghiţitură de 
bere, apoi și-a șters spuma de pe buza de sus cu dosul 
palmei. Eu am zis întotdeauna că el e cel deștept la noi în 
familie, iar eu sunt ăla arătos, a glumit el. 

— Şi cum se înţeleg ei doi? 

— Bine, cred. Cum ţi-am zis, nu prea socializăm. N-avem 
multe lucruri în comun, știi? De pildă, lui Warren nu-i 
place fotbalul. 

Carr părea să considere asta o atitudine anormală din 
punct de vedere clinic. 

— Eu, unul, sunt suporter al echipei Victoria Bradfield, a 
recunoscut 'Tony. 


A urmat o digresiune prelungită în care Manchester 
United, Chelsea, Arsenal și Liverpool au fost luate, rând pe 
rând, în balon. Spre finalul discuţiei Tony își făcuse un nou 
prieten. A remarcat, sorbind din a doua halbă: 

— Totuși, nu au copii. 

— Dar tu? Ai copii? 

Tony a negat. 

— Eu am doi, cu fosta nevastă. Nu-i văd decât în 
weekend, din două în două săptămâni. Și le simt lipsa, știi? 
Deși nu pot să nu recunosc că viața e mai simplă atunci 
când nu trebuie să te ocupi de copii douăzeci și patru de 
ore pe zi, șapte zile pe săptămână. Warren n-ar fi putut să 
facă față. Este genul care are nevoie de spaţiu, și, când te 
împiedici de copii, ce să mai vorbim... 

— Mulţi oameni fac copii și pe urmă constată, cu 
suprindere, că trebuie să interacţioneze cu ei. 

— Exact, și-a subliniat Carr spusele bătând cu palma în 
tejghea. Warren a fost însă suficient de istet încât să-și dea 
seama că nu e făcut pentru a avea copii. Așa că și-a luat 
măsuri de precauţie. 

— Cum adică? a întrebat Tony foarte atent. 

— Şi-a făcut vasectomie când era la facultate. Pe vremea 
aia, ne vedeam mai des. Warren a știut dintotdeauna ce 
vrea de la viaţă. Ştia că e deștept și că are o moștenire 
genetică bună. Dar că n-ar fi bun ca tată. Așa că i-a venit 
ideea cu donarea de spermă. A umplut cutia aia de plastic, 
a înhăţat banii și pe urmă s-a dus glonţ și și-a făcut 
vasectomie. Ce mi-a zis atunci? Stai să-mi amintesc, că era 
o treabă a naibii de isteaţă... A, da, posteritate fără 
responsabilitate, așa mi-a zis. 

— Și nu i-a părut niciodată rău după aia? 

— Nu, din câte știu. Deși, dacă stau bine să mă gândesc, 
n-a îndrăznit să-i spună lui Diane. Ea și-a dorit mereu cu 
disperare să aibă un copil, mai ales în ultimii trei, patru 
ani. Warren mi-a zis că-l bătea tot timpul la cap. Numai la 
asta visa. Şi, pentru că el nu-i spusese de la bun început că 
făcuse operaţia aia, mai târziu n-a mai avut cum să-i zică. 
Mai ales fiindcă, tot așa, pe la început, îi spusese lui Diane 


că fusese donator de spermă. De tot râsul, ce să mai. 
Mergeau la clinica de fertilitate, și el nu-i spusese de 
vasectomie. În final, a încercat și ea cu spermă de la 
donator, dar era deja prea târziu. 

Ştii, ea e cu vreo șase, șapte ani mai în vârstă ca el, 
adică se apropie de patruzeci, așa că „ouăle” ei erau de 
acum binișor expirate. 

— Şi n-a aflat niciodată de treaba asta cu vasectomia? a 
întrebat Tony cu un aer indiferent. 

— Glumești? Dacă ar fi aflat, pun pariu că l-ar fi omorât 
cu mâna ei. 

Tony s-a uitat gânditor în halba de bere. 

— Fix la asta mă gândeam și eu. 


CAPITOLUL 42 


Carol s-a holbat la Tony uluită. 

— Vasectomie? Ești sigur? 

— Cât se poate de sigur. Warren Davy a făcut operaţia 
când avea în jur de douăzeci de ani. 

Tony o găsise pe Carol în sala din care erau urmărite 
interogatoriile, stând de vorbă cu Paula și sfătuindu-se cu 
privire la strategia pe care să o urmeze cu Diane Patrick în 
luarea declaraţiilor. 

— Atunci cum de a făcut Diane copilul anul trecut? 

— N-a făcut niciun copil, a spus Tony. Tocmai asta e 
marea minciună, și de aici pleacă toate. 

Fără episodul ăsta, povestea pe care ne-a servit-o nu s- 
ar susţine. Pentru că n-ar avea niciun motiv să se teamă 
pentru viaţa ei. Deci de ce l-ar fi ajutat pe Warren să-i 
omoare pe copii? 

Le-a privit cu nerăbdare, fluturându-și braţele în aer, ca 
un profesor care își încurajează elevii să răspundă. 

Cele două femei s-au uitat una la cealaltă perplexe. 

— Vrei să zici că, de fapt, nu l-a ajutat? s-a aventurat 
Paula. 


— Răspuns corect. 

— Dar ea l-a luat pe Ewan Mcalpine cu mașina din staţie 
și tot ea l-a drogat, a insistat Carol. N-ai cum să negi asta. 

Tony a mimat dezamăgirea. 

— Răspuns corect, raţionament greșit. Diane nu îl ajută 
pe Warren. Ea este criminala. Şi-a dat capul pe spate, 
aţintindu-și ochii spre un colţ al tavanului. Dacă stau bine 
să mă gândesc, probabil că primul pe care l-a ucis e chiar 
Warren. 

— Stai puţin, ia-o de la capăt că m-ai pierdut, a zis Carol. 

— E oribil și totuși atât de simplu! Ceasul ei biologic 
începe să ticăie. Își dorește un copil, dar nu vrea să înfieze. 
Devine obsedată de ideea de a face un copil cu Warren. Și, 
când spun obsedată, vorbesc foarte serios. E genul de 
femeie capabilă să intre cu mașina într-un vehicul cu 
abţibildul „Copii la bord” lipit pe geamul din spate pentru 
simplul motiv că ei au ceea ce ei îi lipsește. Ştie că Warren 
poate să procreeze fiindcă a fost cândva donator de 
spermă, deci reprezintă pentru ea cel mai bun candidat. Se 
străduiește să facă un copil cu el, dar anii trec și nu se 
întâmplă nimic. Atunci se duc la clinica de fertilitate și, la 
un moment dat, află că Warren este steril. Încearcă și cu 
donatori de spermă, deși ea nu asta își dorește. Diane vrea 
un copil cu Warren, cu nimeni altcineva. Numai că e deja 
prea târziu, căci ovulele ei sunt de acum expirate. Diane e 
disperată. Probabil în pragul sinuciderii. Mă urmăriţi? 

— De-abia ţin pasul cu tine, a replicat Carol sarcastică. 

— Acum ajungem la o parte unde bâjbâi și eu, nu pot să 
fac decât presupuneri. Într-un fel sau altul, Diane 
descoperă secretul lui Warren - faptul că, după ce a donat 
spermă, și-a făcut vasectomie. 

— Poate că s-a întrebat cum de nu mai era fertil. Sau 
poate că nu s-a putut pur și simplu abtine. 

Diane e un hacker de mare clasă, să nu uităm asta. 
Acum poţi găsi pe net dosarele medicale ale multor 
oameni, a spus Paula. Poate că e genul de persoană care 
trebuie să știe totul despre toți. 


— Posibil. Important e că află adevărul. Și faptul acesta 
o face să piardă complet contactul cu realitatea. O ia 
razna. Bărbatul pe care îl iubește atât de mult încât e 
singurul cu care vrea să aibă un copil a trădat-o. Nu numai 
că nu îi poate dărui ceea ce își dorește cel mai mult pe 
lume, dar a și împiedicat-o efectiv să facă un copil cu un alt 
bărbat prin simplu fapt că au stat prea mult împreună. 

Încercând iar și iar, din start fără nicio șansă de reușită. 
Și, de parcă asta n-ar fi fost de ajuns, ofensa e cu atât mai 
mare cu cât el a procreat deja cine știe câţi mici bastarzi. 
Tony aproape că striga acum. Niciunul dintre ei nu merită 
să trăiască. Nici mincinosul ăla nenorocit de Warren și nici 
plozii lui, a continuat el. 

Carol și-a pocnit ușor palmele, prefăcându-se că 
aplaudă. 

— Da, frumoasă reprezentaţie. Problema e cum dovedim 
toate astea. 

Tony a ridicat din umeri. 

— Găsind cadavrul lui Warren? 

— Tipa e prea deşteaptă, a ripostat Carol. Dacă ai 
dreptate, atunci a planificat totul în detaliu cu mult înainte, 
cu scopul de a da vina pe Warren și de a pretinde apoi fie 
că tipul s-a sinucis, fie că a dispărut. Sunt sigură că n-o să-i 
găsim prea ușor trupul. 

Timp de câteva minute, s-a așternut tăcerea, fiecare 
dintre ei încercând să găsească o soluţie. 

Într-un târziu, Paula a spus: 

— Sunt convinsă că poţi să-i smulgi totuși o mărturisire, 
șefa. 

Carol a zâmbit obosită. 


— Nu suntem în Life on Mars, Paula. Acum nu mai 
putem folosi forţa. 

Tony a traversat încăperea și a îmbrăţișat-o pe Paula, 
care s-a uitat la el uluită. 

— Carol, Paula are dreptate, a spus el apoi, retrăgându- 
se. Nu poti utiliza pumnii, dar vorbele sunt și ele o armă. 

— Tu ai fi singurul capabil să faci așa ceva, a ripostat 
Carol. lar avocata lui Diane Patrick este Bronwen Scott. Şi 
ea nu-ţi va permite să-i interoghezi clienta. 

— Da, dar nu mă poate împiedica să pătrund în urechea 
ta. 

Tony le-a urmărit pe Carol și pe Paula intrând în camera 
de interogatoriu. Bronwen Scott, care vorbea în șoaptă, 
aplecată spre clienta ei, s-a îndreptat în scaun. Carol s-a 
așezat și a trântit dosarul pe masă. 

— Când ai aflat că Warren și-a făcut vasectomie? a 
întrebat ea. 

Diane Patrick a făcut ochii mari. 

— Minunat, a auzit Carol vocea lui Tony în cască. 
Lovește-o din nou! 

— Te mai întreb încă o dată. Când ai aflat că Warren 
Davy a suferit o vasectomie? 

— Nu știu ce vrei să spui. 

Diane se străduia să pară temătoare și să stârnească 
mila. Dar 'Tony nu credea că avea să reziste prea mult. 

— Warren Davy și-a făcut  vasectomie acum 
cincisprezece ani. Ştii ce înseamnă vasectomia, nu-i așa, 
Diane? 

— Sigur că da, a răspuns ea. Dar nu te cred. Doar am 
făcut un copil cu el. 


6 Viața pe Marte, serial TV britanic difuzat de BBC One în 2006-2007 în 
care elementele specifice genului polițist se combină cu cele SF. După 
un accident de mașină petrecut în 2006, personajul principal, 
inspectorul-șef Sam Tyler, se trezește din comă și se întoarce în trecut, 
în 1973, reluându și viața ca detectiv. Concepţiile sale moderne, 
specifice începutului de mileniu III, intră în contradicţie cu mult mai 
brutalele metode de lucru din anii '70 ale colegilor și ale superiorilor săi 
ierarhici. (n.tr.) 


Carol a pufnit. 

— O, da. Povestea aia cu bebelușul! Aș fi tare curioasă 
să-ţi văd dosarul medical. 

— Clienta mea v-a explicat deja că domnul Davy nu a 
fost de acord să fie examinată de niciun doctor în perioada 
sarcinii, a intervenit Scott. Nu văd de ce insistațţi. 

— Spune-i că nu a făcut niciun copil, i-a suflat Tony. N-o 
întreba, fă tu afirmaţia. 

— Nu ai făcut niciun copil. N-ai fi avut cum, fiindcă 
Warren a făcut vasectomie când avea vreo douăzeci de ani. 
— Îmi hărţuiţi clienta. Puneti întrebarea, a cerut Scott. 

— Întreab-o acum, a spus Tony în cască. 

— Cum de ai avut un copil cu Warren din moment ce el 
făcuse vasectomie? 

— Chestii dintr-astea se mai întâmplă, am citit eu. 
Oamenii fac copii și după asemenea operaţii, a răspuns 
Diane. Dacă ai dreptate, ceea ce nu cred, probabil că așa a 
fost cazul și cu Warren. 

— Nu lua în seamă ce spune, Carol. Insistă că nu a făcut 
niciun copil și că nici nu va putea să facă vreodată. 

— Adevărul e, Diane, că n-ai făcut un copil cu Warren. 
Nu ai avut niciun copil. Și acum nici nu mai poţi să faci. 
Recunoaște! N-o să ai în viaţa ta un copil. Și, pentru că n-ai 
avut un copil cu Warren, atunci nimeni altcineva nu 
trebuie să aibă, așa-i? 

Tonul lui Carol era implacabil, privirea rece și hotărâtă. 
A auzit-o vorbind pe Bronwen Scott, dar nu s-a obosit să se 
uite înspre ea. 

— Vă atrag atenţia că îmi hărțuiţi clienta, inspectore-șef 
Jordan. Insist să-i puneţi o întrebare, a spus Scott. 

— Tocmai am pus. Dar o să reformulez. Vrei ca nimeni 
altcineva să nu aibă copiii lui Warren, nu-i așa, Diane? 

— N-am nimic de-a face cu copiii ăia, a răspuns Diane cu 
voce joasă. 

— Amintește-i că nu va avea niciodată un copil cu 
Warren, a spus Tony. Pentru că el nu a iubit-o de ajuns. 

— Ei sunt copiii pe care tu nu-i vei avea niciodată. Copiii 
la care ai visat. Copiii pe care Warren i-a dăruit altor 


femei. Dar nu și ţie. Nu crezi că motivul pentru care ţi-a 
ascuns adevărul e acela că nu te iubea? 

— Nu-i așa, Warren m-a iubit. 

Tony a sesizat că Diane începea să se înfurie. 

— Nu îndeajuns încât să-ţi mărturisească adevărul. Nu 
te-a iubit suficient de mult încât să se supună unei operaţii 
de inversare a vasectomiei. N-a vrut să aibă copii cu tine, 
așa-i? S-a gândit că niște străine sunt mai îndreptăţite 
decât tine să-i poarte copiii, nu? 

— Inspectore, dacă nu încetaţi imediat cu încercările de 
intimidare, voi fi nevoită să vă cer să puneţi capăt 
interogatoriului, a întrerupt-o Scott, punându-și o mână pe 
brațul lui Diane pentru a o face să tacă. 

Atenţia lui Tony a fost pentru o clipă distrasă de 
intervenţia lui Kevin, care și-a băgat capul pe ușă. 

— Cred că lui Carol i-ar fi util să știe ceea ce tocmai am 
aflat. 

— Ce anume? a întrebat Tony încercând să se 
concentreze asupra a două lucruri deodată. 

— Cei de salubritate au ridicat o ladă frigorifică de la 
DPS ieri. Mâine o să punem mâna pe ea. 

Tony a rânjit. 

— Kevin, ești formidabil. 

Și-a întors privirea spre scena din camera de 
interogatoriu. Carol și Scott continuau să se înfrunte. Tony 
și-a dat seama că nu pierduse prea mult. A așteptat o 
pauză, apoi i-a pasat informaţia lui Carol. 

Ea a zâmbit răutăcios. 

— Vrei întrebări, Bronwen? OK. Dacă asta vrei, atunci 
de asta o să ai parte. Vreau să o întreb pe clienta ta de cea 
solicitat ieri serviciului de salubritate să vină să ridice o 
ladă frigorifică de la domiciliul ei. 

De data aceasta, șocul de pe faţa lui Diane a fost vizibil. 

— Pentru că... se stricase. Nu mai funcţiona. 

— O să pun echipa de criminaliști să cerceteze lada 
centimetru cu centimetru, a zis Carol. Ce zici, o să dăm de 
urme de sânge de-al lui Warren? 


— Dar v-am spus. Nu știu unde e Warren. Vocea lui 
Diane devenise ascuţită. 

— Când l-ai ucis, Diane? 

— Nu știu ce vreţi să spuneţi. Domnișoară Scott, vă rog. 
Nu știu unde e Warren și nu l-am ucis. Il iubesc. 

— Întreab-o dacă a remarcat cât de mult seamănă copiii 
cu Warren. Și spune-i că și copilul ei ar fi arătat probabil la 
fel, a șoptit Tony în microfon. 

— Ai observat cât de mult seamănă copiii cu Warren? 

— Sigur că da. Doar erau copiii lui. Sămânţa lui cea rea, 
așa le zicea el. El a susţinut că trebuie să moară cu toţii, 
nu eu. 

Diane tipa de acum, deși Scott își pusese mâna pe 
umărul ei, ca să o liniștească. 

— Și nu te-ai întrebat cum ar fi arătat copilul tău? Asta 
dacă Warren ti-ar fi dat voie să faci un copil cu el? 

Scott a împins scaunul în spate. 

— Gata! Ajunge! Clienta mea este victima acestui bărbat 
complet lipsit de scrupule. Tacticile dumneavoastră de 
intimidare sunt inacceptabile. Când veţi face rost de 
dovezi, abia atunci s-o chemaţi pe clienta mea din nou la 
interogatoriu. 

— Amintește-i că a dat greș, a spus Tony. Ea e ultima pe 
linia ei de descendență, lucru care nu e valabil și pentru 
Warren. 

Carol a ignorat avertismentul lui Scott. S-a uitat fix în 
ochii lui Diane. 

— Ai dat greș, nu-i așa? N-ai reușit să ucizi decât patru 
dintre ei. Ceilalţi au rămas în viaţă. Și te vor obseda câte 
zile vei avea. Copiii pe care tu nu i-ai putut avea niciodată. 
Vor crește mari. Copiii lui Warren. Sânge din sângele lui. 
Ei vor duce sămânţa lui mai departe. Dar, după moartea 
ta, se va trage linia. Sămânţa rea e a ta și se va sfârși 
odată cu tine. Și cu uterul tău steril. 

Diane și-a ridicat colţurile gurii, dezvelindu-și furioasă 
dinţii, și s-a aruncat peste masă, gata s-o înșface pe Carol. 
Bronwen Scott s-a repezit și a prins-o de braţ. 


— Diane, liniștește-te. E OK. Nu-i lăsa să te fraierească. 
Nu au niciun fel de probe, de asta tot încearcă să te 
provoace. 

Momentul de maximă tensiune a fost întrerupt de o 
bătaie în ușă. Stacey a intrat în sală și a început prin a se 
prezenta, pentru ca intervenţia ei să fie înregistrată pe 
bandă. 

— Trebuie să vorbesc ceva cu dumneavoastră, șefa, a 
spus ea pe un ton formal. 

Carol a închis aparatul de înregistrat și a urmat-o pe hol. 
Tony a ieșit și el în fugă din camera de observare a 
interogatoriilor. 

— Ce este, Stacey? a întrebat Carol. 

— Kevin a discutat cu clienţii DPS. Le-a luat numerele 
din lista de apeluri telefonice. A vrut să verifice că erau, 
într-adevăr, clienţi ai firmei și nu altceva. Și s-a gândit că, 
dacă tot făcea asta, n-ar fi rău să-i întrebe și când l-au 
văzut ultima oară pe Warren Davy. A notat toate datele și 
orele. Am aruncat un ochi pe ce a făcut Kevin și am 
comparat lista lui cu momentele în care știm că ucigașul 
era pe Rigmarole, conversând cu victimele. Și cu locurile 
de unde au fost transmise mesajele. Şi am observat 
imediat că Warren are alibiuri solide pentru cel puţin 
douăzeci de sesiuni pe internet. N-avea cum să își 
ademenească atunci viitoarele victime, din moment ce se 
afla în compania unor clienţi și în locaţii complet diferite. 
Stacey i-a întins lui Carol o foaie de hârtie. Uite, ai aici 
lista cu locurile unde s-a aflat Warren. Şi pe cea de unde, 
exact în aceleași momente, au fost transmise mesajele pe 
internet. 

Carol și-a dat capul pe spate. 

— Aleluia! 

— Ei, cam asta e cu încercarea noastră de a o face să 
clacheze, a remarcat Tony crispat. 

Carol l-a bătut pe umeri. 

— Nu, Tony, deocamdată am reușit să o clătinăm 
zdravăn. De-abia acum urmează lovitura de graţie. Și o să- 
mi placă la nebunie. 

Imediat cum a intrat în casă, Tony și-a scos cravata de la 
gât și a azvârlit-o peste balustradă. S-a dus glonţ în 
bucătărie și și-a turnat o cană mare de apă, pe care a băut- 
o dintr-o răsuilare. A rămas sprijinit de chiuvetă, privind în 
gol. Îi lăsase pe Carol și pe oamenii ei bând în salonul din 
spate al restaurantului lor thailandez preferat. Inţelegea 
nevoia lor de a se destinde după presiunea înfiorătoare a 
unei anchete criminale multiple, dar nu putea lua parte la 
manifestările lor de bucurie. 

Pentru el, prăbușirea lui Diane Patrick nu era motiv de 
distracţie. Această epavă care acum ţipa, scoțând sunete 
nedeslușite, fusese cândva o femeie de carieră și de 
succes, cu o relaţie afectivă stabilă. O singură obsesie care 
pusese stăpânire pe ea, și fusese de ajuns pentru a 
distruge totul. Iar când înţelesese că nu numai că nu avea 
să obţină niciodată ceea ce își dorise, dar și că bărbatul 
care o împiedicase fusese singurul om pe care îl iubise în 
viaţa ei, pur și simplu se dezlănţuise. Majoritatea 
oamenilor aflaţi într-o asemenea stare s-ar fi mulțumit cu 
uciderea lui Warren Davy. Și, dacă Diane s-ar fi oprit aici, 
poate că ar fi găsit puţină înţelegere în sistemul judiciar, 
având în vedere dezechilibrul mental de care, fără 
îndoială, suferea de când aflase despre trădarea iubitului 
ei. 

Dar obsesia lui Diane Patrick fusese atât de copleșitoare, 
atât de adânc înrădăcinată în sufletul ei, încât simţise 
nevoia să radă de pe faţa pământului tot ce îi amintea de 
ea. Şi asta însemna uciderea copiilor care moșteniseră 
genele lui Warren. Era ceva complet lipsit de rațiune, și 
totuși de înţeles. Sistemul nu putea lua însă în considerare 
complexitatea fixaţiilor umane, nu atunci când asta implica 
uciderea unor copii nevinovaţi. Diane Patrick nu urma să 
mai fie niciodată liberă. Cu ceva noroc, avea să sfârșească 


într-un azil precum Bradfield Moor; dacă nu, într-o 
închisoare de maximă securitate. 

Nu că Tony ar fi considerat că nu își merita pedeapsa. 
Totuși, nu se putea împiedica să nu simtă milă - nu ură - 
faţă de ea. S-a întrebat cum ar fi procedat el însuși dacă ar 
fi fost în locul ei. 

Insă gândul era insuportabil. 

Tony și-a scos jacheta și a lăsat-o să cadă pe speteaza 
unui scaun din bucătărie. A luat o bere din frigider și s-a 
așezat pe un scaun. Spoturile făceau să strălucească slab 
ceva pe masă, un lucru pe jumătate ascuns în maldărul de 
hârtii. S-a întins spre obiect, fără să se gândească, și a dat 
de reportofonul lui Arthur. S-a uitat intens și îndelung la 
el. Cazul pe care tocmai îl rezolvaseră era despre părinţi și 
copii. Şi totul pornise de la tăinuirea unor fapte. 

Ignorarea adevărului nu era niciodată o mișcare 
inteligentă. Ştia asta dintotdeauna. Numai că nu se simţise 
pregătit. A luat berea și reportofonul și s-a dus în birou, 
unde avea căști ergonomice, foarte confortabile. A introdus 
firul de la căști în micul reportofon și s-a așezat în fotoliul 
său preferat. Celălalt scaun era în continuare amplasat în 
faţa lui, lăsat acolo după noaptea când făcuse încercarea 
de-a pătrunde în mintea criminalului. Și l-a imaginat pe 
Arthur așezat vizavi și a apăsat butonul de pornire. 

„Bună, Tony. Sunt Arthur. Sau Eddie, cum mi se spunea 
în Halifax, pe vremea când îi făceam curte mamei tale.” 

Vocea lui Arthur era moale și melodioasă, încă marcată 
de un ușor accent de Yorkshire care îi trăda obârșia. 

„lti mulțumesc că ai ales să mă asculţi. Nimic din ceea 
ce aș face sau aș spune acum nu poate compensa faptul că 
nu am fost parte din viaţa ta. Vreau să precizez, de la bun 
început, că nu am știut de existenţa ta. Atunci când am 
plecat din Halifax, am rupt orice legătură cu orașul. Așa că 
n-am aflat de nașterea ta. La paisprezece ani după asta, 
când eram în vacanţă în Rhodos, m-am întâlnit din 
întâmplare cu un cuplu care lucrase la fabrica mea din 
Halifax. Și ei m-au recunoscut imediat. N-aveam cum să 


neg cine eram, iar ei au insistat să mă invite la un pahar și 
să-mi povestească despre toţi foștii mei salariați. 

Se mutaseră în Sheffield după ce firma mea fusese 
cumpărată, dar, cum aveau rude în Halifax, păstraseră 
legătura. Și-au amintit că fusesem logodit cu Vanessa și 
mi-au spus că băiatul ei era un puști foarte drăguţ și 
politicos cu toată lumea. Atât de diferit de copiii de vârsta 
lui. Evident, m-am gândit imediat că, dacă Vanessa avea 
un fiu adolescent, era foarte posibil să fie copilul meu. 

N-am fost însă genul de om care să se grăbească să 
tragă concluzii. Așa că am încercat să nu-mi fac prea mari 
speranţe. Când m-am întors din vacanță, am angajat un 
detectiv particular pentru a afla cât mai multe despre tine. 
A reușit să dea de certificatul tău de naștere și să-ţi facă 
mai multe poze. Data corespundea, și tu semănai foarte 
bine cu mine, așa cum arătam la vârsta ta. Am fost șocat. 
Şi fericit peste măsură. Eram convins că ești fiul meu.“ 

Vocea lui Arthur tremura, și Tony s-a aplecat și a apăsat 
butonul de oprire. Ochii îi erau umezi și avea gura uscată. 
S-a forțat să ia o gură de bere și a pornit din nou 
înregistrarea. 

„Pe urmă mi-am dat seama că nu aveam cum să mă bag 
în viaţa ta. Vanessa hotărâse că nu trebuia să știm unul de 
celălalt, asta îmi era cât se poate de clar. Mi-a fost teamă 
că, dacă încerc să intervin, totul se va întoarce împotriva 
ta. O știam pe Vanessa capabilă de orice.” Arthur și-a dres 
glasul. 

„Mi-a fost teamă și de efectul pe care apariţia mea târzie 
l-ar fi avut asupra ta. Învăţai foarte bine, şi n-am vrut să 
stric asta. Erai la o vârstă dificilă. Poate că prezenţa mea 
nu ti-ar fi convenit. Și ai fi avut toate motivele să fii 
supărat pe cel care te abadonase, lăsându-te cu totul în 
voia Vanessei. Așa încât m-am hotărât să păstrez distanţa. 
Îmi place să cred că am făcut-o pentru binele tău, deși 
poate că m-am purtat ca un laş. Și am să-ţi explic și de ce 
cred că aveam oarecum dreptul la o doză de lașitate. 

Acum urmează partea cea mai grea pentru mine. Pentru 
că e posibil să bănuiești că am inventat totul. Sau că mi-am 


pierdut minţile. Şi totuși, e purul adevăr, ţi-o jur. Poţi să 
mă crezi sau nu, asta depinde numai de tine. O cunoști pe 
mama ta cel puţin la fel de bine ca mine. Și poţi să judeci 
dacă, într-adevăr, ceea ce-ţi voi destăinui acum pare 
veridic. 

La vremea aceea, eram un tânăr strălucit, stăpânit de 
dorinţa de a face carieră. Am avut întotdeauna fler pentru 
invenţii. Majoritatea ideilor mele n-au putut fi puse în 
practică, dar unele au dat rezultate. Prima firmă pe care 
am fondat-o a avut succes deoarece am inventat un proces 
unic de galvanizare a instrumentarului chirurgical de 
precizie. Îmi mergea foarte bine, și câteva companii mari 
s-au arătat interesate să-mi cumpere brevetul pe bani 
frumoși. Eram destul de mulțumit de mine însumi. Știam 
că eram pe cale să devin bogat și faimos, ceea ce nu era 
puţin lucru pentru un copil de muncitor din Sowery Bridge. 

li făceam curte mamei tale. Eram îndrăgostit nebunește 
de Vanessa. Nu cunoscusem niciodată o femeie ca ea. Era 
o adevărată stea. Toate celelalte fete din Halifax păleau în 
fața ei. Ştiam că era o dură. Bunica ta era un om de 
neclintit, ca o stâncă, și o crescuse pe Vanessa după chipul 
și asemănarea ei. Dar, atunci când relaţia dintre noi a 
devenit serioasă, Vanessa a părut într-un fel că se mai 
înmoaie. Era un partener desăvârșit. Și o femeie superbă.“ 

Vocea lui Arthur era acum plină de pasiune, puternică, 
amplă. Tony avusese de suficiente ori ocazia să-și vadă 
mama exercitându-și farmecele asupra altora pentru a-și 
da seama cât de ușor îi fusese să-l joace pe Arthur pe 
degete. 

„Atunci când am cerut-o în căsătorie, nu eram deloc 
sigur că n-avea să mă refuze. Dar a acceptat. Eram în al 
nouălea cer. Am stabilit data nunţii în primăvară, și 
Vanessa a propus ca fiecare din noi să-și facă testamentul, 
lăsând totul celuilalt. La acea vreme, lucra într-un cabinet 
de avocatură, așa că avea posibilitatea să facă actele 
gratis. Şi, bineînţeles, urma să-și lase serviciul după 
căsătorie, așa încât părea logic s-o facem fără să plătim 
nimic, atâta timp cât mai puteam.” A chicotit. „Știu ce-ţi 


spui. Că se cunoaște că sunt din Yorkshire. Totul sau 
nimic, nu-i așa? Ei bine, testamentul a fost gratuit, dar, pe 
de altă parte, m-a costat scump de tot, crede-mă. 

Ne-am făcut testamentele, unul în favoarea celuilalt. 
Cam în aceeași perioadă, am fost contactat de o companie 
din Sheffield. Voiau să-mi cumpere firma pe loc, cu tot cu 
brevet. Imi ofereau mulţi bani gheaţă, plus o cotă-parte din 
câștig pe viaţă. Ar fi fost o afacere bună pentru cineva care 
n-avea ambiția de a merge mai departe. Dar nu și pentru 
mine. Aveam o mulţime de vise și de speranţe de viitor, și 
printre ele își găseau loc afacerile și munca. Vanessa mi-a 
spus că sunt nebun. M-a sfătuit să vând imediat ca să 
trăim pe picior mare din profituri. «Și ce-o să ne facem 
când terminăm banii?» am întrebat-o. Și ea mi-a răspuns 
că mă cunoștea bine și că era sigură că atunci aveam să 
găsesc eu o chestie nouă, la fel de grozavă, și aveam s-o 
luăm de la capăt. Nu m-a convins. Citisem despre mulţi 
inventatori care nu fuseseră capabili să producă decât o 
singură idee genială în toată viaţa lor. 

Bun, îmi închipui că știi cum se comportă mama ta 
atunci când îi intră o idee în cap. N-ai ce discuta cu ea, e 
ca și cum te-ai izbi de un zid. Dar eu am pus piciorul în 
prag. Era afacerea mea, și nu aveam de gând să cedez. Mi- 
am spus că trebuia să mă ţin tare pe poziţie, altfel avea să 
încerce mereu să-și impună punctul de vedere. Discuţiile 
au ajuns într-un impas, și un timp ea nu a mai insistat. Am 
crezut că a renunţat. 

Într-o seară, mergeam amândoi spre casă. Traversam 
Savile Park. Era târziu, întuneric beznă și niciun suflet în 
jur. Vanessa mă cicălea din nou cu vânzarea fabricii. I-am 
spus «Nici mort!», și următorul lucru pe care mi-l amintesc 
este o durere sfâșietoare în piept. În capul meu, totul s-a 
mișcat apoi cu încetinitorul. Vanessa stătea în faţa mea și 
ţinea în mână un cuţit plin de sânge. M-am uitat în jos și 
am văzut că aveam pe cămașă o pată roșie mare. Am simţit 
că mă prăbușesc, și pot să jur că am auzit-o spunând: «Tu 
ai vrut-o, Eddie». 


Când m-am trezit, eram în spital, și doctorul se minuna 
că scăpasem cu viaţă. Iar lângă mine era Vanessa, ţinându- 
mă de mână și zâmbindu-mi dulce. Mi-am zis că nu se 
poate, că visam. Dar, după ce doctorul a ieșit din salon, ea 
s-a aplecat spre mine și mi-a șoptit: «Am declarat poliţiei 
că am fost jefuiţi în parc. Dacă o să încerci să mă 
contrazici, o să creadă că ţi-ai pierdut minţile». 

Înţelegi, ea se așteptase să mor. Și intenţiona ca după 
aceea să-și pună planul în aplicare. Numai că n-am murit. 
Am fugit. Imediat ce am ieșit din spital, am vândut tot și 
am plecat din oraș. Am stat un an în Canada, studiind 
metalurgia, apoi m-am întors și m-am stabilit în Worcester. 
Era un orășel drăguţ, în care nu cunoșteam pe nimeni. N- 
am mai avut niciodată o relaţie serioasă. Experienţa cu 
Vanessa îmi fusese de ajuns și nu mai aveam încredere în 
nimeni. E și greu să te mai îndrăgostești după ce persoana 
pe care ai iubit-o încearcă să te omoare. 

Totuși, am făcut tot ceea am putut pentru a duce o viaţă 
bună. Şi am reușit. Apoi am aflat de tine. Şi te-am urmărit 
mereu de la distanţă. Am văzut cum ţi-ai construit, pas cu 
pas, cariera, și m-am simţit mândru de tine. Sunt conștient 
că nu pot să-mi arog niciun merit, dar tot mă bucur că te-ai 
descurcat în viaţă. Mi-ar fi plăcut să te așezi la casa ta și 
să-ţi întemeiezi o familie, și poate că nu e prea târziu. Am 
înţeles că ești foarte apropiat de detectivul acela cu care 
lucrezi, Carol Jordan. Dacă ea e femeia potrivită pentru 
tine, nu o lăsa să-ţi scape printre degete. 

Cam asta e tot ce voiam să-ţi spun. Încă o dată, îmi pare 
nespus de rău că nu ţi-am putut fi tată. Sper ca acum să 
mă înţelegi, chiar dacă nu mă vei ierta probabil niciodată. 
Și sper că îţi va face plăcere să cheltuiești banii pe care ţi 
i-am lăsat. Mult noroc în viaţă, fiule.“ 

Apoi tăcere. Iar ultimul cuvânt pusese, evident, capac la 
toate. 

Tony și-a scos căștile din urechi și și-a mușcat buzele. Se 
simţea strivit sub povara suferinţei; durerea îi apăsa 
pieptul și gâtul. Nu știa ce era mai rău, povestea în sine 
sau faptul că nu putea pune la îndoială veridicitatea ei. 


Asemenea revelații şocante cu privire la propria mamă i-ar 
înfuria pe cei mai mulţi oameni. Nici nu le-ar trece prin 
cap să le dea crezare. Primul lor impuls ar fi să le 
respingă, considerându-le o fantezie de cea mai joasă 
speţă. Asta pentru că majoritatea oamenilor nu au o mamă 
ca Vanessa. 

De când se știa, Tony se simţise aidoma bărbatului 
descris de Diane Patrick. Sămânţa rea. Omul care știa că 
avea înrădăcinat în el răul potenţial. Unul dintre motivele 
pentru care își alesese această meserie era convingerea lui 
fermă că ar fi putut deveni el însuși, cu mare ușurință, 
asemenea celor pe care îi vâna de-a lungul vieţii, încercând 
apoi să îi ajute. Empatia de care dădea dovadă izvora în 
mod cert din ceva precis, și el era sigur că își avea 
originile în capacitatea lui de a merge pe căi mai puţin 
bătătorite. 

În plus, Vanessa nu scăpase niciodată ocazia de a-l face 
să se simtă inutil. Tony avea suficientă putere de 
autoanaliză pentru a-și da seama cât de mult îi subminase 
ea încrederea în sine, dar nici măcar expertiza sa 
profesională nu îi permitea să dea toată vina pe modul în 
care fusese crescut și pe împrejurări. Mai era, în mod cert, 
și altceva la mijloc, un factor genetic. O combinaţie între 
moștenire și educaţie, condiţionare și circumstanţe. lar 
acum știa cât anume din acea sămânță rea era înrădăcinat 
în el. 

Pe de altă parte, pentru prima oară în viaţă înțelegea că 
imaginea pe care și-o făurise despre tatăl său era una 
falsă. Crezuse întotdeauna că un bărbat capabil să-și 
părăsească fiul nu putea fi decât un om iremediabil rău. 
Tony se considerase produsul a doi oameni puternic 
perturbaţi mintal, fapt care nu îi oferea șansa de a se 
ridica prea mult deasupra moștenirii sale genetice. Acum 
trebuia să își reconsidere toate așteptările referitoare la 
propria persoană. Pentru că jumătate din ceea ce primise 
provenea de la un om cumsecade, care își dăduse seama 
cât de mult își dezamăgise fiul. Și care fusese mândru de 
el. 


Avea să fie o ajustare de amploare. Și, în timp ce medita 
asupra chestiunii, a înţeles că schimbarea preconizată 
implica și un nou mediu. Trebuia să găsească undeva, în 
noua sa viaţă, un simbol exterior al transformării. 

Carol s-a trezit mult mai devreme decât își planificase. 
Acesta era efectul pe care consumul exagerat de alcool îl 
avea acum asupra ei. În tinereţe, beţiile îi garantau opt ore 
de inconștiență. Mai nou, dacă bea prea mult, dormea 
prost și insuficient. Un alt motiv pentru a urma sfatul lui 
Tony și a o lăsa mai moale, și-a dat seama. Își simţea capul 
greu, era mahmură și o durea stomacul. Își amintea vag că 
vomitase după ce ajunsese, în sfârșit, acasă, cândva spre 
orele dimineţii. 

Meritase însă din plin. Fusese o noapte de sărbătoare 
pentru întreaga echipă. Rezolvaseră crimele, salvaseră 
niște vieţi și îi închiseseră gura lui Bronwen Scott. Cireașa 
de pe tort fusese însă apelul primit de Sam de la Brian 
Corson, proprietarul Parcului de Rulote cu vedere la golf. 
Omul îl recunoscuse, șocat, pe Nigel Barnes în fotografia 
difuzată de postul local de televiziune la emisiunea de știri. 
Il văzuse apărând într-o noapte în parcul de rulote. Avea 
pană de cauciuc, și Carson se oferise să îl ajute să schimbe 
roata, deși Barnes insista că se descurca și singur. Și își 
amintea că în portbagajul mașinii Volvo erau un balot de 
polietilenă transparentă, o legătură de saci negri de gunoi 
și o rolă de bandă adezivă, și asta pentru simplul motiv că 
fuseseră nevoiţi să le scoată pe toate pentru a ajunge la 
roata de rezervă. 

Nici nu putea să-și dorească mai mult. S-a întins, 
somnoroasă. A auzit zgomotul ușor al unor lăbuţe lipăind 
pe podea și a simţit o gâdilătură în ureche. 

— Nelson, a spus drăgăstoasă, scărpinându-l pe motan 
pe cap. Acesta a început să toarcă și să o lingă pe faţă. 


— Bine, hai să-ţi dau de mâncare. 

Cele două telefoane mobile, cel personal și cel de 
serviciu, erau așezate pe masa din bucătărie, deasupra 
sertarului unde își ţinea vesela. În timp ce scotocea după o 
lingură, a văzut că avea un mesaj pe telefonul personal: 
Micul dejun? Raspunde cand te scoli. Tony. 

S-a uitat la ceas. Da, se trezise, într-adevăr, prea 
devreme. Nu era decât șase și un sfert. O oră neobișnuită 
și pentru Tony. Carol nu observase când părăsise el 
restaurantul, dar știa că se întâmplase pe la începutul 
petrecerii lor improvizate. Il căutase cu privirea pe la ora 
nouă, când se hotărâseră cu toţii să comande și câte ceva 
de mâncare, dar nu mai era colo. O întrebase pe Paula, cea 
mai în măsură să-i fi remarcat plecarea, dar ea era prea 
ocupată cu Elinor Blessing. Ceea ce, evident, era un lucru 
bun în sine, deși nu prea convenabil pentru Carol. 

A pus mâncarea lui Nelson în castron, apoi a răspuns 
mesajului: La tine sau la cafenea? 

La mine. Oua cu carnati. Intr-o jumatate de ora. 

A pus ceainicul la fiert și s-a dus să facă un duș. 

După treizeci și cinci de minute, ieșită de la duş, 
îmbrăcată, tratată cu Nurofen și cu un strop de cafea, a 
urcat scările de la subsolul ei spre apartamentul lui Tony. 
Ușa era tot timpul lăsată descuiată, și l-a găsit pe Tony în 
bucătărie trăgând o tigaie cu cârnaţi de pe aragaz și 
inspectându-i circumspect. 

— Cred că mai trebuie lăsaţi pe foc încă vreo cinci 
minute, a spus el. Tocmai bine cât fac eu omleta. A făcut 
semn spre aparatul de cafea. Nu vrei să te ocupi tu, te rog? 

Carol s-a conformat. În timp ce Tony bătea ouăle, ea a 
pregătit două căni de cafea cu lapte și le-a așezat pe masă. 

— Nu-mi vine să cred cât de devreme te-ai sculat azi! Și 
te-ai mai și apucat să prepari un mic dejun ca la carte, a 
adăugat zărind farfuria cu lipii prăjite mustind de unt. 

— N-am dormit toată noaptea. Am ieșit să fac o plimbare 
și am văzut că era deschis la supermarket. Voiam oricum 
să discut cu tine, și așa mi-a venit ideea cu micul dejun. 


Carol a sărit imediat la auzul a ceea ce ea considera 
cuvântul-cheie. 

— Să discuţi cu mine? Despre ce? Crezi că e vreo 
problemă în legătură cu arestarea lui Diane Patrick? 

— Nu, nici vorbă, a răspuns el nerăbdător, apoi a pus 
omleta în farfurie și a scos cârnaţii din tigaie. 

Cu un gest galant, a așezat o porţie de mâncare în faţa 
ei. Carol și-a ascuns cu greu mirarea. 

— Poftim! Ouă de ţară, ecologice, și cârnaţi de la o 
fermă din împrejurimi. 

— Nici nu mai țin minte când mi-ai gătit ultima dată, a 
spus ea în vreme ce înfigea furculita în ouă și gusta 
prudentă. 

Mâncarea era mai bună decât se așteptase. 

— Da, a răspuns Tony gânditor. Nici eu nu mai ţin minte. 
A înfulecat rapid un cârnat și jumătate din porţia de 
omletă. Bun, a declarat surprins. Ar trebui să fac mai des 
chestia asta. 

Carol mânca încet. 

— Deci despre ce voiai să discutăm? 

— Va trebui să asculţi ceva. Dar mai întâi să terminăm 
de mâncat. 

— M-ai făcut curioasă. 

— O să te șocheze, a răspuns el pe un ton sumbru de 
astă dată. Și nu în sensul bun. 

Carol s-a forţat să termine mâncarea, pe urmă a împins 
farfuria deoparte. 

— Gata. M-am săturat. 

— Bună treabă pentru o femeie care a ajuns acasă 
mahmură, descinzând direct din iad, a remarcat el sec 
strângând farfuriile. A dispărut în birou, de unde a revenit 
cu reportofonul și căștile. Ascultă asta! 

— Ce e? 

— O să vezi, nu trebuie să-ţi explic. 

I-a pus căștile pe urechi și a apăsat butonul de pornire. 

Imediat ce și-a dat seama ce asculta, expresia lui Carol 
s-a schimbat. 


— Dumnezeule! a exclamat ea. Apoi, cu lacrimi în ochi, 
pe măsură ce banda se derula: O, Tony! 

Și mai apoi: lisuse Hristoase! Nu-mi vine să cred! 

Tony a tăcut, urmărindu-i impasibil reacțiile. 

Când s-a terminat, Carol și-a scos căștile din urechi și a 
întins o mână mângâietoare spre Tony. 

— Nu e de mirare că n-ai dormit toată noaptea, a spus 
ea. E o adevărată bombă. 

— Am căzut amândoi de acord că versiunea Vanessei nu 
era demnă de crezare. Că trebuia să existe o chichiță. Ei 
bine, am avut dreptate. 

— Da, dar nu mă așteptam la așa ceva. Ce ai de gând să 
faci? O să-i spui ce ai aflat? 

Tony a oftat. 

— Nu văd ce rost ar avea. O să nege, asta o să facă. Și n- 
o să aibă niciun efect asupra modului în care își trăiește ea 
viaţa. 

— Bine, dar nu poţi să lași lucrurile așa cum sunt, a 
protestat Carol. 

Ceea ce propunea Tony era contrar tuturor 
convingerilor ei cu privire la ideea de a face dreptate. 

— Vanessa a scăpat cu bine, nimic nu mai poate schimba 
asta. Carol, nu vreau să o mai văd niciodată. Nu vreau să 
mai știu nimic despre ea vreodată, așa cum ea l-a scos pe 
Arthur din viaţa mea. 

— Nu știu cum poţi să fii atât de liniștit. 

— Am avut timp toată noaptea să mă gândesc. Cazul 
acesta, pe care tocmai l-ai închis, nu a fost cel mai bun 
moment din cariera mea. Singura contribuţie pe care a 
adus-o profilingul la rezolvarea lui a fost aceea de vă indica 
zona unde să căutaţi. Și asta a fost contribuţia Fionei 
Cameron, nu a mea. 

— Tu ai fost cel care și-a dat seama că Diane l-a ucis pe 
Warren. Și ai știut ce întrebări să pui pentru a afla că el își 
făcuse vasectomie. 

— Mai devreme sau mai târziu, aţi fi ajuns și voi la asta. 
Eu sunt însă nevoit să-mi pun problema dacă nu cumva nu 
sunt chiar atât de bun la ceea ce fac pe cât mi-am închipuit 


până acum. În ultimele săptămâni, am ajuns la concluzia 
că trebuie să redescopăr cine sunt. Alegerile pe care le-am 
făcut în viaţă s-au bazat pe date incomplete. Trebuie să 
reconsider totul, Carol. 

Seriozitatea profundă cu care îi vorbea a convins-o pe 
Carol că nu avea nicio șansă să îl facă să se răzgândească 
apelând la argumente. Şi atunci a recurs la tactica pe care 
o stăpânea cel mai bine. Cea care o făcuse să devină un 
poliţist redutabil. Atunci când ai dubii, atacă. 

— Şi ce vrei să zici cu asta, Tony? Parcă ai fi politician! 
Vorbe și numai vorbe, nimic concret. Tony a zâmbit trist. 

— Acum urmează și partea concretă, Carol. Dar mai 
întâi am vrut să-ţi ofer explicaţiile. Deci am de gând să-mi 
înaintez demisia de la spitalul Bradfield Moor. Să vând 
barca, pentru că nu-mi place. Și să mă mut în casa din 
Worcester a lui Arthur, fiindcă e singurul loc unde m-am 
simţit ca acasă. lar mai departe, nu știu. 

Carol a recepționat fiecare cuvânt în parte, însă, luate 
împreună, nu aveau sens pentru ea. Era ca și cum cu o 
noapte în urmă se dusese la culcare într-o lume, iar 
dimineaţa se trezise într-o alta. 

— Vrei să te muţi în Worcester? În Worcester? Ai dormit 
acolo o noapte, și acum vrei să te muţi în orașul ăla? Ce ai? 
Ţi-ai pierdut minţile? 

Tony a scuturat din cap, amărât. 

— Ştiam eu că așa se va întâmpla. Nu, nu mi-am pierdut 
minţile. Doar încerc să-mi dau seama ce să fac cu viața 
mea de acum înainte, după ce am aflat ce am aflat despre 
mine și despre originile mele. Atât de multe lucruri pe care 
credeam că le știu s-au dovedit false. Și trebuie să stau și 
să mă gândesc cine sunt și unde am ajuns. 

Lui Carol i-a venit să strige „Dar cu mine cum rămâne?” 
S-a forțat să-și înăbușe ţipătul. S-a agăţat de marginile 
mesei și și-a mușcat buzele. 

— E în regulă, Carol. Poţi să întrebi: „Dar cu mine cum 
rămâne?” Fiindcă asta voiai să spui, nu-i așa? 


— Şi tocmai din cauza asta îmi puneam o asemenea 
întrebare, a zis Carol îngrozită de cât de gâtuită îi era 
vocea. Pentru că tu știi mereu dinainte ce vreau să spun. 

— Alegerea îți aparţine, nu pot să o fac în locul tău. Tu 
decizi. Ai câștigat runda asta împotriva lui Blake, dar știi 
foarte bine că omul va rămâne în funcţie ceva timp de aici 
încolo. L-ai cunoscut pe Alvin Ambrose și ai vorbit la 
telefon cu Stuart Patterson. Sunt oameni la locul lor, își fac 
treaba bine și își iubesc meseria. Dacă îţi dorești o 
schimbare, West Mercia ar fi o oportunitate. 

A făcut un mic gest cu mâna, sugerând o invitaţie. 

Carol știa că îi era, probabil, imposibil să îi propună să 
plece cu el. Tony crezuse dintotdeauna că nu o merita. 
Avea însă nevoie de mai mult. 

— Şi de ce aș face asta, Tony? Ce câștig? 

L-a provocat aruncându-i o privire fixă. 

Tony și-a ferit ochii. 

— E o casă mare, Carol. E suficient loc să trăiască în ea 
doi oameni. 

— Loc suficient așa, ca aici? Sau altfel? 

A așteptat, urmărind pe faţa lui o tresărire, oricât de 
mică, atât cât să-i dea speranţă. 

Într-un sfârșit, Tony a luat reportofonul de pe masă, 
cântărindu-l în mână. 

— În dimineaţa aceasta, a spus el încet, totul pare 
posibil. 

